Digitized  by  the  Internet  Archive 

in  2009  with  funding  from 

Ontario  Council  of  University  Libraries 


http://www.archive.org/details/historiskefortae04troe 


TROELS-LUND 


HISTORISKE 
FORTÆLLINGER 

TIDER  OG  TANKER 


IV  BIND 


KØBENHAVN    OG    KRTSTIANIA 

GYLDENDALSKE  BOGHANDEL 
NORDISK  FORLAG 

FR.    BAGGRS    KGL.    HOF- BOGTRYK  K  ER  I 

1912 


INDHOLD  AF  IV  BIND 


VII  BOG 


Side 


1 .  Nye  Tanker  i  det  1 6.  Aarhundrede    7 

2.  Ægteskab  og  Trosbekendelse 163 

3.  Mand  og  Kvinde 187 

VIII  BOG 

1.  Elisabeth  af  England  og  den  uovervindelige  Flaade    5 

2.  Christian  den  Fjerde  paa  Kolberger-Heide 114 

3.  Svenskerne  paa  Kronborg  og  Slaget  i  Øresund 130 

4.  Jens  Koefoed  og  Ole  Stenvinke! 143 

5.  Københavns  Forsvar  1658 — 60   169 

6.  Danmark  i  Aaret  1 700 198 

7.  Preussens  Fald  og  Genoprejsning 227 

S.  A.  D.  Jørgensen 265 

9.  Carl  Hall 275 

1 0.   De  tre  nordiske  Brødrefolk 283 


TROELS-LUND 

HISTORISKE  FORTÆLLINGER 
TIDER  OG  TANKER 


FR.  BAGGES   KGL.  HOF-BOGTRYKKERI 
KeBENHAVN 


I 

NYE  TANKER 

I  DET  16.  AARHUNDREDE 

SJÆLDENT  har  en  Forklaring  paa,  hvad  Livet  og  Verden  er, 
været  saa  flittigt  underbygget,  saa  fint  udført  i  alle  Enkelt- 
heder, som  den  Middelalderen  havde  dannet  sig. 

Mange  havde  ogsaa  Slægt  efter  Slægt  arbejdet  paa  den  fælles 
Opgave.  Unge  Folkeslag  havde  Aarhundreder  igennem  ødselt 
anvendt  al  deres  uslidte  Hjerners  Kraft,  ofret  deres  reneste  Vilje 
paa  dette  Storværk.  Gud  til  Ære  var  Værket  rejst.  From  Forvis- 
ning havde  forudbetalt  de  efterhaanden  bortkaldte  Arbejdere 
deres  Løn.  Nu  stod  det  færdigt. 

Hvad  var  da  Sandheden  ifølge  denne  Forklaring?  Selvfølge- 
lig: Kirkens  Lære.  Men  Vægten  af  dette  Svar  var  blevet  lige- 
som fordoblet.  Indtil  Aar  1000,  til  hvilken  Tid  man  jo  ventede 
Kristi  Genkomst  og  altsaa  var  vis  paa  snart  at  skulle  skue  Sand- 
heden Ansigt  til  Ansigt,  havde  det  været  nok  at  svare,  naar  nogen 
spurgte  videre:  „hvorfor  er  Kirkens  Lære  Sandhed?"  „Jo,  fordi 
Kirken  lærer  den."  Man  tog  endnu  alt  blot  paa  Kirkens  Hjem- 
mel. Men  efter  Aar  1000  følte  man  sig,  efter  et  Øjebliks  Skuffelse, 
vakt  til  nyt  Liv  og  Arbejdstrang.  Naar  nogen  nu  spurgte:  „hvor- 
for er  Kirkens  Lære  Sandhed?"  lød  Svaret:  „Jo,  fordi  Menneske- 
tanken ikke  blot  kan  bevise,  at  det  er  saa,  men  endogsaa  godt- 
gøre, at  det  nødvendigvis  maa  være  saa  og  slet  ikke  kunde  være 
anderledes". 

En  ny  Form  for  selvbevidst  Tankeglæde  var  vakt.  Idet  de 
unge  Folk  kærtegnede  deres  aandelige  Moder,  Kirken,  saae  de 

hende  ømt  i  Øjet  og  opdagede  glad  undrende  derinde  et  Spejl- 
billede afsig  selv.  Det  var  deres  første  selvstændige,  aandelige 
Livsytring.  Ringe,  om  man  saa  vil,  men  lovende.  Som  hos  gode, 
opvakte  Børn  var  Indtrykket  stærkt,  Viljen  varm.  De  var  i 
Stand  til  at  ofre  alt  for  denne  deres  Moder,  i  hvis  Blik  de  nys 
saa  vidunderligt  havde  læst  Bekræftelsen  paa,  at  hun  og  de 
var  eet. 

Det  Tankeudtryk,  der  svarede  hertil,  den  Videnskab,  der  op- 
stod herved,  har  man  med  et  fælles  Navn  kaldt  Skolastik.  Det 
er  et  af  de  mægtigste  Udslag  af  Menneskesnille,  den  Dag  i  Dag 
betagende  ved  den  Kraft  og  den  Inderlighed,  hvormed  her  er 
blevet  arbejdet.  Dens  Grundlægger  Anselm,  Ærkebiskop  i  Canter- 
bury {f  1 109),  angav  straks  Maalet,  hvorefter  der  stræbtes.  Han 
beviste  ikke  blot  ud  af  den  menneskelige  Selvbevidsthed,  at  der 
er  en  Gud  til,  men  paaviste  Skridt  for  Skridt,  hvorledes  denne 
Gud  er;  hvad  et  Menneske  er;  og  hvorfor  denne  Gud  maatte 
blive  til  Menneske.  Anselms  Efterfølgere  fulgte  ham  med  ungt 
Mod.  Og  snart  afgjorde  man  med  Lethed  saadanne  Spørgsmaal, 
som  om  Gud  først  havde  dannet  Begrebet  „Hund"  og  bagefter 
de  enkelte  Hunde,  eller  om  Gud  blot  havde  nøjedes  med  at 
skabe  disse  og  overladt  det  til  Mennesketanken  heraf  at  uddrage 
Begrebet  Hund. 

Hvor  inderligt  Tankens  Selvhengivelse  og  Fordybelse  i  Kirke- 
læren foregik  i  Skolastiken,  maales  maaske  bedst  og  er  ligesom 
grafisk  gengivet  i  de  samtidige  Udslag  af  samme  Tankegang.  Da 
Anselm  tændte  Lys  i  Kirken,  rensede  Munken  Hildebrand  den 
som  Pave  i  Rom  {f  1085),  Korsfarere  i  hundredetusindvis  strøm- 
mede over  for  at  værge  dens  Midtpunkt,  Kristi  Grav,  medens 
de  hjemmeblevne  fra  Middelhav  til  Trondhjem  udtrykte  deres 
Fromhed  ved  i  det  mindste  at  opføre  Kirkebygninger  i  den  mo- 
derne, rundbuede  Stil  (Fig.  1 — 4). 

Sin  ypperste  Blomstring  naaede  Skolastiken  efter  et  Par  hun- 
drede Aars  Forløb.  Højskolen  i  Paris  var  dens  berømteste  Arne- 
sted. Haarfint  var  nu  Tanken  istand  til  at  forklare  hvert  et  Punkt 
i  Guds  Plan  med  Verden.  I  taknemmelig  Anerkendelse  af  al  den 
gode  Hjælp,  som  menneskelig  Kløgt  saaledes  havde  ydet  Gud 


Fig.  1.   Det  indre  af  Domkirken  i  Viborg. 

Og  Kirken,  blev  derfor  „Filosofen"  (Aristoteles)  erklæret  for 
Kristi  Forløber.  Som  en  forklaret  Skikkelse  med  Straaleglorie 
stod  Kirkens  Lære,  Sandheden,  Livets  løste  Gaade.  Og  op  af 
Straaleglorien  knitrede  yderligere  til  Guds  og  Sandhedens  Pris 


rT^^/zif 


Fig.  2.   Kor-Rundingen  paa  Domkirken  i  Lund. 


et  Mylr  af  smaa  Tankelyn,  Svar  paa  alle  de  mange  mulige  Spørgs- 
maal,  som  Gud  havde  ment,  at  Menneskene  endnu  ikke  be- 
høvede fuld  Besked  om.  Som  f.  Eks.:  om  Gud  ogsaa  kunde  gøre 
det  skete  uskeet,  om  Beskaffenheden  af  Jomfru  Marias  Mælk, 
om  ikke  Kuglen  varden  fuldkomneste  Legemsform  o.s.v.,o.  s.v. 

Hvo  der  ikke  fandt  Behag  i  sligt,  kunde  søge  den  modsatte  Vej 
og  fortabe  sig  i  den  mystiske  Skuen,  hvor  alle  Enkeltheder  netop 
blev  til  eet  i  Helhedens  Flimmerlys. 

Atter  her  maales  Skolastikens  Betydning  lettest  ved  Kraften 
af  de  Udslagsformer,  hvori  samme  Tankesæt  samtidigt  gav  sig 
Luft.   Det  var  i  de  samme  Aaringer,  at  Pave  Innocens  III  ikke 


Fig.  3.   Krypten  i  Domkirken  i  Lund. 

blot  lærte,  men  gennemtvang  som  politisk  Kendsgerning,  at  Kir- 
ken er  Solen,  al  verdslig  Magt  kun  Maanen,  der  henter  sit  Lys 
fra  den.  Det  var  i  de  samme  Aaringer,  at  Tiggermunkene  frem- 
kom, Franciskanerne  og  Dominikanerne,  der  i  brændende  Nid- 
kærhed ofrede  hvert  Egenhensyn  til  Gud  og  desuagtet  —  eller 
just  derfor  —  blev  Foregangsmænd  paa  alle  Omraader  ogsaa 
paa  Skolastikens.  Sit  bygningsmæssige  Udtryk  fandt  Skolastikens 
Blomstring  i  den  samtidigt  opstaaede,  gotiske  Stil  eller  Spidsbue- 
stilen (Fig,  5 — 10).  Udgaaet  fra  Nordfrankrig  fremkaldte  den  et 

Utal  af  prægtige  Kirkebygninger,  hvor  Bygherren  ofrede  sit  Eje 
til  Guds  Ære,  medens  Bygningen  selv,  en  Skolastik  i  Sten,  spids- 


Fig.  4    Fjennesløvlille  Kirke  paa  Sjælland. 

buet  dristig  skød  op  gennem  Fortidens  Hensyn  til  Murflader  og 
Masser,  skabende  nye,  høje,  lyse  Rum,  forklarende  alt,  sideværts 
støttet  til  Forstandens  vel  beregnede  Stræbepiller  og  -buer.  For 
det  mystisk  anlagte  Sind  var  her  ligesom  fordum  i  de  rundbuede 

Kirker,  Bygningens  ypperste  Sicønhed  dens  mod  Gud  vendte 
Vinduesøje.  Herigennem  strømmede  tilbage,  varmt  og  rosen- 
farvet, den  sollyse  Forklaring. 

Som  den  sidste  Skolastiker  nævnes  gærne  Gabriel  Biel,  der 
døde  1495.  I  et  Aartusinde  altsaa,  og  de  sidste  fem  hundrede  Aar 
med  selvbevidst  Klarhed,  havde  da  et  og  samme  Livssyn  vokset 
sig  fast  og  stort  i  Evropa  hos  de  ved  Folkevandringerne  ny- 
optagne Folk.  Forstaaelsen  af  Livet  var  sikker.  Guds  Verdens- 


Fig.  5.  Domkirken  i  Chartres. 


plan  Og  Kirken  er  en  og  samme.  Man  erkender  Sandheden,  den 
fulde  Sandhed,  i  Kirkens  Lære,  klarlagt  i  Skolastiken.  Man  lever 
Livet,  det  sande  Liv,  ved  at  lystre  Kirken.  Og  er  du  blandt  de 
smaa,  hvis  Erkendelse  er  for  ringe  til  at  fatte  Skolastikens  Dyb- 
heder, og  hvis  Vilje  er  for  svag  til  at  blive  en  Kirkens  Tjener, 
nu  vel,  forsag  dog  ikke  derfor!  Det  er  nok,  naar  du  lader  dig 
suge  med  af  Livsstrømmen.  Thi  Verdens  Samfundskaar,  Men- 
neskehedens Livstog  nu  og  i  al  Evighed  er  jo  det  samme  som 
det,  den  enfoldige  seer  og  fatter  i  hvert  et  gejstligt  Optog  til  den 
synlige  Kirkebygning  paa  Jorden.  Forrest  Guds  Søn,  i  sin  Naade 


Fig.  6.  Domkirken  i  Amiens. 

forvandlet  til  Menneskenæring,  omgiven  af  Gejstligheden  med 
Lys  og  Faner.  Saa  den  verdslige  Øvrighed.  Derefter  den  hele 
Befolkning  lige  ned  til  den  ringeste  Almue.   Slut  dig  trøstigt  til, 


Fig.  7.    Mariakirken  i  Lybæk. 

gaa  ind  med  og  bring  din  Skærv  som  Offer  indenfor  Døren! 
Kirkens  Naade  stænker  ogsaa  dig  med  Vievand.  Og  ved  dens 
Hjælp  skal  det  engang  forundes  dig  i  Døden  at  naa  op  ad  Tri- 
nene til  Evighedens  Kor-Runding. 

Fig.  8.   Det  indre  af  Koret  i  Aarhus  Domkirke. 


Denne  Forklarings  Styrke  laa  i  dens  ensartede  Overskuelig- 
hed og  dens  Trang  og  Evne  til  at  faa  alt  og  alle  med.  Men  den 
led  af  en  Revne,  der  stadigt  paany  blev  synlig  og  derfor  bestan- 

Skolusiikens  Verdensforklar ing 


Fig.  10.  Trondhjem  Domkirke. 
(Restaureret.) 


dig  paany  maatte  tættes.  Kirkens  Ledere  faldt  saa  let  ud  af  Trit 
med  Gud.  Og  enhver  kunde  mærke  det,  naar  de  paa  Guds  Vegne 
kommanderede  venstre!  højre!  men  desuagtet  selv  gjorde  det 


Nye  Forhold  19 

modsatte.  Munken  Hildebrand  havde  som  Pave  maattet  bøde 
denne  Kirkens  Brøst  ved  at  paabyde  Gejstligheden  ugift  Stand 
og  Uafhængighed  af  verdslig  Øvrighed.  Pave  Innocens  III  havde 
paany  maattet  bedre  det  brudne,  og  Tiggermunkene  havde  trolig 
staaet  ham  bi.  Nu,  ved  Middelalderens  Slutning  var  det  galt  igen. 
Tre  Paver  paa  engang  stredes  om  Magten.  Bisper  og  Abbeder 
var  verdslige  Lensmænd.  Og  i  Klostrene  trivedes  Usædelighed 
og  Dovenskab  værre  end  nogetsteds  udenfor.  Kirken  trængte 
øjensynligt  igen  til  en  Forbedring.  Dog,  alt  sligt  var  kun  for  lidet 
at  regne,  Døgnets  og  Endelighedens  Smuds,  der  blot  forbigaaende 
klæbede  ved  Kirken  og  Sandheden.  Naar  den  paany  en  Morgen- 
stund havde  tvættet  sig  og  oljet  sin  Fjederham,  var  den  ogsaa 
fremdeles  rede  til  paa  Skolastikens  og  den  skolede  Viljes  Vinger 
at  bruse  videre  mod  Gud. 


2 

Saaledes  var  Forholdet,  da  der  i  det  15.  Aarhundrede  blev 
saaet  nogle  nye  Frøkorn  i  de  evropæiske  Folkeslags  Sind,  i 
Kirkens  gamle  Ager.  De  Begivenheder,  hvorved  dette  skete,  er 
hurtigt  optalte.  Aar  1453  erobrede  Tyrkerne  Konstanti- 
nopel. Kort  efteropfandt  man  Bogtrykkerkunsten.  Aar  1492 
opdagede  Kristoffer  Kolumbus  Amerika,  Aar  1 498  sejlede  Vasco 
da  Gama  (Fig.  11  og  12)  syd  om  Afrika  og  landede  i  For- 
indien. Tilsyneladende  var  dette  Begivenheder,  der  havde  lidet 
eller  intet  med  Skolastik  og  Kirketro  at  gøre.  Og  dog  skulde  de 
paa  alle  aandelige  Omraader  i  det  følgende  Aarhundrede  frem- 
kalde et  Røre  saa  dybt  og  betydningsfuldt,  at  man  herfra  har 
regnet  Skellet  for  en  hel  ny  Tid,  Genfødelsens  og  Fornyelsens 
eller  Renæssancens  og  Reformationens  Tidsalder. 

Det  fælles  for  alle  disse  fire  Begivenheder  var,  at  de  bragte 
de  evropæiske  Folk  Bud  fra  noget  dybere  liggende,  noget  tid- 
ligere og  mere  vidtomfattende  end  det,  de  indtil  da  havde  levet 
paa.  Herved  vaktes  ganske  naturligt  Trangen  til  at  sammenligne. 

Græsk'3  Lærde 


Men  hvor  denne  er  vakt  i  et  livligt  og  modtageligt  Sind,  er  ogsaa 
Spiren  til  Forandring  og  Nydannelse  med  det  samme  tilstede. 

Tyrkerne  erobrede  Konstantinopel  1453.  Ligefrem  øvede  det 
ikke  stor  Indflydelse  vesterpaa,  at  de  turbanklædte  Skarer  i  Maj 
dette  Aar  endelig  høstede  Sejrens  Frugt,  og  den  gamle  Sofiakirke 
nu  forvandledes  til  Sofiamoskeen.  Tværtimod.  Den  Fællesrejs- 
ning af  alle  kristne  Folk 
for  atter  at  fordrive  Tyr- 
kerne fra  Evropa,  denne 
Sammenslutning,  som 
Forholdene  selv  syntes 
at  paabyde,  udeblev  eller 
kvaltes  i  Fødslen.  Der- 
imod virkede  det  gamle 
græske  Kejserdømmes 
Fald  paa  anden,  mere 
skjult  Vis.  Landflygtige 
græske  Lærde  fandt  gæst- 
fri Modtagelse  særlig  i  Ita- 
lien og  betalte  denne  med 
en  Gave  af  høj  Værd.  I 
deres  Modersmaal  og 
deres  Studier  besad  de 
Fangelinen  ikke  blot  til 
den  gamle  græske  Kul- 
tur, til  Homer,  Plato  og 
den  virkelige  Aristoteles, 
men  endog  til  Forudsæt- 
ningen for  selve  den  pavelige  Kirke,  til  det  nye  Testamente,  der 
jo  var  forfattet  paa  Græsk.  Deres  Interesser  og  deres  Studier 
fandt  en  ganske  egen  modtagelig  Jordbund  i  Italien. 

Her  havde  man  nemlig  allerede  længst  følt  sig  i  Slægt  med 
Oldtiden.  Skøndt  det  gamle  romerske  Blod  i  Italien  under  Folke- 
vandringerne var  blevet  betydeligt  opspædt  med  baade  østgotisk 
og  longobardisk  og  siden  med  normannisk  og  saracensk,  saa 
følte  dog  det  deraf  fremgaaede  Blandingsfolk  sig  som  odels- 


Fig.  1  1.  Vasco  da  Gama. 
(Maleri  i  Familjens  Eje.) 

baarent  til  romersk  Navn,  romersk  Kultur,  romersk  Verdens- 
herredømme. Selve  den  pavelige  Romerkirke  var  et  Udslag 


Fig.  12.  Vasco  da  Gamas  Flagskib  Set.  Gabriel. 

(Samtidigt  Stik.) 

under  middelalderlige  Former  af  det  gamle  Krav.  Men  Følelsen 
af  at  være  Arving  havde  tilsidst  fremkaldt  bevidst  Selvstændig- 
hedstrang. Dante  (f  1321),  Petrarca  (f  1374)  og  Boccaccio 
(f  1375)  havde,  om  end  begejstrede  for  Oldtidssproget,  Latin, 

dog  i  deres  Digterværker  grundlagt  det  nye  Sprog  Italiensk,  lige- 
som idetmindste  de  to  første  af  disse  Digtere  var  varme  Til- 
hængere af  Italiens  politiske  Enhed.  Samtidigt  havde  paa  Kun- 
stens Omraade  Synet  af  Oldtidens  efterladte  Værker  og  selve 
den  omgivende  farvefyldte  Natur  fremkaldt  en  ny  Kunst.  Det 
unge  italienske  Folk  var  saaledes  netop  gennem  inderlig  Til- 
egnen af  sin  Fortid  naaet  til  aandeligt  Gennembrud.  Under  Ro- 
merkirkens og  Latinens  Krav  paa  Verdensherredømme  skød 
der  en  ny  Tankegang  frem,  Lysten  til  at  være  Italiener,  Trangen 
til  at  se  og  føle  paa  egen  Haand,  uafhængigt  af  Kirken,  frit  som 
i  Oldtiden. 

Hvad  der  gav  denne  italienske  Renæssance  sin  ejendomme- 
lige Karakter  var  netop  Slægtskabsfølelsen,  Arveforholdet.  Na- 
tionalitetsfornemmelse,  Modersmaal  og  aandelig  Frihedstrang 
begyndte  her  at  brydes  med  kirkeligt  Verdensherredømme,  med 
Latinen  og  Kirkelæren.  De  mødtes  ikke  som  to  uforstaaende 
fremmede,  men  fyldte  af  Familjefølelsens  hele  Blanding  af  med- 
født Forstaaelse  og  mangetrævlet  Uvilje.  Dette  Forhold  gav  den 
senere  Udvikling  i  Italien  sit  Præg.  Her  opstod  den  nye  Tids 
mest  brogetfarvede  Udtryk.  Italien  frembragte  ikke  blot  Paver, 
der  aabenlyst  erklærede  sig  for  Hedninger  eller  kun  tilsigtede 
Italiens  politiske  Enhed.  Men  her  trivedes  Side  om  Side  Mænd, 
der  formaaede  at  forene  nyt  og  gammelt  i  en  og  samme  rige 
Skaberevne,  og  andre,  der  gav  det  nye  dets  bitreste  mest  ufor- 
sonlige Udtryk. 

Foreløbigt  virkede  Grækernes  Komme  kun  til  atter  at  give 
Oldtidssprogene  Latin  og  Græsk  Vind  i  Sejlene.  Det  blev  en 
Modesag  at  sysle  med  græske  og  latinske  Haandskrifter,  interes- 
sere sig  for  Oldtidsminder.  Men  selv  om  den  ny  italienske  Be- 
vægelse tilsyneladende  ligesom  blev  borte  i  disse  sproglige  Stu- 
dier, fremgik  den  i  Virkeligheden  styrket.  Tanken  klaredes  ved 
Kendskabet  til  den  rigere  græske  Literatur,  der  i  Oldtiden  havde 
opfostret  den  latinske.  Men  samtidigt  stillede  Fortidens  store 
Forbilleder  endnu  stærkere  Krav  til  Efterkommerne.  Slægtskabs- 
følelsen svulmede. 

Under  alt  dette  glemte  man  næsten  den  Bog,  der  skøndt  skre- 

ven  paa  Græsk,  dog  hidrørte  fra  fjernere  Folkefærd,  det  nye 
Testamente.  Selvfølgeligt  studeredes  ogsaa  dettes  Haandskrifter, 
men  man  besad  jo  Bogen  og  kendte  dens  Indhold  alt  forhen  i 
latinske  Oversættelser.  De  mange  Afvigelser  mellem  disse  ind- 
byrdes og  fra  det  græske  Grundskrift  traadte  vel  nu  ved  nøjere 
Studium  dobbelt  frem,  virkede  forstyrrende  og  krævede  For- 
klaring. Men  bunden  af  nationale  Hensyn  gik  man  herved  uvil- 
kaarligt  ikke  altfor  dybt.  Man  undgik  helst  fra  Biblen  at  slutte 
til  Romerkirkens  Uberettigelse.  Man  sluttede  langt  hellere  netop 
til  dens  Nødvendighed.  Romerkirken  var  den  Dommer,  som 
Forholdene  selv  krævede  til  Afgørelse  af,  hvad  der  var  den  rette 
Lære. 

Anderledes  virkede  det  nye  Kendskab  til  Oldtidssprog  og  Bi- 
bel, da  det  bredte  sig  nord  for  Alperne.  Ogsaa  her  var  Spørgs- 
maalet  om  Folkenes  egne  Modersmaal  oppe.  Som  kuede  Planter 
havde  disse  Middelalderen  igennem  maattet  dukke  sig  for  Ro- 
merkirkens Latinbrise.  Det  nye  Kendskab  til  Oldtidens  Latin 
og  Græsk  vakte  nu  saa  stærk  en  Begejstring  for  de  gamle  For- 
fatteres Sprog,  at  man  af  lutter  sproglig  Glæde  næsten  glemte 
at  lægge  Mærke  til  deres  Tankeindhold.  Man  lærte  at  udirykke 
sig  med  sjælden  Færdighed  baade  mundtligt  og  skriftligt  i  de 
klassiske  Sprog.  Og  man  behagede  sig  selv  ved  til  Bevis  for 
Kirkelærens  Sandhed  at  kunne  anføre  Masser  af  Citater  fra  Old- 
tidens latinske  og  græske  Forfattere.  Aldrig  var  Kirkens  Krav 
paa  et  evropæisk  Fællessprog  blevet  saa  grundigt  efterkommet 
som  nu. 

Men  i  modsat  Retning  virkede  det  nye  Kendskab  til  Biblen. 
Uvilkaarligt  forlangte  Folkene  den  oversat  paa  deres  Moders- 
maal. Den  blev  til  „Bogen"  (Biblen),  der  atter  og  atter  læstes  af 
alle.  Men  herved  blev  den  til  den  ypperste  Støtte  for  de  enkelte 
Modersmaal.  Og  samtidigt  lod  den  alle  de  blonde  Folk  forstaa, 
at  der  var  Forskel  paa,  hvad  den  og  hvad  Paven  lærte.  Den  ud- 
saaede  dyb  Mistillid  til  det  tusendaarige  romerske  Aag. 

Begge  disse  to  modsatte  Virkninger,  den  samlende  og  den 
splittende,  øgedes  stærkt  ved  Bogtrykkerkunstens  Opfindelse. 
Denne  var  de  nordevropæiske  Folks  eneste,  men  ogsaa  ejen- 

dommeligste  Bidrag  til  den  nye  Tid.  Ved  Hjælp  af  denne  uan- 
seelige Opfindelse,  der  mellem  ædle  Kunster  knap  synede  af 
andet  og  mere  end  et  blot  Haandværkerfif,  var  Grunden  lagt  til 
en  ny  aandelig  Verdensmagt.  Folkeoplysningens  Oprorslue  lod 
sig  nu  i  en  Haandevending  tænde  rundt  i  Lyngen  om  Kirkens 
dyrkede  Grund. 

Langt  mere  iøjnefaldende  og  pragtfulde  var  de  to  sidste  Bi- 
drag til  det  nye,  der  bragtes  af  Tvillingfolkene  paa  den  tredje 
sydevropæiske  Halvø.  Den  græske  Halvø  havde  afgivet  Rosen- 
bladene, hvoraf  Fortidens  Olje  med  Vold  var  bleven  udpresset. 
Den  italienske  Halvø  havde  med  fin  Forstaaelse  behandlet  og 
fremstillet  denne  Olje,  og  hermed  givet  Livet  en  ny  Duft.  Men 
de  to  kække  Folk  paa  den  pyrenæiske  Halvø  fandt  et  helt  nyt 
Liv,  en  ny  Verden,  da  Portugiserne  opdagede  Afrikas  Syddel 
og  Søvejen  til  Indien,  Spanierne  Amerika.  Ikke  i  lærd  Bogform 
eller  forfinet  som  Kunst,  men  haandgribeligt  for  Hvermand  rul- 
lede her  Virkelighedens  Tæppe  op  og  aabnede  Indblik  i  en  ny 
Verden,  større,  rigere,  mere  eventyrlig  end  den  hidtil  kendte. 

Paa  fire  vidt  forskellige  Maadervar  der  saaledes  skeet  Røre  i 
de  gamle  Forhold.  I  Evropas  tre  sydlige  Halvøer  opstod  Kend- 
skab til  den  græsk  romerske  Oldtid,  til  Biblen  og  til  de  nyop- 
dagede Verdensdele.  Og  fra  Midtevropa  sattes  denne  nyerhver- 
vede Kundskab  paa  en  egen  Maade  i  Sving,  saa  at  den  bredte 
sig  som  en  Damp  udover  Kirkens  gamle  Ager,  over  hele  Skola- 
stikens tjørnindrammede  Mønstergrund.  Var  det  nye  kun  be- 
stemt til  at  indgaa  helt  i  det  gamle,  en  let  og  blot  klarende  Be- 
duggning  af  den  gamle  spejlblanke  Forstaaelse?  Eller  var  der 
noget  virkeligt  nyt  og  fremmed  deri,  der  blivende  anløb  det 
gamle,  saaede  ny  Sæd  i  Kirkens  Ager?  Og  hvad  var  i  saa  Fald 
det  nye?  Klinte  iblandt  Hveden  indsaaet  af  den  Onde?  Eller 
gaves  der  overhovedet  ny  og  god  Sæd? 

Selv  saa  æggende  Paavirkninger  som  nyvakt  Kendskab  til 
Oldtidsliteratur  og  Bibel,  Bogtrykkerkunsten  og  Opdagelsen  af 
Amerika  vilde  under  almindelige  Forhold  maaske  ikke  have  haft 
afgørende  Forandringer  til  Følge,  fremkaldt  Grøde  i  Skolasti- 
kens Jordbund.  Der  krævedes  endnu  et,  den  belejlige  Stund. 
Frø  er  vel  Frø  hele  Aaret  rundt.  Men  vil  man  være  sikker  paa 
at  det  spirer,  maa  der  saaes  paa  en  bestemt  Tid. 

Den  belejlige  Stund.  Vi  kender  lidt  til  dette  Forhold  indenfor 
Planteliv  og  Dyreliv.  Langt  mindre  indenfor  Menneskeaandens 
Omraade.  Og  dog  synes  det  af  Erfaringer  at  fremgaa,  at  der  til 
visse  Tider,  af  os  ubekendte  Grunde,  gaar  ligesom  Varmebølger 
gennem  Menneskets  Livs-  og  Aandsvilkaar  stundom  næsten  hele 
Jorden  rundt.  I  saadanne  Tider  blusser  Menneskeevnerne  op. 
Muskler,  Nerver,  Indtryk,  Snille,  Daadskraft  skifter  Præg,  hæ- 
ves op  til  en  højere  Grad,  bliver  fuldere,  haardere,  finere,  spæn- 
stigere.  Det  er  Menneskeaandens  Driftstid.  Sjæl  og  Legeme 
kan  udholde  mere,  magte  mere.  AUivets  Skaberglød  er  over 
dem. 

En  saadan  Varmebølge  gik  over  Evropa  i  det  15.  og  16. 
Aarhundrede.  Opstaaet,  som  det  synes,  i  Asien,  havde  den  her 
allerede  tidligere  sat  først  Mongolerne,  saa  Osmannerne  i  Be- 
vægelse, fremkaldt  vældige  Folkerejsninger,  skabt  nye  Riger  af 
uhyre  Omfang.  Bevægende  sig  fra  Øst  mod  Vest  drev  den  de 
evropæiske  Folk  ud  over  Havet,  frembragte  de  store  Opdagel- 
sesrejser, Amerikas  Erobring  af  Evropæere.  Saaledes  seet  var 
de  Begivenheder,  vi  før  har  betegnet  som  blot  æggende  Paa- 
virkninger og  Muligheder  for  Opstaaelse  af  noget  nyt,  mere  end 
dette.  De  var  selv  Udslag  af  det  nye.  Udtryk  for,  at  det  levende 
Røre  alt  var  i  fuld  Gang. 

Vil  vi  søge  at  forstaa,  hvori  dette  Livsrøre  bestod,  uafhængigt 
af  de  Begivenheder,  som  det  fremkaldte,  saa  maa  vi  lægge  Mærke 
til  Fællesformerne  for  dets  Ytringer.  Vi  kender  Forholdene  i 
Evropa  tilstrækkeligt  til  at  kunne  blive  i  det  mindste  nogle  af 
dets  Ytringsformer  vår. 

Et  af  de  mest  ejendommelige  Træk  hos  hine  Slægter  var  en 
skærpet  Sans  for  det  legemlige  og  naturlige.  Sult,  Tørst,  For- 
plantelsesdrift,  Stedsans,  Farvesans,  Modtagelighed  for  Indtryk 
fra  alle  Omgivelser  har  selvfølgelig  til  enhver  Tid  været  tilstede 
og  udgør  jo  Formerne  for  Mennesketilværelsens  Vilkaar.  Men 
nu  tændtes  de  med  et  i  en  stærkere  Brand,  blussede  op,  lyste 
med  en  egen  skarp  Glans  forskellig  fra  tidligere.  Man  kan  følge 
Tændingen  Evropa  igennem  paa  dens  gradvise  Vandring  fra  Ita- 
lien til  Spanien  og  over  Sveits  til  Frankrig,  England,  Tyskland 
og  Skandinavien,  ind  til  de  slaviske  Folk,  hvor  Blikket  tilsidst 
sløres  for  dens  videre  Vandring.  Langsomt,  men  med  en  Hvirvel- 
storms Regelmæssighed  bevægede  den  sig  fremad. 

Et  andet  ejendommeligt  Træk  hos  hine  Slægtled  var,  at  al 
denne  Sanserus  ikke  slappede  dem  og  gjorde  dem  blødagtige. 
Overdrivelser  syntes  kun  at  hærde  dem  og  gøre  dem  end  mere 
spænstige.  Forspiste,  fordrukne,  udsvævende,  tilsyneladende 
kun  tænkende  paa  Fester,  Optog  og  Gøgl  fra  Morgen  til  Aften 
og  Aften  til  Morgen  besad  de  samme  Mennesker  under  alt  dette 
Nerver  som  Staal,  Viljer,  Haab  og  Mod  saa  stærke  og  klare,  at 
intet  syntes  at  kunne  bide  paa  dem.  Haardhudede  og  ukuelige 
behandlede  de  og  behandledes  med  Pinebænk  og  Bøddelsværd, 
Galger  og  Baal  som  Hverdagstilbehør  —  den  Slags  smaa  Stød, 
Verden  nu  engang  giver,  og  overfor  hvilke  det  gælder  om  ikke 
at  ømme  sig.  Efter  aarevis  Fangenskab,  Mishandlinger  og  Lidel- 
ser viste  Topskudet  sig  lige  friskt.  Hver  Person  bestod  ligesom 
af  to.  Hvor  dybt  den  ene  dukkedes  og  dængedes,  af  andre  eller 
af  sig  selv,  flød  den  anden  altid  straks  efter  ovenpaa.  Selv  af  den 
værste  Søle  kunde  den  reneste  Vilje  og  Følelse  dukke  frem. 
Sjæl  og  Legeme  dækkede  ikke  hinanden  eller  gik  nødvendigt 
tilbunds  sammen.  Som  et  Par  forbundne  Kajakker  strittede  den 
ene  imod,  naar  den  anden  trykkedes  ned,  stivede  i  Forening 
Bærekraften. 

Hermed  stod  i  Forbindelse  en  tredje  og  sidste  Ejendommelig- 
hed ved  Tiden :  dens  mærkelige  Rigdom  paa  dygtige  og  begavede 
Folk.  Med  en  Ødselhed,  som  gaves  der  ingen  Bund,  var  de 
rystede  ud  over  hvert  Land,  Slægt  efter  Slægt,  Mænd  og  Kvin- 

der,  fra  Tyrkiet  til  Si^otland,  Portugal  til  Sverige.  Muhamed  II, 
Soliman,  Dronning  Elisabeth,  Shakespeare,  Kolumbus,  Ferdi- 
nand og  Isabella,  Gustav  Vasa,  Tyge  Brahe,  Kopernikus,  Rafael, 
Titian,  Machiavelli,  Savonarola,  Karl  V,  Dronning  Margaritha 
og  Henrik  IV,  Luther,  Calvin,  Loyola  o.  s.  v.,  o.  s.  v.  trænger 
de  sig  frem  i  hvert  enkelt  Folks  Historie.  Og  fra  hvert  et  Land 
lyder  eet  og  det  samme:  just  i  denneTid  blomstrede  dets  Handel, 
Tilvirkning,  Skibsfart,  Bygningskunst,  Lærdom,  Digtekunst  o.  s.  v. 
Ingen  anden  Tidsalder  har  derfor  saa  mange  Navne  paa  dygtige 
Mænd  og  Kvinder  at  nævne  —  og  at  maatte  forbigaa  —  som 
netop  denne. 

Det  er  da  paa  Grundlag  af  hele  denne  Tilstand,  at  Renæssan- 
cen og  Reformationen  maa  sees  for  at  forstaas.  Det,  vi  i  det  føl- 
gende skal  betragte  nærmere,  er  altsaa  en  Tillavnings-Proces, 
hvoraf  vi  nu  kender  de  enkelte  Bestanddele.  Forvaret  i  Skola- 
stikens tusindaarige  Beholder  sattes  Menneskesindene  i  Evropa 
med  et  over  en  ukendt  Ild,  der  bragte  dem  i  Kog  og  fik  dem  til 
boblende  og  bristefærdige  at  stige  til  Vejrs.  Som  nye  Urter  til- 
sattes Kendskab  til  Oldtidslitteratur  og  Bibel,  Bogtrykkerkun- 
sten og  de  store  Opdagelser  af  Søvejen  til  Ostindien  og  Amerika. 
Hvad  fremgik  der  af  denne  Kogning?  Sprængtes  Beholderen? 
Fandt  man  en  ny  Blandingsdrik  til  Lise  for  den  smægtende 
Menneskehed?  Eller  blev  alt  ved  det  gamle?  Svaret  lyder  den 
Dag  idag  forskelligt,  alt  efter  hvem  man  spørger  derom. 

Allerede  heraf  fremgaar,  at  det  rører  ved  noget,  der  endnu 
har  Livsværdi,  Strenge,  der  lyder  med  ogsaa  i  vore  Forsøg  paa 
at  opfange  og  gengive  den  hemmelighedsfulde  Musik,  der  klang- 
former Tilværelsen. 

Et  fælles  Livsrøre  som  dette  i  Evropa  i  det  15.  og  16.  Aar- 
hundrede  maatte  nødvendigvis  antage  højst  forskellige  Former 
i  de  forskellige  Lande.  Naturforhold,  Folkenes  Karakter  og  Ud- 
viklingshistorie maatte  give  det  særskilt  Præg.  Vil  vi  søge  at 

danne  os  et  geografisk-historisk  Overblik,  vindes  dette  bedst 
ved  at  følge  den  Vej,  ad  hvilken  Bevægelsen  selv  forplantede 
sig. 

I  Italien  var  Jordbunden  alt  gennem  Aarhundreder  politisk 
bleven  pløjet  og  forberedt  for  noget  nyt.  De  frie  Stæder  i  Nord- 
italien med  deres  store  Rigdom  og  Kultur  og  deres  evige  ind- 
byrdes Kampe,  hvoraf  endelig  Milano,  Venedig  og  Florens  var 
fremgaaede  som  mægtige  Stater,  alt  dette  havde  uformærkt  for- 
kyndt en  ny  Lære.  Med  den  „Frihed",  som  Stæderne  hævdede, 
var  det  vel  kun  saa  som  saa.  Den  var  —  stundom  i  sig  selv,  altid 
overfor  andre  —  enstydig  med  blot  Tyranni.  Men  selve  deres 
Opkomst  og  Tilværelse,  hver  enkelt  Borgers  Liv  og  Færden  i 
disse  Byer,  prædikede  noget  nyt:  det  verdsliges  Berettigelse. 
Kirken  og  Skolastiken  med  Læren  om  Arvesynd  og  det  ondes 
Overmagt,  hvis  det  ikke  kues  og  luges  af  Kirken,  stod  her  over- 
for en  samlet,  en  fuldttonende  Indsigelse.  Den  udtaltes  ikke  i 
Ord.  Men  den  lød  fra  Bygninger,  Klædedragt  og  Bohave,  fra 
daglig  Dont  som  fra  Fest,  den  laa  i  Luften,  paatrængte  sig  en- 
hver som  en  selvfølgelig,  uafviselig  Virkelighed. 

Sit  tydeligste  Udtryk  fandt  maaske  denne  Virkelighed,  naar 
man  vendte  Forholdet  om  og  ud  fra  disse  Forudsætninger 
som  Italiener  saae  paa  Kirken  og  dens  Lære  om  Arvesynd  og 
det  onde.  „Kirken",  hvad  var  den  andet  end  et  Statsomraade 
som  de  andre,  Paven  en  Fyrste  i  den  politiske  Kirkestat?  Poli- 
tisk vejede  „Kirken"  kun  saa  meget,  som  den  verdsligt  evnede, 
knap  saa  meget  som  Florens,  Venedig  eller  Neapel.  Ved  Siden 
heraf  besad  „Kirken"  tillige  de  aandelige  Magtmidler,  Kristi 
Statholderskab,  Retten  til  at  løse  og  binde.  Bidslet  til  at  tæmme 
Arvesynden  og  det  ondes  Magt.  Men  italiensk  seet  ansloges 
denne  Besiddelse  højst  forskelligt.  Hjemme  og  mellem  Brodre 
gjaldt  den  kun  lidet.  Man  sad  jo  hinanden  familjemæssigt  saa 
nær,  at  man  bag  fra  kunde  kigge  Paven  i  Kortene.  Overfor 
Barbarerne  i  det  øvrige  Evropa  derimod  var  enhver  Italiener 
klar  paa  Pavens  Magt  og  Ret.  Rom  var  Verdens  Hovedstad, 
Kirken  Verdens  Herre.  Læren  om  det  onde  var  ikke  blot  i  og 
for  sig  sand,  men  tillige  praktisk.  Djævelen  var  ikke  blot  Kirkens 

svorne  Fjende,  men  tjente  tillige  som  kirkelig  Profos,  der  kunde 
jages  løs  paa  hver  en  fremmed  Kætter. 

Under  Forhold  som  disse  maatte  den  stærke  Bevægelse,  som 
Renæssancen  vakte  i  Italien,  indslaa  en  egen  Vej.  Den  fik  ikke 
Lov  til  at  skumme  over  og  rive  Læren  om  Kirken  og  Pavens 
Magt  bort  med  sig.  Hvilken  patriotisk  Italiener  havde  vel  fuldt 
kunnet  være  med  hertil?  Nej,  den  store  Verdslighedens  Strøm, 
udsprungen  alt  i  Norditaliens  Byer,  nu  tilsat  med  ny  Kendskab 
til  Oldtids  Forhold  og  Literatur  blev  en  Slags  offentlig  godkendt 
Statseje.  Den  lededes  efter  antikt  Mønster  som  en  mægtig  Vand- 
ledning, baaren  paa  pillestøttede  Buer  milevidt  til  enhver,  der 
vilde  kvæges  og  nyde.  Gejstlige  og  Lægmænd  kappedes  om  at 
pryde  Værket. 

Hvad  indeholdt  Strømmen?  Hvori  bestod  den  nye  Lære,  der 
saa  vidt  muligt  undgik  at  nævne  Kirken,  og  dog  gav  et  nyt  Livs- 
syn? Dens  Hovedindhold  var:  Verden  er  skøn,  og  det  skønne- 
ste, ypperste  deri  er  Mennesket  selv.  Menneskelegemets  Pris, 
engang  hugget  i  Marmor  af  Oldtidens  græske  og  romerske  Bil- 
ledhuggerkunst, vaagnede  nu  til  nyt  Liv.  Den  svulmede  i  Michel- 
angelos Kæmpeskikkelser,  drak  Ynde,  Blødhed  og  Sollys  i  Ti- 
zians  blottede  Kvindefigurer,  blev  lige  let  til  Barn  og  til  Ma- 
donna under  Rafaels  Pensel.  Menneskelegemets  Jubel  iklædte 
sig  ikke  blot  Fortidens  Gudeskikkelser,  gik  paa  Jagt  og  i  Bad 
med  Diana  og  hendes  Nymfer,  den  gav  Helgenerne  Huld,  blev 
solbrændt  Yngling  i  Johannes  den  Døber  og  lagde  Skønhed  i 
Udtryk  og  Muskelspil  paa  Krucifiksets  ædle  Skikkelse. 

Men  Mennesket,  det  skønne  Menneske,  var  mere  end  blot 
hvilende  Kunstværk.  Det  var  et  levende  Kunstværk.  Hvert  Ud- 
tryk for  dets  Liv,  dets  kraftige  Liv,  var  selv  skønt  og  berettiget. 
Dets  Glæde,  dets  Elskov,  dets  Kamp  om  Magt,  dets  Had  var 
lutter  Skønhedsformer.  Derfor  forvandledes  selv  en  Bodsprædi- 
kant  som  Savonarola  til  politisk  Diktator.  Derfor  bleven  Machia- 
velli's  (Fig.  13)  Lære  om  Magthaverens  Bedrag  til  en  Skønheds 
Anatomi  om  Lidenskabernes  slyngede  Muskelspil. 

Sit  reneste  Udtryk  naaede  Forherligelsen  af  Menneskets 
Magtstræb  i  Begeistringen  for  Italiens  Enhed.  Her  slog  Skøn- 

hedsdyrkelse  og  Fædrelandssind  sammen  i  een  mægtig  Bølge. 
Overfor  et  Maal  som  dette  blegnede  alle  tidligere  Værdier,  og 


Fig.  13.   Machiavelli. 
(Maleri  af  Santo  di  Tito.) 


en  Machiavelli  betegnede  her  en  ny  og  højere  Moral.  Sit  yder- 
ligste Udtryk  fik  Troen  paa  Kunstværket,  naar  dette  stundom 
udvidedes  fra  at  være  blot  Mennesket  eller  Italien  til  at  omfatte 

hele  Verden.  Herved  blev  Sammenstød  med  Kirken  og  dens 
Lære  om  Verden  som  ond  uundgaaelig.  Thi  Skønhedstroen  var 
kun  tilladelig,  naar  den  holdt  sig  indenfor  Italien.  Gik  man 
udenfor,  og  udvidedes  den  ogsaa  til  Barbarerne,  til  hele  Jorden, 
ja  maaske  Verdensrummet  med,  saa  skete  der  uberettiget  Over- 
greb mod  Pavens  og  Kirkelærens  hævdvundne  Besiddelser.  I 
saa  Fald  stod  Kætterforfølgelse  og  den  løsslupne  Djævel  paa 
Vagt.  Det  fik  Campanella,  Galilei  og  Giordano  Bruno  at  føle. 


5 

Paa  den  sydvestlige  evropæiske  Halvø,  i  Spanien  og  Por- 
tugal, var  Forholdene  af  en  hel  anden  Art.  Her  havde  de  Blan- 
dingsfolk, der  var  fremgaaede  af  Vestgoternes  Indtrængen  i  den 
gamle  romerske  Provins,  haft  en  lang  og  haard  Skole  at  gen- 
nemgaa.  Næppe  var  Sammensmeltningen  mellem  den  urgamle 
Befolkning,  Romerne  og  Vestgoterne  nogenlunde  fuldbyrdet, 
førend  der  skete  ny  Brist  paa  det  saa  vel  afsluttede  Land- 
omraade,  skærmet  af  Pyrenæerne  mod  Nord  og  iovrigt  trindt 
om  af  Hav.  Den  saa  forsvarligt  lukkede  Sæk  aabnedes  med  eet 
fra  Syd,  da  de  muhammedanske  Arabere  Aar  711  under  deres 
Anfører  Tarek  satte  over  fra  Afrika,  bemægtigede  sig  Gibraltar 
og  i  samme  Aar  i  det  blodige  Slag  ved  Xeres  de  la  Frontera  til- 
intetgjorde Vestgoternes  Magt.  En  ny  Folke-Paahældning  fandt 
nu  Sted  sydfra.  Araberne,  eller  Maurerne,  som  de  kaldtes, 
trængte  skarevis  ind,  bosatte  sig  i  Landet,  opdyrkede  det  og 
grundlagde  en  fremmed,  højere  og  finere  Kultur. 

De  fordrevne  Kristne,  der  var  blevne  trængte  op  til  Bjærg- 
egnene  mod  Nord,  holdtes  borte  og  i  Ave  som  Skadedyr.  Fra 
deres  skjulte  Reder  under  Tagskægget  eller  spejdende  fra  Lan- 
dets Tagryg  var  de  Vidne  til  Havens  Trivsel,  den  Have,  der  for- 
dum havde  været  deres  egen  Boplads. 

En  klar  Opgave  var  herved  anvist  de  kristne  Folk:  Upaa- 
virkede  af  den  højere  Kultur,  der  kun  tirrede  end  mere,  at  for- 

trædige,  forfølge  om  muligt  atter  fordrive  de  forhadte  fremmede. 
Løsnet  var  givet:  i  Kristi  Navn.  Kristentro  blev  dem  mere  end 
blot  deres  Feliraab  og  Mærketegn;  den  var  deres  et  og  alt.  I 
Kraft  af  den  havde  de  Krav  paa  ikke  alene  Landet  hisset,  men 
ogsaa  Landet  her.  Den  rene  Lære  var  deres  eneste  Eje,  deres 
uplettede  Ridderskjold.  Saaledes  udrustede  begyndte  de  et  Kors- 
tog, der  varede  i  samfulde  700  Aar.  Intet  andet  evropæisk  Folk 
har  en  saadan  Uddannelse  at  opvise.  Alle  de  andre  tjente  kun 
et  Par  hundrede  Aar  og  gav  tabi  mere  eller  mindre  i  Utide. 
Spanierne  og  Portugiserne  holdt  troligt  ud,  til  Sejren  helt  var 
vundet,  det  gamle  Hjem  atter  deres. 

Næppe  var  dette  sket,  „Gud  vil  det"  gaaet  i  Opfyldelse,  før- 
end de  begejstret  taknemmelige  kastede  Blikket  ud  over  det 
blinkende  Hav.  Fra  Portugal,  der  først  var  befriet,  udgik  de 
første  dristige  Forsøg  paa  at  finde  Vej  langs  Afrika.  Og  utrætte- 
ligt fortsatte  man  i  70  Aar,  Togt  paa  Togt,  indtil  Søvejen  til  Ost- 
indien var  fundet  og  ligeledes  Brasilien  portugisisk.  I  Spanien 
udrustede  Ferdinand  og  Isabella  (Fig.  14  og  15)  til  Tak  for  Gra- 
nadas Fald  1492  Columbus  til  hans  Opdagelse  af  Amerika.  Sit 
Enheds  Udtryk  fandt  de  to  Folks  storladne  Bedrifter,  da  Portu- 
giseren Magellan  i  spansk  Tjeneste  1519 — 21  sejlede  syd  om 
det  spanske  Amerika,  over  det  uhyre  „stille  Hav"  til  de  portu- 
gisiske Øer  ved  Ostindien,  og  Resten  af  hans  Flaade  derpaa 
vendte  syd  om  Afrika  hjem.  Verden  var  vundet  af  de  tvende 
ridderlige  Folk. 

Med  andre  historiske  Forudsætninger  vilde  maaske  andre 
Folkeslag  have  ladet  sig  paavirke  af  og  tolket  paa  anden  Maade, 
hvad  her  var  sket.  For  et  grublende  Folk  f.  Eks.  vilde  det  kunne 
have  aabnet  Nysyn  for,  at  Biblens  Lære  var  urigtig:  Jorden  var 
ikke  flad  med  Himmelhvælvingens  Klokke  over  sig.  Den  var 
rund  og  fritsvævende.  En  dristig,  frisindet  Aandsudvikling  kunde 
være  bleven  Følgen.  Sligt  svarede  ikke  til  Spaniernes  og  Portu- 
gisernes historiske  Opdragelse.  De  var  først  og  fremmest  Kir- 
kens Korsriddere.  I  700  Aar  havde  de  bekæmpet  de  vantro,  i 
70  Aar  de  skummende  Bølger,  lige  kækt  tumlet  den  andalusiske 
Hingst  og  den  tømrede  Havhest.  Nu  knælede  de  stolt  taknemme- 

Fig.  14.   Ferdinand  den  Katolske. 
(.Iconographia  Espafiola.) 

lige  efter  udført  Bedrift  for  den  Gud,  der  i  de  evropæiske  Folks 
Paasyn  tildelte  dem  Ridderslaget.  Læben  stammede  kun  eet: 
Gud  og  vor  Frue! 

Hvad  Løfte  afgav  de  i  denne  Højtidsstund,  hvor  hele  Evropa 
var  feststemt,  og  de  fremfor  alle  andre  blussede  af  ungt  Mod? 
Det  bedste  Løfte,  de  formaaede,  og  fuldt  ud  svarende  til  deres 

Fortid:  Fremdeles  uden  Frygt  og  Lyde  at  kæmpe  for  Guds  og 
Kirkens  Ære,  indtil  de  havde  lagt  hele  Verden  for  hans  Fod. 


Fig.  15.   Dronning  Isabella. 

(Iconographia  Espafiola.) 


Det  var  denne  Beslutning,  der  affødte  deres  sidste  Stordaad 
og  blev  Grunden  til  deres  Fald.  Literært  afspejler  Beslutningens 
Tilløb  sig  i  det  Utal  af  Ridderromaner,  der  fremkom  paa  begge 

Sprog.  Camoez  (f  1580)  gjorde  i  sit  ypperste  Digt  Portugal  selv 
til  Ridderen.  1  Spanien  blev  Ridderromanerne  overgaaede  af  de 
religiøse  Eventyr-Skuespil.  Men  alle  disse  eventyrdrukne,  tea- 
tralske Riddere  Landet  over  mødte  som  een  Mand,  magre, 
olivengrønne,  med  saa  dyb  en  Ild  i  Blikket,  at  det  næsten  blev 
skummelt,  uden  Nerver,  rede  til  at  ofre  alt,  naar  det  galdt 
Daad. 

Og  det  galdt  Daad.  Portugals  unge  Konge  Sebastian  trængte 
over  til  Afrika,  for  at  rense  ogsaa  denne  Verdensdel  for  Mau- 
rerne. Han  faldt  i  Slaget  ved  Alcazar  1578,  i  Live  som  i  Døde 
omgærdet  af  sine  tapre  Mænd.  I  Spanien  fandt  Løftet  om  at 
underlægge  Gud  den  hele  Verden  to  endnu  tydeligere  Udtryk. 
Fader  og  Søn,  Carl  den  V  og  Philip  II  (Fig.  16),  forsøgte 
næsten  et  Aarhundrede  igennem  at  underlægge  sig  hele  Ev- 
ropa.  Gud  og  hans  hellige  Kirke  til  Ære.  Troligt  blødte  span- 
ske Mænd  paa  alle  Valpladser  fra  Neapel  til  Nederlandene, 
fra  Lepantobugten  til  Irlands  Vestkyst,  troligt  ofrede  de  Ameri- 
kas og  Indiens  Sølv  og  Guld  paa  Udførelsen  af  denne  Plan, 
indtil  de  tilsidst,  matte  af  Blodtab  og  forarmede,  ikke  formaaede 
mere.  Og  det  var  fra  Spanien,  at  en  af  Datidens  stærkeste  aande- 
lige  Bevægelser  udgik,  der  havde  sat  sig  til  Maal  selvopofrende 
og  viljefast  atter  at  rense  og  afstive  Kirken.  Jesuiterne  genopret- 
tede Rom.  Ignatius  Loyola  og  hans  Disciple  fuldbyrdede  renest 
og  mest  afgørende  Spaniernes  Korsfarerløfte.  De  tilbagevandt 
virkelig  den  hellige  Grav. 

Den  hellige  „Grav".  Spanien  selv  blev  Vidnesbyrdet  om,  at 
det  kun  var  en  Grav,  der  vandtes.  Thi  den  Ild,  der  brændte  i 
Carl  V's  og  Philip  II's  Erobringsplaner,  den  Glød,  der  luede  i 
Jesuiternes  selvhengivende  Færd,  brændte  tillige  indvortes  i 
Spaniens  eget  Indre.  Den  var  ikke  blot  lysende  og  varmende, 
men  ogsaa  selvfortærende.  Med  Rette  kaldtes  denne  Feberild, 
disse  indre,  hjemlige  Baal  for  Auto  da  feer  (Portugisisk;  actus 
fidei.  Troshandling).  Og  med  Rette  blev  Tyrefægtninger  og  Auto- 
daféer de  to  nationale  Fester,  hvori  alle  fra  Kongen  til  den  ringe- 
ste deltog.  Thi  i  Tyrefægtningerne  mindedes  Folket  den  syv- 
hundredaarige  Kamp  mellem  kristne  og  vantro,  Bjergenes  lette 

Fig.  16.  Philip  den  Anden. 
(Maleri  af  Tizian  i  Palazzo  Pitti  i  Florens.) 

Beboere  mod  Slettedyrets  plumpe  Kraft.  I  Autodaféerne  udtryk- 
tes Folkets  vedblivende  Trosiver,  dets  selvransagende  Nidkær- 
hed, dets  Selvpinsler  til  Guds  Ære. 

Men  i  disse  Inkvisitionens  Baal  ofrede  den  spanske  Halvøs 
Befolkning  det  inderste  i  sig  selv,  Mennesketankens  Selvstæn- 
dighed og  Kraft,  den  Spire,  der  just  nu  hos  andre  Folk  brød 
frem  som  Udtryk  for  nyt  og  rigere  Liv.  Folket  udbrændte  de 
menneskelige  Fibre  i  sit  eget  Indre.  Da  derfor  Verdensherre- 
dømmets, Kirkefornyelsens  kortlysende  Raket  sluktes,  fik  Lan- 
det kun  et  sort,  udbrændt  Hylster  igen,  beholdt  den  rette  Kirke- 
tros tomme  Hylster  tilbage.  Efter  Philip  II's  Død  1598  var  Fører- 
skabet paa  de  fleste  aandelige  og  materielle  Omraader  veget  fra 
den  spanske  Halvøs  ridderlige  Folk.  Ved  Boets  Opgør  blev  kun 
Klostre,  Tyrefægtninger  og  Autodaféer  til  Rest. 

Selve  de  vigende  Kræfter  viste  maaske  bedst,  hvormeget  der 
var  gaaet  tabt.  Styrken  af  det  menneskelige  i  den  spanske  Folke- 
aand  ytrede  sig  tydeligt,  da  den  med  sidste  Sundhedskraft  søgte 
at  befri  sig  gennem  Latter.  Aar  1605  udgav  Cervantes  sin  be- 
rømte Roman  „Don  Quixote",  hvori  han  med  overlegent  Vid 
og  Selvkritik  drog  til  Felts  mod  det  Ideal,  hvorpaa  hans  Lands- 
mænd hidtil  Slægt  efter  Slægt  havde  levet:  den  selvopofrende, 
eventyrsøgende  Ridder.  Det  lykkedes  ham  fuldt  at  latterliggøre 
„Ridderen  af  den  bedrøvelige  Skikkelse",  ikke  mindst  ved  Hjælp 
af  dennes  kostelige  Følgesvend,  den  lavstammede,  svinepoliske 
Virkelighedsknast,  Sancho  Pansa.  Men  her  standsede  Cervantes. 
Han  evnede  ikke  at  se,  endsige  at  tilføje,  den  komiske  anden 
Halvdel  af  sine  Landsmænds  Ideal:  Tros  ridderen.  Tværtimod, 
den  var  hans  som  deres  sidste  Tilflugt  og  Trøst.  Han  havde  selv 
i  et  langt  eventyrligt  Ridderliv  oplevet  alle  Don  Quixotes  Stem- 
ninger. Fattig  og  forladt,  men  med  aaben  selvklar  Forstaaelse 
havde  han  faaet  mangt  et  Knubs  af  den  haarde,  knortede  Virke- 
lighed. Men  over  Eventyrets  og  Virkelighedens  Verden  stod  for 
ham  en  tredje,  højere.  Kirken  var  det  eneste  Sted,  hvor  der  var 
værd  at  være  i  Spanien.  Her  tyede  han  hen.  Cervantes  døde 
som  Franciskanermunk  (f  1616)  nogle  faa  Dage  før  hans  store 
Samtidige  i  England,  Shakespeare. 

Forskellen  træder  endnu  tydeligere  frem,  naar  man  sammen- 
stiller Shakespeare  med  hans  to  nærmeste  KaldsFæller  i  Spanien, 
Skuespildigterne  Lope  de  Vega  og  Calderon.  Begge  overgik  de 
ham  maaske  i  sprudlende  Skaberevne,  Emnernes  brogede  Mang- 
foldighed og  Lunets  ustyrlige  Kaadhed;  men  hvilken  Begræns- 
ning i  frit  Menneskeblik!  Den  Skyklap,  begge  Spanierne  band- 
tes om  Panden,  er  udvortes  udtrykt  ved,  at  Lope  de  Vega,  der 
satte  en  Ære  i  at  kaldes  „Inkvisitionens  Tjener",  1609  lod  sig 
indvie  til  Præst,  og  Calderon,  opdragen  af  Jesuiter,  senere  gjorde 
det  samme.  Deres  Synskreds  under  Skyklappen  indskrænkedes 
til,  at  Livets  Indhold,  i  Glæde  set,  er  en  gyngende  Silke-Rebstige 
med  de  fire  Trin  fra  oven:  Kirke,  Konge,  Ære,  Amor;  men,  i 
Alvor  taget,  kun  er  en  tør  Stok,  uden  Blad,  Blomst  eller  Frugt: 
den  rene  Tro.  Trods  al  deres  Latter  og  spraglede  Pragt  minder 
deres  Moralbegreb  om  Philip  II's,  da  han  mod  Tro  og  Love  lod 
en  til  4iam  sendt  Adelsmand  holde  tilbage,  fængsle  og  hemmeligt 
kvæle  —  men  samvittighedsfuldt  sørgede  for  hans  Sjæls  Frelse 
ved  at  forsyne  ham  med  en  flink  Skriftefader. 

Som  Spaniens  Digtere,  saaledes  udarmedes  Landet  selv  aande- 
ligt  og  materielt  ved  den  trofaste  Vedhængen  ved  det  middel- 
alderlige Ideal.  Medens  hos  nordligere  Folk  Troen  frigjordes  og 
blev  først  hver  enkelt  Regerings,  senere  lidt  efter  lidt  hvert  enkelt 
Menneskes  Samvittigheds  Sag  med  Gud,  størknede  i  Spanien 
Kirken  og  dens  Lære  som  en  snærende  Ring,  en  hemmende 
Skorpe  om  Folkets  Liv  og  Frihed.  Folket  mærkede  det  ikke 
selv.  Med  Glød  i  Øjet  ofrede  det  stadigt  sit  bedste,  sig  selv,  lod 
som  dets  afgangne  store  Konge  Dødsmessen  læse  over  sig  selv 
i  Live. 

Intet  Under,  at  da  Spanien  i  Malerkunsten  afsatte  en  sidste 
Blomst,  bar  ogsaa  denne  Bud  om  Forholdene.  Murillo  (Fig.  17) 
naaede  højest  i  at  fremstille  Madonnaer  og  Tiggerbørn.  Men  da 
efter  Aarhundreders  Dvale  den  fjærne  Fortids  Begivenheder 
paany  gentog  sig,  og  en  ny  Hær  af  vantro,  denne  Gang  nordfra, 
trængte  ind  i  Landet,  rejste  hele  Folket  sig  med  fyrig,  ungdom- 
melig Kraft.  Napoleons  Storarmé  opløstes  og  maatte  vige  som 

engang  Maurernes,  bækkesplittet  og  fordampet  som  Vandet  paa 
de  tørre,  solsprukne  Højsletter. 

Derfor  lærer  Præsterne,   og  stolt  taknemmeligt  priser  det 


Fig.  17.   Murillo. 
(Maleri  af  de  Tobar,  Madrid.) 


spanske  Folk  endnu  Gud  for,  at  Han  har  ladet  det  gaa  i  Spidsen 
for  Evropas  Udvikling  ogsaa  i  hele  den  nyere  Tid,  fra  de  store 
Opdagelsers  indtil  Nationaliteiskampenes  Dage. 

Da  den  nye  Bevægelse  naaede  nord  for  Alperne,  traf  den  her 
først  det  sveitsiske  Folk.  Lille  i  Antal,  talende  tre,  fire  for- 
skellige Sprog,  men  stærkt  ved  sin  Frihedsfølelse  spillede  det 
en  langt  større  Rolle  end  der  efter  dets  blotte  Størrelse  tilkom 
det.  Det  svarede  til  de  frie  Stæder  i  Norditalien,  men  hang  paa 
Alpernes  modsatte  Affald,  og  var  herved  henvist  til  tarveligere, 


Fig.  18.   En  Fane,  tagen  af  Sveitserne  i  Slaget  ved  Nancy. 
Den  bærer  Burgunds  Vaaben. 


mere  hærdende  Livsvilkaar.  Selvstændighedstrangen  og  Kraften 
voksede  herved.  Ved  Morgarten(1315)  ogSempach(1386)  havde 
de  frie  Sveitsere  slaaet  Østerrigernes  Angreb  tilbage.  I  Slagene 
ved  Granson  (1476),  Murten  (1476)  og  Nancy  (1477)  afviste  de 
grundigt  Karl  den  dristige  af  Burgunds  Erobringsforsøg  (Fig. 
18  og  19).  Da  Kejser  Maximilian  I  —  der  havde  ægtet  Karl 
den  dristiges  Datter  Maria  (Fig.  20)  —  1499  vilde  indordne  Eds- 
forbundet  under  Tysklands  Kredsinddeling,  slog  de  ham  i  sam- 
fulde seks  Slag  og  tvang  ham  til  at  erkende  dem  fri  for  al  tysk 
Skat  og  tysk  Retspleje.  Da  Frankrig  truede  med  at  erobre  Nord- 

italien,  fordrev  en  Sveitserhær  Franskmændene  i  Slaget  ved 
Novara  1513. 

Sligt  indgød  Respekt  og  skaffede  Luft.  Sveits  blev  i  Kraft 
af  sin  Selvstændighed  og  Beliggenhed  et  Slags  aandeligt  Midt- 
punkt for  Evropa.  Her  mødtes  Fransk,  Tysk,  Italiensk.  I  denne 
frie  Luft  iltedes  Blodet  og  dreves  fra  dette  Hjertekammer  atter 
ud  til  Legemets  Yderdele.  Selv  om  Datidens  aandelige  Røre  i 
Frankrig  og  Tyskland  ikke  kan  siges  at  være  udgaaet  blot  fra 
Sveits,  saa  søgte  dog  enhver 
Strøm  paa  et  vist  Tidspunkt  her- 
til og  dreves  herfra  atter  for- 
ynget og  forstærket  tilbage.  Der- 
for forstaas  Bevægelserne  i  Mel- 
lemevropa  bedst  ved  at  betragtes 
fra  Sveits  som  Udsigtspunkt. 

Mellemevropa  dannede  den- 
gang et  trebladet  Skud.  Frankrig 
mod  Vest,  Tyskland  mod  Øst,  og 
midt  imellem  den  Stribe  af  Land- 
skaber, der  alt  engang  (843)  havde 
forsøgt  at  udgøre  et  eget  Land  og 
nys  under  Karl  den  dristige  af 
Burgund  (-j-  1477)  var  tiltænkt 
noget  lignende.  Dette  Midterland, 
der  ligesom  var  Benet,  som  pas- 
sede til  Italiens  Støvle,  bestod  af  Landskaberne:  Bourgogne, 
Elsass-Lothringen,  Belgien,  Holland.  Hvert  af  de  tre  Hoved- 
lande svarede  til  sin  By  i  Sveits,  Midterlandet  til  Basel,  Frank- 
rig til  Genf,  Tyskland  til  Ziirich. 

I  Midlerlandet  langs  Rhinen  fra  Basel  til  Holland  ytrede  den 
nye  Tid  sig  først  i  en  begejstret  Tilegnelse  af  Oldtidens  Literatur. 
Studiet  af  Latin  og  Græsk  dyrkedes  med  største  Iver  og  fandt 
en  afgørende  Støtte  i  den  nysopfundne  Bogtrykkerkunst.  Basel 
blev  Hovedsædet  for  den  lærde  Forlagsvirksomhed.  Amerbach 
(Fig.  21)  og  Froben  er  de  to  bekendteste  Navne  paa  Stadens 
lærde  Bogtrykkere.  Det  er  betegnende  for  Tiden,  at  Reuchlins 


Fig.  19.   Karl  den  dristiges  Hat,  som 
han  mistede  i  Slaget  ved  Granson. 

Humanisme 


latinske  Ordbog,  som  han  forfattede  paa  Amerbach's  Opfordring, 
kunde  i  Løbet  af  faa  Aar  udkomme  i  ikke  mindre  end  23  Oplag. 
Det  voksende  Kendskab  til  Oldtidens  latinske  og  græske  Lite- 


Fij;.  20.   Kejser  Maximilian  og  Maria  af  Rurgund. 

Overskrift:  I  den  Dragt  har  Kejser  M.  første  Gang  besøgt  sin  Trolovede, 

Frøkenen  af  Burgund. 

(Samtidig  Tegning  i  Germ.  Museum,  Niirnbe'g.) 

ratur  fremkaldte  hos  dens  Dyrkere  en  ny  Aand.  Disse  „Huma- 
nister" fik  ved  saaledes  at  gaa  udenfor  Skolastiken  og  ligesom 
se  Kirken  udvendig  fra,  Lejlighed  til  en  Sammenligning,  der  var 
farlig  for  den  tidligere  blinde  Autoritetstro.  Og  langt  fra  at  svæk- 
kes tiltog  netop  Kritiken,  da  man  inddrog  Studiet  af  det  nye  og 

det  gamle  Testamente  i  Grundsprogene  under  de  humanistiske 
Sysler.  Aar  1516  udgav  Erasmus  fra  Rotterdam  (Fig.  22  og  23) 
hos  Froben  i  Basel  den  første  kritiske  Udgave  af  det  nye  Testa- 
mente paa  Græsk  og  ledsagede  Teksten  med  en  paalidelig  latinsk 
Oversættelse,  der  afveg  fra  den  af  Kirken  hidtil  autoriserede 
(Vulgata).  Da  Erasmus  fremdeles  udgav  flere  græske  Kirke- 
fædre, ledsagede  af  latinsk  Oversættelse,  var  hermed  Striden 
med  Kirken  uundgaaelig.  Thi  den  Løngang  var  aabnet,  der  er 
dræbende  for  enhver 
kirkelig  og  anden  Au- 
toritet: den  historiske 
Vej  bagom  til  Kund- 
skab om,  hvorledes 
denne  Autoritet  engang 
var  bleven  til. 

Det  blev  imidlertid 
et  Særkende  for  hele 
denne  Midierbevægel- 
sefra  Basel  til  Holland, 
at  den  ønskede  at  und- 
gaa  Brud.  Hverken 
Erasmus  eller  Reuch- 
lin  eller  dennes  Søster- 
dattersøn Melanchthon 
(Fig.  24),  der  jo  iøvrigt 
senere  inddroges  under 

den  tyske  Bevægelse  og  blev  Luthers  Vaabendrager,  yndede 
personligt  Strid  for  Stridens  Skyld.  Grunden  heriil  laa  vistnok 
for  en  Del  i  en  egen  Sindsretning,  der  allerede  tidligere  havde 
givet  sig  Udslag  i  de  samme  Egne.  Thomas  a  Kempis  (Kempen, 
en  lille  By  ved  Køln),  død  1471  som  Subprior  i  et  Kloster  ved 
Zwolle,  havde  renest  udtrykt  denne  Tankegang  i  sit  Opbyggel- 
sesskrift  „Om  Kristi  Efterfølgelse".  Heri  viste  han  bort  fra  alt 
det  udvortes,  fra  Helgendyrkelse  og  Klosterliv,  hen  til  den  indre 
Efterfølgelse  af  Kristus,  til  Egenkærlighedens  Ophør  i  Selvhen- 
givelsen til  Gud.   I  dette  stilfærdige  Opgør  med  Kirken  var  i 


Fig.  21.   Bonifacius  Amerbach. 
(Maleri  af  Holbein  den  yngre  i  Museet  i  Basel.) 

Mild  Inderlighed 


Virkeligheden  et  Brud  sket,  en  Reformation  foregaaet,  men  mildt 
og  fredeligt.  Betegnende  nok  er  Bogen  den  Dag  i  Dag  Opbyg- 
gelsesskrift  for  saa  vel  Katoliker  som  Protestanter.  Med  endnu 


Fig   22.  Erasmus  fra  Rotterdam. 
(Maleri  af  Holbein  den  yngre  i  Louvre.) 

større  logisk  Kraft  havde  en  Discipel  af  „Brødrene  af  det  fælles 
Liv"  i  Deventer,  Nicolaus  Cusanus  (f  som  Kardinal  1464),  ud- 
viklet lignende  Tanker.  Mennnesket  er  endeligt,  men  Gud  er 
uendelig.  Derfor  kan  Mennesket  ikke  fatte  Gud.  Dets  højeste, 
reneste  Tanker  naaer  kun  til  klart  at  blive  sig  denne  sin  Grænse, 
sin  Uvidenhed  bevidst. 

Det  var  noget  af  denne  Aand,  der  hvilede  over  Baselbevægel- 
sens  Hovedmænd.  Erasmus  var  selv  ligesom  Cusanus  opdragen 
af  „Brødrene  af  det  fælles  Liv",  til  hvilke  Thomas  a  Kempis 
havde  sluttet  sig.  Hvormeget  end  Erasmus  kunde  nyde  at  føre 
en  skarp  Pen,  og  hvor  mægtigt  et  Vaaben  Viddet  end  var  i  hans 
Kampmaade,  saa  var  Strid  og  voldsomt  Brud  ham  dog  af  Hjer- 
tet imod.  Han  troede  paa  Menneskenaturens  Sundhed  og  Sand- 
hedens Magt  til  selv  at  gøre  sig  gældende.  Der  krævedes  kun 
tilstrækkelig  Frihed 
til,  at  det  gode  skulde 
sejre.  Religion  var 
ikke  Tro  paa  dette 
eller  hint  Dogme,  men 
bestod  i  Kærlighed  og 
Samdrægtighed. 

Ud  fra  forskellige 
Forudsætninger  gjor- 
de denne  milde  Sam- 
drægtigheds Følelse 
sig  gældende  i  hele 
Midterlandet.  Snart 
hvilede  den  paa  en 
mystisk  Opfattelse  af 
Gud  og  Mennesket 
som  eet  i  Kærlighed. 
Snart    paa    en    lærd 

Forening  af  antikt  og  bibelsk  Livssyn.  Snart  paa  en  politisk  Tro 
paa  Frihedens  Magt.  Snart,  som  hos  de  driftige  Nederlændere, 
mest  paa  en  praktisk  sund  Sans.  Men  fælles  for  dem  alle  var  en 
stiltiende  Opgivelse  af  Kirkens  og  Skolastikens  Lære  om,  at 
Verden  og  Menneskenaturen  var  ond.  Man  skulde  blot  lade  det 
sande  og  rette  have  Lov  til  frit  at  brede  sig,  saa  klarede  det 
sig  nok.  Uformærkt  skød  her,  som  en  Landryg  midt  op  gennem 
Evropa,  en  hel  ny  Opfattelse  sig  frem:  Menneskets  Tillid  til  Gud 
og  til  sig  selv. 

Et  nærliggende  Udtryk  for  denne  nyvakte  Tillid  blev,  at  man 


Fig.  23.  Erasmus  fra  Rotterdam. 

(Tegning  af  Hans  Holbein  den  yngre.) 

Niit liren  er  ikke  ond 


nu  ogsaa  saa  paa  Naturen  med  andre  Øjne.  Skolastiken  havde 
betragtet  denne  med  en  Blanding  af  Frygt,  Foragt  og  Overlegen- 
hed. Ond  og  i  sig  selv  et  intet,  havde  Naturen  hængt  som  en 
blot  Afbildning  paa  Kirkens  Væg.   En  lærd  Skolastiker  havde 

Fig.  24.   Philip  Melanchthon  1526. 
(Maleri  af  Albrecht  Diirer.) 


dog  med  Kendskab  til  sin  Aristoteles  skullet  kunne  give  Besked 
om  hver  en  Enkelthed  paa  Billedet.  Nu  blev  den  til  en  Virkelig- 
hed, noget  frit,  stort,  levende,  udenfor  Kirken.  De  store  Op- 
dagelser havde  allerede  aabnet  Døren  ud  til  den.  Nu  gik  man 
derud  og  begyndte  at  studere,  ikke  Billedet,  men  den  selv.  Til 
en  Indledning  gav  man  sig  i  Lag  med  Matematiken,  den  paalide- 
ligste  Rumsvidenskab.  Saa  gik  man  videre  til  selvstændigt  at 

undersøge  alt  det  meget,  man  virkelig  saa,  lige  fra  Stene,  Plan- 
ter, Dyr,  helt  op  til  Sol,  Maane,  Stjerner. 

Dette  nye,  iagttagende  Forhold  til  Naturen  var  vel  ikke  noget 
for  Midterlandet  fra  Basel  til  Holland  ejendommeligt.  Det  fandt 
mere  eller  mindre  Sted  overalt  i  Evropa,  hvor  der  rørte  sig 
aandeligt  Liv.  Men  det  antog  her  i  Evropas  Midtstribe  nogle  af 
sine  mest  tillidsfulde  og  bevidste  Former,  der  bredte  sig  ud  til 
alle  Sider  i  modtagelige  Sind.  Sveitseren  Paracelsus,  der  en  Tid 
virkede  som  Lærer  ved  Universitetet  i  Basel,  var  en  af  de  ypper- 
ste, der  troskyldigt  og  ad  Erfaringens  Vej  spurgte  Naturen  om 
Raad  mod  menneskelig  Sygdom.  Han  blev  en  af  Grundlæggerne 
for  det  nye  Menneskeideal,  den  naturkyndige  Læge.  Med  rivende 
Fart  bredte  dette  sig  over  Evropa  og  fandt  overalt  ypperlige 
Fortolkere,  i  Frankrig  en  Rabelais,  i  Danmark  en  Tyge  Brahe. 
Denne  sidste  var,  førend  han  knyttedes  til  Danmark,  en  Tid  fast 
bestemt  paa  at  vælge  netop  Basel  til  sit  Opholdssted.  Tyge  Brahe 
udvidede  Rammen  for  den  Natur,  der  spurgtes  til  Raads,  til  at 
omfatte  Himmellegemerne  med.  Under  hans  kyndige  Haand 
forvandledes  den  tidligere  halvt  overtroiske  Astrologi  til  Stjerne- 
kundskab og  Lægekunst.  Fælles  for  hele  denne  nye  Skole  af 
Naturkyndige  var  et  dybt,  om  end  stundom  ikke  fuldt  bevidst, 
Brud  med  Skolastiken  og  Kirken.  Tidligere  havde  der  ikke 
været  Tvivl  om,  at  det  bedste  Menneske  var  den,  der  som  Gejst- 
lig, som  Herrens  Tjener,  kyndigt  forvaltede  Kirkens  Naade- 
midler.  Nu  blev  med  eet  det  bedste  Menneske  den,  der  af  idel 
menneskelig  Godhed,  i  Tillid  til  Gud  og  Medmennesker  til  Lise, 
forvaltede  Naturens  Naademidler. 

Simplest  kunde  maaske  det  ejendommelige  ved  det  nye  Syn 
i  Midtevropa  fra  Basel  til  Holland  udtrykkes  ved,  at  det  onde 
var  blevet  forvandlet.  Det  onde  var  ikke  længer  en  Djævel  og 
hans  Værk.  Det  var  intet  levende  Væsen,  men  som  Skyggen 
blot  Mangel  paa  Lys.  Gud  var  Lyset.  Alt  Liv,  der  stammede  fra 
ham:  Mennesket,  dets  Kærlighed,  Videnskab,  Naturen,  alt  var 
Lys,  svagere  eller  stærkere,  hvis  Maal  og  Lyst  kun  var  at  tæn- 
des mere  og  mere. 

Det  var  en  fredelig,  men  dyb  og  afgørende  Revolution,  her 

var  foregaaet.  Selv  ønskede  den  kun  Fred  med  alt  det  bestaaende 
for  at  kunne  fortsættes.  Men  den  gamle  Kirke  kunde  ikke  uden 
at  opgive  sig  selv  indrømme  saadan  Fred.  Det  maatte  komme 
til  Kamp,  blodig  Kamp,  mellem  det  gamle  og  nye.  Ikke  mindst 
Nederlandene  under  Philip  II  fik  dette  at  føle.  Men  herved  skif- 
tede det  nye  delvis  Præg.  Det  maatte  væbne  sig  paa  bedste 
Maade  til  Striden.  De  altfor  bløde  og  fredsommelige  Udtryk 
gemtes  hen  i  Aarhundreder  til  bedre  Dage.  Derimod  galdt  det 
om  at  finde  ikke  blot  Udtryk  for,  men  Værn  imod  den  gru- 
somme Forfølgelse,  der  blev  de  nye  Tanker  til  Del.  Slig  umen- 
neskelig Grusomhed  syntes  mange  kun  at  kunne  forklare  sig 
ud  fra  Tilstedeværelsen  af  et  ondt  Væsen.  Men  i  saa  Fald  vilde 
jo  Kætterbaalene  have  brændt  Nerven  ud  af  den  nye  Tanke- 
gang- 

Det  lykkedes  ar  finde  det  forløsende  Udtryk  med  Tanke- 
værn mod  Forfølgelserne.  Disse  var  ikke  Djævelens  Værk; 
men  simpelthen  blot  et  Retsbrud.  Der  gives  nemlig  en  natur- 
lig Ret,  engang  opstaaet  af  Menneskers  gensidige  Medlidenhed, 
Velvilje  og  Samfølelse.  Da  Samfundet  i  sin  Tid  blev  til  ved  Sam- 
menslutning af  de  enkelte,  gav  dette  Samfund  sig  selv  Love. 
Disse  Love  —  de  være  nu  udtalte  eller  stiltiende  forudsatte  — 
udgør  Naturrettens  Grundlag.  Deres  Hovedindhold  er  kendt  af 
enhver,  der  kender  „de  ti  Bud".  Ifølge  disse  Love,  denne  før- 
ste Overenskomst,  er  alt,  hvad  der  hedder  Regering,  selvfølge- 
lig blot  til  for  Samfundets  Skyld,  ikke  omvendt.  En  grusom  og 
tyrannisk  Regering  —  som  f.  Eks.  Philip  II's  i  Nederlandene  — 
der  forfølger  sine  egne  Undersaatter,  har  dødsdømt  sig  selv  ved 
at  begaa  skrigende  Retsbrud.  Her  behøves  ingen  Djævel  med 
til  Forklaringen.  Regeringen  har  begaaet  et  Retsbrud,  og  Sam- 
fundet foretager  en  Retshandling  ved  at  fordrive  den. 

Den  første  djærve  Forkynder  af  denne  Form  for  „Natur- 
retten" var  Johannes  Althusius,  der  havde  studeret  i  Basel  og 
indtil  sin  Død  1638  var  Borgmester  i  den  østfrisiske  Stad  Emb- 
den.  En  endnu  berømtere  Efterfølger  fik  han  i  Hugo  Grotius, 
født  i  Delft  i  Holland  1583,  død  som  Sveriges  Gesandt  i  Frank- 
rig 1645. 

Hugo  Grotius  (Fig.  25)  føjede  den  væsentlige  Synsmaade  til 
sin  Forgængers,  at  der  jo  i  Virkeligheden  findes  ikke  blot  eet 
Samfund,  men  mange.  Der  er  mange  forskellige  Stater.  I  en  er 
der  Republik,  i  en  anden  har  Samfundet  betroet  sin  øverste 
Styrer  arvelig,  ene- 
vældigMagt.  Spørgs- 
maalet  er  nu,  hvor- 
ledes stiller  Forhol- 
det sig,  naar  Sam- 
fundene indbyrdes 
fører  Krig.  Ophæves 
herved  Naturretten 
og  bliver  Menneske- 
ne til  vilde  Dyr? 
Eller  gælder  Natur- 
retten fremdeles,  og 
skal  ikke  blot  det 
enkelte  Menneske, 
men  tillige  hver  Stat 
føreKrigen  humant? 
Idet  Hugo  Grotius 
bekræftede  dette, 
grundlagde  han 
Fol  keretten.  Med 
en  mærkelig  Dristig- 
hed vovede  han  midt 
under  Trediveaars- 

krigen  at  udtale,  at  Religionskrig  er  utilladelig,  naar  den  ikke 
drejer  sig  om  at  værne  rene  moralske  Sandheder.  For  første 
Gang  fastslog  han  den  nye  Form  for  Børnelærdom,  hvori  selv 
Nutiden  kun  er  naaet  saa  lidet  frem,  at  Samfund  og  Enkeltmand 
er  underkastede  samme  Lov  og  Ret.  Et  Samfund  bliver  ikke 
pludselig  ansvarsfrit  ved  blot  at  udtale  Trylleordet  „Krig". 


Fig.  25.   Hugo  de  Groot  (Grotius). 
(Stik  efter  Maleri  af  Mierevelt.') 

Frankrig  har  i  Aarhundreder  været  paa  engang  den  klare 
Ordens  og  Revolutionens  Land.  Den  tilsyneladende  Modsigelse 
heri  svinder,  naar  man  bliver  opmærksom  paa,  at  til  Grund  for 
begge  ligger  en  brændende  Trang  til  Centralisation.  Glæden  ved 
Midtpunktets  klare  Udsiraaling  og  ligelige  Behersken  af  alle 
Enkeltdele  er  en  umiddelbar  Ytringsform  for  det  franske  Sind. 
Hver  enkelt  er  paa  engang  Selvhersker  og  lydig  Tjener,  i  Kraft 
af  det  korrekte.  Det  korrektes  knitrende  Selvglans  er  „gloire". 

Som  en  Følge  heraf  havde  Frankrig  i  Middelalderen  været 
paa  engang  den  lydige  Kirketros  og  Kætteriernes  Hjem.  Syd- 
frankrig var  bleven  hærget  og  ødelagt,  ofret  paa  den  kirkelige 
Revolutions  Alter.  Politisk  havde  Brydningen  mellem  Konge  og 
Lensmand  været  saa  stærk,  at  tilsidst  Himlen  selv  havde  maattet 
gribe  ind  og  sende  Jomfruen  fra  Orleans  for  at  genoprejse  det 
franske  Kongedømme. 

Da  den  store  Bevægelse  i  det  15.  og  16.  Aarhundrede  brød 
ind  over  Frankrig,  traf  den  her  den  politiske  Centralisation  i 
fuld  Gang  og  bidrog  foreløbig  kun  til  at  øge  og  styrke  denne. 
Kongedømmet  gik,  med  trofast  Tilslutning  af  Folkets  bedste 
Mænd,  sikkert  fremad  i  Kraft.  Selv  den  franske  Kirke  blev  den 
underlagt.  Kortvarig  naaede  Frankrig  endog  Herredømme  i  Ita- 
lien. Da  Frants  I  1515  besteg  Tronen,  spændtes  denne  politiske 
Centralisation  til  sin  yderste  Grænse.  Man  blev  Vidne  til  det 
Særsyn,  at  Kongen  selv,  støttet  af  sin  begavede  Søster,  Dron- 
ning Margareta  af  Navarra,  gik  i  Spidsen  for  den  humanistiske 
Retning,  dyrkede  Frisind  i  Videnskab  og  Kunst  og  dog  samtidigt 
pudsede  Rigets  bidske  skolastiske  Vogter,  Sorbonnen,  paa  den 
nye  Tids  Mænd,  saa  at  Kætterbaal  i  Mængde  blussede  i  Landet. 
Ja  man  blev  Vidne  til  det  endnu  besynderligere.  For  at  udvide 
Frankrig  sluttede  Landets  „allerkristeligste  Konge"  Forbund 
ikke  blot  med  Protestanterne  i  Tyskland,  men  med  selve  Kristen- 
hedens Arvefjende,  Tyrkerne.  Alt  i  den  politiske  Centralisations 
Navn.  Og  med  Rette.  Thi  Tyrk  eller  ikke  Tyrk  var  ligegyldigt, 
naar  det  franske  Kongedømmes  Glorie  var  Maalet. 

Spændt  til  en  saadan  Yderlighed  maatte  imidlertid  den  poli- 
tiske Centralisation  delvis  briste,  give  Plads  for  den  religiøse. 
Hele  den  sidste  Halvdel  af  det  16.  Aarhundrede  var  Frankrig 
optaget  af  det  gamle  Spørgsmaal  under  en  ny  Form.  Det  var 
Skuepladsen  for  en  kirkelig  Revolution,  I  Strømme  af  Blod 
drøftedes  Spørgsmaalet:  Hvilken  Centralisation  er  den  mest  be- 
rettigede, den  politiske  eller  den  religiøse? 

Det  var  Franskmanden  Calvin,  der  fra  Genf  vakte  Revolu- 
tionen. Selve  hans  Maade  at  rejse  Spørgsmaalet  og  hans  Svar 
derpaa  var  ægte  fransk. 

Kirken  og  Skolastiken  havde  jo  søgt  at  klare  den  store  Gaade, 
om  Grunden  til  Smerte,  Sygdom,  Død,  kort  sagt  „det  onde", 
ved  Hjælp  af  Læren  om  et  oprindeligt  Syndefald.  Ved  dette  var 
Mennesket  gennem  Arvesynden  blevet  ganske  fordærvet  og  ufrit. 
Nød  og  Død  blevet  Verdens  Lod.  Denne  Lære  forekom  Calvin 
utilfredsstillende,  stridende  mod  Centralisationens  Lov.  Thi  om 
ellers  nogetsteds  maatte  da  Centralisationen  helt  være  gennem- 
ført i  Guds  Væsen  og  hans  Forhold  til  sit  Værk.  Men  delte  var 
umuligt,  saafremt  der  gaves  noget  ondt,  der  frit  kunde  yde  Mod- 
stand, nogen  Form  for  Opsætsighed,  Djævelens  eller  Menne- 
skets, der  uventet  kunde  danne  Skranke  for  Fuldbyrdelsen  af 
Guds  Vilje. 

Det  forholdt  sig  derfor  heller  ikke  saaledes.  Nej.  Det  onde 
er  ikke  en  uafhængig  Modstand,  men  blot  en  af  Gud  selvvirket 
Bølgelinje  i  Verdensmønstret,  et  virkningsfuldt  Vandfald  i  Livs- 
strømmen. Det  hører  med  til  selve  Guds  Væsens-Udfoldelse. 
Enhver  kan  indsee  dette.  Thi  Guds  Væsen  er  almægtig  og  al- 
vidende Kærlighed  og  Retfærdighed.  I  Kraft  af  sin  Kærlighed 
har  Gud  bestemt  nogle  Væsener  til  at  blive  gode  og  derfor  evigt 
salige.  Og  i  Kraft  af  sin  Retfærdighed  har  han  bestemt  andre  til 
at  blive  onde  og  derfor  evigt  at  fordømmes.  Alt  er  korrekt,  klart 
og  forudbestemt.  Just  i  dette  Vekselspil  mellem  Guds  Egenskaber 
aabenbarer  sig  herligst.  Gud  selv  til  Ære,  hans  uendelige  Væsens- 
dyb.  Salighedsskæret  i  Paradis,  Flammerne  i  Helvede  er  et  og 
det  samme,  det  korrektes  knitrende  Selvglans,  „gloire". 

Calvin  udtalte  allerede  denne  Lære  i  sit  Skrift  „Undervisning 

i  den  kristelige  Religion",  som  han  fordreven  fra  Paris  udgav  i 
Basel  1536.  Men  sit  egentlige  Hjem  og  sin  rette  Virkeplads  fandt 
han  forst  i  Genf,  hvor  han  bosatte  sig  i  August  samme  Aar. 
Her  forvandledes  han  fra  en  blot  stille  Tænker  til  en  Dommer 
i  Israel  og  styrede  som  saadan  den  livlige  By,  med  kun  et  Par 
Aars  Afbrydelse,  lige  til  sin  Død  1564. 

Calvins  Opfattelse,  at  alt  var  forud  bestemt,  og  den  enkeltes 
egne  Bestræbelser  derfor  ligegyldige,  kunde  nærmest  have  fristet 
til  Uvirksomhed.  Ikke  saa  dog  hos  en  Franskmand.  Den  inde- 
holdt for  ham  en  Opfordring  til  at  klarlægge  Guds  Vilje,  flinkt 
besørge  Posterne  afsendt  til  Himmel  og  til  Helved.  Det  gav 
Jernvilje  at  vide,  at  der  ikke  kunde  begaas  Fejl,  hver  enkelts  Be- 
stemmelsessted var  jo  det  Sted,  Gud  selv  havde  bestemt.  Og 
for  den,  der  saaledes  udførte  Guds  Vilje,  kunde  Modstandernes 
Trusler,  Had,  Vold  være  ligegyldige ;  de  formaaede  jo  ikke  at 
ændre  det  mindste  i  hans  forud  af  Gud  fastsatte  Skæbne. 

Hvem  var  Fuldbyrderne  af  Guds  Vilje,  Kirkens  Ledere?  Ikke 
Pave,  Bisper,  Fyrster.  Men  Guds  udvalgte.  Kirken  var  en  Repu- 
blik, dens  Velfærdsudvalg  bestod  af  dem,  hvem  Gud  dertil  havde 
mærket  ved  at  forlene  dem  med  Kundskab  og  Alderens  Erfa- 
ring. I  disses  Haand  var  lagt  baade  den  lovgivende  og  den  ud- 
øvende Magt.  Og  denne  Øvrighed  bar  ikke  Sværdet  omsonst. 

Republiken  i  Genf,  der  kort  forinden  havde  løsrevet  sig  fra 
Savoyen,  var  ligesom  Calvins  Lære  nypræget  og  hvas.  Fra  Genf 
bredtes  Calvins  Lære  med  særlig  Flid  vesterpaa  til  Frankrig. 
Den  betød  en  kirkelig  Revolution.  Kampen  mellem  den  kirke- 
lige Republik  og  det  verdslige  Kongedømme  udbrød  i  Frankrig. 
Tilhængerne  af  den  nye  Lære  kaldtes  efter  deres  sveitsiske 
Udgangspunkt  Huguenotter  (Eidgenossen).  I  det  16.  Aarhun- 
dredes  sidste  Halvdel  bølgede  Kampen  frem  og  tilbage.  For- 
gæves søgte  man  i  Bartholomæus  Nattens  Blodbad  1572  at  bort- 
skære Ondet.  Spørgsmaalet  brød  frem  paa  ny  og  fandt  blot  en 
foreløbig  Løsning,  da  Huguenotten  Henrik  IV  blev  Konge  mod 
at  afsværge  sin  Tro,  men  gav  sine  tidligere  Trosfæller  Sikker- 
hedsstæder  som  Gisler.  Først  hundrede  Aar  efter,  under  Ludvig 

XIV,  afgjordes  Striden  endelig  med  den  politiske  Centralisations, 
Kongedømmets  Sejr. 

Denne  Sejr  var  ikke  tilfældig.  Thi  den  religiøse  Revolution 
havde  ved  paa  fransk  Vis  at  iklæde  sig  Centralisationens  Form 
og  blive  en  ny  Art  Regimente  bredt  sig  ind  paa  Statens  Ene- 
mærker. Men  i  Længden  kunde  der  ikke  være  Tvivl  om,  at 
Statens  Styrelse  bør  være  verdslig  og  ikke  kirkelig.  Siden  da 
har  Frankrig  drøftet  Spørgsmaalet  „politisk  Centralisation" 
videre.  Først  omformede  det  i  den  store  Revolution  Staten  til 
Republik.  Saa  overlod  det  under  Napoleon  den  Store  Centra- 
lisationens Gennemførelse  til  et  Overmenneske,  for  hvem,  lige- 
som for  Calvins  Gud,  godt  og  ondt  ikke  var  Værdier  i  og  for 
sig,  men  kun  Udtryksformer  for  hans  gloire.  Senere  har  Frank- 
rig mattere  tænkt  de  samme  Tanker  om  igen.  Men  fælles  for 
dets  Maade  at  tænke  paa  har  stadig  været  den  vante  Form :  Cen- 
tralisation. Her  forudsættes  den  enkelte  bestandig  kun  at  være 
en  Del  af  det  hele.  Den  enkeltes  Ret  sees  som  Uret,  saa  saare 
den  kommer  i  Strid  med  det  heles  Krav.  Den  franske  Tanke 
har  endnu  ikke  funden  nogen  gyldig  Form  for  den  enkelte, 
hverken  som  religiøst  eller  som  politisk  selvstændigt  Væsen. 
Han  er  og  bliver  kun  Menighedsmedlem  og  Borger. 

Trangen  til  at  finde  en  Form  for  det  rent  menneskelige  er  og 
var  dog  selvfølgelig  tilstede.  Allerede  i  det  16.  Aarhundrede  yt- 
rede den  sig  og  stilledes  tilfreds  paa  forskellige  Maader,  der  blev 
toneangivende  for  den  følgende  Tid.  Hos  Rabelais  (-j-  1553) 
frigjordes  under  en  dobbelt  Form  al  den  bundne  Indrevarme, 
der  ikke  fandt  Anvendelse  hverken  ved  Trone  eller  ved  Alter. 
Rabelais  var  i  Frankrig  Repræsentant  for  den  ovenfor  omtalte 
nye  Retning,  som  Datiden  frembragte:  Den  naturkyndige,  men- 
neskekærlige Læge.  Men  hos  ham  kom  hertil  en  ejendommelig 
Tilsætning,  der  ganske  adskilte  ham  fra  hans  to  før  nævnte 
Aandsfrænder,  Paracelsus  og  Tyge  Brahe.  Rabelais  udmærkede 
sig  ved  et  saa  sprudlende  Humør,  et  saa  overstadigt,  skalkagtigt 
Lune,  at  han  paa  Forhaand  var  vis  paa  Sejren  eller  dog  et  dæk- 
ket Tilbagetog  ved  Hjælp  af  Latteren  som  Forbundsfælle.  Endnu 
kaadere  o^  ubændigere  end  senere  Moliére  og  Voltaire  forstod 


54  Tyskland 

han  som  disse  baade  at  faa  sagt,  hvad  han  vilde,  og  dog  ikke 
slippe  Taget  i  en  mægtigeres  Haand,  der  støttede  ham.  Han  ud- 
førte det  Kunststykke  at  give  glat  Lag  baade  til  Calvinisme  og 
Katolicisme  og  dog  være  Munk  og  Præst,  hjulpen  af  Bisp  og 
Pave,  beundret  af  Frankrig. 

En  ganske  anden  Natur  var  Montaigne  {f  1592).  Han  søgte 
Tilflugt  for  den  enkelte  ved  at  spinde  sig  ind  i  Tvivl.  Den  en- 
kelte er  den  syge,  ensomme,  der  fra  sin  Afkrog  fint  forstaaende, 
snart  sørgmodig,  snart  ironisk  seer  paa  det  hele,  alt  imens  han 
lædsker  sig  ved  at  nippe  til  Sanselighedens  Limonadedrik.  Hvad 
er  Sandhed?  Vor  Viden  er  Uvidenhed.  Livet  er  en  Gaade.  Eh 
bien!  Den  løses  ved  at  leve  eller  ved  at  dø.  —  Montaigne  er 
bleven  Stamfader  for  en  Klasse  af  franske  Forfattere  lige  ned  til 
Nutiden. 

Rabelais  som  Montaigne  betegnede  de  enkelte,  der  forsøgte 
at  holde  sig  fri  for  Centralisationen  og  derfor  tilsyneladende  var 
ledige  og  udenfor  Spillet.  Netop  som  den  franske  Aand  er,  har 
dog  begge  Slags  —  den  robuste  saa  vel  som  den  blege  og  magre 
—  haft  betydelig  Indflydelse  som  Ræsonnører.  I  Fritiden  mel- 
lem Arbejdet  har  Centralisationens  Mænd  lyttende  lært  af  dem, 
paa  deres  Taler  har  de  hvæsset  sine  Vaaben. 


8 
I  Tyskland  havde  den  aandelige  Udvikling  Middelalderen 
igennem  ikke  haft  noget  selvstændigt  Præg.  Man  havde  lystret 
og  ladet  sig  tage  med  paa  Slæb  af  de  mere  fremskredne  Folk 
mod  Syd  og  Vest.  Herfra  havde  man  modtaget  Kirkelæren, 
Skolastiken,  Opraabet  om  at  befri  den  hellige  Grav,  Tanken  om 
det  romerske  Kejserdømme,  hele  den  kirkelige  Bygningskunst 
osv.  osv.  Hvor  stærkt  man  aandeligt  gik  i  Ledebaand  kan  sees 
af,  at  der  lige  til  Reformationen  ikke  i  Tyskland  var  opstaaet  et 
eneste  hjemligt  Kætteri.  Johan  Huss  var  som  bekendt  en  Tjek- 
ker, hans  Kætteri  nærmest  fremkaldt  ved  Paavirkning  fra  Eng- 


Fie.  26    Domkirken  i  Chartres. 

land  (Wiclef),  og  den  derved  opstaaede  langvarige  Krig  netop  en 
tjekkisk  Naiionalitetskamp  mod  Tyskerne. 

Tungt  og  med  Besvær  havde  man  fulgt  med  paa  Skolastikens 
og  Bygningskunstens  Omraade.  Den  gotiske  Bygningskunst 
med  dens  Lansebundter  mod  Himlen  var  bleven  mere  tør  og 


Domkirken  i  Koln. 


jordbunden,  mere  tungskaftet,  ved  at  omplantes  fra  Frankrig 
(Fig.  26)  til  Tyskland  (Pig.  27).  Deltagelsen  i  Korstogene  havde, 
trods  Folkets  krigerske  Hang,  naturligt  været  mindsket  derved, 
at  man  selv  havde  haft  Hedninger  nok  at  bekæmpe  langs  Græn- 
sen mod  Øst.  Kun  een  Tanke  havde  man  fuldt  tilegnet  sig  og 
ført  selvstændigt  videre,  den  oprindeligt  franske  (Karl  d.  stores), 
om  det  romerske  Kejserrige.  Her,  hvor  det  i  en  væsentlig  Grad 

kom  an  paa  at  lystre  og  slaa  til,  havde  man  naaet  Maalet,  gen- 
tagne Gange  besejret  Italien,  og  endnu  oftere  og  mere  lang- 
varigt knyttet  blot  Titlen  af  romersk  Kejser  til  det  tyske  Konge- 
navn. 

Grunden  til  dette  Held  var,  at  Maalet  her  var  et  ydre  og 
haandgribeligt,  hvortil  Folkets  Evner  netop  slog  til.  Trods  Aar- 
hundreders  Paavirkning  af  sydlig  Kultur  var  det  tyske  Folk 
nemlig  forblevet  saa  temmeligt  uforandret  siden  Folkevandringer- 
nes Dage.  Stærkest  havde  Forandringen  været  langs  Kysten 
mod  Nord,  hvor  Forholdet  til  Søen  ligesom  i  Norditalien  og  i 
Nederlandene  lidt  efter  lidt  havde  udklækket  Skibsfart,  Handel 
og  Fristæder  (Hansestæder).  I  Landets  Indre  derimod  var  Fol- 
ket endnu  gennemtrængt  af  Fortidens  Aand.  Dets  ejendomme- 
lige Dyd  var  Bravhed.  Denne  ytrede  sig  i  en  vis  ærlig,  jævnt 
glad,  hyggelig  Udholdenhed,  der  naar  den  pirredes  maaite  have 
Luft  i  Drabelighed,  men  til  daglig  og  inderst  inde  var  forligt  med 
Gud  og  Verden  i  Trofasthed.  Som  Forholdene  havde  udviklet 
sig  i  Landet  med  dets  Utal  af  Fyrster  i  Strid  med  hverandre, 
var  der  dog  trods  den  politiske  Forvirring  en  fælles  Folkelød  i 
dette  brogede  Virvar.  Haarene  i  Pelsen  var  alle  ens  fra  Kejser 
til  ringeste  Undersaat.  Hver  enkelt  kunde  snart  stritte  som 
Børste,  en  og  samme  drabelig  Allerhelvedes  Karl,  hvad  enten 
han  var  Kejser,  Røverridder  eller  Landsknægt.  Snart  slattedes 
det  af  i  næsten  altfor  underdanig  Troskab.  Snart  foldedes  de 
alle  sammen  i  et  krøllet  Fællesmænge,  lunt,  gemytligt,  med 
Hjemmevarme. 

Det  var  disse  Forhold,  hvorover  det  nye  Røre  brød  ind.  Det 
fremkaldte  hurtig  en  Mistillid  til  Kirkens  Overhoved,  den  ita- 
lienske Pave,  hvem  man  i  tidligere  Aarhundreder  saa  mangen 
en  god  Gang,  naar  Kejseren  bød,  af  Hjertens  Lyst  havde  været 
med  til  at  knægte.  Nu  brød  Tvivlen  frem  under  de  folkelige, 
almenforstaaelige  Former:  Hvor  stod  det  skrevet,  at  man  skulde 
faste  og  være  afholdende,  til  visse  Tider  hverken  befatte  sig  med 
Kødspise,  01  eller  Kvinder?  Ikke  et  Ord  stod  der  herom  i  Bib- 
len. Og  dog  havde  Paven  nu  i  Aarhundreder  pint  Verden  med 
disse  Paabud.   Paa  dette  Punkt  kunde  Paven  dog  endnu  und- 


58 


Zu'in<rli 


skyldes  med,  at  han  havde  gjort  sin  Fadermyndighed  gældende 
for  at  opdrage  sine  Børn.  Forstandige  tyske  Forældre  holdt  jo 
ogsaa  deres  Børn  i  Tugt  og  Ave.  Men  helt  uforsvarligt,  ja  stri- 
dende mod  alle  Begreber  om  Ret  og  Uret  var  Pavens  oprørende 
Overgreb  med  Afladshandelen. 

Paa  to  forskellige  Steder  rejstes  i  samme  Aar,  1517,  Indsigelse 
mod  denne.  Først  i  Sveits,  hvor  Ulrik  Zwingli  just  havde 
faaet  Sognekaldet  i  Einsiedeln,  til  hvis  Hovedindtægter  hørte  et 


Fig.  28.  Afladshandel  i  Pave  Leo  X"s  Tid,  1513  —  21. 

Hans  Vaaben  afbildet  paa  Væggen. 

(Træsnit  af  Hans  Holbein.) 


undergørende  Mariabilled  og  „fuldkomment  Aflad  for  alle  Syn- 
der" for  enhver,  der  valfartede  til  dette  afsides  Sted.  Den  nye 
Sognepræst  prædikede  til  almindelig  Forfærdelse  mod  denne 
Aflad,  skøndt  den  lovede  ham  selv  saa  stor  en  Fordel.  Intet 
Under,  at  han,  da  han  kort  efter  kaldtes  til  Ziirich,  og  Aflad 
(Fig.  28)  her  falbødes  for  Penge  til  Indtægt  for  Paven  (Fig.  29), 
talte  saa  ivrigt  herimod,  at  Raadet  lukkede  Byens  Porte  for  Af- 
ladskræmmeren  og  hans  Varer.  Forgæves  tilbød  Paven  Zwingli 
høj  Løn,  ja  stillede  ham  Kardinalshatten  i  Udsigt  for  at  tie.  Han 
vedblev  at  tale  og  lo  kun,  da  man  truede  ham  med  Dolk  eller 
Gift. 

I  Slutningen  af  Aaret  1517  opslog  i  Wittenberg  en  anden 
Sognepræst,  Martin  Luther,  den  31.  Oktober  Kl.  12  Middag 
paa  Kirkedøren  95  Sætninger  imod  Afladshandelen  (Fig.  30). 
Paa  samme  Vis  varda  omtrent  samtidigt  paa  to  forskellige  Steder, 

Fig.  29.   Pave  Leo  X  med  to  Kardinaler. 
(Maleri  af  Rafael,  Palazzo  Pitti,  Florens.) 

men  uafhængigt  af  hinanden,  Bruddet  foregaaet  med  det  gamle. 
Den  sædelige  Bevidsthed,  den  blot  menneskelige  Retsindighed, 
havde  følt  sig  dybt  krænket  ved  Kirkens  Overgreb.  Og  dette 
blev  Gennembrudet  for  noget  nyt.  Begge  Sognepræster,  Zwingli 
og  Luther,  gennemløb  nu,  om  end  med  forskellig  Fart,  samme 
Udvikling.  Zwingli  naaede  først,  Luther  lidt  senere,  til  at  indse, 

at  den  tidligere  Maalestok  for  Moral  og  Sandhed  var  falsk.  Der 
var  intet  fortjenstligt  ved  Munkeløftet,  og  kun  Biblens  Ord  var 
Prøvestenen  for  Sandhed.  Ziirich  og  Wittenberg  blev  fra  nu 
af  de  to  Stæder,  hvorfra  den  nye  Aand  udstraalede. 

Zwingli  og  Luther  lignede  hinanden  i  meget.  De  havde  samme 
Skolekundskaber,  samme  Arbejdskraft,  samme  glødende  Trang 
til  helt  at  give  sig  hen  for  deres  Overbevisning,  samme  musi- 
kalske Begavelse,  samme  Sans  for  Familjeliv.  Men  netop  Lig- 
heden mellem  deres  Væsen  og  Udvikling  oplyser  bedst  Forskel- 
len i  deres  med- 
fødte Betingelser. 
Thi  ud  fra  sam- 
me ydre  Forud- 
sætninger naaede 
de  til  forskellige 

Resultater. 
Zwingli  var  Sveit- 
ser,  Luther  Ty- 
sker. Zwingli  var 
født  Republika- 
ner, Luther  født 
Fyrsteundersaat. 

Begge  havde 
brudt  med  den 
gamle  kirkelige  Rangforordning,  ifølge  hvilken  visse  Løfter  og 
Gerninger  gav  særlig  Rang  og  Anseelse  for  Gud.  Begges  Ret- 
sindighed stillede  alle  Mennesker  ens  overfor  Gud.  Men  herfra 
svingede  de  ud  hver  til  sin  Side. 

For  Sveitseren  og  Republikaneren  var  Menneskeheden  en 
Sum  af  frie  Væsner,  hvis  Opgave  det  var  at  handle  ret.  Men- 
neskeheden og  hvert  enkelt  Menneske  havde  haft  og  havde 
endnu  sin  trange  Fortid  med  Fald  og  Arvesynd.  Som  en  nød- 
vendig Børnesygdom  og  truende  Fare  stod  den  for  enhver,  ret 
som  Østrigs  Overmagt  havde  truet  det  frie  Sveits  fra  dets  Vugge 
og  fremdeles  truede  det.  Men  herligere  og  mere  opofrende  end 
Arnold  Winkelried  ved  Sempach  havde  Guds  Søn  paa  Golgatha 


Fig.  30.  Tetzels  Afladskiste. 
(Findes  nu  paa  Slottet  Flechtingen.^ 


Zwinpli  os  Luther 

samlet  alle  Syndens  Lanser  mod  sit  Bryst  og  banet  Friheden  en 
Vej.  I  ham  er  den  sande  Retfærdiggørelse.  Er  der  noget  for- 
tjenstligt ved  at  handle  ret?  Du  kunde  lige  saa  godt  spørge,  om 


Fig.  31.  Sveitser-Krigere. 

(Tschachtlans  Chronik.) 


der  er  noget  fortjenstligt  ved  at  være  sund  eller  ved  at  være  en 
fri  Mand.  Synd  er  Ufrihed,  dens  Sold  er  Døden.  Det  er  uvær- 
digt at  tjene  den,  som  det  er  uværdigt  for  frie  Sveitsere  (Fig.  31) 
at  træde  i  fremmede  Fyrsters  Sold  og  røve  og  lade  sig  slagte  for 
dem,  istedetfor  hjemme  frit  at  dyrke  og  værne  den  fædrene 
Jord.  Der  er  kun  een  Herre,  i  hvis  Sold  det  er  Mennesket  vær- 

digt  at  tjene.  Det  er  Gud.  Hans  Sold  er  Frihed,  Og  en  redelig 
Herre  er  han.  Han  sørger  for  den  hæderlige  Hedning  saa  vel 
som  for  dem,  der  bærer  Kristi  Mærketegn.   Du  vil  finde  i  hans 


Fig.  32.    Ulrik  Zwingli,  „dod  1531  i  sit  48de  Aar". 
(Maleri  af  Hans  Asper,  Bybit>lioteket  i  Ziirich.) 


Himmel  baade  Herkules,  der,  da  han  stod  paa  Skillevejen,  man- 
digt valgte  det  rette,  og  Sokrates  og  Cato  og  deres  Jævninge. 

I  fuld  Samklang  med  denne  Opfattelse  levede  og  dode  Zwingli 
(Fig.  32).  Moral,  Politik,  Religion  gik  for  ham  i  et.  Ifølge  sin  Be- 
gavelse var  han  Ziirichs  og  en  stor  Del  af  Sveits's  religiøse  og 
politiske  Leder,  og  dog  kun  en  Privatmand;  Fyrsters  mægtige 
Raadgiver  og  Modstander  og  dog  blot  en  fri  Sveiiser.  Hans  sidste 
store  Plan  var  at  samle  alle  Protestanter  og,  paa  Betingelse  af 

Religionsfrihed,  støtte  Frants  I  af  Frankrig  mod  Kejser  Karl  V. 
Da  han  faldt  i  Slaget  ved  Kappel  1531,  var  det  i  Kampen  for  at 
hindre  sine  Landsmænd  i  den  fordærvelige  Tjeneste  som  Leje- 
tropper  i  fremmede  Herrers  Sold. 

Da  Luther  brød  med  den  kirkelige  Rangforordning,  ifølge  hvil- 
ken Munkeløftets  og  de 
gode  Gerningers  Mænd 
var  Gud  nærmest,  varder 
en  Blanding  af  Smerte  og 
Glæde  i  Bruddet.  Han 
havde  selv  haabet  ad 
Klostrets  Vej  at  naa  frem 
til  Fred  med  Gud  og 
Sikkerhed  for  Salighed. 
Nu  brast  hver  ærgerrig 
Drom  om  at  komme  for- 
ud for  andre.  Han  stod 
selv  hjælpeløs  som  til- 
forn. Men  idet  han  fandt 
Trøst   i    Pauli   Ord   om 

Retfærdiggørelse  ved 
Tro,  ikke  ved  Gerninger, 
følte  han  tillige  Glæden 
ved  at  være  kommen 
efter  et  Bedrag,  et  frem- 
med Bedrag,  hvorved 
man  havde  ført  ham  og 

hans  Landsmænd  bag  Lyset.  Biblen  stod  over  Paven  og  alle 
Menneskepaafund. 

Allerede  paa  dette  første  Udviklingstrin,  hvor  Luther  stod 
Zwingli  nærmest,  var  der  dog  en  fremtrædende  Forskel  mellem 
dem.  Skøndt  Luther  udviklede  sig  langsommere  end  Zwingli, 
savnede  han  dennes  mandige  Sindighed.  Han  var  i  sin  „Sturm 
und  Drang"  Periode.  Der  stod  Gny  om  ham,  og  med  voldsom 
Kraft  huggede  han  til  højre  og  venstre  mod  alt,  hvad  der  for- 
mede sig  som  Modstand,  mod  Doktorer  og  tyske  Fyrster,  mod 


Fig.  33.  Luther  som  Junker  Georg  paa  Wartburg. 
{Træsnit  af  Lucas  Cranach  1522.) 

Kongen  af  England,  Paven  og  Biblen  selv.  Om  denne  dristede 
han  sig  f.  Eks.  til  at  udtale:  „Johannes'  Evangelium  er  langt, 
langt  at  foretrække  for  de  tre  andre,  og  er  er  det  eneste,  fine, 
rette  Hovedevangelium."  Jakobs  Brev  betegnede  han  som  kun 
„en  Straa-Epistel",  der  ikke  „har  nogen  evangelisk  Art".  Han 

var  ifølge  sin  tyske 
Natur  drabelig  (Fig. 
33  og  34). 

Mere  afgørende  gled 
dog  Zwingli  og  Luther 
fra  hinanden,  da  de 
ydre  Forhold  med  na- 
turlig  Nødvendighed 

forelagde  Luther 
Spørgsmaalet  under 
politisk  Form:  Hvad 
vil  du?  Vil  du  kæmpe 
for  de  undertryktes 
Sag?  Vil  du  Folke- 
frihed? 

Svaret  faldt  ham 
svært.  Han  var  selv 
et  Barn  af  Folket,  følte 
for  det,  ejede  dets  For- 
staaelse,  oghavde  nys, 
bittert,  men  frigøren- 
de, religiøst  erfaret,  at 
overfor  Gud  gælder  ingen  Rangstige.  Hans  Hjerte  blødte  ved 
at  skulle  træffe  Valget  mellem  Folk  og  Fyrster.  Men  hans  inder- 
ste, gennem  Aarhundreders  Arv  formede,  tyske  Natur  sejrede. 
Fyrstetroskab  drog  ham  til  sig. 

Udvortes  døvede  han  Smerten  ved  den  voldsomme  Opfordring 
til  Fyrsterne  om  at  slaa  de  oprørske  Bønder  ned  som  gale  Hunde. 
Indvortes  fandt  han  Fred  ved,  at  dette  Valg  bragte  Ro  og  Enhed 
i  hans  Forstaaelse.  Thi  hvad  var  der  foregaaet?  Han  havde  jo 
oplevet,  at  af  de  to  Rangforordninger,  hvorpaa  hans  Landsmænd 


Fig.  34.   Martin  Luther  Aar  1525. 
(Maleri  af  Lucas  Cranach,  i  Miinchen  i  Privateje  ) 

i  Aarhundreder  havde  levet  —  den  kirkelige  og  den  kejserlige  — 
var  den  kirkelige  bleven  til  intet.  Men  saa  var  jo  den  anden,  den 
hjemlige  tyske,  endnu  dog  i  Behold.  Selv  havde  han,  da  Øde- 
læggelsen blev  ham  klar,  religiøst  søgt  Trøst  i  Biblen.  Og  in- 
stinktmæssig havde  han  fundet  den  i  Ord  udtalte  af  en  med  hans 
egen  beslægtet  Natur. 

Thi  Læren  om  Retfærdiggørelse  ved  Tro  alene,  ikke  ved  Ger- 
ninger, Læren  om  Menneskets  i  Bund  og  Grund  ved  Adams 
Syndefald  fordærvede  Natur  —  hvad  var  det  andet  end  Udslag 
af  en  dyb,  underdanig  Respekt  for  Herskeren  i  Himlen?  Over- 
for Gud  har  Mennesket  kun  ydmygt  at  bøje  sig.  Alt  faaes  kun 
af  Naade,  intet  efter  Fortjeneste.  Thi  alle  er  i  Kraft  af  en  for 
Aartusinder  siden  begaaet  Forbrydelse  Syndere  og  Skyldnere 
til  Hobe.  Ligesaa  overfor  Landsfyrsterne,  hvis  øverste  Herre 
atter  er  Kejseren.  I  Kraft  af  en  hemmelighedsfuld,  langt  tilbage- 
liggende, ukendt  Begivenhed  har  alle  Undersaatter  kun  Uret 
overfor  deres  Landsherrer.  Al  Øvrighed  er  af  Gud,  og  du  skal 
være  Øvrigheden  underdanig.  Du  retfærdiggøres  for  Gud  kun 
ved  lydig  Tro,  for  Landsherren  ved  lydig  Troskab.  Her  kan  al- 
drig være  Tale  om  overskydende  Fortjeneste,  thi  i  begge  Regn- 
skaber er  bestandigt  Underskud,  der  kun  dækkes  af  Naade. 

Paa  en  besynderlig  Maade  var  Luther  her  gaaet  i  en  Ring. 
Idet  han  søgte  at  holde  det  religiøse  Spørgsmaal  ganske  rent, 
frit  for  al  Politik,  var  han  endt  med  at  gøre  den  politiske  Myn- 
dighed, Landsherren  (Fig.  35),  til  den,  hvem  man  skyldte  Lydig- 
hed ogsaa  i  religiøs  Henseende.  Idet  han  brød  ud  fra  den  kirke- 
lige Pave,  søgte  han  Ly  hos  en  verdslig.  I  alle  lutherske  Lande 
blev  Statens  Overhoved  den,  der  skulde  afgøre,  hvad  enhver 
Undersaat  religiøst  maatte  tro.  Fra  nu  af  slap  alle  Lutheranere 
nemt  nok.  Øvrigheden  tænkte  for  dem.  Naar  de  gav  Kejseren, 
hvad  Kejserens  var,  gav  de  i  samme  Stund  Gud,  hvad  Guds 
var. 

Der  kan  ikke  være  Tvivl  om,  at  Luther  mangen  Gang  maatte 
ømme  sig  ved  denne  Slutningsmaade.  Brændende  i  Aanden 
havde  han  paa  Rigsdagen  i  Worms  frejdigt  udtalt:  „Med  mindre 
nogen  kan  overbevise  mig  med  Vidnesbyrd  af  den  hellige  Skrift 

Troels-Lund:  Historiske  Fortællinger  VII  5 


66 


Luther 


eller  med  andre  tydelige  og  klare  Grunde,  hverken  kan  eller  vil 
jeg  genkalde.  Her  staar  jeg.  Jeg  kan  ikke  andet.  Gud  hjælpe 
mig!  Amen."  Nu  indrømmede  han  selv,  at  Landsherrens  Me- 
ning stod  over  hver  Undersaats.  „Jeg  kan  ikke  andet."  Ja,  men 


Fig.  35.   Luthers  Landsherre  Kurfyrst  Frederik  den  Vise  af  Sachsen. 
(Efter  Maleri  af  Lucas  Cranach  i  Eremitagen,  Set.  Petersborg.) 

du  skal,   thi  Øvrigheden  byder  det.   Og  al  Øvrighed  er  af 
Gud. 

Og  dog  var  det  ikke  tilfældigt,  at  Luther  var  endt  i  denne 
verdslige  Nødhavn.  I  Virkeligheden  havde  han  ingen  anden  Ud- 
vej. Thi  naarden  menneskelige  Natur  var  i  Sandhed  saa  ond  og 

bundfordærvet,  som  han  lærte,  saa  udygtig  til  enhver  Friheds- 
ytring,  med  hvilken  Ret  var  han  da  optraadt  som  Kirkeforbedrer? 
Han  var  jo  ikke  et  Haar  bedre  end  de  andre.  Hans  Doctorhat 
kunde  umuligt  give  ham  Adkomst.  Og  at  paaberaabe  sig  den 
hellige  Aands  indre  Vidnesbyrd,  var  misligt.  Det  kunde  jo  en- 
hver gøre,  og  saa  vilde  tilsidst  alt,  hvad  der  hed  Kirke,  opløses 
i  et  Kaos  af  Enkeltmeninger.  Nej,  her  var  i  Virkeligheden  intet 
andet  for  end,  naar  Pavekirken  styrtede  sammen,  skyndsomst 
at  ty  ind  i  Landsherre-Kirken.  Her  havde  man  dog  Tag  over 
Hovedet.  Thi  al  Øvrighed  er  af  Gud. 

Ærligt  og  redeligt  havde  Luther  med  al  sin  Naturs  djærve 
Kraft,  men  bunden  af  sit  Folks  nedarvede  Forudsætninger,  søgt 
at  bane  sig  Vej  i  de  sammenfiltrede  Spørgsmaal.  Han  var  endt 
fjærnt  fra  Zwingli.  Endnu  en  sidste  Side  hos  Luther  viser  os 
hans  tyske  Sinds  Ejendommelighed.  Hans  Drabelighed  og  hans 
underdanige  Fyrstetroskab  havde  i  visse  Maader  betegnet  hans 
svage  Sider.  Hans  jævne,  inderlige  Sindsvarme  derimod  vandt 
ham  Hjerterne  og  udgjorde  hans  egentlige  Styrke.  Det  var 
denne  indre,  stille  Varme,  hans  trohjertede  Tillid  til  Gud  og  al 
denne  Tillids  ægtefølte,  naturfriske  Udtryk,  hans  Religiøsitets 
hele  hjemmelune,  solstribede  Hyggelighed,  der  sikrede  Luther 
(Fig.  36)  Sejren,  Hans  Lære  var  en  Folkemelodi.  Den  dannede 
Underbund  i  hans  Tale,  klang  frit  i  hans  Salmer.  Den  laa  lige 
godt  for  Mands-  og  Kvindestemmer  og  lød  lifligt  fra  Barnemund. 
Derfor  sang  man  nu  trøstigt  i  Hjem  og  i  Kirke  og  lod  Herrens 
Vejr  rase  derude,  Snefog  og  Storm  mod  Kirketag,  Herrelune 
mod  Kirkelære  og  Kirkegods.  Det  var  jo  Kendetegn  paa  sand 
Gudsfrygt  at  lade  Herren  raade. 

Inderligheds-Siden  i  Luthers  Livssyn  fik  sit  mest  vovede  Ud- 
tryk i  hans  Opfattelse  af  Kvinden.  For  den  katolske  Opfattelse 
havde  hun  staaet  som  en  Blanding  af  Himmel  og  Helvede.  Jom- 
fru Maria,  Jesu  Moder,  indtog  jo  den  højeste  Plads,  noget  Men- 
neske kunde  tænke  sig.  Hun  var  Renheds  Billed,  Himmel- 
dronning. Men  ellers  var  Kvinden  kun  en  Fristelse  for  Manden 
til  Synd.  Det  ideale  Forhold  mellem  Mand  og  Kvinde  var  at 
sky  hinanden  og  gaa  i  Kloster.   For  Luther,  der  jo  forkastede 

kirkelig  Rangforordning  og  Klosterlivets  Fortjenstlighed,  stillede 
Forholdet  sig  derimod  stik  modsat.  Menneskets  ypperste  Op- 
gave var  netop  at  efterkomme  Guds  Bud  til  Adam  og  Eva,  det 
eneste,  der  endnu  stammede  fra  Tiden  før  Syndefaldet:  Vorder 


Fig.  36.   Martin  Luther. 
(Efter  et  i  1902  i  Wittenberg  fundet  Billede  af  Lucas  Cranach.) 

frugtbare  og  formerer  eder.  Derfor  var  Ægteskab  mellem  Mand 
og  Kvinde  begge  Parters  Pligt  (Fig.  37),  og  selve  det  legemlige 
Udtryk  herfor  var  Ægteskabets  gudbeaandede  Midtpunkt.  Thi 
af  denne  flittige  Samvirken  fremgik  ikke  blot  Lovlydighedens 
Løn  i  Form  af  Barn  paa  Barn,  men  tillige  fulgte  som  Naadegave 

voksende  indbyrdes  Kærlighed  mellem  Ægtefolkene  og  gensidig 
Tilfredshed.  Naar  en  Ægtefælle  døde,  var  det  derfor  den  efter- 
levendes Pligt  snart  atter  at  indlade  sig  i  nyt  Ægteskab. 

Der  blev  efterhaanden  grumme  hyggeligt  i  den  lutherske  Me- 
nighed. Hjem  ved  Hjem  med  lutter  lydige,  nøjsomme  Beboere. 
Manden  flink  til  sit 


Arbejd,  flink  til  sin 
Mad,  immertidsens 
frimodig  og  glad. 
Hustruen  dygtig 
Husmoder,  finger- 
nem og  med  et  Øje 
paa  hver  Finger. 
Uden  om  Huset 
den  muntre  Op- 
vækst, mindst  een 
af  hver  Aargang. 
Indeni:  Vuggegang, 
Salmesang,  Hjerte- 
rum og  derfor  Hus- 
rum, med  01  til 
Varme,  Bleer  til 
Tørring  paa  det  lune 
Arnested  (Fig.  38). 
Her  kunde  ikke 
rummes  mere.  Men 
man  havde  jo  nær 
glemt  det  allervig- 
tigste: den  bund- 
fordærvede  Men- 
neskenatur, det  onde,  Djævelen.  Der  maatte  skaffes  Plads  til 
dette  ogsaa.  Bibeltrofast  gik  Luther  her  mere  djærvt  og  ærligt 
tilværks  end  de  andre.  Calvin  havde  anbragt  det  onde  og  Djæ- 
velen oppe  i  Guds  Verdensplan.  Romerkirken  satte  helst  Djæ- 
velen i  Pleje  hos  Kætterne.  Zwingli  sørgede  slet  ikke  for  ham. 
Men  Luther  erklærede  bestemt:  der  maa  skaffes  Plads.  Man 


Fig.  37.   Luthers  Hustru  Katharina  von  Bora. 

(Maleri  af  Lucas  Cranach  i  Gemalde-Galleri  der  Moritzkapelle 

i  Niirnberg.) 

kneb  sig  da  sammen  og  husede  den  fæle  Gæst.  Mørket  og  det 
usynlige  anvistes  ham  til  Bolig.  Som  Husmoderen  bekæmpede 
Mol,  gennembankede  nu  Husfaderen  ved  tilfældige  Lejligheder 
sine  Børn  for  at  kue  Arvesynden,  knække  den  gamle  Adam  i 
dem.  Og  Landsfaderen  lod,  overalt  hvor  det  ondes  Skab  bevis- 
ligt havde  smittet  og  bredt  sig,  vedkommende,  der  havde  sluttet 
Pagt  med  Djævelen,  slaa  ned  og  offentlig  brænde.  Øvrigheden 


Fig.  38.   Hans  Burgkmair:  Et  frugtbart  Hjem. 
(Træsnit  fra  det  16.  Aarhundrede.) 

laa  ikke  paa  den  lade  Side.  Baal  lyste  ved  Baal.  Men  lige  meget 
hjalp  det. 

Ulykken  var,  at  man  aldrig  kunde  faa  fat  i  Djævelen  selv. 
Usynligt  drev  han  sit  Spil.  Forledte  Folk,  knækkede  Arme  eller 
Ben  paa  dem,  drillede  dem,  pinte  dem,  altsammen  for  at  faa 
dem  helt  i  sin  Magt.  Ja,  engang  imellem  undsaae  han  sig  end 
ikke  for  at  vise  sig  ganske  skinbarlig.  Luther  selv  saae  ham 
f.  Eks.  paa  Wartburg  (Fig.  39),  hvor  han  maatte  kaste  Blæk- 
hornet efter  ham;  og  engang  senere  gjorde  Djævelen  udenfor 
Vinduet  (Fig.  40  og  41)  Nar  ad  ham  ved  at  efterligne  alle  hans 
Fagter.  Sligt  var  forfærdeligt.   Det  undergravede  al  Hjemmets 

Fred  og  Lykke.  Her  hjalp  i  Virkeligheden  hverken  Troskab 
mod  Landsherren  eller  Tro  paa  Gud  og  Kristus.  Thi  i  Døds- 
stunden, naar  Bevidstheden  omtaagedes,  kunde  Djævelen  for- 
virre den  af  Øvrigheden  godkendte  Trosbekendelse  selv  for  den 
frommeste.  I  Nattemørket  drog  han  sit  Vodd  mellem  Himmel  og 
Jord  og  fangede  Sjæle  paa  Vejen  til  Gud. 

Dette  var  Lutherdommens  sorte  Punkt.   Djævelen  var  bibel- 


Fig.  39.  Wariburg. 


ret  bragt  tilstede,  men  kunde  ikke  manes  bort  igen.  Han  var 
med  overalt  som  Nissen  i  Flyttegodset.  Forgæves  antog  Kirkens 
Toldembedsmænd  Kongeskilt,  og  mødte  troligt  forselvat  stemple 
Fragtbrevet,  hver  Gang  en  Sjæl  skulde  afgaa.  Djævelen  skræm- 
medes ikke  af  sligt.  Luther  havde  jo  opgivet  Kirkens  gamle  Ad- 
komst til  Stabelret  i  Skærsilden,  fordi  der  ikke  stod  noget  herom 
i  Bibelen.  Men  skulde  Vareforsendelsen  foregaa  fra  Jorden  di- 
rekte, var  Udfaldet  for  hver  enkelt  højst  usikkert.  Thi  Djævelen 


Djævelen 


var  Herre  her  paa  Pladsen,  og,  ærligt  prøvet,  var  enhver  Sjæle- 
forsending mere  eller  mindre  djævlebefængt.  Mærket  H  kunde 
med  fuldt  saa  megen  Ret  betyde  Helvede  som  Himmerige. 

Der  hørte  Folkets  hele  jævne  Ro  til  for  ikke  at  bringes  til 
Vanvid  ved  denne  evige  Djævlefrygt.  Som  Feberild  brød  den 
frem,  hver  Gang  nye  Heksebaal  tændtes.  Men  trods  dette 
iboende  Giftstof  virkede  Lutherdommen  dog,  i  det  mindste  i  det 
lange  Løb,  befriende  og  beroligende,  hvor  den  havde  sat  sig  fast. 
Vel  var  det  kun  Landsfyrsterne,  hvem  den  havde  tilkendt  Tros- 
frihed. Men  i  Aar- 
hundredernes  Løb 
gik  det  herved  lang- 
somt op  for  Befolk- 
ningerne, at  samme 
Frihed  maatte  til- 
komme enhver  Un- 
dersaat.  Og  den  før- 
ste, ubevidste  An- 
vendelse af  denne 
Trosfrihed  rettedes 
netop  mod  den  vilde 
Djævlefrygt.  Thi  naar 
Djævelen  maatte  si- 
ges strængt  taget  at 
have  Ret  til  de  aller- 
fleste Sjæle,  var  der 
ikke  andet  for  —  naar  man  da  ikke  med  Katolikerne  vilde  gøre 
Lutherdommen  til  Helvedes  Planteskole  —  end  at  Folket  tog 
sig  selv  til  Rette.  Lidt  efter  lidt  vænnede  man  sig  da  til  at  anslaa 
de  afdødes  Skæbne,  naturligvis  den  rette  Trosbekendelse  forud- 
sat, ikke  efter  Djævelens  Rovbegær  i  deres  Dødsstund,  men 
efter  Graden  af  deres  Bravhed  og  Hæderlighed  i  levende  Live. 
Tro  var  naturligvis  meget  godt  og  en  nødvendig  Betingelse; 
men  Gerninger  var  dog  det  egentlig  afgørende.  Ganske  ligesom 
Folkets  sunde  Retsindighed  i  sin  Tid  havde  brudt  med  Pave- 
dømmet paa  Grund  af  Afladshandelen,  brød  den  nu,  foreløbigt 


Fig.  40.   Luthers  Stue  i  Wittenberg,  som  den  er 
bevaret  indtil  Nutiden. 

ubevidst,  atter  med  Lutherdommen  paa  Grund  af  dennes  Djævle- 
lære  og  Retfærdiggørelse  alene  ved  Tro.  Op  igennem  Kirke- 


Fig.  41.   Luthers  Bolig  i  Wittenberg,  tidligere  Augustinerkloster, 

skænket  ham  af  Kurfyrsten. 

(Restaureret  i873.) 

forandringen  begyndte  at  skyde  en  af  Kirken  uafhængig,  paa 
Folkets  egen  Bravhed  alene  grundet,  rent  menneskelig  Moral- 
lære. 


9 

Fra  den  Tid,  Vikingerne  havde  erobret  Normandiet  og  Eng- 
land, havde  de  udfoldet  et  kraftigt  Liv  her,  hvor  de  tydeligt 
nok  trivedes  endnu  bedre  end  paa  Hjemmets  magre  Grund.  Da 
de  Danske  slap  Herredømmet  i  England,  greb  deres  norman- 
niske Fætre  det  1066.  Og  af  Hjertens  Lyst  gik  man  nu  fra  begge 
Sider  af  Kanalen  paa  de  morsomme  Vikingetog,  der  kaldtes 
Korstog.  Da  disse  var  omme,  underholdt  man  sig  et  Aarhun- 
drede  igennem  med  at  erobre  Frankrig.  Og  sluttelig,  da  denne 
Idrætsplads  var  lukket,  tog  man  sin  Tilflugt  til  blot  for  egen  For- 
nøjelse at  hugge  hinanden  ned  hjemme  i  den  blodige  30-aarige 
Kamp  mellem  „den  røde  og  hvide  Rose"  (1455—85).  Ud  af 
denne  Krig  fremgik  som  Sejrherre  Huset  Tudor,  der.  Fader, 
Søn  og  tre  Børnebørn,  med  blodig  og  kraftig  Haand  styrede 
Landet  indtil  1603. 

Der  var  noget  eget  fuldblodigt  og  virkelighedsmæt  ved  denne 
Udvikling.  Blod  hørte  der  til,  det  var  en  given  Sag.  Men  des- 
foruden var  her  noget  djærvt,  sundt  og  ligefremt,  der  varslede 
godt.  Dette  Folkefærd  gik  ikke  blot  lige  paa,  men  tænkte  tillige 
Sagen  ligesom  mere  tilbunds  end  andre.  Det  var  næppe  tilfæl- 
digt, at  „Skolastikens  Fader",  Anselm  af  Canterbury  (7  1109) 
tilbragte  næsten  hele  sit  Liv  i  Normandiet  og  England  og  her 
udtalte  dens  Grundsætning:  credo  ut  inielligam  (Jeg  tror  for  at 
komme  til  at  forstaa).  England  ydede  sit  rigelige  Bidrag  til  Skola- 
stikens berømte  Navne.  Heroppe  fodtes:  Alexander  af  Hales 
(7  1245).  Duns  Scotus  (7  1308)  og  William  Occam  (7  1347). 

Ikke  dog  blot  tankemæssigt,  men  praktisk  tillige  gik  man  til- 
bunds i  Sagen.  Anselm  forsvarede  som  Ærkebisp  i  Canterbury 
modigt  Kirkens  Uafhængighed  efter  Hildebrands  Grundsæt- 
ninger og  maatte  derfor  vandre  tre  Aar  i  Landflygtighed.  En  af 
hans  Efterfølgere  Thomas  Becket  blev  baade  myrdet  og  helgen- 
viet af  samme  Grund.  Under  Innocens  III  tog  Englands  Konge 
sit  Rige  til  Len  af  Paven.  De  engelske  Lensmænd  besvarede 
dette  Skridt  ved  paa  Engen  udfor  Windsor  at  aftvinge  Kongen 
det  berømte  Frihedsbrev  (1215),  der  danner  Grundlaget  for  Eng- 
lands frie  Forfatning. 

England  havde  saaledes  ikke  faa  Betingelser  for  at  spille  en 
Førers  Rolle.  Allerede  dets  Beliggenhed  anviste  det  Uafhængig- 
hed af  det  øvrige  Evropa.  Folkets  fuldblodige,  djærve,  paa  en- 
gang grundige  og  praktiske  Tankesæt  gav  det  Mod  og  Evne. 
Fra  Middelalderen  indtil  Darwins  Dage  har  da  ogsaa  England 
ofte,  som  en  Baad  med  Varpetov,  roet  forud  for  det  øvrige  Ev- 
ropa. 

Dette  viste  sig  første  Gang  ret  tydeligt,  dajohn  Wiclif  (7  1384) 
over  hundrede  Aar  førend  „Reformationen",  udtalte  Calvins, 
Zwinglis  og  Luthers  Tanker.  De  ydre  Betingelser  for  Wiclifs 
Optræden  var  ægte  engelske.  Han  var  først  og  fremmest  „Poli- 
tiker". En  højt  begavet  og  dannet  Mand,  af  Stilling  Professor 
ved  Oxford  og  Præst,  hvem  et  politisk  Spørgsmaal  kaldte  frem 
og  gjorde  til  Partileder.  Spørgsmaalet  var  den  engelske  Konge- 
magts Lensforhold  til  Paven.   Dette  harmede  Wiclif  (Fig.  42). 

Støttende  Kongen  og  støttet  af  ham  drog  han  tilfelts  herimod, 
derefter  mod  alle  de  andre  Udslag  af  den  pavelige  „Antikristen- 
dom". Med  forbavsende  Dristighed  bekæmpede  han  Gejstlig- 
hedens Kyskhedsløfte,  Helgendyrkelsen  og  Læren  om  Brød  og 
Vins  Forvandling  i  Nadveren.  Han  erklærede  Biblen  for  den 
eneste  Kilde  og  Rettesnor  for  religiøs  Erkendelse.  Og  han 
vovede  at  oversætte  det  nye  Testamente  fra  Latin  (Vulgata)  paa 
Engelsk,  for  at  det  kun- 
de blive  Folkelæsning. 

John  Wiclif  var  en 
Svale  før  Sommeren. 
Der  var  endnu  ingen 
Bogtrykkerkunst  til  at 
mangfoldiggøre  hans  Bi- 
beloversættelse, ingen 
Fællesforudsætning  til  at 
fatte  Dybden  i  hans  Ord. 
De  fleste  af  dem  faldt  paa 
Stengrund  og  traadtes 
ned.  Hans  Skrifter  og 
Lærdomme  fordømtes 
som  kætterske.  Efter 
hans  Død  bestemtes  det 
paa  Kirkeforsamlingen  i 
Konsianz,  at  hans  Støv 
skulde  opgraves  og  split- 
tes for  alle  Vinde.  Men 
til  Ære  for  Konge  og  Parlament  maa  det  siges,  at  de  værnede 
om  hans  Person  i  levende  Live.  Han  fik  Lov  at  dø  i  Fred  i  sit 
Sognekald  (Lutherworth  ikke  langt  fra  Leicester).  Og  trods  alle 
Kirkens  Forsøg  paa  helt  at  slaa  hans  Tanker  ned,  spirede  de 
dog  i  mangt  et  Sind  i  England  og  forberedte  den  senere  Refor- 
mation. Helt  over  til  Bøhmen  fløj  de  og  forhvervede  Huss  og 
Hieronymus  Martyrdøden  paa  Baalene  i  Konstanz  ( 1 4 1 5 og  1 416), 
hvor  begges  Aske  kastedes  i  Rhinen. 

Under  Huset  Tudor  naaede  det  store  Fællesrøre  England. 


Fig.  42.  John  Wiclif. 
(Efter  Knole.) 

Wiclifs  Tanker  brod  da  naturligt  atter  frem.  De  var  senere  op- 
staaede  i  lidet  ændret  Form  hos  Luther  og  Calvin,  især  hos  den 
sidste.  Forsaavidt  kunde  det  flygtigt  seet  tage  sig  ud,  som  om 
det  blot  var  disses  Tanker,  der  nu  udenfra  tilførtes  Landet.  I 
Virkeligheden  var  imidlertid  Reformationen  i  England  forskellig 
fra  Luthers  og  Calvins.  Den  var  engelsk  i  sin  Grundforudsæt- 
ning og  Form. 

Dens  inderste  Ejendommelighed  var,  at  det  religiøse  Spørgs- 
maal  for  en  engelsk  Opfattelse  nødvendigt  blev  til  et  retsligt,  et 
politisk.  Ifølge  den  engelske  Forfatning  bestod  Staten  af  de  to, 
Konge  og  Folk,  hver  med  sine  Rettigheder.  Modsætningen  mel- 
lem disse  to  Led  fremkaldte  et  forskelligt  Syn  paa  Reformationen 
og  dens  Betydning. 

Fra  Kongemagtens  Synspunkt  seet  blev  det  klart,  at  Refor- 
mationen betød  den  engelske  Kirkes  Uafhængighed  af  Rom, 
Den  engelske  Konge  er  selv  sin  Kirkes  Overhoved.  Kirkelæren 
kan  maaske  i  et  og  alt  falde  sammen  med  den  katolske;  Kirken 
i  Landet  har  imidlertid  ikke  Paven,  men  Englands  Hersker  til 
sit  Overhoved.  Den  engelske  Konge  raader  for  den  engelske 
Kirke.  Denne  Opfattelse  var  dog  dobbelt-sidet.  Og  ikke  mindst 
Herskerne  af  Huset  Tudor  lagde  ligesaa  megen  Vægt  paa  Sagens 
anden  Side.  Den  engelske  Konge  —  altsaa  ikke  det  engelske 
Folk  —  raader  for  den  engelske  Kirke.  Kongen  bestemmer 
derfor  Kirkelæren,  og  Folket  har  at  rette  sig  derefter. 

Denne  Paastand  forekommer  Nutiden  mere  fremmed  og  stri- 
dende med  engelsk  Tankegang,  end  den  lød  dengang.  Datidens 
Grundforudsætning  var  Overbevisningen  om  Arvesynden  og  det 
ondes  Magt.  Sandhedens  Kraft  til  selv  at  gøre  sig  gældende. 
Menneskesindets  Evne  til  selv  at  vælge  det  rette  lød  for  hin  Tid 
nærmest  som  gudsbespottelig  Tale.  Herskeren  var  en  Gartner, 
der  maatte  pleje  og  dyrke  sin  Jord.  Magt  var  hans  Middel.  Af 
sig  selv  bar  Menneskesindet  kun  Torne  og  Tidsler.  Derfor  an- 
vendte man  allevegne  samme  Fremgangsmaade.  I  Syden  Inkvi- 
sitionens Martermidler.  Calvin  Forfølgelse  og  Baal.  Luther  rakte 
Kirkens  Sværd  og  Brandfakkel  til  Landsherren.  Ganske  natur- 
ligt gik  Herskeren  i  England  ud  fra,  at  han  maatte  dyrke  Guds 

Ager  med  de  sædvanlige  Redskaber.  Det  højeste,  han  drev  det 
til  i  frisindet  Retning,  var:  i  sig  ikke  at  se  Ejeren,  men  blot  Jor- 
dens Forpagter,  der  skulde  svare  sin  Afgift  til  Herren. 

Fra  det  engelske  Folks  Synspunkt  seet  betød  Reforma- 
tionen ligeledes  et  Retsforhold,  et  ændret  Retsforhold.  Religion 
var  en  Pagt  med  Gud.  Tidligere  havde  Pagtens  Indhold  kun 
været  kendt  gennem  Kirkens  Fortolkning,  der  stundom  havde 
været  urigtig.  Nu  fik  man  ved  Reformationen  Pagtens  egne  Ord 
i  Hænde  ved  en  trykt  Oversættelse  af  Biblen  paa  Engelsk,  til- 
gængelig for  Hvermand.  Ingen  tvivlede  om,  at  Guds  Ord  var 
klare  og  tydelige  nok.  Med  en  Iver  som  i  intet  andet  Land 
kastede  man  sig  da  over  Læsningen  af  „Bogen"  (Biblen).  Stu- 
diet af  Forfatningsbogen,  der  angav  Vilkaarene  for  Pagten  med 
Gud,  gik  som  en  uhyre  Bølge  over  Landet  og  tilførte  det  alle- 
rede politisk  opdragne  Folk  en  ny  og  langt  dybere  gaaende  Dan- 
nelse. Kort  udtrykt  kunde  man  betegne  Englands  Historie  saa- 
ledes:  i  det  16.  Aarhundrede  fyldtes  Folket  af  det  nyeTestamente; 
i  det  17.  Aarhundredes  første  Halvdel  var  det  særlig  Læs- 
ningen af  det  gamle  Testamente,  der  gav  Folkets  Optræden 
Præg. 

Disse  to  afvigende  Synsmaader  for  Reformationen,  Konge- 
magtens og  Folkets,  maatte  nødvendigt  afføde  Rivninger  og  Strid. 
Vel  tænkte  ingen  i  Begyndelsen  paa,  at  Biblens  Ord  maaske 
kunde  fortolkes  paa  flere  Maader.  Tværtimod:  Forfatningsbogen 
maatte  være  klart  affattet.  Men  Kongemagten  saae  dog  med 
Uvilje  paa,  at  Folket  fik  den  Bog  i  Hænde,  hvis  Tydning  og  Gen- 
givelse som  paabudt  Kirkelære  ene  tilkom  Landets  Hersker. 
Det  er  betegnende  for  den  forskellige  Art  af  Reformation  i  Tysk- 
land og  England,  hvorledes  man  i  hvert  Land  paa  sin  Vis  op- 
fattede Betydningen  af  Bibeloversættelse.  I  Tyskland  forelaa  der 
ikke  mindre  end  17  trykte  fuldstændige  Bibeloversættelser,  da 
Luther  1521  begyndte  paa  sin.  Kurfyrst  Frederik  havde  intet 
imod,  at  ogsaa  hans  Gæst  og  Fange  paa  Wartburg  sysselsatte 
sig  hermed.  I  England  fandtes  der  endnu  1525  kun  de  to  haand- 
skrevne  Oversættelser,  Wiclifs  og  en  anden  af  en  af  hans  senere 

Tilhængere.   De  var  overordentlig  sjældne,  og  der  var  fastsat 
Dødsstraf  for  at  eje  eller  benytte  dem. 

For  at  komme  til  at  oversætte  det  nye  Testamente  maatte 
William  Tyndale  1525  hemmeligt  drage  til  Luther  i  Wittenberg, 
og  hans  Forehavende  meddeltes  Kongen  af  England  som  en  af 
de  forfærdeligste  Forbrydelser.  Trykningen  afTyndales  Over- 
sættelse blev  paabegyndt  i  Køln,  saa  maatte  han  flygte  til  Worms, 
hvor  han  endelig  fik  3000  Eksemplarer  færdigtrykte  og  afsendte 
til  England.  Her  blev  Bogen  offentlig  brændt  i  Set.  Pauls'.  En- 
hver, i  hvis  Eje  den  fandtes,  blev  fængslet,  pisket,  bunden  til 
Skampæl.  Ikke  desto  mindre  blev  tre  Oplag  udsolgte  inden  1530, 
saa  at  et  nyt  maatte  trykkes  i  dette  Aar.  William  Tyndale  (Fig.  43) 
selv  turde  ikke  vende  tilbage  til  England,  men  maatte  leve  som 
Landflygtig  i  Antwerpen.  Da  endelig  et  Kongelune  bragte  hans 
Sag  Sejr,  idet  Henrik  VIII  1536  befalede,  at  hver  Præst  og 
Kirke  skulde  være  i  Besiddelse  af  en  engelsk  Bibel,  hjalp  dette 
ikke  dens  trofaste  Oversætter.  William  Tyndale  blev  samme 
Aar,  vistnok  paa  Kongens  Anstiftelse,  fanget,  kvalt  og  brændt  i 
Vilvoorde  i  Nederlandene. 

Kongemagtens  Krav  paa  at  bestemme  Kirkelæren  blev  i  Eng- 
land gjort  gældende  paa  en  særlig  følelig  Vis.  Under  Henrik  VIII 
skulde  først  alle  være  gammeldags  Katoliker,  derpaa  alle  er- 
kende Kongen  som  Kirkens  Overhoved.  Under  Edvard  VI 
skulde  alle  være  reformerte.  Under  Dronning  Maria  skulde  alle 
igen  være  Katoliker.  Under  Dronning  Elisabeth  endelig  indførtes 
den  anglikanske  Kirke  som  Englands  Statskirke,  og  Overtrædelse 
af  Kirkelovene  straffedes  som  Forræderi  mod  Staten.  I  Løbet  af 
29  Aar  havde  saaledes  alle  skullet  ikke  mindre  end  fire  Gange 
skifte  Religion. 

Overfor  disse  hensynsløse  Krav  paa  blind  Underkastelse  stod 
et  Folk,  der  var  mere  politisk  og  religiøst  opdraget  end  noget 
andet  til  at  fatte  Betydningen  af  at  fastholde  en  Overbevisning. 
Sammenstødet  mellem  Kongebud  og  Folketro  førte  dog  ikke 
som  i  Frankrig  eller  i  Nederlandene  til  Religionskrig.  Retten  gik 
blot  sin  Gang.  Hvert  Parti  afgav  ifølge  den  besynderlige  Veksel- 
drift skiftevis  sine  bedste  Mænd  som  Martyrer.   At  være  Stats- 

mand  eller  Biskop  aabnede  rimelig  Udsigt  til  at  ende  paa  Skafot 
eller  Baal.   Intet  andet  evropæisk  Folk  i  det  16de  Aarhundrede 


Fig.  43.  William  Tyndale. 
(Maleri  i  Hertford  College,  Oxford. 


har  gennemgaaet  saa  haard  og  grundig  en  Religionsskole  som 
det  engelske.  Man  sammenligne  som  Modsætning  blot,  hvor 
nemtdetgik  med  Religionsforandringen  i  Nordtyskland ogSkandi- 
navien,  der  ikke  har  en  eneste  Martyr,  for  eller  imod,  at  opvise. 

Udadtil  var  Englands  Stilling  afhængig  af  Udfaldet  af  det  store 
Familjeskuespil,  som  dengang  opførtes  i  Evropa.  Ved  Giftermaal 
varde  habsburg-østrigske,  de  burgundisk-nederlandske  og  spansk- 
italienske Lande  samt  Amerika  blevne  samlede  paa  en  og  samme 
Haand.  Heraf  fremgik  den  stolte  Plan  at  samle  ogsaa,  hvad  der 
manglede,  og  lægge  den  hele  Verden  under  Gud  og  det  spanske 
Kongehus.  Verdenshandelen  var  alt  Spaniens,  ikke  mindst  efter 
at  det  1580  havde  indlemmet  Portugal  i  sig.  Jesuiterne  virkede 
med  Kraft  for  at  bringe  alle  tilbage  under  den  gamle  Tro.  Som 
en  uhyre  Blæksprutte  hævede  det  spanske  Rige  sig  af  Vandet, 
gjorde  Havet  usikkert  og  omklamrede  alle  Lande  med  sine  Fange- 
arme. Det  sugede  sig  fast  ved  Giftermaalsforbindelser,  klemte 
derpaa  Selvstændighed  og  Trosfrihed  ud  af  sit  Bytte,  indtil  dette 
var  tjenligt  til  helt  at  gaa  op  i  Spanien. 

To  Gange  fik  Spanien  suget  sig  fast  paa  England.  Første  Gang 
var,  da  den  spanske  Prinsesse  Katharina  1501  blev  gift  med 
Prinsen  af  Wales,  og  efter  dennes  Død  med  hans  Broder  Hen- 
rik VIII.  I  ham  fandt  dog  den  spanske  Giftermaalspolitik  sin 
Mester.  Han  var  istand  til  at  drive  ikke  blot  Giftermaalspolitik, 
men  Giftermaalsreligion.  Da  Paven  nægtede  at  skille  ham  fra 
Katharina,  skilte  han  sig  selv  ikke  blot  fra  hende,  men  fra  Pa- 
ven med,  idet  han  gjorde  sig  til  Kirkens  Overhoved  i  Eng- 
land. 

Anden  Gang  lykkedes  det  Spanien  at  suge  sig  fast  paa  Eng- 
land, da  Katharinas  Datter  Maria  1553  besteg  Tronen  og  derpaa 
ægtede  Philip  II.  Denne  fortryllede  ganske  sin  stive  Tante  og 
Hustru  (Fig.  44),  der  var  elleve  Aar  ældre  end  han.  Hun  ofrede 
ham  ikke  blot  sine  Længsler,  men  sine  protestantiske  Under- 
saatter,  der  halshuggedes  og  brændtes  for  Fode,  og  sin  Krigs- 
magt mod  Frankrig,  hvorved  England  mistede  Caiais.  Stor  var 
Jublen  hos  alle  Spaniere,  dobbelt  Ængstelsen  hos  Englænderne, 
da  Dronningen  ventede  sin  Nedkomst.  Blev  det  en  Søn,  vilde 
denne  være  Arving  til  baade  Spanien  og  England,  og  saaledes 
engang  kunne  gøre  England  til  en  Provins  af  Spanien.  Det  viste 
sig  imidlertid  blot  at  være  begyndende  Vattersot.  Spanierne  ærg- 
rede sig,  Englænderne  lo,  Philip  II  holdt  sig  borte.  Dronningen 

tog  sin  Død  af  Sygdom  og  Sorg.  Efter  hendes  Død  friede  Philip 
II  til  Halvsøsteren,  Elisabeth,  der  besteg  Tronen.  Hun  svarede 
imidlertid  nej,  og  herved  lagdes  Grunden  til  et  bittert  Fjendskab 


Fig.  44.   Dronning  Maria  („den  blodige")  af  England. 
(.Maleri  af  Antonis  Mor  i  Prado,  Madrid.) 

imellem  dem.  Da  Elisabeth  senere  vovede  at  understøtte  Philip 
II's  oprørske  Undersaatter  i  Nederlandene,  ja,  at  lade  Maria 
Stuart  af  Skotland  henrette,  var  Loddet  kastet.  Det  var  ikke 
længere  nok  at  sende  Snigmordere  og  Oprørsstiftere  herop.  I 
aaben  Kamp  og  med  Anspændelse  af  alle  Kræfter  burde  Spanien 
Gud  til  Ære  underlægge  sig  det  kætterske  England. 

Med  den  Krig,  som  hermed  begyndte,  afgjordes  Evropas 
Skæbne.  Sporgsmaalet  drejede  sig  om,  hvorvidt  den  romanske 
Stamme,  Romerkirken  og  Skolastiken  skulde  sejre,  eller  om  de 
blonde  Folk  mod  Nord  og  Protestantismen  skulde  hævde  deres 
Uafhængighed.  Hvis  England  her  havde  tabt,  vilde  Turen  ufejl- 
barligt være  kommen  til  Danmark-Norge  og  Sverige,  og  ved 
disses  Erobring  Trosfrihedens  svage  Lys  være  slukt.  Nordtysk- 
land viste  sig  jo  senere  ganske  ude  af  Stand  til  at  klare  sig  alene. 
Med  Føje  udkæmpedes  Kampen  mellem  Spanien  og  England. 
Hver  især  var  de  deres  Partis  ypperste  Repræsentant  i  det  16de 
Aarhundrede,  de  i  religiøs  Henseende  mest  udviklede  Lande  i 
Evropa. 

Sejren  blev  Englands.  Dette  Folk,  der  baade  havde  frembragt 
John  Wiclif  og  tavst  udfoldet  Taalmodighedens  Kraft,  medens 
man  en  Menneskealder  igennem  skiftevis  havde  halshugget  og 
brændt  dets  betydeligste  Mænd  for  deres  religiøse  Overbevis- 
ningers Skyld,  delte  Folk  viste  sig  nu  hverken  sløvet  eller  mat- 
tet af  Blodtab.  Da  det  fik  slap  Tøjle,  fordi  Faren  var  nær,  skød 
med  eet  al  Ungdomskraften  op  i  det.  Vikingeaanden  vendte  til- 
bage. Atter  gik  de  ud  paa  Eventyr,  gentog  Portugiseres  og  Spa- 
nieres Opdagelser,  gjorde  nye,  plyndrede  fjendtlige  Skibe  i  At- 
lanterhav og  Stillehav.  Krigen  var  allerede  længst  begyndt  paa 
Havet,  førend  Maria  Stuarts  Hoved  faldt.  Da  den  „uovervinde- 
lige Armada",  150  mægtige  Sejlere  stærk,  naaede  Plymouths 
Red,  laa  de  langt  færre  Englændere  kampklare  derinde.  De  lod 
sig  ikke  fange,  men  smuttede  ud.  I  et  ugelangt  Slag  fra  Ply- 
mouths Red  til  Dynkirks  Strand  drev  de  Spanierne  afsted,  øst- 
paa,  nordpaa.  En  stor  Part  af  den  uovervindelige  Flaade  stran- 
dede paa  Irlands  Kyst,  Resten  vendte  ødelagt  hjem.  Og  at  Kam- 
pens Udfald  ikke  havde  været  tilfældigt,  viste  Englænderne  frem- 
deles ved  Sejr  paa  Sejr,  overalt,  hvor  Skib  kunde  naa. 

Denne  uventede,  voldsomme  Rejsning  drog  stærke  Følger 
efter  sig.  Verdenshandlen,  deromkring  1500  var  gledet  fra  de 
norditalienske  Stæder  til  Spanien  og  Portugal,  vandrede  nu 
videre  op  til  England.  Rigdomme  ophobedes  her  og  affødte  ny 
Virksomhed,  driftig  og  dristig  Foretagsomhed.  Men  ogsaa  aande- 

ligt  viste  det  mægtige  Opsving  sig.  England  frembragte  to  aF  det 
nyvakte  Evropas  første,  selvstændige  Aander,  Shakespeare  og 
Bacon. 


10 

Intet  viser  maaske  saa  tydeligt  Englands  Forspring  for  det 
øvrige  Evropa  som  det,  at  Shakespeare  (Pig.  45)  kunde 
fremkomme  her.  Man  tage  hvilken  som  helst  samtidig  Digter 
fra  de  andre  Lande  i  Evropa,  og  Afstanden  vil  være  iøjnefaldende. 
I  England  derimod  var  Shakespeare  ikke  en  blot  enlig  Skikkelse. 
Han  var  den  ypperste  i  en  samlet  Flok.  Navne  paa  nogle  af 
hans  samtidige,  som  f.  Eks.  Marlowe  og  Benjonson,  vilde  i  et- 
hvert andet  Land  have  betegnet  en  Udvikling  uden  Lige.  Alene 
Marlowe's  Skuespil  Faust  (1589),  hvori  han  genialt  behandlede 
det  i  Tyskland  1587  udgivne  Sagn  om  Faust,  vilde,  hvis  Stykket 
havde  været  forfattet  i  Sagnets  Hjemland,  raget  vidt,  vidt  op  over 
dette  Lands  hele  samtidige  Skønliteratur. 

Shakespeare's  Betydning  maales  bedst  ved  den  Indflydelse, 
han  udøver  endnu.  Hans  Indholdsvæld  har  hidtil  vist  sig  uud- 
tømmeligt. Historisk  bedømt  er  det  først  iøjnefaldende  ved  ham, 
at  han  midt  i  Religionsstridighedernes  Aarhundrede  mægtede  at 
indtage  et  selvstændigt,  rent  menneskeligt  Stade.  Han  er  den 
frigjorte  Vikingeaand,  der,  adlet  ved  Kendskab  til  Sydboernes 
Tankesæt,  grublende,  legende  gengiver  sit  eget  Billede  af  Livet, 
hvor  Skyld  og  Straf,  Menneskevilkaar,  Drifter  og  Formaal  efter- 
spores og  slynges  i  et  uvant  Mønster.  Umaalelig  er  den  Virk- 
ning, han  har  udøvet  ved,  uden  at  indlade  sig  i  Strid  med  det 
gamle,  blot  at  se  alt  under  en  anden  Synsvinkel  og  herved  rejse 
helt  nye  Spørgsmaal.  Han  danner  et  nyt  Trin  i  Menneskehedens 
Udvikling. 

Hele  den  brogede  Flok  af  levende  Skikkelser,  som  Shake- 
speare har  skabt,  giver  i  sin  ubændige  Kraft  og  Mangfoldighed 
først  og  fremmest  et  Billede  af  hans  egen  og  Tidens  svulmende 
Naturfylde.  Shakespeare  minder  for  saa  vidt  om  den  samtidige 

Bevægelse  i  Italien.  Han  og  hans  engelske  Aandsfrænder  havde 
ligesom  Italienerne  opdaget  og  gengav  Menneskedyret.  Der  er 
dog  den  Forskel,  at  dette  Menneskedyr  i  Italien  var  mere  race- 


Fig.  45.  Shakespeare. 
(Portræt  i  National  Gallery  i  London.) 

rent.  Selv  naar  det  er  fremstillet  i  en  Michelangelos  gigantiske 
Former  eller  opfattet  af  en  Machiavelli,  synes  man  at  kunne 
spore  hos  det  Afstamningen  fra  Helgener  og  fra  Antiken  i  Ita- 
lien. Dette  Væsen  er  glat  og  blankt  i  Huden,  fint  i  Fodskiftet, 
kælent  og  lunet,  ædelt  og  ildfuldt.  I  dets  rolige  Blik  er  der  Dybde 

nok  til  at  gemme  Kløgt  og  Begejstring,  Kulde,  Had,  vild  Gru- 
somhed. Hvorledes  Menneskedyret  i  Italien  end  arter  sig,  hvor 
vulkansk  det  end  kan  ytre  sig,  føler  man,  at  det  hører  hjemme 
i  den  klare,  fulde  Belysning,  at  det  ligesom  Kunstværket  er  eet 
med  sin  Form. 

Hos  Shakespeare  og  hans  Landsmænd  derimod  er  Menneske- 
dyret plumpt  og  voldsomt.  Omgiven  af  en  barsk  Natur  og  blod- 
fyldt  for  at  modstaa  denne,  trænger  det  til  uafbrudt  at  give  sig 
Luft  i  kraftige  Livsytringer.  Et  Blink  er  nok  til  at  hidse  det,  og 
engang  i  Fart  stormer  det,  vildere  og  vildere,  sig  selv  til  døde. 
Livet  er  Kraftens  Selvtilintetgørelse.  Og  dog  er  der  i  denne  evige 
Kamptummel  og  raa  Nedslagtning  en  egen  Lysbrydning,  der 
vækkerens  Opmærksomhed.  Lyset  er  ikke  som  i  Italien  Oven- 
lys, men  Sidelys.  Stundom  kastes  det  med  en  ganske  egen  Virk- 
ning ind  over,  hvad  der  foregaar,  saa  at  Tyngdepunktet  forlæg- 
ges fra  Optrinet  til  Beskuerens  Forstaaelse.  Ligesom  i  Valhalla 
de  faldne  hver  Aften  staar  vel  tilmode  op  igen,  saaledes  nyder 
man  her  de  faldnes  Død  i  en  forklaret  Form.  Det  er  ikke  blot 
en  Falstaffs  Pjaltethed  og  forlorne  Tapperhed,  der  humoi^istisk 
omsættes  til  Tilskuernes  Latter.  Man  bliver  Parthaver  med  i 
Udviklingens  Gang  og  selve  Undergangens  Følgerigtighed. 

Det  er  med  andre  Ord  et  andet  Folkefærd,  der  her  fylder 
Tilskuerpladsen.  Paa  den  romerske  Arena  nød  man  Kampens 
Spænding,  dens  Muskeludtryk.  I  Spaniens  Tyrefægtninger  tog 
man  paa  Forhaand  Parti  med  den  behændige  Sikkerhed  mod 
Dyrets  ubændige  Kraft.  Ved  de  engelske  Dyrekampe  og  Vædde- 
løb var  Interessen  forflyttet  og  fordoblet  til  Tilskuernes  Vædde- 
maal  om  Udfaldet.  Tab  og  Vinding  omsattes  bagefter  i  Kundskab 
om  Træning  og  Valg  af  Racer.  Hos  disse  Vikingernes  Ætlinge 
blev  Nydelsen  ved  Gangen  i  et  Skuespil  Synet  af  den  sikre 
Virkning  af,  hvorledes  Rorpinden  fra  først  af  var  lagt.  Hos 
Shakespeare  og  hans  samtidige  aabnedes  der  da,  ved  Siden  af 
Verdensskuespillets  grufulde  Massemord  og  trykkende  Tynge, 
Adgang  til  en  rolig  Siddeplads,  hvor  man  ligesom  udenfor  sig 
selv  og  i  Pagt  med  Styrelsen  nød  Gangen  i  Stykket,  den  lange 
Skruegang  af  Fald  fra  Daad  til  Brøde,  til  Straf.  Man  talte  kun 

lidt  om  dette  Samvær  med  Verdensstyrelsen.  Men,  engang  for- 
trolige med  Skruegangen  og  dens  stadige  Fald  fra  Brøde  til  Straf, 
fandt  forstandige  Mænd  det  ikke  utroligt,  at  dette  netop  var  et 
Dyrkningsredskab  i  den  store  Verdensdrift.  Maaske  sneglede 
Gud  saaledes  Ondskaben  ud  af  Verden,  gjorde  efterhaanden  den 
sure,  fugtige  Jordbund  til  frugtbart  Agerland. 

I  een  Skikkelse  viser  Shakespeares  og  hans  Landsmænds 
Livssyn  sig  i  sin  ejendommeligste  Form.  Det  er  i  deres  Kvinde- 
ideal. Dette  er  ikke  Shakespeares  alene,  men  fælles  for  næsten 
alle  samtidige  engelske  Digtere  fra  Spencer  til  Shakespeare,  og 
netop  herved  vinder  det  i  Alsidighed  og  Klarhed.  Ved  Siden  af 
Manden,  der  voldsomt  stormer  frem  i  blind  Lidenskab,  staar  den 
blide,  trofaste,  selvhengivende  Kvinde.  Hendes  Maal  er  ikke  i 
kort,  men  heftigt  opblussende  Sanseglød  at  brændes  i  eet  og  ud 
med  Manden.  Her  er  ikke  Sydens  sitrende  Sommerhede,  lue- 
varmt  favnende  Vulkanens  Pragtblomster  og  Druer.  Nej,  i 
Overensstemmelse  med  Hjemmets  Landskab  er  Skovens  milde 
Svalhed,  Engenes  duggfriske,  blomsteriiitende  Grønhed  —  i  Gry 
og  Kvæld,  i  Vaar  og  Høst  den  samme  —  Kvindens  ypperste 
Ynde.  Hun  er  den  milde,  blide,  sorgbortviftende,  sjælestyrkende 
Troskab.  Hendes  Kærlighed  er  ikke  det  yppige  Favntag,  der 
veksler  med  Lede.  Glad  som  Bækkens  Rislen,  mild  som  Vin- 
dens Vift,  altid  redebon  som  Hjemmets  Hygge  ytrer  hendes 
Hengivenhed  sig  ikke  blot  i  et  Øjeblik,  men  i  et  vennesælt  be- 
standigt. Hendes  højeste  Ønske  er,  ubemærket  at  ofre  Manden 
alt,  i  Omsorg,  i  Savn,  i  Smerte.  Intet  tager  denne  Glæde  fra 
hende.  Selv  naar  Skæbnen  overskærer  hendes  Livstraad, 
sænker  den  løsgivne  Vilje  sig  i  Mindet  med  Duft  som  af  sla- 
gent Hø. 

Dette  Kvindeideal  var  ikke  tilfældigt,  men  langsomt  og  sikkert 
vokset  frem  paa  engelsk  Grund.  Det  forstaas  bedst  ved  at  sam- 
menlignes med  andre  af  beslægtet  Art.  I  Modsætning  til  den  alt- 
for stærke  Spænding  i  det  kirkelige  Syn,  der  i  Kvinden  kun 
havde  kunnet  se  enten  den  rene  Himmelbrud  eller  Mandens 
Fristerinde  til  Synd,  var  der  i  Middelalderen  hist  og  her  opstaaet 
nye  Kvindeidealer.  I  Sydfrankrig  havde  det  formet  sig  som  Rid- 

derens  „Dame",  Sejersprisens  Uddeler,  Genstanden  for  det  ær- 
bødige, fantastiske  Galanteri.  I  Spanien,  under  Maurerkampen, 
havde  Kvindeidealet  laant  Træk  baade  fra  Troskampen  og  fra 
Befolkningens  egen  Karakter.  Den  sande  Kvinde  var  bleven 
Hævnersken  af  Frafald  og  Utroskab.  Det  er  et  ægte  spansk 
Billede,  naar  der  f.  Eks.  i  Don  Quixote  berettes  om  en  skøn, 
ung  Kvinde,  som  kommer  farende  til  Hest  og  bagfra  dræber  sin 
Elskede,  fordi  hun  skinsyg  holder  ham  for  utro.  Da  han  døende 
beviser,  at  hun  har  haft  Uret  i  sin  Mistanke,  gaar  hun  i  Kloster. 
I  de  mellemevropæiske  Byer  endelig  havde  blandt  den  flittige 
Middelstand  Kvindeidealet  formet  sig  som  den  beskedne,  flinke 
Husmoder.  Det  var  dette,  hvorpaa  Luther  ud  fra  sine  religiøse 
Forudsætninger  byggede  videre  og  uddannede  til  den  dygtige 
Hustru  og  Moder,  der,  hvor  meget  end  Børneflokken  Aar  for 
Aar  voksede,  troligt  vidste  Raad  for  de  mange  Munde. 

Af  de  her  anførte  nye  Kvindeidealer  kom  det  tyske  det  engel- 
ske nærmest.  Og  dog  var  der  en  Afstamningsforskel.  De  tyske 
var  snævrere  og  bar  endnu  Mærker  af  de  smaa  Haandværker- 
hjem,  hvor  det  var  opstaaet.  Med  ringe  Midler,  men  derfor  just 
des  hæderligere,  puslede  Konen  herom  Mand  og  om  Børn.  Ingen 
fri  Natur,  kun  et  Værksted  og  en  Fællesstue  bag  smaa,  grønne 
Ruder.  Men  Solskær  paa  de  blanke  Tintallerkener  og  en  Urte- 
kost til  Pinse.  Ogsaa  det  engelske  Kvindeideal  var  oprundet  af 
Hjemmet.  Men  Hjemmet  hos  Storkaarsfolk  og  Friluftsfolk,  hvor 
hele  Hjemlandet  hørte  med  —  Hjemmet,  som  det  i  7  —  800  Aar 
havde  faaet  Lov  til  at  udvikle  sig  for  Indbildningskraften  hos 
Slægt  efterslægt,  tankefrit  og  mindebundet.  Thi  det  var  det  gamle 
Vikingeideal,  der  nu,  da  Fortids  Forhold  i  forstørret  Form  gen- 
tog sig,  selv  vaagnede  til  bevidst  Liv  med  dem,  men  i  rigere, 
mere  udviklet  Skikkelse. 

Kvinden  var  Hjemmet.  Ikke  dog  Gamlemoren,  der  trælsomt 
stelled  for  Mand  og  for  Børn.  Nej  Hjemmet,  Hjemmet,  som  det 
sollyst  ildned  Tanken  fra  Vugge  til  Grav.  Grøftevolden,  hvor  de 
leged  som  smaa,  og  hun  lyshaaret,  blaaøjet  rakte  ham  Jordbær- 
ret. Hjemmet,  hvor  en  Vaardag  Viljen  knyttede  sig  i  Trang  til 
Bedrift.  Lunden,  hvor  de  mødtes  til  Afsked.  Pynten,  hvor  hun 

vinked,  da  Skibet  gled  ud.  Hjemmet,  som  det  stod  for  Tanken 
mangen  brydsom  Stund  i  det  fjærne,  naar  Farer  og  Savn,  fjendt- 
lig Overmagt  og  Kvindelist  eller  egen  Dumdristighed  jog  Maa- 
nen  i  Mulm,  Haabet  i  Jern  og  Bolt,  mens  Skuden  i  Smaavand 
hugged  mod  Stenbund.  Og  saa  Hjemkomsten!  Fjorden  ind  for 
fulde  Sejl!  Der  stod  den,  Tjørnen,  han  husked  fra  Dreng.  Røg 
fra  Taget  som  fordum  fra  Granders  Bosted.  Alt  uforandret.  Kun 
hun  voksen,  fuldbarmet,  nu  hans  Brud.  Og  ud  og  hjem  saa  man- 
gen Gang.  Bestandig  samme  Glæde  ved  Hjemkomsten,  ingen 
Daddel  af  hans  Færd,  ingen  Skinsyge  ved  hans  Eventyr,  kun 
gode  Raad  og  bedre  Ønsker.  Og  saa  den  sidste  Gang,  da  Hjel- 
men kløvedes,  saa  det  ildskar  i  Issen.  Eller  da  Raasejlet  røg,  og 
Vandet  lukkede  sig  over  ham.  Den  sidste  Tanke  for  lynsnar  til 
Hjemmet,  til  hende.  Mens  det  sortned  for  Øjet,  lyste  hun  og 
Hjemmet  —  en  og  samme  —  valkyrieklædt  ham  videre. 

Hvorfor  dog  blot  paa  Havet?  Der  stod  jo  fuld  saa  haard  en 
Dyst  til  Lands  blandt  Landets  egne.  Flokkevis  segnede  de  i 
Kampen  mellem  den  røde  og  hvide  Rose.  I  det  16de  Aarhun- 
drede  var  de  bedst  i  Behold,  der  flakkede  paa  Eventyr  paa 
fjærne  Have;  thi  Bøddelsværd  og  Baal  holdt  Standret  fra  Tower 
til  den  mindste  Byplads.  Stat  og  Kirke  var  vilde  Dyr,  der  myr- 
dede for  Fode.  Men  i  al  denne  Fare  og  Bratdød  var  hun.  Hjem- 
mets Sindbilled,  uforandret.  Trofast,  blid,  selvopofrende.  En 
højere  Dom  end  Statens  og  Kirkens;  selve  Kærlighedens,  der 
forstod  alt,  tilgav  alt.  Uformærkt  gled  hun  i  eet  med  det  bedste 
i  Livet.  Hjemmets  Fred,  Ungdommens  varme  Forsæt,  Duften 
af  disse  Skove  og  blomsterklædte  Enge,  hvorfra  dette  Øksehug 
nu  skulde  skille  en. 

Det  er  betegnede  for  det  engelske  Kvindeideal,  at  Kvinden 
hverken  var  den  jomfruelige  eller  Moderen.  Hun  var  blot  Hu- 
stru. Den  unge  Hustru,  Mandens  gode  Fylgje,  der  ikke  skifter 
Alder,  men  trofast  forbliver  en  og  samme.  I  sin  dybeste  Grund 
var  dette  Kvindeideal  Nordboernes  Modstykke  til  Kirkens  og 
Sydboernes  Mariabilled.  Den  sydlige  Himmeldronning  er  paa 
engang  Jomfru  og  Moder.  Den  nordlige  er  blot  Hustru.  Kirke- 
kampen, som  den  formede  sig  i  England,  bidrog  sit  til  at  frigøre 

dette  Billede,  der  i  Aarhundreder  havde  dæmret  for  den  nor- 
diske Bevidsthed.  Men  det  vovede  at  bryde  ogsaa  med  Kirken 
i  den  endnu  dristigere  Tanke:  Menneskeheden  forsones  gen- 
nem Kvindens  taalmodige  Selvhengivelse.  I  denne  mystiske, 
betagende  Form  —  tillige  Modstykket  til  den  gamle  Lære  om 
Menneskehedens  Fald  ved  Kvinden  —  har  det  engelske  Kvinde- 
ideal siden  bredt  sig  til  Stammefrænderne  paa  Fastlandet.  Det 
har  skabt  Skikkelser  som  f.  Eks.  Alma  i  „Adam  Homo"  og  Sol- 
veig i  Ibsens  Per  Gynt.  Det  ligger  til  Grund  for  Goethes  Faust 
i  Beskrivelsen  af  dennes  Forhold  til  Margrethe.  Det  giver  sig 
Luft  som  Verdensforklaring  i  Faust's  bekendte  Slutningsord: 
Das  ewig  Weibliche  —  ziehet  mich  an. 


Medens  Shakespeare  gik  i  Spidsen  for  det  engelske  Aands- 
røre  paa  Digtekunstens  Omraade,  indtog  Francis  Bacon 
(1561—1626)  (Fig.  46)  en  mere  ejendommelig  og  omstridt  Stil- 
ling paa  Videnskabens.  Han  erhvervede  ikke  selv  nyt  Land, 
men  paaviste  det  blot.  Som  Nomade  dels  gennemstrejfede  han 
det,  dels  saa  han  i  det  fjerne  nye  Egne,  hvis  Betydning  som 
skikkede  til  Bopladser  og  Agerbrug  blev  ham  klar.  Han  hid- 
kaldte andre  og  vendte  Udvandringsstrømmen  derhen.  Heri  lig- 
ger hans  Betydning,  der  er  bleven  højst  forskellig  bedømt,  alt 
eftersom  man  har  takseret  ham  som  blot  kyndig  Iagttager  eller 
som  Agerdyrker. 

Det  Land,  hvortil  han  viste  hen,  var  Naturvidenskaben.  Hid- 
til havde,  paastod  han.  Videnskaben  især  syslet  med  Mennesket 
selv  eller,  hvad  der  laa  over  det.  Grækerne  havde  udviklet 
Morallæren,  Romerne  Retslæren,  den  middelalderlige  Skolastik 
Teologien.  Men  herved  havde  Videnskaben  vendt  sig  bort  fra 
det,  der  laa  Mennesket  nærmest,  alt,  hvad  der  omgav  det,  og 
hvori  det  befandt  sig,  Naturen  selv.  Og  dog  maatte  det  jo  staa 
klart  for  enhver,  at  kun  ved  Hjælp  af  Opfindelser  og  ydre  Fær- 

digheder  havde  Mennesket  hidtil  banet  sig  Vej  fremad  fra  Bar- 
bari til  Kultur. 

Man  burde  da  gore  en  hel  Frontforandring,  vende  sig  fra 
Skolastiken  til  Naturiagttagelsen.   Men  hertil  krævedes  en  ny 


Fig.  46.   Francis  Bacon,  Lord  Verulam. 
(Maleri  af  P.  van  Sonier.) 

Tænkningsmaade.  Man  maatte  ikke,  som  hidtil,  spinde  Svaret 
paa  sine  Spørgsmaal  ud  afsig  selv.  Man  skulde  vænne  sig  til  at 
spørge  klart  og  udtømmende  og  saa  lade  Naturen  give  Svaret. 
Denne  Omvendelse  fra  gammeldags  Tankesæt  maatte,  for  at  faa 
Betydning,  bestaa  i,  at  man  fuldt  ud  blev  sig  bevidst  alle  de  For- 
mer for  Synd  mod  ærlig  og  sand  Henvendelse,  man  hidtil  havde 

gjort  og  endnu  daglig  gjorde  sig  skyldig  i.  Der  gives  fire  Slags 
saadanne  Sindets  Fejlspejlinger.  1.  Alle  opfatter  uvilkaarlig  Na- 
turen som  et  Væsen,  hvis  Liv  pulserer  paa  menneskelig  Vis. 

2.  Hver  enkelt  opfatter  den  derhos  ud  fra  sine  særlige  Forud- 
sætninger, ud  fra  den  lille,  tilfældige  Hule,  hvori  han  ifølge  Af- 
stamning, Opdragelse  og  aandelig  Paavirkning  er  anvist  Plads. 

3.  Alle  møder  dernæst  med  et  Taageslør  om  Forestillingerne, 
fremkaldt  ved  Sprogets  Ord,  der  ikke  svarer  til,  hvad  der  skal 
iagttages.  Tidt  er  Udtrykket  meget  for  folderigt  og  vidtsvævende; 
tidt  mangler  det  ganske.  4.  Den  fjerde  og  sidste  Art  Fejlspejling 
endelig  skyldes  det  Modtagelsesrum,  dannet  af  hidtidige  For- 
klaringer af  samme  Sag,  i  hvilket  Naturens  Svar  afleveres.  Selv 
om  dette  Svar  er  naaet  rent  og  klart  gennem  de  tidligere  tre 
Passeringsprøver,  fordrejes  let  dets  Træk  her,  hvor  det  ikke 
blot  er  Øjet,  men  tillige  Væggene,  der  spejler. 

Den  hele  Omvendelses  Vej  bestaar  kort  og  godt  i,  at  ingen 
kan  træde  i  rette  Forhold  til  Naturens  saa  lidt  som  til  Himme- 
riges Rige  uden  at  være  bleven  Barn  paany.  Først  i  det  barnligt 
modtagelige  Sind,  hvor  Aanden  er  bleven  afvadsket  sin  tidligere, 
fejle  Paaskrift,  saa  at  den  atter  er  en  ren  Tavle,  først  i  et  saa- 
dant  Sind  kan  Naturen  skrive  sit  Svar,  der  svarer  til  dens  sande 
Natur. 

Men  er  hele  denne  Vej,  der  her  anbefales,  ikke  blot  et  uær- 
bødigt Oprør  mod  Fortiden  og  de  gamle,  ja,  et  aabent  Brud  med 
al  Filosofi  og  Gudstro?  —  Kære,  hvorfor  kalder  du  Fortiden 
for  „de  gamle"  og  indser  ikke,  at  det  netop  er  Eftertiden,  der  er 
ældre  end  den!  Vid,  at  smaa  Drag  af  Filosofiens  Kilde  fører  til 
Vantro,  men  dybe  Drag  til  Tro.  Kald,  om  du  saa  synes,  al  aande- 
lig Stræben  for  Kundskabstørst  efter  Gud.  Men  husk,  at  Reli- 
gionen kun  lærer  os  Guds  Vilje  at  kende.  Naturvidenskaben 
derimod  hans  Magt.  Gennem  Tro  og  Viden  stræber  vi  at  naa 
bag  ved  Syndefaldet.  Sand  Tro  gengiver  os  den  Skyldfrihed, 
sand  Viden  den  Magt  over  Naturen,  vi  dengang  mistede.  Frygt 
og  Mistvivl  er  Troens  og  Videns  Fjende.  Haab  og  Mod  er  Be- 
tingelsen for  Menneskets  Fremgang. 

Det  Program,  som  Francis  Bacon  (Fig.  47)  her  udtalte,  var 

en   Revolution  mod  hele  Middelalderen.    Naturen,  der  hidtil 
havde  ligget  som  en  dunkel  Skybanke  —  intet  i  sig  og  dog  Aan- 


Fig.  47.   Francis  Bacon. 
(Titelbilled  i  Udgaven  af  hans  Værker  1740.) 

dens  Hindring,  Bedraget,  det  ondes  Sæde  —  forvandledes  nu  med 
eet  til  den  egentlige  Virkelighed,  den  faste  Fjeldgrund,  hvorpaa 
Menneskelivet  trivedes,  og  hvori  Videnskaben  borede.  Ud  af 
hvert  Borehul  sprang  forøget  Kundskab  og  Magt,  nye  Betingel- 
ser, ændrede  Forhold.  Hvad  var  f.  Eks.  alle  Skolastikens  tomme 

Tankespring  at  regne  mod  Virkningen  blot  af  Krudtets  og  Bog- 
trykkerkunstens Opfindelse,  eller  Opdagelsen  af  Søvejen  til 
Ostindien  og  Amerika!  Og  hvilke  Muligheder  aabnede  der  sig 
ikke  for  Øjet,  nu  da  Blikket  var  blevet  opladt  og  Værktøjet, 
Nøglen  til  Fremskridtet,  hermed  var  bleven  given  Hvermand  i 
Hænde!  Nøglen  var  simpel  og  haandtérlig.  Ikke  som  fordum 
logiske  Kunstgreb  og  Finesser,  møjsommeligt  tillærte  ved  Uni- 
versitetsophold  og  Disputatser.  Nej  det  blotte:  at  spørge  Na- 
turen og  indhente  Svar.  Netop  den  jævne,  ærligt  spørgende,  der 
ikke  lod  sig  beruse  af  den  første  Prøveforklaring,  men  troligt 
indsamlede  alle  Svarene,  de  benægtende  saa  vel  som  de  bekræf- 
tende, og  lod  dem  gære  af  i  en  Fællesforklaring  —  netop  en 
saadan  solid  Spørger  havde  størst  Udsigt  til  at  blive  alles  Vel- 
gører. 

Thi  Maalet,  der  vinkede,  det  nye  Solskin,  der  faldt  over  en- 
hvers Liv  og  dets  Opgave,  var:  Nytte  og  Lykke.  Løsnet  var 
ikke  længere:  Forsagelse  her  i  denne  Verden  for  en  fremtidig, 
mulig  Salighed  hist.  Nej,  straks  Haand  paa  Værket!  Forstandigt 
Arbejde  gør  Nytte,  forøget  Lykke  er  dets  Løn.  Nytte  og  Lykke 
hører  ikke  alene  Himlen,  men  Jorden  til.  De  befolker  Hver- 
dagslivet med  samt  dets  Mad  og  Drikke,  Bolig  og  Klædedragt, 
Gaardsplads  og  Have,  Skib  og  Køretøj.  De  smutter  rundt  med 
Møllevingen,  lader  sig  efterspore  i  Smedjens  Jern,  i  Smeltedig- 
len, i  den  møjsommelige  Beregning.  Overalt  titter  Fremskridtet 
frem  og  vinker  videre.  Thi  hele  Livet  er  Vækst  og  Udvikling. 
Fra  Jord,  fra  Hav,  fra  Himmel  toner  en  og  samme  Opfordring 
til  Mennesket:  gør  Livet  rigere  og  bedre! 

Samtidige  Videnskabsmænd  som  Tyge  Brahe,  Kopernikus, 
Kepler  og  Galilei  har  maaske  mere  end  Francis  Bacon  taget 
personlig  Haand  med  i  det  Videnskabens  Arbejde,  som  han  her 
lovpriste.  Men  ingen  har  med  kraftigere,  mere  almenforstaaelig 
Røst  som  Herold  indraabt  den  nye  Tid.  Han  var  et  ægte  Barn 
af  den  Tidsalder  i  England,  der  trods  al  sin  Optagethed  dog 
straks  med  Dronning  Elisabeth  indsaa  Rækkevidden  af  en  til- 
syneladende saa  ubetydelig  Opfindelse  som  f.  Eks.  den  at  strikke 
i  Stedet  for  at  sy  en  Hose,  Han  var  et  ægte  Barn  af  det  Folk, 

der  indtil  vore  Dage  mere  end  noget  andet  har  vidst  at  mang- 
foldiggøre Fremskridtet. 


12 

Beboerne  af  de  tre  skandinaviske  Riger  havde  haft 
deres  Guldalder  i  Vikingetiden.  Fuldt  ud  havde  de  i  disse  Aar- 
hundreder  kunnet  følge  deres  kæreste  Tilbøjeligheder:  at  gaa 
med  Sværd  i  Haand  paa  Eventyr  i  fremmede  Lande  og  bagefter 
hjemme  i  Fred  mindes  Bedrifterne  samt  søge  Rede  paa  Lov  og 
Ret  og  paa  de  Magter,  der  styrer  Livet.  Svenskerne  havde 
underlagt  sig  Rusland,  Danske  og  Normænd  hjemsøgte  Vest- 
evropa.  Men  da  Slægt  efter  Slægt  Sværmene  voksede  og  Over- 
vintring blev  almindelig,  endte  det  med,  at  de  fæstede  Rod  paa 
de  nye  Steder.  Bosiddende  Landsmænd  dannede  tilsidst  en 
Voldring  om  Vikingerne  og  deres  Eventyrlyster.  Og  fra  disse 
Landsmænd  kom  en  ny  Hindring.  Selv  efterhaanden  kristnede, 
lod  de  Kristendommen  gaa  videre  til  Norden.  Den  Lænke,  som 
Nordboerne  med  Rette  havde  set  med  Mistro  paa,  da  den  rak- 
tes dem  fra  Tyskland,  iførte  de  sig  nu  villigt,  da  den  uden  Bag- 
tanke anbefaledes  af  Brødre  i  England. 

Hermed  var  Nordboerne  bundne;  men  de  surmulede.  Kristen- 
dommens Livsforklaring  var  maaske  nok  rigtig,  men  den  over- 
flødiggjorde alt,  hvad  de  havde  haft  kært:  Bedrift,  Saga,  selv- 
erhvervet Livssyn.  Ja,  endog  utvivlsom  Lov  og  Ret  søgte  Kirken 
at  ændre  og  omstøde.  Kun  oppe  i  Norge  og  paa  Island  kunde 
man  endnu  paa  gammeldags  Vis  fortælle  Stormænds  Sagaer  og  i 
Læren  om  Ragnarok  eller  om  Baldur  søge  at  forene  Hedenskab 
med  Kristendom.  Men  omsat  paa  Latin  som  f.  Eks.  senere  af 
Saxo  i  Danmark,  var  Sagn  og  Saga  knap  til  at  kende  mere.  Det 
nye  var  trangt.  Det  fik  først  nogen  Art,  da  man  havde  Lov  til 
igen  at  udtrykke  sig  i  Bedrift  ved  at  gaa  paa  Korstog.  Norske 
Flaader  sejlede  i  storladent  Optog  til  Middelhav.  Svenske  lærte 
Finnerne,  Danske  Venderne  Kristendom  med  Sværdhug. 

Danmark  laa  paa  engang  mest  udsat  og  havde  det  lettest  be- 

vægelige,  sorgløse  Folkesind.  Her  tyngede  det  haardest,  da 
Kristendommens  Gud  blev  tysk,  og  det  forlangtes,  at  man  aande- 
ligt  skulde  være  Paven,  men  verdsligt  Kejseren  underdanig.  Ikke 
desmindre  vovede  Danmark  i  højere  Grad  end  Norge  og  Sverige 
at  følge  de  gamle  Lyster.  Med  mærkelig  Dristighed  og  sejg  Ud- 
holdenhed forfulgte  de  Danske  Slægt  efter  Slægt  under  Strømme 
af  Blod  tre  fantastiske 
Maal:  først  at  erobre 
England,  saa  at  under- 
lægge sig  Østersøens 
Sydkyst  indtil  Rusland, 
sluttelig  at  forene  de  tre 
nordiske  Riger  til  eet. 
Under  Kampen  for  det 
sidste  mærkedes  det 
tydeligt,  at  et  nyt  Net 
var  udspændt  syd  fra. 
Hansestædernes  Garn 
strakte  sig  fra  Neder- 
landene til  Rusland  og 
trak  som  et  uhyre  Vodd 
Nordens  Foretagelses- 
aand  og  økonomiske  Liv 
sprællende,  men  fanget, 
med  sig.  ^.    ,„   ^     ^  „.     „  .  . 

°  Fig.  48.  Den  hellige  Brigitta. 

oaaledeS   stod    rOrnOl-  (RiHedl  BrigininerklostretAltomunsteri  Balem.) 

dene,  da  i  Begyndelsen 

af  det  16de  Aarhundrede  det  store  Røre  naaede  Norden.  Ret 
megen  Udsigt  til  selvstændige  Ytringsformer  syntes  ikke  at  være 
til  Stede  heroppe.  Aandeligt  og  økonomisk  gik  jo  Nordboerne  i 
Tøjr,  trukne  af  stærkere,  sydlige  Hænder.  Intet  Kætteri  var 
nogensinde  faldet  en  Nordbo  ind.  Man  havde  været  glad  ved 
blot  efter  fattig  Lejlighed  at  kunne  følge  med  og  en  sjælden 
Gang  høre  en  af  sine  egne,  f.  Eks.  Brigitta  i  Sverige  (Fig.  48  og 
49),  nævnt  blandt  de  flinkere.  Som  det  var  at  vente,  blev  man 
da  ogsaa  nu  i  Norden  Lutheranere  ikke  i  Kraft  af  indenfra  op- 

staaet  Oprørstrang,  men  fordi 
de  var  blevne  det  i  Tyskland. 
Og  ikke  mindst  fordi  Inddrag- 
ning af  Kirkegods  var  over- 
ordentlig fordelagtig  for  Magt- 
haverne. 

Det  gik  imidlertid  i  Norden 
som  andetsteds.  Bevægelsen 
trængte  dybere  og  dybere  og 
satte  Folkets  inderste  Kræfter 
i  Røre.  Medens  man  heroppe 
fredeligt  skiftede  Tro,  kom  det 
snart  til  Syne,  hvor  stærkt  alt 
var  bragt  i  Sving.  Folkets  gamle 
Tilbøjeligheder  blottedes  og 
skød  frem  paany.  Trangen  til 
Bedrift,  til  Saga  og  til  frit  at 
gruble  over  Ret  og  Uret  og 
over  Livets  Magter. 

Trangen  til  Bedrift  ytrede 
sig  i  Danmark  og  Norge,  der 
nu  fulgtes  ad,  først  i  at  afryste 
Hansestædernes  Aag.  Derpaa 
blussede  de  gamle  Erindringer 
om  Herredømme  paa  Havet 
op.  I  det  lede  Aarhundredes 
sidste  Halvdel  og  Begyndelsen 
af  det  næste  hævdede  man  med 
Held  den  dristige  Paastand,  at 
det  nordlige  Ishav,  Nordhavet, 
Vesterhavet  og  Østersøen  til- 
hørte Herskeren  i  Danmark 
og  Norge.  Hans  Flaader  holdt 
Sørøverne  i  Ave.  Ham  tilkom  Retten  til  at  spærre  Sejladsen 
paa  Østersøen.  Kun  mod  Betaling  til  ham  tilstedtes  det  at  pas- 
sere nord  om  Norge  til  Rusland.   I  Samklang  hermed  gik  man 

Fig.  49.   Den  hellige  Brigitta. 

Maleri  fra  Slutningen  af  det  15de  Aar- 

hundrede. 

(Efter  P.  Hansen  :  Dansk  Literaturhistorie.) 

paa  Opdagelser  mod  nordvest,  genfandt  og  inddrog  Grønland. 
Under  Trediveaarskrigen  søgte  Christian  IV  ved  Angreb  paa 
Kejseren  af  Tyskland  at  forsvare  de  tyske  Lutheraneres  Sag. 
Kun  hans  Herredømme  paa  Havet  befriede  ham  for  Følgerne 
af  dette  Vovestykke. 

I  Sverige  ytrede  Trangen  til  Bedrift  sig  først  i,  at  Gustav 
Vasa  befriede  Landet  for  dansk  Herredømme.  Derpaa  genoptog 
man  Vikingetidens  gamle  Tanke  om  Erobringer  mod  Syd.  I 
mere  end  hundrede  Aar  kæmpede  Svenskerne  sejrrigt  i  Rus- 
land, Polen  og  Tyskland,  befriede  Lutheranerne  her  og  stiftede 
et  Rige,  der  som  en  vældig  Saddel  omsluttede  Østersøen. 

Trangen  til  Saga  gjorde  sig  gældende  i  alle  tre  nordiske  Riger. 
Lysten  til  paa  Modersmaalet,  forstaaeligt  for  Hvermand,  at  for- 
tælle om  Fædres  Daad  og  Vilkaar  brød  frem  med  mærkelig 
Kraft  og  vandt  varm  Tilslutning.  Anders  Sørensen  Vedel  og 
Arild  Hvidtfeld  i  Danmark,  Peder  Claussøn  Friis  (Fig.  50)  i 
Norge,  Olaus  Petri  og  Peder  Swart  i  Sverige  er  enkelte  bekendte 
Navne  i  en  talrig  Flok. 

Trangen  endelig  til  frit  at  gruble  over  Ret  og  Uret  og  over 
Livets  Magter  vaagnede  af  sin  lange  Dvale  og  gav  sig  —  hvor 
ugunstige  end  Forholdene  var  under  det  lutherske  Fyrstetilsyn 
med  Rettroenheden  —  især  i  Danmark  ejendommelige  og  be- 
tydningsfulde Udtryk.  Niels  Hemmingsen  og  Tyge  Brahe  staar 
her  i  første  Række.  Som  lærd  Teolog  var  Niels  Hemmingsen, 
ligesom  hans  berømte  samtidige  i  Tyskland  Philip  Melanchthon, 
naturligt  henvist  til  at  udvikle  og  begrunde  den  lutherske  Kirke- 
lære, paavise  dens  Overensstemmelse  med  den  sande  bibelske 
Kristendom.  Men  desforuden  behandlede  baade  Melanchthon 
og  Hemmingsen  Emner,  der  laa  nærmere  ved  Grænsen  af  det 
blot  menneskelige.  Og  her  gik  det  dem  begge  ens.  Begge  krym- 
pede de  sig  under  Luthers  haarde  Lære  om  det  ugenfødte  Men- 
neskes Bundfordærvethed.  Men  Maaden,  hvorpaa  de  hver  søgte 
at  komme  udenom,  er  oplysende  ikke  mindst  for  Hemmingsens 
Vedkommende. 

Melanchthon  lærte,  at  Menneskene  oprindeligt  var  udstyrede 
med  „det  naturlige  Lys",  ved  Hjælp  af  hvilket  de  kunde  ikke 

blot  regne  og  drage  Slutninger,  men  ogsaa  skønne,  hvad  der  var 
Ret.  Ved  Syndefaldet  formørkedes  vel  dette  „naturlige  Lys", 


Fig.  50.   Peder  Claussøn  Friis. 
(Efter  Portræt  i  Sondre  Undals  Kirke  i  Norge.) 


saa  at  de  menneskelige  Retsbegreber  maatte  klares  ved,  at  Gud 
paa  Sinai  Bjerg  selv  meddelte  Menneskene  de  ti  Bud.  Men  For- 
holdet var  dog  saaledes,  at  man  til  Nød  ogsaa  ad  simpel  Slut- 

nings  og  Selvfordybelses  Vej  kunde  naa  til  Indholdet  af  de  ti 
Bud.  Dette  var  imidlertid  ikke  nok  for  et  inderligt  Gudsforhold. 
Hertil  krævedes  en  guddommelig  Aabenbaring. 

Melanchthon  havde  her  ladet  den  bundfordærvede  Menneske- 
natur gaa  saa  frit  løs,  som  det  paa  nogen  mulig  Maade  gik  an. 


lig.  51.   Nicli  Hemmingsen. 
(Efter  et  samtidigt  Stik.) 


Helt  ind  i  det  gamle  Testamente  havde  den  faaet  Lov  til  at  slippe 
og  vist  sig  at  kunne  være  lige  saa  brav  som  den  bedste  Jøde. 
Dette  var  ikke  rigtigt  af  Melanchthon.  Men  han  kunde  henvise 
til,  at  tidligere  Lærere  og  selv  Luther  havde  i  enkelte  Øjeblikke 
ladet  sig  forlede  til  lignende.  Og  det  hele  lod  sig  delvis  forsvare 
som  Bevis  for  netop  denne  Vejs  dragende  Magt.  Vejen  og 
Sandheden  førte  jo  gennem  det  gamle  Testamente  videre  til 
det  nye. 

Langt  mere  dristigt  maatte  det  derimod  synes,  hvad  Niels 
Hemmingsen  (Fig.  51)  tillod  sig.  I  Kraft  af  sine  nordiske 
Forudsætninger  og  nedarvede  Lyst  til  at  sysle  med  Lov  og  Ret 
førte  han  uvilkaarligt  den  bundfordærvede  Menneskenatur  hjem 
med  til  sine.  Ikke  altsaa  ad  Sinai  til  og  ind  i  det  gamle  Testa- 
mente, men  den  stik  modsatte  Vej,  tilbage  til  nordiske  Frænder, 
der  lavede  Love  uden  Spor  af  Kendskab  til  de  ti  Bud.  Og  alle 
Parter  befandt  sig  vel  i  hinandens  Selskab.  Selvtilfreds  og  for- 
nøjet vendte  den  bundfordærvede  tilbage.  Dette  foregik  1562, 
da  Niels  Hemmingsen  udgav  et  latinsk  Skrift  om  „Naturretten". 
Heri  satte  han  sig  det  Maal  at  ville  paavise,  „hvor  langt  Fornuf- 
ten kan  naa  uden  det  profetiske  og  apostoliske  Ord".  Hans 
Tankegang  var  følgende:  Hvad  gør  en  Lov  til  en  sand  Lov? 
Ikke  blot  at  den  er  udstedt  og  stadfæstet  af  en  Øvrighed,  men 
at  den  tillige  har  sin  „faste  og  nødvendige  Grund"  i  sig.  Thi 
Mennesket  kan  sondre  mellem  Ret  og  Uret.  Ad  denne  Vej  vin- 
des sand  Lov.  Den  er  Rets-Udtrykket  for  den  af  den  menneske- 
lige Fornuft  beherskede,  menneskelige  Drift.  Menneskelivet 
gaar  ud  paa  at  erkende  det  sande,  udøve  det  gode.  Dette  sker  i 
Familje  og  Stat.  Her  slaar  Menneskets  egen  Natur  til.  De  ti  Bud 
stemmer  vel  med,  men  behøves  ikke  lil  Erkendelse  af  Natur- 
retten. Men  over  Menneskets  Liv  i  Hjem  og  Stat  hæver  sig  atter 
dets  Forhold  til  Gud.  Her  slaar  Menneskenaturen  ikke  til;  thi 
den  rette  Maade  at  dyrke  Gud  paa  kender  kun  den,  hvem  Gud 
har  aabenbaret  den. 

Som  det  vil  ses,  vendte  her  Summus  Theologus  uden  Und- 
seelse hjem  med  sin  udøbte  Ledsager  under  Armen.  Den  mere 
og  den  mindre  oplyste;  men  iøvrigt  gode  Brødre  og  Lands- 
mænd, som  skaanske  Kirkeret  og  jydske  Lov,  begge  Jyder  for 
Vorherre.  Der  var  slet  intet  ondt  ment  hermed.  Kun  Udslag  af 
en  fælles,  god  Natur.  Det  hele  gled  da  ogsaa  forunderlig  upaa- 
agtet  hen.  Niels  Hemmingsens  Skrift  vakte,  til  Held  for  ham, 
ikke  det  Anstød,  som  det  egentlig  havde  fortjent. 

Tyge  Brahe  (Fig.  52)  var  paa  sine  Rejser  bleven  greben  af 
Svejtseren  Paracelsus'  Lære  om  det  nye  Menneskeideal,  „den 
naturkyndige  Læge".  Fri  for  sin  Forgængers  Uklarhed  og  Hang 


'"'"'" ""' """'"■ ■ *■'■ ""''' I ni[ 

ErnoffisTYCHONisBRAHEOTTOiODis  Dani  Dni 

DEK>IVIlSTK.VPETAKCIsVK.A>IIEKBVB.GrIN  INSVLA 

H£,LLI3PONTI  DANIClH"\rE,"SrhrAFVNDAIO»I3,rNSIKV. 

>IE,lITORVMQVE,  ASTE.ONOMICORVMIN  E.ADEMDISPO 

SlTORVir  INVEIITORIS  E.T   STKVC  TORIS  ATAIIS 

SVÆ,  ANNO  4,0  ANNO  DNI  1^5é"COMPL 

Wllli'li' WHII.'llilllilillllll« illlllllllllBMMffflBf 

Fig.  52.  Tyge  Brahe  1586. 
{Efier  Titelkobberet  i  Astronomiæ  instauratæ  mechanica.  Noribergæ  1602.) 

til  Ordbram  omdannede  og  udformede  han  dennes  Lære  til  et 
storladent  Verdenssyn,  hvor  gammelt  og  nyt  paa  en  vidunderlig 
Maade  mødtes  i  Harmoni.  Verden  er  ikke  et  forfaldent  Hus, 
hvor  ved  Beboernes  Forsømmelighed  og  Ulydighed  den  tid- 
ligere Herre  har  lidt  Skaar  i  sin  Herlighed,  og  Satan  nu  frit 
huserer,  de  forbandede  Beboere  til  Skade  og  Hjemgæld.  Ver- 
den er  et  Kunstværk,  et  Livshele,  herligt  og  i  fuld  Kraft  som 
tilforn.  Verdenshelet  er  kugleformigt.  Yderst  drejer  sig  Fiks- 
stjernernes Kres,  sat  i  Gang  af  Guds  Vilje.  Indenfor  den  be- 
væger sig  i  den  rene  Æter  Solen,  omkreset  af  Planeterne.  In- 
derst ligger  de  fire  Elementers  tunge  Klode,  den  træge,  stille- 
staaende  Jord. 

Alt  Liv  og  Bevægelse  forplanter  sig  udenfra  indefter.  Aars- 
tider,  Vejrlig,  Ebbe  og  Flod,  Safternes  Blanding,  Stigning  og 
Fald  i  Mennesker,  Dyr  og  Planter,  alt  fremkaldes  ved  Fiks- 
stjernehimlens hvælvede  Urskive.  Var  du  fuldt  inde  i  alt  her- 
henhørende, vilde  du  paa  Himmelurskiven  kunne  aflæse  hver 
den  Ting,  der  sker  paa  Jorden.  Thi  som  usynlige  Lyn  knitrer 
Guds  Viljebud  ned,  alt  imens  den  store  Gnidningsdrejen  uhør- 
ligt foregaar.  Det  er  Livet,  der  strømmer.  Lyset,  der  straaler 
ovenfra  nedad  til  Jordlivets  Bund.  Menneskets  højeste  Lyst. 
Videnskabens  ypperste  Maal  er  at  kunne  tolke  og  aflæse  Guds- 
Viljen,  Livet,  som  det  kommer  ned  til  os  fra  oven. 

Men  Livet  lader  sig  ogsaa  fatte  i  dets  Stigen  fra  Jorden  op- 
efter. Ikke  alle  Livslyn  rammer  jo  blot  Mennesker  og  Menneske- 
vilkaar.  Andre  rammer  Jordsmonnet  og  slaar  sig,  ligesom  Kug- 
ler, der  opfanges  i  Volden,  tilsyneladende  matte  og  døde  i  den. 
Livsstyrken  rummes  dog  i  dem.  Mærk  den  i  alle  de  jordgemte 
Legemers  Kraft,  i  de  ædle  Stenes  Evner  og  Metallernes  skjulte 
Egenskaber!  Prøv  blot,  hvorledes  der  fra  disse  lader  sig  hente 
Hjælp  for  Mennesker,  Lægedom,  naar  menneskelig  Livskraft 
brister.  I  Astronomi  og  Kemi,  de  to  Grundvidenskaber,  spejler 
sig  da  og  opfanges  Livsløbets  Strøm,  i  dens  mægtige  Fald  fra 
oven  ned,  i  dens  skumspredte,  draabedelte,  regnbuesmykte  For- 
dampen nedenfra  opefter. 

Indtil  dette  Punkt  bestod  Tyge  Brahes  Betydning  kun  i  varmt 

Og  begejstret  at  have  forenet  i  eet  Livssyn  den  ældgamle  Stjerne- 
tydning, græsk  Skønhedsglæde  og  Datidens  nyeste  nyt,  Para- 
celsus'  Lære  om  mineralske  Lægemidler.  Allerede  herved  vir- 
kede Tyge  Brahe  til  usigelig  Gavn  i  en  Tid,  hvor  Lutherdom- 
mens Djævlerædsel  truede  med  at  gøre  hver  den  i  Norden  van- 
vittig, der  ærligt  søgte  at  tænke  Tanken  til  Bunds.  I  dette  Tyge 
Brahes  straalefyldte,  ædle  Verdensbilled  var  der  ingen  rigtig 
Plads  for  Mørkets  Fyrste.  I  denne  Hal  aandede  man  frit. 
Djævlebesværgelsen  var  banlyst  som  i  Tyge  Brahes  egen  lille 
St.  Ibskirke  paa  Hveen. 

Men  Betydningen  af  Tyge  Brahes  Livssyn  strakte  sig  videre. 
Det  var  ikke  blot  varmt  og  begejstret  set,  men  det  var  selv- 
regulerende. Han  var  selv  til  Stede  og  virksom  som  kyndig 
Iagttager  og  Arbejder.  Den  frugtbare  Anvendelse  krævede  jo,  at 
man  nøje  kendte  Fiksstjernernes  indbyrdes  Stilling  og  Planeter- 
nes snirklede  Gang.  Derfor  vedblev  han  hele  sit  Liv  nøjagtigt 
at  udmaale  og  beregne  disse.  I  denne  trofaste,  taalmodige  og 
snilde  Udspørgen  af  Naturen  selv  var  han  sin  Samtids  Mester. 
Ingen  i  Evropa  kom  ham  nær  i  saa  Hensende.  Da  han,  efter- 
haanden  som  Sikkerheden  i  hans  Kendskab  til  Himmellegemerne 
tiltog,  tillige  blev  vår,  at  Paalideligheden  af  hans  Horoskoper 
desuagtet  ikke  voksede,  var  han  selv  den  første  til  at  drage  den 
naturlige  Slutning.  Han  udledte  heraf  en  berettiget  Tvivl  om 
Rigtigheden  af  den  hidtil  anvendte  Fremgangsmaade  ved  at  stille 
Horoskoper.  Idet  han  gik  Skridt  for  Skridt  ad  Erfaringens  Vej, 
var  han  sig  med  stigende  Klarhed  Grænsen  bevidst  mellem  sin 
Viden  og  sin  Uvidenhed. 

Som  paa  Himlen,  saaledes  paa  Jorden.  Alt  imens  han  iagttog 
Himmellegemerne  fra  de  aabne  Udkig  paa  Uranienborg  og 
Stjerneborg,  arbejde  han  selv  og  andre  under  hans  Tilsyn  travlt 
ved  de  mange  lukkede  Digler  i  Kælderne.  Her  smeltedes,  ud- 
skiltes, sammensattes,  prøvedes  og  destilleredes.  Men  bestandig 
den  samme  Fremgangsmaade,  hvad  enten  det  galdt  en  Stjernes 
Stilling,  et  Metals  Egenskaber,  et  Stofs  Natur,  et  Lægemiddels 
Kraft,  eller  det  galdt  en  Regel  indprentet  de  mange  lyttende, 
unge  Sømænd,  der  skulde  lære  at  bestemme  Længde  og  Bredde: 

Spørg  Naturen  selv!  Ingen  forudfattet  Fordom,  kun  Erfaring  er 
Læremester. 

Hvad  var  det,  der  foregik  her  paa  den  af  Tyge  Brahe  grun- 
dede Højskole  paa  Hveen?  Hvorfor  maatte  her  Doktorhat  og 
gold  Lærdom  vige  for  en  løjerlig  Skare  af  unge  Mænd  og  Kvin- 
der i  Arbejdskitler  med  varsom  Haand  og  spændt  opmærksomt 
Blik?  Prunkløst  og  stilfærdigt  var  her  indført  en  hel  ny  Frem- 
gangsmaade,  en  egen  Slags  Samvirke,  hvor  enhver,  stor  eller 
lille,  kunde  arbejde  med  og  fik  sin  Part  af  det  fælles,  naar  blot 
alle  holdt  sig  Grundreglen  efterrettelig:  ærlig  Prøven,  paalidelig 
Iagttagelse.  Førend  Frans  Bacon  i  England  havde  sat  Haand 
paa  Papiret,  var  her  paa  Uranienborg  fra  Vægtergang  til  Kælder 
hans  Løsen  fulgt:  Spørg  Naturen  og  brug  dens  Svar  til  øget 
Nytte  og  Lykke.  —  Tyge  Brahes  Tanke  med  denne  Skole  var 
for  stor  og  vidt  omfattende,  Danmark  endnu  for  uudviklet  og  for 
lille  til  at  kunne  fatte  og  pleje  den.  Hans  Værk  var  som  et  af 
de  Livslyn  fra  oven,  der  ikke  kom  til  at  virke  paa  Menneske- 
forhold, men  blot  ramte  Jordsmon  og  løb  sig  mat  i  det.  Han 
selv  blev  fordreven.  Hans  Hus  lagdes  øde.  Jordgemt  bærer  dog 
hans  Plan  for  sene  Tider  Vidne  om  dens  iboende  Livskraft. 


13 

Det  store  Røre  omkring  Aar  1500  ytrede  sig  næppe  i  noget 
andet  Land  saa  udbrudsmæssigt  som  i  Polen.  Politisk,  religiøst 
og  sprogligt  sprængte  Folket  sine  Lænker  og  blev  sig  med  eet 
stolt  bevidst  som  frit  Folk.  Det  16de  Aarhundrede  var  Polens 
kortvarige  Stortid. 

Nutiden  har  svært  ved  ret  at  fatte  Polens  daværende  Betyd- 
ning. Og  det  gik  Samtiden  paa  lignende  Maade.  Riget  var  altfor 
pludseligt  blevet  stort  og  mægtigt.  Det  blændede  mere  end  det 
indgød  Tillid.  Og  Folk  saa  vel  som  Rige  var  saa  underligt  sam- 
mensatte af  stærke  Modsætninger.  Alt  Polsk  lød  som  en  Blan- 
ding af  et  langt,  forpint  Suk  og  kaadt  udfordrende  Overmod. 

I  umindelige  Tider,  lige  siden  Folkevandringernes  Dage, 
havde  denne  Gren  af  den  store  slaviske  Stamme  klemt  sig 
fast  om  Weichselfloden.  I  Modsætning  til  deres  Brødre,  Tjek- 
kerne, der  var  trængt  ind  over  Bjergene  i  Bøhmen,  havde  Po- 
lakkerne troligt  holdt  sig  paa  Sletterne  om  Floden  og  faaet  Navn 
derefter.  „Polak"  betyder  Sletteboer  (af  „Pole"  =  Slette). 
Weichselen  dannede  Livsaaren  i  det  flade,  bløde  Land.  Aabent 
laa  det  for  Indtryk  og  for  Fjender.  Og  Beboerne  med  deres 
taalsomme,  lette  Sind  ejede  ikke  Modstandsevne  nok  til  at 
holde  dem  fra  sig.  I  Aarhundreder  var  de  politisk  og  aandeligt 
blevne  kuede  og  havde  videre  delt  sig  selv  i  Undertrykkere  og 
Undertrykte. 

Det  var,  som  om  alt  havde  sammensvoret  sig  mod  det  arme 
Folk.  Selv  godt  var  blevet  til  ondt,  naar  det  naaede  dem.  Fra 
Frænderne  mod  Vest,  Tjekkerne  i  Bøhmen,  havde  de  modtaget 
Kristendommen.  Men  den  bragtes  dem  paa  Latin.  Selv  ejede  de 
ikke  Ord  for  det  nye,  ikke  heller  egne  Skrifttegn.  Hvis  deres 
Sprog  med  dets  ejendommelige  bløde,  hvislende  Lyde  skulde 
gengives,  maatte  det  skrues  ind  i  det  fremmede  latinske  Alfabet, 
der  klemte  og  forvred.  Saa  var  da  deres  eget  Sprog  blevet  op- 
givet, og  Middelalderen  igennem  Latin  bleven  de  dannede  Po- 
lakkers Tale.  Det  fattige  Modersmaal  lød  kun  fra  de  ringestes 
Læber,  dæmpet  og  overhørt  som  Weichselens  stille  Kluk  mellem 
Sivene. 

Men  fra  Nord,  Øst  og  Syd  var  de  med  væbnet  Haand  bleven 
tagne  med  Vold.  Mod  Nord  havde  deres  hedenske  Frænder,  de 
slaviske  Preussere,  plaget  dem.  Da  Polakkerne  kaldte  de  fra 
det  hellige  Land  bortdragne  tyske  Riddere  til  Hjælp,  ilede  disse 
ganske  vist  did,  besejrede  Fjenden,  men  beholdt  selv  Landet, 
saa  at  Polakkerne  stængtes  ude  fra  Weichselens  nedre  Løb. 
Østerfra  oversvømmede  Mongolerne  Polen.  Ved  Arvegang  gik 
endelig  hele  Landet  ind  under  Ungarn. 

I  al  denne  Aarhundreders  Modgang  skete  der  et  brat  Omslag, 
da  det  saakaldte  jagelloniske  Hus  1386  besteg  Polens  Trone  og 
bragte  Littauen  med  i  Tilgift.  Fra  nu  af  trivedes  alt.  Skridt  for 
Skridt  udvidedes  Landet.  Det  strakte  sig  efterhaanden  helt  over 

til  Dniepr,  omfattende  baade  Smolensk  og  Kijev.  Men  stoltest 
bankede  hvert  et  polsk  Hjerte,  da  1466  de  tyske  Ridderes  Magt 
var  brudt,  saa  at  de  maatte  afstaa,  hvad  de  havde  taget.  Polak- 
kernes gamle  Drøm  blev  nu  til  Virkelighed.  Frit  strømmede 
atter  Weichselen  i  hele  sin  Længde  fra  Karpaterne  til  Østersø, 
fra  Krakov  til  Danzig.  Paa  polsk  Grund  rullede  dens  Bølger, 
fra  de  smilende  fødtes  ved  Jablunka,  indtil  de  taageslørede  gled 
ud  i  Østersøen  eller  tøvende  dvæled  endnu  i  Haffets  Vande. 
Eet,  stort,  frit  og  mægtigt  Polen.  Det  største  samlede  Rige  i  Ev- 
ropa,  større  end  Tyskland  og  Frankrig  tilsammen. 

Sommersol  skinnede  over  den  dampende  Slette.  Svanger  med 
Grøde  bar  Luften  ind  fra  fremmede  Egne.  Det  summede  ved 
Landets  Højskoler,  og  i  Flokketal  fløj  den  videbegærlige  polske 
Ungdom  til  fremmede  Lande,  især  til  Bøhmen  og  Italien.  Hjem 
bragte  de  med  sig  al  den  nye  Kundskab  til  Oldtidens  Skrifter, 
til  Biblen  og  det  nyvakte  religiøse  Røre.  Men  det  blev  ikke  her- 
ved. Dybere  trængte  Varmen  ned,  vakte  det  hele  Folk,  saa  at 
det  glad  slog  Øjet  op  i  Modersmaalet.  Først  lød  der  blot  som 
højrøstet  Foraarskvæk  fra  Weichselens  Bredder.  Saa  steg  Koret. 
Det  var,  som  om  Land  og  Flod  stemmede  i  med.  Og  som  een 
jublende  Befrielsens  Trille  tonede  det  polske  Sprog  fra  alles 
Læber,  før  saa  fattigt,  nu  med  eet  smidigt,  mægtigt  og  rigt.  For 
enhver,  der  havde  Hjemmets  Øre,  klang  det  som  eet  og  samme: 
Weichselen  selv  omsat  i  Ord.  Snart  flød  det  mildt,  blødt  og  hvis- 
lende som  Flodens  glidende  Flade.  Saa  iltert  ved  Modstand, 
skumkruset,  hastigt.  Saa  atter  blankt,  dybt  og  gemmende  med 
Himlens  Billed  i  Favn.  Men  fra  forst  til  sidst,  et  eneste  Pant  og 
Udtryk  for  Polens  Storhed  og  Lykke. 

Hvad  der  bidrog  særlig  til' denne  det  polske  Sprogs  pludse- 
lige Vækst  og  Folkets  dermed  stigende  Selvfølelse,  var,  at 
Sproget  i  Polen,  i  Modsætning  til  hvad  der  var  Tilfældet  i  det 
øvrige  Evropa,  fik  ikke  blot  een,  højst  to,  men  hele  tre  offent- 
lige Talepladser.  Som  ethvert  af  de  andre  fremskredne  Folk 
havde  Polakkerne  jo  i  deres  Literatur,  der  nu  ligesom  andet- 
steds spredtes  ved  Bogtrykkerkunst,  et  naturligt  Hjemsted  for 
hver  den,  der  vilde  have  Folket  i  Tale.  Betegnende  nok  hånd- 


Polen  107 

lede  et  af  de  første  større  Digte  „Flis"  (Fløtning)  om  Farten  ned 
ad  Weichsel,  begyndende  med  Verdens  Skabelse  og  følgende 
Floden  med  dens  Byer  og  Omgivelser  lige  ned  til  Danzig.  Den 
anden  Taleplads  var  den  religiøse,  Kirken,  Biblen  i  Oversættelse 
og  Salmer.  I  Polen  baade  prædikedes  der  og  sang  man  Salmer 
paa  Modersmaalet,  og  Biblen  oversattes  gentagne  Gange.  Den 
tredje  Taleplads  endelig,  der  var  ejendommelig  for  Polen,  var 
den  politiske,  hvis  Midtpunkt  var  Rigsdagen.  Om  denne  dannede 
sig  under  den  mest  livlige  Deltagelse  fra  Adelens  og  Gejstlig- 
hedens Side  en  selvstændig  Form  for  veltalende  og  ildfuld  Yt- 
ringsart, hvis  Maal  var  Frihed  og  Statens  Forbedring. 

Intet  Under,  at  Frihedsbegejstringen  under  al  denne  frodige 
Fremgang  antog  overstadige  Former.  Da  det  jagelloniske  Hus 
uddøde  1572,  vedtog  Rigsdagen,  at  Polen  fremtidigt  skulde  være 
et  Valgrige  og  kun  en  Skygge  af  Magt  levnes  Kongen.  Hvilken 
stolt  Følelse  for  et  frit  Folk,  eller  rettere  en  fri  Adel,  saaledes 
at  kunne  udbyde  en  Krone  til  højre  og  venstre  og  se  Konge- 
sønner stime  som  Ansøgere!  Og  man  nød  dette  i  fuldt  Maal 
under  hele  Evropas  Opmærksomhed.  Første  Gang  faldt  Valget 
vesterpaa,  paa  en  fransk  Prins,  Henrik  af  Anjou.  Han  holdt 
dog  kun  fire  Maaneder  ud  som  Konge  i  Polen.  Saa  flygtede  han 
hemmeligt  til  Frankrig  og  besteg  dette  Lands  Trone  som  Hen- 
rik III.  Derpaa  faldt  Valget  sønderpaa,  paa  Fyrsten  i  Transsyl- 
vanien, Stephan  Bathori.  Efter  hans  Død  ramte  Valget  mod 
nord,  paa  en  Kongesøn  af  Sverige.  Polens  Frihed  var  ikke  blot 
et  Gode  for  Landet  selv,  men  for  hele  Evropas  Fyrstestand,  der 
flokkedes  om  Træet,  naar  der  ved  Valg  skulde  rystes  en  Krone 
ned.  Men  idet  Folket  saaledes  vænnede  sig  til  i  Frihedens  Navn 
tøjlesløst  at  rokke  ved  Statens  Grundstamme,  lagdes  Spiren  til 
al  den  evindelige  Kiv  og  blinde  Egensind,  der  engang  skulde 
medføre  Rigets  Undergang. 

Forgæves  hævede  der  sig  alt  i  det  16de  Aarhundrede  ad- 
varende Røster  mod  den  vilde  Frihedsrus.  Den  bekendte  Gejst- 
lige og  Politiker  Skarga  {f  1612),  der  delte  sine  Landsmænds 
Begejstring  for  Polen  og  dets  Storhed,  men  tillige  som  ivrig 
Katolik  var  klar  over,  at  selv  Frihed  kræver  sin  Grænse,  ud- 

raabte  i  en  af  sine  berømteste  Taler  de  profetiske  Ord:  „Polen 
bestaar  kun  ved  Lovløshed.  Derfor  skal  en  ydre  Fjende  komme 
over  Eder,  benytte  sig  af  Eders  Tvist  og  sige:  Eders  Hjerte  har 
delt  sig,  nu  skal  ogsaa  Eders  Tvist  faa  en  Ende.  Store  Lande  og 
Fyrstendømmer  skulle  falde  fra  og  rives  sønder.  I,  der  engang 
har  hersket  over  andre  Folk,  skal  sidde  som  en  forladt  Enke, 
spottet  og  haanet  af  Fjender.  Selv  lagde  1  Eders  Folk  og  Eders 
Sprog  øde,  det  eneste  frie  af  Slavernes  Æt.  I  tilintetgør  et  gam- 
melt og  stort  Folk.  Derfor  skal  I  opsluges  af  Folkeslag,  der 
hader  Eder." 

Hvad  hjalp  imidlertid  selv  den  mest  glødende  Veltalenhed! 
Ustandselig  rullede  under  Mængdens  Jubel  Friheds-Lavinen 
videre.  Sit  vildeste  Udtryk  fik  Begejstringen,  da  man  Aar  1652 
fastslog  Mindretallets  Uafhængighed  af  Flertallet.  Den  polske 
Rigsdag  vedtog,  at  en  enkelts  Nej  skulde  være  i  Stand  til  at  om- 
støde det  overvældende  Flertals  Ja.  Videre  kunde  Galskaben 
ikke  let  drives.  Frihed  var  forvandlet  til  hver  enkelts  Tvangs- 
vælde,  al  Beslutningsevne  var  kvalt.  Forfatningsmæssigt  bestod 
nu  Folket  kun  af  strittende  Enere,  der  ikke  vilde  lade  sig  føje  i 
Tal.  Regnekyndige  Naboer  gennemhuggede  Knuden  ved  med 
Vold  at  brøkdele  Landet. 

Ved  sin  sørgelige  politiske  Skæbne  er  Polen  nu  til  Dags  ble- 
ven til  blot  et  floromvundet  Eksempel  for  det  vestlige  Evropa. 
Man  mindes  kun  dets  Fald  og  dets  enkelte  Sønners  tapre  Kamp 
for  at  fri  det.  Man  har  glemt  dets  Stortid  i  det  16de  Aarhundrede 
og  de  selvstændige  Bidrag,  som  det  dengang  ydede  til  den  fælles 
evropæiske  Udvikling.  Og  dog  var  der  to  iblandt  disse,  der,  om 
end  paa  højst  forskellig  Vis,  fik  fremtrædende  Betydning. 

Den  ene  Nyhed,  der  kom  fra  Polen  og  derefter  bredte  sig 
vesterpaa  til  det  øvrige  Evropa,  varen  egen  Art  Dans.  Middel- 
alderen igennem  havde  i  Vestevropa  den  sædvanlige  Festdans 
været  den  gamle,  som  allerede  Vikingerne  havde  hjembragt  fra 
Frankrig  til  Norden,  og  som  her,  f.  Eks.  paa  Færøerne,  har 
holdt  sig  indtil  vore  Dage.  Den  bestod  i  to  Rækkers  eller  een 
lang  Rækkes  taktfulde  Fællesbevægelser  efter  Sang.  Men  fra 
Polen  førtes  i  det  16de  Aarhundrede  en  ny  Art  Dans  vesterpaa 

Og  blev  moderne  overalt.  Den  bestod  af  to  uensartede  Dele,  af 
en  Slags  tungsindig  Bien  og  et  pludseligt  Udslag  af  Fyrighed  og 
ubundet  Overmod.  Først  bevægede  man  sig  nemlig  langsomt  og 
adstadigt,  omtrent  som  før  i  Vesterland,  Haand  i  Haand  i  Række. 
Men  pludseligt  forvandledes  Rækken  til  Par.  Ud  hvirvlede  de 
to  og  to,  tæt  omslyngede,  melodiberuste,  med  vilde,  voldsomme 
Sving  og  Kast,  lutter  Smil  og  Behændighed,  Fyr  og  Flamme. 
Trods  lydelige  Indsigelser  fra  Gejstlighed  og  besindige  Ældre 
trængte  Polskdansen  med  dens  livlige  Instrumentmusik  igennem 
og  fortrængte  overalt  de  gamle  Sangdanse.  Førend  det  16de  Aar- 
hundrede  var  omme,  var  „Parrets  Frihed"  med  fuld  Musik  aner- 
kendt ved  alle  Hoffer  og  i  alle  Byer  i  Vestevropa  og  stærkt  paa 
Veje  til  at  besejre  Bondestanden  ogsaa.  Alt  hvad  Enevælden 
senere  under  Ludvig  XIV  søgte  at  rejse  imod  den  i  Form  af 
„Frangaise",  „Menuet"  o.  s.  v.  forfinede  den  kun,  men  formaaede 
ikke  at  fordrive  den.  Den  parvise  Dans  har  holdt  sig  indtil  vore 
Dage.  Men  dens  Herkomst  er  glemt.  Navnet  „Polka"  er  maa- 
ske  knapt  et  Minde  derom.  Og  naar  de  hos  Landbefolkningen 
endnu  bevarede  Udløbere  af  den  oprindelige  „Polskdans"  nu 
til  Dags  atter  drages  frem,  kaldes  de  med  det  vildledende  Navn: 
„Folkedanse". 

Et  andet  mere  betydningsfuldt  Bidrag  fra  Polen  til  den  fælles 
Kultur  har  delt  Skæbne  med  dets  Dans.  Polakken  Kopernikus 
vovede  at  sprænge  Himmellegemernes  gamle,  ærværdige  Række- 
orden og  lade  Verdens  hidtil  stillestaaende  Midtpunkt,  Jorden, 
hvirvle  ud,  i  Par  med  Maanen  og  ledsaget  af  alle  Planeter,  i 
Ringdans  om  Solen.  Ogsaa  her  vakte  det  dristige  nye  Indsigelse 
og  Forargelse,  men  endte  med  Sejr.  Ogsaa  her  gik  under  Kam- 
pen Kendskabet  tabt  til  det  nyes  egentlige  Hjemstavn.  Tyskerne 
har  bagefter  med  Held  saa  længe  søgt  at  tilegne  sig  Opdageren 
og  hans  Stordaad,  at  de  fleste  tilsidst  har  troet  dem. 

Og  dog  var  Kopernikus  —  som  paalidelige  Undersøgelser  til- 
fulde har  godtgjort''')  —  en  ægte  Søn  af  Polen.  Født  Polak,  polsk 


*)  Om  hvad  der  vides  se:  Leopold  Prowe,  Nicolaus  Coppernicus  (Berlin  1883 — 84). 
—  .M.  Curtze,  Nicolaus  Coppernicus  (Berlin  1899^. 

i  hele  sin  Uddannelse,  et  Liv  igennem  i  Kamp  mod  Polens  Fjen- 
der de  tyske  Riddere,  har  han  kun  i  Døden  delt  Skæbne  med 
sit  ulykkelige  Fædreland.  Hans  Fødeby,  den  Egn,  hvor  hans 
Manddoms  Virksomhed  var  udfoldet,  hans  Grav  faldt  ved  Po- 
lens Deling  i  Fjendernes  Eje.  Men  —  for  at  bruge  et  dansk  Bil- 
led —  Bissen  bliver  ikke  tysk  Billedhugger,  BiJlow  og  Krogh 
ikke  tyske  Generaler,  fordi  Sønderjylland,  hvor  de  fødtes,  siden 
ved  Vold  kom  i  Tyskernes  Eje.  Kopernikus,  baade  hans  Per- 
son, hans  Gerning  og  hans  Livsførelse  forstaas  først  tilfulde, 
naar  de  ses  i  Belysning  af  det,  der  gav  dem  sit  Særpræg:  han 
var  Polak. 

Thi  underligt  —  vegt  og  sejgt,  selvopgivende  og  med  lynsnare 
Opspring  —  slyngede  sig  hans  Livstraad.  Hans  Fader,  Niklas 
Koppernigk,  var  oprindelig  en  velstaaende  Handelsmand  i  Po- 
lens Hovedstad  Krakov.  Senere  bosatte  han  sig  nordpaa  i  Lan- 
det, i  Thorn  ved  Weichsel.  Her  giftede  han  sig,  levede  som  en 
anset  Mand,  og  døde  1483,  efterladende  en  Enke  og  fire  Børn. 
De  to  af  disse  var  Sønner.  Den  yngste  af  dem,  Nicolaus  Koper- 
nikus —  som  han  siden  paa  lærd  Mands  Vis  blev  kaldt  —  var 
født  1473,  altsaa  ti  Aar  gammel  ved  Faderens  Død.  Enken  fandt 
en  trofast  Støtte  i  sin  Broder  Lucas  Watzelrode,  der  kort  efter 
blev  Biskop  i  det  polske  Bispedømme  Ermland.  Han  skaffede 
begge  sine  Søstersønner  hver  især  Løfte  om  et  Kanonikat  ved 
sit  Domkapitel,  og  den  ene  Datter  blev  siden  Abbedisse.  Ved 
Kirkens  Hjælp  var  saaledes  Familjens  Fremtid  sikret. 

Da  Nicolaus  havde  endt  sin  Skolegang  i  Thorn,  sendtes  han 
nitten  Aar  gammel  til  Universitetet  i  Krakov.  Som  vordende 
Kannik  burde  han  her  have  studeret  Teologi  og  Retsvidenskab, 
for  hvilken  sidste  han  som  gejstlig  Embedsmand  vilde  faa  Brug. 
Men  i  Stedet  for  lagde  han  sig  i  de  tre  Aar,  han  opholdt  sig  i 
Krakov,  ivrigt  efter  Matematik  og  Astronomi.  Allerede  paa  dette 
Tidspunkt  synes  hans  senere  Verdensforklaring  at  have  dæmret 
for  ham.  I  Høsten  1496  fik  han  Lov  til  at  drage  over  Alperne 
for  at  fortsætte  sine  Studier  ved  Universitet  i  Bologna.  Hans 
Morbroder  Bispen,  under  hvis  Tilsyn  han  jo  stod,  havde  i  sin 
Tid  gjort  det  samme.  Men  for  at  binde  sin  Søstersøn  i  Valget  af 

Studium  hernede,  krævede  Bispen,  at  lian  ved  sit  Komme  til 
Universitetet  skulde  indskrive  sig  i  den  tyske  Nations  Bog.  De 
tyske  Studerende  i  Bologna  maatte  nemlig  efter  de  dér  gældende 
strenge  Regler  kun  studere  Retsvidenskab.  Nicolaus  efterkom 
Paalæget  lidet  anende,  at  dette  hans  Navn  i  den  tyske  Protokol 
skulde  Aarhundreder  efter  føres  i  Marken  som  —  rigtignok 
eneste  Bevis  for,  at  han  skøndt  Polak  dog  i  sit  Hjerte  har 
følt  sig  som  Tysker.  Naar  Hensyn  tages  til  Biomstændighederne, 
er  Beviskraften  ringe. 

Heller  ikke  for  Kopernikus  i  levende  Live  fik  Navnet  i  Bogen 
synderlig  Betydning.  Trods  den  derved  paatagne  Forpligtelse 
synes  han  i  de  fire  Aar,  han  studerede  i  Bologna,  kun  i  ringe 
Grad  at  have  dyrket  Retsvidenskab.  Derimod  sluttede  han  sig 
inderligt  til  Professoren  i  Astronomi  og  anstillede  Observationer 
i  Forening  med  denne.  Opholdet  i  Bologna  blev  i  det  hele  be- 
hageligt for  ham.  Allerede  Sommeren  efter  Ankomsten  fik  han 
Efterretning  om,  at  et  ledigt  Kanonikat  ved  Onkelens  Dom- 
kapitel nu  ved  Valg  var  blevet  betroet  ham.  Hans  fremtidige 
aarlige  Indtægt  vilde  være  omtrent  8000  Kroner  i  Nutids  Penge, 
og  foreløbigt  maatte  han  have  Orlov  paa  tre  Aar  til  at  fortsætte 
sine  Studier.  Aaret  efter  kom  hans  Broder  Andreas  ligeledes  til 
Bologna  for  at  studere  Retsvidenskab,  og  kort  efter  fik  ogsaa 
denne  den  behagelige  Efterretning  om,  at  samme  Skæbne  var 
overgaaet  ham.  Det  var  ikke  ilde  at  have  Bispen  til  Morbroder. 
Intet  Under,  at  begge  Brødre  saa  sig  i  Stand  til  Aar  1500  at 
gøre  en  Afstikker  til  Rom  for  at  overvære  Jubelaars-Festerne. 
Nicolaus  var  dog  her  som  i  Bologna  ivrigt  optagen  af  Matematik 
og  Observationer. 

De  tre  Aars  Orlov  udløb.  Brødrene  maatte  vende  hjem  for 
at  passe  deres  Embeder.  I  Juli  1501  mødte  de  i  Kapitelstuen 
oppe  i  Bispedømmet  Ermlands  Hovedstad,  den  lille  By  Frauen- 
burg  ved  Weichselens  „Haff".  Begge  bad  de  saa  bønligt  om  at 
maatte  rejse  ud  paany.  Andreas  kunde  kun  love  at  komme  rig- 
tig retslærd  hjem.  Nicolaus  lovede  at  ville  tillige  studere  Læge- 
kunst, saa  at  han  efter  sin  Hjemkomst  kunde  kurere  sine  Kol- 
leger.  Disse  gav  deres  Samtykke.   Og  med  ny  Orlov  drog  da 

begge  ned  over  Alperne,  Andreas  til  Rom,  Nicolaus  til  Padua. 
Her  studerede  han  Lægekunst  og  opfriskede  sine  juridiske 
Kundskaber,  saa  at  han  allerede  1503  kunde  erhverve  Doktor- 
graden i  Retsvidenskab  ved  Universitetet  i  Ferrara.  Kort  efter 
udløb  hans  Orlov.  Om  han  har  faaet  den  fornyet  igen,  er  ikke 
klart.  Først  1506  veed  man  med  Sikkerhed,  at  han  atter  var 
hjemme. 

Nicolaus  Kopernikus  var  nu  33  Aar  gammel  og  skulde  til  at 
optage  sin  Manddoms  Gerning.  En  underlig,  utydelig  Figur.  Af 
Navn  Gejstlig,  af  Titel  Dr.  juris,  af  Hjerte  Astronom,  efter  Løfte 
Læge,  af  Gavn  sin  Onkels  Ledsager  og  Støtte. 

Som  saadan  toges  han  nemlig  straks  i  Brug.  Og  nu  begyndte 
der  et  Liv  for  ham  vidt  forskelligt  fra,  hvad  han  vistnok  selv 
havde  tænkt  sig,  og  fra,  hvad  Eftertiden  naturligt  tænker  sig  om 
hans  Syssel.  Onkelen  skaffede  ham  Domkapitlets  Orlov  paany, 
saa  at  han  kunde  følge  ham  personlig,  nærmest  som  Læge  og 
Sekretær.  Fra  nu  af  droges  han  ind  i  en  Række  af  alvorlige 
Forhold  og  Kampe,  der  havde  forvandlet  Onkelen  til  „Manden 
uden  Smil",  som  han  kaldtes,  og  skulde  støbe  Kopernikus  til 
en  erfaren,  uforfærdet  Handlingens  Mand.  Det  var  Kampen 
imod  Tyskerne,  hvori  Bisp  og  Søstersøn  som  Polakker  nu 
tog  Del. 

Deres  Stilling  var  meget  vanskelig.  Aar  1466,  da  den  tyske 
Ridderordens  Magt  var  brudt,  havde  dennes  Stormester  maattet 
afstaa  Vestpreussen  med  Stæderne  Danzig  og  Thorn  samt  Bispe- 
dømmet Ermland  til  Polen  og  tage  Østpreussen  til  Len  af  den 
polske  Konge.  Men  nu,  40  Aar  efter,  var  de  tyske  Riddere  atter 
komne  til  Kræfter,  og  deres  Stormester  nægtede  at  aflægge 
Hyldingsed  til  den  polske  Konge.  Den  heraf  opstaaede  Strid 
maatte  berøre  Bispen  af  Ermland  i  særlig  Grad.  Hans  Bispe- 
dømme, der  var  76  Kvadratmil  stort,  omtrent  som  Fyn  og  Lol- 
land tilsammen,  laa  kilet  ind  i  Østpreussen.  Mellem  de  to  Resi- 
densbyer, Stormesterens  Konigsberg  og  Bispens  Frauenburg, 
var  der  ikke  10  Mils  Afstand.  Hvorledes  end  det  endelige  Ud- 
fald af  Kampen  maatte  blive,  vilde  efter  al  Sandsynlighed  Bispe- 
dømmet være  erobret  og  plyndret  af  Tyskerne,  førend  en  polsk 
Hær  kunde  komme  til  Hjælp. 

Stormesteren  gjorde  alt  for  at  vinde  Bispen,  lovede  ham  hele 
Tysklands  Hjælp,  hvis  han  vilde  falde  fra  Polen,  men  forgæves. 
For  Bispen  gjaldt  det  under  disse  Forhold  om  at  spinde  Tiden 
ud  og  sikre  sig  sin  Konges  virksomme  Støtte.  Hyppige  skrift- 
lige og  mundtlige  Forhandlinger  mellem  Parterne  og  gentagne 
Rejser  fra  Bispedømmet  til  Krakov  blev  Følgen.  Det  er  beteg- 
nende for  Kopernikus,  der  deltog  i  alt  dette,  at  han  desuagtet  fik 
Tid  til  at  sysle  med  sin  kære,  stadige  Tanke.  Under  disse  uro- 
lige Forhold  begyndte  han  at  nedskrive  den  videnskabelige 
Fremstilling  og  Begrundelse  af  sin  Lære.  Ja,  endog  til  rent  huma- 
nistiske Studier  fandt  han  Tid.  Under  et  Ophold  i  Krakov  lod 
han  saaledes  trykke  Theophylaktos'  Breve,  som  han  havde 
oversat  fra  Græsk.  Men  fra  Rejsen  til  Krakov  1512  vendte 
Bispen  dødssyg  tilbage.  Al  Kopernikus'  Lægekunst  forslog  ikke. 
Onkelen  døde  i  Thorn,  førend  de  var  naaet  hjem  til  Ermland. 

Hermed  afbrødes  brat  Kopernikus'  Virksomhed  og  Orlov. 
Han  drog  tilbage  til  Kapitlet  i  Frauenburg  og  var  såa  heldig  her 
straks  at  faa  en  Embedsbolig,  der  svarede  til  hans  Ønsker.  Den 
laa  i  Stadens  Ringmur  i  det  nordvestre  Taarn.  Fra  Taarnets 
andet  Stokværk  førte  en  Dør  ud  til  Murkronen,  der  som  en 
Vægtergang  løb  omkring  det.  Herfra  havde  man  den  videste 
Udsigt  til  alle  Sider  over  det  flade  Land.  Mod  Nord  blinkede  Haf- 
fets  Bølger,  og  langt  borte  skimtede  man  Østersøen  bag  Land- 
tungens Klitter.  Kun  mod  Øst  var  Udsigten  begrænset  af  Dom- 
kirkens høje  Bygning.  Denne  Bolig  var  som  skabt  for  Kopernikus 
og  hans  Observationer,  der  saa  længe  havde  maattet  hvile.  Han 
fik  hurtigt  sine  Bøger  opstillede  og  de  faa  Instrumenter  anbragt. 
Nu  skulde  Arbejdets  Stund  for  Alvor  begynde.  Skade  blot,  at 
der  saa  ofte,  just  naar  han  havde  Brug  for  klar  Himmel,  kom 
Taage  og  Havgus  drivende  ind  nordfra  fra  Haff  og  Østersø. 

Kun  i  fire  lykkelige  Aar  —  den  eneste  rolige  Tid  i  hans  Mand- 
dom —  fik  Kopernikus  (Fig.  53)  Lov  til  at  arbejde  nogenlunde 
uforstyrret.  Saa  kastedes  han  atter  ud  i  Dagens  Strid.  Aar  1516 
valgte  de  andre  Kanniker  ham  til  at  være  Kapitlets  Lensmand 
paa  Slottet  Allenstein.  Kapitlet  ejede  nemlig  omtrent  en  Tredje- 
del af  det  hele  Bispedømme.  Størsteparten  af  dette  Jordegods, 

tilsammen  saa  stort  som  Lolland,  laa  fjernt  fra  Domkirken,  om- 
kring Slottet  Allenstein.  Did  sendtes  nu  Kopernikus  for  som 
Lensmand  at  bestyre  Godset,  raade  for  Pengevæsenet  og  være 
øverste  gejstlig  og  verdslig  Dommer.  En  vanskelig  og  byrdefuld 
Stilling,  ikke  mindst  naar  som  nu  de  tyske  Ridderes  Stormester, 
Albrecht  af  Brandenburg,  lod  sit  Mandskab  istedetfor  Lønning 
faa  Lov  til  at  plyndre  Kannikernes  Land. 

Kopernikus  styrede  sit  besværlige  og  farefulde  Embede  med 

stor  Dygtighed,  men  længtes 
uden  Tvivl  efter,  at  den  tre- 
aarige  Tjenestetid  skulde  faa 
en  Ende.  Den  udløb  i  No- 
vember 1519,  men  ikke  Faren 
ved  hans  Stilling.  Nu  udbrød 
nemlig  Krigen  for  Alvor.  Vel 
slap  han  uskadt  tilbage  til 
Frauenburg,  men  fra  sit 
Taarn  i  Ringmuren  saa  han 
Belejringshæren  ligge  uden- 
for. Sejren  syntes  at  hælde 
til  Stormesteren.  En  tysk 
Hjælpehær  under  Franz  v. 
Sickingen  ilede  ham  til  Hjælp 
og  belejrede  Danzig.  Forfær- 
dede flygtede  de  fleste  Kan- 
niker fra  Frauenburg.  Men 
Kopernikus  lod  sig  ikke 
skræmme.  Han  blev.  Og  da  Bispen  ikke  selv  turde  mode  til 
Forhandling  med  Stormesteren,  maatte  han  ud  i  hans  Sted.  Intet 
lille  Træk  viser  os  saa  tydeligt  den  aldrig  slukte,  videnskabelige 
Glød  hos  Kopernikus,  som  at  han  selv  under  disse  fortvivlede 
Forhold  har  fundet  Stunder  til  at  anstille  mindst  tre  Observa- 
tioner i  den  bevægede  Tid  mellem  Februar  og  Juli  1520. 

Den  værste  Fare  for  Byen  drev  over.  En  polsk  Hær  nærmede 
sig,  og  den  ubeslutsomme  Stormester,  der  havde  undladt  at  be- 
nytte det  gunstige  Øjeblik  til  Storm,  maatte  vige.   Men  Ordens- 


Fig.  53.   Nicolaus  Kopernikus. 
(Efter  samtidigt  Stik.) 

hæren  drog  myrdende  og  brændende  østerpaa  gennem  Kapit- 
lets Landsdele.  Kopernikus  havde  jo  vist  sig  baade  dygtig  og 
uforsagt.  De  tilbagevendende  Kolleger  udsaae  da  ham,  der  be- 
sad slige  Naadegaver,  til  at  være  Kapitlets  Redningsmand  og 
valgte  ham  i  November  1520  paany  til  Lensmand  paa  Allenstein. 
Det  var  næsten  en  Uriaspost.  Thi  Slottet  var  den  sidste  af  Fjen- 
den ubesatte  Plads,  og  Stormesteren  truede  med  at  belejre  det. 
Ikke  desto  mindre  modtog  Kopernikus  Valget,  drog  til  Allen- 
stein, holdt  Fjenden  ude  og  naaede  tilsidst  lykkelig  at  se  Freden 
sluttet.  Hans  Forretningsdygtighed  medførte  dog  blot,  at  han  nu 
som  Kapitlets  „Kommissarius"  betroedes  til  at  skaffe  Fredsslut- 
ningens Bestemmelser  gennemførte  og  siden  maatte  føre  opsli- 
dende, men  unyttige  Forhandlinger  om  fælles  Møntforhold  for 
Polen,  Danzig  og  Stormesteren. 

Aarene  gik.  Kopernikus  var  under  al  denne  Virksomhed  efter- 
haanden  bleven  en  Mand  paa  60  Aar,  efter  Datids  Anskuelser 
en  Olding.  Men  endnu  havde  han  ikke  faaet  sin  videnskabelige 
Livsgerning  udført.  Og  dog  havde  han  trolig  arbejdet  derpaa  i 
hver  en  Stund,  der  var  bleven  ham  levnet,  bestandig  havde  han 
rettet  og  forbedret,  men  endnu  laa  hans  afgørende  Skrift  „de 
revolutionibus"  kun  hen  som  et  Haandskrift  i  hans  Gemmer. 

At  Rygtet  om  dets  Indhold  dog  var  sivet  ud,  kan  sees  af,  at 
man  i  Danzig  i  et  Fastelavnsskuespil  1531  gjorde  ham  og  hans 
Opfattelse  latterlig.  Han  bestemte  sig  da  til  at  lette  en  Flig  ved 
at  udsende  „en  lille  Forklaring"  dog  blot  i  Haandskrift.  I  1533 
holdt  en  pavelig  Sekretær  Foredrag  for  den  videnskabelig  inter- 
esserede Pave  Clemens  Vil  og  hans  Kardinalerom  Kopernikus' 
mærkelige  Lære.  Den  modtoges  med  Velvilje.  Derimod  vakte 
den  bitter  Modstand  i  Tyskland  hos  Luther  og  Melanchthon. 
Der  var  altsaa  truende  Skyer  oppe,  men  endnu  ikke  helt  ugun- 
stige Udsigter  for  Kopernikus  og  hans  Værk. 

Men  pludselig  ved  Solnedgang  brød  Uvejret  løs.  En  ny,  mørk 
Retning  kom  til  Magten  med  Pave  Paul  III  (Fig.  54),  der  be- 
kræftede Jesuiterordenen.  Bispestolen  i  Ermland  blev  besat  med 
en  Mand,  der  var  Kopernikus  fjendtligt  sindet  og  søgte  at  ramme 
ham  ved  at  beskylde  ham  for  at  være  Lutheraner  og  usædelig. 

8* 

Fig.  54.   Pave  Paul  III. 
(Maleri  af  Tizian,  i  St.  Petersborg.) 


En  kvindelig  Slægtning,  der  havde  bestyret  hans  Hus,  blev  for- 
vist, og  den  engang  saa  indflydelsesrige  Kannik  sank  ned  til  at 
være  en  skyet  Stakkel,  kun  brugbar  endnu  ved  sin  Erfaring  som 
Læge. 

Under  disse  Forhold,  der  vilde  have  lammet  en  anden,  vok- 
sede netop  Kopernikus'  Mod  og  Kraft.  Klar  over,  at  nu  var 
Handlingens  Tid  kommen,  lagde  han  sidste  Haand  paa  sit  Ar- 
bejde og  afsendte  derpaa  det  gennemrettede  Haandskrift,  for  at 
det  kunde  offentliggøres  i  Trykken.  Han  tilegnede  Pave  Paul  III 
Bogen  i  Forvisning  om,  at  den  ikke  stred  mod  sand  religiøs  Tro. 
Men  iøvrigt  lagde  han  ikke  Dølgsmaal  paa,  at  hvad  han  lærte 
vendte  op  og  ned  paa,  hvad  der  hidtil  havde  gældt  for  sikkert 
og  selvindlysende. 

Bogen  tryktes  i  Niirnberg,  de  første  Ark  under  Tilsyn  af  en 
ung,  begejstret  Tilhænger,  Professor  Rheticus.  Men  da  denne 
maatte  til  Leipzig  for  at  holde  Forelæsninger,  overdroges  den 
videre  Omsorg  for  Trykningen  til  Præsten  og  Matematikeren 
Osiander.  Dette  Valg  var  ikke  heldigt.  Ikke  blot  er  hans  Over- 
tagelse af  Tilsynet  endnu  kendelig  paa,  at  der  fra  dette  Ark 
vrimler  med  Trykfejl.  Han  udvandede  tillige  Kopernikus'  korte, 
kække  Titel  „de  revolutionibus".  Men  hvad  der  var  det  værste: 
I  en  Fortale  betegnede  han  den  nye  Lære  som  ikke  Kopernikus' 
virkelige  Opfattelse,  men  blot  som  en  af  denne  opstillet  Hjælpe- 
gisning til  Lettelse  ved  Udregning  af  Himmelbanerne,  Osiander 
handlede  sikkert  i  den  bedste  Hensigt,  idet  han  saaledes  søgte 
at  dække  Kopernikus  mod  noget  af  al  den  Forbitrelse,  som  han 
forudsaa  at  Skriftet  vilde  vække.  Men  han  handlede  uden  hans 
Vidende  og  Vilje  og  imod  hans  Aand. 

Den  maaske  bitreste  Smerte,  som  endnu  kunde  tilføjes  Koper- 
nikus —  at  mærke,  nu  da  han  drog  i  Kamp  mod  hele  Verden, 
sit  skarpe,  et  Liv  igennem  hvæssede  Vaaben  sløvslebet  af  Venne- 
haand  —  for  denne  Smerte  blev  Kopernikus  forskaanet.  Da  det 
første  færdigttrykte  Eksemplar  af  Bogen  (Fig.  55)  naaede  Frauen- 
burg,  laa  han  syg.  Døende  rakte  han  Haanden  ud  imod  det,  og 
et  Smil  syntes  at  tyde  paa,  at  han  forstod,  hvad  det  var.  Den 
24.  Maj  1543  døde  han.  En  ensom,  miskendt  Olding,  fremmed 
blandt  den  nye  Kres  af  Bisp  og  Kanniker,  der  kun  paaskøn- 
nede, at  han  ved  sin  Død  gav  Lejlighed  til  nyt  og  bedre  Kannike- 
valg. 

Og  dog  var  Kopernikus  en  af  Polens  ædleste  Sønner,  hans 

Værk  det  polske  Folks  ypperste  Bidrag  til  Menneskehedens  Ud- 
vikling. I  hans  Værk  og  dets  Tilblivelsesmaade  kom  ikke  blot 
de  bedste  polske  Ejendommeligheder  til  Syne,  men  de  folkelige 

Mangler  udligne- 
'  :         I      des  gennem  hans 

I      egne,   personlige 
'•v/-.-  '      Træk.  Der  hørte 

en    Polaks    hele 

Fig.  55.  Titelbladet  til  Nic.  Kopernikus:  De  re\olutionibus 
1543. 

(Efter  Eksemplaret  i  det  kongelige  Bibliotek  i  Kobenhavn.) 


Ildfuldhed  og 
hensynsløse  Fri- 
hedstrang til  for- 
ud fra  saa  ufuld- 
komne astrono- 
miske Forudsæt- 
ninger, som  Ko- 
pernikus dog  kun 
besad  —  at  turde 
bryde  med  alt 
det  bestaaendeog 
fælles  antagne. 
Der  laa  et  tungt 
prøvet,   taalsomt 

Folks  Sejghed 
bagved  den  tavse 
Ro,  hvormed  han 
et    Liv   igennem 
bar    og    plejede 

sin    Ungdoms- 
tanke, indtil  han 
sluttelig  som  Ol- 
ding slyngededen 


ud  som  Kamp- 
raab.  Men  der  var  tillige  et  rent  personligt  Træk  —  ejendom- 
meligt for  Kopernikus,  men  sjældent  blandt  hans  Folk  —  der 
gav  hans  Værk  dets  inderste  og  solide  Styrke.  Kopernikus  var, 
som  vi  har  seet,  indadtil  en  stille  Grubler,  men  udadtil,  naar 

det  gjaldt,  en  handlekraftig,  djærv  Mand,  rolig  paa  Ringmuren 
overfor  Fjenden,  støt  som  Forhandler  i  Stormestrens  Lejr,  dyg- 
tig som  Lensmand  og  Dommer  paa  Allenstein.  Det  er  denne 
hans  praktiske  Sans,  der  maaske  har  givet  hans  Værk  sit  mest 
afgørende  Mærke. 

Thi  Hovedbeviset  i  hans  Bog  var  det  ganske  simple:  Hvorfor 
alle  disse  kunstige  og  indviklede  Forklaringerom  gennemsigtige 
Himmeltøndebaand,  der  drejes  paa  forskellig  Vis  og  herved 
fremkalder  de  forskellige  Planeters  Baner  om  Jorden?  Det  hele 
lader  sig  forklare  langt  nemmere  ved,  at  de  mindre  Kloder,  og 
Jorden  blandt  dem,  kredser  omkring  den  største,  Solen.  Hvad 
der  dagligt  viser  sig  for  os,  at  Solen  staar  op  og  gaar  ned,  og  den 
fjerne  Stjernehimmel  bevæger  sig  omkringjorden,  lader  sig  tyde 
paa  dobbelt  Vis.  Enten  ruller  Sol  og  Stjernehimmel  hvert  Døgn 
virkelig  den  uhyre  Kreds  omkring  Jorden,  eller  ogsaa  er  det 
blot  Jorden,  der  drejer  sig  om  sig  selv  og  i  Løbet  af  et  Døgn  har 
drejet  sig  rundt.  Men  hvorfor  antage  saa  uhyre  Bevægelser  som 
Sols  og  Stjernehimmels  daglige  Omrulning,  naar  det  hele  lader 
sig  forklare  nemt  og  naturligt  ved  den  lille  Jords  Omdrejning? 
Enhver  bør  i  Spørgsmaal  som  disse  fornuftigvis  slutte,  ganske 
som  vi  ellers  gør,  og  som  Naturen  selv  lærer  os:  Det  simple  er 
det  sande. 

Det  var  denne  geniale  sunde  Sans,  der  var  det  særligt  Koper- 
nikanske i  hans  polske,  ildfulde  Mod  og  Evne  til  stille  at  ulme. 
Det  var  dette  mest  alment  menneskelige  i  hans  Værk,  der  sik- 
rede det  Sejren.  Thi  trods  den  heftigste  Modstand  er  Koper- 
nikus' Verdensfortolkning  siden  da  trængt  igennem  og  nu  an- 
tagen af  alle  dannede  Verden  over.  Den  betegner  et  Mærkepunkt 
i  Menneskehedens  Fremskridt.  Naar  Polen  nu  maa  begræde,  at 
dets  Sønner  beruste  af  Frihed  har  saaet  Splid  og  er  blevne 
spredte,  trænger  Folket  dobbelt  til  Mindet  om,  at  dets  fremme- 
ligste Søn  er  naaet  videre.  Frihedsbegejstret,  i  Kamp  mod  For- 
dom, har  han  mægtet,  just  ved  sin  geniale  sunde  Sans,  at  samle 
alle  Folk  til  fælles  Forstaaelse. 

Den  vestevropæiske  Bevægelse,  som  vi  har  fulgt  over  Skan- 
dinavien og  Polen,  gik  ikke  videre  mod  Øst  til  Rusland,  men 
bøjede  sig  atter  tilbage  sydvestligt  i  sig  selv.  Et  ydre  Udtryk  for 
denne  tilbagevendende  Bevægelse  afgav  det  Spørgsmaal,  som 
saa  stærkt  havde  sat  baade  polske  og  skandinaviske  Sind  i  Be- 
vægelse: Spørgsmaalet  om  Verdensbygningen  med  dens 
Stjernekuppel.  Uenigheden  mellem  Kopernikus  og  Tyge  Brahe 
afgjordes  i  Prag. 

Disse  to  store  Videnskabsmænds  indbyrdes  Forhold  afgiver 
et  smukt  Eksempel  paa  den  nyvakte  Menneskeaands  Frem- 
skridtsmaade.  Hos  Kopernikus  havde  det  geniale  Blik  Over- 
vægten. I  Kraft  heraf  havde  han  haft  Dristighed  til  at  udtale  den 
oprørske  Tanke,  at  Solen  staar  midt  i  Verdensrummet,  medens 
Jorden  ligesom  de  øvrige  Planeter  bevæger  sig  i  Kreds  om  den, 
alle  beskuede  af  Fiksstjernehimlens  rolige,  tindrende  Blikke. 
Hos  Tyge  Brahe  var  Iagttagelsen  Forudsætning  for  al  Erken- 
delse. Han  beundrede  sin  Forgænger  Kopernikus,  hvis  beskedne 
Maale-Instrument  fra  Frauenburg  han  havde  erhvervet  sig  og 
gemte  som  en  Helligdom.  Han  indrømmede  fuldt  det  sandsyn- 
lige i,  at  Planeterne  bevægede  sig  om  Solen  som  Midtpunkt. 
Men  netop  i  Kraft  af  Iagttagelsen  benægtede  han,  at  dette  ogsaa 
var  Tilfældet  med  Jorden.  Thi  hvis  denne  i  Aarets  Løb  foretog 
sig  en  Vandring  paa  Millioner  af  Mile  Himmelsalen  rundt,  maatte 
nødvendigvis  Fiksstjernebillederne  i  Loftet  tage  sig  forskelligt 
ud,  alt  eftersom  de  iagttoges  fra  Salens  ene  eller  Salens  anden 
Ende.  Da  dette  nu  ikke  var  Tilfældet,  maatte  det,  der  foregik, 
forklares  ved,  at  Jorden  selv  stod  stille,  medens  Solen  omsvær- 
met af  Planeterne  i  Løbet  af  et  Aar  drejede  sig  om  den. 

Ud  fra  denne  Tydning  af  den  store  Himmelgaade  anstillede 
Tyge  Brahe  sine  omhyggelige  Iagttagelser.  Aar  ud  og  Aar  ind 
samlede  han  med  utrættelig  Flid  og  ved  Hjælp  af  snildt  udtænkte 
Instrumenter  (Fig.  56)  en  Sum  af  paalidelige  Optegnelser  om, 
hvorledes  den  store  Himmeludsigt  til  hver  enkelt  Tid  havde 
været  fra   Hveen.   Ingen  af  disse  Oplysninger  krævede  med 

Nødvendighed  Kopernikus'  Forklaring.  De  syntes  at  passe  lige- 
saa  godt  ind  i  hans  egen  forsigtigere.  Det  var  denne  Sum  af  Op- 
tegnelser og  Beregninger,  der  var  hans  bedste  Skat,  da  han  for- 
dreven fra  sit   Fædre- 
land søgte  Tilflugt  hos 
den    tyske   Kejser  Ru- 
dolf II  i  Prag. 

Tyge  Brahe  døde  her 
(1601)  endnu  i  sin  kraf- 
tige Alder,  ikke  fyldt 
55  Aar.  Han  havde  kun 
faaet  den  halve  Del  af 
sit  Arbejde  fuldendt. 
Kortet  over  de  tusinde 
Fiksstjerner,  hvis  ind- 
byrdes Stilling  han  efter 
de  omhyggeligste  Maa- 
linger  havde  bestemt. 
Her  havde  ikke  været 
Spor  af  Forandringer 
at  opdage,  hvad  Aars- 
tid  han  saa  iagttog  dem 
paa.  Kopernikus  maatte 
have  Uret  i,  at  Jorden 
bevægede  sig  om  Solen. 
Men  den  anden  Halvdel 
af  hans  Værk  stod  til- 
bage:   Beregningen    af 

Planeternes  Baner.  Forarbejderne  hertil  havde  han  trofast  ud- 
ført ved  fortsat  Iagttagelse  af  dem  fra  Nat  til  Nat  i  mange  Aar. 
Men  der  manglede  endnu  nogle  Aars  Arbejde.  Thi  den  yderste 
af  dem,  Saturn,  har  jo  en  Omløbstid  af  30  Aar.  Og  Arbejdet 
kunde  ikke  være  fuldt  paalideligt,  førend  ogsaa  Saturns  Bane 
var  iagttaget  og  gengivet  i  hele  dens  Omfang.  Tyge  Brahe  døde 
forinden. 

Kopernikus  havde  bestemt  disse  Planetbaner  som  Cirkler. 


Fig.  56.   Et  af  Tyge  Brahes  Instrumenter, 
Quadrans  orichalcicus  etiam  azimuthalis. 

(Tvchonis  Brahei :  Astronomiæ  instauratæ  mechanica  1602. 

Tyge  Brahe  var  her  som  ellers  forsigtig  i  sine  Gisninger.  Ulig- 
heder, som  han  havde  iagttaget  i  Maanens  Bevægelser,  endnu 
flere  end  dem.  Oldtiden  alt  havde  kendt,  manede  til  Varsomhed 
i  Antagelser.  Selv  hældede  han  ligesom  alle  hidtidige  Astro- 
nomer til  Troen  paa,  at  Himmellegemernes  Baner  maatte  være 
Cirkler.  Dog  havde  han  om  en  Komets  Bane,  der  ikke  fuldt 
stemmede  hermed,  alt  1588  vovet  at  udtale:   „Maaske  er  dens 

Bane  om  Solen  ikke  ganske 
rund  men  lidt  aflang,  af  den 
Form,  man  i  daglig  Tale 
kalder  oval."  Opgørelsen 
af  den  anden  Halvdel  af 
hans  Livs  store  Arbejde 
stundede  som  sagt  til,  da 
han  kaldtes  bort  derfra. 
Døende  overdrog  han  dette 
Arbejde  til  sin  Discipel  og 
store  Efterfølger,  Kepler 
(Fig.  57).  Han  vidste,  at 
denne  hyldede  Kopernikus' 
Lære,  og  at  her  vilde  Spørgs- 
maalet  om  Jordens  eller 
Solens  Bevægelse  nødven- 
digvis komme  for.  Pint  af 
Tanken  om  Opgørets  Ud- 
fald og  maaske  „at  skulle 
synes  at  have  levet  for- 
,  henvendte  han  derfor  disse  sidste  Ord  til  sin  Efier- 
„Jeg  beder  Dig,  min  Johannes!  bevis  af  mit  System  det, 
som  Du  mener  at  kunne  udlede  af  det  kopernikanske." 

Hans  Bøn  blev  ikke  opfyldt.  Kepler  fastholdt  sin  Tilslutning 
til  Kopernikus'  Lære.  Men  da  Opgøret  nogle  Aar  efter  var  af- 
sluttet, og  Tyge  Brahes  fortløbende  Iagttagelser,  særligt  af  Pla- 
neten Mars,  var  afsatte,  viste  det  sig,  at  Planeternes  Baner  ikke 
var  Cirkler,  men  Ellipser,  i  hvis  ene  Brændpunkt  Solen  staar. 
Fra  nu  af  bortfaldt  alle  Fortidens  kunstlede  Forklaringer,  som 


Fig.  57.  Johannes  Kepler. 
(Efter  Stik  af  Th.  Låns.) 

heller  ikke  Kopernikus  helt  havde  kunnet  undvære,  men  Tyge 
Brahe  alt  havde  gennemhullet:  Troen  paa  omdrejelige  „Sfærer", 
om  hvis  Yderrand  atter  Planeterne  svingede  i  Skruegang  (Epi- 
cykler).  Tyge  Brahes  Hovedindvending  mod  Kopernikus,  at  hvis 
Jorden  bevægede  sig  omkring  Solen,  maatte  Fiksstjernehimlen 


Fig.  58.  Isaac  Newton  1642—1727. 
(Kobberstik  efter  Maleri  af  G.  Kneller.') 


tage  sig  forskelligt  ud  til  forskellige  Aarstider,  bragtes  til  Ro  ved 
en  storladen  Forklaring:  Himmelrummet  er  saa  mægtigt,  at  selv 
en  Afstand  af  40  Millioner  Mile  mellem  to  Synspunkter  ikke  har 
nogen  Forandring  til  Følge  i  det  Indtryk  af  Stjernebillederne, 
som  man  paa  hvert  af  Stederne  modtager, 

Kepler  havde  stadigt  grublet  over,  hvorfor  Planeterne  be- 

vægede  sig  netop  i  disse  Afstande  fra  Solen.  Han  kunde  ikke 
i  Længden  slaa  sig  til  Ro  med  den  gamle  Forklaring,  at  de  var 
besjælede  Væsener,  der  fulgte  egen  Vilje.  Det  lykkedes  ham 
slutteligt  at  paavise,  at  der  var  et  bestemt  matematisk  Forhold 
mellem  Planeternes  Omløbstider  og  deres  Middelafstande  fra 
Solen.  Derimod  faldt  det  først  i  en  Englænders  Lod,  Bacons 
Landsmand  Newton  (Fig.  58),  der  fødtes  en  halv  Snes  Aar 
efter  Keplers  Død,  at  give  den  fulde  Forklaring.  Den  kom  til  at 
svare  til  den  Forklaring,  som  Englænderne  i  det  16.  Aarhun- 
drede  havde  givet  af  det  religiøse  Forhold  som  et  Kontrakts- 
forhold.  Forholdet  mellem  Solen  og  Planeterne  var  et  fysisk 
Kontraktsforhold.  I  Kraft  af  deres  Størrelse  og  Tyngde  tiltrak 
de  gensidigt  hinanden.  En  Planets  Bane  udtrykte  matematisk 
nøjagtigt  den  opfyldte  Overenskomst  mellem  de  to  modsatte  Til- 
bøjeligheder: til  at  fare  videre  i  en  ret  Linje  og  til  at  falde  ned 
mod  det  større  Legeme.  Tyngden,  Tiltrækningen  er  da  den  fæl- 
les, i  smaat  og  stort  herskende  Magt.  Den  bringer  ikke  blot  det 
faldende  Æble  til  at  søge  mod  Jorden.  Den  giver  Jorden  Form, 
idet  den  trykker  den  fladere  ved  Polerne  og  lader  den  bulne  ud 
ved  Ækvator,  som  Midten  af  et  Sjippetov,  naardet  svinges.  Den 
krumbøjer  Planeternes  Baner,  tvinger  dem  i  Hæld,  strammere 
end  den  stærkeste  Tøjle  og  dog  usynlig  som  en  blot  tænkt  Radius. 
Just  idet  den  gensidigt  drager,  holder  den  alt  i  Ligevægt,  bærer 
den  Klodernes  kredsende  Svæven. 

Med  denne  Newtons  Forklaring  yar  den  Himmelfortolkning 
i  det  væsentlige  fuldendt,  hvorpaa  nordiske  Folk  —  Polakker, 
Skandinaver,  Tyskere  og  Englændere  —  to  Aarhundreder  igen- 
nem samdrægtigt  havde  arbejdet. 


15 
Ikke  blot  de  nordiske  Folks  Forestillinger  om  Himmelforhold, 
men  de  overalt  vakte  nye  Forestillinger  om  jordiske  Forhold, 
om  Kirken  og  om  Forholdet  til  Gud,  med  eet  Ord:   hele  det 

Store  Folkerøre  maatte  som  en  Ringbevægelse  svinge  tilbage  i 
sig  selv.  Bevægelsen  endte  i  det  Land,  hvor  den  var  begyndt, 
Italien. 

Det  fælles  Spørgsmaal,  der  under  de  mangfoldigste  Former 
var  blevet  rejsr,  var  jo  i  sin  Simpelhed  det  ene  og  samme: 
Havde  Skolastiken  Ret  i  sin  Forklaring  af,  hvad  Livet  og  Ver- 
den er?  Det  var  dette  Spørgsmaal,  der  var  blevet  stillet  allerede 
i  Italien,  derpaa  formet  og  besvaret  paa  ny  Vis  i  hvert  af  de 
Lande,  hvor  det  var  trængt  hen,  indtil  det  endelig  som  en  mange- 
stemmig Genlyd  rullede  tilbage  med  mangfoldigt  øget  Krav  paa 
fyldigt  at  besvares.  Det  var  Verdens  Børn,  der  havde  stillet 
Spørgsmaalet.  Det  tilkom  Kirken  at  give  Svaret. 

Paa  alle  Verdens  Børns  Vegne  tog  deres  øverste  og  naturlig- 
ste Talsmand,  Kejseren,  Ordet.  Carl  V  (Fig.  59)  var  særligt 
kaldet  hertil,  thi  han  herskede  jo  baade  over  Italienere,  Spa- 
niere, Nederlændere,  Tyskere,  for  ikke  at  tale  om  Amerikas 
Befolkning.  Overalt  var  der  blandt  hans  forskelligartede  Under- 
saatter  vakt  Tvivl  og  Tvist;  ikke  blot  mellem  Folkene  indbyrdes, 
men  indenfor  hvert  enkelt  stod  Parti  mod  Parti.  Ham  tilkom 
det  udadtil  at  føre  Kampen  mod  Kirkens  Arvefjende.  Og  der 
var  rig  Anledning  hertil.  Tyrkerne  havde  1529  belejret  Wien, 
og  gentagne  Gange  havde  han  maattet  gøre  Togter  mod  de  van- 
tro Sørøvere  i  Middelhavet.  Men  selv  i  den  kristne  Lejr  og  om- 
bord paa  Korsets  Flaade  havde  man  mødt  det  uhyggelige  Syn 
af  Skarer,  der  gensidigt  ansaae  hinanden  for  Kættere.  Hvo  havde 
Ret?  Hvad  var  Sandhed?  Det  kunde  kun  afgøres  ved  en  Ud- 
talelse af  den  højeste  Myndighed,  Kirken.  Carl  V  henvendte  sig 
derfor  til  Paven  med  indstændig  Anmodning  om,  at  Kirkens 
øverste  Domstol  maatte  blive  sammenkaldt:  et  frit  almindeligt 
Concilium,  sammensat  af  Udsendinge  fra  alle  kirkelige  Lejre, 
for  at  man  eengang  for  alle  kunde  faa  afgjort,  hvad  der  var  sandt, 
hvad  der  var  falskt. 

Paven  var  ikke  særlig  ivrig  for  at  faa  en  saadan  øverste  Dom- 
mer manet  frem.  Til  daglig  besad  han  jo  selv  den  højeste  døm- 
mende Myndighed  i  Kirken.  Der  var  da  intet  fristende  ved  at 
nedværdige  sig  selv  og  indkalde  en  saadan  Myndighed,  hvis  Ret 


■ 

^    « 



nf^ 

^              JH^I 

^^m 

4 

1,     1 

1 

■H^F^^^H 

'^l 

Jl^m.  '     '   J^  Æ 

■  .-  W-Vt^mi- 

■P;                     f-  -  "aBBF      ■ 

.19t^^^ 

'W  "^ 

•0^ 

fc- 

jUliW 

j^: 

l^fi 

CWm 

fm^^ 

s    f     Ti 

|.-       -2: 

^^^^^^^B   ^^^^^^  4PB 

Hl               M|rr 

flBBI 

^-  •       Jt' 

'  'hIÉ' 

^^^^^^^^^■P'y^^^^^^^^B 

..>-v;rrf'    '      ^Hj^K^ 

'  ^i9|^^H|^^^^  ^Hp 

^^W:- 

.^B|K.« 

w^  ^^1 

vjsbbIS^'^^I 

lÉf                            1 

J^^H 

^^^^p"-"^ 

K;  .,;,.,,..                    * 

^^              '.^^H 

^^^^^^^K' 

'  W"-:  ■  ■  -  ,^9^^^^^^| 

1       1 

Lk 

^^9 

^J 

Fig.  59.  Kejser  Carl  den  Femte  1533. 
(Maleri  af  Tizian  i  Madrid.) 

til  Overdømme  han  i  sit  Hjerte  bestred.  Og  sammensat  af  baade 
Katoliker  og  Protestanter  maatte  den  kunne  falde  paa  de  mest 
skæbnesvangre  Beslutninger.  Han  tøvede  derfor,  svarede  und- 
vigende og  søgte  at  sno  sig  fra  det.  Men  Carl  V  var  ligesaa  fast 
i  sit  Forsæt.  Og  hermed  begyndte  et  ejendommeligt  Spil,  hvor 
den  synlige  Kirkes  to  Bestanddele,  Menighed  og  Gejstlighed, 
hver  især  fremstillet  af  sin  Ypperste,  i  Løbet  af  25  Aar  krym- 
pende mødtes.  „Sandhedens  Fødselsveer"  har  Kirkens  Venner 
kaldt  det.  „Usandhedens  Slangebugtninger"  har  dens  Fjender 
benævnet  det.  Begge  Opfattelser  staar  skarpt  overfor  hinanden 
endnu  den  Dag  i  Dag. 

Aar  1537  blev  det  Tryk,  som  Kejseren  udøvede  paa  Pave 
Paul  III,  saa  stærkt,  at  denne  maatte  give  efter  og  sammenkalde 
det  almindelige  Concilium.  Det  skulde  møde  i  Mantua.  Men  ikke 
for  intet  hed  det  om  Pave  Paul,  der  var  italiensk  født  (Alessan- 
dro Farnese),  at  han  var  en  af  de  fineste  Diplomater  og  kun  svag 
overfor  sine  fire  Børn  (Fig.  60).  Selv  under  saa  vanskelige  For- 
hold lykkedes  det  ham  at  smutte  under.  Conciliet  traadte  vel 
sammen,  men  dets  Møder  udsattes  paa  ubestemt  Tid.  Paa  denne 
Vis  holdt  Paven  Sagen  hen  i  over  tre  Aar.  Saa  meldtes  det  imid- 
lertid, at  Carl  V  i  Juli  1541  havde  lovet  sine  tyske  Undersaatter 
i  Regensburg,  at  nu  skulde  der  blive  afholdt  et  almindeligt 
Concilium.  Udtrykkenes  Bestemthed  kunde  lade  befrygte,  at 
Tyskerne  maaske  ellers  vilde  faa  Lov  til  paa  egen  Haand  at 
ordne  deres  Kirkeforhold.  Sligt  maatte  for  enhver  Pris  undgaas. 
Paven  sammenkaldte  da  det  almindelige  Concilium  til  at  møde  i 
Trient  1542.  Men  det  var  ret  slemt,  at  da  Mødetiden  stundede 
til,  laa  Kejseren  i  Krig  med  Frants  I  af  Frankrig.  Naar  to  saa 
mægtige  Folk  var  i  indbyrdes  Strid,  kunde  en  fælles  Kirkefor- 
samling umuligt  samtidigt  afholdes.  Møderne  udsattes  derfor 
atter.  Forsamlingen  udskreves  paa  ny  tre  Aar  efter.  Først  til  et 
Møde  den  15.  Marts  1545.  Men  atter  kom  der  Hindringer,  denne 
Gang  dog  ikke  af  større  Betydning,  end  at  Forsamlingen  endelig 
kunde  træde  sammen  den  13.  December  1545. 

I  otte  Aar  var  det  saaledes  lykkedes  Paven  at  holde  Sagen 
hen.  Og  selv  nu,  da  den  glimrende,  gejstlige  Forsamling  mødtes 


Fig.  60.   Pave  Paul  III  og  hans  to  „Nevøer",  tilhøjre  Ottavio  Farnese. 

tMaleri  af  Tizian  i  Museet  i  Neapel.) 

i  Katedralkirken  i  Trient  for  at  dømme  ham  og  hans  ulydige 
Menigheder  imellem,  var  Haab  om  en  afgørende  Sejr  ingenlunde 
udelukket.  Vel  havde  man  maattet  vælge  Trient  til  Mødested, 
en  kejserlig  By  i  Tyrol  paa  Alpernes  sydlige  Skraaning.  Men 
dette  var  næsten  ogsaa  den  eneste  Fordel,  de  nordlige  Barbarer 
havde  opnaaet.  Skridt  for  Skridt  vristede  Paven  dem  Magten  af 
Hænde.  Hans  Udsending,  Kardinal  del  Monte,  der  som  For- 
mand ledede  Forhandlingerne,  var  ham  i  saa  Henseende  en 
ypperlig  Hjælper. 

Først  vedtoges  det,  at  Afstemningerne  ikke  skulde  foregaa 
saaledes  som  i  sin  Tid  i  Konstanz  efter  Nationer,  men  simpelt- 
hen efter  Hoveder.  Ved  denne  Beslutning  var  den  pavelige  Sejr 
sikret.  Thi  Italienerne  udgjorde  Forsamlingens  Flertal.  Og  skulde 
det  et  Øjeblik  knibe,  kunde  man  altid  i  en  Hast  faa  hentet  paa- 
lidelige  Italienere  til.  Dernæst  fik  Kardinal  del  Monte  Afgørelsen 
i  de  enkelte  Tilfælde  behændigt  forlagt  fra  de  store  Møder,  de 
saakaldte  Sessioner,  til  Udvalgene,  hvor  den  egentlige  Forhand- 
ling foregik.  Naar  disse  Udvalg  var  gunstigt  sammensatte,  faldt 
det  ikke  svært  at  faa  dem  til  at  rette  sig  efter  de  Beslutnings- 
Affattelser,  som  stadigt  tilstilledes  dem  direkte  fra  Rom.  Folke- 
vittigheden betegnede  dette  skarpt  og  rammende  ved:  „at  den 
Helligaand  kom  til  Conciliet  med  Brevposten  fra  Rom." 

En  sidste,  afgørende  Fordel  vandt  endelig  Paven  ved,  at  Prote- 
stanterne meget  imod  Carl  V's  Ønske  nægtede  at  anerkende 
Kirkeforsamlingen  som  øverste  Dommer  og  derfor  slet  ikke  gav 
Møde.  Hos  mange  af  de  forsamlede  Gejstlige  havde  der  op- 
rindeligt været  en  Tilbøjelighed  til  ved  Eftergivenhed  paa  om- 
tvistede Punkter  at  hidføre  en  Forsoning  mellem  Protestanter 
og  Katoliker.  Denne  Tilbøjelighed  veg  nu  for  Uvilje  mod  de 
genstridige,  der  ved  deres  Udebliven  havde  forspildt  deres  mu- 
lige Ret.  Forsamlingens  Opgave  maatte  nu  naturligt  stille  sig  som 
den:  klart  at  udtale  Kirkens  og  Skolastikens  Lære,  saa  at  frem- 
tidig Tvivl  om,  hvad  der  burde  menes,  kunde  være  udelukket. 

Al  Oprørsbevægelse  mod  Kirkens  Lære  og  Skikke  skrev  sig 
jo  egentlig  fra,  da  Protestanterne  havde  faaet  det  græske,  nye 
Testamente  i  Hænde,  oversat  det  paa  Folkemaal  og  derpaa  hen- 

viste  til  Biblen  som  eneste  Kilde  til  Kundskab  om  Gud  og  hans 
Vilje.  Det  gjaldt  om  grundigt  at  imødegaa  hele  denne  Angrebs- 
maade,  engang  for  alle  lukke  til  for  denne  farlige  Bortledning  af 
den  pavelige  Myndighed.  1  de  første  syv  „Sessioner"  blev  det 
da  fastslaaet,  at  ikke  blot  Biblen,  men  ogsaa  Overleveringen 
(Traditionen)  er  Kilde  til  Kundskab  om  Guds  Vilje.  Overleve- 
ringen er  jo  netop  den  Vej,  ad  hvilken  alt,  hvad  den  Helligaand 
har  ydet  Kirken,  er  blevet  forplantet  og  bevaret.  I  Overens- 
stemmelse hermed  udtalte  man  i  den  tredje  Session  ogsaa  en 
højtidelig  Tilslutning  til  Kirkens  gamle  Trosbekendelser.  Hvad 
Biblen  selv  angik,  saa  erklærede  man  de  apokryfiske  Skrifter  i 
det  gamle  Testamente  for  ligestillede  med  de  kanoniske.  Frem- 
deles bestemte  man,  at  den  gamle  latinske  Oversættelse  af  Bib- 
len (Vulgata),  og  derimod  ikke  Teksten  i  Grundsproget,  skulde 
lægges  til  Grund  for  Prædikener  og  Bibelgranskning.  Endelig 
tilkom  Udlægning  af  Bibelordet  ikke  den  enkeltes  Forgodtbe- 
findende, men  den  af  den  Helligaand  vejledede  Kirke. 

Ved  alle  disse  Bestemmelser  var  Protestanternes  omgaaende 
Bevægelse  overfor  Romerkirken  afslaaet.  Det  nyttede  dem  ikke 
længer  at  pege  paa  Biblen  og  sige:  dette  er  alt,  hvad  der  fore- 
ligger, saaledes  er  Kirken  bleven  til.  Protestanterne  var  i  Virke- 
ligheden selv  blevne  ramte  paa  deres  allersvageste  Punkt.  Thi 
naar  de  ikke  vilde  benægte,  at  Kirken  var  bleven  guddommeligt 
til,  kunde  de  fornuftigvis  heller  ikke  nægte,  at  den  var  bleven 
guddommeligt  bevaret.  Det  var  vilkaarligt  at  ville  stemme  af  for 
den  Hclligaands  Virksomhed  fra  det  Øjeblik  af,  da  det  nye  Testa- 
mentes Skrifter  var  affattede.  Protestanterne  havde  ment  at 
kunne  afskære  Romerkirken  fra  Biblens  hellige  Vandledning. 
Romerkirken  havde  nu  ikke  blot  afslaaet  dette  Forsøg  og  til- 
bageerobret Tilførslen,  men  den  havde  hævdet,  at  „Kirken"  i 
sig  rummer  den  Helligaand,  der  selv  er  de  aandelige  Kildesprings 
Herre.  Denne  Opfattelse  lod  sig  ikke  gendrive  af  nogen,  der 
virkelig  stod  paa  Biblens  og  Kirkens  Grund.  Men  blev  saa 
Spørgsmaalet,  hvem  er  da  „Kirken",  enten  den  ældgamle  Ro- 
merkirke eller  de  nylavede  protestantiske  Folkekirker?  kunde 
Svaret  ikke  være  vanskeligt.  Den  hellige  Aand  havde  ikke  ligget 

i  Dvale  fra  det  nye  Testamentes  Affattelse  til  Luthers  Frem- 
komst. 

Da  man  var  naaet  saa  vidt,  kom  Turen  til  de  egentlige  Lære- 
stridigheder mellem  Katoliker  og  Protestanter.  Her  var  jo  For- 
holdet det,  at  baade  Luthers  og  Calvins  Frafald  fra  Katolicismen 
bundede  i,  at  de  hver  især  ubønhørligt  havde  gennemført  en  en- 
sidig Opfattelse.  Luther  havde  hævdet  Menneskenaturens  Bund- 
fordærvethed.  Viljens  Ufrihed  til  det  gode,  saa  at  Retfærdig- 
gørelsen kun  kunde  tænkes  ved  Troen  alene,  ikke  ved  nogen 
menneskelig  Virksomhed  tillige.  Calvin  havde  gennemført  Vil- 
jens Ufrihed  til  den  Yderlighed,  at  Gud  havde  forud  bestemt 
nogle  Mennesker  til  evig  Salighed,  andre  til  evig  Fordømmelse, 
hvilket  ikke  lod  sig  ændre  ved  deres  Livsvandel.  Overfor 
slige  uudgrundelige  Dybder  kunde  Mennesketanken  naturligvis 
ikke  slaa  til.  Men  det  havde  netop  udgjort  Romerkirkens  hid- 
tidige Styrke  at  kunne  krydse  sig  op  mellem  disse  Yderligheder. 
Den  havde  paa  en  Maade  optaget  dem  begge  i  sig,  idet  den  i  sin 
Lære,  med  f.  Eks.  Augustinus,  havde  hældet  til  den  ene  Side, 
men  i  Praksis  havde  hældet  til  den  anden.  Gerningernes  For- 
tjenstlighed.  Det  var  selvfølgelig  ikke  lykkedes  den  at  løse  Mod- 
sigelsen eller  ophæve  Modsætningerne.  De  laa  der  begge  endnu, 
truende  med  deres  bratte  Skrænter.  Men  en  Art  Forsoning  var 
naaet,  forsaavidt  Kirken  havde  roet  med  begge  Hænder  og  her- 
ved holdt  sig  nogenlunde  midtstrøms  i  det  farlige  Farvand. 

Romerkirkens  Forkæmpere  havde  da  altsaa  i  Trient  den  store 
Fordel  at  kunne  optræde  ikke  blot  som  Kirkens,  men  tillige  som 
den  sunde  Fornufts  Talsmænd.  Det  var  let  overfor  denne  For- 
samling at  paavise,  at  Calvin  og  Luther  var  strandede  paa  En- 
sidighedens Skær.  Men  det  gjaldt  netop  om  som  hidtil  at  føre 
Kirken  lykkeligt  uden  om  saadanne.  Dette  lod  sig  kun  gøre  ved 
at  fastholde  de  gamle,  maadeholdne,  rummelige  Fortolkninger 
af  Arvesynd,  Retfærdiggørelse  osv.  Det  var  Anvisninger,  der 
havde  staaet  deres  Prøve.  I  Kraft  af  dem  løb  man  ikke  i  blind 
Iver  Skibet  paa  Land.  Der  var  givet  Spillerum  for  den  Styren- 
des Aandsnærværelse.   Men  den  Aand,  der  saaledes  var  nær- 

værende  og  selv  stod  for  Styret,  var  jo  netop  den  Helligaand.  — 
Den  katolske  Lære  om  disse  Spørgsmaal  vedtoges. 

Endnu  et  Skridt  videre  naaede  man.  Kaiolikernes  Lære  om 
de  syv  Sakramenter  blev  godkendt.  Men  saa  blussede  den  ydre 
Strid,  Skinsygen  mellem  Pave  og  Kejser  op  paany.  I  Marts  1547 
forlagde  Kirkeforsamlingen  sine  Møder  fra  kejserlig  Grund  til 

pavelig,  fra  Trient  til 
Bologna.  Kejseren  fik 
vel  langt  om  længe  den 
hellige  Forsamling  tvun- 
gen tilbage  igen  til  Tri- 
ent, men  herfra  spræng- 
tes den  atter  1552  ved 
hans  egne  protestantiske 
Undersaatters  Angreb. 
Fra  nu  af  hvilede  Spørgs- 
maalet  om  Kirkeforsam- 
ling og  Pavemagt  i  10 
Aar,  eller  rettere  det 
udartede  til  aabenlys 
Krig  om  Magten  i  Italien 
mellem  den  voldsomme 
Pave  Paul  IV  (Fig.  61) 
og  Philip  II  af  Spanien. 
Først  da  ogsaa  Frankrig 
med  Bestemthed  kræ- 
vede en  Kirkeforsam- 
ling afholdt  og  truede 
med  i  Nødsfald  at  ville  lade  den  blive  blot  fransk,  maatte  Paven 
falde  til  Føje.  I  Huj  og  Hast  sammenkaldtes  Tridentiner  Con- 
ciliet paany,  og  det  næste  Møde,  17.  Session,  ansattes,  som  om 
der  slet  ingen  Afbrydelse  havde  været,  til  18.  Januar  1562. 

Forholdene  var  denne  Gang  yderst  vanskelige  for  Pave- 
magten. De  tre  Hoveddeltagere  Frankrig,  Tyskland  og  Spanien 
mødte  hver  med  nye,  farlige  Særmeninger  om  Præsteægteskab, 
forandret  Pavevalg  osv.    Og  de  var  enige  om  det  saakaldte 


Fig.  61.   Pave  Paul  IV,  Caraffa. 
(Stik  af  N.  Beatrizet.) 

„episkopale  System",  hvorefter  Biskoppernes  Magt  og  Myndig- 
hed stammede  direkte  fra  Gud  og  ikke  beroede  paa  nogen  Over- 
dragelse fra  Pavens  Side.  Gud  styrede  sin  Kirke  som  Bispe- 
repubiik,  ikke  som  Paveenevælde.  Ikke  desto  mindre  sejrede 
Paven.  Og  dette  skyldtes  fremfor  alle  hans  fortrinlige,  nyskabte 
Garde,  Jesuiterne. 

Thi  med  overlegen  Dygtighed  ledede  disse  Forhandlingerne. 
Man  gav  tilsyneladende  efter  i  det  mere  akademiske  Spørgs- 
maal,  om  Gud  styrede  sin  Kirke  gennem  Bisper  eller  gennem 
Paven  alene,  med  Fler-  eller  Enkeltdømme.  Man  opgav  ganske 
at  faa  fastslaaet  Pavens  Ufejlbarlighed.  Men  til  Gengæld  op- 
naaede  man  de  to  afgørende  Fordele:  Den  gamle  katolske  Lære 
opstilledes  rent  og  skarpt  og  erklæredes  for  den  guddommelige. 
Og  alle  de  mangehaande  Misbrug  i  kirkeligt  Liv,  som  de  sidste 
Aarhundreder  havde  blottet  og  Protestanterne  paaberaabt  sig 
som  Grunde  til  Frafald,  ændredes  og  søgtes  afskaffede.  En  hel 
Forvandling  foregik.  Den  gamle  Kirke  skiftede  Ham.  Ny  og  dog 
i  Væsen  den  samme  gled  den  frem  af  Conciliets  Tornekrat.  Det 
var  Guds  Røst,  der  lød,  det  evige  Skel  mellem  godt  og  ondt,  der 
paany  blev  sat,  da  paa  den  sidste  Dag  den  4.  December  1563 
Kardinalen  af  Lothringen  afsluttede  Mødet  med  Raabet:  „For- 
bandet være  alle  Kættere!"  og  de  forsamlede  255  Prælater  sva- 
rede i  Kor:  „Forbandet!  Forbandet!" 

Næppe  var  Tridentiner-Conciliet  til  Ende,  førend  Paven 
straks  i  en  Bulle  højtidelig  bekræftede  alle  dets  Beslutninger. 
Under  Trusel  af  Bandlysning  forbød  han  dernæst  enhver  nær- 
mere Drøftelse  og  Udlægning  af  den  paa  Conciliet  fastslaaede 
Kirkelære,  da  saadant  tilkom  Paven  alene  eller  hvem  han  over- 
drog det.  Hertil  nedsattes  1588  et  staaende  Udvalg  af  Kardi- 
naler. Rundt  om  i  de  katolske  Lande  godkendte  man  straks  vel 
kun  delvis  Conciliets  Beslutninger,  idet  visse  af  de  indførte  For- 
bedringer mentes  at  være  i  Strid  mod  tidligere  Kirkeordninger. 
Lidt  efter  lidt  døde  dog  denne  første  Modstand  hen,  og  jo  læn- 
gere man  fik  det  fuldbyrdede  Værk  paa  Afstand,  des  mere 
synede  det  af,  hvad  det  virkeligt  var,  og  anerkendtes  som  saa- 
dant. 

Thi  det,  der  var  foregaaet  paa  Kirkeforsamlingen  i  Trient,  var 
af  stor  og  afgørende  Betydning.  Det  var  i  Modsætning  til  den 
Lutherske  og  Calvinske  Kirkesplittelse  en  Kirkens  Samlen  sig  om 
sig  selv,  dens  Selvbesindelse.  Kirken  var  bleven  fornyet  og  gen- 
født. Alt,  hvad  Tiden  ængsteligt  havde  spurgt  om,  havde  her 
fundet  Svar.  Thi  det  var  den  gamle  Kirke  med  Skolastikens 
Forklaring  paa  Livets  og  Verdens  Gaade,  der  havde  rejst  sig  i 
sin  Kraft  og  endnu  engang  hævdet  sig  som  den  ene  og  sande. 
Her  som  saa  ofte  i  Kirkens  Historie  kunde  vel  Vantro  mistyde 
det  skete.  Flygtigt  seet  kunde  det  tage  sig  ud  som  blot  menne- 
skeligt Væv  af  Rænker,  Selvhensyn  og  Magtstræb.  Men  seet 
med  Troens  Øjne  var  det  Gud  selv,  der  havde  grebet  ind.  Væven 
var  den  Helligaands,  Billedet,  der  var  frembragt,  Sandheds  evige 
Billed. 

Det  var  Jesuiterne,  der  paa  Tridentiner-Conciliet  havde 
ført  Kirkens  Lære,  den  gamle  Skolastik,  paa  ny  til  Sejr.  Ganske 
naturligt  støttede  de  hinanden,  thi  de  hørte  sammen.  Jesuitismen 
var  Skolastikens  Renæssance. 

Det  gik  imidlertid  Jesuitismen  selv,  som  det  var  gaaet  dens 
Stifter.  Der  krævedes  nogen  Tid  til  at  hærdes  og  hvæsses  med 
Verdens  Kundskab  og  til  dernæst  at  godtgøre,  at  dette  yngste, 
ejendommelige  Skud  var  Kirkens  ægte  Rodskud.  Men  næppe 
var  Forstaaelsen  heraf  vakt,  førend  den  var  fuld  og  inderlig  til- 
stede med  det  samme.  I  de  siden  da  forløbne  Aarhundreder  har 
Pavedømme  og  Jesuiterorden  været  hinandens  bedste  Støtte. 

Don  Inigo  Lopez  de  Recalde  var  den  yngste  Son  blandt  tret- 
ten Søskende.  Slægten  var  gammel  og  bekendt  i  Spanien,  Be- 
sidder af  Herresædet  Loyola  i  de  baskiske  Provinser.  Inigo 
fødtes  paa  Fædrenegaarden  1491.  Som  „Ignatius  Loyola" 
fløj  siden  hans  Navn  viden  om  til  mange,  der  aldrig  havde  hørt 
Tale  hverken  om  Slægten  eller  om  Gaarden. 

Allerede  som  Dreng  sendtes  han  hjemmefra  for  at  tjene  som 

Page  ved  Ferdinand  den  Katolskes  Hof.  Her  indviedes  han  tid- 
ligt og  blev  en  fremmelig  Deltager  i  det  højere,  spanske  Liv, 
hvor  Elskovseventyr,  Religiøsitet,  Jærnhaardhed  og  Trang  til  Be- 
drift indgik  en  besynderlig,  uopløselig  Enhed.  Først  da  han  var 
tredive  Aar  gammel,  aabnede  der  sig  Udsigt  for  ham  til  at  ud- 
mærke sig  ved  krigerisk  Bedrift.  Men  den  lukkede  sig  hurtigt 
atter.  Under  Forsvaret  af  Pampelona  mod  Franskmændene  1521 
fik  han  nemlig  sin  højre  Fod  knust.  Uden  at  kny  underkastede 
han  sig  den  smertefulde  Feltskær-Behandling.  Men  han  var  og 
blev  halt.  Hans  Trang  til  Bedrift  maatte  søge  ny  Vej. 

Under  sit  lange  Sygeleje  hjemme  paa  Loyola  fordrev  han 
Tiden  med  Læsning.  Dette  faldt  ham  vistnok  vanskeligt  i  Be- 
gyndelsen, da  han  jo  ikke  havde  faaet  boglig  Uddannelse.  Men 
Indholdet  af  Bøgerne  lønnede  Umagen:  lutter  vidunderlige  Even- 
tyr oplevede  af  tapre  Riddere.  Han  glemte  for  en  Stund  sin  Fod 
og  var  fuldt  ud  med.  Men  selv  om  han  havde  ejet  en  Don 
Quixotes  Bibliothek,  maatte  Forraadet  af  Ridderromaner  dog 
lilsidst  faa  Ende.  Og  han  var  selv  mere  end  en  Don  Quixote. 
Eventyrets  Verden  fik  ikke  helt  Magt  over  ham.  Hans  glødende 
Indbildningskraft  og  hede  Vilje  kunde  vel  rives  langt  hen,  men 
sluttelig  meldte  sig  hver  Gang  en  egen  nøgtern  Del  af  ham  selv, 
pegende  koldt  paa  hans  lemlæstede  Fod  med  Mindelse  om,  at 
han  og  ridderlig  Idræt  nu  maatte  skilles. 

Nedslagen  tog  han  da  fat  paa  anden  Læsning,  Helgenhistorier 
og  lignende  religiøse  Skrifter.  Lidt  efter  lidt  grebes  han  dog  og- 
saa  her.  Lyslevende  stod  Jomfru  Marias  Billed  for  ham,  skøn- 
nere end  nogen  jordisk  Kvinde,  Himmeldronningen,  som  det  vel 
var  værd  at  kæmpe  for,  vel  værd  at  vinde.  Kæmpe  og  vinde, 
men  hvorledes?  Hans  ædle  Landsmand,  den  hellige  Dominicus, 
viste  Vej.  Ogsaa  han  havde  ligesom  Ignatius  kæmpet  mod 
Franskmændene  og  besejret  dem.  Ikke  dog  med  Sværd  og 
Plade,  men  ved  Fattigdom  og  Selvfornægtelse.  I  Kamp  mod  sig 
selv  og  sine  jordiske  Lyster  havde  han  overvundet  ogsaa  Albi- 
genserne  og  tilsidst  i  Spidsen  for  sin  Munkeskare  lagt  Syd- 
frankrig som  Sejrsbytte  for  Guds  Trone.  Der  var  en  Lod  højere 

end  Ridderens  og  Feltherrens.  I  Kamp  mod  Verden  i  ens  Indre, 
at  døde  Egenviljen,  at  tjene  Kirken,  at  vinde  Gud. 

Fra  Sygelejet  begav  Ignatius  sig  til  Klostret  Montserrat  i  Cata- 
lonien, hvor  han  ophængte  sit  Sværd  og  sin  Rustning  foranjom- 
fru  Marias,  Himmelbrudens  Billed,  og  iførte  sig  Tiggerdragt. 
Under  haarde  Selvpinsler,  Svøbeslag  og  Faste,  tilbragte  han  nu 
Tiden,  snart  henrykt  til  Himlen,  snart  grublende  over  sin  For- 
tid. Men  bestandigt  skolede  han  sig  selv,  indtil  han  ganske  havde 
trænet  sig  og  vundet  det  Selvherredømme,  den  Malmhaardhed, 
som  en  Kirkens  Stridsmand  bør  eje. 

Det  ligger  nær  her  at  tænke  paa  Augustinermunken  (Fig.  62) 
i  Tyskland,  der  et  Par  Aar  forinden  havde  gennemgaaet  samme 
Skole.  Lynet  var  slaaet  ned  ved  begges  Fod.  Begge  havde  dybt 
rystede  søgt  Frelse  i  Klostret  og  i  inderlig  Selvhengivelse  stræbt 
at  bringe  sig  selv  som  Offer.  Begge  blev  dog  kun  en  stakket 
Stund  derinde,  men  af  modsat  Grund.  For  Luther  opløste 
under  hans  Klostertugt  den  kirkelige  Selvhengivelse  sig  i  to 
modsatte  Bestanddele:  den  menneskelige  og  den  guddommelige. 
Gerningen  og  Troen.  Den  menneskelige  Gerning,  selv  i  dens 
mest  tilspidsede  Form,  Selvpinslen,  viste  sig  for  intet  at  være 
imod  den  guddommelige  Gerning,  Troen.  Men  for  ret  at  ud- 
trykke denne  behøvedes  der  intet  Kloster;  dens  rette  Virkeplads 
var  tværtimod  Livets  Mangfoldighed.  Idet  Luther  da  brød  ud  af 
Klostret,  brød  han  herved  med  Kirken.  Han  maatte  ud  i  Verden 
for  at  udtrykke  den  store  Hemmelighed  om  Troens  Klenodie, 
Frelsen  ved  Gud. 

Livet  i  Verden  blev  ham  dog  i  visse  Maader  en  Skuffelse.  Thi 
da  den  første  Forkyndelsens  Rus  og  Kampiver  havde  sat  sig, 
viste  ikke  blot  Verden  men  Troen  tillige  sig  saa  besynderlig  delt 
i  Lodder.  Til  den  ene  Side  var  alt  i  Verden  saare  godt,  som  i 
Skabelsens  Dage;  her  foregik  Giftermaal.  Lige  ved  Siden  af 
huserede  Djævelen  uafbrudt,  og  herfra  førte  en  Vej  til  Rom. 
Men  saa  var  der  endnu  en  Mark,  der  tilhørte  Landets  Fyrste, 
som  var  indsat  af  Gud,  og  hvem  man  derfor  burde  vise  ube- 
tinget Lydighed.  Det  var  ikke  let  for  en  troende  at  begaa  sig 
mellem  disse  tre  Slags  Øvrigheder.  Og  hver  af  dem  krævede 


Ignatius  Loyola  og  Luther 


137 


sin  Tro.   I  de  lutherske  Statskirker  skulde  derfor  enhver  tro 
baade  paa  Gud,  paa  Satan  og  paa,  hvad  Landsfyrsten  troede. 
For  Ignatius  Loyola  stillede  alt  sig  paa  modsat  Vis.   Under 

Fig.  62.  Luther  som  Augustinerniunk. 
^Stik  af  Lucas  Cranach.) 

hans  Klosterophold  vaagnede  der  ingen  Tvivl  hos  ham  om  Selv- 
pinslers nervestyrkende  Værd.  Han  anvendte  dem  med  Held 
og  en  egen  Art  Velbehag,  som  en  anden  paa  sig  selv.  Han  vidste, 
at  han  herved  handlede  ret.  Thi  nærmere  seet  er  der  jo  kun  een 
Livsens  Nerve  i  alt:  Kirken.  Men  just  derfor  maatte  han  atter 

ud  af  Klostret.  Thi  Øvelserne  herinde  var  kun  en  Rekrutskole 
for  Kirkens  Stridsmand.  Maalet  var  Kampen  for  Kirkens  Ver- 
densherredømme ude  i  det  virkelige  Liv.  Men  da  han  efter  fuld- 
endt Uddannelse  i  Klostret  traadte  ud  i  Livet  opsat  paa  Virk- 
somhed som  Krigsmand,  mødte  der  dog  ogsaa  ham  ligesom 
Luther  en  betydelig  Skuffelse,  om  end  af  modsat  Art.  Trods 
hans  velerhvervede  Tjenestetegn  viste  han  sig,  kirkelig  maalt, 
uduelig  som  Delingsfører,  end  ikke  synderlig  brugbar  som  Me- 
nig. For  en  saa  opgemt  Hædersdrift  som  Ignatius  Loyolas  var 
dette  en  ny  Art,  uventet  og  dybt  smertende  Svøbeslag.  Ikke 
mindst  fordi  de  regnede  over  ham  ikke  fra  egen  men  fra  andres 
Haand. 

Den  første  Form  for  Skuffelse  indtraf  straks,  da  han  begyndte 
sin  Virksomhed  for  at  udvide  Kirkens  Magtomraade.  Han  drog 
til  Palæstina  og  prædikede  for  de  Vantro.  Men  her  viste  det  sig, 
at  han  i  Virkeligheden  savnede  de  dertil  fornødne  Kundskaber. 
Han  indsaae  dette  selv,  og  forsaavidt  var  Skuffelsen  ringere. 
Taalmodigt  vendte  han  da  tilbage  til  Spanien  for  at  tilegne  sig, 
hvad  han  manglede.  Han  studerede  „Grammatik"  og  Filosofi, 
alt  imens  han  fastede,  plejede  syge  og  optraadte  som  Missionær 
blandt  Studenter  og  Kvinder.  Men  nu  blev  Inkvisitionen  op- 
mærksom paa  ham  og  fattede  Mistanke.  Vel  frifandtes  han,  men 
samtidigt  fik  han  (Fig.  63)  Befaling  til  i  fire  Aar  ikke  at  maatte 
tale  om  aandelige  Ting.  En  ligesaa  krænkende  som  pinlig  Straf 
for  en  Mand  med  Ignatius'  Forudsætninger. 

Ikke  for  intet  havde  han  dog  lært  at  kue  sig  selv.  Lydig  og 
ydmyg  drog  han  til  Paris,  hvor  han  i  Kollegiet  Montaigu  be- 
gyndte helt  forfra.  Han  sad  paa  Bænk  med  Skoledrenge  og  var 
underkastet  samme  Skoletugt  som  de.  Endelig  blev  han  Aar  1534 
Magister  og  kunde  begynde  mere  selvstændige  Studier.  Stem- 
ningen hos  ham  og  hans  nærmeste  Fæller  gav  sig  et  betydnings- 
fuldt Udslag,  da  de  en  tidlig  Morgenstund  samledes  i  Kirken 
Montmartre  og  aflagde  et  Fællesløfte.  Allerede  Nationaliteten 
hos  de  syv,  af  hvem  den  lille  Kreds  bestod,  var  betegnende. 
De  fem  var  nemlig  Spaniere:  Ignatius  og  hans  nærmeste  Lands- 
mand fra  Baskien  Franz  Xaver,  fremdeles  Salmeron,  Lainez  og 

Bobadilla.  Kun  Rodriguez  var  fra  Portugal,  Pierre  le  Févre  fra 
Savoyen.  Løftet  gik  ud  paa  at  leve  i  bestandig  Kyskhed  og  Fattig- 
dom samt  efter  Studiernes  Afslutning  at  drage  til  Jerusalem  for  at 
pleje  Pilgrimme  og  prædike  for  Saracenerne.  Skulde  dette  sidste 
af  en  eller  anden  Grund  ikke  kunne  lade  sig  udføre,  vilde  de 
stille  sig  til  Pavens  Raadighed  og  gaa,  hvorhen  han  bød.  Efter 


^^^^-^' 


Fig.  63.  Ignatius  Loyola. 

(Efter  et  samtidigt  Stik.) 

at  den  lille  Skare  højtideligt  havde  aflagt  Løftet,  nød  de  i  For- 
ening Sakramentet.  Af  Rejsen  til  Palæstina  blev  der  vel  intet. 
Men  i  denne  Morgenstund  grundlagdes  under  en  beskeden  Form 
et  af  de  stærkeste  Samfund,  Verden  har  kendt,  fødtes  et  Udtryk 
for  den  spanske  Trosiver,  mere  selvopofrende,  maalbevidst  og 
sejrrigt  end  selv  Philip  II  og  alle  hans  tapre  Hære  tilsammen. 

Da  de  syv  Sammensvorne  havde  tilendebragt  deres  Studier, 
samledes  de  1537  i  Venedig  for  efter  det  nysomtalte  Løfte  at 

sejle  til  Palæstina.  Men  Krig  mellem  Venedig  og  Tyrkiet  hin- 
drede Afrejsen.  De  lod  sig  da  præstevie,  prædikede  og  plejede 
syge  et  Aarstid,  indtil  de  endelig  begav  sig  til  Rom  for,  som  de 
havde  lovet,  at  stille  sig  til  Pavens  Raadighed.  Det  lykkedes 
Ignatius  Loyola  at  bevæge  Paven,  Paul  III,  til  at  lade  dem  ud- 
gøre en  egen  Orden.  Aar  1540  stadfæstede  Paven  dens  Regler 
under  Navn  af  „Jesu  Selskab",  hvilket  Navn  var  blevet  Stifteren 
meddelt  i  et  Syn  paa  Vejen  til  Rom.  Ignatius  blev  Ordenens 
første  „General". 

Ikke  uden  Grund  kaldtes  Ignatius  General  og  Ordenen  stad- 
fæstedes i  Bullen:  „Regimini  militantis".  Thi  nu  begyndte  et 
Felttog,  hvis  Maal  var  Kirkens  Verdensherredømme.  Den  Ver- 
den, der  skulde  erobres,  var  alle  Hedninger,  Protestanterne  og 
de  lunkne  indenfor  Katolicismen  selv.  I  Samklang  hermed  for- 
deltes Styrken.  Allerede  Aar  1540  udsendtes  to  af  Selskabet, 
Rodriguez  og  Franz  Xaver,  til  Hedningerne.  De  drog  til  Portu- 
gal for  herfra  at  indskibe  sig  til  Asien.  Som  Missionær  blev  sær- 
lig Franz  Xaver  Ordenens  ædleste  Foregangsmand.  Med  vid- 
underlig Smidighed  og  Selvbeherskelse  trængte  han  igennem, 
hvor  han  kom  hen.  Han  blev  Indier  i  Indien,  prædikede  og  dig- 
tede Salmer  paa  Hinduisk.  Flokkevis  samlede  Folket  sig  om 
ham,  hvad  enten  han  blot  lærte  dem  en  ny  Sang,  ringede  dem 
med  sin  Klokke  i  Haanden  sammen  til  Gudstjeneste  under  et 
Træ,  eller  han  gjorde  Undergerninger  iblandt  dem  og  opvakte 
døde.  Han  blev  Japaner  i  det  nyopdagede  Japan,  talte  deres 
Sprog  som  en  indfødt,  lignede  dem  ganske  i  Sæder  og  var  Hjer- 
tens Ven  med  Buddhas  Præster,  alt  for  som  den  gode  Hyrde 
at  lokke  og  spille  Hjorden  i  Fold.  Han  døde  paa  Vejen  til 
Kina. 

Imidlertid  virkede  Ignatius  (Fig.  64)  hjemme  i  Evropa.  Med 
overordentlig  Kløgt  organiserede  han  Sejren.  Selv  forbeholdt 
han  sig  det  beskedne  Arbejde  utrætteligt  og  med  dyb  Menneske- 
kundskab at  uddanne  bestandigt  nyt  og  talrigere  Mandskab.  Men 
stilfærdigt  og  skjult  var  han  samtidigt  den  ledende  allevegne. 
Ham  personlig  skyldtes  vistnok  den  afgørende  Sejr  over  Paven, 
som  snart  blev  helt  vunden.  Først  havde  nemlig  denne  næret 

nogen  Mistillid  til  Selskabet  og  kun  tilladt,  at  det  maatte  omfatte 
60  Medlemmer.  Men  allerede  1543  udvidede  Paven  Tallet.  Og 
nu  gik  det  Slag  i  Slag  med  Gunstbevisninger  og  Forøgelse  af 
Jesuiternes  Magt.  Ordenen  fik  1548  Ret  til  at  optage  et  ubegræn- 
set Antal  Medlemmer  samt  til  at  prædike  overalt  og  høre  Skrifte, 
1549  unddroges  den  Forholdet  til  de  stedlige  kirkelige  Myndig- 
heder og  underlagdes  Paven  alene.  1550  fik  den  Tilladelse  til 
skøndt  Tiggerorden  at  maatte  eje  Kollegier  med  fornødne  Ind- 
komster. 1552  fik  den  Universitets  Rettigheder.  Kort  efter  til- 
lodes  det  Medlemmerne  at  maatte  færdes  frit  omkring,  uafhæn- 
gigt af  deres  Pligter  som  Munke,  at  holde  Forelæsninger  overalt, 
forbyde,  forandre  og  opbrænde  Bø- 
ger, udøve  Lægekunst  osv.  Ved  Ig- 
natius  Loyolas  Død  1556  talte  Or- 
denen allerede  henved  100  Kollegier 
og  var  udbredt  ikke  blot  i  Italien, 
Spanien,  Portugal,  FrankrigogTysk- 
land,  men  ogsaa  i  Brasilien,  Æthio- 
pien  og  Ostindien. 

Bagved  alle  disse  Gunstbevis- 
ninger og  Magtudvidelser,  som  Ig- 
natius  opnaaede,  tegner  sig  tydeligt 
Billedet  af  hans  Felttogsplan.  Det 
var  ikke  nogen  sædvanlig  Munkeorden,  han  havde  stiftet,  og 
derfor  havde  ogsaa  de  andre  Munkeordner  Uret,  naar  de  med 
Misundelse  og  Uvilje  saae  paa  alle  de  store  Indrømmelser,  som 
denne  nye  Orden  saa  hurtigt  opnaaede.  Klosterlivet  var  efter 
Ignatius'  Plan,  ligesom  det  havde  været  i  hans  egen  personlige 
Udvikling,  kun  en  Overgangsform,  en  Rekrutskole  til  en  videre 
Virksomhed.  Hans  Ordning  faldt  derfor  ganske  naturligt  i  to 
Led:  Først  Uddannelsen  af  Herrens  Stridsmænd.  Dernæst  deres 
Anvendelse. 

Uddannelsen,  saaledes  som  Ignatius  selv  ledede  den,  og  som 
den  endnu  den  Dag  i  Dag  fortsættes  i  det  samme  Spor,  bestod 
i  en  lang  Prøvetid,  under  hvilken  enhver,  der  ønskede  at  op- 
tages i  Ordenen,  maatte  under  klosterlig  Tugt  gennemgaa  lig- 


Fig.  64.  Ignatius  Loyola. 

(Medalje  i  det  kgl.  Montkabinet  i  Berlin.) 

nende  Prøvelser  som  i  sin  Tid  Stifteren.  I  hele  denne  Prøvetid 
indøvedes  Lydighed  til  det  yderste.  Al  Egenvilje  og  Atiraa,  alt 
Forhold  til  Forældre,  Barndomsindtryk,  til  Slægt  og  Venner,  til 
Fædreland,  Modersmaal  osv.  knækkedes  Led  for  Led,  saa  at 
den  enkelte  forvandledes  til  en  Art  Slangemenneske,  der  uden 
indre  Benbygning  lige  let  kunde  bugte  sig  i  enhver  Stilling.  Men 
samtidigt  hermed  hærdedes  dette  nye  Væsen  til  staalsat  og 
spændstig  aldrig  at  slippe  sit  egentlige  Maal.  I  de  af  Ignatius  selv 
forfattede  „aandelige  Exercitier",  som  enhver  Jesuit,  hvor  højt 
han  end  er  naaet,  endnu  i  vore  Dage  er  forpligtet  til  mindst  een 
Gang  om  Aaret  at  foretage  sig,  gennemelektriseredes  den  en- 
kelte stadig  paany  af  Hovedformaalet,  indstilledes  Linsen  i  hans 
Syn  til  fremdeles  at  se  og  vise  et  og  samme.  Saaledes  aandeligt 
optrukne  skulde  de  paany  være  i  Stand  til  at  gaa  rigtigt,  med 
indre  Ligevægt,  baarne  af  en  usynlig  Kraft  fremad  mod  Maalet. 

Maalet  var  Kirkens  Sejr.  Men  da  det  var  Verden,  der  skulde 
besejres,  kunde  dette  kun  naaes  ved  almindelig  Fremrykning. 
Her,  i  Anvendelsen  af  Kirkens  Stridsmænd,  skiltes  Ignatius  fra 
Klosterlivet.  Hvormeget  godt  Munkeordner  tidligere  havde  ud- 
rettet, var  dette  dog  nærmest  kun  kommet  en  snævrere  Kreds, 
Klostret,  tilgode.  Bestandig  havde  man  trukket  sig  tilbage  til 
Blokhuset  igen.  Men  nu  lød  Signalet:  Hele  Landet  skal  tages. 
Anvendelsen  af  Kirkens  Livvagt  maatte  da  blive  en  anden.  De 
maatte  ud  i  Livet  og  besætte  alle  vigtige  Punkter:  Ikke  blot 
Præstens  og  Skriftefaderens,  men  Opdragerens,  Lærerens, 
Lægens,  de  verdslige  Embedsmænds,  de  formaaende  Raad- 
giveres,  selve  Regeringens.  Under  denne  Fremrykning  gjaldt 
det  om  ikke  at  udhungres  ved  at  afskæres  fra  Trænet.  Derfor 
bort  med  alle  Fordomme  mod  Rigdom  og  Verdslighed!  Magt  og 
ydre  Fortrin  horer  med  til  Verdenskampen,  er  Midler  til  denne. 
Skulde  enjesuit  straks  kunne  kendes  paa  Felttegnet:  Fattigdom, 
Faste,  Skyhed  for  Kvinder  osv.,  duede  han  ikke  hverken  til 
Spejder  eller  til  Fører.  Derfor  tillodes  derjesuiterne  den  største 
Frihed  i  saa. Henseende,  vel  at  mærke  dog:  Frihed  med  Ansvar, 
Frihed  under  Kontrol.  Thi  rundt  om  vaagede  utallige,  skjulte 
Øjne,  der  med  sikker  Menneskekundskab  iagttog  hver  enkelt, 

nøje  vogtede  paa,  at  han  ikke  under  Skin  af  at  kæmpe  for  Kir- 
ken, selv  gjorde  Bytte,  blot  et  Øjeblik  forvekslede  Middel  med 
Maal. 

Jesuiternes  Optræden  fik  den  mest  afgørende  Indflydelse  paa 
Verdensbegivenhedernes  Gang.  De  sikrede  ikke  blot  den  gamle 
Kirkelære  Sejren  paa  Kirkeforsamlingen  i  Trient,  rejste  atter 
det  dybt  sunkne  Pavedømme  og  forvandlede  Gejstligheden  i 
Italien  ved  at  indpode  den  ny  sædelig  Kraft.  Men  de  drev  Re- 
formationen tilbage  fra  Mellemevropa,  forfulgte  den  til  England 
og  Skandinavien  og  vandt  Kirken  nyt  Land  i  de  fremmede  Ver- 
densdele. Deres  Virksomhed  satte  sig  Spor  i  alt  ligefra  Sindenes 
stille  Rorelse  og  Videnskabernes  Retning  til  Bartholomæus- 
nattens  Blodbad,  Krige,  der  rystede  hele  Evropa  og  Forsøg  paa 
at  opstemme  Historiens  Gang  ved  Hjælp  af  hyppige  Fyrste- 
mord. Den  spanske  Kongetanke  om  Verdensherredømme,  som 
Carl  den  Femte  og  Philip  den  Anden  havde  fostret,  blev  her  i 
Kirkens  Navn  gennemført  med  en  Omsigt,  Kraft  og  Hensyns- 
løshed, der  uvilkaarligt  afnøder  Beundring. 


17 
Havde  Ignatius  og  hans  Disciple  Ret?  Man  har  søgt  at 
gendrive  dem  ved  at  henvise  til  den  Leveregel,  som  de,  om  end 
ikke  i  Ord  saa  dog  i  Gerning,  har  vedkendt  sig:  Hensigten  hel- 
liger Midlet.  Hertil  vilde  imidlertid  Ignatius  kunne  svare:  I  ved- 
kender eder  jo  selv  den  samme  Leveregel.  Den  ligger  til  Grund 
for  eders  Opdragelse,  Lægebehandling,  Straffepleje  og  Krigs- 
førelse. I  lyver  ganske  roligt  for  Børn,  tilføjer  syge  Lidelser  ja 
berøver  dem  deres  Lemmer,  mishandler  og  indespærrer  Lov- 
overtrædere, og  myrder  i  Krig  saa  meget  I  formaar,  alt  under 
Paaskud  af  at  højere  Hensyn  byder  saa,  med  andre  Ord:  at 
Hensigten  helliger  Midlet.  Forskellen  mellem  eder  og  os  er  kun 
den,  at  naar  I  saaledes  bryder  Moralloven,  saa  henlægger  I  eders 
Samvittighed  skiftevis  i  Forvaring  hos  forskellige  „højere  Hen- 

syn".  Er  Talen  om  Opdragelse,  hedder  det  højere:  „Barnets 
sande  Vel",  „Fremtiden"  eller  „Udviklingen".  Gælder  det  syges 
Behandling,  hedder  det  „Helbredelse",  „Sundhed".  Overfor 
Forbrydere  kalder  I  det  højere  „Samfundet",  i  Krig  „Staten" 
eller  „Fædrelandet".  Til  Tider  forbeholder  I  eder  dog  atter  det 
stik  modsatte  og  paastaar,  at  ingen  kan  undskylde  sig  med  at 
handle  paa  andets  eller  andres  Vegne;  enhver  skal  i  hvert  en- 
kelt Nu  handle  ret  og  lystre  kun  sin  egen  Samvittighed.  I  er 
med  andre  Ord  omskiftelige  og  lunefulde  i  alt,  hvad  Moral  og 
Pligt  angaar. 

Vi  Jesuiter  derimod  handler  og  tænker  altid  ens.  Vi  har  kun 
een  Herre,  eet  Maal:  Kirken.  Hvad  den  byder,  lystrer  vi  blindt. 
Efter  dens  Bud  tøjler  og  knækker  vi  vor  Enkeltlyst  og  Attraa; 
efter  dens  Bud  handler  vi  overfor  andre,  efter  dens  Bud  tænker 
vi.  Naar  Kirken  har  bestemt,  at  noget,  som  for  vore  Øjne  synes 
hvidt,  er  sort,  saa  er  det  vor  Pligt  straks  at  erklære  det  for  sort. 
Livet  er  Kamp,  Kirkens  Kamp.  Ligesom  de  flinke  blandt  eder 
lystrer,  naar  i  Slaget  deres  Øverste  befaler:  fyr!  ligegyldigt  om 
de  derved  bliver  til  Mordere,  saaledes  ogsaa  vi,  naar  vor  Øverste 
byder.  Kirkens  Vilje  er  vor  Vilje.  Hvad  der  er  til  Gavn  for  Kir- 
ken er  det  gode.  Og  det  gode  er  Guds  Vilje. 

—  Det  kan  ikke  nægtes,  at  en  Tankegang  som  denne  har  den 
store  Fordel  at  være  helstøbt.  Men  skøndt  dette  i  mangt  et  For- 
hold giver  Styrke,  beror  dens  egentlige  Indholdsværd  dog  selv- 
følgelig paa,  hvad  den  bestaar  af  og  udtrykker.  Spørgsmaalet 
bliver  med  andre  Ord,  med  hvilken  Ret  erklærer  Jesuiterne 
Kirken  —  det  er:  den  af  Paven  styrede  Romerkirke  —  for  det 
højeste,  det  absolute? 

Saa  langt  vort  Øje  rækker  tilbage  i  Historien,  møder  vi  For- 
søg paa  saaledes  at  opstille  noget  absolut  med  Krav  paa  Lydig- 
hed af  alle  og  i  alle  Forhold.  Snart  har  dette  absolute  været  blot 
en  enkelt  menneskelig  Enevoldsherre,  snart  er  det  blevet  kaldt 
Farao,  Stat,  Kejser,  Kirke.  Alle  disse  Former  for  det  absolute  er 
atter  sunkne,  enten  omstyrtede  med  Vold  eller  undergravede  af 
klarere  Forstaaelse.  Den  første  Tvivl  om  baade  Stats  og  Kirkes 
Absoluthed  maatte  f.  Eks.  vaagne,  fra  det  Øjeblik  man  blev  sig 

bevidst,  at  begge,  under  Form  af  Republik  eller  underlagt  en 
Kirkeforsamling,  hviler  paa  menneskelig  Stemmeflertal. 

Allerede  saadan  historisk  Erfaring  maa  vække  Betænkelighed 
ved  at  antage  noget  enkelt  Led  i  Menneskelivet  for  det  absolute. 
Endnu  mere  betænkelig  bliver  man  ved  at  se,  hvorledes  i  En 
selv  og  i  hvert  enkelt  Menneske  Udviklingen  hyppigt  foregaar 
under  den  Form,  at  man  skiftevis  antager  og  atter  opgiver  Enkelt- 
forhold som  det  absolute.  Forældre,  Skole,  Omgivelser,  For- 
elskelse o.  s.  V.  spiller  hver  til  en  Tid  ofte  det  absolutes  Rolle. 
I  Slægternes  indbyrdes  Forhold,  i  al  menneskelig  Videns  og 
Udviklings  Fremadskriden  tjener  visse  Antagelser  til  en  Tid 
som  absolute  Sandheder.  De  kan  gøre  ypperlig  Nytte  som  Fyr 
og  Vejledningsmærker.  Men  de  afgiver  kun  foreløbige  Forkla- 
ringer, hvorefter  man  har  at  rette  sig,  foreløbige  Maal,  hvorefter 
der  skal  styres.  Er  man  forbi  dem  og  dog  fremdeles  vil  ved- 
blive at  styre  mod  dem,  virker  de  vildledende.  Thi  de  angiver 
ikke  Endemaalet.  Det  er  Livets  ypperste  Kunst  at  styre  videre 
frem  mellem  de  mange  Fyr. 

Set  med  disse  Forudsætninger  skrumper  Ignatius  Loyolas  og 
hans  Disciples  absolute:  Pavekirken,  ind  til  et  lille  historisk 
Mærkepunkt  af  forbigaaende  Interesse.  Det  forstaas  bedst  ved 
at  ses  i  Linje  med  de  andre  samtidige  af  tilsvarende  Art.  Da 
under  Reformationstiden  Spørgsmaalet  om  Forholdet  mellem 
Stat  og  Kirkeforfatning  krævede  Løsning,  opstilledes  der  tre 
forskellige  Løsningsmaader,  som  hver  især  fandt  sine  ivrige 
Forsvarere.  Luther  holdt  paa,  at  Fyrsten  i  hvert  enkelt  Land 
burde  være  øverste  for  Kirken  i  Landet.  Saaledes  opstod  Lands- 
kirker  eller  Statskirker.  Calvin  holdt  paa,  at  Kirken,  i  Lighed 
med  Forholdene  i  Genf,  skulde  udgøre  en  Republik,  styret  af 
Menighedens  ældste.  Jesuiterne  endelig  krævede,  at  Paven 
skulde  overalt,  ligesom  hjemme  i  sin  romerske  Kirkestat,  være 
øverste  aandelige  og  verdslige  Styrer.  De  tre  Synsmaader  tør- 
nede sammen  i  Kamp.  Under  Religionskrigene  i  England, 
Frankrig  og  Tyskland  maledes  de  rundt  og  afslebes  mer  eller 
mindre  for  deres  „absolute"  Kanter.  Siden  da  har  de  kun  tjent 
som  stedlige  Udtryk  for  nedarvet,  hensigtsmæssig  Ordning. 

Troels-Lund:   Historiske  Fortællinger  VII  10 

Naar  da  Ignatius  Loyolas  Lære  om  Pavekirken  som  det  ab- 
solute tages  frem  og  ses  i  Nutids  Belysning,  saa  virker  den  som 
et  falmet  historisk  Stykke.  Man  kan  nære  Beundring  for  den 
Kraft,  som  her  i  sin  Tid  er  bleven  sat  ind  paa  at  genoprejse  og 
værge  den  sunkne  Pavemagt.  Man  kan  se  paa  enkelte  af  de 
ledende  som  lysende  Eksempler  paa  Selvbeherskelse  og  Selv- 
hengivelse. Men  fuldt  ud  dele  deres  Opfattelse  kan  ingen  nu  til 
Dags,  der  aandeligt  er  naaet  til  Skelsaar  og  Alder.  Ingen  vil 
længer  antage,  at  Guds  Vilje  er  i  en  usynlig  Ledning  lagt  ned 
til  Rom,  hvor  den  sprudler  kun  gennem  Pavernes  Mundstykke. 
Og  enhver  med  sundt  Omdømme  trækker  uvilkaarligt  paa 
Smilebaandet,  naar  han  dernæst  hører,  at  denne  Guds  Vilje  fra 
Evighed  til  Evighed  har  til  Maal  —  at  fremme  Pavens  Verdens- 
herredømme. Man  mærker  Hensigten.  Denne  Hensigt  helliger 
ikke  mange  Midler.  Ved  Siden  heraf  forekommer  det  som  en 
langt  mindre  Mangel,  at  „Jesu  Selskab"  kun  har  Brug  for  den 
halve  Menneskehed,  for  Mænd,  men  ingen  rigtig  Plads  for  Kvin- 
der. Jesuiterne  deler  da  nu  til  Dags  Skæbne  med  Janitscharerne. 
Man  kan  beundre  begge  som  et  engang  tappert  Korps.  Men 
deres  Tro  paa,  at  Gud  agter  at  underlægge  hele  Verden,  det 
være  sig  nu  enten  Paven  eller  Sultanen,  virker  ikke  nu  til  Dags 
saa  blindt  betagende  som  tidligere. 

Jesuiternes  historiske  Hovedbetydning  knytter  sig  til  det 
hundredaarige  Tidsrum  fra  Ordenens  Stiftelse  1540  til  Tredive- 
aarskrigens  Ophør  1648.  Efter  den  Tid  er  den  første  Fyrighedens 
Sandhedsfunke  udbrændt,  og  kun  Slaggerne  tilbage.  Hermed  er 
dog  ikke  udelukket,  at  hos  mangt  et  enkelt  Medlem  kan  Be- 
gejstringens Flamme  endnu  brænde  saa  rent  som  i  den  første 
Tid.  Men  Ordenens  Blomstringstid  er  omme.  Dens  Rolle  i  de 
forskellige  evropæiske  Lande  er  nu  i  Reglen  kun  den  enten  at 
være  udvist  som  et  fordums  frygtet  Skadedyr  eller  at  være  upaa- 
agtet  som  nu  til  Dags  uskadelig.  Rent  praktisk  set  har  dens  Maal, 
Romerkirkens  Verdensherredømme,  nu  ogsaa  fortonet  sig  som 
uopnaaeligt.  Det  havde  Mulighed  for  Sejr  dengang,  da  Reforma- 
tions-Bevægelsen endnu  var  ung,  og  den  græske  Kirke  efter 
Konstantinopels  nylige  Fald  syntes  viet  til  Undergang.   Det  er 

afbleget  og  uvirkeligt,  efter  at  der  er  gaaet  Nationalitet  i  Kristen- 
dommen, og  kun  den  latinske  Stamme  er  forbleven  Paven  tro, 
medens  de  kraftigt  opblomstrende  Stammer:  Angelsakserne  og 
Russerne  hver  følger  egne  Veje. 

Enhver  stor  Tanke,  der  har  sat  blivende  Spor  i  Verdens- 
historien, viser  ligesom  to  Sider,  en  guddommelig  og  en  menne- 
skelig. I  Kraft  af  den  første  sejrer  den.  I  Kraft  af  den  anden 
løber  den  sig  fast,  splittes  og  opløses  i  egennyttige  Maal.  For 
Ignatius  Loyolas  Vedkommende  ligger  Delingslinjerne  usæd- 
vanligt tydelige.  Hans  begejstrede  Maal  var  at  vinde  Verden  for 
Gud.  Dette  ufuldkommengjordes  allerede  ved  det  massive 
Fangstredskab:  Kirken.  Men  det  sank  uhjælpeligt  ned  i  smaat- 
skaaren  Menneskelighed  og  Egennytte,  da  „Kirken"  fortolkedes 
som  Pavemagten.  Han  drømte  om  et  absolut  Maal,  der  fuldt 
kunde  hellige  Midlet.  Man  endte  med  Midler,  der  absolut  van- 
helligede Maalet. 

Under  denne  Jesuiternes  lange  haabløse  Kamp  er  den  Ver- 
densfortolkning,  hvis  Vaabenvagt  de  oprindeligt  var,  efterhaan- 
den  traadt  i  Skygge  og  næsten  gaaet  i  Glemme.  Skolastiken 
havde  i  Jesuitismen  afsat  sit  sidste,  livskraftige  Skud.  Medens 
dette  drog  Safterne  til  sig,  ældedes  og  visnede  uformærkt  Moder- 
stammen. Skolastiken  er,  trods  Jesuiternes  levende  Indsigelse, 
stille  gledet  ind  blandt  de  tilbagelagte  Trin  i  den  menneskelige 
Udviklings  Historie. 


18 
Da  Jesuiterne  efter  Midten  af  det  16.  Aarhundrede  havde 
grebet  Kirkens  Ror  og  med  fast  Haand  stod  for  Styret,  blev  det 
en  farlig  Sag,  særligt  indenfor  katolske  Lande,  at  ville  staa  dem 
imod.  Ringbevægelsen  i  Renæssancens  store  aandelige  Røre 
medførte  imidlertid,  at  alt,  hvad  Hvirvelstormen  havde  rørt  op 
paa  sin  Vej,  førtes  tilbage  til  Udgangspunktet.  Italien  blev  da 
det  Land,  hvor  Vejret  ikke  blot  opstod,  men  hvortil  det  ogsaa 
forstærket  vendte  tilbage.  Alle  Tidens  store  Tanker  —  Oldtids- 

kundskab,  Verdensudvidelsen,  Grublen  over  det  rette  Guds- 
forhold, Kopernikus'  Lære  alle  jog  de  i  sluttet  Trop  tilbage 
sydefter.  Det  var  den  Brusen,  der  gik  forud  for  dette  Vejr,  der 
kaldte  Jesuiterne  frem  til  Værn  om  den  gamle  Kirke.  Det  var 
Tankeknyttet  selv,  der,  ophedet  af  Farten,  strøget  i  Glød  af 
Modstanden,  som  en  brændende  Ildkugle  for  ind  over  Italien  og 
slog  ned  i  Moderlandets  Grund.  Ildkuglens  Navn  var  Giordano 
Bruno.  Stedet,  hvor  den  sluktes,  hans  Baalplads  i  Rom. 

Selve  Giordano  Brunos  Liv  gengiver  den  Kresbevægelse, 
hvorfor  han  blev  det  klareste  Udtryk.  Aandeligt  og  legemligt 
kom  han  til  at  beskrive  Banen:  Italien,  Sveits,  Frankrig,  Eng- 
land, Tyskland,  Italien.  I  sin  personlige  Udvikling  havde  han 
optaget  og  gennemløbet  hele  Fortidens  Udvikling  fra  Athen  til 
Jerusalem  og  til  Paven  i  Rom.  Han  blev  da  det  ypperste  Ud- 
tryk for  den  Lasso,  som  den  samlede  Datid  med  al  sin  Kraft 
og  Færdighed  udslyngede  for  at  indfange  og  fatte  Tilværelsens 
Gaade. 

Giordano  Bruno  er  født  i  Nola  i  Italien  1548.  Hans  Fødeby 
ligger  en  3  Mils  Vej  østlig  for  Neapel  i  det  „lykkelige  Campa- 
nien".  Vesuv  skiller  den  fra  Napoli-Bugten.  Naturen  har  ødslet 
sin  Skønhed  paa  Egnen.  Omgivelserne  gav  ham  deres  Præg. 
Hed,  yppig,  mættet  med  Lys  og  Farver  som  sin  solvarme  Hjem- 
stavn, havde  han  som  den  nær  til  Vulkanen.  Han  kendte  ikke 
Tusmørkets  Taagevemod  og  langsomme  Overgange,  men  kun 
jublende  Glæde  eller  bitter  Smerte.  Arten  af  hans  Forstaaelse 
var  enten  skarp  og  skærende  som  Dagens  hvide  Sollys  eller 
dyb  og  inderlig  som  Nattens,  der  højner  Hvælvet  og  gør  det 
Blaa  mellem  Stjernerne  bundløst. 

Giordano  Bruno  hørte  til  en  adelig,  men  uformuende  Slægt 
og  fik  en  god,  forberedende  Undervisning.  Men  med  eet,  endnu 
ikke  fuldvoksen,  gjorde  han  et  skæbnesvangert  Skridt,  det 
samme,  som  vi  kender  fra  Luther  og  Ignatius  Loyola.  Kun  15 
Aar  gammel  indtraadte  han  som  Munk  i  et  Dominikanerkloster 
i  Neapel. 

Hvorfor  gjorde  han  dette?  Følte  han  som  Brøde  sit  hede 
Blod  og  sine  aabne,  modtagelige  Sanser?  Mente  han  med  For- 

sageisens  Kniv  at  burde  overskære  hvert  medfødt  Baand,  der 
bandt  ham  til  denne  forføreriske  Verden,  den  dejlige  Natur,  den 
berusende  Vin  og  de  endnu  mere  berusende,  sorte  Øjne?  Følte 
han  allerede  sit  Sind  tankeplettet  og  smittet  med  Tvivl  ved  Læs- 
ning af  Oldtidens  latinske  og  græske  Forfattere?  Handlede  han 
overhovedet  efter  Overlæg  eller  blot  efter  heftig,  pludselig  Ind- 
skydelse, et  Bytte  for  de  voldsomme  Sindsbevægelsers  Over- 
gange, som  han  var  undergiven  hele  sit  Liv  igennem?  Vi  veed 
det  ikke.  Kun  vide  vi,  at  han  ved  dette  sit  afgørende  Skridt 
knappede,  som  han  selv  har  udtrykt  det,  „den  første  Knap  paa 
sin  Kjortel  galt,  saa  at  ingen  af  de  andre  kunde  knappes  rigtigt". 
I  højere  Forstand  handlede  han  dog  ret,  ihvorvel  han  herved 
viede  sig  til  Undergang  og  den  Dom,  der  siden  ramte  ham.  Thi 
idet  han  saaledes  uden  Tøven  fulgte  et  af  sit  Folks  og  sin  Tids 
dybe  Instinkter,  hævedes  hans  Udvikling  og  Martyrium  til  mere 
end  blot  Enkeltmands.  Han  blev  selv  det  levende  Udtryk  for 
en  almen  menneskelig  Tankerække,  en  af  Vejstenene,  der  af- 
mærker den  menneskelige  Udviklings  Historie. 

Han  fandt  ikke  i  Klostret  den  Fred,  som  han  søgte.  Naturen, 
den  syndige,  forbandede  Natur,  som  han  skulde  forsage,  fulgte 
ham  som  trofast  Ven  ind  i  Cellen.  Den  lo  i  Mindet  om  hans 
Barndoms  Indtryk  fra  Vinjer  og  Bjergskraaninger.  Den  vinkede 
blaaligt  betagende  i  blot  et  Glimt  af  Napolis  Golf  fra  Ischia  til 
Capri.  Den  lagde  som  Nattekøling  sin  Haand  paa  hans  Pande 
med  et  Tit  fra  Gluggen  af  en  enlig  Stjerne.  Ja,  den  listede  sig 
ind  i  ham  selv.  Den  blev  til  Selvtænkning,  der  smykkede  den 
bare  Mur  af  Kirkens  Tvangslærdomme;  den  groede  i  ham  som 
Tvivl,  og  slog  sig  stundom  lystigt  løs  i  Smaapuds  og  Brud  paa 
Tugten.  Hvo  var  ham  selv?  Hvad  var  Livet?  Enten  den  blege 
Skygge,  kvalt  fra  Form  og  Blod  og  Farver,  med  kun  døde  Dog- 
mer ristede  paa  Sindets  liggraa  Pergament?  Eller  hans  varm- 
blodige Jeg,  en  Tvillingbroder  til  den  jublende  Natur  derude, 
begge  vakt  af  Gud  til  Live  i  eet  saligt  Skaberkys? 

Vi  kan  dunkelt  skelne  Gangen  i  Brunos  Udvikling  inde  i 
Cellen.  Hans  fyrige  Sind  og  Tilbøjelighed  til  stærke  Udslag 
maatte  hurtigt  røbe  ham  for  hans  Overordnede.  Tidligt  blev 

han  mistænkt  for  at  være  Kætter.  Første  Gang  gav  han  Anled- 
ning hertil  ved  at  fjærne  alle  Helgenbilleder  fra  sin  Celle  og  kun 
beholde  et  Krucifiks  tilbage.  Efter  hans  egen  senere  Tilstaaelse 
nærede  han  lige  fra  sit  18.  Aar  Tvivl  om  Treenighedslæren.  Da 
han  som  ældre  var  bleven  viet  til  Præst,  forsvarede  han  Arius' 
gamle,  forkætrede  Lære  om,  at  Kristus  ikke  var  født  af  Faderen, 
men  kun  var  et  skabt  Væsen.  Man  bestemte  sig  da  til  at  anklage 
ham  for  Inkvisitionen.  Men  Bruno  fik  Nys  herom.  Efter  i  13 
lange  Aar  at  have  holdt  ud  i  Klostret  flygtede  han  i  Slutningen 
af  Aaret  1576  bort  derfra,  nordpaa  til  Rom.  Men  da  Inkvisitionen 
ogsaa  her  kom  efter  ham,  aflagde  han  Munkedragten  og  flygtede 
videre  mod  Nord. 

Fra  nu  af  begyndte  han  et  omflakkende  Liv,  der  varede  ved 
lige  til  hans  sidste  Fængsling.  Under  dette  Vandreliv  fortsatte 
han  med  glødende  Iver  de  alt  i  Klostret  begyndte  Studier.  Nu, 
da  ingen  ydre  Tvang  hindrede  ham,  strakte  de  sig  fra  Oldtidens 
græske  Filosofer  lige  til  Kopernikus.  Som  ung  havde  han  anset 
dennes  Lære  for  Afsind;  nu  blev  han  en  begejstret  Tilhænger 
deraf.  Og  hurtigt  modnedes  i  disse  Aar  hos  den  30-aarige  unge 
Mand  den  storladne  Forstaaelse  af  Tilværelsen,  som  han  med 
stigende  Klarhed  søgte  at  fremstille  for  andre,  hvor  han  drog 
frem. 

Efter  to  Aars  Omflakken  i  Norditalien  drog  han  over  Alperne 
til  Frihedens  forjættede  Land,  Sveits,  og  søgte  naturligvis  til  Re- 
formationens Hovedby,  Genf.  Her  synes  han  i  sin  første  Be- 
gejstring at  have  sluttet  sig  nær  til  Calvinisterne.  Han  lod  sig  i 
hvert  Fald  indskrive  ved  Universitetet,  hvilket  forudsatte  Til- 
slutning til  Calvins  Lære.  Men  han  tabte  hurtigt  Smagen  for 
calvinsk  Frisind.  At  forkætres  blandt  Kættere  snærper  dobbelt. 
Og  fordi  han  ikke  troede  paa  den  katolske  Lære  om  Vin  og 
Brøds  Forvandling  til  Jesu  virkelige  Legem,  fulgte  ikke,  at  han 
derfor  skulde  sværge  just  til  Calvins  Forklaring.  Dette  krævedes 
imidlertid  som  en  Selvfølge.  Det  ene  Ord  tog  da  det  andet.  Han 
kaldte  Præsterne  dér  for  „Skolelærere",  de  ham  for  Kætter  og 
bandlyste  ham.   Efter  kun  faa  Maaneders  Ophold  forlod  han 

atter  Genf,  opfyldt  af  Bitterhed  og  grundigt  belært  om  de  Re- 
formertes Snæversind. 

Herfra  drog  han  til  Toulouse,  hvor  han  et  Par  Aar  som  Pro- 
fessor ved  Universitetet  holdt  stærkt  besøgte  Forelæsninger  over 
Astronomi.  Det  er  betegnende  for  hans  Tankegang,  at  Længselen 
efter  Hjemmet  her  iklædte  sig  Ønsket  om  Forsoning  med  den 
katolske  Kirke.  For  ham  stod  det,  som  om  han  kun  havde  brudt 
med  Klostret,  men  ikke  med  Kirken.  Han  var  jo  dog  selv  den 
samme  som  Drengen  fra  Nola,  Ynglingen  fra  Neapel.  Endnu 
lød  i  hans  Indre  Kirkeklokkernes  Klang,  saaledes  som  de  ved 
Solnedgang  havde  tonet  med  Genlyd  fra  Hjemmets  lilla  Bjerg- 
skraaninger.  Endnu  fornam  han  den  blandede  Lyd  af  den  fjærne 
Gadetummel,  der  dæmpedes  og  tabte  sig,  naar  i  Klosterkirken 
den  lille  Klokke  ringede  og,  under  Duft  af  Blomsterne  fra  Al- 
teret og  de  svingede  Røgelsekar,  Messesangen  brusende  rejste 
sig  og  steg  som  Golfens  Storbølger  med  Skumvinger  paa  Flugt 
mod  Gud. 

Men  han  troede  jo  ikke  længer  paa  Kirkens  Lære!  Hvor 
kunde  han  da  ønske  at  slutte  sig  til  den?  Troede.  Nej,  ikke  i  be- 
grænset Forstand.  Men  dog  var  Kirkens  Dogmer  hans,  Dele  af 
hans  Udvikling,  endnu  som  Billeder  hans  fulde  Eje.  Ved  den 
hellige  Aand  f.  Eks.  forstod  han  nu  Verdenssjælen;  ved  Him- 
merig, Skærsild  og  Helvede  Sjælenes  fortsatte  Liv  under  be- 
standig nye  Former.  Men  var  han  derfor  fradømt  sit  eget  Eje? 
Saae  ikke  enhver,  der  hyldede  Kopernikus'  Lære,  ligefuldt  Solen 
hver  Morgen  staa  op,  hver  Aften  gaa  ned?  Var  man  et  mindre 
kærligt  Barn,  fordi  man  som  voksen  vidste,  at  Moders  Arm  om 
ens  Hals  ikke  er  Kærligheden  selv,  men  kun  dens  Udtryk? 

Det  gik  Giordano  Bruno  her,  som  det  gaar  enhver,  der  har 
gennemlevet  en  Udvikling  og  er  sig  dette  klart  bevidst.  Han 
følte  i  sig  Vækstforbindelsen  mellem  det  gamle  og  det  nye.  Men 
det  Svar,  som  han  fik,  var  det  samme,  som  enhver  fast  afsluttet 
Tankegang  kun  ser  sig  i  Stand  til  at  give:  Videre  Udvikling  er 
Frafald,  er  Synd.  Man  stillede  som  første  Fordring  til  ham,  at 
han  straks  skulde  vende  tilbage  til  sit  Kloster,  blive  Munk  igen 
og  underkaste  sig  Straffen  for  sin  Flugt.   Det  hverken  kunde 

eller  vilde  han.  Saa  forblev  da  ikke  blot  Klostrets,  men  Kirkens, 
Hjemmets,  Fædrelandets  Dør  lukt  for  ham.  Han  var  og  blev 
kun  en  landflygtig  Stakkel,  hans  hele  Stilling:  forløben  Munk. 

Huguenotkrigene  standsede  hans  Virksomhed  i  Toulouse. 
Han  drog  da  til  Paris.  Ved  Universitetet  her  —  engang  Evropas 
ypperste,  nu  havde  det  en  farlig  Medbejler  i  hans  Hjemlands 
Padua  —  optraadte  han  som  akademisk  Lærer.  Udsigterne  var 
ikke  gunstige  for  en  Mand,  der  som  han  bekæmpede  Aristoteles, 
Skolastikens  Kælebarn.  Den  sidste,  der  i  Paris  havde  forsøgt 
dette,  var  Petrus  Ramus  (Pierre  de  la  Ramée).  Til  Løn  var  han 
af  en  kongelig  Kommission  bleven  fradømt  Retten  til  at  under- 
vise, havde  maattet  drage  i  Landflygtighed  og  var  tilsidst  bleven 
dræbt  i  Paris  Bartolomæusnatten.  Gik  det  saaledes  med  det 
grønne  Træ,  en  indfødt  og  berømt  Mand,  maatte  en  fordreven 
fremmed  vel  tage  sig  iagt,  især  naar  han  som  Giordano  Bruno 
mødte  m.ed  dobbelt  Plet,  som  Fjende  af  Aristoteles  og  Tilhænger 
af  Kopernikus.  Den  nye  Lærer  var  da  klog  nok  til  at  optræde 
med  lukket  Visir,  idet  han  blot  angav  sig  som  Lærer  i  den  saa- 
kaldte  „Lulliske  Kunst",  en  Slags  Hukommelses-Lære,  derefter 
Opfinderen  Raimundus  Lullus'  Metode  paa  eengang  skulde 
skærpe  Hukommelsen  og  indøve  Begrebsforbindelser.  Kunsten 
i  sig  selv  var  vistnok  tør  og  tung  nok,  men  Giordano  Bruno 
vidste  at  give  den  Liv.  Som  Eksempler  paa  Ideeforbindelser 
indsmuglede  han  sine  egne  Anskuelser  og  bibragte  saaledes  be- 
hændigt og  uformærkt  Tilhørerne  sine  kætterske  Begreber. 

Ideen  med  Hukommelseskunst  og  Forbindelsesbegreber  viste 
sig  praktisk.  Mistanken  indlulledes,  og  selv  erhvervede  han  sig 
gode  Forbindelser.  Han  kom  endog  i  Kongens,  Henrik  III's 
Gunst.  Denne  anbefalede  ham,  da  han  1583  drog  videre  nord- 
paa,  og  saaledes  kom  Giordano  Bruno  under  sit  Ophold  i  Lon- 
don til  at  bo  som  Gæst  i  den  franske  Gesandt,  Markien  af  Ca- 
stelnaus  Hus.  De  to  Aar,  han  tilbragte  i  England,  udgjorde  hans 
lykkeligste  Tid.  Under  gunstige  Forhold,  i  et  gæstfrit  Hjem, 
blandt  højt  dannede  Personer  turde  han  for  første  Gang  i  sit 
Liv  fuldt  være  sine  Anskuelser  bekendt  og  virke  for  deres  Ud- 
bredelse.  Med  en  forbavsende  Frodighed  og  Kraft  udfoldede 

han  da  ogsaa  sit  Tankeliv.  Fem  betydelige  Skrifter  affattede  paa 
Italiensk  udgik  fra  hans  Haand,  i  hvilke  han  belyste  sin  Opfat- 
telse fra  forskellige  Sider.  Paa  Titelbladene  angaves  dog  andre 
Trykkesteder  end  London  for  at  forskaane  Bogtrykkeren  for 
mulige  Ulemper. 

Samtidig  holdt  han  ved  Universitetet  i  Oxford  Forelæsninger 
over  sin  Lære  om  Himmelrummet  og  om  Sjælens  Udødelighed. 
Ligeledes  gaves  der  ham  Lejlighed  til  i  en  stor,  offentlig  Dispu- 
tation  at  bryde  Lanse  med  Skolastikens  Forsvarere.  At  han 
mødte  Modstand,  var  klart.  Han  var  jo  ikke  blot  Tilhænger  af 
den  radikale  Kopernikus,  men  gik  langt  videre  end  denne.  Hans 
Tankesæt  og  Følemaade  var  ogsaa  meget  forskellige  fra  Eng- 
lændernes, der  forekom  ham  raa  og  plumpe.  Men  det  afgørende 
var,  at  han  fik  Lov  til  frit  at  udtale  sig,  og  at  han  følte  sig  tilfreds 
med  sig  selv  og  sin  Virksomhed. 

Da  den  franske  Gesandt  efter  et  Par  Aars  Ophold  i  England 
vendte  tilbage,  fulgte  Bruno  med  ham.  For  anden  Gang  op- 
traadte  han  nu  i  Paris,  denne  Gang  med  langt  større  Aabenhed 
og  Dristighed.  I  en  offentlig  Disputation,  der  varede  tre  Dage, 
forsvarede  han  sine  Anskuelser,  ivrigt  støttet  af  unge,  begejstrede 
Tilhængere,  og  beskyttet  af  formaaende  Velyndere.  Frankrig 
med  dets  heftige  Huguenotkrige  var  dog  intet  naturligt  Opholds- 
sted for  ham.  Længselen  drog  ham  ogsaa  østerpaa  for  i  Tysk- 
land blandt  Protestanter  at  udbrede  sine  nye  Ideer.  Han  drog 
da  did  og  førte  i  flere  Aar  en  højst  omskiftelig  Tilværelse.  Han 
forjoges  fra  Marburg,  talte  frit  i  Wittenberg,  havde  ikke  Held 
med  sig  i  Prag  og  fik  sluttelig  fast  Fod  i  Helmstadt.  Hertugen 
af  Brunsvig  ansatte  ham  nemlig  som  Professor  ved  Universitetet 
og  betroede  ham  tillige  sin  Søn,  Henrik  Julius,  til  Lærling.  En 
ny  Tid  synes  nu  at  skulle  oprinde  for  Giordano  Bruno. 

Hans  Elev  blev  kort  efter  ved  Faderens  Død  regerende  Her- 
tug. Henrik  Julius  satte  megen  Pris  paa  sin  Lærer  og  delte  i 
visse  Maader  dennes  fantasifulde  Begejstring.  Han  blev  siden 
selv  Skuespilforfatter  og  ødelagde  blandt  andet  sit  Lands  Penge- 
væsen ved  at  oprette  et  fast  Theater  efter  engelsk  Mønster.  Men 
snart  skiltes  deres  Veje.  Henrik  Julius  drog  op  til  Danmark  for 

at  ægte  sin  Forlovede,  Frederik  II's  ældste  Datter,  Elisabeth. 
Brylluppet  fejredes  i  Foraaret  1590  paa  Kronborg.  Herfra  be- 
gav Hertugen  sig  over  til  Hveen  for  at  besøge  Tyge  Brahe,  om 
hvem  hans  Lærer  havde  talt  i  saa  høje  Toner.  Tyge  Brahe  havde 
nemlig  for  nylig  udgivet  et  Skrift,  der  kom  Giordano  Bruno 
vel  tilpas,  idet  heri  en  Komets  Bane  ansloges  til  at  gaa  paa  tværs 
igennem  „Planetsfærerne".  Tyge  Brahe  og  Giordano  Bruno  var 
altsaa  enige  om,  at  disse  Sfærer  ikke,  som  tidligere  antaget, 
kunde  være  noget  fast  og  uigennemtrængeligt. 

Medens  Henrik  Julius  var  i  Danmark,  legede  Musene  paa 
Bordet  hjemme  i  Brunsvig.  Gejstligheden  angreb  den  fremmede 
Professor,  hvis  Anskuelser  jo  næppe  heller  kunde  kaldes  luther- 
ske. Præsten  Boethe  erklærede  ham  fra  Prædikestolen  i  Lan- 
dets Hovedkirke  for  en  Gudsfornægter  og  lyste  Band  over  ham. 
Teologerne  holdt  med  Præsten,  Giordano  Bruno  stod  alene 
uden  Støtte.  Han  følte  sig  uden  Tvivl  lige  saa  lidt  hjemme  blandt 
Protestanterne  her  som  blandt  Calvinisterne  i  Genf.  Forholdene 
i  Brunsvig  forekom  ham  vistnok  ogsaa  baade  smaa  og  frem- 
mede. 

Paany  greb  han  da  Staven  og  vandrede  bort.  I  Frankfurt  am 
Main  opholdt  han  sig  et  Aarstid  og  udgav  sine  i  Tyskland  paa 
Latin  forfattede  Skrifter.  Men  Opholdet  her  afbrødes  pludseligt. 
Stadens  Øvrighed  var  ham  næppe  gunstig.  Men  hertil  kom  det 
afgørende:  han  modtog  en  Indbydelse  af  en  Landsmand  til  at 
komme  til  Venedig  og  undervise  ham  i  den  „luUiske"  Kunst. 
Gensee  Italien!  Paany  betræde  Fædrelandets  Jordbund,  ind- 
aande  dets  Luft,  omstraales  af  dets  Farver  og  Lys!  Maaske  op- 
træde ved  den  berømteste  af  alle  Højskoler,  den  i  Padua  (Fig. 
65),  og  paa  Hjemmets  Sprog  kunne  udtale  sine  Tanker  for  en 
lyttende,  forstaaende  Flok!  Femten  Aars  Længsler  slog  sammen 
i  en  dristig  Beslutning.  Han  maatte  afsted. 

Gennem  Ziirich,  hvor  han  opholdt  sig  en  kort  Tid  og  under- 
viste, vistnok  for  at  skaffe  sig  Penge  til  Rejsens  Fortsættelse, 
drog  han  over  Alperne,  førend  Vintersnefaldet  begyndte,  og 
naaede  Venedig  sent  paa  Efteraaret  1591. 

Hans  Vært  og  Lærling,  den  venetianske  Adelsmand  Giovanni 

Mocenigo,  var  et  uklart  Hoved.  Hans  Interesse  for  Giordano 
Bruno  skrev  sig  blot  fra,  at  han  havde  læst  et  af  dennes  Skrif- 
ter om  Hukommelseskunsten.  Instinktmæssigt  havde  han  fattet, 
at  her  laa  noget  under.  Og  for  at  blive  delagtiggjort  i  disse  skjulte 
Kundskaber,  maaske  om  at  lave  Guld,  om  de  Vises  Sten  eller 
lignende,  havde  han  indbudt  Forfatteren  til  sig.  Men  da  han 
efter  et  halvt  Aars  Undervisning  stadig  ikke  fik  noget  at  vide 
om  det,  hvorom  han  egentlig  ønskede  Besked,  blev  han  utaal- 
modig.  At  det  var  en  Kætter,  han  husede,  var  han  bleven  klar 
over,  og  dette  gjorde  ikke  Sagen  bedre.  Han  endte  da  med  at 
bekende  sin  Kvide  for  sin  Skriftefader.  Denne  befalede  ham,  at 
han  skulde  anmelde  sin  farlige  Husfælle  for  Inkvisitionen  samt 
holde  ham  indespærret,  indtil  Inkvisitionen  fik  ham  afhentet. 
Mocenigo  fulgte  sin  Skriftefaders  Raad.  I  Maj  1592  førtes  Gior- 
dano Bruno  til  Inkvisitionens  Fængsel. 

Det  gik  ham  i  Fængslet  i  Venedig  ligesom  i  sin  Tid  som  fri 
Mand  i  Toulouse.  Han  var  ikke  fuldt  klar  over  Dybden  af 
Bruddet  mellem  sig  og  Kirken.  Han  havde  lært  baade  calvinsk 
og  luthersk  Snæversind  at  kende  og  udtalt  sig  skarpt  baade  mod 
de  altid  kivagtige  Reformerte  og  mod  Protestanterne  med  deres 
bare  Tro,  der,  idet  den  inddrog  Kirkegodset,  foreløbigt  levede 
højt  paa  Fortidens  gode  Gerninger.  Hjemmets  Kirke  stod  for 
ham  som  den,  der  passede  ham  bedst,  den,  hvis  Forestillinger 
gled  sammen  med  hans  Barndoms-  og  Ungdomsindtryk  og 
ypperligt  egnede  sig  til  Billeder,  til  Symboler  for  hans  senere 
Tanker.  Han  mente  sig  saa  meget  mindre  i  Uoverensstemmelse 
med  Kirken,  som  hans  Hovedlærdom  netop  var  —  hvad  alt 
Kardinal  Nicolaus  Cusanus  havde  udtalt:  —  „at  Mennesket  er 
et  endeligt  Væsen  og  dets  højeste  Viden  derfor  bevidst  Uviden- 
hed." 

Han  var  naaet  til  dette  øverste  Punkt  i  Kirketaarnets  Vindel- 
gang,  hvor  Rækværket  manglede,  og  Dogmernes  sikre  Ord  for- 
vandlede sig  til  Billedtale.  Han  stod  højt  over  Mængden,  oppe 
hvor  Spiret  svajede.  Men  ad  Kirketrappen  var  han  naaet  derop, 
og  han  stod  jo  altsaa  fremdeles  paa  Kirkens  Grund.  Som  et 
godt,  aabenhjertigt  Barn  fortalte  han  da  Inkvisitionen  alt,  hvad 

han  havde  levet,  følt  og  ment,  i  det  Haab,  at  man  vilde  forstaa 
ham  og  unde  ham,  nu  da  han  var  vendt  hjem,  en  beskeden  Plads 
i  Hjemmet.  Han  var  villig  til  at  indrømme,  at  han  var  faret  vild 
i  meget;  hans  meste  Viden  var  kun  Viden  om  egen  Uvidenhed; 
han  ønskede  kun  eet:  Fred  med  Kirken, 

Hele  denne  Giordano  Brunos  første  Optræden  viser  ham  fra 
hans  svage,  bløde  Side,  hvor  det  ubestemte  traadte  i  Forgrunden 
og  Omridsene  udviskedes.  Indenfor  hans  ejendommelige  Være- 
maade  svarer  den  til  Luthers  første  Bøn  i  Worms  om  Betænk- 
ningstid. Begge  følte  en  naturlig  Trang  til  endnu  engang  at  samle 
sig,  til  indenfra  at  faa  den  Korsgang  tydelig  tegnet,  som  deres 
Overbevisning  bød  dem  vandre.  Da  dette  var  sket,  gik  begge 
frem  uden  Vaklen. 

For  Giordano  Brunos  Vedkommende  foregik  den  anden 
Fremstilling  for  Dommerne,  dengang  da  Inkvisitionen  i  Rom 
havde  faaet  ham  udleveret  fra  Venedig  under  Henvisning  til,  at 
han  var  saa  stor  en  Kætter  og  tidligere  var  bortløben  fra  et 
Kloster  i  disse  Egne.  I  seks  lange  Aar  holdtes  han  nu  fængslet 
i  Rom,  og  i  denne  Tid  søgte  man  ad  forskellige  Veje  at  fravriste 
ham  en  Tilbagekaldelse.  Men  han  holdt  standhaftig  ud.  Med  den 
sikre  Udsigt  til  en  forsmædelig,  pinefuld  Død  fastholdt  han  sin 
Opfattelse  af  Kristendommen  i  Modsætning  til  Kirken,  nægtede 
han  at  ville  afsværge  sin  Lære. 

Hvilken  var  da  denne  Lære?  Først  og  fremmest  lærte  han 
med  Kopernikus,  at  Jorden  ikke  stod  stille  i  Verdens  Midte, 
men  tvertimod  drejede  sig  om  sig  selv  og  derhos  bevægede  sig 
ligesom  alle  de  andre  Planeter  i  Kresgang  om  Solen.  Men  Gior- 
dano Bruno  gik  langt  videre  end  Kopernikus.  Han  nægtede,  at 
Fiksstjernehimlen  udgjorde  Verdensrummets  Grænse.  Hver  af 
hine  Stjerner  deroppe  er  selv  en  Sol  omkreset  af  Planeter. 
„Himlen"  er  kun  Grænsen  for  vor  Synskreds,  ikke  for  Verden. 
Thi  Verden  er  uendelig. 

Det  kan  du  slutte  ad  to  Veje.  Dels  fra  dig  selv.  Hvor  Du  saa 
vandrer  hen,  saa  langt  du  kan  mod  nord,  mod  syd  og  allevegne, 
flytter  Synskresen  sig  med  dig,  og  du  danner  bestandig  Midt- 
punktet i  den.  Du  kan  ikke  nævne  noget  Sted  saa  langt  borte, 

noget  Tal  saa  højt  og  stort,  at  du  jo  kan  tænke  dig  et  Sted,  der 
er  paa  den  anden  Side  deraf,  et  Tal,  der  er  endnu  større.  Men 
kan  du  hverken  finde,  sætte  eller  tænke  en  Grænse  forVerden, 
maa  den  være  ubegrænset.  —  Dels  kan  du  slutte  det  samme 
fra  Gud.  Gud  er  jo  ikke  en  endelig  Gud,  men  en  uendelig.  Men 
til  en  uendelig  Aarsag  maa  svare  en  uendelig  Virkning.  Og  Gud 
er  ikke  en  karrig,  men  en  god  Gud,  der  vil  meddele  alt,  hvad 
han  formaar.  Saa  baade  formelt  og  reelt  maa  vi  slutte  fra  vort 
Begreb  om  Gud  til  et  uendeligt  Antal  af  Verdener  og  Væ- 
sener. 

Lad  dig  ikke  i  Forhold  som  disse  gendrives  af,  at  man  paa- 
staar,  at  det  er  uhørt,  ugudeligt  og  i  Strid  med,  hvad  alle  Myn- 
digheder lærer.  Husk,  at  Bevisbyrden  paahviler  ikke  dig,  men 
netop  den,  der  vil  hævde,  at  Verden  alligevel  er  endelig.  Men 
formaar  ingen  at  bevise  dette,  saa  forsvinder  alle  absolute  Avto- 
riteter  baade  legemlige  og  aandelige.  Der  er  intet  absolut  Sted, 
Hvile,  Bevægelse,  Tyngde  o.  s.  v.  Det  er  alt  kun  relativt.  Der 
er  ingen  absolut  Myndighed  med  Ret  til  at  baste  din  Tanke.  Kun 
een  er  det  absolute:  Gud. 

Hvad  er  Gud?  Gud  er  eet  og  alt,  det  tilgrundliggende,  det 
vedblivende  i  det  foranderlige.  Naturens  Aarsag,  Aarsagens  Na- 
tur. Han  er  Sjælenes  Sjæl  og  alle  Tings  Væsen.  Derfor  er  Gud 
paa  eengang  let  at  fatte  og  umulig  at  forstaa. 

Gud  er  let  at  fatte.  Thi  han  er  fuldt  ud  til  Stede  overalt,  i  Na- 
turen og  i  dig  selv.  Naturen  er  ikke  et  intet  eller  noget  ondt. 
Den  er  Guds  Udtryk.  Naturkundskab  er  Kundskab  om  Gud, 
Hvert  Fremskridt  i  Naturerkendelsen  —  saaledes  som  nys  Ko- 
pernikus'  og  Tyge  Brahes  —  er  en  Aabenbaring.  Naturens  Liv 
er  Bevægelse,  bestandig  Overgang  i  Former,  Verdens-Sjælens 
evigt  virkende  Kunstnersnille.  Følg  disse  Bevægelser,  fold  dem, 
saaledes  som  de  udfolder  sig  i  det  Ydre,  atter  sammen  i  Tan- 
kens Forstaaelse!  Saa  fatter  du  Gud,  saa  ejer  du  Gudsforstaael- 
sens  Glæde,  skuer  Gud  Ansigt  til  Ansigt.  Thi  Gud  er  din 
Tanke.  Gud  er  Sjælen  i  din  Sjæl,  som  han  er  Sjælen  i  den  hele 
Natur. 

Hvad  du  selv  er?  En  af  de  bevægelige  Enkeltformer  for  Gud. 

Netop  som  ejendommelig  Enkeltdel,  hvortil  intet  andet  ganske 
svarer,  har  du  Selvstændighedens  evige  Liv.  Formerne  veksler. 
Gennem  Overgangene  fra  Liv  til  Død,  Lyst  til  Smerte  ytrer 
Bevægelsen  sig.  Men  Gud  er  det  vedblivende.  Og  du  er  en  Del 
af  Gud.  Du  er  evig.  Gennem  Lyst  og  Smerte,  Liv  og  Død,  som 
Spiralbanen  fremefter  snor  du  dig,  stiger  du  opad  mod  det 
uendelige  Maal,  hvor  alt  er  eet,  Virken  og  Liden,  Lyst  og  Smerte, 
Liv  og  Død.  Eet  i  Gud.  Thi  Gud  er  alt.  Men  Gud  er  eet. 

Gud  er  umulig  at  forstaa.  Din  Trang  til  at  fatte  ham  stilles 
ikke.  Thi  som  Enkeltvæsen  er  du  endelig,  men  Gud  er  uende- 
lig. Du  kan  kun  tro  paa  Gud.  Din  Viden  om  Gud  lader  sig  kun 
udtrykke  negativt:  Gud  er  uendelig,  ubegrænset,  ufattelig.  Din 
højeste  Viden  er  Viden  om  egen  Uvidenhed. 

Heri  ligger  dit  Væsens  Smerte.  Dit  Væsen  er  Længsel,  en 
ustillet  Trang.  Du  kræver  Bevægelse.  Uden  Forandring  ingen 
Lystfølelse.  Men  Lysten  forudsætter  Ulyst  som  Baggrund.  Der- 
for er  ingen  Lyst  uden  iblandet  Sorg. 

Den  Bevægelse,  hvormed  du  sætter  fra,  er  Anger.  Den  be- 
staar  i  Mishag  med  det  nærværende,  Sorg  over  at  have  fundet 
dig  tilfredsstillet  derved,  og  Trang  til  fra  det  mørkere,  lavere  at 
hæve  dig  opad  mod  Lyset. 

Den  Bevægelse,  hvormed  du  stræber  frem,  er  sorgblandet. 
Thi  øget  Viden  er  øget  Smerte.  Sommerfuglen,  der  drages  mod 
Lyset,  veed  ikke,  at  det  er  Døden.  Mennesket  veed  det  og  søger 
dog  Lyset.  Højere  Maal  er  vel  højere  Smerte,  men  ogsaa 
højere  Lyst. 

Lyst  og  Smerte  er  Livets  Vilkaar.  —  Kunde  man  ikke  tænke 
sig  en  Guldalder,  eller  en  kommende  menneskelig  Saligheds 
Tilstand  uden  Smerte,  med  blot  hvilende  Lykke,  Dyd  og  Fred? 
—  Nej,  thi  saa  blev  Mennesket  et  blot  uvidende  Dyr.  Men 
Lykke  er  Viden,  Dyd  er  selvvalgt  Daad,  og  Hvilen  den  tungeste 
Byrde  af  alle. 

Menneskets  Væsen  er  Trangen  mod  Gud.  Det  drives  af  Kær- 
lighed, Kærligheden  til  Lyset,  det  endeliges  Higen  mod  det 
uendelige.  Den  evige  Længsel,  der  aldrig  faar  Fred,  det  er  Li- 
vets dybeste  Hemmelighed. 

Det  var  denne  Opfattelse,  som,  fostret  i  lange  Landflygtigheds 
Aar,  Giordano  Bruno  nu  troligt  fastholdt  i  seks  endnu  længere 
Aar  som  Fange.  Paven  søgte  paa  forskellige  Maader  at  over- 
bevise ham.  Jesuiternes  ypperste  Disputator,  Bellarmin,  fik  det 
Hverv  at  gendrive  den  fangne,  men  det  lykkedes  ham  ikke  at 
bevæge  denne  til  at  tilbagekalde.  Tilsidst  opgav  man  Forsøget. 
Bellarmin  fik  Kardinalshatten.  Giordano  Bruno  blev  udstødt  af 
sin  Orden,  lyst  i  Kirkens  Band  og  overgivet  til  den  verdslige 
Magt  med  Anmodning  om,  at  denne  vilde  straffe  ham  mildt  og 
uden  Blodsudgydelse.  Dette  var  den  sædvanlige  Formular  for 
Dom  til  Baalet.  Giordano  svarede:  „Maaske  skælver  I  mere 
ved  at  forkynde  mig  Dommen,  end  jeg  ved  at  høre  den."  Den 
17.  Februar  1600  blev  han  brændt  paa  Torvet  Campo  di  fiore  i 
Rom.  Rolig  uden  Vaklen  besteg  han  Baalet.  „Øget  Viden  er 
øget  Smerte."  Ingen  Klagelyd  undslap  ham.  Gudsfornægteren 
døde  frejdigt  i  Troen  paa  sin  Gud. 

Giordano  Bruno  samlede  alle  Tidens  store  Tanker  til  en  En- 
hed og  gav  dem  nyt  Indhold.  Han  antog  Kopernikus'  Lære,  men 
brød  igennem  hans  ydre  Sfære,  den  stille  Fiksstjernehimmel. 
Han  udvidede  Verden  langt  ud  over,  hvad  Kolumbus  og  Vasco 
di  Gama  havde  drømt  om,  idet  han  erklærede  den  for  uendelig. 
Han  fastholdt  Grækernes  Lære  om  Naturens  Kunstværk,  men 
gjorde  det  til  noget  andet  ved  at  paahælde  Hvilen  Bevægelse, 
Viden  Uvidenhed,  Lysten  Smerte.  Han  bandt  Ild  under  Vin- 
gerne paa  Nicolaus  Cusanus'  Lære  om  „den  bevidste  Uviden- 
hed". Han  danner  den  skarpeste  Modsætning  til  Jesuiterne. 
Medens  disse  tættede  Skolastikkens  Skal  og  samlede  Guds, 
Kristi,  Verdens  Betydning  om  Romerkirken  som  Maal,  sprængte 
Giordano  Bruno  ikke  blot  Romerkirken,  men  Jordens  Eneherre- 
dømme, spredte  Guds  Virksomhed  til  en  Uendelighed  af  Ver- 
dener med  evig  Udvikling  som  Vej  og  Maal. 

Herved  danner  Giordano  Bruno  Skel  ikke  blot  indenfor  det 
16.  Aarhundrede,  men  i  Menneskeaandens  Udviklingshistorie  i 
det  hele.  Hvor  uklar  og  digterisk  farvet  end  hans  Lære  var,  har 
han  for  første  Gang  udtalt  Tanker,  som  ikke  atter  kan  slippes. 
Han  har  med  andre  Ord  iklædt  de  menneskelige  Forsøg  paa  at 

løse  Tilværelsens  Gaade  ny  Form.  Knap  300  Aar  efter  hans 
Død  blev  der  paa  Campo  di  fiore  rejst  et  Mindesmærke  over 
ham  paa  samme  Sted,  hvor  han  var  bleven  brændt.  Et  mere 
betydningsfuldt  Mindesmærke  over  Giordano  Bruno  er  rejst, 
idet  Eftertiden  har  tilegnet  sig  hans  Tanke  om  Udvikling.  Han 
er  en  aandelig  Fader  ikke  blot  til  Lessing,  Lamarck  og  Darwin, 
men  til  Nutidens  brede  Tro  paa  Fremskridtet.  Hans  anden  store 
Tanke  derimod,  \'erdens  Uendelighed,  er  endnu  knapt  naaet 
frem  over  Himmelranden  af  Nutidens  Bevidsthed. 

Ogsaa  rent  personlig,  ved  sit  Liv  og  sin  Lære  og  dermed  føl- 
gende Skæbne,  er  Giordano  Bruno  bleven  en  af  Menneske- 
hedens store  Skikkelser.  Han  døde  som  et  Offer  for  Menneske- 
tankens Hjemve.  Ikke  blot  den  landflygtige  Munks,  der,  læng- 
selsdreven  tilbage  til  Fædrelandet,  brændtes  af  Jesuiter.  Men 
Mennesketanken  selv,  der,  kun  følgende  sin  Drift,  i  selve 
Længselen  gennemlever  Endelighedens  Smerte,  higer  mod  Ly- 
set, brændes  i  Gud. 

II 

ÆGTESKAB 

OG  TROSBEKENDELSE 

(HENRIK  VIII  AF  ENGLAND) 


1 

HENRIK  VIII  af  England  syntes  ikke  af  Forholdene  bestemt 
til  at  skulle  blive  Hersker.  Som  yngre  Søn  af  Henrik  VII 
fik  han  derfor  en  blot  lærd,  gejstlig  Uddannelse.  Skolastik  blev 
hans  kæreste  Læsning,  Thomas  af  Aquino  hans  Yndlingsforfatter. 
Da  imidlertid  hans  ældre  Broder  Arthur  døde  og  efterlod  sig  en 
ung  Enke,  Ferdinand  den  katholskes  Datter,  Katharina,  aabnede 
der  sig  med  eet  Udsigt  for  ham  til  at  blive  baade  Konge  og  Ægte- 
mand. Efter  sin  Faders  Begæring  fik  han  pavelig  Tilladelse  til 
engang  at  maatte  ægte  hende;  thi  han  var  endnu  for  ung.  Men 
da  Trolovelsen  skulde  foregaa,  svarede  den  unge  Brudgom:  Nej, 
sikkert  efter  sin  Faders  Tilskyndelse  eller  Befaling.  Det  viste 
sig  nemlig  nogen  Tid  efter,  da  Henrik  VII  blev  Enkemand,  at 
han  selv  agtede  at  ægte  sin  Søns  Enke.  Døden  hindrede  ham 
imidlertid  heri,  1509  besteg  Henrik  VIII  Tronen  og  ægtede  den 
omstridte. 

Naar  man  kender  Henrik  VIII's  (Fig.  66)  senere  Udvikling, 
var  der  noget  i  dette  Giftermaalsvæv,  der  maa  antages  at  have 
virket  tiltrækkende  paa  ham.  Vanskeligheden  og  det  forbudne 
æggede  ham.  Af  Naturen  var  han  nemlig  mest  modtagelig  for 
Paavirkning  ad  saadan  Vej.  Men  han  var  derhos  lunefuld,  snu 
og  voldsom.  Hans  Forhold  til  Sager  og  Personer  beskrev  senere 
næsten  altid  en  og  samme  Bane.  Først  lydelig  Glæde  og  varm 
Begejstring,  helst  hidset  ved  Modstand.  Saa  Mistanke.  Sluttelig 
Had  og  voldsom  Forfølgelse.  Denne  sidste  endte  som  oftest 
med  vedkommendes  Undergang. 

Ved  lang  Øvelse  erhvervede  imidlertid  Henrik  VIII  sig  en 
sjælden  Færdighed  i  ikke  selv  at  dræbe  sit  Offer,  men  efter  at 
have  skræmmet  det  ved  sin  Kradsen  i  Jorden  og  sine  Brøl  at 
jage  det  uforvarende  mod  en  Jærnopstander,  der  bagfra  spiddede 
det.   Englands  Parlament  lod  sig  i  Reglen  bruge  som  saadan 


Fig.  66.   Henrik  VIII. 
(Maleri  i  Hampton  Court.) 


Jærnopstander.  Naar  Ofret  sluttelig  var  fældet,  forvandlededer- 
for  Brølene  —  for  saa  vidt  de  ikke  rettedes  mod  en  ny  Gen- 
stand —  sig  til  huld  Paaskønnelse  af  Parlamentets  Retfærdighed 
og  til  stadig  Fremhæven  af  hans  egen  taalmodige  Virken  for 
Landets  Bedste.  Som  saadan  først  kælen  saa  uvan  Tyr  spiddede 
Henrik  VIII  efterhaanden  et  halvt  Dusin  Hustruer,  et  halvt  Du- 


Henrik  VIII  af  England 


167 


sin  Statsmænd  og  øverste  Gejstlige,  foruden  de  Hundreder  og 
atter  Hundreder  af  mindre  bekendte  Folk,  der  halshuggedes 
eller  brændtes  paa  Baal  (Fig.  67)  rundt  om  i  England. 

I  Begyndelsen  af  Henrik  VIII's  Regering  traadte  disse  hans 
Ejendommeligheder  ikke  saa  tydeligt  frem.  Dels  befandt  han  sig 
endnu  i  de  fleste  Forhold  i  den  første  Begejstrings  Tilstand. 
Dels  havde  hans  Fader  efterladt  ham  et  fyldt  Skatkammer,  som 
det  tog  Tid  at  forøde.  Endelig  yndede  han  i  de  første  Aartier  at 
optræde  paa  Evropas  den  store  Skueplads.  Selv  om  her  hans 
skiftevise  Krige  med  Frankrig  og  Tyskland  blev  resultatløse,  bi- 
drog de  dog  tillige  til,  at 
man  ikke  klart  kunde 
skelne  Billedet  af  ham 
selv. 

Kun  paa  eet  Punkt  i 
dette  første  Tidsrum  faar 
man  et  bestemt  Indtryk 
af  de  Naturanlæg,  der 
senere  skulde  sættes 
fuldt  i  Sving.  Henrik 
VIII  trøstede  sig  let 
oversine  uheldige  Krige. 
Selv  var  han  tilfreds 
med  at  glimre  som  lærd 

Skolastiker,  Romerkirkens  trofaste  Søn  og  gode  Hoved.  Med 
sin  senere  Kansler  Thomas  More's  Hjælp  skrev  han  et  Mod- 
skrift mod  Luther  om  de  syv  Sakramenter.  Heri  søgte  han  at 
bevise,  at  Vin  og  Brød  i  Nadveren  virkelig,  som  Romerkirken 
lærte,  forvandledes  til  Kristi  Legeme  og  Blod,  saa  at  Luthers 
Forklaring  om  blot  „i,  med  og  under"  var  løs  og  ugudelig  Tale. 
Med  kongelig  og  lærd  Overlegenhed  behandlede  han  sin  Mod- 
stander, kaldte  ham  en  „Gudsbespotter",  „et  Satans  Lem",  „en 
Helvedhund",  samt  anbefalede  Kejser  og  Rige  at  forfølge  ham 
med  Ild  og  Sværd. 

Samtiden  har  bebrejdet  Luther  Tonen  i  hans  Svar.  Skøndt 
man  dengang  var  vant  til  megen  Groyhed  i  literære  Fejder,  over- 


Fig.  67.   Kætterbaal  paa  Smithfield  i  London. 
(Samtidigt  Træsnit.) 

skred  dog  Luiher  efter  samtidiges  Mening  Sømmelighedens 
Grænser.  Han  nægtede  sig  ganske  vist  heller  ikke  noget,  men 
kaldte  stadigt  Kongen  ikke  for  Henrik  men  „Heinz",  „Heinz  af 
Guds  Unaade",  „en  elendig  Nar",  „en  liderlig  Knægt  og  Løgn- 
hals", hvem  han  vilde  „slaa  den  mod  Kristus  opspyede  Løgn  i 
Halsen  igen"  og  „smøre  hans  Krone  med  hans  egne  Uhumsk- 
heder" o.  s.  V.  Eftertiden  kan  dog  ikke  lade  være  med  at  more 
sig  over  denne  eneste  Afrøfling,  der  nogensinde  blev  Henrik  VIII 
personlig  til  Del.  Den  var  i  andre  Henseender  saa  vel  fortjent, 
og  vedblev  at  virke  endnu  henved  30  Aar  efter.  Det  var  kun  et 
tarveligt  Plaster,  at  Paven  til  Tak  gav  ham  Titlen  „Troens  For- 
svarer", og  at  Thomas  More  forfattede  et  Modskrift,  der  om 
muligt  overgik  Luthers  i  Grovhed. 


2 

Henrik  VIII's  Religiøsitet  antog,  efterhaanden  som  den  aldrende 
Katharina  (Fig.  68)  blev  endnu  ældre,  et  Præg  af  dybt  Samvittig- 
heds-Nag. Han  havde  imod  Guds  Bud  ægtet  sin  Svigerinde. 
Paven  havde  vel  givet  sin  Tilladelse  dertil.  Men  hvad  kunde  det 
nytte,  naar  Kongens  Samvittighed  alligevel  pintes  derved?  Et 
Giftermaal  nu  med  en  fransk  Prinsesse  vilde,  som  hans  tro 
Mand  Kansler  Wolsey  meget  rigtigt  bemærkede,  aabne  ham  Ud- 
sigt til  Frankrigs  Trone. 

I  Sorg  og  Tvivl  er  Hjertet  særligt  blødt.  Henrik  VIII  saae  sin 
Hustrus  skønne  Hofdame  Anna  Boleyn  og  blev  smeltet.  Indlade 
sig  i  ulovlig  Forbindelse  med  hende?  Aldrig!  Hun  afslog  jo  des- 
uden ogsaa  haardnakket  alle  hans  Tilbud  i  saa  Henseende.  Nej, 
kun  aaben  Syndserkendelse,  Anger  og  Afkald  paa,  hvad  han 
ulovligt  besad,  kunde  lette  hans  Sind  og  krone  Værket.  —  Han 
henvendte  sig  til  Paven  om  Skilsmisse. 

Paven,  der  nys  som  Fange  i  Engelsborg  havde  seet  Kejserens 
Landsknægte  plyndre  Rom,  havde  ikke  Lyst  til  paany  at  lægge 
sig  ud  med  Karl  V  ved  at  erklære  hans  Tante  Katharinas  Ægte- 


Henrik  VIII  af  England 


169 


skab  for  ugyldigt.  Det  højeste,  han  vilde  indlade  sig  paa,  var  at 
give  Henrik  VIII's  Ven  og  Kansler  Wolsey,  der  baade  var  Ærke- 
bisp i  York  og  Kardinal,  Lov  til  i  Mindelighed  at  faa  Sagen  ord- 
net. Men  Katharina  var  ikke  at  bevæge  til  frivilligt  at  gaa  i 


Fig.  68.   Henrik  VIII's  første  Dronning,  Katharina  af  Spanien. 
;Portræt  af  en  ukendt  Maler  i  ..National  Portrait  Gallery",  London.) 

Kloster.  Paven  gik  da  saa  vidt  at  sende  en  italiensk  Kardinal 
til  England,  for  at  denne  sammen  med  Wolsey  skulde  klare 
Sagen. 

En  Ret  blev  nedsat.  Men  da  Katharina  stævnedes,  mødte  hun, 
kastede  sig  for  Kongens  Fødder  og  mindede  ham  i  bevægede 
Ord  om,  hvorledes  hun  nu  i  tyve  Aar  havde  været  ham  en  tro- 

fast  Hustru.  Derpaa  forlod  hun  Salen.  Den  forbløffede  Hen- 
rik VIII  søgte  at  faa  sin  Part  med  af  Deltagelsen  ved  straks  at 
erklære,  at  Dronningen  altid  havde  været  ham  en  lydig  Hustru, 
han  nærede  ikke  Mishag  til  hende,  men  hvad  skulde  han  gøre 


Fig.  69.   Kardinal  Wolsey. 
(Miniatur  i  Montagu  House,  London.) 

med  sin  ømme  Samvittighed?  Katharina  nægtede  imidlertid  at 
anerkende  den  nedsatte  Ret  og  appellerede  Sagen  til  Paven  i 
Rom. 

Dette  bragte  Henrik  VIII  til  Raseri.  Først  gik  det  ud  over  de 
nærmeste.  Hans  gode  Ven  Kansler  Wolsey  (Fig.  69)  havde  be- 
stemt ikke  været  saa  ivrig  for  Skilsmisse,  nu  da  det  gjaldt  at 

vinde  Anna  Boleyn,  som  hvis  det  havde  gjældt  en  fransk  Prin- 
sesse. Henrik  VIII  afsatte  Wolsey  fra  hans  Embeder  og  overlod 

Fig.  70.  Sir  Thomas  More. 
(Maleri  af  en  Elev  af  Holhein.) 


ham  til  Parlamentets  Hævn.  Wolsey  døde  paa  Vejen  til  Tower 
anklaget  for  Højforræderi. 

1  hans  Sted  blev  Thomas  More  (Fig.  70)  Kansler.  Det  ivrige 
Parlament  erklærede  villigt  Kongen  for  den  engelske  Kirkes 
Overhoved,  og  Henrik  VIII  begyndte  nu  en  Række  Plyndringer 
af  Klostergodset,  der  vilde  have  gjort  ham  til  en  af  de  rigeste 
Fyrster,  hvis  han  ikke  med  næsten  samme  Hurtighed  havde 
bortødslet  det  indvundne.  Thomas  More  billigede  ikke  denne 
Fremgangsmaade  og  holdt  desuden  paa,  at  Skilsmissen  kun 
kunde  ske  med  paveligt  Samtykke.  Af  begge  Grunde  maatte 
han  efter  to  Aars  Forløb  fratræde  Stillingen  som  Kansler  1532. 
Foreløbigt  tilsyneladende  i  Naade.  Først  et  Par  Aar  efter  kunde 
Hævnen  ramme  ham,  idet  han  og  den  77-aarige  Biskop  Fisher 
(Fig.  71)  begge  blev  kastede  i  Tower  og  derpaa  halshuggede. 


3 

Thomas  More's  Efterfølgere  i  Kongens  Gunst  blev  Thomas 
Cromwell  og  Dr.  Cranmer.  Den  første  havde  raadet  ham  til  at 
overhugge  Skilsmissespørgsmaalet  ved  at  gøre  sig  selv  til  Kir- 
kens Overhoved.  Til  Løn  for  dette  Raad  optoges  han  i  Gehejme- 
raadet  og  blev  senere  Skatkammerkansler.  Dr.  Cranmer  havde 
raadet  Kongen  til  at  faa  Sagen  afgjort  ved  at  indhente  en  Ken- 
delse fra  alle  Evropas  bekendteste  Universiteter.  Til  Tak  for 
dette  Raad  blev  Doctoren  Ærkebisp  i  Canterbury.  Henrik  VIII 
fulgte  det  sidste  Raad.  Han  kunde  med  en  vis  Grund  gaa  ud  fra, 
at  i  en  Tid,  hvor  Reformationen  var  i  Gennembrud  i  saa  mange 
Lande,  vilde  ogsaa  et  Flertal  af  Evropas  Teologer  lægge  mere 
Vægt  paa  hans  Henvisning  til  Biblen  end  til,  hvad  man  mente  i 
Rom.  Teologer  var  vel  desuden  heller  ikke  mere  haardhjertede 
mod  en  Fyrstes  Samvittighed  end  Hofmænd  og  Parlaments- 
medlemmer. 

Svarene  strømmede  ind,  gunstige  og  ugunstige.  Blandt  dem 
ogsaa  et  fra  Wittenberg,  hvor  jo  som  bekendt  Biblens  Autoritet 
ganske  havde  overvundet  Pavens  Ord.  Det  maatte  være  et  væg- 
tigt Indlæg  for  Kongen. 

Men  ak!  det  var  det  Skarn  Luther,  der  havde  affattet  det.  Og 
netop  af  selve  Biblens  Ord  beviste  han,  at  Kongen  havde  Uret. 
Henrik  VIII  havde  nemlig  anført  3.  Mosebog  18,16  som  Grund 
til,  at  han  burde  skilles.  Heri  hedder  det:  „Du  skal  ikke  blotte 
din  Broderkones  Blusel.  Det  er  din  Broders".  Luther  svarede 
imidlertid  hertil,  at  dette  Sted  overhovedet  slet  ikke  kunde  an- 
føres som  Bevis,  da  det  omhandlede  en  Forbindelse,  medens 
Broderen  endnu  var  i 
Live.  Kun  5,  Mosebog 
25,5  passede  paa  Kon- 
gens Forhold,  og  heri 

hedder  det  netop: 
„Naar  Brødre  bo  til- 
sammen og  den  ene  af 
dem  døer  uden  Børn, 
skal  den  afdødes  Hu- 
stru ikke  blive  en  frem- 
med Mands  udenfor 
Slægtskabet,  men  hen- 
des Svoger  skal  gaa  til 
hende,  tage  hende  til 
Hustru  og  ægte  hende 
i  sin  Broders  Navn". 
Efter  jødisk  Lov  havde 

altsaa  Henrik  VIII 
handlet  ret  ved  at  ægte 
sin  barnløse  Sviger- 
inde. Men  jødisk  Lov 
gjaldt  overhovedet  slet  ikke  for  Kristne.  For  dem  gjaldt  kun 
Kristi  tydelige  Bud:  „Hvad  Gud  haver  sammenføjet,  skal  intet 
Menneske  adskille".  Selvom  Henrik  VIII  da  kunde  tænkes  ved 
at  indgaa  Ægteskabet  ikke  at  have  handlet  ret,  vilde  han  ved  nu 
at  hæve  det  kun  begaa  en  langt  større  Synd. 

Det  var  rene  Ord,  hvorved  den  lærde  Teolog  og  den  bekym- 
rede Ægtemand  paa  Tronen  begge  ligeligt  betænktes.  Henrik  VIII 
var  ude  af  sig  selv  af  Harme.  Ærkebiskop  Cranmer  skulde  vogte 

rig.  71.  John  Fisher,  Biskop  af  Rochester. 
(.Tegning  af  Holbein  den  yngre.) 

sig  for  i  denne  Tid  at  tale  om  Reformatorerne  i  Wittenberg,  som 
han  nys  havde  besøgt  og  satte  Pris  paa.  Kongens  Svar  blev,  at 
han  hemmeligt  ægtede  Anna  Boleyn  1533.  Til  Parlamentet  over- 


Fig.  72.  Thomas  Cranmer. 
(Maleri  af  Fliccius  i  ^National  Portrait  Gallery",  London.) 

lod  han  at  vedtage  en  Lov,  der  forbød  at  appellere  til  Rom.  Her- 
ved var  Katharina  ved  engelsk  Lov  gjort  retsløs.  Til  Ærkebiskop 
Cranmer  (Fig.  72)  overlod  han  at  tage  Englands  Gejstlighed  i 
Ed  paa,  at  det  tidligere  Ægteskab  havde  været  ugyldigt.  Derfor 
forblev  Ærkebispen  i  Kongens  Gunst  som  en  Slags  Gidsel,  der 

burde  bevares.  Han  blev  først  senere  brændt,  dengang  da  Ka- 
tharinas Datter  Marie  havde  besteget  Tronen. 

Henrik  VIII  var  nu  foreløbig  lykkelig  Ægtemand,  og  England 
reformeret.  Farven  var  dog  tynd  i  beg^e  Forhold.  Reformationen 
bestod  blot  i,  at  man  havde  antaget  Trosbekendelsen:  Kongen 
er  lovlig  gift  og  Kirkens  Herre.  løvrigt  vedblev  man  fremdeles 
at  være  Katoliker.  Der  trængtes  aabenbart  til  en  fyldigere  Tros- 
bekendelse. Kongen  indsaae  dette.  Cranmer  endnu  mere.  Men 
Henrik  VIII  vilde  paa  ingen  Maade  udtale  Enighed  med  Luther 
i  noget  Punkt.  Man  slingrede  da  videre.  Aar  1536  vedtoges  ti 
Artikler,  hvorved  Sakramenternes  Antal  indskrænkedes  til  tre. 
En  Bibeloversættelse  blev  tilladt,  om  end  man  fik  Oversætteren 
William  Tyndale,  der  havde  gæstet  Luther,  lykkeligt  brændt  i 
Udlandet. 

Alt  dette  smagte  dog  alligevel  for  meget  af  Luther.  Man  ved- 
tog da  1539  de  seks  saakaldte  „blodige"  Artikler,  hvorved  man 
atter  nærmede  sig,  hvad  Henrik  VIII  havde  kæmpet  for  i  sin 
Bog  om  de  syv  Sakramenter.  Afvigelse  fra  den  første  af  disse 
seks  Artikler,  den  om  Brødets  og  Vinens  Forvandling  i  Nad- 
veren, straffedes  med  Baal;  Afvigelser  fra  en  af  de  fem  sidste 
medførte  blot  Formuesiab  og  Henrettelse.  At  dette  ikke  var 
Spøg,  fik  blandt  mange  andre  den  arme  Skolemester  Lambert  i 
London  at  føle.  Han  var  ubesindig  nok  til  i  Tillid  til  Kongens 
Lærdom  at  appellere  til  dennes  personlige  Afgørelse,  da  man 
anklagede  ham  for  urigtig  Lære.  Siddende  paa  sin  Trone  i  en 
prægtig  Forsamling  disputerede  Kongen,  støttet  af  en  halv  Snes 
Bisper,  i  fulde  fem  Timer  med  den  ulykkelige  Lambert  og 
gjorde  ham  det  tilsidst  saa  hedt,  at  han  maatte  give  tabt  og  bede 
om  Naade.  Naaden  bestod  i,  at  han  blev  brændt  ved  en  langsom 
Ild,  først  Benene^  saa  opefter. 

Senere  hældede  Henrik  VIII  dog  mere  til  Protestantismen, 
naar  blot  den  forhadte  Luthers  Navn  ikke  blev  nævnet.  Det 
lykkedes  Cranmer  et  Par  Aar  før  Kongens  Død  at  benytte  sig 
af  denne  Stemning  til  at  faa  betydelige  Forandringer  indført  i 
det  engelske  Liiani. 

Henrik  VIII's  religiøse  Anskuelser  bevægede  sig,  ligesom 
Kepler  siden  læne  om  Himmellegemerne,  ikke  i  Kres  omkring 


Fig.  73.   Henrik  VIITs  Dronning  Anna  Boleyn,  f  1536. 

(Maleri  af  Holbein,  tilh.  Jarlen  af  Warwick.) 

eet  Punkt,  men  i  en  oval  Bane  om  to.  Henrik  VIII's  ene  Brænd- 
punkt var  Luther,  det  andet:  en  Hustru  efter  Ønske.  Heller 
ikke  Anna  Boleyn  (Fig.  73)  viste  sig  at  være  en  saadan.  Da  hun 

havde  født  Datteren  Elisabeth,  kølnedes  lidt  efter  lidt  Kongens 
mod  hende  vendte  Side.  Samtidigt  opvarmedes  den  modsatte, 
idet  ogsaa  denne  Dronning  havde  en  indtagende  Hofdame,  Jo- 
hanne Seymour,  i  hvem  Henrik  VIII  blev  forelsket.  En  Kom- 
mission af  Parlamentsmedlemmer  besørgede  godhedsfuldt  Hin- 
dringen fjernet  ved  at  dømme  Dronningen  fra  Livet  efter  Hs. 
Majestæts  naadige  Behag  enten  ved  Ild  eller  Sværd.  Kongen 
viste  den  Naade  at  vælge  Sværdet.  Hun  henrettedes  i  Maj  1536. 
Samme  Dag  friede  Henrik  VIII  til  Johanne  Seymour  og  ægtede 
hende  ti  Dage  efter. 

Da  Giftermaalet  var  fuldbyrdet,  fandt  der  et  betegnende  Op- 
trin Sted.  Henrik  VIII  (Fig.  74)  mødte  selv  i  Parlamentet  for 
personlig  at  meddele  det  sit  Budskab.  Hovedindholdet  af  hans 
Tale  var  en  Tilkendegivelse  af,  at  han,  skøndt  ulykkelig  i  to 
Ægteskaber,  dog  ikke  havde  skyet  for  Folkets  Skyld  at  bringe 
det  Offer  at  indgaa  et  tredje. 

Et  værdigt  Parlamentsmedlem  tolkede  til  Svar  Parlamentets 
Tak  og  Glæde  for  dette  nye  Bevis  paa  Kongens  Huldskab  og 
Naade.  Men  først  og  sidst  priste  han  Henrik  VIII's  vidunderlige 
Gaver.  Hs.  Majestæt  var  at  ligne  med  Samson  i  Styrke,  Absa- 
lon i  Skønhed  og  Salomon  i  Visdom. 

Taleren  var  i  det  sjældne  Tilfælde  at  være  Talsmand  for  ikke 
blot  Samtidens  Kryberi,  men  tillige  for  Eftertids  afklarede  Dom. 
Henrik  VIII  var  virkelig  paa  engang  en  Voldsmand,  en  Oprører 
og  en  kvindekær  Kirkebygger.  Men  der  fandtes  ikke  i  Datiden 
nogen  Dalila  eller  blot  et  Træ  til  at  tage  ham  ved  Haaret. 

Det  højtidelige  Møde  endte  med,  at  Hs.  Majestæt  til  Svar  lod 
sin  Kansler  beskedent  udtale:  at  Tak  og  Pris  for  Kongens  vid- 
underlige Gaver  tilkom  ene  Gud,  fra  hvem  de  stammede. 

Den  nye  Dronning,  Johanne  Seymour  (Fig.  75),  var  ingen 
Skønhed,  men  indtagende  ved  sin  Takt  og  Forstand,  hvorved 
hun  vandt  baade  Konge  og  Undersaatter.   Hun  var  derhos  klog 

Fig.  74.   Henrik  VIII. 
(Maleri  af  Holbein  den  yngre,  tilhorende  .„Barber-Surgeons'  Company",  London  ) 

nok  til  Aaret  efter,  da  hun  havde  født  en  Søn,  at  dø  i  Barsel- 
seng. 

Nu  var  Kongen  paany  ledig.  Skatkammerkansleren,  Thomas 
Cromwell,  der  havde  været  ivrig  for  at  skaffe  ham  af  med  den 

første  Hustru,  viste  atter  samme  Iver  for  at  skaffe  ham  en  fjerde. 
Et  Giftermaal  med  Anna  af  Cleve  lovede  som  Fordel,  at  alle 
Protestanter  i  Tyskland  —  trods  Luther  og  hans  Ukvemsord  — 
vilde  blive  Kongens  selvskrevne  Forbundsfæller. 


Fig.  75.   Henrik  VlH's  Dronning  Johanne  Seymour. 
(Maleri  af  Holbein  den  yngre  i  det  kejserlige  Galleri  i  Wien.) 

Et  Portræt  af  hende  (Fig.  76),  malet  af  Holbein,  viste  hendes 
Ydre  efter  Ønske.  Forbindelsen  blev  da  sluttet.  Bruden  kom 
over  Havet.  Forklædt  ilede  Kongen  hende  imøde  for  at  faa  et 
selvstændigt  Indtryk  af  hende.  Men  forfærdet  udbrød  han  ved 
Synet:  „Den  store,  flanderske  Mær  vil  jeg  aldrig  kunne  elske". 
Formælingen  fuldbyrdedes  vel.  Men  allerede  Dagen  efter  er- 

kiærede  Kongen  bestemt,  at  en  saadan  Person  kunde  han  ikke 
omgaas.  Ægteskabet  ophævedes  da,  og  hun  sendtes  tilbage  til 
Fastlandet  med  Anvisning  paa  en  engelsk  Aarpenge  som  forhen- 


Fig.  76.  Anna  af  Cleve  1539. 
(Maleri  af  Holbein  den  yngre  i  Louvre.) 

værende  Dronning.  Men  Cromwell  (Fig.  77),  der  havde  haft  Part 
i  Valget,  overlodes  til  Parlamentets  Anklage.  Han  henrettedes 
Sommeren  efter  (1540). 

Det  var  dog  sikkert  bedre  at  holde  sig  til  Landets  egne,  hvor 
man  kunde  selv  se  sig  tilbørligt  for  og  ikke  var  afhængig  af 

andres  Smag.  Lady  Katharina  Howard  (Fig.  78)  var  virkelig 
smuk.  Et  Par  Uger  efter  sidste  Skilsmisse  og  Returgodsets 
Hjemsendelse  var  Henrik  VIII  atter  lykkelig  Ægtemand. 

Men  hvad  er  jordisk  Lykke,  selv  om  man  paa  engang  er  baade 
Samson  og  Salomon?  Ved  Sandhedsvenners  Hjælp  kom  det  for 


Fig.  77.  Thomas  Cromwell. 
(Stik  efter  Maleri  af  Holbein  den  yngre.) 

Dagen,  at  Dronningen,  da  hun  endnu  kun  var  Lady  Howard, 
havde  haft  en  Fortid.  Kongen  græd  af  Sorg,  da  han  fik  dette  at 
høre.  Det  samme  kunde  Grevinden  af  Rocheford  med  Føje  have 
gjort,  thi  nu  nærmede  Ilden  sig  hende.  Hun  havde  været  gift 
med  en  Broder  til  Anna  Boleyn,  og  ikke  kunnet  tilgive  denne, 
at  hun  sprang  hende  forbi  ved  at  blive  Dronning.  Derfor  havde 
hun  ved  falske  Angivelser  hidført  Anna  Boleyns  Henrettelse. 

Fig.  78.   Henrik  VIII's  Dronning  Katharina  Howard. 
(Maleri  af  en  Elev  af  Holbein  den  yngre  i  „National  Portrait  Gallery",  London.) 


Nu  viste  det  sig  imidlertid,  at  hun  selv  havde  været  indviklet 
med  i  Lady  Howards  Fortids  Forhold.  Baade  Dronningen,  Grev- 
inden af  Rocheford  og  flere  til  blev  fængslede.  Forgæves  beviste 

Dronningen,  at  hun  altid  havde  været  sin  kongelige  Husbond 
tro.  Ganske  ligegyldigt,  naar  hun  bevisligt  havde  været  ham  utro, 
førend  hun  kendte  ham.  Hun  og  hele  Flokken  af  medskyldige 
blev  henrettet. 


5 

Alderen  mildner.  Og  selv  en  Enke  kan  være  brav.  Intet  taler 
maaske  mere  for  Henrik  VIII's  blide  Sind  og  fremadskridende 
Udvikling,  end  at  han  bestemte  sig  til  en  tredje  Katharina.  Den 
første  havde  været  gift  før  med  hans  Broder,  derfor  havde  han 
skilt  sig  ved  hende,  dog  først  efter  tyve  Aars  Betænkningstid. 
Den  anden  havde  ikke  været  rigtig  gift  før,  derfor  havde  han 
hurtigt  ladet  hende  henrette.  Den  tredje  Katharina  (Fig.  79) 
havde  for  Gud  og  Hvermand  været  gift,  ikke  med  Prinsen  af 
Wales,  men  blot  med  Lord  Latimer.  Ydmygt  tog  da  HenrikVIII 
hende  som  af  Herrens  egen  Haand,  da  det  saaledes  beskikkedes 
ham.  Han  var  nu  bleven  overmaade  før  og  vanskelig,  trængte 
ikke  saa  meget  til  Favntag  som  til  en  at  gnave  ad,  der  tillige 
ved  forstandig  Tale  kunde  spare  ham  Ulejligheden  af  selv  at 
tænke. 

Og  hans  sjette  Hustru  var  overordentlig  underholdende,  for- 
nøjelig, taktfast  og  forstandig,  ret  et  Væsen  til  at  have  om  sig, 
naar  man  var  syg.  Og  HenrikVIII  blev  syg  1546,  og  hun  plejede 
ham  som  en  Engel.  Men  hun  skulde  tage  sig  iagt.  Hun  nærede 
i  sit  Hjerte  religiøse  Anskuelser,  der  maatte  kunne  kaldes  lu- 
therske, og  nu  for  Tiden  var  Kongen  mere  katolsk  end  nogen- 
sinde. Under  en  fortrolig  Samtale  med  hende  mente  han  at  op- 
dage Spor  af  Kætteri  i  hendes  Tale.  Hemmeligt  beklagede  han 
sig  herover  til  Biskop  Gardiner.  Denne  erklærede,  at  intet  vilde 
styrke  Rettroenhed  i  England  mere,  end  hvis  Kongen  uden  Per- 
sons Anseelse  vilde  straffe  strængt  selv  det  mindste  Kætteri 
blandt  sine  nærmeste.  Kansleren  mente  ganske  det  samme.  Bisp 
og  Kansler  fik  da  Befaling  til  i  Forening  at  opsætte  en  passende 

Klage,  en  sikker  Anvisning  paa  Baal  eller  Sværd  for  Dron- 
ningen, hvem  de  begge   hadede.   Kongen  underskrev  Klagen, 


Fig.  79.    Henrik  \'!irs  Dronning  Katharina  Par,  ~  1548. 
(.Maleri  af  Holbein  den  yngre.) 

men  Kansleren  passede  ikke  tilstrækkelig  godt  paa  den.  Den 
blev  ham  fralistet  eller  han  tabte  den.  Den  kom  Dronningen  for 
Øje. 

Venligt  smilende  som  altid  traadte  hun  ind  til  Kongen.  Denne 
genoptog  straks  det  teologiske  Emne  fra  sidst.  Men  hun  undveg 
ham  og  sagde,  at  slige  Undersøgelser  laa  for  Mænd,  ikke  for 
Kvinder,  mindst  for  hende,  der  ikke  blot  som  andre  Hustruer 
skulde  være  sin  Mand  underdanig,  men  som  ved  Guds  Naade 
stod  under  en  Husbond,  der  kunde  klare  Religionssager  ikke 
blot  for  sig  og  nærmeste,  men  for  hele  England.  —  „Nej,  ved 
den  hellige  Gudsmoder,  du  er  selv  en  hel  Doctor,  Katharina! 
fuldt  saa  vel  skikket  til  at  give  som  til  at  modtage  Belæring."  — 
Men  den  forsigtige  Katharina  blev  ved  sit.  Naar  hun  stundom 
tidligere  havde  tilsyneladende  sagt  ham  imod,  var  det  blot  for  at 
gyde  Liv  i  Samtalen,  ægge  hans  Skarpsindighed  og  saaledes  rigt 
faa  Bestyrkelse  i  sin  Tro.  —  „Elskede  Viv!  er  det  saaledes  det 
forholder  sig!  Men  saa  er  vi  jo  de  bedste  Venner  af  Verden!" 
udbrød  Kongen  og  takkede  Gud  for  at  have  undgaaet  i  Utide  at 
sende  Herren  den  Viv  tilbage  igen,  som  naadigt  var  givet  ham 
til  Glæde  og  Tidkort.  Da  Kansleren  kom  for,  skøndt  uden  konge- 
lig Befaling,  at  hente  sit  Bytte  til  Tower,  traf  han  et  muntert  Par 
i  Haven  og  blev  under  en  Strøm  af  kongelige  Skældsord  jaget 
paa  Porten. 

Det  vil  let  hænde  en  Husholder  —  snarest  jo  mere  tro- 
fast og  ivrigt  han  holder  Hus  —  at  han  kaldes  bort  midt  i  en 
halvt  udført  Gerning.  Det  gik  Henrik  VIII  saaledes.  Da  han 
døde  om  Natten  den  28.  Januar  1547  havde  han  blandt  Englands 
tiloversblevne,  dygtige  Mænd  ganske  vist  faaet  Greven  af  Surrey 
dømt  og  henrettet.  Men  dennes  Fader,  Hertugen  af  Norfolk, 
manglede  endnu.  Dommen  over  ham  var  dog  allerede  fældet, 
og  han  skulde  henrettes  just  Dagen  efter,  men  undgik  ved  Kon- 
gens Forfald  Døden.  —  Ingen,  der  dømmer  med  Skønsomhed, 
vil  kunne  lægge  Henrik  VIII  denne  lille  Mangel  til  Last. 

Henrik  VIII's  Kongegerning  tager  sig  højst  forskellig  ud,  alt 
efter  den  Synsvinkel  man  anlægger.  Maalt  efter  dens  Plads  og 
Virkning  i  Englands  Historie  betyder  den  det  afgørende  Brud 
med  Rom  og  herved  Grundlæggelsen  af  Englands  Stortid.  Be- 
dømt ene  efter  den  handlendes  nærmeste  Bevæggrunde  skrum- 

per  Storværket  ind.  Sejerstogtet  bliver  til  en  blot  Konebaadstur 
uden  Maal  og  Med  langs  Kysten.  Det  var  ingen  ren  Lysttur,  Thi 
Styresmanden  var  stadig  skræmt  af  Hvalrossen  Luther,  hvad 
enten  han  saae  hans  Stødtænder  i  aabent  Vande,  eller  troede  at 
høre  dem  under  Isen,  naar  han  søgte  mod  Land. 


III 
MAND  OG  KVINDE 

RENÆSSANCE-BRYDNINGER  HOS  DE  LATINSKE  FOLK 


NAAR  man  betragter  et  Forhold  som  det  ovenomtalte  — 
Henrik  VIII's  Bytten  Hustruer  og  Trosbekendelser  — 
kan  der  stundom  opstaa  Tvivl  hos  en  om  Værdien  af  de  ledende 
Kræfter  i  Historiens  Udviklingsgang.  Hele  Englands  Reforma- 
tions Historie  synes  her  at  kunne  lade  sig  tilbageføre  til  og  op- 
løse i  en  Undermaalers  Luner,  der  tilfældigt  fik  Betydning  paa 
Grund  af  den  Magt,  han  iøvrigt  besad. 

Det  er  ud  fra  en  saadan  Tankegang,  at  Pavemagtens  For- 
kæmpere endnu  ofte  bedømmer  de  store  Begivenheder  i  det 
16.  Aarhundrede.  Englands  Frafald  fra  Romerkirken  skyldtes 
blot  Henrik  VIITs  skiftende  Forelskelser.  Nordevropas  Frafald 
skrev  sig  kun  fra,  at  en  forløben  Munk,  Luther,  endelig  vilde 
have  Lov  til  Samliv  med  en  Kvinde.  Summa  Summarum:  Den 
angelsachsiske  og  den  gotogermanske  Folkeæts  aandelige  Gen- 
nembrud og  senere  Udvikling  var  simpelthen  blot  Udslag  af  to 
Enkeltmænds  Usædelighed. 

Enhver  vil  dog  kunne  forstaa,  at  slet  saa  nemt  lader  Historiens 
dunkle  Runer  sig  næppe  udlægge.  Henrik  VIII  som  Luther  var 
—  hvor  forskellige  de  end  indbyrdes  monne  være  —  ingen- 
lunde blot  Enkeltmænd,  der  stod  udenfor  det  hele  og  fra  deres 
tilfældige  Stade  bibragte  Udviklingen  et  vilkaarligt,  men  afgørende 
Stød.  De  bares  selv  oppe  af  en  dybere  Strøm.  De  Paavirkninger, 
der  udgik  fra  dem,  fik  Styrken  ved  at  være  Udladninger  af  noget 
fælles  tilgrundliggende,  der  beherskede  dem  selv  og  dem,  hvem 
de  paavirkede. 

Hvad  var  dette  stærkere  tilgrundliggende?  Svarene  lyder 
højst  forskelligt.  I  engelske,  nordiske  og  tyske  Kirkehistorier 
betegnes  i  hvert  enkelt  Land  den  drivende  Kraft  som  Guds  Vilje, 
hvoraf  Reformatorerne  besjæledes.  Selv  om  denne  fuldbyrdedes 
i  Skrøbelighed,  var  det  dog  den  religiøse  Følelse  af  at  staa  i  en 
højeres  Tjeneste,  der  gav  Reformatorerne  og  deres  Tilhængere 
den  afgørende  Kraft  og  som,  da  Tidens  Fylde  var  kommen, 
førte  Sagen  til  Sejr.  Omvendt  betegner,  som  vi  nys  saa,  romersk- 
katolske Historikere  de  forskellige  kætterske  „Kirkeforbedrere" 
som  blot  drevne  af  lav  Usædelighed. 

Ved  første  Øjekast  synes  disse  Forklaringer  uforenelige.  —  Og 
dog,  naar  vi  ser  paa  dem  med  tilbørligt  Frisind  og  Kendskab  til 
de  givne  Menneskekaar,  peger  de  —  om  end  fra  forskellig  Side 
—  mod  et  fælles. 

Hvad  er  nemlig  Religion  i  videste  Forstand  andet  end  Af- 
hængigheds-Følelse overfor  en  stærkere,  usynlig  Magt?  Og 
hvad  er  det  bedste  Udslag  af  denne  Følelse  andet  end  Forsøg 
paa  at  ville  rette  sin  Vandel  —  sit  Forhold  til  Medmennesker  — 
derefter?  Fra  Tidernes  Morgen  indtil  nu  har  derfor  hver  Frem- 
gang i  Religion  ytret  sig  i  en  ny  —  og  formentlig  bedre  —  Ord- 
ning af  de  fælles  menneskelige  Kaar:  Kamp  mod  Sult,  Tørst, 
Kulde,  Sygdom,  Trang  til  Lys  o.  s.  v. 

Men  blandt  de  menneskelige  Livskaar  er  et  af  de  mest  gen- 
nemgribende dette,  at  Slægten  er  delt  i  Mand  og  Kvinde,  og  at 
Slægtens  Fortsættelse  er  gjort  afhængigaf  denne  Forskel.  Ganske 
naturligt  har  derfor  enhver  ny  Religionsform  ytret  sig  i  en  ændret 
Ordning  af  Mands  og  Kvindes  indbyrdes  Samfunds-Stilling.  Og 
naar  et  Folk  omdanner  sin  Religion,  maa  dette  tage  sig  ud  for  de 
omvendte  som  en  ifølge  den  Højestes  Vilje  truffen  Forbedring 
ogsaa  af  Samfunds-Forholdet  mellem  Mand  og  Kvinde.  Men 
ligesaa  nødvendigt  maa  for  Tilhængerne  af  den  forladte  Kirke- 
lære det  skete  vise  sig  i  modsat  Art  og  Orden:  En  Trang  til 
Usædelighed,  der  har  vovet  at  betegne  sig  og  sine  slette  For- 
anstaltninger som  et  Udtryk  for  Guds  Vilje. 

Som  religiøs  Foregangsmand  gør  Henrik  VIII  ikke  noget 
synderligt  overbevisende  Indtryk.  Men  blot  maalt  med  den  paa 

engang  mere  almindelige  og  dog  snævrere  Maalestok:  som  Hæv- 
der af  et  Nysyn  paa  Forholdet  mellem  Mand  og  Kvinde  kan 
man  ikke  nægte  ham  Betydning.  Indenfor  Grænserne  af  sin 
utiltalende  Natur  med  dens  lunefulde  Lavhed  og  Lumskhed  — 
altsaa,  om  man  saa  vil,  nærmest  som  Karikatur  —  var  han  et 
Udtryk  for  noget  af  det  nye  Syn,  som  var  i  Gennembrud  i  Eng- 
land. Vi  har  ovenfor  („Nye  Tanker"  Side  86—88)  set  dette  i 
sin  Renhed.  Ægteskab  var  herefter  ikke  fortrinsvis  Forplantnings- 
Anstalt,  men  Venskab,  Samfølge  og  Forstaaelse  mellem  Mand 
og  Kvinde,  hvor  hun  i  sin  trofaste,  fulde  Selvhengiven,  dra- 
gende, varende  næsten  bliver  ham  en  Slags  Fylgje. 

Hvor  langt  der  end  var  herfra  til  Henrik  VIII's  halve  Dusin 
Hustruer,  kan  man  dog  ikke  nægte,  at  hans  stadige  Søgen  efter 
den  rette  „Hustru"  var  endnu  mere  fjærn  fra  den  katolske  Kirke- 
lære, der  lød,  at  Ægteskab  end  ikke  lod  sig  løse  ved  den  ene 
Ægtefælles  Død.  Og  hvor  svær  den  Forstaaelse  end  var,  som 
han  krævede  af  sine  Hustruer  —  Katharine  Parrs  Prøve  i  Kirke- 
lære kunde,  som  vi  har  set,  paa  et  hængende  Haar  være  endt 
med,  at  ogsaa  hun  havde  maattet  bestige  Skafottet  —  saa  var 
der  dog  i  selve  dette  Krav  om  Forstaaelse  og  Enighed  noget, 
der  trods  sin  halvt  ondsindede  Form  pegede  i  Retning  af 
det  nye. 

For  Luthers  Vedkommende  var  der  en  inderlig  Enhed  mellem 
hans  religiøse  Overbevisning  og  hans  Nysyn  paa  Forholdet 
mellem  Mand  og  Kvinde.  Hans  Gudsforhold  og  saakaldte 
„Usædelighed"  lader  sig  slet  ikke  skille  ad.  Thi  for  ham  stod 
Ægteskab  og  Børneavl  som  det  af  Gud  selv,  fra  Verdens  Ska- 
belse, før  Menneskets  Syndefald,  indstiftede  saliggørende  Mid- 
del, det  sikreste  Værn  mod  alle  Djævelens  Efterstræbelser. 
Hans  Kirkeforbedring  maatte  derfor  gaa  ud  paa  i  Modsætning 
til  Paven  at  opfordre  alle.  Mænd  og  Kvinder,  gejstlige  som 
verdslige,  til  stadigt  at  holde  sig  i  Guds  omgærdede  Fold,  Ægte- 
skabs Stand. 

Vi  har  her  set  en  Bekræftelse  paa  den  Paastand,  at  Religions- 
forandring  og  Nysyn  paa  Forholdet  mellem  Mand  og  Kvinde 
naturligt  følges  ad.  Saavel  Kirkeændringen  hos  Angelsachserne 

som  den  i  Nordevropa  i  det  16de  Aarhundrede  gav  sig  Udslag 
i,  at  det  gamle  Forhold  mellem  Mand  og  Kvinde  omposteredes. 
Begge  Kirkeforandringer  medførte  blandt  andet  Ophævelse  af 
det  tidligere  Paabud  for  gejstlige  om  ugift  Stand. 

Men  saafremt  vi  har  Ret  i  vor  Forudsætning  om  en  indre 
Forbindelse  mellem  Religionsforandring  og  Nysyn  paa  For- 
holdet mellem  Mand  og  Kvinde,  saa  maa  et  sligt  vaagnende 
Nysyn  ogsaa  kunne  lade  sig  paavise,  hvor  en  Kirkeforandring 
blot  stod  i  Brudd  eller  paabegyndtes,  men  blev  hæmmet  og  slut- 
telig nedslaaet. 

Det  var  jo  ikke  blot  i  England,  Nordtyskland  og  Skandinavien, 
at  de  gamle  Kirkeforhold  rystedes  i  det  16de  Aarhundrede.  Og- 
saa hos  de  latinske  Folk  fandt  en  Bevægelse  Sted,  i  Frankrig 
endog  saa  stærk,  at  den  medførte  en  30-aarig  Religionskrig  og 
endte  med  en  foreløbig  Anerkendelse  af  „Huguenotterne"  som 
et  frit  Religionssamfund.  Hos  disse  latinske  Folk  maa  der  da  — 
hvis  vi  har  Ret  i  vor  Antagelse  —  have  dannet  sig  som  Jordsmon 
for  en  mulig  Kirkeforandring:  en  Trang  til  andet  Forhold  mel- 
lem Mand  og  Kvinde  end  det,  som  den  gamle  Kirkelære  god- 
kendte. 

Lad  os  i  det  følgende  efterspore  disse  rent  menneskelige  Spi- 
rer. Vi  maa  søge  dem  ofte  i  halv  ubevidst  Form  bagved  Sam- 
fundsforhold, Kunst,  Videnskab,  inden  Hjemmets  Vægge,  i  for- 
troligt Samliv  mellem  Mand  og  Hustru.  Selv  hvor  de  af  For- 
fattere udtales  i  tilsyneladende  klare  Ord,  maa  vi  være  rede 
til  at  søge  bagved,  ind  til  den  Sjæl  og  den  Trang,  hvoraf  de 
fødtes. 

Det  har  sin  Interesse  at  samle  disse  spredte  Udtryk,  fordi 
de  vil  kunne  udfylde  eller  gengive  i  ny  Form,  hvad  vi  kender 
fra  de  Folk,  hvor  Forandringen  kirkeligt  besegledes.  Men  først 
og  fremmest  er  det  det  rent  menneskelige  deri,  som  virker 
dragende.  I  den  Forbindelse,  hvori  vi  her  ser  Forholdet  mellem 
Mand  og  Kvinde  —  som  Underbund  for  en  mulig  Kirkeforan- 
dring —  er  alle  Menneskevilkaar  knyttet  nøje  sammen  og  frister 
til  at  ses  paa  frit,  stort  og  varmt.  Nedenfor  toner  vel  fra  de  mod- 
satte Lejre  de  vante  Haansord:  „Usædelighed",  „Kætteri"  o.  s.v. 

Men  jo  hojere  man  stiger,  desmere  vokser  Medfølelsen  og  For- 
staaelsen.  Man  ojner  den  medfodte  Trang  til  at  pynte  og  bedre 
de  fattige  Menneskekaar.  Slægt  efter  Slægt  har  saaledes  efter 
Evne  sogt  at  rense  og  smykke  Hjemmet  til  Htijtid.  Hvor  er 
overhovedet  Grænsen  —  i  Kirke,  i  Slot,  i  selv  det  usleste 
Menneskebo,  smykket  med  en  Urt  i  Vaaren  —  den  skarpe 
Grænse  mellem  Religion  og  Dyreliv?  Samlet  vokser  det 
alt,  underligt  blandet,  knuget  af  stride  Kaar,  vejrbidt  op  imod 
Lyset. 

Lad  os  i  det  folgende  gaa  frem  i  vor  Undersøgelse  af  Forholdet 
mellem  Mand  og  Kvinde  hos  de  latinske  Folk  ad  den  naturlige 
\'ej:  Først  ser  vi  den  fælles  Forudsætning,  nemlig  hvad  den 
katolske  Kirke  i  alle  Lande  lærte  og  bod  om  det  rette  Forhold. 
Saa  gaar  vi  til  Italien  og  derpaa  til  den  spanske  Halvo  for  at 
undersøge,  om  Kirkelæren  ogsaa  fulgtes,  eller  om  ikke  Rørelser 
i  Folkene  —  nye  Samfundsforhold,  Kunst,  X'idenskab  og  andet 
—  paa  forskellig  \'is  tvang  Forholdet  ind  i  ny  Form.  Sluttelig 
vender  vi  os  til  Frankrig,  hvor  Bruddet  med  det  gamle  blev 
dybest.  Her  vil  vi  i  det  enkelte  iagttage  Bruddets  Former,  der 
ligner  og  dog  saa  betydeligt  afviger  fra  de  nordiske.  Og  under 
denne  Betragtning  vil  vi  søge  at  forstaa,  hvorfor  og  hvorledes 
Bruddet  delvis  atter  kunde  heles. 

Der  var  ifølge  Middelalderens  Kirkelære  ingen  Tvivl 
om,  hvilket  det  rette  Forhold  var  mellem  Mand  og  Kvinde. 
Naar  Gud  havde  spaltet  Menneskeheden  i  de  to  Grene,  Mand 
og  Kvinde,  var  Hensigten  den,  at  de  hver  især  skulde  kunne 
leve  et  fuldt,  selvstændigt  Liv  for  sig.  Kyskhed  er  Udtrykket 
for  det  rette  Forhold.   Derfor  var  ogsaa  den  ypperste  Kvinde, 

Jesu  Moder,  Jomfru,  og  derfor  var  Jesus  selv  ugift.  Engle  er 
konsløse.  Enhver,  der  ret  vil  tjene  Herren,  maa  aflægge  Løfte 
om  Kyskhed. 

Men  idet  man  saaledes  forbliver  kysk,  møder  man  Modstand 
af  sin  lavere,  jordiske  Natur.  Ved  denne  hæfter  Drift  til  legem- 
lig Forplantning.  Hvorfra  Forplantningsdriften  og  alle  de  andre 
lave,  sanselige  Drifter  skriver  sig,  er  vanskeligt  fuldt  at  forklare. 
De  er  et  Udtryk  for  det  onde,  der  er  indkommet  i  Verden.  Og 
i  hvert  enkelt  Menneske  betegner  de  en  syndig  Tilbøjelighed, 
nedarvet  som  Følge  af  det  første  Syndefald,  da  Slangen  forlok- 
kede Eva  og  Adam  til  Ulydighed  mod  Gud.  Alle  er  de  Vræng- 
billeder af  Himmellængslen  mod  Gud. 

Særligt  for  Forplantningsdriftens  Vedkommende  viser  dette 
sig  tydeligt,  idet  Undseelse  og  Skamfølelse  advarende  ledsager 
dens  tidligste  Ytringer.  Den  bør  derfor  bekæmpes  som  syndig 
og  dødes.  Enhver,  der  i  Pagt  med  Kirkens  Gud  ærligt  bestræber 
sig  herfor,  vil  sande,  at  Sejr  er  mulig.  Man  kan  virkelig  føre  et 
„Renlevned",  leve  som  aandelig,  med  Kødets  Rørelser  baand- 
lagte  af  den  rene  Vilje.  Og  Løn  følger  Sejren.  Den  rene  gen- 
fornemmer  noget  af  Verdensfrelserens  Glæde.  Thi  ved  sin  for- 
tjenstlige Levevis  forøger  han  Summen  af  fortjenstlige  Ger- 
ninger, det  Overskud,  hvorfor  faldne  Brødre  og  Søstre  vil 
kunne  løskøbes. 

I  Spidsen  for  Kirketoget  mod  Gud  gaar  da  alle  de  „renlivede" 
Mænd  og  Kvinder,  der,  i  Haab  om  den  evige  Salighed,  allerede 
her  paa  Jorden  har  iført  sig  dens  Festdragt  og  —  om  end  under 
Savn  og  Forsagelse  —  søger  alt  nu  at  leve  paa  Englevis. 

Efter  dem  følger  Menneskemængden,  der  giver  efter  for  For- 
plantningsdriften og  indgaar  Ægteskab.  Er  da  disse  sidste  alle 
fortabte?  Nej,  men  de  er  af  en  lavere  Art. 

Ogsaa  mod  dem  har  nemlig  Gud  vist  sin  uendelige  Miskund- 
hed. Skøndt  Driften  i  sig  kun  er  noget  kødeligt  og  syndigt,  har 
Gud  vendt  ondt  til  godt  og  tilladt,  at  Slægtens  Fortsættelse  fore- 
gaar  ad  denne  Vej.  Ja,  han  har  endog  indstiftet  Ægteskabets 
Sakramente  og  herved  knyttet  sin  Velsignelse  ogsaa  til  dem,  der 
i  denne  ringere  Stand  ønsker  at  leve  ham  til  Velbehag. 

Men  hertil  kræves  at  rette  sig  efter  Kirkens  vejledende  For- 
skrifter. Afholdenhed  er  det  højeste.  Derfor  skal  ogsaa  Ægte- 
folk til  visse  Tider,  som  Kirken  nærmere  bestemmer,  udøve 
denne  Dyd.  Og  naar  Gud  selv  sætter  Grænsen  ved  at  lade  den 
ene  Ægtefælle  dø,  skal  den  efterlevende  fra  den  Stund  forblive 
afholdende  og  ikke  gifte  sig  paany.  Thi  den  aandelige  Forbin- 
delse mellem  Ægtefællerne,  den,  som  Gud  velsignede  i  Ægte- 
skabets Sakramente,  vedvarer  fremdeles.  Hvad  Gud  har  sam- 
menføjet, kan  intet  Menneske  adskille.  Derfor  er  Skilsmisse 
mellem  Ægtefolk  umulig,  hvad  enten  de  saa  begge  eller  kun  den 
ene  af  dem  er  i  Live.  Og  det  er  under  strengeste  Straf  forbudt 
enhver  Kirkens  Tjener  at  vie  nogen  Enkemand  eller  Enke,  der 
ønsker  at  indgaa  Ægteskab  paany. 

Under  disse  to  Klasser  —  de  Aandelige  og  de  gudfrygtige 
Lægfolk  —  der  jo  begge,  om  end  i  forskellig  Grad,  søger  at 
leve  Gud  til  Velbehag,  kommer  endelig  en  tredje  og  sidste 
Klasse.  Det  er  dem,  der  blindt  giver  efter  for  Forplantnings- 
driften  og  lever  som  Dyr.  De  har  skilt  sig  fra  Gud,  kender  ikke 
længer  Gud,  Om  dem  gælder  det:  Horkarle  og  Skørlevnere 
skulle  ikke  arve  Guds  Rige.  De  er  hjemfaldne  til  den  evige 
Fordømmelse. 

Dog  er  ogsaa  her  Guds  Naades  Dyb  uudtømmeligt.  Der  gives 
Midler  —  Kirken  ejer  en  Del  af  dem  —  til  at  sone  ogsaa  denne 
Synd.  Og  efter  Døden,  i  Skærsildens  Flammer,  er  der  maaske 
Mulighed  for  gennem  Aartusinders  Lidelser  at  lutres  ren.  Salig 
den,  hvem  Kirkens  Forbøn  skaffer  Afkortning  i  Lidelsen,  salig 
den,  paa  hvem  Draaber  fra  dens  opsparede  Væld  af  gode  Ger- 
ninger falder  som  Medlidenheds  Taarer  og  tvætter  ham  ren. 

Dette  var  den  middelalderlige  Kirkelæres  —  Skolastikens  — 
Opfattelse  af  Forholdet  mellem  Mand  og  Kvinde.  Den  stillede 
strænge  Krav,  idet  den  søgte  at  luge  det  jordiske  bort  til  Gunst 
for  en  højere  hinsidig  Natur.  Men  for  denne  himmelske  Natur 
ejede  den  intet  andet  Udtryk  end  det  negative:  Afkald.  Top- 
skudet  i  den  højere  Natur,  Himmellængslen,  antog  derfor  selv 
hos  de  ædleste  Tilhængere  af  Læren  saa  let  et  jordisk  Præg. 
Den  blev  hos  den  unge  Munk  ofte  uformærkt  en  Tilbedelse  af 

Kvinden  over  alle  Kvinder,  den  himmelske  Jomfru.  Den  blev 
hos  den  unge  Nonne  en  tilsløret  Forelskelse  i  den  tilkommende 
Brudgom,  Kristus.  Og  naar  med  Alderen  disse  Former  blegnede, 
antog  den  kuede  Drift  saa  let  blot  nyt,  menneskeligt  Præg.  Den 
blev  enten  til  Magtlyst  og  Haardhed,  der  selvsikker  nød  en  hen- 
gemt Vellystfornemmelse  ved  Synet  af  nye  Slægters  Lidelse. 
Eller  den  iklædtes  sin  smukkeste  Form  som  ubrugt  Fader-  og 
Moderømhed,  der  endnu  ulmede  under  Kutten  i  et  rynket  Smil 
og  en  mild  Forstaaelse. 

Stod  det  saaledes  til  hos  Lærens  ypperste  Tilhængere,  faldt 
det  naturligvis  langt  sværere  for  grovere  Naturerat  holde  Trop. 
Uafbrudt  skete  der  Frafald.  Den  lønlige  Magt,  der  drager  Mand 
og  Kvinde  sammen,  gav  sig  de  voldsomste  Udslag  ikke  blot 
blandt  Lægfolk,  men  indenfor  Kirkens  egen  Skare.  Til  Tider, 
og  ikke  mindst  paa  Renæssancens  Tid,  lignede  Kirken  i  Evropa 
en  uhyre  Valplads,  bedækket  med  faldne. 

Men  nu  som  saa  ofte  tilforn  rejstes  det  gamle,  hellige  Mærke 
paany.  Paa  Tridentiner-Konciliet  i  det  16de  Aarhundrede  fast- 
sloges atter  Skolastikens  Lære  som  den  ene  sande,  og  en  Hær- 
blæst lød  over  Valpladsen  for  at  kalde  alle  de  splittede  og  for- 
vildede sammen  paany. 

Thi  een  Ting  stod  fast.  Guds  Vilje,  som  den  giver  sig  til 
Kende  i  Kirkens  rene  Lære,  lader  sig  ikke  rokke.  Sandheden 
er  kun  een  og  dens  Krav  ubønhørligt:  vend  tilbage!  Alle  der- 
imod, der  frivilligt  indslog  nye  Veje,  var  frafaldne. 

Det  er  Enkeltformer  for  dette  Renæssancens  Frafald  hos  de 
latinske  Folk,  som  vi  nu  skal  følge  i  de  enkelte  Lande. 

I  Italien  trængte  en  ny  Fortolkning  af  Forholdet  mellem 
Mand  og  Kvinde  sig  ind  ad  dobbelt  Vej. 

I  de  rige  norditalienske  Byer,  ikke  mindst  i  Florens, 
var  Jordbunden  forberedt.  Her  havde  der  nemlig  i  det  14de  og 
15de  Aarhundrede  udviklet  sig  en  egen  Form  for  Samfundsliv, 
forskelligt  fra  hvad  man  tidligere  havde  kendt.  De  snævre  By- 
forhold  tvang  de  adskilte  Køn,  Aldere  og  Samfundsklasser  nær 
sammen.  Voksende  Rigdom  vakte  Lyst  og  Evne  til  at  om- 
give sig  med  alt,  hvad  der  kunde  forskønne  Livet.  Kappelyst  og 
den  ved  stadig  Færden  mellem  andre  opdrevne  Bevægelighed  i 
Tanke,  Tale  og  Handling  fremkaldte  et  hidtil  ukendt,  mangfoldigt 
Livsrøre. 

Førend  man  ret  vidste  af  det,  var  herved  opstaaet  en  ny  Men- 
neskeklasse, der  ikke  fuldt  svarede  til  nogen  af  de  gammeldags: 
gejstlig  eller  verdslig,  Ridder,  Borger  og  Bonde.  Disse  stolte 
Byslægter,  der  ofte  selv  nedstammede  fra  Adelsmænd,  satte  dog 
en  Ære  i  at  drive  Købmandsskab,  beregnede  sig  rigelige  Pro- 
center, om  saa  Kirken  bandlyste  sligt  som  Aager,  klædte  sig 
ganske  som  de  lystede,  snart  i  Hjemme-  og  Arbejdsdragt,  snart 
som  Fyrster,  og  var  stundom  gejstliges  jævnbyrdige  i  Skrift- 
kundskab og  Lærdom.  De  byggede  sig  Paladser  (Fig.  80,  81  og 
82).  Men  skøndt  rodfæstede  i  By  elskede  de  Land.  Derom  vid- 
nede deres  Ture  ud  i  Bjærgene,  deres  Søndagsridt  og  Sommer- 


Fig.  80.  Palazzo  Rucellai  i 

iført  af  Leon  Battista  Alberti  (1404—72). 

villaer.  Til  daglig  bundne  til  Alen,  Vægt  og  Kontorbog  førte 
mangen  af  dem  saa  god  en  Klinge  som  nogen,  ja  forstod  at  føre 
en  Deling  i  Marken.  Tilsyneladende  blot  Hjemmefødninger 
havde  de  dog  stundom  som  Handelsmænd  aarevis  færdedes  i 


Fig.  81.   Gaard  i  Palazzo  Gondi  i  Florcns  (opført  1490  af  Giuliano  da 
Sangallo). 


fremmede  Byer,  set  sig  videre  om  til  Lands  og  til  Vands  end 
nogen  gejstlig  i  Sendefærd  eller  Ridder  paa  Eventyr. 

I  sligt  et  Samfund  maatte  Forholdet  mellem  Mand  og  Kvinde 
nødvendigt  antage  nye  Former.  De  to  Køn  kunde  ikke  holdes 
skilte  fra  hinanden.  Det  var  umuligt  for  den  unge  Kvinde  sky 
at  bevare  Afstanden,  hvad  enten  hun  saa  valgte  Sløret  eller 
Konehuen.  Selv  klostergiven  saa  og  saas  hun  ved  Guds- 
tjeneste, i  Processioner  (Fig.  83),  ved  Sygepleje.  Og  som  nygift 

bragtes  hun  —  hvor  det  som  dengang  ofte  var  Skik  at  bo  ikke 
parvis  i  særskilte  Bohger,  men  Slægten  samlet  i  de  gamles 


Fig.  82.   Palazzo  Vendramin-Calergi  i  Venedig  (opført  1481  af  Pietro  Lombardo). 

Hjem  —  ind  i  en  Mylr  af  Svogre,  Svigerinder,  Børn,  Tyende, 
Forretningsbetjenie  og  fremmede.  Under  slige  Forhold  gjaldt 
det  for  begge  Køn  i  enhver  Alder  og  enhver  Stand  ikke  angst  at 
fly  hinanden  —  der  gaves  jo  intet  Fristed  —  men  frejdigt  at 
mødes  og  klare  sig. 

Heri  indøvedes  Rollingerne  allerede  fra  den  Stund,  de  un- 
drende opdagede  hinanden  fra  de  aabne  Boder  og  forventnings- 
fulde tumlede  ud  paa  Gaden  til  Leg.  Hvad  enten  en  Ungersvend 
stolt  viste  sig  med  en  Rks  Baret  og  et  Par  nye  Hoser  eller  var- 
ligt søgte  Skyggen  med  en  luvslidt  Kappe,  mærkede  han  sig 
ramt  af  Kvindeblikke  fra  Boder,  Ruder,  Balkoner.  Den  unge 
Pige,  der  fyldte  sin  Spand  ved  Torvets  Springvand,  og  den  rige 
Købmandsdatter  til  Fest  i  Hjemmet  eller  paa  Landtur,  begge 
var  de  ligemeget  henviste  til  selv  ved  sin  Optræden  at  holde  sig 
i  Respekt.  Og  hvidnedes  Haaret  under  Baretten  eller  Konehuen, 
mødtes  de  to  Køn  endnu  slagfærdige,  hvad  enten  det  gjaldt 
offentlig  Indflydelse,  Familjetvist  eller  Ordning  af  et  godt  Ægte- 
skab for  en  af  Slægtens  unge. 

Under  slige  Forhold  udklækkedes  hos  begge  Køn  en  Sum  af 
Omgangs-Egenskaber,  der  var  nødvendige  for,  at  Samfunds- 
maskinen  kunde  gaa,  og  som  blev  meget  iøjnefaldende.  Man  spej- 
lede sig  i  Omgang  med  andre,  og  lærte  ikke  blot  at  være  renvadsket, 
passende  paaklædt  og  ikke  at  støde  an  hverken  paa  Gade  eller 
ved  Maaltid;  men  man  gik  videre  og  bestræbte  sig  for  at  vække 
Behag,  vise  beleven  Elskværdighed,  indtage  ved  Lethed,  Fin- 
hed og  Takt.  Sit  højeste  LJdtryk  fandt  denne  Evne  i  det  levende 
Ord.  Det  gjaldt  om  at  kunne  fængsle  ved  sin  Tale,  glimre  ved 
Vid.  Alt  efter  Omstændighederne  burde  man  kunne  fortælle  en 
Historie,  saa  alle  hang  ved  ens  Læber,  eller  i  Tvehaands  Ord- 
leg kunne  forme  et  kort  Svar,  snart  bedaarende  som  et  Kærtegn, 
snart  skarpt  og  rammende  som  et  Kaardestød. 

Herved  dannedes  en  ny  Form  for  Omgangstone  og,  om  man 
saa  vil,  en  ny  og  højere  Moral.  Det  ny  og  højere  bestod  ikke  i, 
at  Lidenskaberne  afskaffedes  eller  blot  svækkedes.  Men  de 
nødtes  til  at  omklæde  sig.  Had  og  Ondskab  maatte  paatage  sig 
Elskværdigheds  Maske  for  ikke  straks  at  komme  i  Strid  med 
alle  Former.  Vel  var  der,  moralskt  seet,  kun  lidet  vundet  ved 
denne  Omvej,  blot  en  Ventetid  til  hemmeligt  at  hvæsse  Dolken 
skarpere.  Men  i  Kønsforholdet  mellem  Mand  og  Kvinde  fik 
denne  Udsættelse  afgørende  Betydning. 

Der  var  kommet  noget  nyt  dem  imellem,  som  ikke  kendtes 

af  Skolastiken  med  dens  Enten-Eller:  Brunst  eller  hellig  Afsky. 
Den  sanselige  Drift,  der  forhen  kun  ejede  et  eneste  Udtryk  for 
Tilfredsstillelse,  var  ligesom  bleven  opløst  i  en  Sum  af  Bestand- 
dele, forvandlet  fra  Glimt  til  Farverække.  Skriget  havde  udvik- 
let sig  til  Sprog.  Heraf  fulgte  ikke  blot  en  ny  rig  Sum  af  bevidste, 
blidere  Kærtegn;  men  Lysten  til  under  beherskede  Former  at 
være  hinanden  til  Behag,  vakte  stundom  en  Samfølelse,  der  var 
vidt  udover,  hvad  Skolastiken  forstod.  Og  uformærkt  udvidedes 
Grænserne  for,  hvad  der  drog  Mand  og  Kvinde  til  hinanden. 
Der  blev  Plads  for  Venskab,  Glæde  ved  paa  fælles  Omraader 
at  slaa  Følge,  eller  blot  i  Hengivenhed  at  fylde  noget  tomt.  Dette 
var  ikke  Skolastikens  englerene  Serafer  i  Flugt  mod  Himlen, 
Det  var  hjemligt  Møde  paa  Jorden,  hvor  Sjæl  fredeligt  sladrede 
med  Sjæl,  medens  Attraaen  var  lagt  til  Ro  og  blundede  inden- 
for. 

Samlivet  i  de  norditalienske  Byer  blev  da  en  Indsigelse  mod 
Skolastikens  Sandhed.  Her  var  Forholdet  mellem  Mand  og 
Kvinde  blevet  frigjort  som  intet  andet  Steds.  Og  dog  havde  ikke 
Forplantningsdriften  løssluppen  omstyrtet  alle  Skel  og  forvandlet 
Byerne  til  Sodoma  og  Gomorrha.  Tværtimod  var  den  dyriske 
Drift  ligesom  bleven  adlet  gennem  Frihed  og  havde  paa  egen 
Haand  skabt  sig  nye  Ansvarsskranker.  Vel  husede  disse  Byer 
ogsaa  megen  Usædelighed,  ikke  blot  fræk,  men  forfinet,  der  følte 
sig  hjemme  under  Fløjl  og  Gyldenstykke,  ja  smuttede  ind  med 
selv  bag  Slør  og  i  Skriftestol. 

Men  over  denne  Underbund  hævede  sig  en  fyldig  Opvækst 
af  nye  Forhold,  hvor  begge  Køn  muntert  mødtes,  mens  utallige 
Hensyn  dog  usynligt  holdt  igen,  Hensyn  til  Fader  og  Moder,  til 
hvad  andre  vilde  sige,  til  hvad  ens  egen  Værdighed  krævede. 
Istedetfor,  som  af  Skolastiken  forudsagt,  hver  enkelt  straks  lyn- 
snart at  skulle  bukke  under,  dannede  disse  Byvæsner  ligesom 
Husene  i  deres  By  en  mylrende  Sum  af  høje  Gavle,  Kvist- 
spidser og  Rygninger,  gennem  hvilke  Elektriciteten  under  Uvejr 
uafbrudt  men  jævnt  udlod  sig,  saa  at  man  i  hvert  enkelt  Hus 
nogenlunde  uforstyrret  kunde  passe  hver  sin  Gerning.  Den  nye 
Kønsmoral  var  ikke  i  ligefrem  Strid  med  Kirkens,  men  heller 

ikke  helt  afhængig  af  denne.  Tværtimod  viste  det  sig,  at  under 
Uvejr  var  Byernes  Kirkespidser  ofte  de  mest  udsatte. 


Det  norditalienske  Byliv  var  det  ene  Sted  i  Italien,  hvor  der 
blev  givet  en  ny  Fortolkning  af  Forholdet  mellem  Mand  og 
Kvinde.  Det  andet  Omraade,  hvor  det  samme  foregik,  var  i  den 
vaagnende  Kunst,  særlig  Billedkunsten.  Skøndt  den  i  Plan  laa 
over  det  egentlige  Byliv,  var  den  dog  stedligt  hyppig  knyttet  der- 
til og  i  visse  Maader  selv  en  Blomst  deraf. 

Det  var  gaaet  med  Billedkunsten  i  Italien  som  med  Bylivet, 
oprindelig  havde  begge  følt  sig  i  fuld  Overensstemmelse  med 
Skolasiikens  Livssyn.  Troligt  havde  Billedkunsten,  der  ofte  ud- 
øvedes af  Klosterbrødre,  givet  sig  i  Kirkens  Tjeneste  og  søgt  at 
vække  den  religiøse  Stemning.  Det,  hvorpaa  det  i  disse  Kruci- 
fikser, Helgenbilleder  og  bibelske  Gengivelser  kom  an,  var  ikke 
Natursandheden,  men  det  opbyggelige,  det,  der  netop  drog 
Sindet  bort  fra  denne  Verden  og  den  syndige  Natur  op  imod 
Gud.  Hvad  gjorde  det,  om  et  Legeme  var  fortegnet,  et  Optrin 
utydeligt  udtrykt,  naar  blot  det  væsentlige  var  tilstede,  naar  blot 
under  de  kysk  tilhyllede  Former  og  Forhold  Himmelretningen 
var  der,  den  Sindets  Stemthed,  som  højtidsklædt  og  i  Takt  med 
Musiken  og  Røgelseduften  bares  op  ad  af  Kirkeunderet. 

Men  som  det  var  gaaet  i  Bylivet,  gik  det  ogsaa  i  Kunsten.  Paa 
et  vist  Punkt  i  Byernes  Udvikling,  da  det  letvakte  Ord  var  blevet 
sig  bevidst  som  Tale,  havde  man  faaet  Øjet  op  for  Oldtidens 
Forfattere.  Man  beundrede  dem,  og  under  livligt  Studium  af  dem 
opøvedes  saa  en  moderne  Udtryksevne  og  Fortællekunst. 
Ganske  paa  lignende  Vis  opdagede  Billedkunsten  paa  et  vist 
Punkt  af  sin  Udvikling  Oldtidens  Arbejder,  særlig  dens  Billed- 
huggerkunst. Man  beundrede  Natursandheden  i  disse  Former. 
Man  begyndte  at  efterligne  dem.  Uden  at  man  blev  sig  Omslaget 
fuldt  bevidst,  opgav  man  lidt  efter  lidt  det  blot  opbyggelige  med 
dets  tynde,  betagne,  halvt  knækkede  Figurer  og  ombyttede  det 
med  en  ærlig  Gengivelse  af  det  naturlige  saavel  i  Ansigtsudtryk 

som  i  Lemmer  og  Stillinger.  Tyngdepunktet  gled  halvt  ufor- 
mærkt  fra  Kirkeunderet  til  det  rent  menneskelige. 

Paa  utallige  Maader  fik  denne  nye  Retning  Næring  under 
Byforhold.  Den  voksende  Rigdom  og  Selvfølelse  hos  Befolk- 
ningen vakte  Lyst  til 
at  se  sig  selv  frem- 
stillet. I  Stedet  for  de 
evindelige  religiøse 
Emner  stilledes  der 
danuofte  Kunstnerne 
den  nye  Opgave  at 
gengive  blot  et  Men- 
neske, fremstille  et 
Portræt  (Fig.  84).  I 
Byerne  blev  det  efter- 
haanden  Skik,  at  de 
store  religiøse  Skue- 
spil, der  tidligere  var 
blevne  udførte  kun  af 
gejstlige,  gled  over  til 
at  bekostes  og  frem- 
stilles af  Borgerne 
selv.  Hvilket  opild- 
nende og  befrugtende 
Syn  for  en  Kunstner 
her  at  se  ikke  udpyn- 
tede Kirkedukker 
foreviste  for  en  maa- 
bende  Mængde,  men 
en  levende  Gudsmoder  med  sit  Barn  paa  Armen,  en  virkelig 
Josef  trækkende  Æslet  paa  Flugt  til  Ægypten,  alle  Disciplene 
samlede,  den  levende  Kristus  bærende  sit  Kors,  Kvinderne  græ- 
dende ved  Graven!  Og  alt  dette  ikke  som  en  vanhellig  Efter- 
klang, men  udført  af  troende,  der  helt  betagne  var  med  i,  hvad 
de  fremstillede,  og  selv  skabte  nye  Ord  og  Udtryk  for  det  høje- 
ste virkelige.  Hos  enhver  sand  Kunstner,  der  saa  dette,  maatte 


Fig.  84.   Piero  della  Francesca:  Portræt  af  Hertugen 

af  Urbino,  Federigo  di  Montefeltro. 

(Maleri  i  Uffizii  i  Florens.) 

Synet  fænge,  Emnet  sprænge  de  gamle  snævre  Arbejdsfelter, 
der  havde  været  dem  anvist:  blot  at  fylde  en  lille  Firkant  i  en 
billedskaaren  Altertavle  eller  male  Forbogstaver  i  en  Billedbibel. 
Det  sete  krævede  Frihed,  Lys  og  Plads  for  at  gengives.  Og  som 
ved  et  Trylleord  veg  Skrankerne  til  Side,  bredte  Fladerne  sig 
til  Størrelse  med  Hjems  og  Kirkers  Vægge,  alt  imens  den  nys 
opfundne  Oliemaling  gav  Farverne  Liv  og  holdbar  Glans. 


Idet  de  to  nye  Bestanddele  i  Billedkunsten:  Sansen  for  Old- 
tidsværkernes  Former  og  for  Virkelighedens  Liv  mødtes  og 
blandedes,  var  Frafaldet  fra  Skolastikens  Synsmaade  fuldbyrdet. 
Frafaldet  blev  overalt  let  kendeligt  paa  den  nye  Interesse  for 
det  hidtil  omhyggeligt  undgaaede:  det  nøgne.  Syndefaldet 
trængte  igennem  til  alle  fra  den  Stund,  Kunstneren  fandt  det 
nødvendigt  af  Sandheds-Hensyn  først  i  deres  Udkast  at  tegne 
Skikkelserne  nøgne  for  derefter  at  tilføje  Klædedragten  med 
dens  Folder. 

Det  nøgne  i  Kunsten  svarede  til  det  nye  Samliv  i  Byerne 
mellem  de  to  Køn.  Efter  Skolastikens  Forklaring  maatte  begge 
disse  Forhold  baade  udtrykke  og  selv  medføre  en  løssluppen 
og  over  alle  Bredder  stigende,  almindelig  Usædelighed.  Vi  har 
set,  at  Samlivet  i  Byerne  ikke  nødvendigt  førte  hertil.  For  Kun- 
stens Vedkommende,  der  jo  i  visse  Maader  blev  Lidtrykket  for 
den  Aand,  der  udgik  fra  Byerne,  blev  netop  Anvendelsen  af  det 
nøgne  paa  engang  en  Maalestok  og  en  ubevidst  Vejleder  for  den 
Samlivstone,  den  Kønsmoral,  som  det  nye  Forhold  mellem 
Mand  og  Kvinde  medførte. 

Ligesom  hos  Bybefolkningen  laa  ogsaa  i  den  kunstneriske 
Fremstilling  underst  et  Lag,  hvor  Kønsdriften  fejrede  Fest.  Den 
mødte  ikke  blot  i  mytologisk  Skikkelse  som  en  Venus,  en  Leda 
eller  Nymfer,  men  den  iførte  sig  ogsaa  bibelsk  Form,  smuttede 
ind  og  ud  af  Paradis  med  Adam  og  Eva,  ja  viste  sig  i  Forening 
selv  med  en  bodfærdig  Magdalene.  Men  over  denne  Underbund 
hævede  sig  i  Kunsten  som  i  Bylivet  en  fyldig  Opvækst  af  nye 

Udtryk,  hvor  Forholdet  mellem  Mand  og  Kvinde  udlod  sig  gen- 
nem et  Væld  af  nye  Former  for  Forstaaelse.  Der  kom  ikke  blot 
Ild  i  et  brændende  Blik,  Livsglød  og  Skærhed  i  Kødfarven,  men 
der  bredtes,  som  hos  Tizian  (Fig.  85),  en  egen  Højhed,  Ro  og 
Harmoni  herover,  som  uvilkaarligt  holdt  paa  Afstand  og  næsten 
forvandlede  Attraa  til 
Andagt. 

Der  kom  nye  For- 
mer for  Stemning, 
ikke  blot  enkelte,  men 
sammensatte  som  Mo- 
na   Lisa's    (Fig.   86) 

vidunderlige  Smil, 
som  Udtrykket  i  Ra- 
faels bestandigt  veks- 
lende Selvportræt 
(Fig.  87).   De  to  Køn 
droges  vel  mod  hin- 
anden, men  de  skiltes 
dog  atter  ad  i  Sysler,  i 
Interesser,  i  Karakter. 
De  veg  fra  hinanden 
vedAlder.blevtilglade 
Børn  og  alvorligegam- 
le. Og  førend  man  rig- 
tig saa  sig  for,  var  For- 
vandlingen foregaaet  i  Kunsten  ligesom  i  Bylivet.  Af  de  tb  Køns 
Frigørelse  og  Samliv,  som  Skolastiken  havde  frygtet  som  den 
visse  Fordærv,  var  fremgaaet  noget  nyt,  det  rent  menneske- 
lige. 


Fig.  85.  Tizian's  Selvportræt. 
(Berlin.) 


I  Kunsten  paa  dens  Højdepunkt  fik  dette  menneskelige 
et  endnu  klarere  Udtryk  end  i  Bylivet.  Kunsten  drog  Næring 
af  dybe  Fortids-Kilder:  Romerrepublikens  sejge  Naturkraft, 
trodsigt  hærdet  og  hævdet  gennem  Aarhundreders  Nøjsomhed 


Fig.  86.  Leonardo  da  Vinci:  Mona  Lisa,  Portræt. 
(I  Louvre  i  Paris.) 

hjemme  og  ubændige  Stangen  mod  alle  Naboer;  Kejserdømmets 
Storhed  og  Pragt,  formklar  og  selvfølgelig;  Pavemagtens  Ver- 
denskrav  og  Pagt  med  Gud  ikke  ifølge  en  hemmelighedsfuld 
Tankefordybelse,  men  i  Kraft  af  et  nedarvet  Herskersinds  prak- 
tiske Redebon- 
hed. Til  disse 
Minder  og  Ind- 
tryk føjede  Virke- 
ligheden en  frugt- 
barTilgift:  Skarpt 
Sollys  fra  Hav  til 
Hav  over  veldyr- 
kede  Agre,  lodne 
Bjerge.befæstede 

frie  Byer  med 
Rigdomme  sam- 
lede fra  alle  Lan- 
de. I  Forening 
brændte  Minder, 
Indtryk  og  Virke- 
lighed sammen, 
da  Tidens  Fylde 
kom,  til  en  ny 
kunstnerisk  For- 
staaelse  af  det 
menneskelige. 

Dette  menne- 
skelige var  gan- 
ske vist  delt  i 
Mand  og  Kvinde.  Men  dets  højeste  Maal  og  Udtryk  var  ikke 
kønsligt  Samvær  mellem  begge.  Dette  sidste  var  naturligvis  et 
berettiget  menneskeligt  Forhold.  Og  næppe  er  nogen  berømt 
Maler  gaaet  saa  vidt  som  f.  Eks.  Correggio  i  under  forskellige 
mytologiske  Former  frit  at  fremstille  det.  Men  selv  hos  ham 
sporer  man  Sydboens  Glæde  ved  Vinen,  Uvilje  mod  Rusen. 
Det  beruste  Samforhold,  den  sambrændende  Attraa,  opløses  af 

Troels-Lund:   Historiske  Fortællinger  VII  14 


Fig.  87.   Rafael:  Selvportræt!?). 
(Maleri  i  Louvre.) 

ham  helst  i  Fremstillingen  af  Modsætningerne,  der  mødes.  Det 
gaar  da  ham  som  hans  øvrige  Landsmænd  og  Kaldsfæller.  Det 
højeste  menneskelige  ytrer  sig  for  dem  ikke  i  kønslig  Blanding, 

Fig.  88.   Michelangelo  Buonarotti  (1475—1564). 
(Maleri  af  Marcello  V'enusti  (?)  i  Museet  paa  Kapitolium  i  Rom.) 

men  netop  i  ædel  Selvhævden,  der  naturligt  sondres  efter  Køn 
i  mandig  Kraft  og  kvindelig  Ro  og  Ynde. 

Selvfølgelig  var  der  mange  Afskygninger  indenfor  dette  fælles. 
Særligt  gjorde  to  Strømninger  sig  gældende,  de  samme,  der  for 
over  Tusind  Aar  siden  havde  delt  alle  tænkende  Romere  i 
Stoikere  og  Epikuræere.  For  en  Række  af  Kunstnere,  der  naaer 
højst  i  Michelangelo  (Fig.  88),   trænger  Mandens   Kraft  til  at 

aflægge,  eller  ret- 
tere have  aflagt, 
Prøve.  Selv  i  Hvile 
spændes  Musklen, 
Armen  mindes 
Spydkast,  Sædet 
Hesteryg  og  Hing- 
stens vredne  Flan- 
ker. Videre  svul- 
mer Kraften  og 
kryster  den  hele 
Natur  og  dens  Op- 
hav. Der  vokser 
Horn  ud  afPanden 
paa  Moses  (Fig.89), 
der  gnistrer  Liv  fra 
SkaberenstilAdam 
udstrakte  Haand 
(Pig.  90).  Hvor 
Gud  i  Tidernes 
Morgen  udslynger 
Kloder,følgerGud- 
manden  dem  i  et 
pegende,svævende 
Sæt  som  en  Kegle- 
spiller efter  Kastet 
(Pig.  91).  Kvinder 
svarer  hertil.  Den- 
ne svulmende  Fyl- 
de er  ikke  Yppig- 
hed, endsige  blot 
Fedme.  Den  er 
Fostrekraft  og  Højhedsmærke,  lige  kærnesund  og  værdig,  hvad 
enten  den  hviler,  svæver  eller  som  nyskabt  Eva  gør  sin  første 
Ærbødighedsforbøjning  for  Skaberen  (Pig.  92). 

Den  anden   Række  af  Kunstnere,  der  svarer  til  Oldtidens 

14* 


Fig.  89.  Michelangelo:  Moses. 

(En   Del  af  Gravmindet  over  Pave  Ju!ius  II   i  Kirken  St.  Pietro  in 

Vincoli  i  Rom.) 

Epikuræere,  forenede  en  Mængde  af  de  største  Navne  indenfor 
sig.  Det  fælles  er  her  en  Tilbøjelighed  til  at  lade  baade  den  man- 
dige Kraft  og  den  kvindelige  Ro  og  Ynde  gaa  op  i  en  højere  En- 
hed, en  ædel  Harmoni,  hvis  Kendemærke  er,  aldrig  at  lade  sig 


Fig.  92.   Michelangelo:  Evas  Skabelse. 
(I  det  sixtinske  Kape!  i  Vatikanet  i  Rom.) 


overrumple.  Det  er  denne  Harmoni  —  en  fintdannet  Rejsendes 
værdige  Holdning  —  der  gør  den  smukt  formede  Johannes  den 
Døber,  den  flyvende  Merkur,  Kristus,  hvad  enten  han  velsigner, 
fristes  eller  dræbes,  Martyrer  og  Martyrinder,  Maria  der  be- 
budes og  Maria  med  Barnet,  Gudinder  og  almindelige  Kvinder, 
paaklædte,  blottede,  i  Sorg  eller  til  Fest  —  alle  til  lutter  Søskende 
og  Medlemmer  af  en  og  samme  ædle  Slægt.  De  savner  ikke  Liv 

Og  Udtryk;  men  dette  afpasses  og  forfines  til  den  mindst  mulige 
lille  Bevægelse  og  samles  helst  i  et  talende  Blik. 

Det  er  denne  rolige,  værdige  Hæderlighed,  der  stundom  svæk- 
ker Helhedsindtrykket  og  kunde  bringe  en  uindviet  til  at  mis- 
tyde f.  Eks.  Leonardo  da  Vincis  Nadverbillede  (Fig.  93)  som  en 
Efterforhandling  ved  Maaltidet  mellem  brave  Dommere  om, 
hvorvidt  dog  ikke  en  Formildelse  af  den  afsagte  Dom  var  mulig. 
Med  næsten  lige  Lethed  lader  Rafaels  berømte  „Forklarelsen 
paa  Bjerget"  (Fig.  94)  sig  udlægge  som  Forherligelse  af  Epikurs 
Livssyn.  Underst:  Kiv  og  Uro.  Midtvejs:  Sløvhed  og  Søvn. 
Øverst:  de  Vises  harmoniske  Færd,  der  utynget,  let  som  en 
Dans,  glad  oversvæver  Livets  Forhold. 

Dette  staar  i  Forbindelse  med  begge  Retningers,  altsaa  hele 
Kunstens  Syn  paa  det  religiøse.  Alle  er  de  enige  om, 
at  Kirkens  Lære  bør  holdes  højt  i  Agt.  Romerkirken  er  jo 
Pantet  paa  Italiens  Storhed,  den  har  formet  Kunstnerens 
Barndomsindtryk  og  i  mangt  et  Tilfælde  stillet  ham  selve  den 
kunstneriske  Opgave.  Men  det  kristeliges  allerinderste  Indhold: 
Menneskets  og  Naturens  Grundfordærvelse,  er  i  Strid  med 
Kunstnerens  egen  og  Oldtidsværkernes  Forudsætning:  Menne- 
skelivets og  Legemets  Skønhed.  Stiltiende  afløser  derfor  den 
kunstneriske  Forudsætning  den  kirkelige.  Kristi  Komme  til  Jord 
bliver  under  disse  Forhold  ikke  en  yderste  Nødhjælp,  men  et 
skønt  Plus  til  en  alt  forud  given  Fylde.  Det  er  næsten  for  meget 
for  den  allerede  saa  rigt  udstyrede  Menneskenatur.  Tilgiften  maa 
bæres  som  en  kostelig  Bylt  under  Armen. 

Correggio  er  den,  der,  indenfor  den  givne  Ramme,  vistnok 
kommer  Kristendommens  Aand  nærmest.  Ligesom  han  gik 
videst  i  dristig  Gengivelse  af  kønsligt  Samvær,  saaledes  vover 
han  ogsaa  her  at  belaste  den  skønne  Menneskeskikkelse  med 
den  dybeste  og  inderligste  Smerte.  Kristi  Sjælelidelse  er  i  hans 
Fremstilling  nær  ved  at  sprænge  de  harmoniske  Former  og  ned- 
sætte disse  til  en  blot  lavere  Natur.  Men  Mængden  af  hans  Kunst- 
fæller, og  tillige  de  største,  vælger  en  Udvej.  De  fremstiller 
Kristus  enten  som  den  ophøjede  afdøde  eller  allerhelst  som 
Barnet.  I  begge  Tilfælde  omsættes  det  religiøse  som  forskøn- 


Fig.  94.    Rafael:  Kristi  Forklarelse  paa  Bjerget. 

nende  Stemningsudtryk  paa  de  menneskelige  Omgivelser.  De 
ædelt  formede  er  fromt  betagne.  Og  selve  Hovedfiguren  glider 
som  Udtryk  for  enten  det  fuldbragte  eller  det  forjættede,  der 
skal  komme,  over  i  en  vis  sindbilledlig  Klasse,  hvor  Vægten  af 
det  betydningsfulde  ligesom  vokser  ved  ikke  direkte  at  frem- 
hæves, men  ved  blot  at  kastes  tilbage  som  Genskin  fra  Virk- 
ningen paa  Omgivelserne.  Den  oprindelige  Himmellyd  er  om- 
sat i  Ekko. 

Paa  dette  Omraade  naaede  Kunsten  overordentlig  vidt.  Det 
dybe  Barneudtryk  blev  et  Felt,  der  med  Forkærlighed  behand- 
ledes. Og  mellem  alle  disse  Englehoveder,  selv  ved  Siden  af 
Rafaels  uforlignelige  to  smaa,  Kunsten  og  Videnskaben  ved  Fo- 
den af  den  sixtinske  Madonna,  ejede  stundom  Jesu  Barneblik 
(Fig.  95)  noget  endnu  dybere,  noget  anelsesfuldt  betagende, 
som  om  Livets  den  store  Hemmelighed  her  var  udløst  og  barne- 
gemt  til  Stede. 

Men  Hovedfiguren  blev  dog  Moderen,  Madonna.  I  denne 
Skikkelse  fandt  man  Lejlighed  til  at  forherlige  ikke  blot  den 
kvindelige  Skønhed,  den  ædle  Ynde,  men  Kvindeligheden  i  dens 
fulde  Omfang,  ogsaa  dens  fra  Manden  vendte  Side.  Thi  i  denne 
moderlige  Ømhed  for  den  spæde,  i  denne  yndefulde  Varsomhed, 
denne  varme,  selvforglemmende,  næsten  tilbedende  Glæde  ved 
det  nye  Liv,  i  hele  denne  Skikkelse,  hvor  alle  Aldere,  Barn, 
Jomfru,  Moder,  Matrone  mødtes,  havde  Tiden  frembragt  sin 
mest  ejendommelige  Skikkelse.  Her  var  mere  end  den  romer- 
ske Republiks  hæderlige  Husmoder,  mere  end  Kejserdømmets 
Kvinder  og  Gudinder  med  deres  ferskenfine  Hud,  rolige  Blik 
og  ædle,  uforstyrrelige  Rejsning.  Romerkirken  havde  her  frem- 
elsket en  ny  og  rigere  Art  italiensk  Kvinde,  der  som  den  selv 
ydmygvarm  og  villig  fattede  Højheden  i  at  være  den  af  Gud  be- 
naadede.  Vel  var  alle  Kunstens  Kvindeskikkelser  i  Slægt,  lige 
fra  Venedigs  gyldenklare  Skønheder  til  Guido  Reni's  guddom- 
melige Væsener,  der  hoftebrede,  æterfriske  som  „Dagens  Tider" 
glade  skred  frem  omkring  Solens  Vogn  (Fig.  96).  Men  skønnest 
var  dog  hun  den  jomfrueligt  bøjede  ved  Italiens  Kirkevugge, 
hun,  der  som  Moder  bar  i  sine  Arme  hele  Verdens  Lys. 


Fig.  95.   Rafael:  Madonna  med  Barnet  („Madonna  del  Granduca"J 
(Maleri  i  Palazzo  Pitti  i  Florens.) 

Som  det  vil  ses,  var  den  nye  Forstaaelse  af  Forholdet  mellem 
Mand  og  Kvinde,  der  forkyndtes  i  Italien,  af  en  egen,  uklar  Art. 
Det  havde  løsrevet  sig  fra  Skolastikens  Synsmaade  og  vokset 
sig  frit  i  de  norditalienske  Byer.  Trods  sin  Frihed  var  det  dog 
ikke  endt  i  Udskejelser,  men  havde  selv  skabt  sig  nye  Ansvars- 
skranker.  Gennem  Kunsten  havde  det  udtrykt  og  fattet  sig  selv 
som  Led  i  en  lang  Udviklingsrække,  hvor  dunkle  Fortidsminder 
endnu  var  i  Stand  til  at  skyde  livsfriske  Skud.  Men  idet  det  saa- 
ledes  nationalt  spejlede  sig,  var  det  blevet  sig  bevidst  ikke  blot 
som  nær  beslægtet  med  gammel  Romeraand  og  med  Antiken, 
men  tillige  med  Romerkirken. 

Den  hele  Frihedsbevægelse  antog  herved  en  Kresform,  bortfra 
og  atter  tilbage  mod  Skolastiken.  Dette  Folk,  der  i  Oldtiden  havde 
frembragt  Vestalinder,  kunde  ikke  være  uforstaaende  overfor 
samme  Tanke,  fordi  de  nu  kaldtes  Nonner.  Og  ingen  Italiener, 
der  fuldt  forstod  sig  selv  og  sit  Land,  kunde  i  Længden  være  i 
Strid  med  det,  der  udgjorde  Landets  Stolthed,  Fortsættelsen  af 
Aartusinders  Bestræbelser:  Romerkirken  og  dens  Verdens- 
herredømme. Hele  det  nye  Syn  paa  Forholdet  mellem  Mand  og 
Kvinde,  som  det  var  gennemført  i  Bylivet,  udtrykt  i  Kunsten, 
blev  da  blot  som  et  livligt  Indfald,  en  ypperligt  udtrykt,  men 
atter  tilbagefangen  Tanke.  Mand  og  Kvinde  vedblev  som  for- 
dum at  gaa  i  Kloster  for  at  tjene  Gud  og  Romerkirken.  Og  gan- 
ske naturligt.  Gudsmoder  var  jo  for  enhver  Italiener  og  Italiener- 
inde  i  snævrere  Forstand  min  Frue,  Madonna. 

Hvad  Italien  paa  dette  som  paa  mange  andre  Omraader  na- 
tionalt gav  i  Renæssancen,  tog  det  atter  nationalt  tilbage. 

Maaske  kunde  under  andre  politiske  Forhold  de  nye  Tanker 
have  vist  sig  for  stærke  til  atter  nationalt  at  bindes.  Men  alt  vir- 
kede i  det  16de  Aarhundrede  til,  at  dette  maatte  blive  Udfaldet 
i  Italien.  De  rige,  frie  Stæder,  som  Fortids  Handelsforhold 
havde  skabt,  visnede  hen,  da  Søvejen  til  Ostindien  og  til  Ame- 
rika stillede  andre  Lande  og  Byer  i  de  begunstigedes  Række. 
Sammen  med  Velstanden  gik  Byernes  Frihed  paa  forskellig 
Maade  tabt.  Da  Pavedømmet  hævede  sig  af  sit  religiøse  Forfald, 
kom  med  Jesuiterne  en  mørkere  Retning  tilvejrs,  der  ikke  agtede 

Kunsten.  Paven  som  de  andre  italienske  Fyrster  havde  nok  at 
gøre  med  at  værge  sig  mod  fremmedes  Overgreb. 

Under  disse  Forhold  blev  de  nye  Tanker,  der  med  saa  stort 
et  Held  var  fremdrevne  i  de  italienske  Byer,  hemmede  i  deres 
Vækst.  Rodægte  trivedes  de  i  Længden  ikke  ret  i  den  italienske 
Jord.  Og  indpodede  paa  den  nationale  Stamme  viste  de  en  ens- 
artet Tilbøjelighed  til,  naar  de  kom  i  Blomst,  kirkeligt  at  sænke 
Hovederne.  Som  Kunst  kom  de  til  rigt  at  smykke  Italien.  Som 
Tanker  fik  de  mest  Betydning  ved,  at  deres  Støv  befrugtende 
drev  til  fremmede  Egne. 


3 

SPANIEN 

I  Spanien  fik  Besvarelsen  af  Spørgsmaalet  om  Forholdet 
mellem  Mand  og  Kvinde  et  af  sine  mest  udprægede  Udtryk. 
Ikke  fordi  Svaret  kom  til  at  afvige  saa  meget  fra  Kirkelærens, 
men  fordi  baade  Omgivelser  og  indre  Forhold  tegnede  Linjerne 
op  med  skarpere  Træk,  saa  at  Indtrykket  dog  blev  et  andet. 

I  Aarhundreder  havde  Landet  været  delt  mellem  Maurer  og 
Kristne.  Maurerne  havde  længe  nok  været  det  herskende  Folk, 
til  at  deres  Syn  paa  Kvinden  havde  paavirket  de  kristne  Spa- 
niere. For  Maurerne  som  for  alle  andre  Muhamedanere  var 
Kvinden  et  lavere  Væsen  end  Manden,  kun  skabt  til  hans  Sanse- 
nydelse. At  være  velstillet  som  Mand  her  paa  Jorden  bestod  i  at 
have  et  godt  forsynet  Harem,  at  være  salig  hisset,  at  betjenes 
af  evig  unge  Houris.  En  Kvindes  højeste  Maal  var  at  behage 
Manden. 

Hos  de  kristne  Spaniere  maatte  denne  deres  Fjenders  Syns- 
maade  ægge  til  at  understrege  deres  egen  modsatte.  Mand  og 
Kvinde  var  lige  stillede,  og  Ægteskabet  var  Enegifte.  I  deres 
Iver  for  at  understrege  Modsætningen  gik  de  imidlertid  videre 
endnu  og  vedkendte  sig  Skolastikens  alleryderste  Paastand,  at 
alt,  hvad  der  drager  Mand  og  Kvinde  sammen,  er  idel  Synd,  med 
mindre  det  af  Gud  naadigt  forvandles  og  helliges  i  Ægteskab. 

Ad  modsat  Vej  var  de  saaledes  naaede  til  at  blive  enige  med 
Maurerne  om,  at  Elskov  blot  var  heftig  Sansedrift,  en  Slags  Ild- 


224  Spanien 

kunst,  der  opstod  ved  pludselig  Selvantænding.  Begge  Folk  satte 
i  deres  Hjerter  lige  Pris  paa  Fyrværkeriet.  Men  for  Maurerne 
var  det  nærmest  en  Luksussag,  som  man  til  en  Art  Erstatning 
for  den  af  Profeten  forbudne  Vin  tillod  sig  saa  hyppigt  og  saa 
vidt,  som  ens  Formuesvilkaar  rakte.  For  Spanierne  derimod  var 
Flammen,  skøndt  udvortes  een  og  samme,  dog  af  vidt  forskellig 
Art;  den  enten  helvedsved  eller  brændte  altarklar.  Og  desværre 
havde  man  kun  Ret  til  et  eneste  Kirkelys.  Men  lige  fristende  tog 
de  utændte  Kvinder  sig  ud,  hvad  enten  de  som  de  mauriske  kun 
saaes  tættilslørede  og  indpakkede,  eller  som  de  spanske  viste  sig 
halvtilslørede  under  Mantillens  Kniplinger.  Ikke  mindst  de 
spanske  Kvinder,  der  var  sig  deres  Kristenværd  bevidst,  virkede 
dobbelt  tiltrækkende  ved  deres  maurisk-kristelige  Blandings- 
Etikette:  „Manden  til  Behag"  og  „leg  ikke  med  Ilden". 

Disse  Forhold  ændredes  ikke  væsentligt  ved  Granadas  Fald 
og  Maurernes  Fordrivelse.  Stoltheden  ved  at  være  Kristne  og 
helt  at  have  sejret  æggede  blot  yderligere  Folkebevidstheden  og 
gav  Forholdet  mellem  Mand  og  Kvinde  paa  den  spanske  Halvø 
en  endnu  mere  udpræget  Form.  Hos  begge  Køn  trivedes  en 
gennem  Aarhundreder  nedarvet  Selvfølelse,  der  under  Navn  af 
„Ære"  nærmest  kun  bestod  i  Forvissningen  om  at  være  i  Over- 
ensstemmelse med  Kirkens  Forskrifter,  altsaa  en  ret  Kristen. 
Som  en  Pind  opretholdt  og  stivede  den  Personligheden  og  ud- 
gjorde hyppigt  det  hele  Bevidstheds-Indhold.  Men  denne  indre 
Pind  var  udvendigt  i  Spidsen  belagt  med  en  heftig  Sansedrift. 

Det  selskabelige  Samvær  mellem  de  saaledes  ens  udstyrede 
Mænd  og  Kvinder  bestod  i  under  de  mest  udsøgte  Former  smi- 
digt og  livligt  at  være  hinanden  til  Behag  ved  uophørligt  at  søge 
at  stryge  den  andens  Tændsats.  Men  lykkedes  dette,  og  Tænd- 
stikken kom  i  Brand,  brændte  jo  „Æren".  Her  var  da  kun  eet 
af  to  at  gøre.  Enten  at  hævne  den  tabte  „Ære"  ved  Drab.  Eller, 
hvis  sligt  var  muligt,  skyndsomst  at  faa  begge  Parter  plantede 
som  Altarlys  i  Ægteskab.  Men  saa  modtagelige  som  man  var, 
hændte  det  ofte,  at  vedkommende  ikke  kom  fuldt  i  Brand,  men 
kun  spruttede  Gnister.  Hvormeget  af  „Ære"  var  nu  herved 
gaaet  tabt?  Her  afgjordes  Sagen  gerne  ved  kort  Proces,  hvor 

Skinsyge  var  Dommer  og  lynsnart  kunde  trykke  den  ene  af 
Parterne,  Mand  eller  Kvinde,  den  hævnende  Dolk  i  Hænde. 

Underligt  tog  da  det  hele  Folkeliv  sig  ud.  Stikkende  Sol  over 
den  tørre  Højslette,  befolket  af  en  haardfør,  ildfuld,  grusom 
Slægt.  Mistænksomt  saae  rynkede  gamle  til,  mens  alle  de  unge 
omsværmede  hinanden  i  Sollyset  med  stjaalne,  men  mere  bræn- 
dende Blikke,  Ord  og  Lader  end  andensteds.  Alt  syntes  at  aande 
Elskov.  Og  dog  var  der  fremmede  Ildglimt  deri.  Luften  dirrede. 
Hver  Bi  ejede  Brodd,  hver  Blomsterkalk  Evne  til  at  kvæle. 
Mand  og  Kvinde  var  vel  her  sammen  som  Adam  og  Eva  i  Para- 
dis. Men  hver  især  af  dem  var  baade  Slange  og  hævnende  Gud- 
dom tillige. 


Hvorledes  forligede  Kirken  sig  med  dette  aabenlyse  Lefleri? 
Al  Sanselighed  var  jo  dog  Synd.  —  Den  saae  til.  Nysgerrigt  ny- 
dende, koldt  ledende,  stadigt  paa  Spring  til  at  straffe. 

Thi  denne  Elskovsleg  kunde  jo  slet  ikke  undværes.  Den  ud- 
gjorde Livets  Indhold,  Skriftestolens  Hemmelighed,  Kilden  til 
hele  Kirkens  Magt.  Præsten  nød  derfor  at  være  ved  Skrifte 
Medvider  i  al  denne  Sanseglød.  Vel  var  han  ikke  ligefrem  Del- 
tager. Men  til  Gengæld  havde  han  den  Efternydelse  hemmeligt 
at  lede  Spillets  Gang  og  saa  —  maaske  den  største  Tilfredsstil- 
lelse for  en  Spanier  —  tilsidst  at  kunne  slaa  ned  som  grusom 
Dommer,  Thi  for  en  Inkvisitionens  ægte  Søn  var  det  en  tredob- 
belt Nydelse,  som  man  maatte  være  af  spansk  Blod  for  fuldt  at 
fatte:  At  efterstræbe  og  blotte  Synden,  at  favne  den  i  afnødt  Til- 
staaelse,  og  sluttelig  som  Gud  at  dræbe  den.  Hemmeligheden 
var  med  andre  Ord,  at  Kirken  i  Spanien  vel  var  Guds  Sted- 
fortræder paa  Jorden,  men  tillige  selv  en  Spanier.  Som  saadan 
elskede  den  glødende  sin  Brud,  Menigheden.  Og  som  Udtryk 
herfor  myrdede  den  hende  af  Skinsyge. 

Dette  spanske  Forhold  mellem  Mand  og  Kvinde  gav  sig  na- 
turligvis Udslag  paa  mange  Maader.  1  Samtidens  blomstrende 
Skuespildigtning  spejlede  det  sig  tydeligt,  og  mange  af  dets 

Træk  har  holdt  sig  let  kendelige  ned  til  vore  Dage.  Hos  Skue- 
spillenes Helte  og  Heltinder  var  det  altid  „Æren",  hvorom  det 
drejede  sig.  Striden  stod  mellem  „Ærens"  Bud  og  Elskovsliden- 
skaben.  Begge  syntes  lige  ustyrlige;  men  „Æren"  havde,  naar 
det  kneb,  Lov  til  alt,  til  enhver  Slags  Grusomhed  og  Mord. 
Elskov  derimod  var  forbudt,  var  Forbrydelse;  kun  Ægteskab 
var  tilladt. 

Mellem  disse  to,  „Ære"  og  Elskov,  stod  altsaa  den  højst  ulige 
Kamp,  forsaavidt  alt  var  tilladt  den  ene  og  forbudt  den  anden. 
Dette  ulige  Parti  betegnede  imidlertid  blot  det  aldeles  nødven- 
dige Forspring,  som  maatte  indrømmes  den  svagere  Part,  „Æren" ; 
thi  Elskov  var,  som  hver  bevidst,  den  paa  Forhaand  stærkeste. 

Idet  nu  her,  som  til  alle  Tider,  Lystspillenes  Indhold  bestod  i, 
at  „de  to  fik  hinanden",  saa  var  dette  paa  Spansk  dog  stundom 
møjsommeligere  end  ellers.  Thi  de  to,  der  skulde  forenes  og 
blive  til  eet  i  Ægteskab,  var  ikke  blot  Helt  og  Heltinde,  men 
indeni  hver  enkelt  af  dem  atter:  Ære  og  Elskov.  Det  lykkedes 
naturligvis;  men  Maaden,  hvorpaa  det  skete.  Vanskelighederne, 
der  var  at  overvinde,  viste  som  oftest  den  store  Forskel  mellem 
spansk  Tænkemaade  og  andre  Folkeslags. 

I  Spanien  var  det  saaledes  forbudt  Kavaleren  at  tale  til  en 
Dame.  I  andre  Lande,  f.  Eks.  Frankrig,  var  det  netop  hans  Pligt 
at  vise  sig  underholdende.  Beviset  for  at  han  var  en  ret  Kavaler. 
For  Frankrigs  Vedkommende  medførte  dette  senere  de  saa- 
kaldte  „Konversationsstykker",  og  i  hvert  Fald  blev  Ord,  In- 
triger og  Karaktertegning  Skuespillenes  Hovedindhold.  I  Spa- 
nien derimod,  hvor  Orjet  var  afskaaret  Elskeren,  svulmede 
Handlingerne  op.  Selve  det  at  komme  hinanden  til  Orde,  var  jo 
en  Handling.  Og  desuden  omgærdedes  Elskoven  af  en  Masse 
Hindringer,  baade  hos  Omgivelser  og  hos  den  elskende  selv, 
der  alle  skabte  Handling.  Til  saadanne  Hindringer  hørte  først 
og  fremmest  Skinsygen,  Ærens  og  Kærlighedens  Halvbroder, 
der  overalt  var  paa  Færde,  og  tillod  sig  de  mest  uoverlagte 
Handlinger, 

De  spanske  Skuespils  Indhold  blev  da,  som  Livets  selv,  en 
Mylr  af  Handlinger,  der  foer  efter  hinanden,  bed  hinanden  i 

Nakken  og  sprang  fra,  alt  behændigt  og  ildfuldt,  som  kælne 
Katte  i  Leg,  mens  Ære,  Elskov  og  Skinsyge  istemte  de  dertil 
hørende,  vekslende  Toner.  Forfatterne  syntes  uudtømmelige  i 
Opfindsomhed.  Derfor  naaede  ogsaa  den  spanske  Skuespildigt- 
ning til  en  Højde  og  Rigdom  i  Retning  af  lette  Stoffer  med  vel- 
slynget Handling,  saa  at  den  siden  da  har  kunnet  gavmildt  for- 
syne det  øvrige  Evropa.  Hvert  Lands  Literatur  indeholder 
Vidnesbyrd  om,  at  siden  da  er  ingen  Digter,  der  var  kommen  i 
øjeblikkelig  Emnenød,  gaaet  tomhændet  bort,  naar  han  søgte  om 
et  eller  andet  „frit  efter  der  Spanske". 


Den  store  Kamp  mellem  Ære  og  Elskov  førtes  ikke  alene  af 
Kirke  og  Menighed,  eller  paa  Skuepladsens  Brædder.  Den  stod 
i  hver  enkelt  Spaniers  Indre. 

Vil  man  have  et  malende  Indtryk  heraf,  vælge  man  som 
Eksempel  Spaniens  første  Mand  i  det  16de  Aarhundrede,  Philip 
den  anden  (Fig.  97).  Hos  ham  trivedes  i  en  mærkelig  Grad 
utøjlet  Driftsliv  Side  om  Side  ikke  blot  med  den  strengeste  Reli- 
giøsitet, men  med  en  Mængde  andre  Egenskaber,  der  hos  en 
anden  Art  Natur  maatte  have  virket  som  Hemsko. 

Han  var  fra  ung  af  regelmæssig,  maadeholden  og  nøjsom  i 
Livsvaner,  haard  mod  sig  selv  som  mod  andre,  arbejdsom  til 
det  yderste,  afmaalt,  tør,  kold,  og  foruden  alt  dette  endnu  des- 
uden helt  optagen  af  store  Planer,  paa  hvis  Gennemførelse  han 
satte  alting  ind.  Men  trods  denne  hans  Sinds  tilstudsede  Kultur, 
udgjorde  dets  anden  Halvdel  den  skarpeste  Modsætning  hertil, 
en  fri,  udyrket,  voldsom  Natur,  vekslende  som  hans  Hjemlands 
mellem  yppig  Fylde  og  forvitret,  solbagt  Bjerggrus,  der  brændte 
efter  lædskende  Væde.  Hans  Person  blev  en  Tvist  mellem  de 
to  Halvdele,  en  staaende  Strid  mellem  Ære  og  Elskov. 

Saaledes  seet  former  Begivenhederne  i  hans  Liv  sig  som  et 
Skuespil,  hvor  netop  Alvoren  og  Strengheden  virker  pudsigt 
ved  den  modsatte  Art  Belysning  indvendig  fra.  Den  hede,  indre 
Sansedrift  gør  Stenstatuen  urolig,  smelter  Snemanden.  Thi  den 

forvandlede  den  allertroeste  Hersker  til  en  Muhammedan  med 
større  Kvindeudvalg  end  nogen  af  de  Maurer,  han  i  Troens  Nid- 
kærhed fordrev.  Den  gjorde  alt  i  hans  Ungdom  Lojer  med  hans 
Afmaalthed  og  stive  Ceremoniel,  som  f.  Eks.  da  han  ved  sin 


Fig.  97.   Kong  Philip  II  af  Spanien. 
(Maleri  af  Coello  i  Berlins  Museum.) 

første  Dronnings  Indtog  ikke  kunde  afvente  hende,  men  maatte, 
paatværs  af  alle  Anstandsregler,  forklædt  ned  paa  Gaden  for 
straks  at  tage  hende  i  Øjesyn.  Den  lod  ham,  da  han  var  ved  at 
naae  sit  Maal  og  ved  sit  andet  Ægteskab  havde  vundet  England, 
just  i  det  afgørende  Øjeblik  glemme  alle  Statshensyn  og  paa  det 

dybeste  krænke  Dronning  Maria  ved  sin  vidt  drevne  Utroskab. 
Den  ledsagede  ham  baade  i  hans  tredje  og  fjerde  Ægteskab,  den 
tog  Plads  i  hans  Pligtfølelse,  smuttede  med  i  hans  Arbejdsvilje, 
den  fulgte  ham  ikke  blot  til  Autodaféer,  men  endog  til  Selvpins- 
ler, og  døde  først  med  ham,  standhaftig  og  tavs,  paa  den  konge- 
lige Martyrrist,  Klostret  Escorial. 

Intet  Under,  at  hans  forstaaende  Folk  digtede  videre  og  an- 
tog —  iøvrigt  i  Strid  med  Virkeligheden  —  at  han  dreves  af 
Skinsyge,  da  han  lod  sin  egen  Søn,  Don  Carlos,  fængsle  og 
dræbe. 

Den  standende  Strid  mellem  Ære  og  Elskov  naaede  ikke  til 
Afslutning  hos  Philip  den  anden.  De  viste  sig  begge  lige  stærke. 
Vil  man  følge  Striden  til  det  sidste  og  se,  hvorledes  den  ud  fra 
spanske  Forudsætninger  burde  endes,  lade  man  Blikket  gaa 
videre  til  hans  store  Landsmand  og  lidt  ældre  samtidige,  Igna- 
tius  Loyola.  Denne  overgik  Philip  den  anden  i  Viljestyrke  og 
førte  Æren  til  Sejr.  Men  Maaden,  hvorpaa  dette  skete,  kaster 
skarpt  Lys  over  den  spanske  Opfattelse  af  Forholdet  mellem 
Mand  og  Kvinde. 

Ignatius  havde  indtil  sit  30.  Aar  været  en  fremmelig  Deltager 
i  det  spanske  Hofliv  med  dets  Elskovseventyr.  Endnu  melder 
hans  Ansigtstræk  (Fig.  98)  om  Styrken  af  den  Sansedrift,  han 
senere  som  Selvbehersker  stadigt  havde  at  kue.  Han  kunde 
aabenbart  være  bleven  et  værdigt  Sidestykke  til  Philip  den  anden. 
Omslaget  for  Ignatius'  Vedkommende  skete  imidlertid  —  som 
ovenfor  omtalt — paa  Sygelejet  hjemme  paa  Herregaarden  Loyola, 
da  Krigen  havde  gjort  ham  til  Krøbling.  Først  søgte  han  at  drømme 
den  gamle  Drøm  videre  om  Ridderære  og  Elskovsheld.  Men  da 
hans  legemlige  Mangel  stadigt  snærede  den  itu,  uddybedes  og 
udvidedes  hans  Syn. 

Ridderæren  var  ikke  at  vinde  i  Kamp  mod  andre,  men  i  Kam- 
pen mod  sig  selv,  i  Udøvelsen  af  Selvbeherskelsens  og  Selv- 
opofrelsens vanskeligste  Vaabenfærd.  Og  Elskovsheld  hos  jor- 
diske Kvinder  var  for  intet  at  regne  mod  at  tækkes  den  højeste 
af  alle  Kvinder,  Himmeldronningen.  Ære  og  Elskov,  blot  i  for- 
klarede Former,   blev  da  fremdeles  hans  Livs  Hovedindhold. 


P'g-  98.   Ignatius  de  Lovola. 
(Maleri  af  Coel.o  i  Jesuiter-Kollegiet  i  Madrid.] 

Dette  gav  sig  uvilkaarligt  tilkende  i  hans  stadige  Anvendelse  af 
militære  Former  og  hans  ejendommelige  Hævden  af,  at  uafbrudt 
„Eksercits"  er  nødvendig.  Og  det  røber  sig  tydeligt  i,  at  Maria- 
dyrkelsen blev  Midtpunktet  i  Jesuiternes  hele  Forkyndelse. 
Hvilken  Selvforstaaelse  rummes  ikke  i  et  Udbrud  som  dette: 
„Det  er  svært  at  blive  salig  ved  Kristus,  men  let  at  blive  det  ved 
Maria". 


Indenfor  den  spanske  Opfattelse  af  Forholdet  mellem  Mand 
og  Kvinde  er  endnu  værd  at  lægge  Mærke  til  den  lidt  uklare 
Særstilling,  der  tillagdes  Kvinden.  Den  bar  Præg  af  sin  histo- 
riske Oprindelse:  et  kristeligt  Ridderfolk  i  Kamp  med  og  dog 
paavirket  af  Muhammedanere.  Fra  een  Side  seet  var  Kvinden 
naturligvis  ligestillet  med  Manden.  Hun  havde  saaledes  samme 
Ret  som  han  til  at  nære  Skinsyge.  Thi  Skinsyge  var  jo,  hvad 
enten  den  var  Kirkens,  Ærens  eller  Elskovens  Udtryk,  en  Hæv- 
nerske  af  Frafald  og  Utroskab.  Det  er  da  et  ægte  spansk  Billede, 
naar  der  f.  Eks.  i  Don  Quixote  berettes  om  en  skøn,  ung  Kvinde, 
der  kommer  farende  tilhest  og  bagfra  dræber  sin  elskede,  fordi 
hun  skinsyg  holder  ham  for  utro.  Da  han  døende  beviser,  at  hun 
har  haft  Uret  i  sin  Mistanke,  gaar  hun  i  Kloster. 

Men  fra  en  anden  Side  seet,  gjaldt  Kvinden  ikke  saa  meget 
som  Manden.  Hvor  der  var  Tale  om  Forførelse,  regnedes  saa- 
ledes Skylden  for  hans.  Hans  Ære  burde  have  hindret  Brøden. 
Dette  kunde  vel  endnu  tages  som  Udtryk  for  blot  en  vis  Ridder- 
lighed i  Synsmaaden,  der  ikke  maa  tillægges  videre  Vægt.  Men 
stundom  aabnes  der  Indblik  til  en  Opfattelse,  hvor  paa  maurisk 
Vis  Kvinden  regnedes  for  en  lavere  Art  af  Væsener. 

Sit  mest  betegnende  Udtryk  fik  denne  Opfattelse  ved  Ignatius 
Loyolas  og  dermed  Jesuitismens  Stilling  til  Kvinden.  Da  han 
endnu  kun  halvt  udviklet  øvede  sig  i  sin  Gerning  i  Barcelona, 
mente  han  at  kunne  anvende  ogsaa  Kvinder.  Isabella  de  Rosella 
støttede  ham  paa  alle  Maader,  og  hun  tilligemed  to  andre  fik 
bevæget  Pave  Paul  III  til  at  stille  dem  under  Ignatius'  aandelige 

Ledelse.  Men  senere  voldte  disse  samme  Kvinder  ham  saa  meget 
Bryderi,  at  han  1549  fik  udvirket  den  Eneret  for  sin  Orden,  at 
den  aldrig  skulde  fa  ae  med  Ledelsen  af  Nonner  at  gøre. 
Jesu  Selskab  bestaar  kun  af  Mænd. 

Et  ret  betegnende  lille  Bidrag  til  den  almindelige  Udvikling 
har  hin  Tids  spanske  Tankegang  efterladt  sig.  Herfra  stammer 
Sagnet  om  „Don  Juan",  der  siden  da  har  vandret  Jorden  rundt. 

Det  er  imidlertid  værd  at  lægge  Mærke  til,  hvilke  Forandringer 
denne  Figur  har  maattet  undergaa  for  at  blive  almenfattelig.  Det 
er  nærmest  blot  en  sproglig  Pudsighed,  at  Sagnheltens  Navn, 
Don  Juan  Tenorio,  er  blevet  delt,  saa  at  hvad  paa  alle  andre 
Sprog  kaldes  en  „Don  Juan",  paa  Spansk,  hvor  Juan  (Hans)  er 
et  gængse  Navn,  hedder  „en  Tenorio". 

Mere  oplysende  er,  hvad  Figuren  har  maattet  afgive  af  sit 
Indhold  for  at  blive  almen  menneskelig.  Hos  alle  andre  Folk 
betyderen  „Don  Juan"  kun  en  letsindig  og  uimodstaaelig  Kvinde- 
elsker. I  Spanien  derimod  betyder  Navnet  nu  som  fordum  en 
ugudelig  Person,  hvem  Himlens  Straframmer,  fordi  hans  El- 
skov ganske  har  overdøvet  hans  Æres  og  dermed  Kirkens  Bud. 
Figurens  Indhold  er  i  andre  Lande  malende  udtrykt  ved  Tallet 
af  hans  Elskovseventyr.  „Ak,  men  ved  Spanien  staar  1003".  I 
hans  Hjemland  derimod  ligger  Hovedvægten  paa,  at  han  ikke 
blot  forfører  en  gejstlig  Ordens  Skatmesters  Datter  og  dræber 
hendes  Fader,  men  driver  Spot  med  selve  Religionen  og  derfor 
nedstyrtes  til  Helvede  af  den  dræbtes  Stenstatue. 

FRANKRIG 

I  Frankrig  spirede  Modstanden  mod  Kirkelærens  Syn  paa 
Forholdet  mellem  Mand  og  Kvinde  frem  paa  forskellige,  adskilte 
Punkter.  De  naaede  ikke  under  Renæssancen  at  vokse  sammen 
til  en  Enhed,  men  holdt  sig  som  særskilte,  ensidige  Stemnings- 
udtryk.  Endnu  den  Dag  i  Dag  udgør  de  Bestanddelene  i  den 
broget  sammensatte  franske  Synsmaade. 

Allerede  i  Middelalderen  havde  Riddervæsen  og  Digtekunst  i 
Frankrig  rendyrket  en  egen  fantastisk  og  ukirkelig  Opfattelse 
af  Kvinden.  Den  hørte  ifølge  Sagens  Natur  især  hjemme  i  Sam- 
fundets øverste  Lag.  Ridderens  „Dame",  Sejrsprisens  Uddeler- 
ske, „KæriighedshofFets"  Herskerinde  blev  besungne  i  sirlige, 
kunstlede  Vers.  Men  Melodierne  bragte  Versene  videre  fra  Rid- 
dersal til  Borgestue,  til  Køkkenets  Skurepiger.  Saaledes  kunde 
det  hænde,  at  løsrevne  Stumper  af  overforfinet  Tankegang, 
skruede  Udtryk,  der  blot  veltilfreds  smagte  paa  sig  selv,  spred- 
tes ud  for  alle  Vinde,  tændte  Halvlys  hist  og  her,  indtil  de  ende- 
lig helt  sluktes  i  Misforstaaelse. 

Den  ridderlige  Damedyrkelse  var  i  Tilbagegang  henimod  det 
16.  Aarhundrede,  da  den  med  eet  fandt  en  Forbundsfælle  fra  en 
uventet  Kant. 

Den  nyvakte  Kundskab  til  Oldtidens  Digtekunst  skabte  for- 
sultne Versemagere  baade  paa  Fransk  og  Latin.  Glade  flokkedes 
de  med  Hyldest  om  vel  oplærte,  fornemme  Kvinder,  en  Margue- 

rite  af  Navarra  (Fig.  99)  og  andre,  der  kunde  skatte  dem.  Der 
bevaredes  saaledes  i  den  trange  Tid  en  halvlærd  Hofvej,  der 
forbandt  den  gamle  ridderlige  Beundring  med  den  nye  lykkelige 
Tid,  som  endelig  oprandt,  da  under  Ludvig  den  14de  Galanteriet 
fik  Kongemagt. 

I  halvandet  hundrede  Aar  holdt  saa  dette  ejendommelige 
Galanteri  sig  som  selskabelig  Omgangs-  og  Høflighedsform  og 
udviklede  gennem  en  Række  af  Slægtled  et  racerent,  fransk 
Kvindeideal.  Ynde,  Elegance,  Lethed,  Aandrighed  var  Kende- 
mærkerne paa  dette  Ideal.  Idet  det  anerkendtes,  afsleb  det  til- 
lige Manden.  Heraf  fremgik  den 
Salonform,  der  lige  til  den  store 
Revolution  udgjorde  den  franske 
Selskabeligheds  Blomst. 

Under  Indtrykket  af  den  stær- 
ke Virkning,  som  denne  franske 
Omgangstone  har  udøvet  —  den 
efterlignedes  i  det  17.  og  18. 
Aarhundrede  ved  alle  Hoffer 
og  i  de  øverste  Samfundskrese 
hele  Evropa  over  —  har  man 
stundom  været  tilbøjelig  til  at 
oversee,  hvad  Frankrig  iovrigt 
har  ydet  med  Hensyn  til  Løs- 
ningen af  det  fælles  menneske- 
lige Spørgsmaal:  Forholdet  mellem  Mand  og  Kvinde.  Og  dog  er 
Frankrigs  Bidrag  i  det  16.  Aarhundrede  baade  dybere  end  det 
blot  formelle  selskabelige  Svar,  som  siden  blev  det  „franske", 
og  tillige  skarpere,  mere  hensynsløst  tænkt  end  de  samtidige 
Svar  hos  de  andre  Kulturfolk.  Ikke  mindst  for  Nordboere,  der 
er  vante  til  at  se  det  nye,  som  hint  Aarhundrede  bragte,  udtrykt 
og  udtømt  i  Luther,  er  det  belærende  at  iagttage  det  tilsvarende 
Gennembrud  i  mere  ildfuld,  sydlandsk  Form.  Humanisten, 
Kirkefornyeren  og  Mennesket  i  Luther  er  i  Frankrig  adskilte  i 
tre  Personer.  Idet  hver  af  disse  føler  og  tænker  dristigere  end 
Luther,  og  de  derhos  hver  tilhører  sit  Slægtled,  udformer  der 


Fig.  99.  Marguerite  af  Angouléme, 

Dronning  af  Navarra  (1492 — 1549  . 

(Efter  de  la  Mesangére.") 

sig  i  Rækkefølge  en  Treklang  af  sjælden  Virkning.  I  Humoristen 
Rabelais,  Melankolikeren  Calvin  og  Tvivleren  Montaigne  har 
det  franske  Folk  maaske  frembragt  sine  ejendommeligste  Sinds- 
udtryk,  i  hvert  Fald  udtalt  nogle  af  sine  dybeste  Tanker. 

Lad  os  betragte  dem  hver  især  og  søge  at  forstaa  dem.  Van- 
skeligheden ligger  imidlertid  i,  at  de  alle  har  saa  meget  andet, 
for  dem  langt  vigtigere,  at  skulle  have  sagt  end  netop  om  dette 
ene  Emne:  Forholdet  mellem  Mand  og  Kvinde.  Og  det  er  jo 
just  det,  vi  vil  have  noget  at  vide  om,  og  hvorfra  vi  vil  bedømme 
dem. 

Her  er  ikke  andet  for.  Vi  maa,  under  Paaskud  af,  at  vi  kom- 
mer langvejs  fra,  som  velseete  Gæster  tage  ind  i  deres  Hjem  og 
Tankebolig,  og  naar  vi  har  seet  os  om  og  sat  os  til  rette,  uden 
videre  —  mod  deres  Skik  og  Brug,  men  paa  usleben  nordisk 
Vis  —  buse  frem  med  vort:  „Naa,  og  hvordan  har  saa  Konen 
det?" 

RABELAIS 


Rabelais  er  den  franske  Forfatter,  hvis  Tankegang  Danske  af 
alle  Udlændinge  —  og  maaske  af  mange  Indfødte  med  —  har 
lettest  ved  at  forstaa.  Man  fristes  til  at  gætte  paa  Normannerblod 
i  hans  Aarer.  En  Stikprøve  gennem  dansk  Tankegang  lige  fra 
hans  samtidige  Morten  Borup,  gennem  Tyge  Brahe,  Holberg, 
Grundtvig,  Hostrup  og  Schandorff  ned  til  Nutiden  vil  vise  mange 
Brudstykker  af,  eller  rettere  Sidestykker,  til  hans  Tankesæt. 
Og  dog  var  han  ægte  fransk,  brusende  som  et  nyskænket,  sol- 
forgyldt  Bæger  af  hans  Hjemland,  Midtfrankrigs  lette,  blanke 
Vin. 

Hans  Synsmaade  forstaas  først  rer,  naar  man  kender  lidt  til 
hans  Liv.  Frans  Rabelais  var  født  omkring  Aar  1490  i  Touraine. 
Faderen  var  Apoteker,  ejede  en  lille  Gaard,  hvor  der  avledes 
den  ypperste  Vin  i  hele  Egnen,  og  hans  Hjem  var  derfor  af  begge 
Grunde  det  mest  søgte  Værtshus  i  mange  Miles  Omkres.  Op 
og  ned  ad  de  stejle  Stentrapper  fra  Vejen  —  „der  var  lige  saa 
mange  Trin  som  Dage  i  Aaret"  —  kravlede  den  lille  Galfrans 
alt  fra  Barnsben  i  Solskinnet.  Han  var  tidlig  vant  til  at  høre 
Munterhed  og  Spas.  Nik  og  et  Par  venlige  Ord  faldt  som  af  sig 
selv  til  den  lille  Krøltop  paa  Trappen. 

Men  øverst  oppe,  bagest  inde  vinkede  det  hemmelighedsfulde 
Rum  med  alle  Apotekerkrukkerne.  De  var  „bemalede  udenpaa 
med  morsomme,  fornøjelige  Billeder,  Gæs  med  Tømme  i  Mun- 

den,  Harer  med  Horn  i  Panden,  Ænder  med  Saddel  paa  Ryg- 
gen, Bukke  med  Vinger  og  andre  saadanne  Tegninger,  som  man 
iiavde  fundet  paa  for  at  faa  Folk  til  at  le.  Men  indeni  gemte  de 
kostelige  Sager,  Balsam,  Ambra,  Moskus,  Desmer"  og  alle  de 
forskellige  Midler  til  atter  at  fremkalde  Sundhed  og  Lykke.  Her- 
oppe laa  Livets  Gaade  og  Herlighed  gemt. 

Med  disse  Barndomsindtryk  var  den  lille  Frans  Rabelais' 
hele  Livspræg  givet.  Hans  Livs  Opgave  blev  muntert  og  utrætte- 
ligt at  kravle  i  Solskinnet  fra  Trappens  Fod  til  dens  Tinde,  for 
at  udbrede  Glæde  og  bringe  Sundhed  til  alle. 

Da  han  var  en  9 — 10  Aar  gammel,  sendtes  han  til  et  nærlig- 
gende Kloster  for  at  oplæres.  Men  de  uvidende  Munke  tog  sig 
ikke  synderligt  af  den  opvakte  Dreng  og  lærte  ham  kun  lidet. 
Han  fordrev  Tiden  med  at  høre  paa  Klokkeringning  og  Messer, 
svinge  Røgelsekar  og  se  paa  Optog,  samt  i  Skjul  med  Kamme- 
rater le  ad  Munkene.  Allerede  her  ytrede  sig  dog  en  Evne  hos 
ham,  der  fik  Varighed  og  Betydning  for  hele  Livet.  Han  vandt 
sig  overalt  blandt  sine  Omgivelser  trofaste  Venner,  der  følte  sig 
lige  tiltrukne  af  hans  muntre  Sind  og  hans  Hjertensgodhed. 
Disse  Venskaber  alt  fra  Drengeaarene  varede  ikke  blot  Ung- 
dommen ud,  men  slog  Vagt  om  ham  Livet  igennem  og  friede 
ham  fra,  hvad  hans  kaade  Lune  bestandig  førte  ham  ned  mod: 
Fængsel,  Skarpretter,  Baal. 

En  Snes  Aar  gammel  blev  han  tilligemed  nogle  af  disse  sine 
Venner  Franciskanermunk.  Og  nu  grebes  han  af  en  ustyrlig 
Kundskabstørst  efter  alt  det  nye  og  vinkende  fra  Oldtid  og  Nu- 
tid, som  Bogtrykkerkunsten  just  havde  gjort  tilgængeligt.  Rigt 
begavet  og  medjærnflid  samlede  han  sig  i  Løbet  af  vistnok  fem- 
ten Aar  en  ganske  enestaaende  Lærdom,  der  omfattede  al  Da- 
tidens Videnskab.  Han  ikke  blot  indoptog  og  rummede  den,  men 
den  virkede  paa  ham  som  varmende  Solskin.  Han  følte  ligesom 
de  bedste  af  hans  samtidige  en  inderlig  Lyst  til  at  dele  Glæden 
med  andre,  sprede  den  som  Oplysning.  Allerede  disse  hans  Til- 
bøjeligheder bragte  ham  paa  Kant  med  Klostertugten.  Man  fra- 
tog ham  hans  kære  græske  Bøger. 

Men  ved  Siden  heraf  fornægtede  sig  ikke  hans  ubændige 

Trang  til  Spilopper.  Han  drev  dem  —  efter  Sigende  —  saa  vidt, 
at  han  engang  afløste  den  hellige  Franciskus  som  Billedstøtte 
og  som  saadan  bestænkede  de  knælende  Bønder  med  en  ganske 
egen  Art  Vievand.  Enden  paa  Legen  blev,  at  han  forsvandt,  dømt 
til  livsvarig  Indespærring  i  underjordisk  Fængsel.  Formaaende 
Venner  udenfor  Klostret  fattede  dog  Mistanke  ved  hans  Ude- 
bliven, og  de  hvilede  ikke,  for  de  fik  Rabelais  befriet,  ja  udvir- 
kede endog  hos  Paven  Tilladelse  for  ham  til  at  maatte  indtræde 
i  den  mildere  Benediktinerorden. 

Med  fin,  sort  Munkekutte  istedetfor  den  gamle,  grove,  graa,  og 
med  Sko  paa  Fødderne,  dyrkede  Rabelais  nu  Videnskaberne  i 
et  Abbedi,  der  til  alt  Held  stod  under  en  Bisp,  som  var  hans 
gamle  Ven  og  Skolekammerat.  Venskabet  rakte  saa  vidt,  at 
Bispen  fandt  sig  i,  at  Rabelais  uden  Tilladelse  forlod  ogsaa  dette 
Kloster.  Ja,  han  optog  ham  endog  paa  sit  eget  Slot,  hvor  nu 
Rabelais  blandt  en  Kres  af  andre  Lærde  tilbragte  en  gylden  Tid 
med  naturvidenskabelige  Studier.  Men  videre  drev  Lysten  til 
Kundskab  ham.  Han  maatte  ned  til  Lægekunstens  Hovedsæde, 
Montpellier,  for  at  blive  en  dygtig  Læge.  Og  lige  velvillig  fandt 
Vennen  sig  ogsaa  heri.  Den  forløbne  Munk  begyndte  uhindret 
en  lærd  Studierejse. 


Efter  to  Aars  Studium  ved  Lægeskolen  nedsatte  Rabelais  sig 
som  Læge  i  Lyon,  og  hermed  begyndte  hansManddomstid.  Han 
udfoldede  en  betydelig  Virksomhed  baade  som  praktiserende 
Læge  og  som  Forfatter.  Byen  dannede  Sydfrankrigs  Knude- 
punkt, hvor  Personer,  Tanker  og  Varer  fra  forskellige  Egne 
krydsedes,  et  ypperligt  Opholdssted  for  saa  livlig  en  Natur  som 
Rabelais.  Men  netop  derfor  kunde  han  heller  ikke  modstaa,  da 
en  ny  fordums  Skolekammerat  og  gammel  Ven,  du  Bellay,  nu 
kongelig  Gesandt  og  snart  Kardinal,  passerede  Lyon  paa  Vejen 
til  Rom  og  foreslog  ham  at  følge  med  til  Rom  som  hans  Rejse- 
læge.  Rabelais  drog  med. 

Hvad  der  fortælles  om  ham  fra  Rom  er  lige  betegnende  for 
ham  og  hans  Omgivelser.  Hans  Ven  tog  ham  med  i  privat 
Audiens  hos  Pave  Clemens  VII  (Fig.  100).  Men  da  Rabelais  saae 
sin  Herre  kysse  Pavens  Tøffel,  kunde  han  ikke  dye  sig  for  at 
hviske  højt:  „Hvor  skal  saa  jeg,  som  er  langt  ringere,  kysse 
ham"?  Forfærdet 
over  Virkningen  af 
sit  kaade  Indfald, 
flygtede  han  bort 
til  Hest,  men  blev 
indhentet  og  ført 
tilbage.  Paven  lo 
ad  hans  Angst  og 
tillod  ham  at  ud- 
bede sig  en  Gunst. 
„Saa  beder  jeg  om 
at  blive  bandsat", 
svarede  Rabelais, 
der  atter  havde  gen- 
vundet sit  Humør. 
Da  Paven  forundret 
spurgte  hvorfor, 
svarede  han,  at  han 
nærede  en  grundet 
Frygt  for  engang  at 
ende  paa  Baalet. 
Men  da  han  rejste 
hertil,    havde   han 

hørt  en  Kone,  der  forgæves  søgte  at  faa  Ild  i  noget  Ved,  skælde 
det  ud  og  sige:  „Sikken  en  bandsat  Klods,  der  ikke  kan  brænde". 

Hjemvendt  til  Frankrig  optog  Rabelais  (Fig.  101)  sin  gamle 
Virksomhed  i  Lyon  i  endnu  videre  Omfang.  Han  vovede  sig 
endog  til  for  en  talrig  Forsamling  af  Studerende  at  foretage  Lig- 
aabning  og  forklare  det  menneskelige  Legemes  Bygning.  Men 
snart  blev  Opholdet  ham  for  farligt.  Kætterbaalene  brændte 
lystigt  nordpaa,  om  Paris.   Kong  Frans  I  befalede  Parlamentet 

(Maleri  af  Bronzini.) 


2i0 


Ra  belais 


at  gaa  frem  med  yderste  Strenghed  mod  Kætterne.  Hverken 
Rabelais'  Forhistorie,  Forfatterskab  eller  Lægevirksomhed  var 
synderlig  brandsikker.  Han  tyede  da  paany  ned  til  Rom,  til  sin 
fordums  Rejsefælle  Kardinalen.  Ved  dennes  formaaende  Hjælp 
opnaaede  han  som  Svar  paa  sin  ydmyge  Ansøgning  et  Beskyt- 

Fig.  101.   Francois  Rabelais. 


telsesbrev  fra  Pave  Paul  III.  Han  fik  fuldstændig  Syndsforladelse 
for  sin  Flugt  fra  Kloster,  Tilladelse  til  paany  at  anlægge  Bene- 
diktinerkutte, naar  han  lystede,  samt  til  at  udøve  Lægekunst. 

Saa  rigt  udstyret  og  med  Melonkærner,  Frø  af  Artiskokker, 
sjælden  Salat  og  ny  Art  Nelliker,  som  han  alt  vilde  forplante  til 
Frankrig,  vendte  Rabelais  tilbage.  I  Montpellier  erhvervede  han 
sig  Doktorhatten,   strejfede  saa   om   i  Frankrig,  virkende  som 

Læge  og  Forfatter,  forfulgt  af  Teologer,  støttet  af  formaaende 
Velyndere,  særligt  af  Kardinalens  Broder,  hvis  Livlæge  han  var 
til  dennes  Død.  Efter  Henrik  ll's  (Fig.  102  og  103)  Tronbesti- 
gelse 1547  maatte  han  flygte  til  Metz.  Endnu  engang  tyede  han 
til  Kardinalen  i  Rom,  vendte  ved  dennes  Hjælp  tilbage  til  Frank- 
rig og  endte  ved  trofaste  og  formaaende  Venners  Bistand  endog 
med  at  blive  —  Præst 
i  Meudon.  Han  maatte 
dog  et  Par  Aar  efter 
atter  opgive  denne  Stil- 
ling, afslog  lykkelig  et 
sidste  voldsomt  Angreb 
af  Teologerne  og  op- 
naaede  til  Slut  1553  — 
samme  Aarsom  Michel 
Servet  blev  brændt  i 
Genf  —  at  dø  i  Fred. 
„Jævnaldrende  med 
alle,  unge  som  gamle", 
elsket  af  enhver,  som 
kendte  ham. 

Sagnet  har  bevaret 
en  Mængde  Træk  fra 
hans  sidste  Øjeblikke. 
Hvor  paalidelig  hver 
enkelt  af  disse  Be- 
retninger er,  lader  sig 
naturligvis     vanskeligt 

afgøre.  Men  Summen  af  dem  viser,  hvad  han  gik  for  at  være 
og  vistnok  ogsaa  var:  den  samme  uforbederlige  Spøgefugl  som 
fordum.  Til  et  Sendebud  fra  en  højtstaaende  Ven  med  Fore- 
spørgsel om,  hvordan  det  stod  til,  skal  han  saaledes  have  svaret: 
„Kan  Du  hilse  Din  Herre  og  sige:  Tilstanden  er  for  Øjeblikket 
saalunde:  Jeg  er  paa  Vejen  for  at  søge  det  store  Maaske;  Din 
Herre  er  paa  en  grøn  Gren,  gid  han  maa  blive  der.  D  u  selv  er 
den  samme  Tosse,  Du  altid  har  været".  Da  han  havde  faaet  den 

Troels-Lund:   Historiske  Fortællinger  VII  16 


Fig.  102.   Henrik  II. 

(Tegning  af  Fran9ois  Clouet  i  Bibliothéque  Nationale, 

Paris.) 

sidste  Olje,  udbrod  han:  „Nu  har  jeg  faaet  mine  Sko  smurte  til 
den  lange  Rejse".  Da  Præsten,  dergav  ham  Sakramentet,  spurgte: 
„Troer  Du  ogsaa,  at  Kristus  er  virkelig  tilstede  i  dette  Brod?" 
svarede  han:  ,,Jeg  seer  ham  grangivelig  holde  sit  Indtog  i  Jeru- 
salem, baaren  af  et  Asen".  Da  han  var  ved  at  dø,  iførte  man 
ham   Benediktinerkutten,   den  sorte    Dominokappe.    Rabelais 

hviskede:  „Saligt  at  do  i  Domino 
(i  Herren)".  Hans  sidste  Ord  var: 
„Træk  Tæppet  for,  nu  er  Stykket 
omme". 

I  en  andens  Mund  vilde  Ord  som 
disse  og  saa  meget  andet  af,  hvad 
Rabelais  har  sagt  og  skrevet,  kunne 
have  været  Udtryk  for  Tvivl  og  bitter 
Spot.  Det  var  de  ikke  hos  ham.  Hans 
inderste  Indhold  var  hverken  Tvivl 
eller  Spot,  men  sikker  Forvissning. 
Den  sunde  Sans's,  det  gode  Humørs 
Forvissning.  Han  var  i  al  sin  Tanke- 
gang den  samme,  der  som  Barn 
havde  Frispas  hos  sine  Forældre  og 
deres  Gæster  hjemme  paa  Trappen 
op  til  det  morsomme  Apotek.  Glad 
og  tillidsfuld  tog  han  som  voksen 
Vorherre  i  Haanden,  gik  med  ham 
rundt  og  saae  paa  hele  Verden,  tryg 
i  sin  Forvissning  om,  at  Vorherre 
lo  med,  naar  den  lille  sagde  noget 
pudsigt  om  Verden,  om  sig  selv  eller  om  den  Store,  der  holdt 
ham  i  Haanden.  Rabelais  var  Humorist  og  som  saadan  i  For- 
staaelse  med  Vorherre.  Han  kunde  i  Kraft  af  denne  Forstaaelse 
le  inderligt  ad  sig  selv,  sit  Væsen,  sin  Skæbne.  Ingen  har  f.  Eks. 
ramt  Svagheden  i  hans  Karakter  med  saa  svidende  en  Snært 
som  han  selv,  naar  han  siger:  „Jeg  holder  fast  ved  min  Mening 
lige  indtil  Baalet  —  men  ikke  op  derpaa"  (jusqu'au  feu  exclus). 


Fig.  103.   Henrik  II  af  Frankrig. 
(Efter  Herbé.) 

Hermed  er  kort  og  træffende  angivet  Forskellen  mellem  ham  og 
en  Giordano  Bruno. 

Rabelais'  Livssyn  er  udtrykt  i  de  tre  simple  Sætninger:  Det 
er  Menneskets  Fortrin  fremfor  Dyrene  at  kunne  le.  Ingen  for- 
staar  saa  godt  en  Spas  som  Vorherre.  At  være  sund  er  at  bevare 
et  glad  Sind,  parret  med  Ligegyldighed  for,  hvad  Smaapuf  der 
kan  vanke. 

En  saadan  Livsanskuelse  var  unægtelig  vidt  forskellig  fra  Skola- 
stikens, der  jo  var  den  herskende.  Denne  betragtede  Menneske- 
naturen og  Verden  som  ond,  smittet  af  Djævelen,  for  hvis  Skyld 
Kristus  derfor  var  stegen  ned  til  Jord  for  ved  sin  Død  at  bringe 
Forløsning.  For  Rabelais  derimod  var  der  ingen  rigtig  Djævel 
til  og  intet  ondt  i  absolut  Forstand.  Man  jog,  i  hvert  Fald  i  Sel- 
skab med  Vorherre,  Djævelen  let  paa  Flugt  med  en  munter 
Latter,  og  Gud  maatte  vide,  om  ikke  det  sorte  Bagbæst  i  Smug 
lo  med. 

Verden  var  ikke  ond,  men  kun  lidt  utilpas  og  morgengnaven. 
Den  trængte  til  Sol,  Lys  og  Glæde.  Ganske  det  samme  gjaldt 
Menneskene.  De  led  af  Kulde,  Tryk,  Uoplagthed.  Herimod  var 
Godhed,  Oplysning  og  befriende  Latter  den  bedste  Medicin.  Det 
gjaldt  blot  om  ved  de  Midler,  Gud  selv  havde  anvist  En,  at  faa 
de  indre  Vædsker  (Humores)  i  Orden,  saa  var  det  gode  Humør 
der,  og  dermed  Sundheden  selv.  Gud  er  Lys  og  Varme.  Den 
sande  Læge  bringer  Budskab  fra  Gud,  befrier  Verden  fra  dens 
Taageklamhed  ved  Lys  og  Varme.  De  deles  ud  af  ham  i  Smaa- 
portioner:  en  kærlig  Haandsrækning,  noget  nyt  at  tænke  paa, 
et  muntert  Ord,  et  godt  Bæger  Vin.  At  de  virker,  som  de  skal, 
mærkes  som  Latterkluk,  ganske  ligesom  naar  Du  vander  en 
smægtende  Plante  i  Potte.  Verden  helbredes  ved  Solkur.  Det 
giver  Gammen,  naar  Lys  og  Varme  faar  virke  sammen. 


Rabelais  søgte  at  udtrykke  denne  sin  Opfattelse  dels  person- 
lig i  sit  Liv,  dels  gennem  sine  Skrifter.  Det  ubetinget  mærkelig- 

ste  af  disse  er  en  Slags  Roman  om  den  eventyrlige  Kæmpe 
Gargantua  og  hans  Søn  Pantagruel.  Rabelais  begyndte  at  ud- 
give Bogen  i  Lyon  1532  og  fortsatte  den  med  nye  Bind  lige  til 
sin  Død.  Hvad  kunstnerisk  Plan  angaar,  er  denne  Bog  grumme 
mangelfuld  og  staar  ikke  nær  Maal  med  f.  Eks.  Don  Quixote, 
med  hvilken  det  ligger  nær  at  sammenligne  den.  Den  er  et  vold- 
somt Naturudbrud,  gennem  hvilket  Humanismens  Begejstring 
giver  sig  Luft.  Al  sin  nyvundne  Kundskab  fra  Oldtid  til  Nutid 
vil  Forfatteren  bibringe  Læseren.  Han  vil  sprede  Oplysning. 
Som  Læge  vil  han  opmuntre  og  glæde  sine  Patienter  ved  at 
mætte  dem  med  Viden,  helbrede  dem  ved  Latter.  Han  øser  ud 
med  fulde  Skaaler,  i  lykkelig  Tillid  til  sin  egen  gode  Vilje  og 
dens  Almagt  og  til  Folkebundens  Modtagelighed.  Selv  Sproget 
er  ubehersket.  Snart  ruller  det  hele  Blokke  af  uopløst  Viden 
med  sig,  snart  boltrer  det  sig  i  Ordspil  og  Hentydninger  eller 
straaler  til  Vejrs  som  blot  Skum  og  Klingklang.  Det  breder  sig 
fra  Oldtids  Latin  til  Datids  Fransk,  fra  forfinet  Hofsprog  til 
Folkedybets  mest  grovkornede  Udtryk;  hyppigt  snurrer  det 
sig  som  ind  i  en  Krog  for  blot  højlydt  at  hviske  et  rigtig  uartigt 
Ord. 

Hvad  der  bærer  det  hele,  er  Forfatterens  gode  Humør.  Dette 
ytrer  sig  ikke  blot  i  Kaadhed  og  Evne  til  at  sige  Vittigheder  og 
Ordspil.  Jo  mere  man  vænner  sig  dertil,  desmere  uddyber  det 
sig  til  en  varm  Livsanskuelse.  Allerede  Bogens  Form  er  beteg- 
nende. Det  er  en  fantastisk  Beskrivelse  af  de  to  Kæmper  Gar- 
gantua og  Sønnen  Pantagruels  Hændelser.  Stundom  kommer 
man  herved  til  at  tænke  paa  Thors  Rejse  til  Jotunhejm.  Men 
Rabelais  vægrer  sig  ved  at  lade  sine  to  Helte  selv  blive  narrede. 
Ved  Fremstillingen  af  disse  foresvæver  der  ham  ubestemt  en 
Slags  Vor  Herre  eller  Konge  af  Frankrig  og  hans  Søn.  De  ind- 
skrænker sig  til  hjerteligt  at  le,  hver  Gang  deres  Ledsagere, 
den  forsorne  Munk,  Broderjohan,  og  den  svedne  Filur  Panurge  — 
Stamfaderen  til  Moliéres  Scapin  og  Holbergs  Henrik  —  ved  Ord 
eller  Hændelser  giver  Anledning  hertil.  Men  ogsaa  om  disse 
sidste  gælder  det,  at  det  latterlige  har  ligesom  en  dobbelt  Bund. 

Som  Gargantua  skriver  til  Pantagruel:  „Vittighed  uden  Sam- 
vittigiied  gavner  ikke  en  Sjæl". 

Bag  ved  alle  Rabelais'  Løjer,  gemt  i  Ordspil  og  komiske  Be- 
retninger, mærker  man  ofte  en  Undervarme  af  den  inderligste 
Medfølelse.  Den  giver  sig  sjældent  ligefrem  Luft,  som  naar  han 
anbefaler  Børneopdragelse  uden  de  evindelige  Prygl  eller  gri- 
bende skildrer  Kristi,  „den  store  Pan's"  Død.  Hyppigst  er 
Spøgen  et  æggende  Knytte  om  noget  underforstaaet,  en  Anvis- 
ning til  selv  at  tænke  videre,  en  Slags  Lignelse,  hvor  han  selv 
enten  ikke  vil  eller  ikke  tør  sige  Sandheden  lige  ud.  Idet  han 
da  omhandler  de  mest  forskellige  menneskelige  Forhold  og  i  en 
Vrimmel  af  ofte  mesterligt  gengivne  Billeder  lader  al  Tidens 
Raahed,  Mangler  og  Latterligheder  komme  til  Orde,  staar  der 
over  hele  Folkebruset  en  egen  Solglans,  Blink  paa  Blink  af 
Munterhed  og  Glæde,  en  Vaarstemning  af  Tro  paa  Fremskridt 
og  det  godes  Sejr.  Man  mærker,  at  denne  Latter  virker  sundt. 
Man  forstaar,  at  Kardinal  du  Bellay  kunde  kalde  dette  sin  Vens 
Arbejde  for  „Bogen"  (Biblion). 

Det  nye  Syn  paa  Forholdet  mellem  Mand  og  Kvinde,  som 
Rabelais  giver,  fremstilles  da  ikke  ligefremt,  men  under  en 
Mængde,  mest  komiske  Indsvøb  og  Forbehold,  som  Bogens 
Form  og  hans  egen  Stilling  som  Munk  medførte.  Emnet  kom- 
mer uafbrudt  for  og  laa  ham  tydeligt  nok  nær  paa  Hjerte.  Dog  be- 
varede han  ogsaa  overfor  dette  Emne  sit  ejendommelige  Mellem- 
standpunkt, „indtil  Baalet,  ikke  op  derpaa".  Han  brød  hverken 
som  Luther  ud  af  Romerkirken  og  blev  Kætter  for  at  indgaa  Ægte- 
skab med  en  Nonne.  Ikke  heller  udbad  han  med  Ignatius  Loyola 
hos  Paven  den  Naadesbevisning  for  sig  og  sine:  at  være  fri- 
tagen for  Sjælesorg  for  Kvinder.  Som  den  muntre,  omsorgsfulde 
Læge  han  var,  sagde  han  smilende,  men  med  Taarer  i  Øjnene  — 
halvt  af  Latter,  halvt  af  Vemod  — :  Kære  Venner!  Saadan  er 
Forholdet.  Handl  derefter! 

Hvordan  er  da  Forholdet  ifølge  Rabelais?  Netop  midt  imel- 
lem hvad  Ignatius  Loyola  og  Luther  paastod.  Kønsdrift  er  hver- 
ken noget  ondt,  der  skal  dødes,  eller  dens  Tilfredsstillelse  i  Ægte- 
stand en  Pligt,  som  Gud  har  paabudt  alle.   Kønsdrift  er  ligesom 

Vin  en  Kilde  til  Glæde,  til  det  sande  Livsmod.  Den  kan  mis- 
bruges ligesom  Vin,  men  den  er  som  denne  Livskraftens  Ud- 
tryk. 

Hor  engang,  hvad  den  brave  Broder  Johan,  Vinens  Dyrker 
og  Forkæmper,  siger^)  til  Gargantua,  der  har  sendt  Bud  efter  ham 
for  at  se  denne  beskedne  Helt.  Thi  en  Helt  var  han,  der  reddede 
Klostret  Seuillé  og  alene  fordrev  Fjenden.  Prioren  og  alle  de 
andre  Munke  kastede  sig  blot  paa  Knæ  og  bad,  da  de  hørte 
Fjenderne  ude  i  Vingaarden.  Men  Broder  Johan  sprang  op  og 
raabte:  „vor  dejlige  Vin  bliver  ødelagt!"  —  „I  Fængsel  med 
ham,  den  Drukkenbolt!"  skreg  Prioren,  „han  forstyrrer  vor 
Gudstjeneste"  (service  divin).  —  „Ja,  men  vor  Krustjeneste!" 
(service  du  vin),  raabte  Broder  Johan;  „op  alle  Mand,  der  vil 
forsvare  Kirkens  Ejendom!" 

Og  i  det  samme  smed  han  Kappen,  kiltrede  Kjortelen  op, 
greb  Kirkens  store,  tunge  Kors  og  foer  ud  af  Døren.  Det  vrim- 
lede af  Fjender  i  Vingaarden,  men  Broder  Johan  brugte  Korset 
saa  vel,  at  de  alle  blev  dræbte.  Nogle  af  dem  kastede  sig  vel 
blot  ned  og  raabte  paa  Skrifte,  og  Prioren  og  de  andre  listede 
sig  ud  og  skrifiede  dem.  Men  naar  saa  de  syndsforladte  vilde 
smutte  ud  ad  Vingaardsporten,  stod  Broder  Johan  der  og  raabte: 
„Nej,  til  Himmerig  med  jer!"  og  huggede  dem  ned  med  sit 
Kors. 

Nu  sad  han,  som  sagt,  festligt  bænket  hos  Gargantua  og  gav 
sit  Hjerte  Luft  ved  et  godt  Bæger  Vin.  „Hvor  Gud  dog  er  god, 
at  han  giver  os  denne  kære  Vin!  Jeg  kan  forsikre,  at  havde  jeg 
været  paa  Jesu  Kristi  Tid,  saa  skulde  jeg  nok  have  vist  de  Jøde- 
tampe, hvor  David  købte  Øllet,  dengang  de  vilde  gribe  ham  i 
Gethsemane  Have.  Og  jeg  vilde  ikke  være  en  ærlig  Mand,  om 
jeg  ikke  skulde  have  hugget  Haserne  over  paa  de  Herrer 
Apostle,  som  saa  skammelig  løb  deres  Vej  og  lod  deres  gode 
Mester  i  Stikken,  lige  efter  at  de  havde  spist  en  god  Aftensmad 
hos  ham.  Bare  jeg  var  Konge  i  Frankrig  blot  for  en  Stund!  Jeg 
skulde  lære  de  skabede  Hunde,  som  løb  fra  Pavia.  At  de  dog 
ikke  heller  gik  i  Døden  dér  end  at  forlade  deres  gode  Konge  i 

den  Nød!  Det  er  bedre  og  hæderligere  at  dø  i  ærlig  Kamp  end 
at  skylde  en  vanærende  Flugt  Livet." 

Dette  Broderjohans  lidt  forsorne  Standpunkt:  „gaa  blot  tap- 


Fig.  104.   Frans  I. 
(Maleri  af  Jeannet  Clouet,  Louvre.) 


pert  paa!"  giver  naturligvis  hverken  hvad  Vin  eller  Kønsdrift 
angaar  den  fulde  Forklaring.  Det  angiver  højt  regnet  kun  Sund- 
hedens Underbund,  Livets  Optakt.  Efter  den  følger  Livets  Me- 
lodi, hvor  de  mange  Modsætninger  skal  opløses  i  Harmoni.  Alle 
de  her  opstaaende  Spørgsmaal  samler  Rabelais  under  den  ko- 

miske  Form,  at  Panurge,  den  temmelig  tvivlsomme  Person, 
kommer  i  Vaande  angaaende  Giftermaal,  og  spørger  forskellige 
om  Raad.  Dette  danner  Indholdet  aF  Romanens  tredje  Bog,  vist- 
nok den  ypperste  af  dem.  Den  indledtes  med  følgende  uforbe- 
holdne Tiltale  til  Sorbonnen  og  Teologerne  i  Paris:  „Væk  I 
Svinehunde!  Af  Banen  med  Jer!  Bort  af  mit  Solskin!  Kommer 
I  her  og  snuser  og  spolerer  mig  min  Vin  og  besudler  min  Tønde 
paa  Hundemanér!  Seer  I  den  Kæp,  som  Diogenes  i  sit  Testa- 
mente befalede,  at  man  skulde  stille  ved  Siden  af  ham,  naar  han 
var  død,  for  at  bortjage  og  knække  Sidebenene  paa  disse  Vam- 
pyrer og  Helvedhunde!  Tilbage,  I  skinhellige  Kanaljer!"  o.  s.  v. 
Forgæves  søgte  Sorbonnen  at  bevæge  Kongen  til  at  lade  Bogen 
beslaglægge  og  forbyde.  Frans  den  Første  (Fig.  104),  der  maaske 
havde  Rabelais  i  venlig  Erindring  for  hans  ovennævnte  Ord  til 
dem,  der  flygtede  fra  ham  ved  Pavia,  lod  Bogen  læse  højt  for 
sig,  og  erklærede  derpaa,  at  den  ikke  indeholdt  noget,  der  stred 
mod  Troen. 


Panurge  er  altsaa  kommen  i  Vaande.  Han  har  samlet  en  stor 
Gæld  og  faar  nu  Lyst  til  at  gifte  sig.  Men  vil  han  ikke  herved 
let  selv  blive  Hanrej?  Forgæves  slaar  han  i  Blinde  op  i  Bøger 
for  at  finde  Svaret  eller  søger  at  drømme  sig  det  til.  Derimod 
tør  han  ikke  henvende  sig  til  en  klog  Kone  om  Raad.  Det  kunde 
gaa  ham  som  den  unge  Romer,  der  med  livlige  Fagter  spurgte 
en  døvstum  Kvinde  til  Raads.  Hun  trak  af  med  ham,  idet  hun 
ved  Tegn  gav  ham  at  forstaa,  at  hun  ikke  havde  noget  imod, 
hvad  han  ønskede.  En  døende  Digter,  hvis  Ord  jo  har  Spaa- 
doms  Værd,  giver  ham  blot  det  tvetydige  Svar: 

„Gift  dig!  Hvis  du  ej,  min  i<ære! 
hellere  vil  la'  det  være!" 

Da  han  i  sin  Nød  vender  sig  til  Broder  Johan,  giver  denne 
Anvisning  paa  at  spørge  Kirkeklokkerne.  De  svarer  straks: 
gift— dig!  gift  — dig!   Men  da  han  herefter  kommer  til  at  tænke 

paa  Hanrejen,  trøster  Broder  Johan  ham  forgæves  med:  „Det 
er  slet  ikke  saa  let  en  Sag  at  blive  Hanrej.  Det  forudsætter,  at 
din  Kone  er  smuk,  at  du  har  mange  Venner,  og  at  du  altsaa  er 
paa  den  grønne  Gren.  Herved  vil  du  blive  svært  forbedret,  min 
Ven!"  Da  Panurge  atter  spørger  Kirkeklokkerne,  svarer  de: 
Gift — dig  — ikke!  gift — dig— ikke! 

Sluttelig  fatter  Pantagruel  Medlidenhed  med  Fyren  og  lader 
sammenkalde  de  ypperste  kyndige  af  hver  Art,  for  at  Panurge 
kan  hente  Raad.  Der  er  indbudt  en  Teolog,  en  Læge,  en  Jurist 
og  en  Filosof. 

Panurge  spørger  først  Teologen.  Denne  svarer:  „Du  spør- 
ger mig  til  Raads,  men  du  maa  først  tage  dig  selv  paa  Raad. 
Føler  du  dig  plaget  af  Kødets  æggende  Tilskyndelser?"  —  „Ja, 
det  veed  Gud,  jeg  gør!  om  Forladelse!"  —  „Alt  forladt,  min 
Ven !  Men  sig  mig,  har  Gud  i  denne  Kamp  skænket  dig  Afholden- 
hedens særlige  Naadegave?  —  „De  maa  tro  Nej."  —  „Saa  gift 
dig,  min  Ven!  Det  er  bedre  end  at  lide  af  Attraaens  Ild."  — 
„Det  kan  man  kalde  at  tale!  Galant,  uden  at  gaa  om  Hjørnet. 
Mange  Tak,  Hr.  Pater!  Jeg  gifter  mig,  der  er  ikke  Tale  om  andet, 
og  det  snart.  Jeg  indbyder  Dem  til  mit  Bryllup.  Vi  skal,  paa 
min  Ære,  spise  en  fed  Gaas.  Og  saa  vil  jeg  bede  Dem  om  at 
føre  Brudepigernes  Dans  op,  ifald  De  vil  gøre  mig  saa  stor  en 
Ære  . .  .  Jeg  har  endnu  kun  en  eneste  Skrupel.  Jeg  bliver  da  vel 
ikke  Hanrej?"  —  „Nej,  nej,  min  Ven!  vist  ej,  om  Gud  saa  be- 
hager." —  „Hvis  Gud  behager,  bliver  jeg  ikke  Hanrej.  Men 
hvis  det  behager  Gud,  saa  bliver  jeg  Hanrej  ...  Ærværdige 
Pater!  jeg  tror,  det  er  bedre,  at  1  ikke  kommer  med  til  mit  Bryl- 
lup." 

—  „Min  Ven,  forstaa  dog  mine  Ord  ret!  Naar  jeg  siger:  om 
det  saa  behager  Gud,  er  der  ikke  noget  anstødeligt  heri.  Det  er 
kun  at  erkende  ham  som  alt  det  godes  Giver.  Alt  beskikkes  os 
af  hans  hellige  Vilje.  Og  denne  sin  Vilje  har  Gud  vist  os  den 
Naade  at  forkynde  os  gennem  Biblen.  I  den  vil  du  finde,  at  du 
aldrig  vil  blive  Hanrej,  det  vil  sige,  at  din  Hustru  aldrig  vil  for- 
raade  dig,  naar  du  vælger  hende  efter  Guds  Vilje:  udgangen  af 
retskafne  Folk,  oplært  i  Dyd,  elskende  og  frygtende  Gud  og 

iagttagende  hans  hellige  Bud,  i  hvilke  Hor  er  strengelig  Forbudt, 
—  samt  hvis  du  selv  styrker  hende  i  alt  dette  ved  et  godt  Eks- 
empel, ved  et  kysk,  ærbart  og  dydigt  Liv.  Hustruen  er  Mandens 
Spejl.  Den  Hustru  er  derfor  mest  at  prise,  der,  idet  hun  retter 
sig  efter  sin  Mands  Væsen,  stræber  at  vokse  til  Lighed  med 
Gud.  Saa  vær  da  du  din  Hustrus  Mønster  i  Dyd  og  Guds  Paa- 
kaldelse!" 

„Jeg  kan  mærke,  at  I  mener,  jeg  skal  gifte  mig  med  den 
„stærke  Kvinde",  som  er  beskreven  af  Salomon.  Men  hun  er 
død  og  borte  forlængst.  Hun  findes  ikke.  Jeg  har.  Gud  forlade 
mig!  i  hvert  Fald  aldrig  truffet  hende.  Nu  skal  I  have  saa  mange 
Tak,  Hr.  Pater!  Maa  jeg  ikke  byde  jer  denne  Skive  Marcipan, 
den  hjælper  paa  Fordøjelsen.  Og  saa  et  Bæger  Hypokras,  den 
gør  godt  i  Maven.  Og  lad  os  saa  gaa  videre!  Den  næste!  som 
Manden  sagde,  der  lavede  Kapuner." 

Nu  kommer  Lægen  ,  dersiger,  at  det  tilgrundliggende  Spørgs- 
maal  er  dette:  Er  Kønsdriften  uimodstaaelig,  eller  gives  der 
Midler  mod  denne?  Lægekunsten  kender  fem  saadanne  Midler. 
For  det  første:  overvættes  Nydelse  af  Vin,  der  virker  slappende 
og  sløvende.  Derimod  virker  Vin  nydt  med  Maade  omvendt. 

Dernæst  gives  der  visse  Urter,  som  nærmere  anføres,  der  gør 
Mennesket  koldt  og  uskikket  til  Forplantning.  Fremdeles  virker 
udholdende  legemligt  Arbejde  fordelende,  saa  at  de  til  Forplant- 
ning nødvendige  Safter  ikke  frembringes.  Omvendt  er  Ledig- 
gang æggende.  For  det  fjerde  virker  ihærdigt  Aandsarbejde  til 
at  svække  Kønsdriften. 

Derfor  er  ogsaa  Visdommens  Gudinde,  Pallas,  ugift.  Og  Mu- 
serne er  som  hun  kyske  Moer.  Og  derfor  svarede  Amor,  da 
hans  Moder,  Venus,  spurgte,  hvorfor  han  aldrig  sigtede  med 
sine  Pile  mod  Muserne:  „De  er  saa  smukke,  saa  rene,  saa  blu- 
færdige og  altid  sysselsatte  med  skønne  Tanker,  Tal  og  Toner, 
at  jeg  i  deres  Nærhed  uvilkaarlig  slapper  min  Bue  og  lukker 
mit  Kogger.  Ja,  det  er  min  største  Glæde  hos  dem  at  tage  Bindet 
fra  mine  Øjne,  se  dem  ind  i  de  klare  Ansigter,  og  lyttende  til 
deres  dejlige  Sange,  betagen  af  deres  Skønhed  og  Ynde,  synke 
hen  i  Harmoni." 

Det  femte  Middel  endelig  mod  Kønsdrift  er  at  tilfredsstille 
den. 

„Hoho!"  udbryder  Panurge,  „det  Middel  vælger  jeg.  Gem  saa 
kun  de  fire  første  til  andre!"  —  Ogsaa  Broder  Johan  stemmer 
i  med,  at  dette  er  den  rette,  af  Klosterbrødre  anbefalede  Kødets 
Spægelse. 

Lægen  maa  indrømme,  at  Panurge  er  normal  og  vil  med  en 
ligestemt  Hustru  vistnok  avle  kraftige  Børn.  Jo  tidligere  han 
gifter  sig,  des  snarere  vil  han  kunne  se  dem  forsørgede.  Panurge 
er  da  hurtigt  klar.  „Kæreste  Doktor!  Kom  med  til  mit  Bryllup! 
Vi  skal  leve  højt,  kan  De  tro.  Og  tag  Deres  Kone  med,  og  hen- 
des Naboersker  ogsaa,  forsiaar  sig.  Alt  skal  gaa  anstændigt  til. 
Den  bare  Glæde,  ingen  fjasende  Dikkedik  og  saadant.  —  Endnu 
blot  eet,  kære  Doktor!  En  ren  Ubetydelighed.  Jeg  skulde  da  vel 
ikke  blive  Hanrej?  hvad?" 

Hertil  svarer  Lægen:  Enhver  gift  Mand  er  udsat  for  at  blive 
Hanrej.  Disse  tre  Ord:  Han  er  gift  betyder  simpelthen:  Han 
enten  er  eller  har  været  eller  vil  blive  eller  vil  kunne  blive  Han- 
rej. Spørgsmaalet  om  Kønsdriften,  som  er  det  store  og  tilgrund- 
liggende, er  nemlig  slet  ikke  løst  ved  kun  at  sees  fra  den  ene 
Parts,  Mandens  Side.  Kvinden  er  den  anden  Halvdel,  og  hun  er 
den  svageste  af  de  to.  Hertil  kommer  desuden  et  nyt  Forhold, 
der  yderligere  forøger  Spørgsmaalets  Rækkevidde.  Hos  hende 
er  Kødets  Drift  langt  fra  altid  det  afgørende.  Men  den  mere  end 
erstattes  af  Lysten  til  Adspredelse,  Nysgærrighed,  Trang  til  at 
overtræde  et  Forbud  o.  s.  v.  Faktum  er,  at  fra  Tidernes  Morgen 
indtil  nu  har  enhver  Mand,  der  har  villet  hindre  sin  Kone  i  at 
gøre  ham  til  Hanrej,  haft  den  største  Udsigt  til  virkelig  at  blive 
det.  Der  er  kun  et  sikkert  Middel  herimod:  at  væbne  sig  med 
Ligegyldighed. 

Panurge  er  meget  utilfreds  med  disse  Udsigter,  affærdiger 
Lægen  og  vender  sig  til  Filosofen.  Men  denne  giver  ham  ved- 
blivende saa  dunkle  og  modsigende  Svar,  at  han  tilsidst  opgiver 
at  forstaa  ham.  Den  fjerde  Raadgiver  endelig,  Juristen,  er  paa 
Grund  af  megen  Travlhed  slet  ikke  mødt.  Da  det  imidlertid  er 
Frankrigs   berømteste   og   mest   skarpsindige   Dommer,   lover 

Pantagruel  at  følge  Panurge  til  ham.  Men  da  de  endelig  træffer 
ham,  tilstaar  Dommeren  ærligt  for  Pantagruel,  hvad  der  har  be- 
grundet hans  Ry  for  Ubestikkelighed  og  Klarhed.  Han  har  altid 
ladt  Parterne  skændes  sig  trætte  og  betale  dygtigt,  saa  de  var 
lede  og  kede  af  Processen.  Derpaa  har  han  uden  Hensyn  til 
Sagens  mange  Aktstykker  truffet  Afgørelsen  kort  og  simpelt  ved 
at  kaste  Tærninger  eller  ved  at  tælle  paa  sine  Knapper. 

I  sin  Fortvivlelse  spørger  Panurge  tilsidst  en  Nar  til  Raads, 
men  denne  kan  lige  saa  lidt  som  Verdens  Vise  give  ham  af- 
gørende Besked. 


Det  besluttes  da,  at  Pantagruel,  hvem  hans  Fader,  Gargantua, 
ønsker  gift,  skal  i  Forening  med  de  to  Ledsagere,  Panurge  og 
Broder  Johan,  rejse  til  Verdens  Ende,  for  hos  „den  guddomme- 
lige Læderflaskes  Orakel"  at  hente  Vorherres  eget  Svar. 
Efter  en  utrolig  Mængde  Eventyr,  der  berettes  i  Romanens 
sidste  Bog,  naaer  de  endelig  til  Oraklets  0,  kommer  ind  i  Temp- 
let og  skal  modtage  Svaret  paa  Livets  Gaade. 

Da  imidlertid  kun  een  af  dem  maa  høre  Svaret  og  endda  kun 
med  det  ene  Øre,  beder  Panurge  bønligt  om  det  maa  blive  ham. 
Præstinden  Klukkluk  fører  ham  ind  i  det  Allerhelligste,  og  her- 
inde hører  han  Svaret  fra  den  guddommelige  Læderflaskes  egen 
Mund.  Det  lyder:  „Trink!" 

Oraklet  paatager  sig  velvilligt  ogsaa  Udlægningen  af  sine  egne 
Svar.  Derfor  fører  Præstinden  ham  atter  ud,  rækker  ham  For- 
klaringens Bog,  indbunden  i  Læderbind  med  Sølvbeslag,  og 
siger:  „Tilegn  dig  nu  Indholdet".  Panurge  seer  paa  hende  med 
aaben  Mund,  men  hun  hælder  til,  og  Læderbogen  viser  sig  at 
være  en  Læderflaske,  hvis  Indhold  lidt  efter  lidt  helt  forsvinder 
i  ham. 

I  alle  tres  Paahør  giver  da  Præstinden  Udlægningen:  „Trink 
er  et  Fællesord  paa  alle  Sprog.  Det  forstaas  af  alle  Folk  og  be- 
tyder drik!  I  siger,  Latter  er  Menneskets  Fortrin  fremfor  Dyret. 
Jeg  siger,  nej  ikke  Latter  alene,  men  det  at  kunne  drikke,  er 


Rabelais  253 

Menneskets  Særkende.  Ikke  naturligvis  drikke  i  simpel  og  lige- 
frem Forstand,  thi  det  kan  Dyret  jo  ogsaa,  men  drikke  Vin.  Ved 
Vin  bliver  Mennesket  guddommeligt.  (De  vin  divin  on  devient.) 
Vin  fylder  Mennesket  med  Evne  til  at  forstaa  Sandhed." 

„Det  er  umuligt  at  sige  noget  sandere  end  det,  den  højærvær- 
dige Præstinde  her  siger,"  udbrød  Pantagruel.  „Tag  dig  derfor 
en  Slurk  endnu,  Panurge!  og  sig  os  saa,  hvad  Sandhed  du  nu 
har  forstaaet!" 

Panurge  følger  Opfordringen  og  taler  derpaa  jublende  glad 
paa  Vers  til  Vinens  og  Ægteskabets  Pris.  Broder  Johan  vil  af- 
bryde ham,  men  Pantagruel,  der  nu  ogsaa  taler  paa  Vers,  irette- 
sætter ham  herfor.  Begge  vil  de  overtale  Broder  Johan  til  at 
gifte  sig,  og  herom  straks  æske  Flaskens  Orakelsvar.  Men  Bro- 
der Johan  svarer —  ogsaa  paa  Vers  —  bestemt  Nej.  Han  vil 
nyde  Frihedens  Glæder,  og  ikke  under  nogens  Tøffel. 

Panu  rge: 
Gaa  da  væk  din  lodne  Bøffel! 
Vil  du  ej  dig  lade  fange, 
men  som  Slange 

træsk  omsværme  Kvinder  mange, 
skal  jeg  fra  mit  glade 
Himmelstade 
Vandet  lade 
som  Regn  ned  over  din  syndige  Krop. 

Broder  Johan: 
Nej  hør,  bitte  Ven!  vil  du  nu  sige  Stop! 

„Lad  os  saa  se  at  faa  Regningen  betalt  og  komme  afsted." 
„Der  er  ingen  Regning  at  betale,"  sagde  Klukkluk.  „Naar  I 
er  tilfredse,  saa  er  Regningen  dermed  betalt."  Derpaa  gav  hun 
dem  tre  Flasker  med  paa  Vejen  samt  et  Brev  og  mange  Hilse- 
ner hjem  med  til  Kong  Gargantua.  Skibet  havde  hun  forud  ladet 
fylde  med  allehaande  gode  Sager,  for  at  de  intet  skulde  savne. 
Saa  gik  det  hjemad. 

Intet  Under,  at  hun  sendte  Brev  og  Hilsen  til  Gargantua,  thi 
hvad  Oraklet  havde  svaret  dem,  var  i  Virkeligheden  kun  Be- 

kræftelse  paa,  hvad  Gargantua  selv  saa  tidt  i  hele  Fortællingen 
havde  antydet  eller  udtalt: 

Dyret  maa  nøjes  med  at  slikke  Solskin,  æde,  drikke  og  parres. 
Mennesket  derimod  kan  med  Rette  le  og  være  glad,  thi  det  har 
mere  end  dette.  Det  kan  selv  gennem  Tale  sprede  Oplysning, 
det  kan  drikke  Vin  og  indgaa  Ægteskab.  Ved  at  være  ret  Men- 
neske er  man  sand  og  sund.  Sandhed  er  Sundhed.  Gud  har 
skænket  os  Ordet  og  Sakramenterne.  Ordet  er  Talen,  lige  fra 
den  glade  Latter  til  Udtrykket  for  den  dybeste  Erkendelse. 
Sakramenterne  er  Vinen  og  Ægteskabet.  Ved  Vinen  fordob- 
ler den  enkelte  sig  selv,  bliver  Gud  lig  i  glad  og  varm  Forstaaelse. 
Ved  Ægteskabet  fordobler  ikke  blot  samdrægtige  to  sig  selv  i 
fælles  Glæde,  men  de  vinder  Udødelighed  for  Slægten. 

„Ingen  af  de  Gaver,  hvormed  den  almægtige  Skaber  har 
smykket  den  menneskelige  Natur,  tykkes  mig  saa  vidunderlig 
som  den  gennem  Forplantning  at  vinde  Udødelighed.  Jeg  vender 
min  Tak  til  Gud,  fordi  han  har  forundt  mig  at  blomstre  op  igen 
i  mine  Børns  Ungdom.  Naar  engang  ifølge  Alstyrerens  Vilje 
min  Sjæl  forlader  sin  menneskelige  Bolig,  gaar  jeg  ikke  helt 
bort.  Mit  Legems  Billed  bliver  i  dig,  min  Søn,  og  min  bedste 
Del,  min  Sjæl,  bevares  og  velsignes  i  din.  Saaledes  sanker  hver 
Slægt  op  efter  den  foregaaende,  og  saaledes  vil  det  blive  ved 
lige  til  den  store  Dag  kommer,  da  Jesus  Kristus  har  lagt  Riget  i 
Fred  under  Gud  Faders  Fødder.  Da  vil  al  Avling  og  Forkrænke- 
lighed ophøre.  Elementerne  ville  ikke  mere  undergaa  idelige 
Forvandlinger,  thi  den  store,  signede  Fred  er  der,  Maalet  er 
naaet." 

Det  var  derfor  ogsaa  et  ganske  egen  Art  Kloster,  som  Gar- 
gantua i  sin  Tid  havde  stiftet  og  først  tilbudt  Broder  Johan  at 
blive  Abbed  for  til  Løn  for  hans  tapre  Forsvar  af  Vingaarden  i 
hans  eget.  Broder  Johan  synes  dog  ikke  at  have  taget  imod  Til- 
budet. Og  det  meste  af  Indretningen  i  dette  Kloster  i  Thelema 
gik  ogsaa  over  hans  Forstand.  Han  kunde  af  Hjertet  være  med 
til,  at  der  ikke  skulde  være  Mure  derom.  Beboerne  ikke  bundne 
til  bestemte  Tider  og  Klokkeslet,  og  at  Klostret  maatte  optage 
baade  Mænd  og  Kvinder,  der  glade  skulde  leve  sammen,  fri- 

tagne  for  alle  Løfter  om  Kyskhed,  Fattigdom  og  Lydighed.  Men 
her  stoppede  hans  Forstaaelse.  Selve  Klosterreglen  gik  over 
hans  Begreb:  Handl  frit,  efter  hvad  det  bedste  i  dig  selv 
tilsiger  dig! 

Det  var  denne  Regel,  trofast  efterfulgt,  der  medførte,  at  Be- 
boerne ikke  blot  drak,  dansede  i  Engen  og  gik  paajagt  sam- 
men. Mænd  og  Kvinder,  men  ogsaa  i  ædel  Kappelyst  studerede, 
skrev,  sang,  spillede  og  talte  fem,  seks  Sprog  med  Færdighed. 
Aldrig  saaes  saa  kække,  høviske  Svende  som  her,  færdige  i  al 
Vaabenbrug,  eller  saa  belevne  Kvinder,  dygtige  derhos  i  Haand  og 
til  Naal.  „Og  naar  saa  den  Tid  kom,  da  en  skulde  forlade  dette 
Kloster,  enten  efter  Paarørendes  Begæring  eller  af  anden  Grund, 
saa  tog  han  en  af  Damerne  med  sig,  den,  som  havde  taget  ham 
til  sin  alier  kæreste,  og  saa  ægtede  de  hinanden.  Og  havde  de  i 
Thelema  levet  i  gensidig  Hengivenhed  og  Venskab,  saa  blev 
det  endnu  bedre  i  Ægteskabet,  og  de  holdt  lige  saa  meget  af 
hinanden  i  deres  Livs  Aften  som  paa  den  Dag,  de  holdt  Bryl- 
lup". 

Rabelais  giver  den  mest  omstændelige  Beskrivelse  af  Kloster- 
bygningen, Beboernes  Dragt,  Sædvaner,  Sysler  o.  s.  v.  Han 
havde  jo  i  Tankerne  og  i  varme  Længsler  saa  ofte  seet  det.  Og 
han  var  selv  skabt  til  at  være  Abbed  deri.  Han  havde  med  Gar- 
gantua  forstaaet,  at  det  er  Menneskets  Natur  at  være  glad,  og 
at  i  menneskelige  Forhold  er  de  ypperste  Udtryk  for  Guds  Lys 
og  Varme  de  Gaver,  Gud  har  skænket  os:  Kundskab,  Vin  og 
Ægteskab. 

Rabelais  naaede  aldrig  til  sit  Thelema  Kloster.  De  trofaste 
Venner  og  Beskyttere,  han  fandt,  ejede  ikke  Gargantuas  Magt. 
Men  derfor  tabte  han  ikke  sit  gode  Humør.  Han  vedblev  at  tro 
paa  en  kærlig  Gud,  ved  hvis  Haand  Mennesket  muntert  van- 
drer fremad  mod  Thelemaklostret.  —  Og  den  Tro  var  der  jo  ingen 
Grund  til  at  lade  sig  brænde  for. 

Da  Rabelais  anden  Gang  maatte  ty  til  Rom  og  vendte  hjem, 
forsynet  baade  med  paveligt  Beskærmelsesbrev  og  med  Melon- 
kærner og  Nelliker,  gik  der  i  Paris's  krogede,  snavsede  Gader 
en  ung,  bleg  Mand  med  et  skarpt  Blik,  et  sygeligt  og  forlæst 
Ydre.  Han  saae  ud  til  at  være  Gejstlig.  I  Virkeligheden  var  han 
„Kætter",  ikke  bedre  end  Rabelais.  Men  af  en  anden  Slags. 
Intet  Under,  at  de  to  heller  ikke  i  Længden  kunde  forliges. 

Manden,  her  gik,  blev  af  Rabelais  siden  spottende  kaldt  efter 
sit  Navn,  Chauvin,  for  „ophedet  Vin"  (chaud  vin).  Og  Rabelais' 
Navn,  Rabelaisius,  blev  af  Modparten  naturligvis  fordrejet  til 
rabie  læsus,  „bidt  af  en  gal  Hund".  Forskellen  mellem  de  to 
kunde  maaske  lettest  udtrykkes  ved,  at  medens  den  ene  ikke 
vilde  for  tæt  ved  Baalet,  holdt  den  anden  sig  det  stadigt  altfor 
nær.  Han  havde  det  ikke  blot  for  nær  ved  Haanden,  da  han 
en  Snes  Aar  efter  i  Genf  1 553  dømte  en  anderledes  tænkende  — 
Michel  Servet  —  til  at  bestige  det.  Men  det  brændte  bestandigt 
i  hans  eget  Indre,  gjorde  hans  Aands  Vin  hed  og  hans  Vilje 
voldsom,  gød  Brandskær  i  hans  Verdenssyn,  lyste  som  evigt 
Helvedbaal  for  ham  fra  Guds  inderste  Væsen. 

Som  den  unge  Chauvin  —  eller  som  nu  alle  kalder  ham  — : 
Calvin  gik  i  Paris  1535,  saae  han  dog  mere  sølle  end  farlig 
ud.  Næppe  vilde  nogen  have  gættet  paa,  at  hvad  han  mente 
eller    ikke   mente   om   Forholdet   mellem    Mand    og   Kvinde, 

engang  skulde  kunne  faa  Betydning  for  vide  Krese.  Og  enhver 
vilde  have  forsvoret,  at  det  var  denne  Mand,  hvis  religiøse  Lære 
skulde  tænde  en  mangeaarig  Borgerkrig  i  Frankrig,  fænge  i 
England,  underlægge  sig  Skotland  og  i  det  følgende  Aarhundrede 
befolke  Nordamerika. 

Og  dog,  naar  man  saae  nærmere  til,  var  der  noget  i  hans  Ydre, 
i  hans  paafaldende  Tarvelighed,  i  hans  gennemborende  Blik, 
der  tydede  paa  udpræget  Vilje.  Skolekammerater,  hvis  Opfat- 
telsesevne jo  som  bekendt  er  skarp,  havde  tidligt  opfanget  noget 
af  dette  hos  ham.  Den  tynde  Dreng,  der  fastede  mere  end  de 
andre,  læste  mere  end  de  andre,  kunde  sine  Lektier  bedre  end 
de  andre,  saa  at  han  hyppigt  kunde  optræde  i  Lærers  Sted,  hele 
denne  lidt  selvsikre,  gravalvorlige  Fremtoning,  der  fristede  til 
Prygl,  og  dog  vedblivende  udtrykte  en  nedsættende  Dom  over 
dem  og  deres,  havde  de  givet  Øgenavnet:  „Accusativ". 

Fra  Barn  af  var  han  bleven  støbt  hertil.  Født  i  Nordfrankrig 
(1509)  i  en  lille,  stræbsom  Embedsfamilje,  havde  han  arvet  Mo- 
derens Fromhed,  Faderens  tørre  Natur  og  pligttro  Ærgerrighed. 
Men  han  overgik  dem  begge  langt  i  Evner.  Han  var  da  som 
skabt  til  at  fortsætte  Hjemmets  Overlevering,  blive  en  trofast 
Stræber.  Sat  godt  i  Trit  paa  Kirkevejen  maatte  han  kunne  drive 
det  vidt,  Biskop,  Kardinal!  hvo  kunde  vide? 

Og  alting  lykkedes.  Allerede  som  12-aarig  fik  han  Ansættelse 
som  Kapellan,  ikke  naturligvis  for  straks  at  virke  som  Gejstlig, 
men  for  af  Kaldet  at  nyde  Understøttelse  til  sine  Studier.  Faderen 
opnaaede  at  skaffe  ham  Undervisning  sammen  med  en  Adels- 
familjes  Sønner  i  deres  Hjem.  Gud  trøste  den  lille,  om  Faderen 
skulde  faaet  mindste  Nys  om,  at  han  ikke  skikkede  sig  fuldt  ud 
vel  i  disse  ærefulde  Omgivelser!  Men  der  var  intet  at  bebrejde 
ham.  Han  var  behersket  og  streng  mod  sig  selv,  en  urokkelig 
Alvorsmand.  Og  Lykken  skinnede  videre.  Da  de  unge  adelige 
Sønner  sendtes  til  Paris  for  at  studere,  fik  Calvin  Lov  til  det 
samme.  Der  gik  Ry  af  hans  Flid  derinde  i  Hovedstaden.  Hjemme 
virkede  det  til,  at  han  foruden  Kapellaniet  opnaaede  et  Præste- 
kald. 

Faderens  Planer  voksede  eller  ændredes.  Lydig  til  det  yderste 

lystrede  den  unge,  da  Faderen  bød  ham  skifte  Studium  og  sendte 
ham  til  Orleans  for  at  studere  Retsvidenskab.  Ogsaa  i  dette  Fag 
blev  han  snart  den  første  blandt  sine  Kammerater,  skarp  og  klar 
i  Tænkning.  Men  just  under  disse  Studier  fik  han  en  ny  Paa- 
virkning.  han  kom  til  at  læse  i  den  nye  Bog  —  Biblen.  Der  blev 
ikke  herfor  forsømt  noget  af,  hvad  han  skyldte  sin  Fader  og  sin 
Fremtid;  Dagen  ofredes  ærligt  og  redeligt  til  fortsat  juridisk 
Studium.  Men  om  Natten,  naar  han  skulde  hvile,  sad  han 
fordybet  i  ny  Læsning,  der  var  bedre  end  Hvile,  nyfødt 
Styrke.  Af  disse  Nattetimer  fremgik  Manden  Calvin.  Sønnen, 
Ynglingen  blegnede  bort  som  den  Sundhed,  der  veg  for  Over- 
anstrengelsen. 

Hvorledes  læste  han  Biblen?  Som  det  skolede  Pligtmenneske 
han  var,  uddannet  baade  til  Teolog  og  til  Jurist.  Intet  anger- 
fuldt Opgør,  med  brændende  Taarer  som  Pant  paa  en  Nyvækst. 
Intet  begejstret,  lynsnart  Indblik  i  et  bedre  Hjem  foroven.  End 
ikke  blot  en  kvægende  Gang  under  Palmeskygge  med  den  ædle, 
fremmede  Mester.  Nej,  her  førtes  simpelthen  en  Proces  mellem 
Skrift  og  Kirke.  Det  redelige  Pligtmenneske  og  Teologen  af- 
hørtes som  Vidner,  Juristen  var  Dommer.  Det,  hvorom  Striden 
drejede  sig,  var  om  Ejendomsretten  til  Sandheden. 

Biblen  sejrede.  Fra  nu  af  tilhørte  Calvin  den  „sande"  Lære. 
Men  denne  var  i  Strid  med  den  herskende.  Han  forskaanedes 
for  den  tunge  Pligt  at  skulle  svigte  Faderens  Forhaabninger. 
Hans  Fader  døde  just  paa  denne  Tid.  Men  redeligt  opfyldte 
Calvin  sin  næste  Pligt.  Han  frasagde  sig  sit  Kapellani  og  sit 
Præstekald,  hvis  Indtægter  han  nu  ikke  længer  mente  sig  be- 
rettiget til  at  nyde.  Han  virkede  i  Paris  under  trange  Kaar  som 
en  Pennens  og  Ordets  Mand  til  Gunst  for  den  Sandhed,  hvis 
Gry  han  hilste.  Som  saadan  forfattede  han  for  Universitetets 
Rektor  en  Festtale,  som  denne  holdt.  Den  indeholdt  de  nye 
Kætterord  om  Retfærdiggørelse  ved  Tro,  ikke  ved  Gerninger. 

Sorbonnen  kom  i  Bevægelse,  Befaling  blev  udstedt  til  at 
fængsle  begge  de  skyldige.  Kun  ved  skyndsom  Flugt  slap  de 
bort  fra  Byen.  Som  en  Flygtning  flakkede  nu  Calvin  omkring, 
indtil  han  endelig  paa  Forbøn  af  Dronning  Marguerite  (Fig.  105), 

Oplysningens  milde  Beskytterinde,  fik  af  hendes  Broder  Kon- 
gen en  Slags  Tilladelse  til  at  vende  tilbage,  idet  Sagen  om  Uni- 


0^^?^ '  ^^'■T^3r>.:^:rrcr7^. 


•$rrt 


é^~ 


lig.  105.   AVargucrite  af  Navarra. 
(Samtidig  Tegning  i  Louvre.) 


versitetstalen  stilledes  i  Bero,  og  Opsigten  med  de  hemmelige 
„Lutheranere"  slappedes  lidt.  Det  var  denne  Calvin,  der  nu  i 
Begyndelsen  af  Aaret  1535  atter  færdedes  i  Paris'  Gader.   En 

underlig  Figur.   En   forpjudsket  Fugl   med  Ørneblik,   en   ramt 
„Accusativ"  paa  Veje  til  at  blive  det  bestaaendes  Accusator. 


Vor  Tid  har  stundom  svært  ved  at  forstaa  den  Rolle,  som 
Fortolkningen  af  Nadverordene  spillede  i  det  16de  Aarhundrede. 
Det  kan  forekomme  os  fremmed  at  se  dette  enkelte  Lærespørgs- 
maal  drøftet  i  hin  Tid  ikke  blot  af  Lærde  midt  under  de  vigtigste 
politiske  Begivenheder,  men  af  Statsmændene  selv  som  et  poli- 
tisk Spørgsmaal  af  ypperste  Rang.  Vi  har  Uret,  I  dette  Punkt 
laa  Nøglen  til  den  Sag,  der  med  Føje  sysselsatte  hele  Evropa. 
Her  stod  Afgørelsen  om  Verdenssyn  og  politisk  Magtfordeling, 
om  en  tusindaarig  Fortid  havde  Ret  eller  en  Nytid,  der  truede 
med  fuldstændig  Omvæltning. 

Thi  eet  af  to.  Enten  forvandledes  under  Præstens  Indvielse 
Brød  og  Vin  virkelig  til  Kristi  Legeme  og  Blod.  Men  saa  ejede 
den  Kirke,  der  ved  Guds  uendelige  Naade  besad  Magt  til  ved 
sin  Ordination  at  udstyre  sine  Præster  med  saadan  Evne,  en 
altoverskyggende  Magtfuldkommenhed.  Kristus  selv  var  kun 
død  een  Gang  paa  Jord.  Men  Romerkirken  var  i  Stand  til  i 
„Messen"  daglig  ved  tusind  og  atter  tusind  Altere  at  gentage 
denne  Kristi  Offerdød  til  Gunst  for  sine  Bekendere.  Ingen  Magt 
kunde  lignes  hermed.  Og  den  Kirke,  der  besad  den,  den  Guds 
Stedfortræder  paa  Jord,  der  styrede  denne  Kirke,  Paven  i  Rom, 
tilkom  der  af  alle  den  mest  ubetingede  Lydighed  i  stort  som  i 
smaat. 

Eller  ogsaa  var  Nadveren  kun  en  Gentagelse  af  hint  sidste 
Maaltid,  som  Jesus  Aftenen  før  sin  Død  havde  holdt  med  sine 
Disciple  og  budt  dem  gentage  til  sin  Ihukommelse.  Man  kunde 
tænke  sig  Virkningen  af  dette  Udtryk  for  fortsat  Samfund  gen- 
nem Tiderne  forskelligt,  lige  fra  blot  from  Ihukommelse  til  den 
inderligste  aandelige  Enhed,  Henrykkelse  til  Himlen,  ja,  mystisk 
Nydelse  af  Indstifterens  Kød  og  Blod.  Men  een  Ting  stod  fast, 
det  var  kun  en  Deltagelse  i  det  af  den  levende  Jesus  selv  engang 
med  sine  Apostle  afholdte  Maaltid,   hvor  Virkningen,  om  saa 

den  tænktes  nok  saa  underfuld,  dog  udgik  fra  ham  til  hver 
enkelt.  Men  ved  denne  Forstaaelse  var  en  ny  Tid  indvarslet. 

I  „Messen"  strømmede  Kraften  fra  Gud  i  een  samlet  Ledning 
ned  til  Rom,  hvorfra  den  af  Kirken  fordeltes  videre.  I  „Nad- 
veren" faldt  den  direkte  fra  Gud  som  en  kvægende  Regn,  split- 
tet i  mange  Draaber  ned  til  hver  enkelt.  Intet  Under  at  „Messe" 
og  „Nadver"  blev  Stikord  for  to  modsatte  Livssyn.  „Messe" 
betød  pavelig  Autoritet  og  Enevælde;  „Nadver"  Enkeltmands 
Frihed.  Kirken  prædikede  naturligvis  Lydighed  og  Under- 
kastelse som  forhen.  Men  der  udenfor  sad  den  nys  ankomne, 
underlige  Fugl,  Biblen,  som  ikke  lod  sig  kyse  bort,  og  den  sang 
saa  bedaarende  om  eget  Forhold  til  Gud  og  om  Enkeltmands 
Frihed. 

Kun  faa  Øjeblikke  i  det  I6de  Aarhundrede  traadte  denne 
skarpe  Modsætning  mellem  gammelt  og  nyt,  mellem  „Messe" 
og  „Nadver"  saa  klart  og  tydeligt  frem  som  i  Paris  i  Vinteren 
1534 — 35.  Kongen  opholdt  sig  ikke  paa  sit  nye  Slot  Chambord 
(Fig.  106)  i  Mellemfrankrig,  men  var  i  Hovedstaden.  Hans  nys 
udviste  Eftergivenhed  mod  „Nadverens"  Tilhængere  havde  givet 
dem  Mod.  De  begyndte  derfor  en  ny  Art  Forkyndelse,  idet  de 
daglig  opslog  Plakater  paa  alle  Gadehjørner  med  hæftige  An- 
greb mod  „Messen",  der  stempledes  som  en  vanhellig  Forvansk- 
ning. Denne  Kætternes  Virksomhed  var  saa  omfattende,  at  man 
har  kaldt  Aaret  1534  i  Paris  for  „Plakataaret",  og  den  blev  til- 
sidst  saa  nærgaaende,  at  man  endog  vovede  at  opslaa  Plakaterne 
paa  Kongens  Sovekammerdør. 

Uvilkaarligt  fattede  nu  Frans  I  (Fig.  107),  at  Kirkens  og  Konge- 
magtens Sag  var  een  og  samme.  En  Konge  kunde,  som  Bevis 
paa  Aandrighed  eller  af  politiske  Grunde,  vel  for  en  Tid  tillade 
sig  visse  Friheder  overfor  Kirken.  Men  Enkeltmands  Frihed  var 
selvfølgelig  baade  Gud  og  Konge  en  Vederstyggelighed.  Han 
gav  derfor  streng  Ordre  til  at  fængsle  og  straffe  alle  Kættere  og 
vandrede  selv  den  29de  Januar  1535  som  en  Slags  Bod  for  Be- 
smittelsen i  et  højtideligt  Optog  gennem  Paris.  Tronhimlen  bares 
af  hans  Søn  og  tre  andre  af  Rigets  fornemste  Mænd.  Men  den 
holdtes  ikke  over  Kongen,  men  over  Hostien,  som  Kætterne 

havde  vovet  at  kalde  for  blot  Brød.  Selv  gik  Frans  I  bag  efter 
med  blottet  Hoved  og  med  en  tændt  Fakkel  i  Haanden,  Efter 
at  en  Messe  med  stor  Pragt  var  bleven  afholdt  i  Sainte  Gene- 


Fig.  107.   Frans  I  af  Frankrig. 
(Maleri  af  Janet,  stukkel  i  Kobber  af  N.  Montagne.) 


viéve- Kirken,  besteg  han  en  Trone  og  holdt  herfra  en  Torden- 
tale mod  alle  Fjender  af  Kongernes  Konge.  Kætterne  var  at  be- 
tragte som  et  pestsmittet  Lem,  der  uden  Tøven  burde  skæres 
og  brændes  bort.  Om  det  saa  var  hans,  Kongens,  eget  Barn, 
der  var  smittet,  vilde  han  selv  ofre  det. 

Derpaa  satte  han  sig  til  Hest  og  red  paa  Hjemvejen  til  Louvre 

Byen  rundt  for  at  efterse,  om  hans  strænge  Befalinger  mod 
Kætterne  ogsaa  blev  udførte.  Ganske  rigtigt.  Paa  seks  forskel- 
lige Steder,  som  Kongen  alle  besøgte,  var  der  oprejst  Kætter- 
baal,  hvor  Ilden  brændte  livligt.  Og  for  at  disse  Djævelens  Børn 
skulde  faa  Pinselsdøden  ret  til  Gavns  at  smage,  var  de  ikke 
bundne  til  Pælen  midt  paa  Baalet.  Nej,  ved  Siden  af  hvert  Baal 
var  der  anbragt  et  højbenet  Vippebrædt,  under  hvilket  Offeret 
var  bundet.  Vippen  sænkedes  vekselvis  ned  i  Flammerne  og 
droges  op  paany,  saa  at  den  domfældte  langsomt  pintes  til  Døde. 
Hvor  harmeligt  forresten  —  og  det  bedste  Bevis  for,  at  Straffen 
ikke  var  for  haard  —  ikke  een  af  de  Sataner  angrede  eller  blot 
saa  meget  som  gav  sig. 

Et  saadant  Syn  maatte  brænde  sig  ind  i  Sjælen  paa  enhver, 
der  var  til  Stede,  ligefra  Kongen  til  den  usleste.  Iblandt  Øjen- 
vidnerne var  uden  Tvivl  ogsaa  Calvin,  der  i  saa  Fald  paa  det 
ene  af  Baalene  kunde  se  sin  Vært  og  Ven  de  la  Forge  vippe  op 
og  ned  i  Flammerne.  I  de  følgende  Dage  kom  Turen  til  andre, 
baade  Kvinder  og  Mænd.  Snart  hang  der  paa  de  offentlige  Pladser 
en  Samling  af  sorte  Benrade,  Resterne  af  brændte  Kættere. 

Hvo,  der  kunde  slippe  bort  fra  Paris,  flygtede.  Blandt  disse 
var  Calvin.  Hvad  Indtryk  havde  Baalene  gjort  paa  ham?  Vi 
kan  læse  det  af  Virkningen.  Han  var  stadigt  det  samme  tørre 
Forstandsmenneske,  sysselsat  med  Sagen:  Biblen  kontra  Kir- 
ken, „Nadveren"  kontra  „Messen",  angaaende  Besiddelsen  af 
Sandheden.  I  denne  Sag  var  der  nu  i  Paris  blevet  afgivet  en 
Kendelse,  som  maatte  anses  for  forhastet  og  urigtig,  for  saa  vidt 
den  gik  ud  fra,  at  Kirkens  Lære  var  den  rene.  Biblens  den  urene 
og  dennes  Tilhængere  derfor  at  straffe  med  Baal. 

Næppe  var  da  Calvin  (Fig.  108)  naaet  i  Sikkerhed,  førend 
han  forfattede  et  Kontra-Indlæg.  Allerede  den  1ste  August  1535, 
altsaa  kun  et  halvt  Aar  efter,  kunde  han  datere  Fortalen  til  Frans  I. 
Skriftet  selv  blev  hans  berømte  Hovedværk  „Institutio  religionis 
christianæ",  en  samlet  Fremstilling  af  Biblens  Lære.  Hele  sit 
følgende  Liv  igennem  arbejdede  han  utrætteligt  paa  i  nye,  for- 
øgede Udgaver  at  fuldkommengøre  dette  sit  Værk.  Hvor  betyd- 
ningsfuldt Skriftet  var,  fremgaar  maaske  bedst  af,  at  det  over- 

straalede  baade  hvad  Melanchthon  og  hvad  Zwingli  tidhgere 
havde  forsøgt  i  lignende  Retning.  Luther  har  end  ikke  indladt 
sig  paa  Forsøg  af  denne  Art.  Bogen  blev  Reformationens  Hoved- 
indlæg for  Besiddelsen  af  den  rene  Lære. 

Men  selve  Ofrenes  Skæbne,  deres  Pinsler,  deres  faste  Tro  — 
havde  de  ikke  vakt  nye  Følelser  hos  Calvin,  Medlidenhed  eller 


PRDMPTP  ET      SINCERE 


Fig.  108.  Calvin,  53  Aar  gammel. 

Overskrift:  „Redebon  og  ærlig". 

(Samtidigt  Kobberstik  af  René  Boivin.) 

Begejstring  eller  maaske  en  bitter  Klage  opad  over  Menneske- 
nes triste  Kaar?  Nej.  Spørg  Bogen  selv!  Ganske  vist  henvender 
han  i  Fortalen  klare,  frimodige,  om  end  ærbødige  Ord  til  Kon- 
gen om  at  læse  denne  Bog,  der  sikkert  vil  ændre  hans  Syn  paa 
de  reformerte.  Men  i  hans  egen  inderste  Grundopfattelse  er  ikke 
de  lidende  Hovedpersonerne,  heller  ikke  er  det  Mod,  der  be- 
sjæler dem,  Hovedsagen,  men  derimod  en  egen  kold,  rolig  Skik- 
kelse, der  højt  til  Hest  som  Frans  den  Første  ved  Brandstedet, 


266  Calvin 

ligesom  han  uberørt  af  Baalets  Glød  og  Følgets  Glæde,  tavs 
med  Tøjlen  i  venstre  Haand  og  højre  hvilende  knyttet,  holder 
paa  Sandhedens  hvide  Hest,  som  Livets  Hersker  og  Herre. 

Ifølge  den  „rene  Lære"  er  Svaret  paa  Verdensgaaden  nemlig 
følgende,  hvad  der  —  efter  Calvins  Paastand  —  skal  være  den 
nødvendige  Slutning  fra  Biblens  Ord:  Gud  har  skabt  alt  til  sin 
Ære.  Til  Forherligelse  af  sin  Kærlighed  og  Naade  har  han  forud- 
bestemt nogle  til  evig  Salighed.  Til  Forherligelse  af  sin  Retfær- 
dighed har  han  forudbestemt  andre  til  evig  Fordømmelse.  Som 
Frans  den  Første  til  Hest  mellem  muntert,  fløjlsbræmmet  Følge 
og  Kætterbaal  holder  ogsaa  Gud  mellem  Himmerig  og  Helved. 
Her  spørges  ikke  om  menneskelig  Medlidenhed  eller  Retfærdig- 
hed eller  andet  sligt.  Det  er  saa,  derfor  maa  det  være  saa.  Sand- 
heden er  den  tilredne  Virkelighed.  Gud  har  selv  redet  den  til. 
Alting  tjener  kun  ham  til  Ære.  Thi  hans  er  Riget,  Magten  og 
Æren. 

Det  vil  ses,  at  den  Enkelt-Menneskets  Frihed,  hvorom  Biblen 
havde  varslet,  og  som  havde  lokket  den  unge  Calvin  ud  til  at 
være  Dommer  mellem  Kirke  og  Bibel,  er  her  bortsveden.  Hans 
eget  Jeg  er  udbrændt.  Naar  han  ifølge  sin  Natur  fremdeles  ivrer 
for  Sandhed,  saa  er  del  ikke  som  Tankens  frie  Rytter,  men  som 
trælbunden  Hestepasser  hos  Herren.  Men  ikke  et  Ord  forraader 
Calvins  Smerte.  Dybden  maales  maaske  kun  i  den  Sky,  hvor- 
med han  overfor  andre  undgaar  at  komme  oftere  ind  paa  dette 
Punkt.  Han  tilknapper  Tomheden  med  den  tomme  Trøst:  der 
er  Glans  baade  i  Himmerigs  Skær  og  i  Helvedes  Luer.  Men 
som  den  trolige  Slider  og  Slæber,  han  alt  fra  Barnsben  var,  tager 
han  ivrigt  fat  fremdeles  i  Sandhedens  Tjeneste. 


Hidtil  havde  han  kun  virket  som  Videnskabsmand  og  som 
Forfatter,  kæmpet  for  den  rene  Lære.  Nu  slog  der  med  eet  et 
nyt  Ord  ned  i  ham  og  aabnede  ham  en  hel  ny  Bane.  Som  om- 
flakkende Flygtning  kom  han  i  August  1536  paa  Gennemrejse 
til  Geneve.  Det  var  hans  Agt  at  rejse  videre  næste  Dag;  men 

hans  Landsmand  og  Trosfælle,  Farel,  der  havde  hørt,  at  For- 
fatteren til  „institutio"  var  kommen  til  Byen,  søgte  ham  i  Gæst- 
giverstedet. Farel  (Fig.  109)  lignede  i  visse  Maader  Calvin  selv, 
lille,  spinkel,  uanselig,  men  med  et  Overmaal  af  Handlekraft. 
Fristaden  Geneve  havde,  henreven  af  hans  glødende  Prædikener, 
Aaret  forud  (August 
1535)  antaget  Refor- 
mationen, og  endnu 
i  sidste  Maj  Maaned 
havde  Borgerne  be- 
svoret at  ville  tage 
Evangeliet  til  Rette- 
snor ikke  blot  for 
deres  Tro,  men  for 
deres  Liv.  Men  de  fri- 
hedselskende  og  let- 
sindige Genfere  bøje- 
de sig  kun  modstræ- 
bende og  med  Uvilje 
under  Farels  haarde 
Tugt. 

Nu  stod  han  der 
for  at  forlange  Calvins 
Hjælp  til  sin  Gerning 
som  Byens  Tugte- 
mester til  Gud.  For- 
gæves undslog  Calvin 
sig  og  svarede,  at  han 
kun  var  Videnskabs- 
mand og  alene  følte  Kald  til  boglig  Syssel.  Han  opregnede  alle 
sine  Fejl,  Mangler  og  Skrøbeligheder,  der  gjorde  ham  uskikket 
til  at  være  en  Handlingens  Stridsmand.  Men  saa  truede  Farel 
ham  med  Guds  Forbandelse,  fordi  han  søgte  sig  selv  og  ikke 
Kristus.  Af  dette  heftige  Slag  med  Flint  mod  Jern  udsprang  en 
Gnist,  der  tændte  i  Calvins  Sind.  „I  denne  forfærdelige  Besvær- 
gelse strakte  Gud  sin  Haand  ud  fra  oven  og  greb  mig." 

Fig.  109.  Vilhelm  Farel. 
(Efter  et  Kobberstik  fra  det  16de  Aarhundrede.) 

Hans  Beslutning  var  tagen,  og  Sagen  var  klar.  Hidtil  havde 
han  kun  kæmpet  for  den  rene  Lære.  Men  Udtrykket  og  Be- 
viset for  den  rene  Lære  var  den  rene  Vandel.  Byen  Geneve 
maatte,  skulde  ved  sin  rene  Vandel  blive  Svaret  paa,  hvad  der  i 
Saint  Geneviéve  var  blevet  sagt  om  Pestsmitte  og  Ugudelighed. 
Calvin  tjente  nu  en  mægtigere  Herre,  højere  til  Hest  end  ham 
ved  Baalet  i  Paris.  Som  Bibelfoged  under  den  almægtige  Gud 
faldt  der  —  trods  de  strænge  Kaar,  hvorunder  der  tjentes:  ussel 
Løn  med  Pine  og  Møje  her,  maaske  blandt  de  udstødte  hisset 
—  dog  en  højere  Æresglans  over  denne  Stilling  end  over  nogen 
jordisk  Konges,  Glans  af  Guds  egen  Ære,  Glimt  af  den  Magt, 
hvor  Himmel  og  Helved  var  Poler  af  eet  og  samme. 

Resten  af  sit  Liv,  henved  30  Aar,  virkede  Calvin  med  over- 
menneskelige Anstrængelse  i  denne  sin  Stilling  som  Guds  Til- 
forordnede og  Haandhæver  af  Sandhedens  Krigsartikler  i  Ge- 
neve. Segnefærdig  af  Træthed,  men  med  uopslidelig  Taalmod 
og  Selvbeherskelse,  mødte  han  Angreb  og  Forhaanelser,  prædi- 
kede, skrev,  styrede,  forfulgte  „Usandhed"  i  Kirkeudstyr,  Bo- 
liger og  Enkeltmands  Færd,  anklagede,  dømte,  fængslede,  lands- 
forjog  og  brændte  paa  Baal.  Endelig  sank  han  dødsmærket  om 
1 564.  Støvet  og  træt  ankom  hans  endnu  sejgere  Aandsfrænde,  den 
82aarige  Farel,  vandrende  paa  sin  Fod  fra  Neuchatel  og  fik  sagt 
ham  det  sidste  Farvel.  Nogle  af  Calvins  sidste  hørlige  Ord  til 
Omgivelserne  var  Ordene  af  Esajas,  som  han  gentog  og  gentog, 
men  som  hans  Modstandere  næppe  vilde  have  fundet  træffende: 
„Jeg  kurrede  som  en  Due."  Endelig  døde  han  en  Aftenstund  og 
begravedes  næste  Dag  Kl.  2,  fulgt  af  Byens  Borgere  til  Kirke- 
gaarden.  Hans  eneste  Mindeskrift  var  Ordene,  der  indførtes  i 
Konsistoriets  Protokol  ved  hans  Navn,  hvor  det  sidst  forekom: 
„Gaaet  til  Gud  den  27de  Maj." 


Kun  en  eneste  Ferie,  en  ufrivillig,  havde  Calvin  haft  i  al  denne 
Tid,  Det  var  da  han  1538  blev  fordreven  fra  Geneve  og  for  en 
Stund  nødtes  til  at  være  bosat  i  Strassburg.  Denne  Ferie  benyttede 

Calvin  til  —  at  gifte  sig.  Klar  og  korrekt  som  han  var,  afgav  han 
i  dette  Ægteskab  ikke  blot  et  tilfældigt  Eksempel  paa,  men  et 
Forbillede  til  sene  Tider  for  ligestemte  Tilhængere  i  Tusinder 
og  atter  Tusinder  baade  i  Frankrig  og  andetsteds,  for  hvorledes 
Forholdet  mellem  Mand  og  Kvinde  rettelig  burde  opfattes. 

Ægteskab  er  gensidig  Hjælp  mellem  Mand  og  Kvinde,  der 
beflitter  sig  paa  at  føre  den  rene,  kristelige  Vandel.  Det  indledes 
og  ordnes  bedst  af  forstandige  udenforstaaende,  der  kender  de 
vedkommendes  Forhold  og  Egenskaber. 

Calvin  overlod  derfor  til  andre  at  se  sig  om  for  ham,  om  end 
han  forbeholdt  Gud  den  endelige  Afgørelse.  Nogle  Oplysninger 
om  disse  forudgaaende  Undersøgelser  er  bevarede.  Først  over- 
lod Calvin  sin  Ven  Farel  at  lede  for  ham.  Farel  fandt  imidlertid 
ikke  det  ønskede.  Andre  hjælpsomme  Venner,  der  ogsaa  havde 
søgt  for  ham,  mente  at  have  været  heldige.  De  gik  ud  fra,  at, 
hvad  Calvin  kunde  trænge  til,  varen  Hustru  med  en  solid  Med- 
gift til  fgelles  Bedste,  dannet  og  af  anset  Familje,  saa  at  hans  Stil- 
ling i  enhver  Henseende  kunde  befæstes.  Men  heller  ikke  disse 
Adkomster  viste  sig  fyldestgørende.  I  et  Brev  til  Farel  skriver 
Calvin  om  dette  Parti: 

„Man  har  tilbudt  mig  en  ung,  rig  Pige  af  adelig  Herkomst, 
hvis  Medgift  langt  over^aar  alt,  hvad  jeg  kan  ønske.  To  Ting 
har  dog  bevæget  mig  til  at  sige  Nej:  Hun  kan  ikke  Fransk  og 
synes  mig  at  være  en  Smule  stolt  af  sin  Herkomst  og  sin  Op- 
dragelse. Hendes  Broder,  der  besidder  en  sjælden  Fromhed  og 
var  i  den  Grad  forblindet  af  sit  Venskab  for  mig,  at  han  satte 
sine  egne  Interesser  til  Side,  trængte  ind  paa  mig,  at  jeg  skulde 
sige  Ja,  og  hans  Hustru  føjede  sine  indstændige  Anmodninger 
til  hans.  Hvad  var  herved  at  gøre?  Mine  Hænder  vilde  have 
været  bundne,  hvis  ikke  Herren  havde  draget  mig  ud  af 
Forlegenheden.  Jeg  svarede  da,  at  jeg  samtykkede,  hvis 
hun  til  Gengæld  vilde  være  saa  god  at  lære  vort  Sprog.  Hun 
forlangte  Betænkningstid.  Saa  overdrog  jeg  straks  min 
Broder  og  en  fælles  Ven  at  anholde  for  mig  om  en  anden 
Person,  som,  skøndt  uformuende,  vil  bringe  mig  en  ret  anselig 
Medgift,  dersom  hendes  Egenskaber  blot  svarer  til,  hvad  man 

melder  om  hende.  Naar,  som  jeg  haaber,  min  Anmodning  her 
bliver  efterkommet,  skal  Brylluppet  ikke  udsættes  ud  over  den 
10de  Marts,  og  det  er  mit  inderlige  Ønske,  at  Du  vil  komme  hid 
og  velsigne  vor  Pagt." 

Der  viste  sig  imidlertid  nye  Vanskeligheder.  Calvin  fik  ogsaa 
om  denne  nogle  Oplysninger,  der  ikke  behagede  ham,  hvorfor 
han  tog  sit  Tilbud  tilbage.  Et  Par  Maaneder  efter  skrev  han 
paany  til  Farel:  „Jeg  har  endnu  ikke  fundet.  Vilde  det  ikke 
være  det  fornuftigste  helt  at  opgive  mine  Bestræbelser?" 

Endelig  fandt  Calvins  Ven  Bucer  den  rette.  Der  var  en  Gen- 
døber, som  Calvin  havde  vundet  for  den  rene  Lære.  Han  var 
gift  og  havde  Børn.  Manden  døde,  og  Enken  sad  tilbage  i  smaa 
Kaar.  Men  just  under  denne  Modgang  udfoldede  hun  den  rene 
ste  Pligtfølelse,  gudhengiven,  ydmyg,  varm,  selvopofrende.  Var 
dette  ikke  en  Hustru  for  Calvin?  Bucer  talte  til  ham  derom,  og 
Calvins  Valg  var  truffet.  I  September  1540  ægtede  han  Idelette 
de  Bure. 

I  det  første  Aar  levede  de  for  en  stor  Del  adskilte,  idet  Calvin 
befandt  sig  paa  Rejser  i  Tyskland.  Men  derpaa  ændredes  For- 
holdene nede  i  Geneve.  Man  bønfaldt  Calvin  (Fig.  110)  om  at 
vende  tilbage  hertil,  og  i  September  1541  holdt  han  under  Bor- 
gernes Jubel  paany  sit  Indtog  i  den  By,  som  han  ikke  mere 
skulde  forlade.  I  Oktober  Maaned  ankom  Idelette,  afhentet  i 
Strassburg  af  en  Vogn  med  tre  Heste,  som  det  omhyggelige 
Raad  i  Geneve  havde  sendt  for  at  føre  hende  med  Børn  og  Bo- 
have de  tyve  Dagsrejser  fra  Strassburg  til  Geneve. 

Fra  nu  af  oprandt  der  en  lys  Tid  for  Ægteparret,  forsaavidt 
alle  ydre  Betingelser  for  Lykke  var  til  Stede.  Den  Sag,  Calvin 
havde  kæmpet  for,  var  i  god  Fremgang.  Han  var  den  anerkendte, 
næsten  enevældige  Forkynder  af  Guds  Vilje,  hvilken  fra  nu  af 
skulde  være  Byens  Lov,  Rettesnor  for  alle  Borgernes  Færd  i 
stort  som  i  smaat.  Raadet  vidste  ikke  al  den  Venlighed,  det  vilde 
vise  ham  og  hans.  Det  købte  straks  ved  hans  Komme  Klæde- 
dragt med  Forværk  til  ham  og  bevilgede  ham  en  aarlig  Løn  af 
500  Gylden,  hvilket  i  Metalværdi  svarer  til  omtrent  4000  Kroner 
nu  til  Dags,  men  i  Købeevne  til  over  15,000  Kroner.  Derhos 

gav  det  ham  en  smuk  Embedsbolig  med  Have,  udstyrede  den 
med  nyt  Bohave,  og  anviste  ham  frit  Brændsel  samt  halvanden 
Tønde  Hvedemel  og  3800  Potter  Vin  aarlig.  Hertil  kom  endnu 
en  Mængde  andre  Gaver  i  Ny  og  Næ  baade  fra  Raadet  og  pri- 
vate. Intet  manglede. 

Hvorledes  var  nu  Samlivet  i  dette  velhavende  Hjem  med  den 
henrivende  Udsigt  over  Haven  ud  til  den  blaa  Genfersø  med 
dens  solbelyste  Bred- 
der og  i  det  fjerne 
Jurabjergenes  skov- 
klædte Skraaninger? 
Her  mødtes  jo  i  En- 
drægtighed to  stærke, 
rene  Viljer,  hvis  høje- 
ste, fælles  Maal  var 
at  handle  Gud  til  Vel- 
behag. Og  alting  syn- 
tes at  føje  sig  for  dem. 
Her  var  da  Lykke, 
hvis  Lykke  overho- 
vedet er  mulig  un- 
der menneskelige  Vil- 
kaar. 

Ingen  Genlyd  der- 
af trænger  ud  fra 
dette  Hjem.  Kun 
Travlhed,  lutter  for- 
pint Travlhed.  Den  fattigste  Glæde  ved  en  Bid  tørt  Brød, 
ved  blot  en  Stikling  i  et  Urtepotteskaar  eller  et  vellykket  Sting 
i  et  Par  usle  Pjalter  forekommer  rig  mod  den  Alvor,  den 
tunge  Gravalvor,  der  synes  at  have  ruget  over  Calvins  og 
hans  Hustrus  Samliv.  Denne  Alvor  laa  allerede  som  Natur- 
forudsætning i  Calvins  Helbredsform  og  Sind.  Den  havde  fra 
ung  af  fulgt  hans  tørre  Stræbsomhed  som  en  Skygge,  vist  sig, 
hver  Gang  de  stadige  Hovedpiner  spærrede  Vej  for  hans  Ar- 
bejdstrang,  blandet  Kønrøg  i  hans  Livsfarver  og  forvandlet  hvad 


Fig.  1  10.  Johan  Calvin. 

(Samtidigt  Stitc,  udført  i  Heidelberg. 

han  havde  naaet,  til  Anklage  mod  andre.  Nu,  da  han  var  bleven 
Fuldbyrder  af  Guds  Vilje  meldte  ogsaa  Alvoren  sig  som  gud- 
besialtet.  Den  pidskede  ubarmhjertigt  paa  ham  under  Arbejdet 
og  spærrede  hver  oplivende  Trøst  ude,  naar  han  overtræt  sank 
sammen.  Den  efterstræbte  og  anklagede  som  Guds  egen  Kam- 
meradvokat hvert  Udtryk  for  Glæde,  som  den  antraf  hos  ham 
selv  —  Feltet  her  var  let  at  afsøge  —  hos  hans  Hustru,  hos 
hans  Bysbørn. 

Naar  hun  da  ømt  og  hensynsfuldt  sørgede  for  ham  Dagen 
igennem  og  vaagede  ved  hans  Sygeleje,  naar  hun  passede  Bør- 
nene, bespiste  fattige  og  tilrejsende,  deltog  i  Menighedspleje  eller 
de  helliges  Forsamlinger,  —  overalt  inde  og  ude  forfulgte  Calvins 
og  Hjemmets  Alvor  hende  som  en  ond  Sam.vittighed,  som  en 
Blodhund  paa  Spor  efter  mindste  Smule  Fred  eller  Glæde.  Var 
hun  da  siet  intet  selv?  Var  hun  dog  ikke  i  det  mindste  et  Øje- 
blik sin  Husbonds  jævnbyrdige  med  egen  Ret  til  Haab  og  Hu- 
svalelse, naar  de  i  fælles  Bøn  fra  Hjemmets  Alvorsbrønd  hævede 
Blikket  op  til  den  klare,  blaa  Stump  Himmel  for  oven? 

Ak,  Alvorens  og  Hjemmets  bitreste  Hemmelighed!  Der  var 
lagt  Laag  over  Lyshullet  for  oven.  Calvin  og  hans  fortrolige 
vidste  for  sikkert,  at  hverken  Tro  eller  gode  Gerninger  hjælper 
det  allermindste,  hvis  Gud  fra  Evighed  af  har  bestemt  En  til 
Fordømmelse.  Kun  Synden  er  din  egen.  Guds  Vilje  fuldbyrdes, 
hvad  enten  du  skal  til  Himlen  eller  til  Helved.  Selv  naar  du  i 
dit  Fadervor  ydmygt  og  inderligt  beder:  „Ske  din  Vilje!"  beder 
du  maaske  om  Helvede.  Guds  Vilje  er  Alvorens  dybeste,  evig- 
hedstunge  Grund. 

Saa  lukkedes  da  Brøndgraven  over  Samlivets  og  Hjemmets 
Lykke.  Trofast  værnende  og  værgende  stod  hun  ved  hans  Side, 
bestandig  blegere,  medens  alting  blegnede  om  dem.  Først  vis- 
nede Hjemmets  Yderblade.  Ro,  Hygge,  Udkomme.  Selv  Saf- 
terne veg  fra  de  rigelige  Indkomster,  saa  at  de  ikke  slog  til  over- 
for Alvorens  Godgørenhedskrav.  Huset  befandt  sig  ofte  i  be- 
skæmmende Pengeforlegenhed.  Saa  visnede  Hjertebladene.  De 
tre  Børn,  som  Idelette  fødte  Calvin,  en  Søn,  en  Datter,  en  Søn, 
døde  et  efter  et.  Ved  den  sidstes  Død  kunde  Moderen  ikke  be- 

kæmpe  sin  Graad.  Faderen  udbrød:  „Lad  mine  Fjender  kun 
spotte!  Har  jeg  ikke  endnu  Titusinder  af  Børn  i  Guds  Menig- 
hed!" Endelig,  efter  omtrent  otte  Aars  Ægteskab,  bukkede  hun 
selv  under. 

Døende  led  hun  af  Bekymring  for,  hvorledes  det  skulde  gaa 
hendes  Børn  af  første  Ægteskab;  men  hun  vægrede  sig  ved  at 
bede  Calvin  tage  sig  af  dem.  Der  udspandt  sig  da  følgende  sidste 
Samtale  mellem  Ægtefolkene.  Calvin  gættede  hendes  Tanker  og 
sagde:  „Jeg  skal  behandle  dem  som  mine  egne  Børn."  —  Hun: 
„Jeg  har  allerede  anbefalet  dem  til  Gud."  —  Han:  „Men  det 
forhindrer  ikke,  at  jeg  ogsaa  tager  mig  af  dem."  —  Hun:  „Jeg 
veed  nok,  at  Du  ikke  vil  forlade  dem,  hvem  jeg  har  anbefalet 
til  Herren."  Kort  efter  døde  hun  (April  1549).  Laaget  over 
Hjemmets  Brønd  aabnedes  for  en  bortkaldt  Sjæl.  Hvorhen? 
„Ske  din  Vilje!" 


Ægteskab  er  gensidig  Hjælp  mellem  Mand  og  Kvinde,  der 
beflitter  sig  paa  at  føre  den  rene,  kristelige  Vandel.  Den  ypper- 
ste, eneste  afgørende  Hjælp,  Hjælpen  til  evig  Salighed,  formaar 
Ægtefæller  dog  ikke  at  yde  hinanden,  thi  deres  Salighedsvilkaar 
afhænger  ikke  af  deres  Liv  eller  deres  Samliv,  men  af  Guds  fra 
Evighed  trufne  Forudbestemmelse. 

Stakkels  Calvin!  Stakkels  Idelette!  Haand  i  Haand  og  dog 
maaske  med  en  uendelig  Afgrund  imellem  sig!  Des  renere  lyser 
den  Troskab  og  Fasthed,  hvormed  de  i  Fællig  skred  frem, 
fremad  mod  „Sandheden",  Altings  Ophav,  den  blændende,  gud- 
dommelige Egoisme,  som  de  kaldte  „Gud".  Et  svagt  Skær  af 
denne  Egoisme  falder  endnu  over  den  mandlige  Part,  medens 
den  helt  er  forsvunden  hos  Hustruen  i  de  simple,  rørende  Ord, 
som  Calvin  udtalte  om  hende  i  et  Brev:  „Jeg  har  mistet  mit 
Livs  fortræffelige  Ledsagerinde,  hende,  der  aldrig  vilde  have 
forladt  mig,  hverken  i  Landflygtighed,  eller  i  Nød,  eller  i  Døden. 
Hun  var  mig  en  kostelig  Medhjælp,  thi  hun  tænkte  aldrig 
paa  sig  selv." 

Troels-Lund:   Historiske  Fortællinger  VII  18 

Med  Rette  siger  en  af  Calvins  Biografer  om  ham:  „Ved  Tabet 
af  Idelette  mistede  han  ikke  blot  sin  Gernings  og  sit  Livs  Led- 
sagerinde, han  mistede  ogsaa  en  Dyd.  Hvis  den  kristelige 
Kvindes  Rolle  er  at  minde  Mændene  om  Barmhjertighedens 
Krav,  der  altfor  ofte  overses  i  Revolutions-Tider,  saa  var  ingen 
værdigere  til  at  udfore  dette  Hverv  end  Idelette."  Med  forøget 
Strenghed  stillede  nemlig  Calvin  efter  hendes  Død  „Sandhedens" 
Alvorsfordring  til  andre  og  til  sig  selv.  Fængslerne  fyldtes  i  Ge- 
neve, fordums  Venner  og  Fjender  landsforvistes,  Michael  Servet 
brændtes  paa  Baal. 

Ensom,  men  med  ubøjelig  Kraft  gik  den  svagelige  Mand  be- 
standig videre,  snorlige  ad  sin  Tankes  slagne  Vej.  Engang  en 
lovende  Stræber,  saa  en  virksom  accusator  og  Styrer,  som  gam- 
mel en  gennemblødt,  bidsk  Vogterhund  i  Mørket  efter  Herrens 
splittede,  lynskræmte  Hjord.  Rundt  om  i  Uvejrs-Natten  glimtede 
Lynene  til  Guds  Ære,  Himmellyn  og  Helvedlyn  ikke  til  at  skelne 
fra  hinanden.  Til  sidst  ramte  et  af  dem  ogsaa  ham. 

Kun  en  lille,  sort  Sten  betegner  nu  Stedet,  hvor  man  efter  300 
Aar  gætter  paa,  at  Calvin  maaske  blev  jordet  i  Menighedens 
fælles,  prunkløse  Kirkegaard.  Mægtigere  vidner  om  hans  Liv 
og  hans  Gerning  Skaren  af  Tilhængere,  der  endnu  hylder  hans 
Lære.  Og  dog  er  ogsaa  dette  Mindesmærke,  om  end  storladent, 
utydeligt.  Thi  faa  eller  ingen  af  hans  Tilhængere  vover  sig  mere, 
trods  al  deres  Alvor,  saa  dybt  ind  ad  Enhedstankens  fortærende 
Vej,  som  Mesteren  selv.  Ind  i  den  underste,  dybeste  Skakt,  hvor 
der  kun  kan  krybes,  hvor  alt  maa  afføres:  Haab  om  Fremgang, 
Tro  og  Tillid,  Kærligheden  selv.  Hen  til  den  inderste  Sprække, 
gennem  hvilken  Blikket  blændet  skuer  „Sandhedens"  Rædsel: 
Gud  og  Djævelen  som  een  og  samme.  Det  har  netop  udgjort 
hans  Tilhængeres  Styrke  at  have  svigtet  ham  paa  Halvvejen. 
De  har  vedkendt  sig  hans  Læres  første  Halvdel:  Ægteskab  er 
gensidig  Hjælp  mellem  Mand  og  Kvinde,  der  beflitter  sig  paa  at 
føre  den  rene,  kristelige  Vandel.  Men  de  har  efter  Evne  lukket 
Øjet  for  Lærens  sidste  Halvdel:  Hjælpen  hjælper  ikke,  thi  Ægte- 
fællers Liv  og  Samliv  formaar  ikke  i  mindste  Maade  at  ændre 
Guds  fra  Evighed  trufne  Forudbestemmelse. 


Calvin  275 

Mesteren  selv  tænkte  Tanken  ud  og  vovede  at  leve  derefter. 
Ærligt  ofrede  han  alt:  Sundhed,  Velfærd,  Børn  og  Hustru,  sin 
og  alles  evige  Fremtid  til  „Sandhedens"  Molok. 

Kun  een  fulgte  ham  troligt  under  hele  denne  hans  Færd, 
delte  fra  hans  Ungdom  til  hans  Alderdom  hans  fattige  Glæder, 
gemte  hans  Sorg,  aanded  Køling  paa  hans  til  Døden  forpinte 
Tanke.  Denne  stille  Ledsagerske  var  hans  Modersmaal  og  det 
Maal,  der  var  ham  hjemligt  som  dette.  Latinen.  Her  har  Calvin  rejst 
sig  sit  smukkeste  Minde,  der  beskedent,  men  forklaret  gengiver 
hans  Træk.  Ingen  har  elsket  Tankens  Udtryk  saa  rent  og  rede- 
ligt som  han,  ingen  har  formet  det  saa  simpelt,  klart  og  fast  som 
han.  Om  hans  Sprog  gælder  det  samme  Ord,  som  han  selv  ud- 
talte om  Idelette:  „Hun  var  mig  en  kostelig  Medhjælp,  thi  hun 
tænkte  aldrig  paa  sig  selv." 


7 

MONTAIGNE 


1 

Michel  de  Montaigne  fødtes  (1533)  i  en  gammel,  adelig 
Slægt  paa  Gaarden  Saint  Michel  de  Montaigne  i  Sydvestfrankrig, 
ikke  langt  fra  Bordeaux.  Faderen  var  en  bundhæderlig  og  for- 
standig Mand,  af  Rang:  „Væbner",  Kirkens  trofaste  Tjener.  Lys- 
punktet i  hans  Liv  udgjorde  et  Felttog  som  ung  i  Spanien;  hans 
Hverdagsdont:  byvalgt  Øvrighedsperson  i  Bordeaux.  „Jeg  saa 
ham  endnu"  —  siger  Sønnen  —  „over  60  Aar  gammel,  iført 
Rejsekappe,  jordspringe  en  Hest,  entre  Bordet  rundt  hvilende 
paa  en  Tommelfinger,  og  altid  tage  tre  Trin  ad  Gangen  op  ad 
Trappen  til  sit  Kammer". 

I  Opdragelsen  af  sine  ni  Børn  fulgte  han  sine  egne,  hjemme- 
lavede Grundsætninger.  Den  lille  Michel  f.  Eks.  søgte  han  tid- 
ligt „at  gøre  til  et  Led  af  Folket  og  knytte  ham  nær  til  dem,  der 
trænger  til  Hjælp".  I  den  Anledning  satte  han  ham  som  spæd  i 
Huset  hos  en  af  Gaardens  fattige  Landsby-Indsiddere,  hvor  han 
vænnedes  til  den  tarveligste  Levevis.  Men  senere,  da  Undervis- 
ningen skulde  begynde,  og  han  hentedes  tilbage  til  Hjemmet, 
„maatte  hans  Sjæl  kun  opdrages  med  det  blide  og  i  Frihed, 
uden  Anvendelse  af  nogen  Haardhed  eller  Tvang".  Han  væk- 
kedes derfor  hver  Morgen  ved  Lyden  af  tiltalende  Musik.  Endnu 
som  gammel  mindedes  han  med  Glæde  denne  herlige  Form  for 
Opvaagnen.  Hans  tyskfødte  Lærer,  som  Faderen  havde  ind- 
forskrevet, var  det  strængt  paalagt  at  lade  Undervisningen  fore- 

gaa  „uden  Prygl  og  uden  Taarer".  De  talte  kun  Latin  sammen. 
Og  da  Drengen  var  opvakt,  gjorde  han  rivende  Fremskridt. 

Alle  disse  Barndoms-Indtryk  slog  ind  og  formede  lønligt  den 
vordende  Mand.  Nøjsomhed  og  Finfølelse,  Kærlighed  til  Na- 
turen, til  Oldtids  Sprog 
og  til  det  'menige  Folk 
dannede  senere  i  For- 
ening med  en  egen  fri- 
baaren  Selvagtelse  de 
mest  fremtrædendeTræk 
hos  Michel  de  Montaigne. 
Foreløbigt  førte  alt  dette 
dog  kun  til,  at  han  hur- 
tigt gennemløb  de  for- 
skellige Trin.  Kun  13 
Aar  gammel  var  han  fær- 
dig med  alle  Klasserne  i 
Kollegiet  i  Bordeaux. 
Saa  studerede  han  Rets- 
videnskab, fuldendte  sine 
Studier  og  var  alt  21  Aar 
gammel  Medlem  af  Over- 
retten  i  Bordeaux.  En 
hurtig,  men  lidt  snæver 
Udvikling.  Hvad  han 
foreløbigt  tegnede  til  var 
kun  en  solid,  provinsiel 

Dygtighed,  ikke  væsentlig  ud  over  Faderens,  og  endda  uden 
dennes  „spanske  Felttog". 

Han  fik  sit  spanske  Felttog,  uden  at  vi  dog  i  Enkelthederne 
kan  skelne  det  ret.  Vi  veed  kun,  at  han  kom  i  Tjeneste  ved 
Hoffet  og  i  nær  Berøring  med  baade  Dronning  Catharina  af 
Medici  (Fig.  111)  og  hendes  tre  Sønner,  Frans  II,  Carl  IX 
(Fig.  112)  og  Henrik  III  samt  med  deres  Svoger,  den  senere 
Henrik  IV.  Under  disse  Forhold  udvidedes  hans  Erfaring  og 
Menneskekundskab  i  en  betydelig  Grad.  Han  lærte  et  forfinet 

Fig.  111.   Catharina  af  Medici. 
(Tegning  fra  1561  i  Bibliothéque  nationale  i  Paris.) 

Og  fordærvet  Hof  at  kende  paa  nært  Hold.  Men  som  lykkelig 
Modvægt  havde  han  opnaaet  i  omtrent  de  samme  Aaringer  et 
rigt  og  dybt,  om  end  kortvarigt  Venskabsforhold  med  en  be- 
gavet Aandsfrænde,  hvem  en  tidlig  Død  bortkaldte.  Han  lærte 

sit  Land  og  Folk  fuldt 
at  kende,  ikke  mindst 
dets  Hovedstad.  „  Paris, 
du  By,  der  har  mit 
Hjerte  fra  min  Ung- 
dom, bestandig  er  du 
kommen  mig  nærmere 
som  alt  ægte  ypperligt! 
Jo  mere  jeg  siden  har 
set  af  andre  smukke 
Byer,  des  større  Ind- 
tryk har  din  Skønhed 
(Fig.  113—116)  blot 
gjort  paa  mit  Sind.  Jeg 
elsker  dig  for  din  egen 
Skyld,  som  du  er,  end- 
nu mer  end  i  Festskrud. 
Jeg  elsker  dig  ømt,  selv 
dine  Hudfejl,  dine  Plet- 
ter. Jeg  er  kun  Fransk- 
mand ved  denne  store 
By,  stor  i  Folketal,  stor 
i  lykkelig  Beliggenhed, 
men  størst  og  uforlignelig  i  Afveksling  og  i  Godernes  Mange- 
artethed.  Frankrigs  Hæder,  et  af  Verdens  ædleste  Underværker, 
Gud  holde  vor  indre  Tvist  langt  borte  fra  dig!"  (Essais  III,^). 

Hvad  Rolle  Montaigne  egentlig  har  spillet  ved  Hoffet,  er 
utydeligt.  Han  synes  ved  visse  Lejligheder  at  have  staaet  Hoved- 
personerne meget  nær  og  vundet  deres  Tillid,  hvad  ogsaa  konge- 
lige Breve  til  ham  bekræfter.  Han  synes  ligeledes  at  have  del- 
taget i  Huguenotkrigene  og  ført  en  Kommando,  selvfølgelig  paa 
kongelig,  altsaa  katolsk  Side.  At  overhovedet  hans  Anseelse  og 


Fig.  112.    Kdiii;  c:arl  I\  at  Frankri.i^  1570. 
(Tegning  af  Fran^ois  Clouet  i  Bibliothéque  nationale  i  Paris.) 

Fortjenester  ikke  var  ringe,  turde  fremgaa  af,  at  han  Oktober 
1571  benaadedes  af  Carl  IX  med  Saint-Michel-Ordenen,  som 
Montaigne  selv  kalder  „det  højeste  Ærestegn  for  den  franske 
Adel".  Dog  havde  han  paa  dette  Tidspunkt  brudt  Broen  af  mel- 
lem sig  og  en  Fremtid  som  Statsmand  eller  Kriger. 

Thi  hemmeligt  drog  en  stærkere  Magt  ham  ned  til  Barndoms- 
hjemmet, Montaigne.  Det  var  ikke  hans  Stilling  som  Dommer  i 
Bordeaux.  Den  opgav  han  omtrent  samtidigt  med  Hoffet.  Det 


Fig.  1 13.   Louvre  i  Slutningen  af  det  14de  Aarhundrede. 
(Efter  en  samtidig  Miniatur.) 

var  heller  ikke  hans  Giftermaal.  Aar  1565  havde  han  nemlig 
ægtet  Datteren  af  en  anden  Dommer  i  Bordeaux  og  levede  med 
hende  i  fredelig,  men  næppe  synderlig  dyb  Forstaaelse  indtil 
sin  Død.  Det  var  endelig  heller  ikke  Besiddelsen  af  Godset 
Montaigne,  som  han  efter  sin  Faders  Død  1568  havde  arvet 
Husførelse  saa  vel  som  Gaardens  Drift  overlod  han  i  andre 
Hænder. 

Hvad  var  det  da,  der  drog  ham?  Han  har  selv  udtrykt  det  i 
Indskriften  paa  en  Tavle,  der  endnu  sidder  i  Slottets  Væg: 
„Anno  1571  paa  sin  Fødselsdag  den  sidste  Dag  i  Februar,  da 

han  fyldte  sit  38te  Aar,  trak  Michel  de  Montaigne  sig  her  tilbage, 
forlængst  grundked  af  Hoffets,  Dommervirksomhedens  og  offent- 
lige Hvervs  Slaveri,  og  søgte  Tilflugt  ved  Musernes  Barm.  Her 
vil  han  i  Stilhed  og  Ro  tilbringe  den  mindre  Rest  af  sit  Liv,  der 
endnu  maatte  staa  tilbage,  og  derfor  har  han  viet  dette  ringe  Bo, 

denne  yndige  Plet,  som 
han  har  arvet  efter  sine 
Forfædre,  til  at  huse 
hans  Frihed,  Fred  og 
Hvile." 

Det  ene  af  de  toTaarne 
i  Ringmuren  —  det  run- 
de med  den  firkantede 
Udvækst  paa  Siden  — 
indrettede  han  ganske 
til  sit  eget  Brug.  Underst 
Kapel.  Ovenover  et  Væ- 
relse med  Sovekabinet, 
hvor  hans  Seng  stod. 
øverst  endelig  i  tredje 
Stokværk  hans  Bogstue. 
Denne  var  et  rundt  Væ- 
relse, 16  Skridt  i  Tvær- 
maal.  Paa  Gulvet  stod 
kun  et  Bord  og  en  Stol, 
langs  Væggen  Reoler, 
fem  Hylderi  hver,  fyldte 
med  alle  hans  Bøger. 
Fra  de  tre  Vinduer  havde 
han  den  mest  fortryllende  vide  Udsigt  dels  mod  Hovedbygnin- 
gen, Borggaard,  Baggaard,  Have,  dels  ud  over  Marken,  Vinjer, 
Høje,  Landsbyer  og  Floder,  hele  den  Egn,  som  han  kendte  ud 
og  ind  fra  Barnsben.  Og  inde  ved  Siden  af  i  det  firkantede  Rum, 
svarende  til  Sovekabinettet  forneden,  havde  han  —  hvad  ikke 
var  at  foragte  ved  Vintertid  i  et  Taarn,  der  forud  laa  højt  til 
Vejrs  paa  en  Bakke  —  et  hyggeligt  lille' Værelse  'med  Kamin. 


Fig.  1 1 4.  Det  paa  Montaignes  Tid  nyopførte  Louvre 
(Gaardside),  bygget  af  Pierre  Lescot  7  1578. 

Øverst  endelig  i  Taarnet  hang  Slottets  store  Klokke,  der  tre 
Gange  om  Dagen  brummede  sit  Ave  Marie,  saa  Murene  rystede. 


Fig.  1 15.   Notre  Dame  Kirken  i  Paris. 

(Fotografi.) 

I  Begyndelsen  forskrækkede  og  forstyrrede  denne  Støj  ham. 
Siden  vænnede  han  sig  dertil.  Den  hørte  med,  som  Dødstanken 
til  Livet. 

„I  dette  Taarn  tilbringer  jeg  de  fleste  Dage  af  mit  Liv  og  de 
fleste  Timer  af  Dagen.  Det  er  min  Borg.  Der  søger  jeg  at  gøre 

mit  rene  Herredømme  gældende,  uafhængig  af  Hustru,  Datter, 
Omgivelser  og  Hensyn.  I  alle  andre  Rum  er  min  Herskermagt 


Fig.  116.   „Hensunken  i  Betragtning  af  Paris". 
Eventyr -Figur  paa  Notre  Dame  Kirkens  Taarn. 

kun  en  Ordlyd,  et  tænkt  Væsen,  en  taaget  Usandhed.  Her  er 
mit  Hjem  i  Hjemmet.  Usalig  den,  der  ikke  har  et  saadant  Til- 
flugtssted" (111,3). 

Heroppe  sad  saa  Montaigne  henved  en  halv  Snes  Aar  for- 
dybet i  sine  Bøger  og  i  sig  selv.  Familjelivet,  Husholdningen, 
Bygningsvæsenet,  Haven,  Jagten,  Gaardens  Drift,  Godsets  Be- 
styrelse —  han  fulgte  det  vel  alt  med  Øjnene,  men  som  en  Iagt- 
tager, der  har  noget  andet,  betydningsfuldere  for.  Ligesaa  med 
de  store,  ydre  Begivenheder.  Religionskrigene,  der  for  en  Stund 
havde  været  ophørt,  dengang  han  lukkede  sig  inde,  rejste  sig 
paany  i  Frankrig.  Calvins  og  Romerkirkens  Tilhængere  myrdede 
i  blindt  Raseri  hverandre.  Bartholomæusnattens  Blodskær  lyste 
fra  Paris  ud  over  hele  Landet.  Tæt  ved  ham,  fra  Bordeaux,  lød 
Kampraab  og  Mordskrig.  Hele  Frankrig  stod  i  lys  Lue.  Men 
lige  uforstyrret  sad  Eneboeren  i  Taarnet  paa  Montaigne,  iagt- 
tagende og  indadvendt.  Hvad  syslede  han  da  med,  der  var  ham 
vigtigere  end  Hjem  og  Land? 


2 

Aar  1580  kom  en  Del  af  Svaret,  i  Form  af  de  to  første  Bind 
af  en  Bog,  som  han  kaldte  „Essais".  En  underlig  Bog.  Den  var 
ikke  som  andre,  enten  Teologi,  Historie,  Filosofi,  Naturviden- 
skab, Lærdom,  Prosa  eller  Digt.  Den  var  det  altsammen,  men 
tillige  noget  mere.  Dette  „mere"  var  tilsyneladende  kun  Hver- 
dagssnak.  Og  dog  med  Bud  om  det,  man  helst  gad  vide.  Det 
var  et  Menneskes  ærlige  Tale  til  andre  om  det  fælles  menneske- 
lige. Hvad  Eneboeren  havde  set  i  sit  Liv,  sine  Bøger  og  i  sig 
selv.  Fordringsløst,  men  skælmskt,  dybt  og  æggende  til  Efter- 
tanke. I  et  Nu  fløj  hans  Ord  ud  over  Frankrig,  over  Alperne, 
over  Kanalen.  Da  Forfatteren  kort  efter  kom  til  Italien,  var  hans 
Bog  vel  kendt  dér.  Montaignes  „Essais"  (i  Oversættelse)  er  en 
af  de  faa  Bøger,  vi  veed  at  f.  Eks.  Shakespeare  har  ejet. 

De  mange  Aars  Stillesidden  havde  svækket  Eneboerens  Hel- 
bred. De  mange  Rejsebeskrivelser,  han  havde  læst  i  sin  Ensom- 
hed, havde  vakt  hans  Længsel  efter  ved  Selvsyn  at  lære  nye 
Former  for  Natur  —  Menneskers  og  Egnes  —  at  kende.  Hvad 
om  han  søgte  Helsebod  for  begge  Savn  ved  at  drage  ud  paa 

Rejse!  Han  traf  Aftale  med  sin  Hustru  om  Hjemmets  Styrelse 
saa  længe,  fik  en  flink  og  paalidelig  Tjener  med  som  Ledsager 
og  Kassemester,  og  red  saa  ned  ad  Slotsbakken  ud  i  Verden. 

Turen  gik  over  Lothringen  til  Basel,  hvor  han  brugte  Bade, 
videre  gennem  Sveits  til  Augsburg  og  Miinchen.  Herfra  drog 
han  gennem  Tyrol  til  Venedig,  over  Padua  og  Florens  til  Rom. 
Bestandig  til  Hest,  gerne  en  8—10  Timer  i  Sadlen  ad  Gangen, 
fra  lidt  sen  Morgen  til  Aften,  eller  hvis  det  var  for  varmt,  fra 
Aften  til  Morgen.  „Hestene  sætter  Pris  paa  dette  lange  Ridt. 
Aldrig  har  nogen  Hest  svigtet  mig,  naar  den  blot  een  Dag  har 
prøvet  denne  Maade.  Og  mit  Følge  kan,  da  jeg  er  lidt  sen  i  Ven- 
dingen om  Morgenen,  spise  til  Middag  paa  den  Tid,  om  de  lyster. 
Jeg  rider  helst  alene,  og  den  Vej,  der  falder  mig  ind.  Til  Hest 
underholder  jeg  mig  selv,  og  dér  faar  jeg  mine  mest  blivende 
Indtryk.  Men  ingen  andre  Indtryk  er  saa  levende  og  værdifulde 
som  dem,  man  paa  Rejse  faar  af  Forskel  i  andres  Liv,  Syns- 
maader  og  Skikke,  lutter  vekslende  Former  for  vor  fælles  Na- 
tur." 

I  Rom  hørte  Montaigne  Kirkens  Dom  over  hans  Bog.  Trods 
mange  Indvendinger  i  det  enkelte  udtalte  man  sig  velvilligt  om 
hans  kirkelige  Sindelag  og  Ærlighed,  og  bad  ham  til  Slut  „at 
komme  Kirken  til  Hjælp  med  sin  Veltalenhed".  Ved  Afrejsen 
udnævntes  han  til  Æresborger  i  Rom,  hvad  der  glædede  ham 
meget.  Fra  Rom  begav  han  sig  til  et  Badested  for  at  søge  Lin- 
dring for  sine  Nyresmerter.  Efter  et  længere  Ophold  her,  red 
han  endelig  over  Milano  og  Savojen  tilbage  til  Hjemmet.  Rejsen 
havde  varet  halvandet  Aar. 

Under  hans  Fraværelse  havde  Borgerne  i  Bordeaux  valgt  ham 
til  Stadens  Major  (Borgmester).  Montaigne  havde  faaet  Meddelel- 
sen herom  under  Opholdet  ved  det  italienske  Badested  og  straks 
frabedt  sig  Hvervet.  Men  et  Brev  fra  Kongen,  Henrik  III  (Fig. 
117),  paalagde  ham  i  ligesaa  hjertelige  som  bestemte  Udtryk  at 
vende  tilbage  og  overtage  denne  ansvarsfulde  Post,  da  Kongen 
nærede  særlig  Tillid  til  ham.  Han  kunde  følgelig  ikke  und- 
slaa  sig. 

Hans  Ophold  i  Hjemmet  blev  derfor  anderledes,  end  han  havde 

tænkt  sig.  En  stor  Del  af  hans  Tid  medgik  til  Embedsforret- 
ninger, der  væsentlig  bestod  i  at  holde  de  to  stridende  religiøse 
Partier  i  Tømme,  Det  lykkedes  ham  saa  nogenlunde  at  dæmme 


>J***' 

hig.  11/.   Kong  Henrik   111  at  Frankrig. 
(Tegning  i  Bibliothéque  nationale,  Paris.) 

op  for  Lidenskaberne.  Borgerne  i  Bordeaux  viste  ham  i  hvert 
Fald  deres  Tillid  ved  da  Embedstiden  var  udløben  at  genvælge 
ham. 

Under  disse  Forhold  var  det  kun  i  Ny  og  Næ,  at  han  kunde 
trække  sig  tilbage  til  sit  kære  Taarn.  Aar  1588  havde  han  dog 

et  nyt,  tredje  Bind  af  „Essais"  færdigt.  Han  drog  til  Paris  for 
at  udgive  det.  Men  Bølgerne  gik  højere  nu.  Det  spores  i  selve 
dette  tredje  Bind,  hvor  han  ofte  har  ondt  ved  at  bevare  den 
Sindsligevægt,  som  han  satte  saa  højt.  Selv  niaatte  han  under 
sit  Ophold  i  Paris  en  Tid  sidde  fangen  i  Bastillen  paa  Grund  af 
sit  venskabelige  Forhold  til  den  senere  Henrik  IV.  Og  hjemme 
paa  Montaigne  blev  hans  Slot  og  Bønder  plyndrede. 

Endelig  døde  han  i  September  1592,  et  Aarstid  førend  det 
dagedes  og  Religionskrigen  endte.  Han  lod,  da  Døden  nærmede 
sig,  læse  en  Messe  i  sit  Sovekammer  for  sig  og  sine  nærmeste, 
og  just  som  Hostien  løftedes,  opgav  han  Aanden. 


3 

Hvad  der  har  skabt  Montaignes  (Fig.  118)  Ry  er  hans  Skrift 
„Essais".  Sjældent  har  nogen  Bog  vakt  saa  hurtig  og  udelt  Op- 
mærksomhed som  denne.  Den  var  saa  forskellig  fra  alle  andre 
Bøger.  Den  var  ikke  nogen  Bog,  men  selv  et  levende  Væsen. 

Og  dens  Betydning  har  holdt  sig.  Hjemme  i  Frankrig  blev 
for  Pascal  det  Billed  af  sig  selv,  som  Montaigne  her  havde  teg- 
net, til  den  mest  træffende  Gengivelse  af  det  naturlige,  syndige 
Menneske.  Det  var  Montaignes  „Essais",  der  foresvævede  Hol- 
berg, da  han  et  Par  hundrede  Aar  senere  som  en  lignende  Ene- 
boer søgte  gennem  sine  „Epistler"  at  faa  sine  Landsmænd  i  Dan- 
mark og  Norge  i  Tale.  Endelig  var  det  den  af  Montaigne  anviste 
Vej:  —  frajeg'et  med  dets  Sanseindtryk  og  Erfaringer  til  dybere 
Tydning  af  Livsgaaden  —  Evropas  samlede  filosofiske  Gransk- 
ning siden  da  har  indslaaet. 

Trods  den  Tiltrækning,  som  Montaignes  „Essais"  saaledes 
har  ejet  og  endnu  den  Dag  i  Dag  udøver,  er  det  dog  en  vanske- 
lig Bog  at  læse.  Dette  ligger  ikke  blot  i  det  gammeldags  Fransk 
og  hans  lidt  trættende  Trang  til  at  indsvøbe  alt  i  en  uudtømme- 
lig latinsk  Belæsthed.  Det  ligger  væsentlig  i,  at  denne  Bog  ikke 
er  en  Bog  som  andre  til  at  faa  Forstand  af,  men  —  som  det  ud- 
tryktes før  —  selv  er  et  levende  Væsen. 

Naar  man  spørger  om  noget,  svarer  den  ikke  som  andre  Bø- 
ger. Lunefuld,  vemodig,  tung,  kaad  og  springende  giver  den  ikke 
klar  Besked,  men  hidser  og  unddrager  sig,  ægger  og  tier,  alt 
paa  eengang.  To  faar  ikke  det  samme  Indtryk  af  Meningen.  Og 
dog  taler  den  aaben- 
hjertigt  som  faa. 

Dette  gælder  i  gan- 
ske særlig  Grad  om 
det  Emne,  som  vi 
her  ønsker  Oplysning 
om:  Forholdet  mellem 
Mand  og  Kvinde. 

Denne  Bogens  Maa- 
de  at  være  paa  maa 
erfares  gennem  Selv- 
syn og  personligt  Sam- 
vær. Derfor  er  det 
overfor  faa  Forfattere 
saa  nødvendigt  som 
med  Montaigne  at  lade 
ham  selv  føre  Ordet. 
Først    naar   Læseren 

tryk  selv  har  vænnet  fcVcmch^civæialccorps.ctk,foni^^ 


^u.  c.n^L, LiVtVia ic corvs.itky  fon  Id  csynt. 
l^nymicr  rar  fon  art  c'palc  laMlturcl 
yUdis  laultrc  UJujajfd  en.  te  uhr  ijuil  acrlt. 


Fig.  1 18.  Michel  de  Montaigne. 
(Efter  et  samtidigt  Stik.) 


sig  til  ham  —  tirret, 

frastødt,  tiltalt  har 
troet  at  have  forstaaet 
ham  —  først  saa  kan 
der  være  Tale  om  med 
Udbytte  at  veksle  Ord  med  en  anden  om,  hvad  der  er  Me- 
ningen. 

Vi  begynder  derfor  med  at  lade  Montaigne  selv  alene  føre 
Ordet*): 


*)  De  følgende  Udtalelser  er  ikke  et  enkelt  Parti  af  „Essais",  men  med  Flid  hen- 
tede mangesteds  fra. 

„Jeg  vil  i  denne  Bog  gengive  mig  selv  med  alle  mine  Mang- 
ler, med  alle  mine  Fejl.  Gik  det  an,  jeg  fremstillede  mig  gerne 
hel  og  holden,  ganske  nøgen.  Med  andre  Ord,  min  kære  Læser! 
jeg  er  selv  min  Bogs  Indhold.  —  Men  saa  er  der  jo  ingen 
Grund  for  Dig  til  at  spilde  din  Tid  paa  saa  tyndt  og  tomt  et 
Emne.  —  Farvel  da,  min  Ven!  Montaigne,  den  12.  Juni  1580." 
(Fortalen.) 

„Jeg  har  befalet  mig  selv  at  vove  at  sige  alt,  hvad  jeg  vover 
at  gøre.  Jeg  føler  Mishag  ved  Tanker,  der  ikke  kan  udtales.  Selv 
det  værste  i  mine  Handlinger  og  Forhold  forekommer  mig  ikke 
saa  hæsligt,  som  jeg  finder  det  hæsligt  og  fejgt  ikke  at  turde  til- 
staa  det.  Ved  at  forpligte  sig  til  at  sige  alt,  forpligter  man  sig  til 
ikke  at  gøre  noget  af  det,  som  man  er  nødt  til  at  fortie.  Gud 
give,  at  denne  min  løse  Tunge  maa  føre  andre  til  Frihed,  bort- 
over alle  de  blot  hyklede  Dyder,  som  vor  Ufuldkommenhed 
har  affødt!  Gid  jeg  ved  min  Mangel  paa  Maadehold  maa  bringe 
andre  til  Fornuft!  Thi  man  maa  se  sin  Lyde,  fuldt  erkende  den 
for  at  kunne  imødegaa  den;  de,  der  skjuler  den  for  andre,  skju- 
ler den  for  sig  selv.  Legemlige  Onder  bliver  tydeligere  ved  at 
vokse.  Vi  opdager,  at  det  er  Gigt,  hvad  vi  først  tog  for  Reuma- 
tisme eller  blot  lidt  Ugidelighed  i  Ledemodene.  Men  de  sjælelige 
Onder  derimod  fordunkles  ved  at  tage  til.  Den,  der  er  mest  syg, 
mærker  det  mindst." 

„Hvis  da  den  Mand,  der  spurgte  Thales  om  han  ikke  burde  høj- 
tideligt benægte,  at  han  havde  bedrevet  Utugt,  havde  henvendt  sig 
til  mig,  vilde  jeg  have  svaret  ham:  Nej!  thi  Løgn  forekommer 
mig  endnu  værre  end  Utugt."  —  „Skulde  det  være  en  utillade- 
lig Aabenmundethed  offentligt  at  tilstaa  sine  Feil,  er  der  i  hvert 
Fald  ikke  synderlig  Fare  for,  at  sligt  skal  danne  Eksempel  og 
blive  Skik.  Mennesker  frygter  frem  for  alt  den  Vind,  der  blot- 
ter og  forraader  dem.  Men  væk  med  den  Pjalt,  der  skjuler  vore 
Sæder!  Hos  os  er  det  Skik  at  anbringe  sin  Samvittighed  i  Utugts- 
hus,  men  sin  Mine  i  Kloster.  Lige  ned  til  Slyngler  og  Mordere 
lever  enhver  i  Forstaaelse  med  det  passende.  Men  jeg  vil  — 
siden  Huguenotterne  beskylder  os  Katoliker  for,  at  vort  Skrifte- 
maal  blot  er  hemmeligt  og  et  Mundsvejr  —  skrifte  offentligt, 

samvittighedsfuldt  og  af  ganske  Hjerte.  Den  hellige  Augustin  og 
Origenes  har  offentligt  bekendt  deres  vildfarne  Meninger,  jeg 
vil  bekende  mine  vildfarne  Sæder"  (III.o). 

„De,  der  i  vore  Dage  har  forsøgt  ved  Hjælp  af  nye  Meninger 
at  forbedre  Sædeligheden,  har  kun  naaet  at  pynte  paa  Lastens 
Ydre,  men  ikke  at  rette  den  selv.  I  bedste  Fald  har  de  blot 
drevet  det  til  ikke  at  faa  Lasten  til  at  vokse.  Thi  den  næres  ved 
Godtkøbs  Foranstaltninger." 

„Se  et  Øjeblik  paa,  hvad  vor  Erfaring  viser  os:  Der  er  ingen  af 
os,  der  ikke,  naar  han  blot  vil  høre  efter  i  sig  selv,  jo  opdager  i  sit 
Indre  en  egen  Form,  hans  herskende  Form,  der  bekæmper  hver 
fremmed  Tvang  og  hvad  der  er  ham  imod.  Min  indre  Konstruk- 
tion er  nu  saaledes,  at  jeg  ikke  let  rystes  ved  Stød.  Ligesom  de 
tunge  Legemer  befinder  jeg  mig  næsten  altid  paa  min  Plads, 
om  ikke  ganske  mig  selv,  saa  dog  lige  tæt  ved.  Mine  Udskejel- 
ser fører  mig  ikke  langt  bort." 

„Men  den  Forbandelse,  der  gælder  den  fælles  menneskelige 
Væremaade,  er  netop,  at  dette  vort  Indre,  vort  Væsens  dybeste 
Tilflugtssted,  er  saa  fuldt  af  Fordærvelse  og  Smuds.  Vort  Begreb 
om  Forbedring  er  forvirret.  Vor  Bod  er  syg  og  brødefuld,  den 
er  selv  en  Synd.  Nogle  følerenten  af  naturligTilbøjelighed  eller 
af  Vane  ikke  Lastens  Modbydelighed.  Andre  —  og  dertil  hører 
jeg  —  pines  vel  af  Synden,  men  vejer  den  op  med  en  Nydelse." 

„Da  jeg  forleden  var  i  Armaignac  paa  et  Gods,  som  en  af  mine 
Slægtninge  ejer  dér,  saae  jeg  en  Bonde,  som  gik  under  Navnet 
„Tyveknægten".  Han  gav  selv  følgende  Fremstilling  af  sit  Liv: 
Født  i  Armod  havde  han  indseet,  at  han  ved  sine  Hænders  Ar- 
bejde alene  aldrig  vilde  kunne  sikre  sig  mod  Trang.  Saa  havde 
han  slaaet  sig  paa  Tyveriet.  Og  han  havde  været  saa  heldig  at 
kunne  drive  det  med  Sikkerhed  og  Fordel  ved  Hjælp  af  sine 
svære  Kræfter.  Han  brugte  nemlig  ved  Nattetid  at  hoste  andres 
Korn  og  Druer,  men  bestandig  langt  bone  og  i  saa  store  Maader, 
at  det  syntes  umuligt  at  een  Mand  skulde  i  een  Nat  have  kunnet 
bære  saa  meget  bort  paa  sine  Skuldre.  Forresten  passede  han 
ogsaa  at  fordele  Skaden  paa  saa  mange,  at  den  blev  mindre  føle- 
lig for  hver  enkelt.   Nu  er  Manden  gammel,  rig  efter  sine  For- 

hold,  takket  være  denne  hans  Virksomhed,  som  han  aabenlyst 
vedkender  sig  at  have  drevet.  Med  Vorherre  affinder  han  sig 
paa  den  Maade,  at  han  søger  ved  Velgerninger  at  gøre  det  godt 
igen  hos  Efterkommerne  af  dem,  han  har  plyndret.  Hvor  dette 
ikke  skeer  —  thi  alt  lader  sig  ikke  overkomme  paa  engang  — 
paalægger  han  sine  Arvinger  denne  Pligt  i  Henhold  til  det  hem- 
melige Regnskab,  han  har  over  sine  fordums  Bedrifter.  Denne 
Mand  afskyer  og  hader  Tyveri,  men  endnu  mere  Trang.  Han 
angrer  at  have  begaaet  Tyveri,  men  afbalancerer  sin  Anger,  saa 
at  den  ikke  udsætter  ham  for  at  lide  Trang." 

„Jeg  bedrager  ikke  mig  selv.  Synder,  der  gentages,  trænger 
ind  i  Viljen,  og  jeg  har  ondt  ved  at  forstaa,  at  de  skulle  ophøre 
ved  til  bestemte  Tider  at  „angres".  Jeg  kan  ønske  at  være  ander- 
ledes. Jeg  kan  fordømme  min  Naturform,  bede  Gud  om  at  grund- 
forbedres  og  om,  at  han  ikke  vil  regne  mig  min  naturlige  Svag- 
hed til  Last.  Men  det  kalder  jeg  ikke  at  angre.  Det  er  ikke 
andet  end  Utilfredshed  med  ikke  at  være  en  Engel  eller  en  Cato. 
Jeg  kan  forestille  mig  uendelige  Naturer  langt  højere  og  ædlere 
end  min.  Men  det  forbedrer  ikke  mig,  gør  hverken  min  Arm 
eller  min  Aand  stærkere.  Var  Ønsket  om  at  være  som  de  Anger, 
saa  burde  jeg  jo  ogsaa  angre  mine  uskyldigste  Foretagender,  der 
er  svage  mod  hines.  Nej,  naar  jeg  betragter  min  Opførsel  fra 
min  Ungdom  til  nu,  jeg  er  gammel,  saa  maa  jeg  indrømme,  at 
den  er  en  og  samme,  svarende  til,  saadan  som  jeg  nu  engang  er. 
Under  samme  Omstændigheder  vilde  jeg  fremdeles  bære  mig 
ad  paa  samme  Maade."  (111,2). 


4 
„Det  gaar  mig  som  andre,  det  er  mig  behageligt  at  omgaaes 
smukke  og  hæderlige  Kvinder.  Selv  om  Sjælen  her  ikke  er  saa 
meget  den  nydende  som  i  Omgang  med  Mænd,  saa  kan  dog 
Sanserne,  som  her  er  i  langt  stærkere  Bevægelse,  stille  denne 
Art  Omgang  næsten  i  Linje  med  hin;  skøndt  efter  min  Smag 
ikke  ganske.  Men  det  er  et  Forhold,  hvori  man  skal  tage  sig  i 

Agt,  især  naar,  som  hos  mig,  det  legemlige  spiller  saa  stor  en 
Rolle.  Jeg  blev  brændt  som  Dreng;  det  sved,  men  har  siden  tjent 
mig  til  Belæring.  Det  er  Daarskab  at  lade  alle  sine  Tanker 
fanges  og  attraa  blindt.  Men  omvendt  at  indlade  sig  uden  Til- 
bøjelighed og  uden  at  ville,  at  optræde  blot  som  en  Skuespiller, 
det  er  ogsaa  galt.  Det  er  ligesom  af  Frygt  for  Fare  at  opgive  alt. 
I  „amour"  maa  der  være  en  Del  af  „åme".  Man  maa  nære  et  Ønske 
og  kunne  glædes  ved  at  nyde.  Hvordan  skulde  det  ellers  gaa, 
hvis  Lykken  var  Skuespilleren  gunstig?  Og  det  kan  saa  let 
hænde.  Thi  der  er  ingen,  hun  være  nok  saa  hæslig,  uden  at  hun 
jo  tror  sig  værd  at  elske  og  bringer  sig  i  venlig  Erindring  enten 
ved  sit  friske  Udseende  eller  ved  sit  Haar,  ved  sine  Bevægelser 
o.  s.  v.  Kort  og  godt,  der  er  ikke  een,  som  ikke  gerne  tror  paa 
den  første  den  bedste  Ed,  hvormed  man  bevidner,  at  man  er 
indtagen  i  hende." 

,Jeg  forlanger  ikke,  at  man  skal  holde  mig  for  bedre  end  jeg 
er.  Naar  jeg  ikke  synderligt  har  søgt  Kvinder,  der  var  tilfals, 
saa  har  det  været  af  to  Grunde.  Først  paa  Grund  af  Sundheds- 
faren. I  den  Henseende  har  jeg  været  nogenlunde  heldig.  Men 
dernæst  af  en  vis  Stolthedsfornemmelse.  Jeg  har  ønsket  at  for- 
høje Nydelsen  ved  at  tilsætte  den  med  noget  af  det  vanskeliges 
Pirring,  Længslens  æggende  Attraa,  Sejrens  Glans.  Jeg  har  delt 
Smag  med  Kejser  Tiber,  paa  hvem  just  Tilbageholdenhed  og 
ædel  Værdighed  gjorde  særligt  Indtryk.  Eller  med  den  forfinede 
Hetære  Flora,  der  kun  gav  sig  hen  til  en  Diktator,  en  Konsul, 
eller  allerringest  en  Censor.  Vist  er  det,  at  Perler  og  Gylden- 
stykke, Stand  og  Omgivelser  ogsaa  i  dette  Forhold  føjer  noget 
væsentligt  til." 

„Naturligvis  har  jeg  sat  megen  Pris  paa  Aand,  —  for  ikke  at 
tale  om  Legeme.  Men  sandt  at  sige,  hvis  en  af  de  to  Former  for 
Skønhed  nødvendigvis  skulde  mangle,  maatte  jeg  saa  bede  om, 
at  det  var  den  aandelige,  der  savnedes.  Den  er  der  jo  langt  bedre 
Brug  for  i  andre  og  vigtigere  Forhold.  Men  ved  Elskov  kommer 
det  væsentlig  an  paa  Syn  og  Berøring.  Mangler  her  Aandens 
Yndigheder;  der  er  dog  altid  en  Trøst  tilbage.  Men  mangler 
Legemets  Yndigheder,  saa  er  alting  tabt.  Skønhed  er  Kvindernes 

sande  Fortrin.  Vel  taler  man  ogsaa  om  mandig  Skønhed,  men 
saa  forstaar  man  noget  andet  herved.  Læg  Mærke  til,  at  i  selve 
Begrebet  Skønhed  er  det  kvindelige  det  overvejende.  Ved  Hof- 
fers Skønhedsvagt  kasseres  de  Pager,  hvoraf  den  bestaar,  naar 
de  hører  op  at  være  Ynglinge.  Engle  fremstilles  ogsaa  altid  som 
unge  og  uden  Skæg." 

„Der  er  tre  Former  for  den  højeste  menneskelige  Nydelse: 
Omgang  med  forstandige  Mænd,  med  hvem  man  i  Samtale  frit 
kan  udveksle  Meninger.  Omgang  med  Kvinder  i  Elskov,  og  Om- 
gang med  Bøger.  Samtale  med  en  forstandig  Ven  forekommer 
desværre  saa  sjældent.  Elskov  visner  bort  med  Alderen.  Kun 
Bøgerne,  ringere  vel  end  Venskab  og  Elskov,  er  stedse  villigt 
til  Rede.  De  har  fulgt  mig  indtil  nu,  i  Fred  og  i  Krig,  de  trøster 
mig  i  min  Alderdom  og  Ensomhed.  Altid  ens.  Det  samme  milde 
Blik,  hvad  enten  jeg  bruger  dem  til  blot  at  forjage  Kedsomhed, 
fylde  min  Tanke,  dulme  Smerte,  eller  jeg  ganske  forsømmer 
dem,  optagen  af  andet.  Det  er  herligt  at  vandre  paa  sin  Fod, 
naar  man  veed,  at  man  har  en  Hest  bagved,  saa  at  man,  naar 
man  vil,  kan  ride.  Saaledes  følger  Bøgerne  mig.  Jeg  nyder  dem, 
som  den  gerrige  sine  Skatte,  selv  naar  han  ikke  bruger  dem. 
De  er  min  Hvile,  min  Glæde,  min  Medhjælp.  Bøger  er  det 
ypperste  Forraad,  jeg  veed,  paa  den  Rejse,  man  kalder  „Livet" 
(111,3)." 


5 
„Da  Kong  Arkelaos  i  Macedonien  engang  gik  paa  Gaden,  var 
der  en,  der  slog  Vand  paa  ham.  De  tilstedeværende  vilde  have 
vedkommende  straffet.  Men  Kongen  svarede:  „han  har  jo  ikke 
slaaet  Vand  paa  mig,  men  paa  den,  som  han  antog  mig  for." 
Mig  gaar  det  omvendt.  Jeg  staar  i  denne  min  Bog  aabenbar 
Skrifte,  blotter  hver  en  Trevl  i  mit  Indre  og  veed,  at  enhver, 
der  lærer  mig  at  kende,  som  jeg  er,  umuligt  kan  finde  Behag  i 
mig.  Jeg  sætter  Pris  paa  at  være  miskendt,  thi  dette  er,  hvad 
mig  angaar,  just  at  være  ret  kendt.  Ikke  artig,  netop  uartig.  Men 
derfor  keder  det  mig  ogsaa,  at  min  Bog  ligger  fremme  som  Pynt 

i  Damers  Salon.  Hvad  jeg  nu  vil  sige,  skal  faa  den  ind  i  Løn- 
kamret. Det  har  jo  desuden  været  min  Smag  helst  at  være  i  En- 
rum med  dem.  Ved  Afsked  seer  man  med  større  Varme  paa  det, 
man  forlader.  Jeg  siger  nu  Verdens  Glæde  et  Farvel  for  stedse. 
Her  er  mit  sidste  Favntag." 

„Men  til  Sagen!  Hvad  har  det  naturlige,  nødvendige  og  i  sig 
selv  saa  berettigede  Forplantningsforhold  mellem  Mand  og  Kvinde 
gjort,  at  vi  kun  tør  tale  derom  med  Undseelse  og  nægter  det  Plads 
blandt  alvorlige  og  passende  Emner?  Vi  taler  jo  dog  dristigt  om 
Drab,  Tyveri  og  Bedrag.  Men  om  dette  ene  tør  vi  knap  mumle. 
Mon  det  skulde  betyde,  at  jo  mindre  vi  giver  det  Ord,  desmere 
lader  vi  det  vokse  i  vor  Tanke?  Vist  er  det,  at  just  de  herhen 
hørende  Ord,  der  mindst  er  i  Brug  i  Skrift  og  i  Tale,  er  kendte 
og  forstaaede  fremfor  alle  andre.  Ingen  Alder,  intet  Dannelses- 
trin er  uvidende  om  dem,  de  er  fælleskendte  som  det  daglige 
Brød.  De  lever  hos  enhver  som  Indtryk,  selv  om  de  maa  mangle 
Udtryk  i  Ord  eller  Tegn;  mest  maaske  hos  det  Køn,  der  mest 
maa  tie.  Tavshed  er  blevet  dette  Forholds  Fristed.  Det  er  Brøde 
at  trække  det  frem,  selv  for  at  anklage  det,  dømme  det,  hudflette 
det.  Lykkelige  Forret  for  en  Synd  at  være  saa  forskrækkelig,  at 
den  hverken  tør  sees  eller  berøres!  Fri  og  frels  blot  i  Kraft  af 
sin  Fordømmelighed! 

Og  dog  behersker  dette  Forhold  Livet.  Ikke  blot  som  Be- 
tingelse for  dets  Fortsættelse,  men  som  Udtryk  for  dets  Indhold. 
Venus  er  Maaleprøven  for  et  ret  Liv.  For  lidt  eller  for  meget, 
begge  Dele  er  lige  galt.  Pallas  med  Muserne,  Venus  med  Amor, 
det  er  de  to  store  Modsætninger.  Og  dog  forliges  de  saa  vel, 
skaber  i  Forening  Videnskab,  Kunst,  Poesi.  Læg  Mærke  til  det 
besynderlige,  gennem  Blandingen  vokser  netop  begge  i  Styrke, 
Venus  er  nøgen  ikke  nær  saa  bedaarende  som  iklædt  Digte- 
kunstens Ord." 

„Jeg  vil  da  vælge  to  Vers  til  Udgangspunkt  og  Forklaring  af, 
hvad  jeg  mener." 

„I  Virgils  Æneide,  VIII.  Bog,  det  387.  Vers  og  følgende,  be- 
skriver han  et  ægteskabeligt  Møde  mellem  Vulkan  og  hans  Hu- 
stru Venus.  Jeg  har  det  imod  denne  Beskrivelse,  at  den  er  alt- 

for  varm,  idet  Venus  jo  her  er  gift.  Elskov  hader,  at  der  tages 
andre  Hensyn  end  til  den  selv.  Den  bliver  slap  og  sløv  i  et  ægte- 
skabeligt Favntag.  Thi  Ægteskab  er  en  Forbindelse,  der  bunder 
i  et  Fornuftforhold  langt  mer  end  i  Skønhedsrus.  Man  gifter  sig 
ikke  for  sin  egen  Skyld,  selv  om  man  paastaar  det,  men  for 
Efterkommernes,  for  sin  Familjes  Skyld.  Det  ledende  Hensyn 
i  Giftermaalet  er  til  Slægten,  til  noget  fremtidigt.  Derfor  sætter 
jeg  ogsaa  Pris  paa,  at  man  i  denne  Sag  lader  sig  lede  af  Tredje- 
mand, af  andres  Fornuft.  Men  alt  dette,  hvor  forskelligt  fra  El- 
skovs Væsen!  Det  er  en  Slags  Blodskam  at  anvende  en  fri  El- 
skovs heftige  Overdrivelser  i  Ægtefællers  ærværdige,  hellige  For- 
ældreskab. Den  ægteskabelige  Vellyst  bør  være  fornuftbehersket 
og  samvittighedsfuld.  En  Mand  bør  undgaa  at  ægge  sin  Hustru 
til  ubehersket  Driftsbrand.  Det  byder  baade  hans  egen  Sam- 
vittighed og  Hensynet  til  Afkom." 

„Jeg  kender  da  ogsaa  kun  faa  Ægteskaber,  der  fører  længer 
fra  Maalet  end  dem,  der  bygger  paa  Skønhed  og  Elskovsbegær. 
Nej,  her  maa  bygges  paa  fastere,  paa  varigere  Grund.  Ægteskab 
er  en  Udrykning,  der  kræver  baade  Fremblik,  Omsigt  og  Re- 
serve." 

„Det  er  en  Misforstaaelse  at  tro,  at  man  forherliger  Ægte- 
skabet ved  at  forbinde  det  med  Elskov.  Et  virkelig  godt  Ægte- 
skab frabeder  sig  Elskovs  Følge  og  Vilkaar.  Det  sigter  efter  at 
fremstille  Venskab.  Det  er  et  blidt  Livs-Samvær,  fuldt  af  Stand- 
haftighed, Tillid  og  en  uendelig  Mængde  af  nyttige,  solide  Plig- 
ter, parret  med  skyldige,  gensides  Hensyn.  Ingen  Viv,  der  har 
smagt  dette,  vil  bytte  det  med  at  være  sin  Mands  Elskerinde. 
Har  hun  Plads  i  hans  Hengivenhed  som  Hustru,  er  hun  langt 
ædlere  og  sikrere  til  Huse."  (111,5). 

„Den  nyttigste  og  mest  ærefulde  Kunst  og  Virksomhed  foren 
Husmoder,  det  er  Husholdningens  Kunst.  Jeg  kender  en  og 
anden,  der  er  gerrig,  men  kun  meget  faa,  der  er  husholderiske. 
Dette  er  en  Hustrus  ypperste  Evne,  som  man  bør  søge  fremfor 
alt,  hendes  eneste  Egeneje,  hvorpaa  Hjemmets  Ruin  eller  Triv- 
sel beror.  Det  hjælper  ikke,  at  man  siger  mig  imod.  Min  Erfaring 
har  lært  mig,  at  den  Dyd,  jeg  fremfor  alle  kræver  af  en  Hustru, 

det  er:  Økonomi.  Jeg  for  mit  Vedkommende  giver  hende  selv 
Lejlighed  til  at  øve  denne  Dyd,  idet  jeg,  naar  jeg  er  borte  fra 
Hjemmet,  lægger  hele  Styrelsen  i  hendes  Haand.  Og  ingen  har 
Brugen  af  sit  Eje  saa  nemt,  saa  trygt,  saa  frit  og  kvit  som  jeg. 
Det  er  jo  ogsaa  i  Naturens  Orden:  Manden  sørger  for  Stoffet, 
Kvinden  for  Formen." 

„Men  lider  nu  ikke  Samfølelsen  ved  saaledes  til  Tider  at  være 
skilte?  Tværtimod.  Den  slappes  snarere  ved  stadigt  at  hænge 
over  hinanden.  Hver  fremmed  Kvinde  forekommer  os  ved  første 
Øjekast  hæderlig.  Afbrydelsen  fylder  mig  med  nye  Følelser  for 
mine  egne,  forsøder  Nydelsen  af  Hjemmet.  Venskab  har  lange 
Arme,  der  naaer  fra  et  Hjørne  af  Verden  til  et  andet,  især  her, 
hvor  hvert  Budskab  melder  om  Bistand,  der  knytter  Baand  og 
vækker  Minder.  Fra  Rom,  i  det  ijærne  følger  og  leder  jeg  mit 
Hjem  og  alt,  hvad  godt  jeg  der  har  efterladt.  Jeg  seer  Murene, 
Træerne,  mærker  dets  Indtægter  vokse  eller  aftage,  ganske  som 
om  jeg  var  nær.  Hvad  er  „nær"?  Hvis  „nær"  og  „nyde"  kun 
gælder  det,  jeg  kan  røre  ved,  saa  farvel  min  Daler,  naar  du  er 
puttet  i  Kassen,  og  mine  Børn,  naar  de  er  tagne  paa  Jagt!  Vil 
du  have  dem  nærmere?  I  Haven,  er  det  nær?  Eller  en  halv 
Dag  borte?  Hvad!  Ti  Mil,  er  det  fjærnt  eller  nær?  Hvis  det 
endnu  er  nær,  hvad  er  saa  11,  12,  13  Mil?  Og  gælder  Ægteskab 
og  Venskab  ikke  selv  paa  de  længste  Afstande,  hvor  den  ene  er 
her  og  den  anden  hisset?  Ægteskab  er  ikke  Forpligtelse  til  altid 
som  Hunde  at  hænge  sammen  med  Halerne,  saadan  som  vi  ser 
det  med  visse  Smaadyr,  jeg  har  glemt  Navnet  paa,  eller  med 
de  forheksede   paa  Øen  Rygen,  jeg   engang   har  læst   om." 

(111,9). 

„Men  der  findes  kun  saa  faa  gode  Ægteskaber!  Det  er  os 
netop  Beviset  for,  hvor  værdifuldt  et  godt  er.  Rettelig  taget  er 
det  det  smukkeste  Stykke  i  hele  vort  Samfund.  Men  som  For- 
holdene er,  gaar  det  med  Ægteskab  som  med  Stærkasser.  De 
Fugle,  der  er  inde,  vil  ud;  de,  der  er  ude,  vil  ind.  Derfor  svarede 
ogsaa  Sokrates,  da  han  blev  spurgt,  om  det  var  rigtigt  at  indlade 
sig  i  Ægteskab  eller  lade  være:  „gift  dig  eller  gift  dig  ikke,  du  vil 
fortryde  begge  Dele".  Det  er  et  Forhold,  hvorom  ganske  sær- 

ligt  det  gamle  Ord  gælder:  Menneske  er  mod  Menneske  enten 
Gud  eller  Ulv.  Man  maa  møde  med  en  betydelig  Sum  af  gode 
Egenskaber  for  at  due  til  Ægteskab." 

„I  vor  Tid  passer  det  bedst  for  jævne,  folkelige  Sjæle,  hos 
hvem  hverken  Lysthigen,  Trang  til  nyt  eller  Dvaskhed  har  Over- 
taget. En  Natur  som  min  med  dens  udsvævende  Tilbøjeligheder 
og  Had  til  Baand  og  Forpligtelser,  er  ikke  synderlig  skikket 
dertil.  Det  er  mig  behageligt  ikke  at  have  nogen  Form  for  Aag 
om  Halsen.  Efter  min  Smag  havde  jeg  svaret  Nej  til  Visdommen 
selv,  om  hun  havde  villet  ægte  mig.  Men  jeg  har  godt  ved  at 
snakke!  Livets  Fællesstrøm  af  Skik  og  Brug  fører  os  alle  med 
sig.  Størsteparten  af  mine  Handlinger  er  en  Følge  af  Eksempel, 
ikke  af  eget  Valg.  Man  førte  mig  med,  jeg  bares  did  af  fremmede 
Omstændigheder.  Thi  ikke  blot  det  ubehagelige,  men  der  er 
intet  saa  grimt,  saa  skammeligt  og  modbydeligt,  at  det  jo  kan 
blive  antageligt,  naar  Forhold  og  Tilfælde  byder.  Saa  tomt  er 
det  menneskelige  Bedrag.  Langt  mere  uskikket  og  modstræbende 
end  jeg  nu  er,  da  jeg  har  prøvet  det,  blev  jeg  da  slæbt  dertil. 
Men  —  kald  mig  en  vidtløftig  Person  saa  meget  man  vil!  —  jeg 
har  i  Sandhed  som  gift  lystret  Ægteskabs  Lov  mere  samvittig- 
hedsfuldt, end  jeg  havde  lovet  og  haabet.  Det  er  for  sent  at  slaa 
bagud,  naar  man  har  faaet  Klods  om  Foden.  Naar  man  har  ind- 
gaaet  en  Forpligtelse,  maa  man  holde  den.  Jeg  ynder  ikke  først 
at  gaa  ind  paa  noget  og  saa  liste  fra  det  med  Had  og  Haan,  saa 
lidt  som  jeg  ønsker  at  afgive  nyt  Stof  til  den  gængse  Kvinderegel : 

Ær  din  Mand!  som  Kirken  byder. 
Men  pas  paa  ham  I  for  han  snyder. 

Jo  mindre  man  gør  sin  Pligt,  des  ubehageligere  forekommer 
den  En.  Jeg  mener  som  saa:  det  er  Bedrag  at  trolove  og  ægte, 
naar  den  Troskab,  man  lover,  ikke  er  ægte.  —  Men  lad  os  nu 
komme  videre!" 

„I  det  Vers,  jeg  begyndte  med  at  anføre,  beskrives  et  ægte- 
skabeligt Møde  mellem  Vulkan  og  Venus,  i  hvis  Ægteskab  Tro- 
skab ellers  ikke  var  det  fremherskende.  Vil  Digteren  dermed 
sige,  at  Ægteskab  og  Troskab  ikke  nødvendigt  høre  sammen? 
Skønhed,  Lejlighed  og  Skæbne  har  knyttet  to  til  hinanden,  men 
kan  atter  knytte  dem  hver  især  til  andre  igen  uden  derfor  helt 
at  skille  de  to  første  ad." 

„Vi  staar  her  ved  et  meget  indviklet  Spørgsmaal,  der  peger  i 
vidt  forskellige  Retninger.  Det  er  lige  saa  vanskeligt  at  tyde  som 
selve  den  Kendsgerning,  Erfaringen  lærer  os,  at  en  Kvinde  kan 
give  sig  helt  hen  til  en  Person,  som  hun  paa  ingen  Maade,  ikke 
blot  af  pekuniære,  men  af  rent  personlige  Grunde  vilde  ægte. 
Ingen  Mand  ægter  sin  tidligere  „Veninde"  uden  at  fortryde  det. 
Og  helt  over  i  den  anden  Verden  gælder  denne  Regel.  Hvilket 
Hus  laa  der  ikke  i  Ægteskabet  mellem  Jupiter  og  Juno,  hvem 
han  forud  havde  nærmet  sig  lidt  for  intimt.  Nej,  det  er,  hvad 
vi  kalder:  at  gøre  i  en  Kurv  og  saa  bruge  den  som  Hat.  Sagen 
er  den,  det  er  to  forskellige  Ting,  to  Modsætninger,  der  ligefrem 
udelukker  hinanden,  som  vi  kræver  af  Kvinden.  Som  Isokrates 
sagde:  Jeg  vil  elske  i  Athen,  men  ikke  være  gift  dér.  —  Elskov 
er  at  jage  et  Vildt;  her  er  Fest,  her  er  Fyr  og  Flamme.  Ægte- 
skab er  evig  Villighed  og  Vandgrød,  hvoraf  man  bliver  bundked 
i  Længden.  —  Nej,  de  to  er  ikke  det  samme." 

„Men  se  saa  det  hele  fra  Kvindernes  Synspunkt!  Ikke  uden 
Grund  sætter  de  sig  op  imod  alle  de  Love  og  Regler,  som  vi 
Mænd  har  givet  for,  hvordan  der  bør  leves,  uden  i  mindste 
Maade  at  spørge  dem.  Kvinden  er  mere  sansevarm  og  modtage- 
lig end  Manden.  Derom  vidner  alle  Angivelser  ligefra  Oldtiden 
til  vore  Dage.  Forhør  dig  før  vor  Tid  hos  den  fromme  Dronning 
af  Aragonien,  der  efter  moden  Forhandling  i  Statsraadet,  og  for 
at  træffe  en  maadeholden  og  lempelig  Ordning,  der  kunde  gælde 
for  alle  Tider,  fastsatte  de  skyldige  ægteskabelige  Favntag  til  ikke 
under  seks  i  Døgnet.  Sammenlign  hermed  en  mandlig  Evne- 
maaler.  Solon  bestemte  ved  Lov  tre  Gange  —  om  Maaneden. 

Og  saa  har  vi  Mænd,  under  Trusel  af  Straf  baade  her  og  hisset, 
anvist  Kvinderne  —  Afholdenhed  som  deres  særlige  Omraade." 

„Der  gives  ingen  Naturdrift  saa  stærk  som  denne.  Den  vil  vi, 
at  de  alene  skal  modstaa,  ikke  blot  som  en  Usømmelighed,  men 
som  en  af  de  værste  Synder,  der  fører  til  evig  Fortabelse.  Selv 
giver  vi  ganske  roligt  efter  for  den.  De  af  os,  der  har  prøvet  at 
staa  imod,  og  anvende  afholdende  Midler,  veed,  at  denne  Mod- 
stand virker  Svækkelse  og  legemlig  Tilbagegang.  Men  af  Kvin- 
derne forlanger  vi  tværtimod,  at  de  skal  være  kraftige,  sunde  og 
runde,  men  samtidigt  —  kyske.  Det  er  at  kræve  paa  engang 
Varme  og  Kulde." 

„Og  hvor  meningsløs  er  ikke  vor  hele  Opdragelse  af  Kvin- 
derne! Fra  Barndommen  af  uddannes  de  for  Elskov,  idet  man 
indprenter  dem  alt,  hvad  der  kan  gøre  dem  tiltrækkende.  Vi 
danner  deres  Holdning,  deres  Smag,  Kundskaber,  Tale,  alt  med 
det  ene  Maal  for  Øje,  at  de  maa  vække  Behag." 

„Min  Datter  —  jeg  har  kun  det  eneste  Barn  —  er  i  den  Alder, 
hvor  det  er  tilladt  de  meget  fremmelige  at  indtræde  i  Ægteskab. 
Hun  er  af  en  sindig  Natur,  fin  og  blød,  og  indtil  nu  opdragen  af 
sin  Moder  alene  paa  stille  og  enkel  Vis,  saa  at  hun  først  nu  er 
begyndt  at  blive  sig  Barnets  Naivitet  bevidst.  Hun  læste  forleden 
højt  for  mig  af  en  fransk  Bog.  Der  forekom  Ordet  fouteau,  i 
Betydning  af  et  Bøgetræ;  samme  Ord  bruges  jo  ogsaa  i  simpel 
Tale  som  Betegnelse  for  Afføring.  Hendes  Hovmesterinde  stand- 
sede hende  brat  og  en  Smule  heftigt,  og  lod  hende  springe  det 
uartige  Ord  over.  Jeg  lod  hende  gøre  det  for  ikke  at  bringe  For- 
virring. Jeg  blander  mig  overhovedet  ikke  i  Guvernante-Faget. 
Den  kvindelige  Omsorg  har  nu  engang  sin  egen  uforklarlige 
Maade,  som  man  faar  at  lade  den.  Men  jeg  skulde  tage  meget 
fejl,  om  selv  et  halvt  Aars  Ophold  blandt  tyve  Lakajer  kunde 
sikrere  have  bibragt  hende  den  fulde  Forstaaelse  af  disse  slemme 
Stavelsers  hele  Betydning  og  Rækkevidde,  end  denne  gode, 
gamle  Dame  formaaede  det  alene  ved  et  Ryk  og  en  Vrissen." 

„Men  Kvinderne  burde  frigøre  sig  noget  for  disse  Formali- 
teter og  hævde  Retten  til  den  frie  Omtale.  Vi  er  i  Virkeligheden 
kun  Børn  mod  dem  i  al  denne  Kundskab.  Fortæl  dem  om  vore 

Efterstræbelser  og  Samtaler.  De  vil  let  bringe  dig  til  at  forståa, 
at  vi  ikke  meddeler  dem  en  Smule,  som  de  ikke  jo  har  vidst  og 
tilegnet  sig  uden  vor  Forklaring.  Hele  Livet  drejer  sig  om  dette 
Forhold.  Oldtidens  Lovgivere,  Filosofer  og  Digtere,  alle  taler 
de  derom.  Hele  Verden  over  er  just  denne  Del  af  det  menne- 
skelige Legeme  guddommeliggjort  og  paa  de  forskelligste  Maader 
anset  for  et  Offer  til  Guddommen.  Guderne  har,  som  Plato 
siger,  givet  os  en  Legemsdel,  der  ikke  lystrer,  men  vil  herske, 
og  som  et  vildt  Dyr  søger  at  underlægge  sig  hele  det  øvrige 
Legeme.  Dette  gælder  Manden,  men  i  endnu  højere  Grad  Kvin- 
den.« 

„Derfor  burde  efter  min  Mening  de  styrendes  Bestræbelser  gaa 
ud  paa  i  Tide  kysk  og  formaalstjenligt  at  belære  alle  om,  hvad 
Virkeligheden  er,  istedetfor  at  overlade  til  hver  enkelt  gennem 
en  ophidset  Indbildningskraft  at  gætte  sig  til  en  Overdrivelse. 
Det  daglige  Syn  af  det  nøgne  virker,  som  Erfaringen  tilstrække- 
ligt har  vist,  netop  til  at  dæmpe  og  berolige  Driften.  Men  hvad 
gør  vi?  Vi  lokker,  vi  hidser  uafladeligt.  Og  derpaa  skriger  vi  op. 
Tilstaa  det  ærligt:  Næsten  ingen  af  os  frygter  saa  meget  sin  egen 
Skam  som  den  Skam,  hans  Kone  kan  bringe  over  ham.  Rørende 
Kærlighed!  Han  vil  heller  selv  være  en  Tyv  ogTempelskænder 
og  tillade,  at  hun  beskyldes  for  Mord  og  Kætteri,  end  at  nogen 
skulde  kunne  sige,  at  hun  ikke  var  mere  dydig  end  han." 

„Med  de  haardeste  Lovbud  har  vi  omgærdet  dette  Forhold 
og  gjort  Kvindens  Overtrædelse  til  en  forfærdelig  Brøde.  Sam- 
tidigt efterstræber  vi  hende  uafbrudt  og  søger  at  lokke  hende  til 
Fald.  Sandelig,  jeg  vil  heller  være  fordømt  til  at  være  panser- 
klædt  et  Liv  igennem,  end  til  som  Kvinde  at  skulle  bevare  sin 
Dyd." 

„Den  sværeste  af  alle  menneskelige  Pligter  har  vi  paalagt 
Kvinden,  og  i  Erstatning  har  vi  overladt  hende  —  Æren.  Kvin- 
dens Ære  er  fra  Mandens  Synspunkt  seet  paa  engang  noget  be- 
tydningsfuldt og  ganske  tomt.  Yder  en  Kvinde  os  Modstand  af 
Hensyn  til  sin  Ære,  hidser  det  os  kun  til  at  eftertragte  endnu 
heftigere.  For  Alvor  fastholdt  kan  denne  Modstand  i  enkelte 
Tilfælde  fremkalde  en  ærbødig  Hengivenhed,  der  lærer  at  sætte 

virkelig  Pris  paa  en  mindre  Gunstbevisning.  Men  som  Regel 
og  især  nu  til  Dags  tager  man  Erstatning  paa  modsat  Vis.  I  min 
Tid  talte  man  kun  fortroligt  og  i  Enrum  med  sin  Ven  om  op- 
naaet  Lykke,  en  Samtale,  der  næsten  kunde  maale  sig  i  Sødme 
med  selve  det,  hvorom  man  talte.  Nu  omstunder  er  det  staaende 
Emne  ved  alle  selskabelige  Sammenkomster  Pral  af,  hvormange 
Kvinders  Gunst  man  lønligt  har  opnaaet.  Det  er  hjerteløst  og 
lavt  at  prisgive  sligt." 

„Af  disse  Forhold  med  al  deres  Forløjethed  og  Overdrivelse 
opstaar  den  unyttigste  og  voldsomste  af  alle  menneskelige  Sjæle- 
lidelser, Skinsygen.  Den  og  saa  dens  Søster,  Misundelsen, 
forekommer  mig  de  dummeste  af  hele  Banden.  Om  denne  sidste 
kan  jeg  forresten  ikke  tale  af  egen  Erfaring.  Denne  Lidenskab, 
der  jo  skal  være  saa  stærk  og  helt  betagende,  har  været  saa 
naadig  aldrig  at  hjemsøge  mig.  Skinsyge  derimod  kender  jeg, 
idetmindste  af  Ydre.  Den  kan  betage  selv  Dyr.  Iblandt  Menne- 
sker forekommer  den  overalt,  men  det  er  Tegn  paa  virkelig 
Dannelse  ikke  at  lade  sig  rive  med  deraf.  I  Rom  var  Lucullus, 
Cæsar,  Pompejus,  Antonius,  Cato  allesammen  bedragne  Ægte- 
mænd, vidste  det,  men  gjorde  ikke  Væsen  deraf." 

„Men  naar  Skinsyge  bemægtiger  sig  svage  Sjæle,  raser  den 
forfærdeligt.  Den  kan  begynde  selv  som  Venskab,  men  ender 
ufejlbarligt  som  Had.  Oktavius  i  Rom  f.  Eks.  nød  hemmeligt 
Pontia  Postumias  Gunst.  Ikke  tilfreds  hermed  attraaede  han 
ogsaa  at  ægte  hende.  Da  hun  afslog  dette,  blev  han  herover 
hendes  Fjende  og  dræbte  hende.  Hvilken  Selvmodsigelse!  Skin- 
syge er  en  sjælelig  Sygdom,  hvem  alt  tjener  til  Næring,  intet 
til  Lise.  Den  raser  vildest  hos  Kvinder.  Deres  Mands  Dyd, 
Sundhed,  Fortjeneste,  Anseelse,  alt  bliver  for  dem  kun  til  det 
Fyrfad,  hvori  deres  Ondsind  og  Forbitrelse  gløder.  Denne  Feber 
forgrimmer  og  tilintetgør,  hvad  de  ellers  har  af  kønt  og  godt.  En 
skinsyg  Hustru,  hun  være  iøvrigt  saa  ren  og  husholderisk  som 

du  vil,  hun  kan  intet  foretage  sig,  uden  at  det  bliver  surt  og  plag- 
somt." 

„Saaledes  er  da  Kvinden  udstyret  af  Naturens  Haand  med 
baade  en  Sansedrift  og  en  Skinsyge,  der  langt  overgaar  Mandens. 
Jeg  leer  i  mit  Hjerte,  naar  nogen  Kvinde,  hvad  enten  hun  er 
tandløs  og  aflægs  eller  ung  Tørfisk  og  hektisk,  med  Helgenmine 
betror  mig,  at  hendes  Vilje  er  kold  og  jomfruren.  Jeg  siger  til 
mig  selv:  i  hvert  „Undskyld"  er  der  en  lille  Kende  for  meget, 
der  netop  gør  det  til  det  modsatte  af  „Uskyld".  I  mit  stille  Sind 
tænker  jeg  paa  det  samme,  oversat  paa  Mandfolksk.  En  af  mine 
adelige  Naboer  her  maatte  lade  sit  Ægteskab  hæve  paa  Grund 
af  hans  mandlige  Uformuenhed.  Et  Hovedbevis  imod  ham  var 
netop  den  utrolige  Kraftudfoldelse,  som  han  nogle  Dage  efter 
Brylluppet  pralede  af  ved  denne  Lejlighed  at  have  lagt  for 
Dagen." 

„Forgæves  siger  man  til  mig:  Helgener  taler  ligesom  hine 
Kvinder.  Jeg  giver  mig  ikke.  Jeg  har  fint  Øre  for  den  usande 
Klang  i  slige  Tilstaaelser;  den  stryger  uformærkt  mod  Haarene. 
Renhed  i  Handling?  Muligt.  Renhed  i  Indbildningskraft?  Nej." 

„Naar  saa  hertil  kommer  den  ubændige  Skinsyge  og  Mis- 
undelse, der  kan  bevæge  til  alt,  saa  maa  jeg  udbryde:  hvad  er 
saa  mægtigt  som  den  belejlige  Stund?  Spørger  nogen  mig,  hvil- 
ket er  det  afgørende  Punkt  i  alt,  hvad  angaar  at  vinde  en  Kvin- 
des Elskov,  saa  svarer  jeg:  det  er  at  vide  at  gribe  det  rette  Øje- 
blik. Og  det  andet  Punkt?  ganske  det  samme.  Og  det  tredje? 
ligesaa.  Det  rette  Øjeblik  er  med  andre  Ord  almægtigt.  Jeg  har 
stundom  ikke  vidst  at  gribe  Lykken,  men  dog  ogsaa  af  og  til 
haft  Held  med  mig.  —  Vorherre  holde  sin  Haand  over  dem, 
der  muligt  tager  Forargelse  heraf!" 

,Jeg  kender  hundrede  hæderlige  Mænd,  der  er  Hanrejer  med 
Anstand  og  uden  Anstød.  Det  gælder  blot  om  at  tage  det  med 
Værdighed  og  afværge  Sladderen.  Sladderen  vender  sig  iøvrigt 
fuldt  saa  meget  mod  et  fredeligt  og  lykkeligt  Ægteskab.  Intet 
vækker  saa  megen  hemmelig  Uvilje  som  dette.  Derfor,  hvad 
enten  du  er  uheldig  eller  heldig  i  Ægteskab,  hold  først  og  frem- 
mest din  Mund  dermed!" 

„Kan  man  nu  tænke  sig  nogen  værre  Egenskab  ved  Ægte- 
skabet end  just  denne  for  en  saa  udpræget  Sludrebøtte,  som  jeg 
er?  Det  er  maaske  det  allermest  ubehagelige  derved:  denne 
Vished  for,  at  man  er  raa  og  gør  Skade  ved  at  meddele  andre, 
hvad  man  veed  og  mener  derom." 

„Nej,  nej,  den  har  Ret,  der  paastod,  at  til  et  virkelig  lykkeligt 
Ægteskab  hører,  at  Konen  er  blind  og  Manden  døvstum.  Og 
dog,  selv  det  hjælper  ikke.  Om  ingen  Mand  kan  siges:  „Hanrej 
er  han  ej".  Modstand  vækker  Lyst.  I  Tankerne  sveg  hun  dig 
maaske.  Natur  er  Gensidigheds  gyngende  Grund.  Vil  du,  vil  de 
ikke.  Vil  du  ikke,  vil  de.  " 

„Nu  kommer  jeg  til  det  andet  Vers.  Det  første,  der  var  af  Vir- 
gil, beskrev  et  ægteskabeligt  Favntag  mellem  Venus  og  hendes 
Husbond  Vulkan.  Det  andet  er  af  Lukrets  (1,23)  og  beskriver  et 
Favntag  mellem  samme  Venus  og  hendes  Elsker  Mars." 

„Hvorer  det  ikke  glimrende  gengivet!  Naar  jeg  seer  saa  for- 
trinlige Udtryksformer,  saa  levende  og  i  dybeste  Forstand  sande, 
saa  siger  jeg  ikke,  at  det  er  godt  sagt,  men  det  er  godt  tænkt." 

„En  aandrig  Mands  Behandling  af  Sproget  beriger  det.  Han 
fylder  det  med  Kraft,  udvider  det,  strækker  det.  Han  forsyner 
det  maaske  ikke  med  nye  Ord,  men  gør  de  gamle  rigere,  ud- 
dyber dem,  giver  dem  ny  Bund  og  lærer  dem  uvante  Vendinger. 
Vort  franske  Sprog  har  meget  Stof,  men  endnu  saa  ringe  Kultur. 
Hvorfor  laaner  vi  f.  Eks.  ikke  Udtryk  fra  saa  vel  forsynet  et 
Omraade  som  Jagt  og  Krig?  Udtryk  saa  vel  som  Urter  vinder  i 
Værd  og  Vækst  ved  at  omplantes." 

„Videnskaben  behandler  sine  Emneraltfor  fint,  paa  kunstig  Vis, 
forskellig  fra  den  almindelige  og  naturlige.  Min  Page  driver  El- 
skov og  er  vel  forfaren  deri.  Men  læs  for  ham  Bøger  om  Kær- 
lighed, saa  forstaar  han  dem  ikke,  skøndt  de  handler  om,  hvad 
han  selv  tænker  og  foretager  sig.  Størsteparten  af,  hvad  der  sæd- 
vanligt bevæger  mig,  kan  jeg  slet  ikke  kende  igen  hos  Aristoteles 

Det  er  blevet  tilhyllet,  iklædt  Skolesprog.  Hvis  jeg  hørte  til 
Faget,  vilde  jeg  gøre  Kunsten  naturlig  i  samme  Grad,  som  de 
nu  har  forkunstlet  det  naturlige." 

„Naar  jeg  skriver,  undgaar  jeg  baade  Bøger  og  alt,  hvad  der 
minder  om  dem,  for  at  de  ikke  skal  forstyrre  min  Udtryksmaade. 
Den,  det  kniber  mest  at  frigøre  sig  for,  er  Plutark.  Han  er  saa 
alsidig  og  rig,  at  selv  om  du  vender  dig  til  det  mest  usædvanlige 
Emne,  staar  han  straks  til  rede  og  rækker  dig  en  kyndig  og 
hjælpsom  Haand.  Derfor  passer  det  mig  bedst  at  skrive  hjemme, 
her  ude  paa  Bondelandet,  hvor  jeg  ikke  daglig  omgaas  nogen, 
der  forstaar  saa  meget  som  Latinen  i  sit  Pater  noster  eller  har 
Begreb  om  Fransk.  Jeg  kunde  gøre  det  bedre  andetsteds,  men 
saa  blev  det  ogsaa  mindre  mit  eget.  Det  ufuldkomne  er  jo  netop 
mit  eget,  mig  selv.  Naar  andre  eller  jeg  selv  indvender  mod, 
hvad  jeg  skriver:  „Du  er  altfor  figurlig.  Dér  taler  du  som  en 
„Gasconier,  dér  udtrykker  du  dig  for  vovet.  Her  siger  du  noget 
„dumt  eller  overdrevet.  Nu  er  du  altfor  fjollet.  Du  spøger  for 
„meget,  man  veed  ikke,  hvad  du  mener".  Saa  svarer  jeg:  Uagt- 
somhedsfejl  retter  jeg,  men  ikke  Vanefejl.  Det  er  jo  netop  saa- 
dan,  jeg  selv  taler.  Har  jeg  ikke  naaet  at  gengive  mig  selv?  Det 
var  just  det,  jeg  vilde.  Enhver  kan  kende  mig  i  min  Bog,  og  min 
Bog  i  mig." 

„Forresten  er  jeg  en  Abe,  der  efterligner.  Da  jeg  skrev  Vers  — 
det  var  paa  Latin  —  saa  var  de  altid  en  Genklang  af  den  Digter, 
jeg  sidst  havde  læst.  I  Paris  taler  jeg  anderledes  end  paa  Mon- 
taigne. Den,  jeg  seer  opmærksomt  paa,  paatrykker  mig  let  noget 
af  sit:  en  kejtet  Holdning,  en  Vridning  af  Munden,  en  forkert 
Talemaade.  Fejlene  bider  stærkest.  Jeg  kommer  til  at  bande  blot 
ved  at  høre  andre  gøre  det.  Af  mig  selv  siger  jeg  ellers  kun  Sgu. 
Ja,  jeg  efterligner  endog  mig  selv.  Næppe  har  jeg  et  Par  Dage 
itræk  haft  Anvendelse  for  Tiltalen  „Deres  Majestæt"  eller  „Deres 
Højhed",  førend  de  samme  Udtryk  hele  otte  Dage  efter  uvil- 
kaarligt  slippe  mig  af  Munden  ved  Lejligheder,  hvor  de  slet  ikke 
passer.  Et  dumt  Udtryk,  som  jeg  har  holdt  mig  op  over  og  leet 
ad  den  ene  Dag,  anvender  jeg  selv  for  Alvor  den  næste.  Jeg 
maa  vogte  mig  og  tvinge  mig  selv  til  at  begynde  med,  hvad  jeg 

ønsker  Og  mener;  thi  Tankerne  eller  Emnerne  hos  mig  ligger 
sammenkædede  efter  anden  Lov  end  min  egen." 

„Jeg  er  derfor  i  en  Slags  Strid  med  min  Sjæl,  fordi  den  ikke 
fuldt  lystrer  mig.  Sine  dybeste,  fornøjeligste,  mest  henrivende 
Drømme  drømmer  den  paa  egen  Haand,  uventet  og  ganske  uaf- 
hængigt af  mig.  De  blusser  pludselig  af,  uden  at  jeg  kan  fastholde 
dem,  til  Hest,  ved  Bordet,  eller  naar  jeg  vil  hvile.  Mest  dog  til 
Hest.  Der  har  jeg  min  fyldigste  Underholdning.  Jeg  taler  blot 
Hesten  venlig  til,  mens  mit  Sind  giver  sig  hen  og  søger  Stilhed. 
Taler  jeg  den  haardt  til,  forstyrrer  det  mig,  virker  hæmmende. 
Jeg  rider  paa  Rejse  i  Reglen  alene,  og  nyder  saa  i  Ro  og  Mag 
min  egen  Underholdning.  Det  gaar  mig  da  som  i  Drømme.  Thi 
naar  jeg  drømmer,  drømmer  jeg  gerne,  at  jeg  drømmer  og  søger 
ret  at  fæstne  det  drømte  i  Erindringen  for  at  huske  det,  naar  jeg 
vaagner.  Men  Dagen  efter  mindes  jeg  dog  kun  Drømmens  Farve, 
om  den  var  glad,  bedrøvet  eller  besynderlig;  men  selve  dens 
Indhold  dykker  jeg  ved  min  Søgen  blot  dybere  i  Glemsel.  Saa- 
ledes  ogsaa  med  de  Tankegange  og  Stemningsbilleder,  jeg  drøm- 
mer til  Hest.  Tilbage  bliver  i  min  Erindring  blot  et  tomt  Skygge- 
rids, kun  nok  til  at  nære  et  nagende,  ustillet  Savn  af  det  svundne." 

„Saa,  nu  er  jeg  naaet  til,  at  man  kan  forstaa,  hvad  jeg  vil  sige. 
Min  Sjæls  højeste  Nydelse  er  denne  frodige  Selvudtømmen. 
Mon  ikke  Elskov  mellem  Mand  og  Kvinde  er  Tørst  efter  en  lig- 
nende Nydelse  mellem  to,  der  holder  af  hinanden?  Elskov  er  jo 
en  Glæde  ved  Karrenes  Udtømmelse.  Plato  forklarer  den  jo 
ogsaa  som  en  ved  Skønhed  ægget  Trang  til  Forplantning." 

„Men,  du  min  Gud,  hvor  latterlig  en  Form  er  ikke  Elskovs- 
nydelsen  iklædt!  Disse  bundkomiske  Fagter,  udførte  med  en 
ubændig  Iver,  og  et  Aasyn,  der  flammer  af  Ild  og  Grumhed. 
Voldsomhed  som  Udtryk  for  blid  Forening,  selvfølende,  streng, 
betagen  Alvor  under  den  mest ,  fjollede  Adfærd.  Man  har  for- 
bundet vor  Lyst  med  vort  Smuds.  Jeg  tror  Plato  har  Ret,  at 
Guderne  har  dannet  Menneskene  for  at  drive  Løjer  med  dem, 
og  at  det  er  et  Udslag  af  Spot,  naar  Naturen  har  ladt  den  mest 
plumrede  Handling  være  fælles  for  alle,  den,  hvori  ikke  blot 
Daarer  og  Vise,  men  Mennesker  og  Dyr  bliver  ens.  Selv  det 

dybsindigste  og  forstandigste  Menneske  bliver,  naar  jeg  fore- 
stiller mig  ham  i  dette  Forhold,  en  Haan  mod  Dybsind  og  For- 
stand." 

„Vi  spiser  og  drikker  ganske  vist  som  Dyrene.  Men  vi  har 
ved  Siden  deraf  dog  sjælelige  Egenskaber  og  Tilbøjeligheder, 
der  hævder  vort  Fortrin  fremfor  dem.  Kun  dette  ene  Forhold 
trodser  al  vor  Tankehøjde,  nedværdiger  og  forbæster  os  trods 
al  vor  Filosofi  og  Teologi.  I  hvert  andet  Forhold  kan  Du  bevare 
en  vis  Sømmelighed,  anvende  ærbare  Former.  Dette  ene  kan 
Du  kun  forestille  Dig  enten  som  noget  lastefuldt  eller  som  noget 
latterligt.  Det  lader  sig  overhovedet  ikke  ændre  til  ærbart.  Alex- 
ander den  Store  sagde,  at  dette  var  det  Forhold,  hvori  han  tyde- 
ligst saa  Udtrykket  for  kun  at  være  en  dødelig.  Det  er  mere, 
det  er  Tegnet  paa  ikke  blot  det  første  Syndefald,  men  paa  Men- 
neskeslægtens deraf  følgende  hele  Fordærvethed." 

„Som  vor  Tilstand  er,  udtrykker  Kønsforholdet  mellem  Mand 
og  Kvinde  en  Modsigelse.  Paa  den  ene  Side  driver  Naturen  os 
til  Elskov  og  har  dertil  knyttet  den  ædleste,  nyttigste  og  for- 
nøjeligste af  sine  Virksomheder.  Paa  den  anden  Side  lærer  den 
os  at  anklage  og  fly  dette  Forhold  som  noget  raat  og  hæsligt, 
lærer  os  at  skamme  os  derved  og  anbefaler  os  Afholdenhed. 
Men  er  det  ikke  Højdepunktet  af  Raahed  at  kalde  den  Handling 
raa,  der  frembringer  os?  Og  dog.  Folk  og  Religioner  mødes  i 
at  fordømme  den." 

„  Der  gives  Folkeslag,  der  tildækker  sig,  naar  de  spiser.  En  højt- 
staaende  Dame  af  mit  Bekendtskab  deler  Mening  med  dem.  Hun 
paastaar,  at  det  er  en  grim  Bevægelse  at  tygge,  den  strider  mod 
al  kvindelig  Skønhed  og  Ynde.  Hun  viser  sig  derfor  ikke  gærne 
offentlig  i  Besiddelse  af  Madlyst.  En  Mand,  som  jeg  kender,  kan 
ikke  taale  at  se  nogen  spise,  eller  at  andre  ser  ham  gøre  det. 
Han  skyer  al  Opvartning,  næsten  endnu  mere  ved  Indføring 
end  ved  Afføring.  Ja,  der  gives  jo  dem,  der  søger  at  skjule  sig 
helt  for  Verden,  der  skyer  Sundhed  som  skadelig,  betragter  det 
at  være  født  som  en  Ulykke  og  velsigner  kun  det  at  skulle  dø." 

„O  stakkels  Menneske!  Du  har  nødvendige  Onder  nok,  vi  be- 
høver ikke  at  forøge  dem  med  selvlavede.  Du  er  ulykkelig  nok 

af  Kaar  til,  at  Du  vilkaarlig  skulde  gøre  Dig  det  værre.  Dine 
Hæsligheder  er  tilstrækkelig  virkelige  og  væsentlige,  du  trænger 
saa  vist  ikke  til  flere." 

„Men  Elskov  undgaar  man  ikke.  Forfarne  Folk  herude  paa 
Landet  sige:  Den  naturlige  Varme  sidder  hos  Børn  i  Fødderne. 
Hos  unge  midtvejs.  (Dér  holder  den  sig  længe  og  frembringer 

—  efter  min  Formening  —  de  eneste  sande,  legemlige  Nydel- 
ser.) Hos  ældre  endelig  stiger  den  til  Vejrs,  helt  op  til  Svælget 
og  ytrer  sig  som  stadig  Tørst  og  Lækkersult." 

„Jeg,  der  nu  er  en  gammel  Kavaler,  har  det  saadan:  Spise  og 
Drikke  til  Overmaal  bryder  jeg  mig  ikke  om.  Ingen  Lidenskab 
holder  mig  i  Aande.  Hvad  Havesyge,  Ærgerrighed,  Stridbarhed 
og  fuldt  op  af  Processer  skænker  andre,  der,  som  jeg,  ikke  har 
noget  fast  at  bestille,  det  faar  jeg  behageligst  gennem  „amour". 
Den  gør  mig  vaagen  og  maadeholden,  giver  mig  Ynde  og  Omhu 
for  min  Person.  Den  udglatter  Pandens  og  Sindets  Rynker,  den 
vender  mig  atter  til  sundt  og  fornuftigt  Studium,  hvormed  jeg 
kan  tækkes  andre  og  mig  selv.  Den  forjager  Lede,  Kedsomhed, 
tunge  Tanker,  Bekymring  for  Helbred.  Den  skænker  mig  atter 

—  i  det  mindste  i  Drømme  —  Blodets  Varme.  Den  giver  for 
€n  Stund  Rankhed  og  Glæde  til  et  stakkels  Menneske,  der  er 
med  i  det  store,  fælles  Tog  mod  Undergang." 

„Men  det  er  ikke  noget  let  Middel  at  faa  udleveret." 

„Med  Alderen  bliver  man  mere  vanskelig  og  forfinet  i  sin 
Smag.  Man  bliver  kræsnere  i  sit  Valg,  i  samme  Grad  som  man 
selv  bliver  mindre  valgbar.  Og  man  kræver  sikrere  Bevis  for 
at  være  genelsket  end  det,  man  nøjedes  med  tidligere." 

„Jeg  skammer  mig  ved  at  være  med  i  den  hede  Skare.  Med 
Grund  puffer  de  yngre  til  En.  Og  saa  at  faa  noget  af  blot  Barm- 
hjertighed! Heller:  ikke  leve,  end  at  leve  af  Almisse!" 

„Og  dog  maa  jeg  være  med.  Jeg  henrykkes  ved  Synet  af 
Ungdom  og  Skønhed.  Jeg  foretrækker  Synet  af  et  ungt  Par  — 
om  det  saa  blot  er  i  Tankerne  —  fremfor  selv  at  komme  træk- 
kende med  en  alderstegen,  der  muligt  er  villig.  Jeg  deler  ikke 
Kejser  Galbas  Smag  for  sejgt  Kød." 

„Dronning  Marguerite  af  Navarra  satte  Aldersgrænsen  for 


Montaigne  307 

Kvinder  —  maaske  fordi  hun  selv  var  Kvinde  —  lidt  vel  sent, 
til  det  30te  Aar.  Før  den  Tid:  „skønne".  Efter  den  Tid:  „gode" 
og  „ædle". 

„I  Amors  Skole  gælder  desværre  ikke  Studium  eller  langvarig 
Flid.  En  gammel  maa  vige  for  en  Flødeskæg.  Hvorfor  er  der 
ingen,  der  vil  foretrække  en  „god  og  ædel"  ældre  Herre  frem- 
for en  „skøn"  ung?  Er  der  da  ingen,  der  værdsætter  Aand  høj- 
ere end  Legeme?" 

„Plato  bestemmer  i  sin  „Stat",  at  hvis  en  i  Krigen  har  udført 
en  Bedrift,  maa  ingen  Kvinde,  saa  længe  Felttoget  varer,  svare 
Nej  —  hvor  grim  og  gammel  han  end  er  —  naar  han  ønsker  et 
Kys  eller  Favntag.  Hvad  der  her  gælder  militær  Dygtighed, 
kunde  det  ikke  gælde  ogsaa  for  andre?  Kunde  det  ikke  være 
passende  at  lønne  ogsaa  en  „god  og  ædel"  Sjæl  paa  samme  Vis? 
Dens  Elskov  er  dog  ganske  platonisk,  ren  som  Sne,  ren  —  af 
Nødvendighed." 

„Til  Slut  —  for  dog  engang  at  faa  Ende  paa  denne  min  lange 
ustandselige  Ordstrøm  —  siger  jeg  som  saa:  Mand  og  Kvinde 
er  Hip  som  Hap.  Skik  og  Sæd  kan  medføre  lidt  Forskel,  men 
i  sig  selv  er  de  næsten  ens.  Det  er  nemmere  at  anklage  det  ene 
Køn  end  at  forsvare  det  andet.  Naar  Baalet  buldrer  i  Kaminen, 
er  det  forresten  ørkesløst  at  drøfte,  om  det  er  Ildrageren  eller 
Ovnen  der  mest  har  Skylden." 


9 

Gennem  disse  Prøver  paa  Montaignes  Tankegang  og  Stil  vil 
man  faa  et  Indtryk  af  Vanskeligheden  ved  fuldt  at  forstaa  og 
bedømme  ham.  Hans  Tanke  som  hans  Udtryksmaade  slynger 
sig  efter  Øjeblikkets  Stemning  ad  bugtede  Veje,  fra  det  højeste 
til  det  laveste;  snart  taler  han  inderlig  bevæget,  snart  halvt  lap- 
set kaadt. 

Denne  hans  Form  er  ikke  tilfældig. 

Den  var  for  det  første  i  høj  Grad  hensigtsmæssig,  vel  omtrent 
den  eneste,  hvori  han  kunde  faa  udtalt  ikke  blot  om  dette  Emne, 

men  paa  endnu  farligere  Omraader  sine  yderst  dristige  Tanker, 
Det  skulde  paa  Forhaand  synes  en  uløselig  Opgave:  i  For- 
staaelse  med  Romerkirken  at  fjerne  sig  fra  den,  midt  under  Re- 
ligionskrigene at  prædike  Tolerance,  i  Autoritetens  Navn  at  er- 
klære sig  for  Tvivler.  Og  dog  lykkedes  dette  for  Montaigne  i 
Kraft  af  hans  Form.  Som  Moliére  (Fig,  119)  et  hundrede  Aar 

efter  støttet  af  Lud- 
vig den  Fjortende 
fik  sagt,  hvad  han 
vilde,  saaledes  havde 
ogsaa  Montaigne  sit 

Frisprog,  dækket 
endda  af  baade  Kirke 
og  Konge. 

Men  Montaignes 
Stil  var  mere  end  blot 
klogt  valgt,  den  var 
hans  egen,  den  var 
ham  selv.  Man  mær- 
ker den  vokse  efter- 
haanden  i  hans  „Es- 
sais",  vokse  med  ham. 
Den  lille  Provins- 
Særling  i  sin  søgte 
Tilbagetrukkenhed 
bliver  lidt  efter  lidt 
et  Udtryk  for  sit  Folk  med  dets  Ejendommeligheder,  en  Tals- 
mand for  alle  i  det  fælles  menneskelige.  Smidigt  føjer  hans  Form 
sig  om  hans  Tanke,  leer  med  ham,  græder  med  ham,  veed  alt, 
hvad  han  har  paa  Hjerte  og  faar  sagt  det. 

Thi  det,  han  har  paa  Hjerte,  kan  kun  udtrykkes  i  denne 
Form.  Montaignes  Stil  er  hverken  tilfældig  eller  blot  klogt  be- 
regnet. Den  er  ham  selv.  Men  den  er  mere  end  dette.  Den  er 
tillige  det  eneste  levende  og  virkelig  tilsvarende  Udtryk  for  en 
hel  Tankeverden. 

Hvad  er  nemlig  Menneskelivet  ifølge  Montaigne?  En  bølgende, 


Fig.  1 19.  Moliére. 
(Maleri  af  Mignard.) 

bestandig  omskiftelig  Masse.  Hvad  veed  Du?  Hvad  veed  jeg? 
Intet.  Snart  mener  vi  eet,  snart  et  andet.  Det  oprindelige,  guds- 
billedlige  i  os  er  forvansket  og  udvisket  gennem  Synd.  Det 
naturlige  i  os  er  en  blind  og  omskiftelig  Attraa,  der  kun  svides  i 
Lyst  og  Smerte  for  hver  Gang,  den  støder  paa. 

Til  at  udtrykke  denne  vor  Tilstand  udkræves  der  en  Form, 
som  griber  og  slipper,  leer  og  hulker,  forstaar  og  dog  intet  fat- 
ter, dvæler  og  haster  bort,  kort  sagt  en  Form,  der  som  en  Jolle 
paa  aabent  Hav  vel  bærer  os  oppe  og  ejer  en  Rorpind,  men  i 
Virkeligheden  lystrer  og  bevæges  af  ydre  Bølgeslag  og  Strøm 
og  Vind. 

—  Vi  staar  her  ved  det  Punkt  i  Montaignes  Opfattelse,  hvor 
den  truer  med  at  opsluge  ham  selv.  Hvis  han  absolut  tvivler  om 
alt,  saa  visner  hans  Tanke  bort  med  sig  selv,  og  af  Tvivleren 
bliver  kun  tilbage  et  gennembrændt  Hul.  Hvis  hans  Billed  af 
Livet  kun  bestaar  i  Skridt  for  Skridt  at  udviske  alle  dets  Farver, 
saa  er  Billedet  ogsaa  borte  i  det  Øjeblik,  han  har  naaet  at  fuld- 
føre det.  Men  en  saadan  Opfattelse,  en  saadan  Opgave  formaar 
ikke  at  fylde  et  sundt  Menneske,  endsige  fængsle  en  hel  Sam- 
tids Opmærksomhed.  Der  maa  være  mere  hos  Montaigne  end 
blot  Tvivlen  og  det  alt  opslugende  intet.  Hvor  er  Jollen?  og 
hvortil  har  den  Rorpind?  Hvad  aner  og  haaber  han? 

Skøndt  Montaigne  har  forbeholdt  sig  den  aller  forsigtigste 
Plads  i  Livet  —  ikke  Reformator  eller  Forkæmper,  men  blot 
ansvarsløs  Betragter,  Vrager  og  Selvangiver  —  saa  har  dog 
Livets  Brodd  vendt  sig  ogsaa  mod  ham  selv  og  afkrævet  ham 
Svaret  paa:  Hvad  er  da  din  Haabets  Planke,  hvad  lever  du 
selv  paa? 

Montaigne  søger  det  længst  mulige  at  unddrage  sig  Svaret. 
Eller  rettere.  Han  finder  ikke  dette,  hvor  andre  har  fundet  det 
før  ham,  og  hvor  han  selv  fandt  det  som  Barn  og  som  ung:  i 
Gud  eller  i  Naturen. 

For  Montaigne  er  Gud  egentlig  kun  den  fjærne,  forgyldte 
Ramme  om  Tilværelsen.  Det  er  formasteligt  at  tænke  sig,  at  et 
ufuldkomment  Menneske  skulde  enten  ved  Selvfordybelse  eller 
ved  angrende  Selvopgivelse  kunne  naa  til  at  blive  eet  med  Gud. 

Den  guddommelige  Majestæt  er  uendelig  højt  ophøjet  og  alt 
oversvævende.  En  Konge  af  Frankrig  kan  paa  Rejse  godmodigt 
standse  og  høre,  hvad  en  Stodder  har  paa  Hjerte.  Men  i  Him- 
lens Slot  gaar  det  anderledes  til.  Ja,  selv  en  almindelig  Guds 
IJndersaat  her  paa  Jord  føler  Modbydelighed  ved  saadanne  For- 
mer for  Hovmods-Vanvid,  hvor  Mennesker  mener  sig  Dus  med 
Gud  i  Kraft  af,  at  de  er  Syndere  og  egnes  eller  andres  Reforma- 
torer. En  slig  Forbedrings  Form  vidner  kun  altfor  tydeligt  om 
Forbedringens  Art.  Nej,  Gud  lader  sig  ikke  fatte  af  Menneske- 
sind og  Mennesketanke. 

Indenfor  Tilværelsens  fjærne  forgyldte  Ramme  —  Gud  — 
strækker  sig  atter  en  stor,  hvid  Papirsflade,  der  omfatter  vort 
eget  lille  Billed  i  Midten.  Denne  store,  hvide  Flade  er  Naturen. 
Den  er  træg,  kold  og  følesløs.  Det  nytter  ikke  at  ville  sætte  sig 
op  imod  den,  f.  Eks.  ved  Opdragelsestvang,  ved  Lægekunst  at 
ville  forandre  den.  Naturen  er  langt  stærkere  end  vi.  Vi  formaar 
ikke  at  hindre  Sygdom  eller  Død.  Døden  overvindes  kun  ved 
at  opfatte  den  som  uundgaaelig  og  Livet  igennem  at  vænne  sig 
til  Tanken  om,  at  den  kan  indtræffe,  naar  det  skal  være.  — 
Denne  bevidste  Uvidenhed  om  Livets  drivende  Kræfter,  denne 
vippende  Tvivl  om  alt,  er  vor  Bevidstheds  virkelige  Indhold. 

Livet  er  altsaa  en  Gaade,  og  Menneskets  Trang  til  at  faa  Be- 
sked er  kun  en  Spot  over  dets  egen  Uvidenhed.  Dog  ikke  helt. 
Thi  indenfor  den  store,  hvide  Flade  findes  der  et  lille  Billed,  en 
Del  af  Livet,  som  jeg  dog  kender  lidt  til,  thi  det  lever  jeg  selv. 
Det  er  mig.  Mig,  Michel  de  Montaigne  med  Knebelsbarten  og 
Mavesmerterne,  der  i  dette  Øjeblik  sidder  her  i  Taarnet  ved 
Bordet  og,  med  Reolerne  bag  mig,  ser  ud  gennem  Vinduet. 

Min  meste  Tid  tilbringer  jeg  med  at  betragte  dette  Billed,  mig 
selv,  paavise  dets  Mangler  og  Ufuldkommenheder,  klare  mig 
det  menneskeliges  Modsigelser  og  Latterlighed. 

Paa  et  vist  Punkt  —  baade  i  Montaignes  „Essais"  og  i  Livet 
selv  —  maa  imidlertid  det  Spørgsmaal  tilsidst  rejse  sig:  Hvor- 
for kalder  du  nu  dette  eller  hint  skævt  eller  latterligt?  I  Kraft 
hvoraf  dømmer  du?  Hvad  er  med  andre  Ord  for  dig  det 
rette? 

Montaigne  søger  det  længst  mulige  at  unddrage  sig  Svaret. 
Vorherre  bevare  ham  fra  at  sige,  hvad  det  „rette"  er,  endsige 
arbejde  paa  at  forbedre  Verden  derefter!  Det  gale  vilde  sikkert 
herved  kun  blive  langt  værre.  Nej,  man  maa  lade  alting  skøtte 
sig  selv,  gaa  sin  naturlige  Gang,  det  baader  os  bedst. 

Men  hvad  er  da  dette  „naturlige",  hvorefter  man  skal  rette 
sig?  —  Det  er  det  ydre  givne,  det  uafvendelige:  at  Vandet  er 
vaadt,  at  Ilden  brænder,  at  dit  Legeme  er  saadan  og  saadan,  at 
Døden  venter  os  alle.  Lad  i  Sygdom  Naturen  klare  sig  selv,  det 
er  bedre  end  alle  Lægemidler!  Vær  stadig  beredt  paa  Døden, 
saa  bliver  baade  Livet  og  Døden  lettere! 

—  Ja  vel,  det  veed  vi,  det  har  du  sagt  os  før.  Men  nu  i  Om- 
gangsforholdet  mellem  Mennesker,  hvad  er  dér  det  givne,  det 
naturlige?  —  Kirken,  Lovene,  det  sædvanemæssige.  Rok  ikke 
ved  nogen  af  disse!  Det  bliver  kun  værre,  hvad  der  sættes  i 
Stedet. 

Men,  kære  Montaigne!  du  lærer  jo  selv  —  og  det  er  netop 
et  Hovedindhold  af  „Essais"  —  at  religiøse  Begreber,  Love, 
Sædvaner,  ligesom  de  enkelte  Mennesker  er  vidt  forskellige  i 
de  forskellige  Egne  og  til  de  forskellige  Tider.  Hvad  der  er  Dyd 
paa  denne  Side  Floden,  er  Last  paa  den  anden  Side.  Hvis  ikke 
alt  skal  brase  sammen  i  det  umuligste  Virvar,  maa  der  vel  i  den 
enkelte  selv  være  givet  en  Evne  til  at  klare  sig?  Hvad  er  det  i 
den  enkelte,  der  gør  ham  i  Stand  til  paa  eengang  at  „rette"  sig 
efter  det  „naturlige",  det  i  Samfundsforholdene  „givne",  og  til- 
lige bevare  sin  egen  Selvstændighed? 

Stænget  inde  her  bekender  Montaigne,  at  han  antager,  at  et- 
hvert Menneske  har  en  indre  Livskilde  i  sig,  der  giver  ham  sin 
Adkomst  og  Styrke  til  at  være  til.  Enhver,  som  lytter  nøje  til 
sig  selv,  vil  opdage,  at  han  ejer  i  sit  Inderste  en  „Patron",  der 
udgør  hans  sande  Væsen  og  paa  eengang  tilmaaler  ham  den 
Plads,  han  har  Ret  til  at  fylde,  men  samtidigt,  for  saa  vidt  den 
lystres,  lærer  ham  at  bevare  Ligevægten  overfor  alle  Omgivel- 
ser. Den  udtrykker  hver  enkelts  Særret  til  Livet.  Den  dybere 
Grund  til  hele  Montaignes  underlige  Selviagttagelse  er  netop  at 
faa  klaret  sig  denne  sin  indre  „Patron",  faa  den  ligesom  afpejlet 

Og  kortlagt,   for  herved  fyldigere  og  sandere  at  kunne  være 
sig  selv. 

Det  Udtryk,  som  Montaigne  har  valgt  til  Betegnelse  for  sit 
Væsens  Kærne,  er  næppe  ved  et  Tilfælde  uklart  og  mangetydigt. 
„Patron"  betyder baade  „Form"  —  „Læst"  —  „Model"  —  „Vært" 
—  „Husbond"  —  „Herre"  —  „Beskytter"  —  „Skytsengel". 
Montaigne  vakler  selv  i  sin  Opfattelse  af  denne  indre  Myndig- 
hed, idet  han  snart  bestemmer  den  som  en  blot  „Form",  et 
„Præg",  snart  næsten  som  en  Person,  en  advarende,  styrkende 
Kraft,  der  ytrer  sig  i  Tilfredshed,  Glæde  ved  det  gode,  en  Sam- 
vittighed, der  er  Dommer  over  hele  hans  Færd. 

Naar  man  eengang  har  faaet  Øjet  aabnet  for  denne  Montaignes 
Tydning  af  sit  eget  Væsen,  falder  der  en  ny  Belysning  over  hele 
hans  øvrige  Tvivl  og  Spot.  Begge  lader  sig  rumme  indenfor  en 
Livsopfattelse,  der  —  hvad  enten  den  blot  har  dæmret  for  Mon- 
taigne, eller  han  ikke  har  vovet  klart  at  udtale  den  —  maatte 
tage  sig  ud  omtrent  som  saa:  Alle  er  vi  Enkeltvæsener  hver 
med  sit  Særpræg.  Dette  lader  sig  ikke  afgørende  forandre.  Der- 
for er  Kirkens  Lære  om,  at  vi  ved  Anger  skal  udviske  os  og  i 
Genfødelse  blive  ens,  urimelig.  Ingen  kan  virkelig  angre  eller 
udskille  af  sig,  hvad  der  fuldt  hører  til  hans  Væsen.  Dette  be- 
herskes af  en  indre  Form  eller  Kraft,  der  selv  tilstræber  dets 
Forbedring  og  Fuldkommengørelse  indenfor  givne  Grænser.  — 
Men  hvorfra  stammer  vort  Væsen  med  dets  iboende  Kraft? 

Vi  møder  udenfor  os  en  uhyre  Magt  i  Naturen,  og  aner  bag 
ved  den  en  muligt  større,  der  har  skabt  den:  Gud.  —  Er  Na- 
turen vor  Moder,  Gud  vor  Fader?  —  Hvad  veed  jeg!  Men  i 
hvert  Fald  staar  vi  os  ved  at  lade  al  vor  Menneskehovmod  fare, 
følge  Naturen,  undergive  os  de  faste  Autoriteter:  Kirken,  Lovene, 
Sædvaner,  bede  til  den  ukendte  Gud  med  et  rent  Sind  og  om 
det  rette.  Kun  saaledes  opnaar  jeg  —  det  lille  Enkeltvæsen,  der 

vipper  paa  det  uhyre  Hav,  uden  klart  Lys  fra  oven  —  Ligevægt, 
Hvile,  Fred. 

Det  Syn  paa  Enkeltvæsenets  Selvstændighed  og  Enkeltvæsner- 
nes brogede  Mangfoldighed,  som  her  kommer  til  Orde,  var  baade 
saa  nyt  og  saa  stridende  mod  den  tidligere  Tro  paa  en  eneste 
Autoritet  —  Oldtidens  Naturbegreb,  senere  Kirkens  Gud  —  at 
man  vel  forstaar  Montaignes  Betænkelighed  ved  helt  at  give  sig 
hen,  endsige  klart  at  udtale  det.  Han  har  næppe  heller  fuldt 
været  sig  dets  Rækkevidde  bevidst.  Sikkert  er  i  hvert  Fald,  at 
den  hele  Forklaring  ikke  stilles  i  Forgrunden  som  en  Hovedsag, 
men  blot  glider  med  i  Fremstillingens  Blanding  af  Tvivl,  Kritik, 
Lærdom  og  skarp  Iagttagelse.  Men  som  en  ny  og  inderlig  Tone, 
et  hemmelighedsfuldt  Kluk  fra  et  dybere  Væld,  blander  den  sig 
i  Strømmen  og  bidrager  sit  til  at  give  Montaignes  Tale  sin  be- 
tagende Magt.  Hans  Fremstilling  i  dens  elegante,  spøgende  Form 
synes  at  rumme  alt  lige  fra  den  tungeste  Lærdomsfylde,  old- 
tidsfjærne  Tankeudtryk  til  det  letteste  Samtids-Stemningsnyn, 
en  sollys  Tanketone,  der  endnu  ej  veed  Ord,  men  blot  gynger 
paa  Lyden  af  en  kær  Melodi.  Derfor  tilgav  hans  Samtid  ham 
saa  let  alle  hans  drøje  Sandheder  og  Kætterier.  Hvor  meget 
mente  han  vel  deraf?  Og  hvor  var  Grænsen  mellem  dette  og 
det  i  En  selv,  som  han  befriede  og  gav  Udtryk. 

Hvad  der  ikke  lidet  bidrog  til  at  lade  ogsaa  hans  Opfattelse 
af  „den  indre  Patron"  glide  uantastet  med,  var  den  Blanding  af 
Spøg,  Alvor  og  ærlig  Sandhedssøgen,  hvormed  han  omtalte  sin 
egen.  Han  beskrev  sig  saa  vist  ikke  som  nogen,  der  havde  Krav 
paa  at  være  andres  Fører.  Nej,  i  Samklang  med  den,  han 
husede  i  sig,  var  han  selv  kun  en  nogenlunde  skikkelig,  løjerlig 
Patron. 

Han  —  Michel  de  Montaigne  —  var  nemlig,  for  saa  vidt  han 
havde  kunnet  udgranske  sig  selv,  ikke  Indehaver  og  Udtryk  for 
nogen  Patron  af  høj  Rang.  Dømt  efter  Menneskeværd  kom  han 
kun  i  tredje  Klasse.  Han  manglede  den  Aandens  Fasthed  og 
Højhed,  der  gør  den  gode  Handling  til  et  Udtryk  for  En  selv, 
saaledes  som  Tilfældet  er  hos  de  faa  udvalgte,  hvis  Sjæls  Væsen 
er  godt.  Han  kunde  elske,  beundre  saadanne  sjældne  Personlig- 

heder,  men  hørte  langtfra  selv  til  dem.  End  ikke  til  den  næste 
Klasse  hørte  han:  dem,  hos  hvem  onde  Drifter  og  Lidenskaber 
vel  kan  opstaa,  men  som  efter  Evne  søger  at  holde  dem  nede 
og  bekæmpe  dem.  Nej,  han  hørte  desværre  hverken  til  dem, 
der  ikke  behøver  at  kæmpe,  eller  til  dem,  der  kæmper  tappert. 
Han  maatte  ærligt  tilstaa,  at  han  aldrig  alvorligt  havde  stræbt  at 
modvirke  sine  onde  Lidenskaber.  Han  var  en  lad,  svag  Natur, 
der  kun  hørte  hjemme  i  den  lave  tredje  Klasse. 

Men  indenfor  denne  indtog  han  en  heldig  Plads  —  ikke  i 
Kraft  af  egne  Bestræbelser,  men  ved  en  lykkelig  Naturgave. 
Onde  Lidenskaber  opstod  sjældent  hos  ham  og  i  Reglen  kun 
med  ringe  Styrke.  Han  nærede  en  medfødt  Afsmag  for  Grusom- 
hed, Misundelse,  latterlig  Forfængelighed,  Gerrighed.  Han  følte 
Taknemlighed  for  at  høre  til  en  hæderlig  Slægt,  have  faaet  en 
god  Opdragelse  og  være  i  det  hele  saa  vel  stillet,  som  han  var. 
Denne  indre  Tak  gav  sig  let  Udtryk  i  Velvilje  mod  andre.  De 
fleste  gode  Tilbøjeligheder,  som  han  havde  haft  fra  lille  af,  havde 
han  uden  Vanskelighed  bevaret.  Han  var  lad  og  langsom,  men 
havde  en  lykkelig  Evne  til  at  ramme  om  end  ikke  lige  det  rig- 
tige, saa  dog  temmelig  tæt  ved.  Han  havde  i  en  Tidsalder,  hvor 
Bølgerne  gik  højt,  og  gamle  Begreber  om  Ret  og  Uret  vendtes 
op  og  ned,  bevaret  sin  moralske  Dømmekraft  overfor  baade  sig 
selv  og  andre. 

Men,  som  sagt,  alt  dette  skyldtes  ikke  Vilje,  men  kun  Lykke. 
Hvorledes  det  vilde  være  gaaet  ham,  hvis  han  var  kommen  alt- 
for stærke  Drifter  i  Vold,  er  ikke  let  at  sige.  I  Forhold  til  Kvin- 
der har  han  været  mest  udsat.  Hans  Fornuft  har  her  haft  den 
største  Møje  med  ikke  at  forvanskes  af  Drifterne;  til  at  bekæmpe 
og  fortrænge  dem  er  den  ikke  naaet. 

Det  vil  heraf  være  klart,  hvor  langt  han  da  er  kommet  i  Løs- 
ningen af  den  Opgave,  som  Livet  stiller  ethvert  Menneske:  ved 
Besindelse  og  Vilje  at  bevare  og  styrke  sin  indre  „Patron",  for- 
bedre sit  eget  Væsen.  Han  er  kun  naaet  halvt  frem.  Han  er 
naaet  til  ved  Selvbesindelse  at  blive  nogenlunde  klar  over  sin 
„Patrons"  Ejendommelighed;  men  han  har  saa  godt  som  intet 
udrettet  for  ad  Viljens  Vej  at  styrke  og  forbedre  den. 

Enhver,  der  har  læst  „Essais"  og  kender  Montaignes  Livs- 
forhold, vil  blive  slaaet  af  den  Sandhed  og  Ærlighed,  der  giver 
sig  tilkende  i  denne  Selvskildring.  Man  føler,  at  saadan  er  han, 
og  man  kommer  til  at  holde  af  ham,  som  han  er,  ikke  mindst, 
fordi  han  ikke  udgiver  sig  for  at  være  en  Smule  mere.  Der  er 
noget  i  denne  medfødte  Elskværdighed,  denne  legende  Lethed, 
noget  i  hans  sjældne  Forening  af  Dybde  og  Klarhed,  og  ikke 
mindst  naar  han  af  Sky  for  Pral  hellere  hyller  sig  i  en  vis  selv- 
tilfreds Uforbederlighed  —  der  minder  om  fremtrædende  Egen- 
skaber hos  de  bedste  blandt  hans  Landsmænd.  I  hvert  Fald  har 
disse  Racemærker  vundet  hans  Samtid  for  ham  og  siden  da 
gennem  Eksemplets  uddybende  Magt  sat  sit  Præg  paa  hans 
Folk. 

Derfor  forstaas  maaske  ogsaa  Montaigne  og  hans  Livssyn 
bedst  ved  at  sammenstilles  med  hans  Standsfællers  og  Lands- 
mænds, da  de  200  Aar  senere  efter  det  enevældige  Kongedøm- 
mes Fald  i  Frankrig  som  fattige  Flygtninge  spredtes  rundt  om  i 
Evropa.  Som  disse  Flygtninge  føler  Montaigne  sig  ogsaa  for- 
dreven fra,  hvad  der  var  det  faste  og  givne  fordum  —  fra  Kir- 
kens Gud  og  fra  Erkendelsens  Genstand,  Naturen.  Som  disse 
Emigranter  bærer  ogsaa  han  sit  dybe  Savn  med  behersket  Ro, 
næsten  med  Ynde,  en  Afglans  af  hine  Dyder,  der  var  i  Kurs,  da 
de  i  Lysets  Dage  endnu  stedtes  for  den  store  Konges  Øjne. 
Uden  Bitterhed,  nøjsom,  opfindsom  dækker  hver  især  over  sin 
luvslidte  Fattigdom,  forvandler  Armod  til  formfuld  Anstand,  for- 
staar  at  nyde  et  Lysglimt,  en  Anekdote,  en  Duft,  et  Minde.  De 
er  fattige,  de  er  hæderlige,  de  er  sanddru.  De  er  sig  selv. 

Efter  at  vi  nu  har  vundet  en  fuldere  Forstaaelse  af  Montaignes 
hele  Livssyn,  vil  det  falde  os  lettere  retfærdigt  at  bedømme  et 
enkelt  Parti  deraf:  hans  Syn  paa  Forholdet  mellem  Mand  og 
Kvinde. 

Vanskelighederne  herved  er  dog  samtidigt  ogsaa  voksede. 

Han  tilstaar  jo  selv,  at  paa  intet  Punkt  har  han  været  saa  udsat 
for  at  bringes  helt  ud  af  Ligevægt  som  netop  i  dette  Forhold. 
Hans  Fornuft  —  og  dermed  hans  Klarsyn  —  har  her  haft  den 
største  Møje  med  ikke  at  forvanskes  af  Drift.  Og,  hvad  der 
yderligere  vanskeliggør  vor  Iagttagelse  af  den  virkelige  Mon- 
taigne —  hans  Sky  for  at  fremstille  sig  selv  bedre  end  han  er, 
bringer  ham  uafladeligt  til  just  paa  dette  Omraade  i  halvt  spø- 
gende Form  at  gengive  sig  værre. 

Lad  os  da,  for  at  gaa  saa  forsigtigt  til  Værks  som  muligt,  først 
søge  at  se,  hvad  det  var,  han  udtalte  sig  om,  dernæst,  hvad  der 
var  hans  egentlige  Mening. 

Hvad  udtalte  han  sig  om?  Selvfølgelig  om  sig  og  sine  Er- 
faringer. Men  disse  var  begge  paa  Forhaand  mærkede.  Selv  var 
han  jo  født  og  opvokset  under  Sydfrankrigs  Sol,  fra  Barn  af 
nøje  knyttet  til  en  Befolkning,  varmblodig  som  han  selv.  Da  han 
blev  voksen,  traadte  han  i  et  nyt  Forhold  til  denne  Befolkning, 
idet  han  som  Dommer  fik  klarere  Indblik  end  de  fleste  i  et  Utal 
af  Lovbrud  og  Forvildelser  paa  det  kønslige  Omraade.  Da  han 
endelig  drog  ud  for  at  høste  Erfaringer  i  en  større  og  rigere  Ver- 
den, kom  han  i  Tjeneste  ved  det  franske,  fordærvede  Hof,  hvor 
vekslende  Kærligheds- Forhold  udgjorde  Livets  eneste  attraa- 
værdige  Maal  og  Indhold. 

Alt  dette  maatte  nødvendigt  give  Summen  af  hans  Indtryk, 
hans  ydre  Erfarings-Stof  et  ensidigt  Præg. 

Lægger  vi  dernæst  Mærke  til  hans  mere  indvortes  Erfaringer, 
hans  aandelige  Udvikling,  saa  svarede  denne  til  og  gengav  i  klar 
Form  de  store  Nysyn  og  Oplevelser,  som  havde  sat  hans  Fæ- 
dreland og  hele  Evropa  i  Bevægelse  i  det  16.  Aarhundrede. 

Som  Barn  havde  han  været  Kirkens  begejstrede  Tilhænger. 
Stolt  og  glad  havde  Herremandens  lille  Søn  ved  Kirkefester 
baaret  Lys,  svunget  Røgelsekar  og  faaet  Lov  til  under  Messen 
at  ringe  med  den  lille  Sølvklokke  foran  Alteret.  Han  var  højtids- 
stemt  og  hjemmetryg  i  den  hyggelige  Sognekirke.  Endnu  da  han 
lærte  sit  første  Latin,  havde  han  følt  Vingerne  svulme  og  vokse 
i  den  nyvundne  Forstaaelse  af  Gudstjenestens  Ord. 

Men  bagefter  var  det  gaaet  ham  som  de  andre,  der  i  hin  Tid 

under  gunstigere  Vilkaar  end  fordum  fik  Lov  til  grundigt  at  stifte 
Bekendtskab  med  Oldtidens  Literatur  og  Livssyn.  Jo  mere  Kund- 
skab de  øste,  jo  klarere  Billedet  af  Oldtidsforhold  fremstod  for 
dem,  des  mere  veg  og  blegnede  Kirkens  ærværdige  Lære.  Nu 
f.  Eks.  Forholdet  mellem  Mand  og  Kvinde!  Hvo  kunde  tvivle 
om,  at  det  var  som  de  romerske  Forfattere  —  nogle  koldt,  andre 
hidsende  og  æggende  —  beskrev  det.  En  uimodstaaelig  Natur- 
drift drog  de  to  Køn  mod  hinanden.  Herigennem  fuldbyrdedes 
Forplantningens  Lov,  Tilværelsens  Grundbetingelse.  Naar  Kir- 
ken bestred  dette  og  opstillede  Kyskhed  og  Renhed  som  det 
højeste,  saa  kom  den  i  Strid  med  Naturen,  med  selve  den  Virke- 
lighed, den  vilde  forklare.  Og  stod  først  denne  Modsigelse  klar 
for  et  Sind,  behøvedes  der  særlig  i  Sydfrankrig  ikke  meget  Om- 
blik  for  at  finde  Bevis  og  Eksempler.  Hvad  enten  man  saa  paa 
den  verdslige  Befolkning  eller  paa  Livet  i  Kirker  og  Klostre, 
var  det  tydeligt  nok  ikke  Kirkelæren,  men  Naturlæren,  hvor- 
efter der  levedes. 

Med  dette  Udbytte  af  sine  Oldtidsstudier  var  Montaigne  naaet 
til  det  Punkt,  hvor  Aarhundredets  store,  aandelige  Bevægelse 
—  Humanisternes  og  Reformatorernes  —  begyndte.  Ved  Sam- 
menligning med  Oldtidsskrifter  havde  man  lært  at  se,  at  Kirken 
paa  væsentlige  Punkter  havde  Uret.  Nu  gjaldt  det  at  finde  en 
Løsning,  hvorved  dette  kunde  bødes.  Montaigne  fulgte  disse 
Forsøg  med  levende  Interesse.  Særligt  sit  Hjemlands  to  Hoved- 
forfattere, Rabelais  og  Calvin,  kendte  han  paa  nært  Hold.  Men 
yngre  end  disse  og  vidt  forskellig  fra  begge  i  Anlæg  og  Sam- 
fundsstilling, blev  han  ikke  Tilhænger  af  nogen  af  dem,  men 
tværtimod  et  nyt  og  tredje  Led  i  Udviklings-Rækken.  Montaig- 
nes  Opfattelse  blev  Aarhundredets  sidste  store  Svar  indenfor 
Frankrig  paa,  hvorledes  Sagen  forholdt  sig  og  Bruddet  forment- 
lig burde  behandles. 

Montaignes  Forklaring  forstaas  derfor  først  tilfulde,  naar  den 
ses  paa  sin  rette  Plads  i  Udviklingen.  Tre  Slægtleds  Svar  paa 
eet  og  samme.  Først  et  naivt  begejstret.  Saa  et  energisk,  hen- 
synsløst. Sluttelig  Montaignes  vemodigt  resignerede. 

Rabelais'  Syn  paa  Forholdet  mellem  Mand  og  Kvinde  var 

endnu  den  blot  kundskabssøgende,  fornøjelige  Munks.  Han 
elskede  Studier,  Vin  og  Kvinder.  Hvilken  Løsning  var  da  simp- 
lere og  naturligere  end  at  lade  alle  Løfter  om  Kyskhed,  Fattig- 
dom og  Lydighed  bortfalde  og  lade  begge  Køn  frit  samles  i 
Kloster  til  fælles  Studier  og  Adspredelser.  „Og  naar  saa  den 
Tid  kom,  da  en  skulde  forlade  dette  Kloster,  saa  tog  han  en  af 
Damerne  med  sig,  den,  som  havde  taget  ham  til  sin  allerkære- 
ste, og  saa  ægtede  de  hinanden.  Og  havde  de  i  Klostret  levet  i 
gensidig  Hengivenhed  og  Venskab,  saa  blev  det  endnu  bedre  i 
Ægteskabet;  og  de  holdt  lige  saa  meget  af  hinanden  i  deres  Livs 
Aften  som  paa  den  Dag,  de  holdt  Bryllup." 

Med  Rette  forekom  Rabelais'  Tankegang  Montaigne  uudviklet 
og  barnagtig.  Og  næppe  vilde  Montaigne  have  fældet  nogen  mil- 
dere Dom,  om  han  havde  kendt,  hvad  Luther  omtrent  samtidigt 
lærte.  Luther  var  jo  blot  en  anden  Munk,  en  tysk  Munk,  der, 
om  end  tungere  og  alvorligere  end  Rabelais,  dog  mente  at  kunne 
klare  hele  Sagen  lige  saa  nemt,  alene  ud  fra  sin  Kloster-Erfaring. 
I  Klostret  havde  Luther  lært  Naturdriftens  Uimodstaaelighed 
at  kende.  Hans  Universalmiddel  blev  da:  alle  skal  snarest  muligt 
gifte  sig.  De  gifte  er  Guds  Børn,  der  fuldbyrder  Guds  Bud : 
„Vorder  frugtbare  og  mangfoldige" !  Skørlevnere  derimod  er 
Djævlens  Børn  og  „skulle  ikke  arve  Guds  Rige". 

Montaigne  kendte  ikke  denne  kraftige  Børneavls-Lære,  der 
—  evropæisk  set  —  blev  det  næste  Forsøg  paa  en  Løsning  af 
Spørgsmaalet.  Men  det  vilde  for  ham  have  stillet  sig  som  lige- 
saa  naivt  et  Svar  som  Rabelais'  gemytligt  uklare.  Begge  maatte 
forekomme  ham  at  mangle  Verdenserfaring  og  fuldt  Kendskab 
til  alt,  hvad  Spørgsmaalet  drejede  sig  om. 

For  Montaigne  som  Franskmand  var  Calvin  den,  der  ved  sit 
Svar  virkelig  førte  Sagen  videre.  Og  nægtes  kan  det  ikke  heller, 
at  der  laa  en  himmelvid  Afstand  mellem  Rabelais-Luther  og  dette 
næste  Slægtleds  Svar  med  hele  dets  skærende  Alvor.  Rabelais 
og  Luther  havde  begge  erklæret  Kønsdriftens  Tilfredsstillelse  i 
Ægteskabet  for  en  Gud  velbehagelig  Handling.  For  Calvin  skar 
Livets  Modsætning  sig  langt  dybere  ned  end  til  Forholdet  mellem 
Mand  og  Kvinde. 

For  Calvin  stod  det  som  selvfølgeligt,  at  Mand  og  Kvinde 
skulde  være  hinanden  til  Hjælp.  Ikke  blot,  som  Luther  lagde 
saa  stor  Vægt  paa,  i  kønslig  Henseende,  men  støttende,  vær- 
nende hinanden  i  ethvert  Forhold,  hjælpende  hinanden  mod  at 
begaa  enhver  Form  for  Synd.  Mands  og  Kvindes,  Husbonds  og 
Hustrus  højeste,  eneste  Maal  er  at  hjælpe  hinanden  i  deres  Sa- 
ligheds Sag. 

I  denne  dybe,  sædelige  Alvor  blev  Rabelais'  og  Luthers  Tale 
om  Naturdriftens  Uimodstaaelighed  næsten  skamfuld  til  intet. 
Her,  hvor  det  drejede  sig  om  Anspændelse  af  yderste  Kraft  i  det 
højestes  Tjeneste,  glemtes  næsten  Kønsdrift,  blev  i  hvert  Fald 
ikke  mere  end  enhver  anden  Trang  —  til  Mad  og  Drikke,  til 
Klæder,  Husly,  legemligt  Velvære  —  som  man  altid  skulde  være 
villig  til  at  give  Afkald  paa. 

Men  just  i  selve  Højspændingen  laa  Opfattelsens  Brist.  Tro 
ikke,  at  du  ved  at  føje  Naturdrift  eller  bekæmpe  den,  over- 
hovedet ved  nogen  som  helst  Art  Handling  eller  Trosbekendelse 
kan  vende  Guds  Vilje  eller  tvinge  den.  Alle  er  vi  kun  usle  Syn- 
dere. Gud  er  den  eneste  Ejer  og  Giver  af  Salighed.  I  Kraft  af 
sin  Kærlighed  skænker  han  den  til  nogle,  i  Kraft  af  sin  Ret- 
færdighed nægter  han  andre  den.  Alt  saaledes  som  Gud  fra 
Evighed  af  har  bestemt.  I  Gud  ligger  Valget,  ikke  hos  os.  Livets 
dybe  Modsætning  bunder  derfor  ikke  i  Forskellen  mellem  Mand 
og  Kvinde,  men  mellem  udvalgte  og  forskudte.  Den  forsones 
kun  i  Gud  selv.  Med  lige  Klarhed  straaler  Guds  Kærlighed  og 
Retfærdighed.  Menneskeliv  og  Menneskeskæbner  er  i  sig  kun 
vissent  Græs,  blot  anvendeligt  til  at  fortæres,  blusse  af  i  en  af 
Guds  Væsens-Former. 

Overfor  denne  dybt  skærende  Alvor  —  som  Montaigne  havde 
Lejlighed  til  at  lære  at  kende  ikke  blot  i  Calvins  Skrifter,  men  i 
sin  egen  nære  Slægt,  hvoraf  flere  var  Huguenotter  —  overfor 
denne  løsslupne  Overdrivelse  galdt  med  Rette  Montaignes  Ord 
til  alle  Reformatorer:  „Rok  ikke  ved  den  bestaaende  Kirke!  Det 
bliver  kun  værre,  hvad  I  sætter  i  Stedet." 

Og  man  tager  næppe  heller  Fejl  i,  at  Underbunden  i  Mon- 
taignes hele  Livssyn  er  en  varm,  en  levende  Indsigelse  mod 

Calvins  Ensidighed,  et  befriende  „Nej,  lad  os  nu  være  Menne- 
sker" !  Fyldigst  faar  man  dette  Indtryk  ved  at  se,  hvorledes  hver 
af  dem  forklarer  sig,  hvad  et  Menneske  er.  For  Calvin  er  alle 
Mennesker  væsentlig  ens,  en  Samling  af  Frø,  som  Ejeren,  Gud, 
i  Tidernes  Morgen  har  sorteret  efter  sin  Vilje.  Tilsyneladende 
er  de  alle  ens,  arme  Syndere  tilhobe.  Og  i  Livet  er  de  blandede 
sammen,  de  udvalgte  og  de  forskudte,  Himmerigsfrø  og  Hel- 
vedesfrø  imellem  hinanden,  ikke  til  at  skelne  ad,  hverken  af 
sig  selv  eller  af  andre.  Men  naar  Gud  engang  blæser  ad  dem, 
farer  de  hver  til  sin  Side,  deles  i  to  Hobe  efter  hver  af  hans 
Sider:  hans  uendelige  Kærlighed  og  hans  uudgrundelige  Ret- 
færdighed. 

For  Montaigne  derimod  er  Menneskeheden  en  Sum  af  Enkelt- 
væsener, alle  indbyrdes  forskellige.  Hver  enkelt  vokser  i  Kraft 
af  sit  Væsens  Form,  den  i  hans  indre  Frø  liggende  Lov,  og  ud- 
folder sig  til  den  Plante,  hvortil  han  er  anlagt.  En  Skarntyde,  en 
Nellike  og  et  Pæretræ  er  indbyrdes  vidt  forskellige.  Hvilken  er 
den  ypperste?  Hvad  veed  jeg?  Men  Fortrydelse  hjælper  kun 
lidet.  Et  Græskar  angrer  sig  aldrig  til  en  Natviol. 

Al  denne  indbyrdes  Forskel  i  oprindelige  Anlæg  uddybes 
yderligere  ved  Forskel  i  Vokse-Vilkaar.  Fødested,  Tidsalder, 
Omgivelser,  Kultur  o.  s.  v.  kan  udøve  stærke  Virkninger  hæm- 
mende, fremmende.  Ikke  to  Mennesker  ligner  derfor  ganske 
hinanden.  Omvendt  gaar  der  en  Tværfure  henover  Menneske- 
ageren og  sætter  et  Skel,  der  delvis  samler  de  enkelte  i  to  Hobe. 
Det  er  Forskellen  mellem  Mand  og  Kvinde.  Forholdet  mellem 
disse  to  er  Jorden  over,  trods  Stedvilkaar  og  Tidsalderes  For- 
skel, nogenlunde  ens,  og  ad  denne  Vej  flettes  jo  stadigt  Men- 
neskeslægten videre. 

Vi  har  nu  set  de  Erfaringer  og  Forudsætninger  —  ydre  og 
indre  —  hvoraf  Montaigne  dannede  sig  sin  Mening  om  Forholdet 
mellem  Mand  og  Kvinde.  Lad  os  nu  se,  hvilken  hans  Mening 
da  var. 

Det  første  Indtryk,  som  man  faar  af  Montaignes  Udtalelser 
om  Forholdet  mellem  Mand  og  Kvinde,  er:  deres  hensynsløse 
Aabenhjertighed.  De  ovenfor  anførte  Prøveuddrag  deraf  —  som 
endda  er  foretaget  med  Varsomhed  —  vil  noksom  oplyse  dette. 
Der  hører  al  Montaignes  stilistiske  Kunst  til  at  bære  denne 
Fremstilling.  Men  trods  den  tilsyneladende  blot  legende  Form, 
de  hyppige  Sidespring,  de  stundom  lidt  lapsede  Tilløb  eller  For- 
søg paa  at  stille  sig  i  ligegyldig  Positur,  truer  Tankegangen  selv 
stundom  med  at  briste  i  Fortvivlelse,  forme  sig  som  et  Nødskrig 
over  vor  Tilværelses  nedværdigende  Kaar. 

Derfor  virker  Montaignes  Ord  stærkere  ved  anden  Gennem- 
læsning, naar  Virkningen  af  Formens  Nyhed  har  tabt  sig.  Man 
mærker  et  Hjerte  banke  bagved.  Man  hører  gennem  de  lærde 
Citater  af  Oldtids  Forfattere  en  Mand,  der  taler  af  eget  Livs 
bitre  Erfaringer.  Man  fornemmer  i  disse  udfordrende  Almen- 
sætninger vemodige  Svar  til  velmenende,  magtesløse  Hjælpere: 
Kirken  med  dens  Kyskhedsløfte,  Rabelais-Luther  med  deres 
rosenfarvede  Ægteskab,  Calvin  med  den  parvise  Kamp  for  at 
gribe  Himmelkronen. 

Sandheden,  ifølge  Montaigne,  er  simpel  og  nøgen  den:  Menne- 
skene er  i  dette  Forhold  blotte  Dyr.  Mand  og  Kvinde  drages  af 
en  uimodstaaelig  Drift  mod  hinanden.  Det  ene  Køn  har  vel  søgt 
ved  Lov  at  indespærre  det  andet.  Men  forgæves.  Under  latter- 
lige, uskønne  Former  stiller  de  deres  gensidige  Attraa,  der  ikke 
engang  er  samstemt,  men  den  ene  Part  kræver  mere,  end  den 
anden  formaar.  Dette  nedværdigende  Samvær  nødes  man  allige- 
vel til  at  erkende  som  Livets  højeste  Nydelse.  Om  dette  kreser 
Menneskets  Tanker  den  største  Del  af  dets  Liv.  Fra  dette  smud- 
sige Væld  udspringer  Størsteparten  af  dets  Lidenskaber  og  slette 
Handlinger:  Skinsyge,  Had,  Kiv  og  Drab.  —  Stakkels  Menne- 
skehed, er  du  til  Spot  udplantet  i  slig  en  Jordbund?  Er  din 
eneste  Forret  fremfor  Dyret  at  kunne  indse,  hvor  lavt  du 
staar? 

At  ville  fornægte  denne  Tilstand  ved  at  love  Kyskhed  eller 

ved  hurtigst  muligt  at  indgaa  Ægteskab  nytter  ikke.  Hverken 
alene  eller  ved  at  være  to  kan  man  sikre  sig  mod  Naturdriftens 
Magt.  Den  kræver  sin  Tid  til  at  udrase.  Man  bør  derfor  netop 
vente  med  at  indgaa  Ægteskab,  indtil  den  værste.  Rasetid  er 
omme,  altsaa  for  Mandens  Vedkommende,  først  naar  han  har 
fyldt  35  Aar. 

Til  denne  negative  Anvisning  og  saa  sine  almindelige  Op- 
fordringer til  ikke  at  lade  sig  bringe  ud  af  Ligevægt  indskrænker 
egentlig  Montaigne  sig  angaaende  denne  Sag.  Dette  er  først  og 
fremmest  et  Udtryk  for  hans  Overbevisning  om  Spørgsmaalets 
Uløselighed.  Men  tillige  bunder  det  ogsaa  i  Montaignes  ærlige 
Syn  paa  sig  selv.  I  dette  Forhold,  hvor  han  fuldt  ud  erkender 
sin  egen  Svaghed,  vil  han  mindst  af  alt  fremstille  sig  selv  som 
Eksempel  til  Efterfølgelse;  saa  heller  —  med  en  lille  stilistisk 
flot  Krusedulle  —  det  modsatte. 

Det  er  meget  uheldigt,  at  Montaigne  just  her  paa  det  afgørende 
Punkt  lader  En  i  Stikken,  ganske  ligesom  han  i  sin  Livsanskuelse 
i  det  større  blot  henviser  til  Tvivl  og  Uvidenhed,  Vi  saa  imid- 
lertid dengang,  at,  naar  man  gik  ham  paa  Klingen,  havde  han  en 
personlig  Udvej  i  Troen  paa  en  „indre  Patron",  der  hjælper 
hver  enkelt  til  at  hævde  sig  selv  og  bevare  sin  Ligevægt.  Noget 
lignende  er  vel  Tilfældet  her. 

Ærlig,  men  inderst  inde  ærekær,  som  Montaigne  er,  falder 
det  ham  dog  tydeligt  nok  svært  just  paa  dette  Omraade  fuldt  at 
iagttage  sig  selv  og  gengive  det  sete.  Han  ligesom  undseer  sig  for 
at  drage  sin  „indre  Patron"  ned  med  i  alt  dette.  Til  det  yder- 
ste søger  han  derfor  at  smutte  fra,  f.  Eks.  i  Vendinger  som  denne: 
„Almuesfolk  er  egentlig  de  lykkeligste;  de  staar  Dyret  og  Na- 
turen nærmest,  plukker  uden  at  tænke  derved  Livets  Nydelse 
og  dør  uden  Knur."  Denne  Henvisning  til  Naturen  udtømmer 
ikke  Montaignes  Mening  om  Forholdet  mellem  Mand  og  Kvinde. 
Men  paa  den  anden  Side  synes  han  at  vægre  sig  ved  at  tilstaa, 
hvad  hans  „indre  Patron"  har  tilhvisket  ham  om  at  holde  sig 
oven  Vande  i  denne  Malstrøm. 

Vi  er  da,  for  at  faa  dette  Spørgsmaal  besvaret,  henviste  til  at 
gaa  ligesom  bag  om  Montaigne,  lytte  til  de  tilsyneladende  til- 

fældige  Vendinger,  hvori  han  ubevidst  og  ufrivilligt  røber  sit 
indre  Samvittigheds-Syn.  De  maler  et  vistnok  sandt  og  paa  sin 
Vis  tiltalende  Billed  af  Montaigne,  som  han  forstod  nogenlunde 
at  klare  sig,  selv  ved  Katharina 
af  Medici    og    hendes   Sønners 
(Fig.  120)  berygtede  Hof: 

I  enhver  Forbindelse  mellem 
Mand  og  Kvinde  bør  Sjælen  være 
med.  I  „amour"  bør  være  „åme". 
— Jeg  har  derfor  mest  afholdt  mig 
fra  Kvinder,  der  var  tilfals,  dels 
naturligvis  paa  Grund  af  Smitte- 
faren, men  dog  ogsaa  af  Stolt- 
hedsfølelse. —  Man  bør  være 
ærlig  i  Forhold  til  Kvinder,  ikke 
hykle  Følelser,  man  ikke  nærer. 
Ellers  udsætter  man  sig  for,  hvis 
Modparten,  hvad  let  kan  hænde, 
er  villig,  at  blive  greben  ien  Usand- 
hed. —  Naar  jeg  har  attraaet  en 
Kvindes  Gunst  og  opnaaet  den, 
har  jeg  altid  givet  mig  helt  hen 
og  efter  Evne  bestræbt  mig  for, 
at  hun  ikke  skulde  føle  sig  skuf- 
fet. —  I  hvert  Elskovsforhold 
bør  lave  Følelser  være  udeluk- 
kede, og  de  tvende  Parter  kun 

ville  hinanden  det  bedste.  —  Jeg  har  bestræbt  mig  for  i  saadant 
Forhold  at  optræde  hæderlig  og  diskret.  Selv  efter  at  Forbindel- 
sen var  hævet  har  jeg  ment  at  burde  bevare  Tavshed  derom, 
kun  i  Erindringen  optage  den  til  Gennydelse.  —  Nu  hører  jeg, 
at  det  er  Mode  at  tale  aabenlyst  om  sine  Sejre  og  prale  deraf. 
Men  dette  er  efter  min  Mening  simpelt  og  lavt. 

For  Montaigne  synes  „Elskov"  at  være  Naturdriftens  for- 
ædlede Blomst.  En  flygtig,  men  beruset  Selvhengivelse,  hvor  to 
Sjæle  blændede  af  et  og  samme  Lyn,  udgyder  sig  som  Drikoffer 


Fig.  120.  Henrik  III  af  Frankrig. 
(Efter  Portræt  i  Louvre.) 

for  Skønhed.  En  kortvarig  Drøm,  hvori  en  ubestemt  højere 
Længsel  faar  Liv,  fordamper  og  dør.  For  Montaigne  —  muHgt 
ogsaa  for  hans  „indre  Patron"  —  synes  Dommen  over  slig  El- 
skov at  være  uklar.  Snart  taler  han  om  de  vekslende  Udbrud 
deraf  som  noget,  hvorover  man  bør  skamme  sig.  Snart  synes 
Forelskelse  at  blive  til  Naturdriftens  afgærede  Vin,  Sjælens  dyre- 
bare Eje,  der  selv  i  Alderdommen,  ugengældt  og  tilstøvet,  er  i 
Stand  til  ved  sin  gyldne  Glød  at  styrke  Besidderen. 

—  En  ganske  underlig  Plads  i  Forholdet  mellem  Mand  og 
Kvinde  indtager  ifølge  Montaignes  Mening  Ægteskabet.  Det 
bør,  som  vi  har  set,  først  indgaas  sent,  ved  Mandens  35te  Aar, 
naar  Naturdriftens  værste  Rasetid  er  omme.  Det  skal  over- 
hovedet have  saa  lidt  som  muligt  med  Naturdriften  at  gøre.  Det 
er  nemlig  et  helt  andet  Forhold,  hvorom  det  her  drejer  sig.  For- 
elskelse er  Mandens  Forhold  til  Kvinden  udadtil.  Ægteskab  er 
hans  Forhold  til  sin  Hustru,  Børnenes  Moder,  Husets  Be- 
styrerinde. 

Derfor  er  det  absolut  urigtigt  at  blande  Forelskelse  og  Gifter- 
maal  sammen.  Forelskelse  bunder  i  Skønhedsrus,  Giftermaal  i 
Fornuftshensyn.  Forelskelse  kan  kun  lede  sig  selv.  Den,  der 
agter  at  indgaa  Ægteskab,  ledes  ofte  bedst  af  Tredjemand,  af 
andres  Fornuft.  Ægteskab  bygget  paa  Skønheds-  og  Elskovs- 
begær  maa  ende  ulykkeligt.  At  ville  hidse  sin  Hustru  til  Elskov 
er  en  Slags  Blodskam.  Og  ingen  Hustru,  der  har  smagt  hvad 
Ægteskab  er,  vil  bytte  det  med  at  være  sin  Mands  Elskerinde. 

Hvad  er  da  det  rette  Ægteskab?  Det  er  et  blidt  Livs-Samvær, 
fuldt  af  Standhaftighed,  Tillid  og  en  uendelig  Mængde  af  nyttige 
og  solide  Pligter,  parret  med  skyldige,  gensidige  Hensyn.  Ægte- 
skab er  et  fælles  Virke,  hvor  hver  af  Parterne  samtidigt  udøver 
sin  Kunst.  Han  skaffer  til  Huse,  hun  giver  det  Form.  Hustruens 
ypperste  Kunst  er  som  Husmoder  og  Moder  at  skabe  et  Hjem 
og  styre  det.  Og  alt  imens  Mand  og  Hustru  saaledes  virker  sam- 

men  hver  paa  sit  Omraade,  saa  virker  de  i  Forening  det,  der 
er  Ægteskabs  Løn  og  Maal:  gensidigt  Venskab.  —  Et  godt  Ægte- 
skab er  det  smukkeste  Stykke  i  det  menneskelige  Samfund. 

Paa  faa  Punkter  udtaler  Montaigne  sig  saa  jævnt  og  kønt  som 
om  sit  eget  Ægteskab.  Han  giver  sikkert  et  paalideligt  Billed  af 
sig  selv,  hvor  han  skildrer  sin  Indtræden  i  Ægtestanden  og  før- 
ste Tid  som  Ægtemand:  „Det  har  altid  været  mig  ubehageligt 
at  have  nogen  som  helst  Form  for  Aag  om  Halsen.  Havde  jeg 
kunnet  følge  min  Smag,  saa  havde  jeg  svaret  Nej,  om  det  saa 
var  Visdommen  selv,  den  himmelske  Sophia,  der  havde  tilbudt 
mig  sin  Haand.  Men  her  hjalp  ingen  Snak.  Livets  stærke  Fælles- 
strøm  af  Skik  og  Brug  og  sammenstødende  Omstændighed  bar, 
førte,  ja  slæbte  mig  modstridende  did." 

„Da  jeg  først  var  bunden,  har  jeg  forresten  lystret  Ægte- 
skabets Lov  mere  samvittighedsfuldt,  end  jeg  selv  havde  lovet 
og  haabet.  Thi  naar  man  har  indgaaet  en  Forpligtelse,  skal  man 
holde  den.  Den  bliver  først  ret  ubehagelig,  naar  man  begynder 
ikke  at  efterkomme  den.  Jeg  mener  som  saa:  Det  er  Bedrag  at 
trolove  og  ægte,  naar  den  Troskab,  man  lover,  ikke  er  ægte." 

I  varme,  følte  Ord  beskriver  han  —  som  vi  ligeledes  ovenfor 
hørte  —  sine  ægteskabelige  Forhold  saaledes:  „Min  Erfaring  har 
lært  mig,  at  den  Dyd,  jeg  fremfor  alle  kræver  af  en  Hustru,  er  Øko- 
nomi. Jeg  for  mit  Vedkommende  giver  min  Hustru  fuld  Lejlighed 
til  at  øve  denne  Dyd,  idet  jeg  naar  jeg  er  borte  fra  Hjemmet  læg- 
ger hele  Styrelsen  i  hendes  Haand.  Og  ingen  har  Brugen  af  sit 
Eje  saa  nemt,  saa  trygt,  saa  frit  og  kvit  som  jeg.  Men  lider  ikke 
Samfølelsen  ved  saaledes  til  Tider  at  være  skilte?  Tværtimod, 
den  slappes  snarere  ved  bestandigt  at  hænge  over  hinanden. 
Naar  jeg  er  borte  hjemmefra,  forekommer  mig  hver  Kvinde,  jeg 
møder,  ved  første  Øjekast  som  hæderlig.  Afstand  fylder  mig 
med  nye  Følelser  for  mine  egne,  forsøder  Tanken  om  Hjemmet. 
Venskab  har  lange  Arme,  der  naar  fra  et  Hjørne  af  Verden  til 
et  andet;  især  her,  hvor  hvert  Budskab  melder  om  Bistand,  der 
knytter  Baand  og  vækker  Minder.  Fra  Rom  følger  og  leder  jeg 
mit  Hjem  og  alt,  hvad  godt  jeg  dér  har  efterladt.  Jeg  ser  Murene, 
Træerne,  mærker  dets  Indtægter  vokse  eller  aftage,  ganske 

som  om  jeg  var  nær.  Hvad  er  overhovedet  „nær"  eller  „fjærn". 
Gælder  ikke  Ægteskab  og  Venskab  selv  paa  den  længste  Afstand, 
hvor  den  ene  er  her  og  den  anden  er  hisset?" 

Moniaigne  maa  imidlertid  indrømme,  at  der  desværre  findes 
kun  saa  faa  gode  Ægteskaber.  De  fleste  Ægtefolk  enten  er  eller 
mener  sig  bedragne  og  giver  sig  i  den  Anledning  til  Pris  for  alle 
de  slette  Lidenskaber  og  Laster,  som  Naturdriften  afføder.  Ægte- 
skabet, som  det  i  Almindelighed  er,  piner  og  plager  Livet  af  Folk 
i  fuld  saa  hoj  en  Grad  som  de  blot  løse  Forbindelser.  Kun  faa 
har  Mod  og  Overlegenhed  nok  til  som  hine  gamle  Romere  at 
finde  sig  i  at  være  Hanrejer,  med  samme  Ro  at  underkaste  sig 
baade  Naturens  Orden  og  dens  Uorden.  Men  der  er  kun  et 
eneste  Middel  mod  dette  som  mod  alle  Onder:  Ufølsom,  maade- 
holdende  og  med  Ligevægt  at  lade  sig  vippe  paa  det  oprørte 
Hav  og  herved  for  sit  Vedkommende  om  muligt  gyde  Olje  paa 
dets  Bølger. 

Med  dette  triste  Opgør  ender  Montaigne  for  alle  de  mange 
daarlige  Ægteskabers  Vedkommende.  Men  nu  de  faa  gode 
Ægteskaber,  hvorledes  forholder  det  sig  her  ?  Eri  dis  se  Maa- 
let  naaet:  den  rette  Form  for  Forholdet  mellem 
Mand  og  Kvinde?  Montaigne  indlader  sig  ikke  ret  paa  Be- 
svarelsen af  dette  Spørgsmaal.  Han  nøjes  med  ridderligt  at  er- 
klære sit  Ægteskab  for  lykkeligt. 

Vi  maa  da  for  fuldt  at  forstaa  Montaigne  og  hans  Standpunkt 
her  atter  ligesom  gaa  bagved  ham  og  hans  Udtalelser,  søge  at 
opdage  ham  selv  og  hans  inderste  Mening. 

Montaigne  var  en  ensom  Mand.  Ensom  i  alle  sine  Forhold. 
Af  Naturen  udrustet  og  anlagt  til  det,  han  ogsaa  blev,  en  Ene- 
boer, en  stille  Selviagttager,  en  Grubler,  Kun  en  eneste  Gang 
droges  han  ind  i  et  Forhold,  hvor  han  hjertevarm  fuldt  var  med, 
det  var,  da  han  som  ung  Dommer  i  Bordeaux  sluttede  Venskab 
med  en  nogle  faa  Aar  ældre  Standsfælle,  La  Boéthie.  Begge 

var  de  ens  i  Samfundskaar,  Dannelse  og  Interesser,  begge  var 
de  begyndende  Forfattere,  der  ungdommeligt  uklart  sværmede 
for  Oldtid,  Frihed  og  Menneskerettigheder.  Men  La  Boéthie 
var  et  udpræget  Pligtmenneske,  djærv  og  handlefast.  Han  synes 
oftere  baade  ved  Ord  og  ved  Eksempel  at  have  staalsat  Montaignes 
Vilje,  hvad  enten  det  galdt  at  opgive  et  uværdigt  Elskovsforhold 
under  Hoftjenesten  eller  det  drejede  sig  om  at  fælde  Dom  i  en 
kedelig  Sag,  hvor  den  svage  af  de  to  Venner  helst  vilde  smutte 
fra  Afgørelse  og  Ansvar.  Montaigne  var  sig  denne  forædlende 
Indflydelse  bevidst.  Nogle  af  de  smukkeste  Partier  i  „Essais" 
—  smaa  Hymner  til  Venskab,  baarne  af  brændende  Begejstring 
og  Taknemlighed  —  handler  om  La  Boethie.  Og  en  opmærk- 
som Læser  kan  ogsaa  andre  Steder  af  og  til  mærke,  hvorledes 
Stilen  med  eet,  uden  at  Vennens  Navn  nævnes,  faar  Varme  blot 
ved  Tanken  om  ham. 

Hvorledes  det  i  Længden  vilde  være  gaaet  med  dette  Ven- 
skab, er  vanskeligt  at  gætte.  Var  La  Boéthies  Daadtrang  eller 
Montaignes  Hang  til  blot  Iagttagelse  den  stærkeste,  eller  begge 
i  Stand  til  stadigt  at  lade  sig  sammenfatte?  Deres  Venskab  blev 
ikke  stillet  paa  denne  Prøve.  La  Boéthie  blev  i  August  1563 
under  et  Landophold  i  Sydfrankrig  pludselig  syg.  Montaigne 
ilede  til  ham,  men  Sygdommen  tog  Overhaand.  Den  18.  August 
døde  La  Boéthie  efter  at  have  overdraget  sin  Ven  at  udgive 
nogle  af  hans  efterladte  Skrifter  samt  skænket  ham  sin  Bog- 
samling. 

Da  Montaigne  senere  fik  sig  indrettet  efter  Ønske  i  Taarnet 
paa  sit  fædrene  Slot,  var  Venskabs-Forholdet  udtrykt  i  Mindets 
mildnende  Form  og  behørige  Afstand.  I  Reolerne  langs  Væggen 
de  hvide  Pergamentbind,  den  tabte  Vens  Bøger.  Paa  Væggen 
oven  over:  en  Indskrift  til  Venskabs  Pris,  viet  til  ham,  den  altid 
savnede,  den  uforglemmelige.  Øverst  oppe  endelig  det  forklarede 
Minde  om  den  udvalgte,  der  havde  kæmpet  i  første  Række, 
medens  Montaigne  ærligt  maatte  tilstaa,  at  han  selv  kun  hørte 
hjemme  i  tredje  Klasse. 

Et  Par  Aar  efter  La  Boéthies  Død  indgik  Montaigne  den  27. 
Septbr.  1 565,  vistnok  efter  sin  Faders  Raad  og  Paalæg,  Ægte- 

skab  med  Frangoise  de  la  Chassaigne,  en  Datter  af  en  anden 
Dommer  i  Bordeaux.  Partiet  var  sikkert  særdeles  passende. 
Den  unge  Frue  viste  sig  at  være  i  Besiddelse  af,  hvad  Montaigne 
skattede  saa  højt,  „Økonomi",  og  derhos  forstod  hunmed  Aarene 
at  træde  i  Skygge  og  dog  være  den  ledende,  blidt  afværge  alt, 
hvad  der  kunde  forstyrre  Hjemmets  Hovedperson,  Montaigne. 
Nogen  dybere  aandelig  Forstaaelse  synes  der  derimod  ikke  at 
have  hersket  imellem  dem.  Hver  passede  sit. 

For  saa  vidt  var  det  noget  af  en  Selvskuffelse,  naar  Montaigne 
et  Par  Aar  efter  sin  Faders  Død  1568,  for  Hustrus  og  Hjems 
Skyld  opgav  alle  Fremtids-Udsigter  baade  ved  Hof  og  ved  Dom- 
stol, tog  sin  Afsked  og  drog  hjem  for  blot  at  styre  sin  Gaard. 
Næppe  var  han  hjemme,  førend  han  overlod  Gaardens  og  Hu- 
sets Styr  til  sin  Hustru,  lod  hende  og  deres  Datter  som  forhen 
være  ene  i  Hovedbygningen  og  trak  sig  selv  tilbage  til  Murtaar- 
net  for  stille  at  fordybe  sig  i  sine  Bøger  og  sig  selv. 

I  Begyndelsen  forstyrrede  den  store  Taarnklokke  ham,  naar 
den  tre  Gange  daglig  ringede  sit  Ave  Maria,  saa  alting  rystede. 
Men  siden  vænnede  han  sig  dertil  som  et  træffende  Sindbilled 
paa  den  store  Gaade:  Livet.  Øverst  Gud.  Gennem  Vinduet  Ud- 
blik til  Naturen.  Inderst  et  Menneske,  han  selv. 

En  sidste  Mulighed  for  at  drage  Montaigne  ud  af  sit  Tanke- 
spind vilde  det  have  været,  om  han  havde  faaet  en  Søn,  hvis 
Opdragelse  og  Vejledning  maatte  have  ligget  ham  paa  Hjerte. 
Det  skete  ikke  og  var  ham  sikkert  en  Sorg.  Et  stille  Vidne  om 
denne  Sorg  findes  i  „Essais",  hvor  han  med  en  egen  Inderlighed 
i  Tonen  beretter  om  en  Fader,  der  ved  Tabet  af  en  Søn  i  Tan- 
kerne gennemgik  alt,  hvad  han  vilde  have  været  for  denne.  — 
Nogen  aandelig  Forstaaelse  mellem  Montaigne  og  hans  Datter 
synes  derimod  ikke  at  have  udviklet  sig.  Hun  synes  at  have 
slægtet  sin  Moder  paa,  knyttet  sig  til  denne,  og  i  en  vis  sky  Ær- 
bødighed betragtet  Faderen  som  utilgængelig. 

Trods  sin  Interesse  for  alt  menneskeligt  var  altsaa  Montaigne 
en  enso.m  Mand.  Dette  blev  yderligere  Tilfældet  ved  hans 
legemlige  Svaghed.  Hans  Nyresygdom  med  dens  hyppige  Smer- 
ter vænnede  ham  naturligt  til  Troen  paa,  at  han  kun  havde  kort 

igen.  Tanken  om  Døden  blev  ham  en  fortrolig  Ven,  en  Trøster, 
en  hyggelig  Sygeplejerske.  Og  ganske  naturligt  indgik  hans  Syn 
paa  Livet  med  al  dets  stormende  Uro,  hans  nagende  Tvivl,  hans 
Svaghed  —  den  moralske  og  den  legemlige  —  og  Tanken  om 
det  heles  snarlige  Ophør  en  egen  ejendommelig  Blanding.  Det 
blev  ikke  til  harmfuld  Fortvivlelse,  men  til  en  vis  blid  Taalsom- 
hed,  en  mild  Uvidenhed,  hvis  Grundtone  var:  at  forstaa  alt  er 
at  tilgive  alt.  Livets  sidste  og  højeste  Opgave  blev  for  ham  den 
Kunst:  at  afdø. 

Men  trods  al  denne  Stilhed  jog  der  dog  af  og  til  en  Krusning 
over  Fladen,  naar  de  gamle  Tanker  rejste  sig  paany.  Ikke  mindst 
det  om  Forholdet  mellem  Mand  og  Kvinde  med  dets  stadigt 
aabne  Spørgsmaal:  Hvad  er  det  højeste,  Forelskelse  eller  Ægte- 
skab? 

Ægteskab,  selv  i  dets  bedste  Form,  er  at  ligge  hen  som  nu 
her,  kærligt  plejet,  halvt  forstaaet,  lidt  kedeligt  i  Længden. 
At  afdø. 

Men  Forelskelse,  det  var  at  rejse  sig  i  sin  Kraft,  atter  vaagne 
til  Helbred,  til  Studier,  til  Varme,  Ynde  og  Samglæde.  Med  eet 
Ord:  at  leve.  —  Ikke  skulde  der  være  En,  der  endnu  engang 
vilde  plukke  Livsglæden  med  mig?  —  Ak  nej,  jeg  er  for 
gammel. 

Eller  bestaar  muligt  den  højeste  Lykke  slet  ikke  i  noget 
Forhold  mellem  Mand  og  Kvinde,  men  i  Sjælens  egen  Selv- 
fordybelse? Sine  dybeste,  mest  henrivende  Drømme  drømmer 
min  Sjæl  paa  egen  Haand,  uventet,  ganske  uafhængigt  af  mig. 
Mest  til  Hest.  Jeg  taler  blot  Hesten  venligt  til,  mens  mit  Sind 
giver  sig  hen  og  søger  Stilhed.  Min  Sjæls  højeste  Nydelse  er 
denne  frodige  Selvudtømmelse.  —  Er  dette  Tilværelsens  høje- 
ste: baaren  gennem  Rummet  sødt  at  drømme  og  blive  borte  i 
sig  selv?  —  Men  ak!  det  er  saa  snart  forbi.  Og  tilbage  bliver 
kun  et  nagende,  ustillet  Savn  af  det  svundne. 

—  Livet  tog  til  Slut  haardt  paa  Montaigne.  Han  fik  ikke  Lov 
til  ensom  og  stille  i  sit  kære  Slotstaarn  at  afdø  fra  Verden.  Livet 
ruskede  ham  op  til  Virksomhed,  tvang  ham  ud  i  Kampen  mellem 
hidsigt  stridende  Religionspartier,  førte  ham  til  Paris  igen,  hvor 

han  en  Stund  kastedes  i  Bastillen,  mens  forbitrede  Bønder 
hjemme  plyndrede  hans  Slot.  Trofast  fulgte  hans  Hustru  og 
Datter  ham  i  alt  dette.  Og  et  kortvarigt  Ungdomsglimt  fra  For- 
elskelsens Dage  gled  over  hans  Livsaften,  da  en  ung,  begavet 
Kvinde,  Beundrerinde  af  hans  Skrifter,  sluttede  sig  til  ham  og 
af  Hustru  og  Datter  villigt  fik  Plads  iblandt  dem,  der  havde 
ham  kær. 

Men  tro  mod  sin  Lære  om  at  afdø  længtes  Montaigne  mod 
den  store  Afskedsstund.  Den  indtraf  den  13.  September  1592. 
Da  han  i  de  sidste  Dage  ikke  kunde  tale,  skrev  han  paa  en  Sed- 
del, at  han  ønskede  en  Messe  læst  over  sig.  Slægt  og  Naboer 
samledes,  som  Skik  var,  i  Sygeværelset  for  at  overvære  Mes- 
sen. Da  Hostien  løftedes,  og  Montaigne  forsøgte  at  rejse  sig  paa 
Lejet,  sank  han  tilbage  og  udaandede  med  det  samme.  Han 
døde,  som  han  havde  ønsket  det,  i  Overensstemmelse  med  Kirke 
og  Sædvane. 

Hvad  mente  han  selv?  Om  Dødens  som  om  Livets  Gaade 
var  han  sig  sin  Uvidenhed  bevidst.  Men  uvilkaarligt  hentede 
Tanken  om  Døden  sig  Udtryk  og  Former  fra  Livet.  Derfor  be- 
tegnede han  Dødsøjeblikket  som  den  Stund,  hvor  en  Ven  sik- 
kert kunde  være  fornøden.  —  Eller  maaske  heller  en  Kvinde 
—  vel  helst  en  „sage  femme"  —  med  Forstand  paa  at  pleje  og  at 
vække  til  Liv.  —  Eller  gik  det  maaske  her  som  i  Livet,  at  hver- 
ken Venskab  eller  Forelskelse  eller  Ægteskab  kunde  lignes  i 
Lyst  med  Sjælens  egen  Selvudtømmelse?  Den  Stund,  den  salige 
Stund,  hvor  den,  der  kun  i  Savn  og  Smerter  har  følt  sin  Trang 
til  at  omstøbes,  med  eet  fyldes  af  Glæden  ved  helt  at  smelte  hen, 
blive  til  intet  i  et  bedre?  —  „Hvad  veed  jeg!" 


15 

Montaignes  Liv  og  Livssyn  med  dets  Ensomhed,  Tvivl  og 

Afdøen  har  noget  negativt  og  vigende  ved  sig,  som  ellers  ikke 

kendetegner  Renaissancen.   Uvilkaarligt  spørger  man  sig  selv, 

om  denne  Svaghed  —  der  i  Live  afgav  et  Værn  for  Montaigne 

Og  for  saa  vidt  udgjorde  hans  Styrke  —  om  denne  Svaghed  ikke 
betegner  en  væsentlig  Mangel  ved  selve  Standpunktet.  Var  dette 
ikke  blot  en  forfinet,  literær  Lækkerbidsken,  uanvendelig  som 
Grovbrød  i  det  daglige  Liv?  Med  andre  Ord  lod  hans  Opfat- 
telse sig  leve  paa  i  det  virkelige  Liv,  og  hvordan  tog  i  saa  Fald 
et  saadant  Liv  sig  ud  levet  —  ikke  i  Afkald,  Ensomhed  og  blot  som 
Betragter,  men  fuldt  af  Mod  og  Hand- 
ling —  levet  paa  Solsiden  af  hans 
Standpunkt? 

Hans  Samtid  frembyder  et  godt  Eks- 
empel herpaa.  Og  Montaignes  hele 
Livssyn  kommer  først  fuldt  til  sin  Ret 
ved  at  ses  udtrykt  ikke  blot  i  bleg, 
men  i  rødmusset  og  solbrændt  Skik- 
kelse. Kong  Henrik  den  Fjerde  af 
Frankrig  udgør  Supplementet  til  Mon- 
taigne. 

Intet  Under  at  Henrik  af  Navarra, 
som  han  dengang  hed,  satte  Montaigne 
højt,  og  at  denne  tilsidst  blev  fængslet 
som  mistænkt  for  at  holde  med  ham. 
De  var  ikke  blot  Meningsfæller,  men  i 
mange  Henseender  aandelige  Tvilling- 
brødre. 

Begge  stammede  de  fra  Sydvest- 
frankrig, havde  faaet  samme  gode  Ud- 
dannelse, stod  fra  Børn  af  (Fig.  121)  det  menige  Folk  nær, 
elskede  Naturen,  sværmede  hver  paa  sin  Vis  for  Frihed  og 
Menneskerettigheder.  Begge  havde  de  omtrent  samme  Syn  paa 
de  kirkelige  Stridigheder,  mødtes  i  hvert  Fald  i  Tolerance.  Begge 
besad  de  en  medfødt  Gave  til  at  se  klart,  skarpt  og  dømme  mildt, 
en  lykkelig  Evne  til  lige  let  at  fatte  og  udtrykke  sig  i  Alvor  og 
Spas.  Begge  endelig  havde  de  samme  varme  Blod  og  letfænge- 
lige Hjerte,  der  ikke  mindst  under  Ophold  ved  Hoffet  brusede 
ud  i  et  Utal  af  Elskovsforhold  og  kun  ugerne  lod  sig  binde  i 
Ægteskab. 


121.   Henrik  af  Navarra 
som  Barn. 
(Efter  J.Janet.) 

Men  trods  disse  mange  Lighedspunkter  baade  i  Anlæg  og 
Retning,  iivor  forskellig  blev  dog  ikke  deres  Bane  netop  paa 
Grund  af  Forskel  i  indre  Svingkraft  og  Sindsdrift !   Hvad  der 
manede  til  Ro  for  den  ene,  manede  med  samme  indre  Nød- 
vendighed til  Uro  og  ustand- 
selig Virksomhed  for  den  an- 
den. 

Da  Montaigne  efter  andres 
Raad  og  Paalæg  indlod  sig  i 
Ægteskab,  blev  det  Indled- 
ningen til,  at  han  saa  snart 
Lejlighed  gaves  trak  sig  til- 
bage fra  Hof,  Domstol,  Gaar- 
dens  Drift  og  Familje  til  sit 
Ensomheds-Fristed,  Taarnet  i 
Muren.  Da  Henrik  af  Na- 
varra  efter  sine  nærmestes 
Raad  og  Paalæg  ægtede  Mar- 
guerite af  Valois  (Fig.  122), 
Kongens  Søster,  førte  dette 
Bryllup  ikke  blot  faa  Dage 
efter  til  det  voldsomme  Vul- 
kanudbrud: Barthoiomæus- 
Natten,  men  tændte  i  Brud- 
gommens Sind  en  Trang  til 
Daad,  der  holdt  sig  usvækket 
og  brændte  med  stadigt  klarere 
Flamme  et  helt  Liv  igennem. 
Selv  hvor  de  to  Meningsfæller  og  Aandsfrænder  i  hine  Aaringer 
tilbragte  Dagen  tilsyneladende  ens,  til  Hest  og  i  Virksomhed, 
hvilken  Forskel  dog  midt  i  Ligheden!  Begge  satte  maaske  Foden 
i  Stigbøjlen  med  en  venlig  Spøg  til  Omgivelserne  og  et  Klap  til 
Hesten,  men  Montaigne  for  i  et  ti  Timers  Ridt  at  synke  bestan- 
dig dybere  hen  i  sig  og  sine  Tanker,  drømme  sig  om  muligt  bort 
fra  den  sidste  Skranke:  sig  selv;  Henrik  af  Navarra  for  at  ile 


Fig.  122.  Marguerite  af  Frankrig  (af  Valois) 
1553—1615;  ægtede  1572  Henrik  af  Na- 
varra. 
(Efter  de  la  Mesangére.) 

fra  Kamp  til  Kamp,  føre  ved  Snildhed  og  Vaabendaad  sin  faa- 
tallige  Flok  til  Flertal  og  Sejr. 

Da  sluttelig  Montaigne  udaandede  under  Messen,  just  idet 


'■v 


Fig.  123.   Kon;;  Henrik  IV  af  Frankrig. 
(Tegning  i  Bibliothéque  Nationale,   Paris.) 


Hostien  opløftedes,  lod  omtrent  samtidigt  Henrik  af  Navarra 
(Fig.  123)  ogsaa  læse  Messe,  men  løftede  med  det  samme  sin 
Haand  efter  Frankrigs  Krone  og  greb  den,  thi  „Frankrigs  Krone 
er  vel  en  Messe  værd". 

Og  dog  var,  trods  al  ydre  Ulighed,  den  indre  Lighed  og  Fæl- 
lessynet  vedblivende  det  samme.  Det  var  et  og  samme  Udslag 
af  Tolerance,  hvad  enten  Montaigne  skyede  hver  Strid  om  kirke- 
lige Sager,  eller  Henrik  IV  i  det  „nantiske  Edikt"  sluttelig  gav 
Huguenotter  politisk  Sikring  for  deres  Religionsfrihed. 

Det  var  et  og  samme  Hensyn  til  den  enkeltes  Ret  og  Krav 
paa  Frihed,  hvad  enten  Montaigne  søgte  at  bestemme  sit  Enkelt- 
væsens Form  med  dets  Hang  og  Vaner,  eller  naar  Henrik  IV 
som  Frankrigs  Konge  viede  al  sin  Kraft  til  at  fremme  sit  Folks 
Lykke,  værne  om  hver  enkelts  Hjem  og  Velfærd. 

Men  for  Montaigne  snævredes  —  ifølge  Forholdenes  Natur 
og  den  Opgave,  Livet  syntes  at  have  sat  ham  —  Grænserne 
mere  og  mere  ind,  til  ham  selv,  hans  berettigede  Form,  hans 
indre  Patron.  For  Henrik  IV  derimod  udvidedes  Grænserne, 
han  voksede  til  at  føle  sig  selv  som  Frankrig,  blive  dets  Form, 
dets  Patron. 

Intet  Under,  at  taknemlige  Landsmænd  mindes  dem  begge 
og  med  Forkærlighed  ynder  at  nævne  dem  sammen. 


16 

Vil  vi  til  Slut  kaste  et  Blik  tilbage  paa  hele  Udviklingen  af 
Forholdet  mellem  Mand  og  Kvinde  i  Frankrig  i  det  16.  Aar- 
hundrede,  saa  er  der  visse  Ejendommeligheder,  som  især  for 
en  Nordbo  falder  stærkt  i  Øjnene. 

Hertil  hører  først  og  fremmest,  at  de  tilgrundliggende  Tanker 
er  skarpere,  mere  hensynsløst  tænkte,  og  den  dertil  svarende 
Virkelighed  —  Bruddet  med  det  gamle  —  voldsommere  gennem- 
ført i  Frankrig  end  i  Norden.  Rabelais'  Livsglæde,  Montaignes  Paa- 
visning  af  Kønsdriftens  Uimodstaaelighed,  Calvins  Følgestreng- 
hed i  hele  sin  religiøse  Opfattelse  er  alle  ligesom  af  en  højere 
Grad  end  Luthers.  Det  samme  gælder  Virkelighedens  og  Brud- 

dets  Dybde.  Den  herskende  Usædelighed,  baade  ved  Hoffet  og 
i  Folkets  brede  Lag,  lod  sig  ikke  afhjælpe  gennem  Ægteskab, 
tværtimod,  den  undergravede  først  og  fremmest  dette.  Og  den 
Kirke,  som  Calvin  stiftede,  var  ligesom  den  franske  Tredive- 
aars- Borgerkrig,  som  den  fremkaldte,  mere  grusom  og  blodig 
end  andetsteds. 

Tilsyneladende  var  da  Forholdene  i  Frankrig  som  skabte  til 
at  naa  videre  end  i  Norden. 

Men  dette  hæmmedes  atter  ved,  at  Føreren  i  Frankrig  ikke 
som  Luther  i  Tyskland  var  een,  men  delt  i  tre,  hver  tilhørende 
sit  Slægtled.  Medens  Luther  i  Tyskland  frejdigt  gik  paa  med  sit 
forløsende  Budskab,  afsved  og  svækkede  de  tre  Tænkere  i 
Frankrig,  hver  beundret  af  sin  Tidsalder,  gensidigt  hinanden. 
Rabelais'  Livsglæde  blev  dum  og  barnagtig  sammenlignet  med 
Calvins  skærende  Alvor.  Og  denne  rustedes  sløv  i  Montaignes 
alt  opløsende  Tvivl. 

Hertil  kom  endelig,  at,  skøndt  hver  af  de  tre  franske  Tænkere 
paa  sin  Vis  tænkte  mere  gennemført  end  Luther,  saa  savnede 
de  den  Ensidighedens  Styrke,  som  han  besad.  De  tænkte  og 
talte  hver  om  saa  meget  andet  end  blot  om  Forholdet  mellem 
Mand  og  Kvinde.  Men  for  Luther  rullede  Religion  og  Ægteskab 
sammen  i  eet,  saa  at  det  knudeknyttet  blev  Livets  Hovedind- 
hold. En  saadan  Tamp  var  maaske  ikke  et  dødbringende  An- 
grebsvaaben  overfor  Romerkirken,  men  i  Line,  svunget  omkring 
paa  Fladjord,  et  ypperligt  Middel  til  at  faa  hele  Flokken  i  Kres 
og  til  Hop  i  Takt. 

Man  seer  da  det  Særsyn  i  Frankrig,  at  den  sejrrige  Haand, 
for  hvilken  Kirkens  gamle  Opfattelse  stadig  maatte  vige,  hvergang 
efter  Slaget  ligesom  raktes  bagud  paany  til  at  rejse  den  faldne. 
Rabelais'  glade  Livssyn  med  Ægteskabets  Pris  sejrede  virkelig, 
forsaavidt  den  nye  Lære  tillod  alle,  ogsaa  gejstlige,  at  gifte  sig 
til  gensidig  Hjælp.  Men  hvor  blev  efter  Calvins  Lære  Glæden 
af  i  disse  Ægteskaber,  og  hvor  den  indbyrdes  Hjælp?  Forpint 
og  skræmt  slæbte  enhver,  der  ærligt  tænkte  tilbunds,  sig  ensomt 
fremad.  Fremtidens,  Evighedens  Salighed  afhang  jo  ikke  af  egen 

Vandel,  endsige  af  hvad  Mand  og  Hustru  kunde  hjælpe  hinanden 
med.  Saligheden  var  i  Ordets  egentligste  Forstand  et  Lykketræf. 
Den  beroede  alene  paa,  om  der  paa  ens  Lod  i  Verdensskæbnens 
guddommelige  Lykkepotte  stod:  „Forstødt"  eller  „Udvalgt". 
Og  al  Sandsynlighed  talte  imod,  at  de  gode  Lodder  skulde  komme 
parvis  ud  sammen,  en  til  hver  af  Ægtefællerne,  endsige  klump- 
vis, saa  at  Børnene  kunde  følge  med. 

Mod  al  denne  Rædsel  stemmede  Montaigne  op  ved  sit  men- 
neskelige Raad:  Lav  ikke  nye  Kirkelærer,  og  hug  ikke  hinanden 
ned  for  Troens  Skyld!  Hvad  nyt  I  laver,  bliver  kun  værre  end 
det  gamle,  og  I  veed  jo  dog  intet.  Selv  i  det  simpleste  menne- 
skelige Forhold  —  Forholdet  mellem  Mand  og  Kvinde  —  er  vi 
dunkle  Drifter  undergivne,  kender  ikke  vort  eget  bedste.  Køns- 
driften raser  blindt  og  vildt  og  gør  os  til  latterlige  Dyr.  Og  svar 
dig  selv  ærligt:  hvad  er  egentlig  at  foretrække,  Ægteskab,  For- 
elskelse eller  drømmende  Synken  hen  i  sig  selv.  Men  veed  du 
end  ikke  dette,  saa  døm  mildt,  bliv  hvor  du  er  sat,  og  søg  din 
Styrke  i  taalsomt  og  i  Ligevægt  at  vippe  paa  det  ubekendte! 

Da  disse  Ord  udtaltes,  havde  de  Ram  til  alle  Sider,  baade  til 
Huguenotter  og  Katoliker,  og  overhovedet  til  enhver  altfor  selv- 
sikker under  en  hvilken  som  helst  Form.  Den  store  Tolerance, 
som  her  prædikedes,  fik  sit  politiske  Udtryk,  da  under  Hen- 
rik IV  det  „nantiske  Edikt"  stillede  Huguenotter  og  Katolikker 
lige. 

Men  Montaignes  Lære  havde  to  Sider.  Ikke  tilfældigt  var 
han  paa  sin  Rejse  bleven  udnævnt  til  Æresborger  i  Rom.  Han 
var  Katolicismens  Hjem  en  god  Støtte.  Vel  forkyndte  han  nem- 
lig Tolerancens  nye  Evangelium,  men  samtidigt  anbefalede  han 
dog  paa  det  varmeste  at  holde  sig  til  den  gamle  Tro  og  ikke  for- 
kvakle det  ubekendte  ved  at  ville  lære  noget  nyt.  Hvad  var 
imidlertid  den  gamle  Tro  og  de  gamle  Sæder  andet  end  Katoli- 
cismens Lære  og  de  dertil  svarende  Love,  Skikke  og  Vedtægter? 
Montaigne  —  Tvivleren  —  var  Katolicismens  ypperste  For- 
kæmper. 

Vanskeligst  faldt  dette  at  hævde  overfor  hans  Opfattelse  af 

Forholdet  mellem  Mand  og  Kvinde.  Dog  Katolicismen  havde 
vidst  at  tilegne  sig  og  indordne  under  sig  mere  genstridigt 
Stof  end  som  saa.  Montaigne  var  ganske  vist  en  skrøbe- 
lig Katolik,  en  Lægmand,  en  overdreven  Tvivler,  Men  læg 
Mærke  til  dette:  han  var  en  ærlig  Mand.  Han  fordulgte  intet  af, 
hvad  der  fyldte  og  pinte  ham,  men  skriftede  det  alt.  Hans  Bog 
er  et  Skriftemaal,  en  martret  Sjæls  Selvbekendelse,  en  tillidsfuld 
Henvendelse  dér,  hvor  Trøst  og  Naade  er  at  finde.  Han  er  en 
angrende  Katolik. 

Derfor  er  han  ogsaa  et  ophøjet  Eksempel  paa,  hvorledes  alle, 
der  deler  Mening  med  ham  angaaende  Forholdet  mellem  Mand 
og  Kvinde,  alle,  der  har  syndet  som  han,  bør  bære  sig  ad.  Kom- 
mer hid  til  Skriftestolen  allesammen,  Mænd  og  Kvinder!  I  Kir- 
kens Moderskød  er  Lise  at  hente,  Bod  at  finde  for  hver,  der  i 
Løndom  udøser  sin  Sjæl.  Ti  ave  Mariaer  læste  i  Rad,  to  gode 
Vokslys,  af  de  store,  til  Alteret,  og  et  rundeligt  Bidrag  efter  Evne 
til  den  nye  Messehagel!  Saa  vil  Herren  i  sin  Miskundhed  give 
dig  den  Syndsforladelse,  som  Kirkens  ringe  Tjener  her  har  til- 
sagt dig.  Gak  bort,  synd  ikke  mere,  og  kom  i  hvert  Fald  igen 
næste  Lørdag! 

Saa  nemt  faldt  det  overfladisk-kirkeligt  at  tage  Montaigne  til 
Indtægt.  Hertil  bidrog  ogsaa,  at  den  yderste  Fløj  indenfor  den 
franske  Kirke,  der,  hvad  Læren  om  den  evige  Forudbestemmelse 
angik,  delte  Mening  med  Calvin,  —  de  saakaldte  „Jansenister" 
med  den  berømte  Pascal  som  Ordfører  —  stærkt  angreb  Mon- 
taigne. Disse  Jansenister  kunde  det  være  svært  nok  for  Romer- 
kirken ogjesuiterne  at  faa  Bugt  med.  Men  at  Calvins  Tilhængere, 
Huguenotterne,  med  deres  nantiske  Edikt  var  en  Haan  mod 
Konge  og  Pave,  var  let  at  bevise. 

Ludvig  den  Fjortende  forstod  dette.  Derfor  ophævede  han 
det  nantiske  Edikt  og  undertvang  skaanselsløst  Huguenotterne, 
indtil  al  deres  Gift  formentlig  var  presset  ud  af  Folkelegemet. 

Men  hvad  Forholdet  mellem  Mand  og  Kvinde  angik,  lod 
Ludvig  den  Fjortende  af  egen  Tilbøjelighed  og  naturlig  Takt, 
hvad  det  franske  Folk  havde  dannet,  atter  komme  til  sin  Ret. 

Troels-Lund:   Historiske  Fortællinger  VII  22 

Det  tidligste  franske  Svar  paa  Forholdet  mellem  Mand  og  Kvinde 
var  jo  den  ridderlige  Damedyrkelse.  I  det  16.  Aarhundrede  var 
Spørgsmaalet  buldret  i  Kog.  Men  naar  man  udskilte  den  over- 
spændte Revolutionsmand  Calvin  og  hans  Bande  Huguenotter, 
var  saa  ikke  —  forstaaende  seet  —  Rabelais  og  Montaigne  blot 
en  videre  Gennemføren  af  det  gamle  Svar.  Rabelais  en  Smule 
vel  grovkornet  og  gemytlig,  men  klar  i  det  væsentlige.  Montaigne 
med  sit  fine,  overlegne  Smil,  allerkæreste  i  sin  vittige  Tvivl  om, 
hvad  der  var  at  foretrække:  en  Hustru  til  Økonomi  og  til  Børn, 
eller  en  lille  amie  for  l'åme  og  l'amour,  eller  —  hvad  veed  jeg? 
—  maaske  begge  i  Forening. 

Men  den  nye  Tid:  Kongelig  Enevælde  i  Pagt  med  Romer- 
kirken, krævede  en  ny  Betegnelse  for  det  gamle  Indhold. 
„Kvindedyrkelse"  lød  lidt  vel  gammeldags  og  med  et  Stænk  af 
bespotteligt.  Rabelais'  Form  var  for  plump,  Montaignes  for  frit 
talende.  Det  gjaldt  om  at  finde  et  Udtryk  for  elastisk  Ulastelig- 
hed. Man  fandt  det  i  „Galanteri". 

Herved  forstodes  det  Forhold  mellem  Mand  og  Kvinde,  hvor 
under  Selskabelighedens  slebne  Former  den  muntre  Sommer- 
fugleleg smilende  fandt  Sted  i  alle  dens  Overgange  fra  yndefuld 
Flagren  til  skjult  Favntag. 

Livet  er  en  ophøjet  Harmoni.  Øverst  det  uudsigelige,  Gud. 
Under  ham  de  to  af  ham  selv  indstiftede  Myndigheder,  Kongen 
og  Kirken,  der  begge  fjedre  i  Storhed,  Anstand  og  Naade.  Un- 
derst endelig  som  Afglans  af  disse  det  mangfoldige  Forhold  mel- 
lem Mand  og  Kvinde,  hvor  ogsaa  Bølgelinjen  gaar  i  det  mindste 
mellem  Skønhed,  Anstand  og  sød  Naade. 

Stundom  hviler  selv  Konge  og  Kirke  ud  i  denne  Hyrdegen- 
givelse af  det  Højere.  Ludvig  den  Fjortende  fandt  hos  Louise 
de  la  Valliére,  Madame  de  Montespan  og  Fontanges  en  passende 
Afveksling  i  sit  Ægteskab  og  sluttelig  i  Madame  de  Maintenon  en 
trofast  Plejerske  af  ham  selv  og  hans  kirkelige  Interesser.  Og 
for  Kirkens  Mænd  blev  Forholdet  nedefter  let  og  tiltrækkende 
ved  den  dobbelte  Magt  til  at  modtage  en  Kvindes  Gunst  og  bag- 
efter mildt  tilgive  det  i  Skriftestolen. 

Under  slige  lempelige  Vilkaar  var  der  ingen  Anledning  til  at 
udskille  sig  af  den  franske  Kirke  paa  Grund  af  dens  Lære  og 
Tugt. 

Da  Bruddet  endelig  skete,  blev  det  ikke  blot  med  Pave  og 
Kirke,  men  med  Konge  tillige.  Reformationen  blev  til  Revolu- 
tion. 

Anmærkninger  og  Henvisninger  til  VII  Bog 

NYE  TANKER  I  DET  16.  AARHUNDREDE 

udkom  1909  ledsaget  af  følgende  Fortale: 

„I  denne  lille  Bog  har  jeg  søgt  at  give  et  Overblik  over  de  nye  aandelige  Bevægel- 
ser, der  opstod  rundt  om  i  Evropa  i  det  16.  Aarhundrede.  I  kun  lidet  ændret  Form 
sysselsætter  mange  af  disse  Tanker  fremdeles  Sindene,  hvad  enten  dette  nu  er  et  Ud- 
tryk for,  at  de  endnu  ikke  er  fuldt  gennemtænkte,  eller  at  enkelte  af  dem  maaske 
ingensinde  lader  sig  klare  af  den  menneskelige  Erkendelse. 

Omtrent  samtidigt  med,  at  jeg  udgiver  dette  Skrift,  er  det  med  ringe  Afvigelser 
blevet  trykt  i  den  danske  og  svenske  Udgave  af  „Verdenskulturens"  V  Bind  under  Tit- 
len: „Aandsstrømninger  i  aet  16.  Aarhundrede". 

Naar  jeg  har  ønsket  at  udgive  det  som  en  selvstændig  Bog,  er  det  fordi  den  for  en 
Del  danner  Supplement  til  mit  større  Arbejde  „Dagligt  Liv  i  Norden  i  det  16de  Aar- 
hundrede". Jeg  forsøgte  deri  saa  nøjagtigt,  som  jeg  formaaede,  at  beskrive  Forholdene 
indendørs  i  Norden  i  det  16de  Aarhundrede.  Men  for  mangen  Lysnings  Vedkommende 
maatte  jeg  nøjes  med  at  sige,  at  Glimtet  kom  udefra.  I  dette  lille  Skrift  vender  Læse- 
ren og  jeg  Ryggen  til  den  nordiske  Stue  og  ser  ud  ad  Vinduet  paa  Vejret  derude, 
hvorfra  Glimtene  kommer.  Vi  gaar  udenfor  og  søger  at  danne  os  et  Overblik  over  det 
optrækkende  Vejr,  bedømme  dets  Styrke,  Fart  og  Retning,  se,  om  Nedslagene  tænder, 
og  om  Uroen  faar  Luft  i  frugtbar  Væde.  Et  saadant  Udblik  vil  stundom  kunne  over- 
bevise om,  at  det  egentlig  kun  var  en  Snip  af  Vejret,  der  kom  over  vort  Hus,  det 
meste  rasede  ud  andetsteds,  men  baade  Nedbør  og  Afsvaling  kom  mange  til  gode. 

Februar  1909.  _      ,    „ 

Tr.-L. 

ÆGTESKAB  OG  TROSBEKENDELSE 

(HENRIK  VIII  AF  ENGLAND) 

og 

MAND  OG  KVINDE, 

RENÆSSANCE-BRYDNINGER  HOS  DE  LATINSKE  FOLK, 

har  ikke  tidligere  været  tr\kte. 

Side  246.  ')  De  fleste  Prosa-Citater  af  Rabelais'  Roman  er  her  gengivne  i  S.  C. 
Broberg's  Oversættelse.  (Mester  Rabelais  Kbhvn.  1884.) 

DEN  17.  Novbr.  1558  døde  Dronning  Maria  af  England.  Faa 
Timer  efter  kaldtes  i  Parlamentet,  der  just  var  samlet, 
Underhusets  Medlemmer  til  et  Møde  i  Overhuset  (Fig.  1).  Lord- 
kansleren meddelte  her  Dronningens  Død  og  udtalte,  at  Kronen 
altsaa  nu  ifølge  Guds  Vilje  var  gaaet  over  til  Frøken  Elisabeth. 
Begge  Huses  Medlemmer  svarede  med  Raabet:  „Gud  bevare 
Dronning  Elisabeth!  Hun  herske  længe  og  lykkeligt!" 

Kort  efter  forkyndte  Herolder  paa  Gadehjørnerne  Nyheden 
til  Londons  Befolkning.  Men  længe  forinden  var  den  bleven 
bragt,  saa  hurtigt  en  Hest  kunde  løbe,  de  fire— fem  Mil  ud  mod 
nord  til  Hatfield-Hus,  hvor  Frøken  Elisabeth  opholdt  sig  som 
Fange.  Om  Morgenen  havde  hun  ikke  maattet  gaa  længere  end 
til  Egetræet,  der  endnu  staar  i  Slotshaven.  Nu  var  hele  England 
hendes. 

Nogen  synderlig  Sorg  vakte  Efterretningen  ikke,  hvor  den 
bredte  sig  i  Landet.  Dertil  havde  den  „blodige"  Marias  fem 
Regeringsaar,  med  den  voldsomme  Tilbagevending  til  Katolicis- 
men, været  altfor  uhyggelige.  Saa  mange  bekendte  Mænd  var 
under  hende  blevne  brændte  eller  halshuggede,  at  der  knap 
gaves  nogen  Slægt  mere,  uden  at  den  jo  var  mærket.  Hendes 
Giftermaal  med  Kongen  af  Spanien,  Philip  II,  havde  aldrig  været 
folkekært  i  England.  Sæt  de  havde  faaet  Børn,  vilde  England 
jo  have  været  fordømt  til  engang  at  skulle  forenes  med  Spa- 
nien under  samme  Hersker,  synke  ned  til  et  Lydland  ligesom 
Nederlandene,  Neapel  og  alle  de  andre  Lande,  som  det  span- 
ske Kongehus  efterhaanden  havde  samlet  til  sig  ved  Gifter- 

maal.  Krigen  med  Frankrig  endelig,  som  Philip  II  havde  faaet 
sin  Hustru  og  England  indviklet  i,  var  ilde  set.  Tabet  af  Caiais, 
den  eneste  engelske  Havn  paa  Fastlandet,  den  gamle  Udfalds- 
port mod  Syd,  var  gaaet  enhver  Englænder  nær  til  Hjerte.  Selv 
Katolikerne  i  England  følte  da  Dronning  Marias  Død  som  en 
Blanding  af  et  Tab  og  en  Lettelse.  For  Protestanterne  var  den 
Budskabet  om,  at  Mareridtets  Tid  var  omme,  den  onde  Drøm 
forbi.  Befrielsens  Stund  endelig  slaaet. 

Denne  Stemning  gav  sig  Luft,  da  Dronning  Elisabeth  (Fig.  2) 

Fig.  1.   Parlamentsbygningen  og  W'estminster  Abbedi  o.  Aar  1600. 
(^)i■.  HoUar.) 

nogle  Dage  efter  holdt  sit  Indtog  i  London.  Under  ustandselig 
Jubel  fra  Mængden,  der  fyldte  hver  Plet  paa  Gader,  Bislag, 
Karnapper  og  Tagrygge,  banede  Toget  sig  med  Møje  Vej.  Alle 
vilde  se,  tilraabe,  velsigne  Befriersken.  Rank,  kraftigt  bygget, 
ungdomsfrisk,  med  skære  Farver,  rødligt  Haar,  mild  og  dog 
skarp  i  Blikket,  ejede  hun  meget  af  den  vindende  Højhed,  som 
et  Folk  venter  hos  sin  Hersker.  Idet  hun  paa  denne  Dag  i  et 
Nu  vandt  alle  Hjerter,  blev  hun  sig  samtidigt  denne  sin  Evne 
fuldt  bevidst.  Fra  nu  af  og  indtil  sit  70.  Aar  krævede  hun  det 
som  sin  Ret,  at  enhver,  paa  hvem  hun  saa,  skulde  paa  engang 
blive  indtaget  i  Kvinden  og  bøje  Knæ  for  Dronningen. 

Toget  standsede  ved  Tower  (Fig.  3  og  4),  hvor  Elisabeth  steg 

af,  knælede  i  alles  Paasyn  og  takkede  Gud  for  sin  Frelse  fra 
alle  de  Forfølgelser,  hun  tidligere  havde  været  udsat  for. 
Hun  havde  god  Grund  til  at  standse  netop  her.  Sidste  Gang, 


Fig.  2.  Dronning  Elisabeth  som  ung  Pige,  omtrent  1547. 
(Maleri  i  U'indsor.) 


hun  havde  været  her,  var  den  Dag,  da  hun  paa  sin  Søster,  Dron- 
ning Marias  (Fig.  5)  Befaling  trods  sine  Bønner  og  Paastand  om 
Uskyld  var  bleven  bragt  hid  for  pinligt  at  forhøres  angaaende 
Delagtighed  i  Wyatts  Sammensværgelse.  Ogsaa  dengang  havde 
Folket  flokket  sig  om  hende.  Deltagende,  men  tavst  havde  man 
fulgt  den  aabne  Bærestol,  hvori  hun  sad,  bleg,  stolt,  med  til- 

Troels-Lund:   Historiske  Fortællinger  \'III  2 

kæmpet  Fatning.  Men  da  hun  efter  Forhøret,  uden  at  have  ladet 
sig  aftvinge  nogen  Tilstaaelse,  atter  var  bleven  bragt  ud  paa  Ga- 
den, havde  den  almindelige  Deltagelse  givet  sig  Luft  i  en  Jubel 


Fig.  4.   Drabant  i  Tower,  i  Dragt  fra  Henrik  V'lITs  Tid. 


saa  begejstret  og  varm,  at  den  havde  vakt  Skinsyge  og  Frygt 
selv  hos  hendes  Søster,  der  bar  Kronen. 

Ogsaa  hendes  Svoger,  Philip  II,  havde  dengang  mærket  sig 
denne  Jubel  og  —  i  Tide  betænkt  paa  alle  Tilfælde  —  hemme- 
ligt sendt  hende  Bud,  at  han  var  hendes  Ven,  paa  hvem  hun 

trygt  kunde  stole,  han  vilde  ikke  forlade  hende.  Da  Dronning 
Maria  senere  tydeligt  nok  tæredes  hen,  saa  at  man  maatte  være 


Fig.  5.   Dronning  Maria  af  England  t  1558. 
(Maleri  af  Holbein,  tilh.  Jarlen  af  Exeter.) 


forberedt  paa  hendes  Død,  havde  han  atter  ydet  sin  Svigerinde 
Bistand.  En  spansk  Udsending  havde  for  det  engelske  Statsraad 
talt  hendes  Sag  saa  vel,  at  Flertallet,  skøndt  Katolikker,  var 
gaaet  ind  paa  at  godkende  hendes  Arveret  til  Tronen, 

Nu,  efter  Elisabeths  Tronbestigelse,  nærmede  Philip  II  sig 
paa  ny.  Saa  sømmeligt  som  det  lod  sig  gøre  af  en  sørgende  Enke- 
mand, anholdt  han  om  sin  Svigerindes  Haand.  Ikke  af  nogen 
sær  Hjertets  Tilbøjelighed.  Elisabeths  sværladne  Skønhed  til- 
talte ham  næppe  mere  end  Søsterens  visnede.  I  dem  begge  saa 
han  kun  eet,  et  uundgaaeligt  Tilbehør  for  den,  der  vilde  erhverve 
England. 

Men  netop  af  samme  Grund  maatte  denne  Bejler  forekomme 
Elisabeth  mislig.  Det  kunde  maaske  nok  smigre  hendes  For- 
fængelighed straks  at  have  vundet  denne  kolde  Spanier,  Evro- 
pas  bedste  Parti  og  eleganteste  Mand.  Et  fortsat  Forbund  med 
Spanien  vilde  i  visse  Maader  være  en  Betryggelse  for  England, 
et  Giftermaal  med  dets  Konge  det  sikreste  Middel  for  Elisabeth 
til  at  vinde  sine  katolske  Undersaatter.  Men  Prisen  var  for  høj. 
Englands  og  hendes  Selvstændighed  gik  tabt  med  det  samme. 
Hvo  borgede  for,  at  dette  Giftermaal  med  to  Søstre,  hvilket  jo 
var  i  Strid  med  Kirkens  Love,  ikke  vilde,  selv  om  Philip  II  nu 
erhvervede  Pavens  Tilladelse  dertil,  en  skønne  Dag  kunne  ende 
med  at  ophæves  som  ulovligt?  Elisabeths  hele  Adkomst  til  Tro- 
nen beroede  jo  paa,  at  hendes  Fader,  Henrik  VIII  (Fig.  6)  efter 
23  Aars  Ægteskab  havde  forskudt  sin  første  Dronning,  en  spansk 
Prinsesse,  den  nys  afdøde  Dronning  Marias  Moder,  fordi  hun 
tidligere  havde  været  gift  med  hans  Broder.  Derpaa  havde  Hen- 
rik VIII  imod  Pavens  Vilje  ægtet  Anna  Boleyn  (VII  165—77),  og 
Frugten  af  dette  Ægteskab  var  netop  Elisabeth.  Det  kunde  være 
en  smuk  Fremtidsudsigt,  om  denne  gamle  Brøde  mod  Kirken  og 
Spanien  ved  Lejlighed  skulde  sones,  Kongen  af  Spanien  lade 
Paven  opløse  sit  ulovlige  Ægteskab  med  Kætterens  uægte  Dat- 
ter, og  Philip  II  forskyde  Elisabeth,  men  beholde  —  England. 

Nej,  der  maatte  ubetinget  gives  Afslag  paa  Frieriet.  Men  sæt 
nu,  at  Philip  II  i  Vrede  herover  ægtede  en  Prinsesse  af  Frank- 
rig, med  hvilket  England  jo  laa  i  Krig,  og  saa  til  Hævn  førte  de 
to  Rigers  samlede  Vaabenmagt  mod  Elisabeth.  Just  ved  at  afslaa 
Giftermaalet  kunde  hun  miste  England.  Ordene  maatte  da  nøje 
afvejes.  —  Svaret  kom  til  at  lyde,  at  hun  vilde  forhandle  med 
Parlamentet  om  Kongens  Giftermaalsforslag.  Men  eet  kunde 

han  være  forvisset  om:  hvis  hun  nogensinde  indlod  sig  i  Ægte- 
skab, vilde  hun  ikke  foretrække  nogen  som  helst  anden  for 
ham.  Da  Philip  II  senere  trængte  paa  og  forlangte  bestemt  Be- 
sked, svarede  hun,  at  hun  nærede  Skrupler  paa  Grund  af  deres 

altfor  nære  Slægtskab.  Til- 
ladelse til  at  ægte  sin  afdøde 
Hustrus  Søster  kunde  end 
ikke  Paven  give,  thi  hun  er 
for  Gud  Ens  egen  Søster,  da 
Mand  og  Hustru  er  eet.  Hun 
maatte  da  give  Afkald  paa  at 
ægte  ham.  Men  heraf  fulgte, 
at  hun  heller  aldrig  vilde  ind- 
lade sig  i  Ægteskab  med  nogen 
anden. 

Elisabeth  var  næppe  klar 
over,  hvor  afgørende  dette 
Svar  skulde  blive.  Endnu  i 
mange,  mange  Aar  efter  flok- 
kedes Bejlere  om  hende,  Un- 
dersaatter  saa  vel  som  frem- 
mede Landes  Herskere.  Alene 
fra  Norden  meldte  sig  to  Kon- 
ger. Frederik  II  havdeallerede 
som  Barn  været  bragt  i  For- 
slag, og  efter  at  han  1 559  havde 
overtaget  Styret  i  Danmark 
og  Norge,  friede  han  paa  ny. 
Erik  XIV  kunde  1560  anbefale 
sig  med,  at  han  nu  var  Konge 
i  Sverige.  Til  disse  som  til  alle  andre  Partier,  der  bragtes  paa 
Bane,  havde  hun  de  elskværdigste  Former  for  Omsvøb  og  Af- 
slag til  Rede.  Giftermaals-Forslag  blev  overhovedet  et  staaende 
Led  i  hendes  Politik.  Ikke  blot  og  bart  paa  Skrømt.  Som  Kvinde 
indkasserede  hun  hvert  Tilbud  og  hver  Hyldest  som  noget,  der 
med  Rette  tilkom  hende,  ja  som  noget,  hvorpaa  hun  netop  med 


Fig.  6.   Henrik  VIII  af  England. 

(Tegning  af  Hans  Holbein  den  Yngre.    Hardwick 
i  England.) 

Aarene  vandt  Hævd.  En  menneskelig  Erstatning  for  det  Afkald, 
som  Englands  Krone  paalagde  hende.  Thi  med  stigende  Klarhed 
indsaa  hun  i  sit  Inderste,  at  just  som  Dronning  var  hun  bunden, 
bunden  som  ingen  anden  i  sit  Valg.  Som  Englands  Dronning 
var  ingen  uden  en  Konge  af  Spanien  eller  af  Frankrig  hende 
værdig.  Men  netop  af  politiske  Grunde  kunde  hun  ikke  ægte 
nogen  af  disse.  Selv  gav  hun  denne  Forstaaelse  det  smukke, 
bevingede  Udtryk,  at  hun  ikke  agiede  at  gifte  sig  med  nogen, 
da  hun  alt  var  formælet  med  sit  Folk. 

Men  ærgerligt  var  det  dog  at  være  Vidne  til,  hvorledes  en 
anden  samtidig  Dronning,  Medbejlersken  mod  Nord,  Maria 
Stuart  (Fig.  7),  drev  Politik  netop  i  Form  af  fuldbyrdede  Ægte- 
skaber. Hun  var  gift  først  med  en  Konge  af  Frankrig,  saa  med 
en  Fætter  af  skotsk  Kongeslægt  og  blev  sluttelig  bortført  af  en 
Jarl.  Intet  politisk  Skaktræk  har  vistnok  fyldt  Elisabeth  med  saa 
levende  Interesse,  som  da  der  engang  var  Udsigt  til  at  tæmme 
Maria  Stuart  og  hendes  Planer  ved  at  faa  hende  gift  med  en 
blot  engelsk  Undersaat,  en  af  Elisabeths  aflagte  Yndlinge. 

Saa  klart  anvist  af  Forholdene  som  Dronning  Elisabeths  ydre 
Politik  var,  maatte  ogsaa  den  indre  være.  Som  Henrik  VIII's 
protestantiske  Datter  maatte  hun  værne  sine  protestantiske  Un- 
dersaatter,  der  havde  været  blodigt  forfulgt  under  hendes  katol- 
ske Søster  Maria.  Hun  maatte  om  muligt  bilægge  Striden  og 
skaffe  ordnede  Forhold.  Alt  dog  i  Faderens  og  Farfaderens  Aand, 
der  som  Familjepræg  ytrede  sig  fuldt  saa  skarpt  hos  hende  som 
hos  nogen  af  Slægten:  Kongemagten  burde  bevares,  om  muligt 
øges,  Parlamentets  Indflydelse  benyttes  hertil  under  Form  af 
at  agtes. 

En  af  de  første  Regeringshandlinger,  som  Elisabeth  foretog 
sig,  var  at  befale,  at  hendes  Faders  Gravmæle,  som  hendes 
Søster  havde  ladet  jævne  med  Jorden,  skulde  rejses  paa  ny. 
Kort  efter  fulgte  en  ny  Tilkendegivelse.  Førend  hun  besøgte  en 
Højmesse,  havde  hun  forbudt  den  Biskop,  der  forrettede  Tje- 
nesten, paa  katolsk  Vis  at  løfte  det  indviede  Brød  og  Vin  op, 
for  at  Folket  kunde  tilbede  det.  Biskoppen  vægrede  sig  imidler- 
tid ved  at  udelade  „Hostiens"  Opløftelse.  Som  Svar  rejste  hun 

Fig.  7.   Maria  Stuart  f  1587. 
(Maleri  tilh.  Jarlen  af  Morton.) 

sig  og  forlod  med  hele  sit  Følge  Kirken,  just  som  denne  Guds- 
tjenestens Hoveddel  skulde  foregaa. 

Klogt  støttende  sig  til  Parlamentet,  som  hun  først  lod  vedtage 
de  fornødne  Lovbestemmelser,  brød  hun  derpaa  med  Paven, 
inddrog  atter  Kirkegodset,  der  var  blevet  tilbagegivet  under  hen- 
des Søster^  og  skabte  en  ny  Kirkeordning,  en  selvstændig  engelsk 

Statskirke  afhængig  af  Kronen,  uafhængig  af  Rom.  Enhver,  der 
beklædte  en  offentlig  Stilling,  gejstlig  eller  verdslig,  skulde  af- 
lægge Ed  paa  denne  nye  Ordning.  Ikke  mindre  end  13  Biskop- 
per og  24  Dekaner  foruden  en  Mængde  lavere  Gejstlige  vægrede 
sig  vel  ved  at  aflægge  Eden,  og  afskedigedes  derfor.  Men  det 
lykkedes  dog  Elisabeth  ved  en  Blanding  af  Fasthed  og  Efter- 
givenhed at  bringe  nogenlunde  Ro  til  Veje.  Vel  led  den  nye 
Kirke  af  enkelte  Mangler.  Haandspaalæggelsen  ved  Indvielsen 
af  den  nye  Erkebisp  af  Canterbury  f.  Eks.  var  ikke  ganske  paa- 
lidelig,  idet  ingen  af  de  fire,  der  indviede  ham,  virkelig  beklædte 
noget  Bispeembede.  Men  Dronningen  ydede  her  en  værdifuld 
Haandsrækning  ved  af  egen  Magtfuldkommenhed  at  erklære 
det  manglende  for  fyldestgjort.  Med  selvstændig  Fortøjning  til 
Oldkirken  laa  da  nu  den  engelske  Kirkeskude,  forsvarligt  ud- 
halet i  alle  Maader,  rustet  af  Parlamentet,  med  hjemmehyret 
Mandskab,  men  helt  og  holdent  under  Hendes  Majestæts  Kom- 
mando. Hvad  kunde  hun  gøre  for,  at  Pavedømme  og  fri  For- 
fatning ikke  forligtes  sammen?  I  Tvistemaal  fulgte  hun  som 
lydig  Hustru  det  Folk,  hun  havde  givet  sin  Haand. 

Tilsyneladende  var  det  saaledes  lykkedes  den  unge  Dronning 
at  undgaa  Farerne.  Udadtil  havde  hun  klaret  England  fra  Af- 
hængighed af  Spanien  ved  at  afslaa  Giftermaalet  med  Philip  II, 
Yderligere  havde  hun  sikret  Landet  ved  at  slutte  Fred  med 
Frankrig  med  Opgivelse  af  det  engang  tabte  Caiais.  Indadtil 
havde  hun  befæstet  Forholdene  og  styrket  sin  egen  Magt  ved  i 
Overensstemmelse  med  Parlamentet  at  grundlægge  en  egen 
engelsk  protestantisk  Kirke,  der  svarede  til  Flertallet  af  Folkets 
Ønsker. 

Hele  denne  Sikring  var  imidlertid  kun  tilsyneladende.  Med 
fuld  saa  megen  Ret  kunde  man  paastaa,  at  alle  disse  Forholds- 
regler kun  yderligere  havde  tilspidset  Farerne  ved  Englands  og 
dets  Dronnings  Stilling.  Afslaget  paa  Philip  II's  Frieri  og  Gen- 
indførelsen af  den  reformerte  Kirke  i  England  havde  skabt  Lan- 
det en  uforsonlig  Fjende  i  Spaniens  Hersker,  der  nu  under  en 
mulig  Krig  foruden  sin  egen  Stormagtsvælde  kunde  gøre  Reg- 
ning paa  at  have  alle  katolske  Magter  paa  sin  Side.  Elisabeths 

Vægring  ved  at  gifte  sig  og  det  tomme  Paaskud  derfor:  at  hun 
var  gift  med  sit  Folk,  stillede  kun  den  mislige  Sandhed  blot,  at 
hun  var  barnløs  og  Landet  altsaa  efter  al  menneskelig  Udsigt 

hjemfalden  til  Arvestrid  og 
nye  Rystelser  senest  ved 
hendes  Død. 

Og  her  slog  Bølgerne  fra 
alle  Sider  sammen.  Hvem 
var  nemlig  nærmeste  Ar- 
ving? Henrik  VIII's  Søsters 
Barnebarn,     Maria     Stuart, 

Dronning  over  Englands 
Naboland  og  gamle  Arve- 
fjende, Skotland.  Selv  en 
ivrig  Katolik  og  dertil  gift 
med  det  katolske  Frankrigs 
Konge,  Frans  II,  var  Maria 
Stuart  allerede  en  truende 
Fare  baade  fra  Nord  og  fra 
Syd.  Men  som  nærmeste  Ar- 
ving var  hun  tillige  i  selve 
England  den,  mod  hvem  der 

med  Haab  saas  hen,  en 
truende  Oprørsfunke,  hvem 
ikke  blot  hvert  Misgreb  af 
Regeringen,  men  den  men- 
neskelige Lyst  til  Forandring, 
ja  blot  Tiden  selv,  efterhaan- 
den  som  den  gik,  viftede  mere 
og  mere  i  Lue.  Og  rent  katolsk  set  var  overhovedet  Elisabeth 
—  den  kætterske,  uægte  Datter  af  Henrik  VIII  —  slet  ikke  en- 
gang Englands  retmæssige  Dronning.  Kronen  var  allerede  Maria 
Stuarts. 

For  at  forstaa  Faren  i  dens  hele  Omfang,  maa  man  erindre, 
at  England  dengang  var  en  langt  svagere  Magt  end  nu  til  Dags. 
Dets  senere  Stormagts-Stilling  skyldes  netop  det  Opsving,  som 


Fig.  8.   Elisabeth  af  Frankrig,  gift  med 
Philip  II  af  Spanien. 
(Efter  De  la  Mesangére.) 

Elisabeth  uventet  kom  til  at  fremkalde,  Paa  hendes  Tid  endnu 
talte  Landet  næppe  mere  end  omkring  3  Millioner  Beboere, 
medens  Skotlands  Folke- 
tal vistnok  var  mellem  1 
og  2  Millioner.  Irland  var 
vel  af  Navn  England  un- 
derlagt, men  i  Virkelig- 
heden i  stadigt  Oprør. 
Ivrigt  katolsk  og  fjendtligt 
stemt  mod  England  var 
det  kun  en  tung  Lænke 
om  Benet  paa  dette.  Ev- 
ropas  ubetinget  mægtigste 
Stormagt  var  „Spanien", 
der  ikke  blot  omfattede 
det  nuværende  Spanien, 
Sicilien,  Neapel,  Milano, 
Nederlandene  og  fra  1580 
Portugal  tillige,  men  des- 
uden hele  den  nyopdagede 
Verden,  Amerika  saa  vel 
som  Ostindien,  med  disses 
uudtømmelige  Rigdomme 
samt  alle  de  flinke  Søfolk 
og  Krigere,  som  de  store 
Forhold  her  havde  uddan- 
net. Philip  II  var  ikke  blot 
Hersker  over  alle  disse 
Lande,  men  tillige  i  nær 
Slægt  med  den  tyske  Kej- 
ser. Efter  at  Elisabeth  af 

England  havde  svaret  Nej  til  hans  Frieri,  havde  han  endelig 
ægtet  en  fransk  Elisabeth,  en  Søster  til  Frankrigs  Konge  (Fig.  8). 
Det  var  en  aldeles  knusende  Overmagt,  der  stod  overfor  Eng- 
land og  dets  Dronning. 


Fig.  9.   Lord   Henry   Darnley  (1545—67)  og 
hans  yngre  Broder. 

(Portræt,  tilhorende  Kongen  af  Storbritannien,   Holy- 
rood  Palace.) 

Paa  denne  mørke  Baggrund  tegner  Elisabeths  Bedrift:  at 
have  reddet  og  nyskabt  England,  sig  med  endnu  skarpere,  kla- 
rere Træk.  Det  vilde  selvfølgelig  være  en  Misforstaaelse  at  til- 
lægge hende  alene  Æren  herfor.  Hun  havde  mange  og  fortrinlige 
Hjælpere.  Men  lige  saa  sikkert  er  det,  at  hun  var  mere  end  blot 
Enhedsmærke,  det  Kongeflag,  hvorom  man  samledes.  Bevidst 

og  med  uforfærdet  Udholdenhed  paa 
engang  bares  hun  fremad  og  var  en 
forstaaende  Leder  af  Bevægelsen. 

Maalet  var  Englands  religiøse  og 
politiske  Uafhængighed.  Fjenderne 
var  Maria  Stuart  og  Philip  II.  Sej- 
rens Løn  blev  Englands  Stormagts- 
Stilling. 

Lige  overfor  Maria  Stuart  kom 
ydre  Omstændigheder  Elisabeth  til 
Hjælp.  Der  var  i  hvert  Fald  stærke 
Svingninger  i  den  Fare,  som  truede 
herfra.  Tydeligst  viste  denne  sig  i 
Begyndelsen,  dengang  da  Herolderne  i  Frankrig  bar  Englands, 
Skotlands  og  Irlands  Vaaben  foran  den  skotske  Dronning,  der 
viedes  til  deres  Kronprins,  og  franske  Tropper  landsattes  i  Leith. 
Faren  blev  overhængende,  da  samme  Kronprins  pludselig  1559 
blev  Konge  i  Frankrig;  men  den  tabte  sig  atter,  da  han  lige  saa 
uventet  kun  18  Aar  gammel  døde  1560.  Nu  løjede  det  en  Stund 
af.  Der  var  Nedgang  i  Maria  Stuarts  Magt,  da  hun  ægtede  sin 
Fætter  Henry  Darnley  (Fig.  9)  —  et  Barnebarn  som  hun  selv 
af  Henrik  VIII's  Søster  —  og  derpaa  efter  Darnley's  Mord  lod 
sig  bortføre  af  Jarlen  af  Bothwell  (Fig.  10).  Skridt  for  Skridt 
fulgte  dog  Elisabeth  alle  disse  Forhold  og  greb  snildt  ind,  hvor 
hun  formaaede.  Hun  støttede  saaledes  de  skotske  Opstandsfor- 
søg  og  betvang  sig  til  at  staa  den  hende  modbydelige  John  Knox 
bi,  da  han  bragte  religiøst  Røre  i  Skotland.  Tilsidst  syntes  Sej- 
ren vunden,  da  Maria  Stuart  1568  maatte  efterlade  sin  og  Darn- 


Fig.  10.  James  Hcnhurn,  4de  Jarl 

af  Bothwell't  1578. 

(Portræt,  tilhorende  M909)  ihe  Hon. 

Mrs.  Boyle.) 

ley's  lille  Søn  som  Konge  i  Skotland  og  selv  flygte  i  en  Fisker- 
baad  til  Carlisle  i  det  nordvestlige  England,  medens  Bothwell 
begav  sig  paa  Eventyr  som  Sørøver  for  sluttelig  at  havne  som 
Fange  paa  Malmøhus  og  Dragsholm  (Fig.  11)  og  jordes  i  Faare- 

vejle. 

Det  var  dog  meget  langt  fra,  at  Sejren  var  sikret  Elisabeth, 
fordi  hendes  Medbejlerske  nu  sad  som  Fange  i  England.  En  ny 
Art  Kamp  begyndte  blot,  heftigere  og  uhyggeligere  end  tilforn. 


Fig.  1 1 .  Dragsholm,  set  fra  Øst. 
(Efter  Resen.) 

For  Katolikerne  i  England  var  det  at  vide  Maria  Stuart,  den 
paastaaede  rette  Dronning,  i  deres  Midte  og  saaledes  betroet 
dem  selv,  kun  en  fornyet  Opfordring  til  Rejsning.  Den  ene 
Sammensværgelse  mod  Elisabeth  stiftedes  efter  den  anden  med 
den  fangne  som  Medviderske.  Og  hvad  der  gav  Bevægelsen  sin 
værste  Brodd  var  en  ny  Art  af  Kampmaade.  Vor  Tid,  der  har 
været  Vidne  til  Fyrstemord  som  et  Vaaben  anvendt  af  Anar- 
kister, har  kun  en  svag  Forestilling  om,  hvad  det  samme  Vaa- 
ben dengang  betød,  pludselig  godkendt,  ja  præmiebelønnet  af 
den  nystiftede  Jesuiterorden,  der  kæmpede  for  Guds  og  Kir- 
kens Sag. 

Rundt  om  dukkede  de  op,  disse  uhyggelige  Skikkelser,  der 
mod  Løfte  om  Guld  eller  dog  inden  Aften  at  være  i  Paradis 
besørgede  Kirken  renset  for  usunde  Vædsker.  I  Nederlandene 
f.  Eks.  fik  Johan  Jeauregui  kirkelig  Syndsforladelse  for  sit  Fore- 
havende og  nød  Sakramentet,  førend  han  Marts  1582  skød 
Prinsen  af  Oranien  (Fig.  12)  i  Hovedet,  idet  denne  efter  hans 

Anmodning  gennemlæste 
hans  Bønskrift.  Morderen 
blev  dræbt  af  de  omkring- 
staaende,  og  Prinsen  kom 
sig  af  det  haarde  Saar. 
Men  Juli  1584  forsøgte 
Gerard  sig.  En  Jesuit 
havde  tilsagt  ham  Ærens 
Krone  i  Himmerig,  hvis 
Anslaget  lykkedes.  For 
de  Penge,  Prinsen  af  Ora- 
nien selvgodmodigt  havde 
skænket  ham,  havde  han 
købt  sig  et  Par  Pistoler. 
Og  med  en  af  disse,  ladet 
med  tre  Kugler,  skød  han 
Prinsen  ned,  da  denne 
efter  endt  Middag  gik  ud 
af  sin  Spisesal  i  Delft. 

For  Englands  Vedkom- 
mende stiftedes  der  i  Ud- 
landet to  Jesuiter-Skoler 
til  Uddannelse  af  unge  Englændere  i  Kærlighed  til  Kirken  og 
Had  mod  den  kætterske  Dronning.  I  Februar  1570  havde  Paven 
udstødt  hende  af  Kirken,  erklæret  hende  for  afsat  og  løst  hendes 
Undersaatier  fra  deres  Troskabsed.  En  Mængde  Sammensvær- 
gelser og  Anslag  mod  Elisabeths  Liv  blev  Følgen.  Det  lykkelige 
Udfald  af  Mordet  i  Nederlandene  virkede  opmuntrende.  Aar 
1584  maatte  Francis  Throkmorton  dø,  1585  Parry  for  Forsøg 
paa  at  have  villet  myrde  Elisabeth.  Rundt  om  udbredtes  Bøger, 


Fig.  12.  Vilhelm  den  Tavse,  Prins  af  Oranien. 
(Stik  af  H.  Hondius.) 

hvori  hun  betegnedes  som  en  kvindeHg  Holofernes,  og  Læserne 
opfordredes  til  at  følge  Judiths  Eksempel  og  dræbe  Plageaanden. 
Det  var  kun  Dronningens  aarvagne  og  snu  Politiminister,  Wal- 


Fig.  13.  Sir  Francis  Walsingham,  1536  —  90. 
(Maleri  i  National  Portrait  Gallery,  London.) 

singham  (Fig.  13),  hvem  det  skyldtes,  at  alle  Anslagene  blev  op- 
dagede i  Tide  og  kvalte  i  Fødselen. 

Ganske  naturligt  fremkaldte  disse  Forhold  en  levende  For- 
bitrelse hos  det  engelske  Folk.  Ingen  kunde  være  i  Tvivl  om, 
at  der  var  Forbindelse  mellem  den  fangne  Maria  Stuart  og  de 
mange  Sammensværgelser  og  Mordforsøg  mod  Elisabeth.  Parla- 
mentet gav  disse  Følelser  et  endda  ret  lemfældigt  Udtryk  ved 
1585  at  vedtage  en  Lov.  Uden  at  Maria  Stuarts  Navn  udtrykke- 
ligt nævnedes,  bestemte  den  blot,  at  naar  en  Sammensværgelse 

til  Gunst  for  En,  der  gjorde  Fordring  paa  Tronen,  opdagedes, 
saa  skulde  ikke  blot  de  sammensvorne  forhøres  og  dømmes, 
men  det  samme  finde  Sted  ogsaa  med  den,  til  Gunst  for  hvem 
Sammensværgelsen  var  sket. 

Loven  fik  hurtigt  Anvendelse.  I  Jesuiter-Seminariet  i  Rheims 
overtalte  Præsterne  en  udvandret  Englænder  ved  Navn  Savage 
til  at  erhverve  sig  den  evige  Salighed  ved  at  skaffe  den  Dron- 
ning ud  af  Verden,  som  den  hellige  Fader  havde  udvist  af  Kir- 
ken. Da  Savage  havde  lovet  dette,  meddelte  Jesuiterne  hans 
Forehavende  til  en  af  hans  Landsmænd,  den  unge  Thomas  Ba- 
bington,  for  at  ægge  denne  til  yderligere  Skridt.  Babington  var 
tydeligt  nok  af  ædlere  Stof.  Begejstret  og  ridderlig  svor  han  paa, 
at  naar  Elisabeth  var  myrdet,  vilde  han  i  Spidsen  for  hundrede 
Ryttere  ride  til  Maria  Stuart  (Fig.  14),  for  hvem  han  nærede  et 
ærbødigt  Sværmeri,  sprænge  hendes  Fængsel  og  føre  hende  til 
Tronen. 

Babingtons  Løfte  om  Deltagelse  gav  Planen  Betydning.  Den 
tidligere  spanske  Gesandt  i  England  Mendoza,  der  paa  Grund 
af  sit  Rænkespil  mod  Elisabeth  nu  var  bleven  forflyttet  til 
Frankrig,  indviedes  deri.  Han  erhvervede  Løfte  fra  selve  Phi- 
hp  II  om,  at,  naar  Elisabeth  var  myrdet,  skulde  spanske  Tropper 
baade  fra  Spanien  og  fra  Flandern  gøre  Landgang  i  England  og 
støtte  Maria  Stuarts  Sag.  Alt  var  nu  i  Orden.  Den  utaalmodige 
Maria  Stuart,  der  brændte  af  Længsel  efter  Befrielsens  Stund, 
skrev  fra  sit  Fængsel  opmuntrende  Brev  til  „sin  store  Ven" 
Babington  med  gode  Raad  om  Udførelsens  Enkeltheder. 

Der  er  noget  halvt  ynkeligt  ved  dette  Brev  og  Omstændig- 
hederne ved  dets  Besørgelse.  Inde  i  Fængslet  den  forpinte, 
aldrig  trættede  Maria  Stuart,  der  nu,  da  hun  øjnede  Haab,  straks 
var  Fyr  og  Flamme.  Belært  af  dyrekøbt  Erfaring  lod  hun  dog 
Brevet  affatte  i  Lønskrift.  Udenfor  Fængslet  Udsendinge  fra 
Politimesteren,  Statssekretær  Walsingham,  rede  til  at  opsnappe 
det.  Han  var  inde  i  alle  Sammensværgelsens  Traade  og  kendte 
Nøglen  til  hendes  Lønskrift.  Da  Brevet  passerede  hans  Haand, 
tilføjede  han  derfor  paa  dets  Fod  og  i  samme  Lønskrift  blot  en 
Forespørgsel  om,  hvem  der  skulde  myrde  Elisabeth.  Babington 

besvarede  dette  ved  at  sende  den  fangne  et  Maleri,  der  forestil- 
lede ham,  omgiven  af  de  seks  dertil  bestemte  Personer.  Næppe 


Fig.  14.  Maria  Stuart  i  Enkedragt. 
(Tegning  af  Franijois  Clouet(?)  i  Bihliothéque  nationale,  Paris.) 

havde  Walsingham  faaet  dette  sidste  Bevis,  førend  han  lod 
fængsle  alle  de  sammensvorne,  der  befandt  sig  paa  engelsk 
Grund.  De  bekendte,  dømtes  og  henrettedes. 

Troels-Lund:   Historiske  Fonællinger VIII  3 

Spørgsmaalet  var  nu,  hvad  skulde  der  gores  ved  Maria  Stuart? 
Ifølge  den  nys  af  Parlamentet  vedtagne  Lov  burde  hun  tages  i 
Forhor  og  dømmes.  Havde  man  imidlertid  Ret  til  at  forhøre  og 
dømme  en  fremmed  Dronning?  Det  var  jo  netop  det,  Loven  gik 
ud  fra.  Og  det  indtrufne  Tilfælde  var  just  det,  hvorpaa  der  i 
Loven  var  taget  Sigte.  Walsingham  trængte  ivrigt  paa,  at  Loven 
skulde  ske  Fyldest. 

Der  blev  da  ifølge  Lovens  Bud  nedsat  et  Nævn  af  Statsmænd 
og  Retslærde  til  at  forhøre  og  dømme  Maria  Stuart.  De  traadte 
sammen  i  Oktober  1586  paa  det  gamle  Slot  Fotheringhay,  i  Grev- 
skabet Northampton,  en  Snes  Mil  nord  for  London.  Af  Frygt 
for  de  mange  mistænkelige  Folk,  der  viste  sig  i  Omegnen,  mødte 
de  fuldt  bevæbnede  med  ialt  2000  Heste.  Maria  Stuart,  der 
bragtes  did,  erklærede  først,  at  hun  som  uafhængig  Dronning 
ikke  vilde  lade  sig  forhøre  af  Undersaatter.  Men  da  der  hertil 
svaredes,  at  en  slig  Nægtelse  vilde  være  at  ansee  for  en  Til- 
staaelse  af  Brøde,  gik  hun  ind  paa  at  afgive  Forklaring.  Det 
fremgik  af  denne,  at  hun  var  med  i  Oprørs-Sammensværgelsen, 
hvorimod  hun  bestemt  nægtede  at  have  Del  i  Anslaget  mod 
Elisabeths  Liv.  Efter  Forhøret  vendte  Nævningerne  tilbage  til 
London  og  afsagde  her  den  Dom,  at  Maria  Stuart  havde  gjort 
sig  skyldig  i  en  Brøde,  for  hvilken  der  i  Parlamentets  Lov  af 
1585  var  bestemt  Dødsstraf.  Den  29.  Oktober  1586  traadte 
Parlamentet  sammen,  godkendte  Nævningernes  Dom  og  bad  i 
en  Adresse  til  Dronningen  om,  at  denne  Dom  maatte  blive  offent- 
liggjort og  fuldbyrdet. 

Dronning  Elisabeth  var  meget  vanskeligt  stillet.  At  Maria 
Stuart  havde  villet  støde  hende  fra  Tronen,  var  tydeligt  nok,  og 
forsaavidt  fortjente  den  fangne  jo  Døden.  Det  vilde  imidlertid 
tage  sig  ud  som  særlig  Grusomhed,  hvis  Elisabeth  her  lod  en 
nær  Slægtning,  tilmed  en  Kvinde,  dø  for  en  Brøde,  som  saa 
mangen  Mand  i  Landet  havde  faaet  Tilgivelse  for.   Men  hvad 

værre  var:  at  udføre  Dommen  stred  ligefrem  mod  Dronningens 
Interesser.  Ikke  blot  den  franske  Gesandt  udtalte,  men  hendes 
egen  Følelse  sagde  hende  fuldt  saa  tydeligt,  at  en  Fyrste,  der  jo 
havde  Magten  fra  Gud,  ikke  burde  række  Haand  til,  at  en  anden 
Fyrste  henrettedes,  allermindst  ifølge  Undersaatters  Dom.  Ved 
at  lade  Maria  Stuart  dræbe  vilde  Dronningen  først  og  fremmest 
svække  Kronens  egen  Anseelse. 

Elisabeth  besluttede  sig  da  til  at  svare  Parlamentet,  at  der  for- 
mentlig maatte  gives  ogsaa  anden  Vej  til  at  sikre  Dronningen 
end  at  berøve  Maria  Stuart  Livet.  Denne  var  jo  ikke  Anstifter, 
men  blot  Medvider  i  Sammensværgelsen.  Strengt  Fængsel  syn- 
tes tilstrækkelig  Straf  herfor.  Naar  Parlamentet  samtidigt  fra- 
dømte Maria  Stuart  al  Ret  til  Englands  Trone  og  erklærede  det 
for  Højforræderi  at  ville  forsvare  denne  Ret,  Højforræderi  at 
ville  befri  hende  fra  Fængslet,  saa  vilde  uden  Tvivl  dette  være 
nok  til  at  sikre  Dronningen  og  skræmme  andre  fra  haabløst 
Værk. 

Parlamentet  svarede  imidlertid  hertil  med  en  vis  Føje,  at  det: 
nu  at  fradømme  Maria  Stuart  Ret  til  Tronen,  vilde  være  at  er- 
klære, at  hun  hidtil  havde  været  i  Besiddelse  af  denne  Ret. 
Maria  Stuarts  Deltagelse  i  Sammensværgelsen  og  Anslaget  mod 
Dronningens  Liv  burde  dømmes  ikke  som  første,  men  som 
anden  Gangs  Overtrædelse,  da  hun  jo  havde  været  med  i  Mordet 
paa  sin  Mand,  Darnley.  At  vise  Mildhed  i  en  Sag  som  denne 
var  Opfordring  til  Gentagelse.  Ikke  at  straffe  de  skyldige  var 
simpelthen  Grusomhed  mod  dem,  der  var  forblevne  Dronningen 
tro.  Thi  den,  der  nu  blev  skaanet,  vilde  siden  bringe  dem  For- 
dærv. 

I  Virkeligheden  var  man  naaet  til  et  Punkt,  hvor  Kronens 
og  Parlamentets  Interesser  skiltes  ad.  Kronen  led  ved,  at  Parla- 
mentet kunde  dømme  et  kronet  Hoved  til  Døden.  Men  Parla- 
mentet led  ved,  at  en  saadan  Dom  ikke  toges  tilfølge,  og  samme 
kronede  Hoved  tværtimod  maaske  senere  fik  Lejlighed  til  at 
straffe  Parlamentet  for  Dommen. 

Elisabeth  gik  ind  paa,  at  Parlamentets  Dom  maatte  offentlig- 
gøres (December  1586).  Den  vakte  en  vild  Jubel  over  hele  Eng- 

land.  Alle  Klokkerne  ringede  i  London,  og  som  en  Løbeild  gik 
det  videre,  indtil  de  ringede  hele  Landet  over.  London  blev  illu- 
mineret, og  Glædesbaal  tændtes  i  Byer  og  Landsbyer. 

Det  er  ikke  let  at  sige,  hvorledes  Sagen  vilde  være  endt,  hvis 
ikke  et  nyt  Lod  pludseligt  var  blevet  kastet  i  Vægtskaalen.  Hos 
den  franske  Gesandt  i  England  blev  der  —  saaledes  paastodes 
i  det  mindste  —  stiftet  en  ny  Sammensværgelse,  der  gik  ud  paa 
brat  at  afslutte  Dronningens  Overvejelser.  En  Mand,  der  sad  i 
Fængsel  for  Gæld,  tilbød,  naar  han  blev  udfriet,  at  ville  tage 
Dronning  Elisabeth  af  Dage  ved  enten  at  forgifte  hendes  Saddel 
eller  at  anbringe  en  tilstrækkelig  Mængde  Krudt  under  hendes 
Værelse,  og  derpaa  om  Natten  sprænge  det  i  Luften.  Maria 
Stuart  var  efter  hendes  Død  nærmeste  lovlig  Arving  til  Englands 
Krone  og  vilde  under  disse  helt  forandrede  Forhold  vistnok 
kunne  vente  betydelig  Tilslutning.  Sammensværgelsen  blev 
imidlertid  opdaget  og  Elisabeth  stærkt  bevæget  herved.  I  den 
første  Ophidselse  lod  hun  efter  en  Samtale  med  Stor-Admiralen, 
Lord  Howard,  den  forlængst  renskrevne  Befaling  til,  at  Døds- 
dommen skulde  udføres,  bringe  ind  til  sig,  og  satte  hurtigt,  med 
fast  Haand,  sit  Navn  derunder.  Derpaa  rakte  hun  den  under- 
skrevne Befaling  til  sin  Sekretær,  Davison,  med  Ordre  til  at 
bringe  den  til  Kansleren  og  faa  den  forseglet  med  det  store 
Segl. 

Elisabeth  synes  at  have  været  i  den  Formening,  at  det  af- 
gørende Skridt  hermed  endnu  ikke  fuldt  ud  var  taget.  Befalinger 
af  denne  Art  plejede  ikke  at  udføres,  førend  man  endnu  engang 
havde  spurgt  hende  ad.  Selv  var  hun  i  den  heftigste  Sindsbe- 
vægelse. Hun  afskyede  at  udgyde  Blod.  Dag  og  Nat  forfulgtes 
hun  af  det  samme  Syn,  Maria  Stuart  paa  Skafottet.  Det  lyder 
ikke  utroligt,  at  hun  i  denne  Ophidselse  kan  have  gjort  to  hin- 
anden helt  modsatte  Skridt,  svarende  til  de  Tanker,  der  skifte- 
vis jog  hende.  Det  forsikres,  at  den,  som  havde  Opsynet  med 
Maria  Stuart  —  en  ivrig  Puritaner,  der  af  hende  beskyldtes  for 
at  behandle  hende  som  Forbryder,  ikke  som  Dronning  —  i  disse 
Dage  skal  have  faaet  Anmodning  af  Dronning  Elisabeth  om  at 
lade  sin  Fange  hemmeligt  ombringe.   Herved  vilde  mange  Van- 

skeligheder  kunne  omgaaes,  og  Dødsdommen  var  jo  dog  alle- 
rede fældet.  Han  skal  imidlertid  have  afvist  denne  farlige  An- 
modning med  en  Blanding  af  Forbavselse  og  Harme.  Samtidigt 
paastaas  det,  at  Dronning  Elisabeth  skal  have  bebrejdet  sin  Se- 


Fig.  15.  William  Cecil,  Lord  Burleigh. 
(Maleri  i  National  Portrait  Gallery,  London.) 


kretær,  Davison,  at  han  havde  skyndt  sig  for  meget  med  at  faa 
det  store  Segl  sat  under  Befalingen. 

Vist  er  det,  at  Davison,  da  han  var  Vidne  til  Dronningens 
Vaklen,  gjorde  Storskatmesteren  Lord  Burleigh  (Fig.  15)  op- 
mærksom herpaa.  Denne  Elisabeths  ypperste  og  prøvede  Raad- 
giver,  der  kendte  hendes  Lunefuldhed  og  fuldt  indsaae  Faren 

ved  her  at  tøve  for  længe,  sammenkaldte  da  de  øvrige  Medlem- 
mer af  Statsraadet.  De  enedes  om  at  tage  Ansvaret  paa  sig  og 
nu,  da  Befalingen  om  Dødsstraffens  Udførelse  var  baade  under- 
skreven og  forseglet,  at  lade  den  skyndsomst  blive  efterkommet, 
uden  paany  at  forelægge  Dronningen  Sagen. 


Den  7.  Februar  1587  ankom  de  to  dertil  udvalgte  Jarler  med 
Befalingen  til  Fotheringhay  og  meddelte  Maria  Stuart  (Fig.  16), 

at  hun  næste  Morgen  Kl.  8 


maatte  være  beredt  paa  at  dø. 
Først  blev  hun  heftig  be- 
væget og  vilde  ikke  tro  dem. 
Derpaa  tilkæmpede  hun  sig 
Fatning.  Tilsyneladende  mun- 
ter spiste  hun  til  Aften  og 
tog  efter  Tidens  Skik  Afsked 
med  alle  sine  undergivne.  Hun 
lod  disse  ved  Maaltidets  Slut- 
ning komme  ind,  drak  dem  til, 
medens  de  en  for  en  knælede 
og  bad  hende  om  Tilgivelse, 
hvis  de  nogensinde  havde 
gjort  hende  ondt,  hvorpaa  hun 
svarede  ved  at  bede  dem  selv  om  Tilgivelse.  Saa  vidt  det  lod  sig 
gøre  i  den  korte  Tid,  forsynede  hun  dem  med  Anbefalingsbreve 
til  hendes  Slægtninge  i  Frankrig  samt  delte  sine  Ejendele  blandt 
dem.  Til  en  af  de  mest  betroede  overrakte  hun  en  stor  Diamant, 
som  hemmeligt  skulde  bringes  til  Philip  II  med  de  Ord,  at  hen- 
des sidste  Bøn  til  ham  var,  at  han  vilde  gøre  Indfald  i  England 
og  hævne,  hvad  hun  havde  lidt. 

Derpaa  sov  hun  nogle  Timer  og  tilbragte  Resten  af  Natten 
med  Bøn.  Man  nægtede  hende  katolsk  Præst.  Hun  nød  da  en 
indviet  Hostie,  som  Pave  PiusV  i  sin  Tid  havde  forsynet  hende 


Fig.  16.  Maria  Stuart. 

^Medalje  af  Primavera.) 

med,  og  som  hun  længe  havde  gemt  for  et  Tilfælde  som 
dette. 

Onsdag  Morgen  den  8.  Februar  paa  Slaget  8  mødte  Over- 
fangevogteren og  bankede  paa  Yderdøren  til  hendes  Værelser. 
Ingen  lukkede  op,  og  ingen  svarede.  Han  vendte  tilbage  til  de  to 
Jarler  for  at  melde  dette,  og  alle  grebes  af  Frygt  for,  at  Maria 
Stuart  enten  i  Nattens  Løb  skulde  have  taget  sig  selv  af  Dage 
eller  agtede  at  gøre  Modstand  og  kun  med  Vold  vilde  lade  sig 
føre  til  Døden.  Med  Stedets  Dommer  i  Spidsen  vendte  man  til- 
bage paany  for  at  dundre  paa  Døren. 

Stor  blev  Overraskelsen,  da  denne  nu  stod  aaben,  og  den 
fangne  af  sig  selv  traadte  ud  med  den  stolte  Værdighed,  der 
uvilkaarligt  indgød  Ærefrygt.  Hun  var  ikke  klædt  i  sin  sædvan- 
lige tarvelige,  graa  Dragt,  men  i  en  prægtig  sort  Silkekjole,  som 
hun  om  Natten,  da  hun  bortskænkede  alt  andet,  havde  holdt  til- 
bage til  dette  Brug.  Over  den  bar  hun  et  sort  Silkeoverstykke, 
bræmmet  med  Fløjel.  Haaret  var  kunstigt  opsat,  og  et  fint,  hvidt 
Kammerdug  faldt  som  et  Slør  ned  over  Nakken.  Om  Halsen 
bar  hun  en  Kæde  med  et  Krucifiks  af  Guld.  Et  andet  af  Elfen- 
ben bar  hun  i  Haanden.  En  Mængde  juvelbesatte  Rosenkranse 
og  Bønnekæder  hang  ved  hendes  Bælte.  Hun  lignede  en  Blan- 
ding af  en  Dronning  og  en  Nonne. 

Jarlernes  ukloge  Forbud  imod,  at  hun  maatte  dø  som  Katolik, 
havde  uventet  aabnet  hende  Lejlighed  til  at  gaa  i  Døden  ikke 
som  dømt  for  Oprør  og  Snigmord,  men  som  Helgeninde  og 
Martyr  for  sin  Tro.  Hun  gennemførte  dette  med  en  beundrings- 
værdig Aandsnærværelse  og  Sjælsstyrke.  Det  var,  som  om  hun 
i  sin  sidste  Stund  uddrog  forøget  Kraft  og  Ro  af  alle  Hensyn: 
hvad  hun  skyldte  sig  selv  som  Dronning,  hvad  der  vilde  ærgre 
hendes  Medbejlerske  Elisabeth,  glæde  hendes  Tilhængere,  be- 
hage Gud. 

Med  Dommeren  foran  og  støttet  til  to  Adelsmænd,  førtes  hun 
i  den  gryende  Vinterdag  først  til  det  Værelse,  hvor  hun  i  sin  Tid 
var  bleven  forhørt.  Her  modtoges  hun  af  de  to  Jarler,  og  i  deres 
Nærværelse  fik  hendes  Hushofmester,  Andreas  Melville,  Lov 
til  at  tage  Afsked  med  hende.   Badet  i  Taarer  knælede  han  ned. 

Hun  sagde  til  ham:  „Melville!  Du  skulde  heller  være  glad  end 
græde  over,  at  der  nu  bliver  Ende  paa  mine  Lidelser.  Fortæl 
mine  Venner,  at  jeg  døer  som  en  sand  Katolik.  Bring  en  Hilsen 
til  min  Søn.  Sig  ham,  at  jeg  intet  har  gjort,  der  kunde  være  til 
Skade  for  hans  Kongerige  Skotland.  Og  saa,  gode  Melville!  far- 
vel!" Hermed  kyssede  hun  ham  til  Afsked. 

Forgæves  udtalte  hun  derpaa  Ønsket  om,  at  hendes  Præst 
maatte  være  tilstede.  Men  da  hun  saae,  at  man  ogsaa  drev  hen- 
des Folk  ud,  forlangte  hun  bestemt,  at  nogle  af  dem  skulde  have 
Lov  til  at  være  Vidne  til  hendes  Død.  Jarlen  af  Kent  svarede 
først  afgjort  nej,  og  paastod,  at  de  kun  vilde  gøre  Forstyrrelse, 
maaske  i  dum  Overtro  dyppe  deres  Tørklæder  i  hendes  Blod. 
Maria  Stuart  erklærede  imidlertid,  at  hun  indestod  for  deres  Op- 
førsel. Da  Kent  fremdeles  vægrede  sig,  sagde  hun,  at  han  her 
handlede  mod  sin  Dronnings  Vilje.  Denne  vilde  aldrig  nægte 
hende  at  have  Kvinder  om  sig  ti!  det  sidste. 

Endelig  gav  Jarlerne  da  efter  og  tillod  hende  at  vælge  seks  af 
sit  Følge,  to  Jomfruer  og  fire  Mænd,  til  at  ledsage  hende.  Med 
Rette  fastholdt  Maria  Stuart  saa  haardnakket  sit  Forlangende 
om  at  maatte  have  katolske  Vidner  til  sin  Død.  Endnu  trehun- 
drede Aar  efter  kan  man  i  Beretningerne  om  hendes  sidste 
Stund  tydeligt  skelne,  om  de  skriver  sig  fra  Venner  eller  Fjen- 
der, katolske  eller  protestantiske  Øjenvidner. 

„Lad  os  saa  gaa  videre!"  sagde  Maria  Stuart,  og  støttet  til  en 
Officers  Arm  steg  hun  ned  ad  den  svære  Trappe  til  Slottets 
største  Rum,  den  store  Hal.  Nyheden  havde  spredt  sig  i  hele 
Omegnen.  I  tusindvis  stod  Befolkningen  flokket  udenfor  Slot- 
tets Mure,  trehundrede  af  de  fornemste  havde  faaet  Lov  at 
komme  ind  og  tage  Plads  i  Hallen.  En  stærk  Ild  brændte  i  Ka- 
minen. Tæt  ved  denne  for  Enden  af  Hallen  var  rejst  en  Forhøj- 
ning med  Rækværk  om,  alt  bedækket  med  sort  Klæde.  Paa 
Forhøjningen  stod  en  sort  Blok,  bag  den  var  anbragt  en  fir- 
kantet sort  Pude,  bag  den  igen  en  sort  Stol.  Et  Par  Stole  til 
Jarlerne  stod  lidt  til  Side.  Øksen  stod  lænet  til  Rækværket,  i 
Baggrunden  to  Mænd  med  Masker  for  Ansigterne.   Paa  Gulvet 

rundt  om  den  sorte  Forhøjning  holdt  en  tæt  Række,  væbnet 
med  Hellebarder,  Vagt. 

Med  et  Udtryk  som  kom  hun  for  at  deltage  i  en  Fest,  traadte 
Maria  Stuart  ind  i  Salen.  Hun  fortrak  ikke  en  Mine  ved  Synet 
af  disse  Tilberedelser,  steg  roligt  op  paa  Forhøjningen,  saae  sig 
smilende  om  og  satte  sig  paa  Stolen  foran  Puden  og  Blokken. 
Da  Jarlerne  ligeledes  havde  taget  Plads,  oplæstes  Dommen. 
Maria  Stuart  paahørte  den,  som  om  den  ikke  angik  hende.  Efter 
Oplæsningen  sagde  den  ene  af  Jarlerne  til  hende:  „Frue!  De 
hører,  hvad  vi  har  faaet  Befaling  til  at  gøre."  —  „De  vil  gøre 
Deres  Pligt,"  svarede  hun  og  rejste  sig  som  for  at  knæle  og 
bede. 

I  samme  Øjeblik  traadte  den  protestantiske  Præst  fra  den 
nærmeste  Købstad  frem  og  vilde  tiltale  hende,  men  stammede  i 
det  og  sagde:  „Frue!  ...  allerypperste  Dronning!  ...  Dron- 
ningens allerypperste  Majestæt!  ..."  Her  afbrød  hun  ham  og 
svarede:  „Hr.  Pastor!  Jeg  er  Katolik  og  vil  dø  som  Katolik. 
Det  nytter  ikke,  at  I  vil  søge  at  omvende  mig;  og  Eders  Bønner 
vil  kun  lidet  gavne  mig."  Ved  disse  Ord  fik  Præsten  sit  Mæle 
igen  og  raabte  med  høj  Røst:  „Forsag  Jer  forkerte  Tro,  Frue! 
I  skal  angre  Eders  Synder,  sætte  Eders  Lid  til  Kristus  alene,  at 
I  maa  frelses  ved  ham!"  Endnu  engang  vendte  hun  sig  til  ham 
og  sagde:  „Skuf  ikke  Jer  selv,  Hr.  Pastor!  jeg  er  fast  i  min  Tro 
og  beredt  til  at  udgyde  mit  Blod  for  den." 

Jarlerne  mente  nu  at  burde  komme  Præsten  til  Hjælp.  Den 
ene  sagde  til  hende:  „Det  gør  mig  meget  ondt.  Frue!  at  see, 
hvor  fast  De  hænger  ved  Papismen."  Og  Jarlen  af  Kent  pegede 
paa  hendes  Krucifiks  og  sagde:  „Det  kommer  ikke  an  paa  at 
have  et  Billede  af  Kristus  i  Haanden,  men  ham  selv  i  Hjertet." 
—  Hun  svarede  roligt:  „Naar  Haanden  rører  dette  Billed,  har 
Hjertet  lettere  ved  at  blive  rørt."  Derpaa  vendte  hun  sig  bort 
fra  Præst  og  Jarler,  knælede  og  bad.  Men  Præsten,  der  havde 
faaet  Befaling  til  at  hindre,  at  det  hele  Optrin  fik  noget  katolsk 
Tilsnit,  var  ikke  villig  til  saa  let  at  give  tabt.  Medens  hun  knæ- 
lede, raabte  han  med  høj  Stemme,  at  af  denne  Stund  afhang  det, 
om  hun  om  lidt  skulde  indgaa  til  evig  Salighed  eller  til  evig 

Fordommeise.  Hans  Ord  formede  sig  til  en  Bøn  for  hendes  Om- 
vendelse. Forsamlingen  reves  med  og  stemte  i  med.  Men  Maria 
Stuart  lod  sig  ikke  overdøve.  Med  forstærket  Røst  læste  hun 
sine  Bønner,  snart  paa  Latin  og  snart  paa  Engelsk,  og  i  et  Mel- 
lemrum klang  det  igennem  Hallen:  „Tag  i  Din  Varetægt  Kirkens 
hellige  Fader,  Paven"!  o.  s.  v. 

Tilsidst  opgav  Præsten  Væddekampen.  Hun  bad  da  lydeligt 
videre  paa  Engelsk  for  Kirken,  for  sin  Søn,  for  Dronning  Elisa- 
beth, for  England.  Hun  tilgav  alle  sine  Fjender,  ligesom  hun  selv 
bad  om  Tilgivelse.  Sluttelig  kyssede  hun  Krucifikset  og  udbrød: 
„Som  Dine  Arme,  o  Jesus!  engang  var  bredte  paa  Korsets  Træ, 
saa  bred  dem  ogsaa  nu  imod  mig  og  tag  mig  i  Din  Naades  Favn 
med  Tilgivelse  for  alle  mine  Synder!" 

Hvilke  Afskedsord  var  det,  der  bragte  sandfærdigst  Bud  fra 
den  virkelige  Maria  Stuart?  Denne  smukke,  altforsagende  Bøn 
eller  Diamanten  i  Lommen  paa  den  ene  af  hendes  fire  mandlige 
Ledsagere,  med  Anmodning  til  Philip  II  om  Indfald  i  England 
og  Hævn  over  hendes  Fjender?  Hun  vidste  det  maaske  næppe 
rigtigt  selv.  Den  menneskelige  Bevidsthed  har  ofte  dobbelt 
Bund. 

Da  Bønnen  var  omme,  og  hun  havde  rejst  sig  op,  nærmede 
de  to  maskerede  Mænd  sig,  og  efter  Tidens  Skik  bad  de  hende 
om  Tilgivelse  for,  hvad  de  nu  maatte  gøre.  Hun  svarede:  „Jeg 
tilgiver  Jer,  thi  jeg  haaber,  at  I  skal  gøre  Ende  paa  alle  mine 
Lidelser."  De  gjorde  Tegn  til  at  ville  hjælpe  hende  med  Af- 
klædning. Men  hun  vendte  sig  med  et  Smil  til  de  to  Jarler  og 
sagde:  „I  Sandhed,  mine  Herrer!  jeg  har  aldrig  haft  saadant 
Tjenerskab  før  til  min  Opvartning."  Hendes  to  Jomfruer  fik  da 
Lov  at  komme  op  paa  Forhøjningen  for  at  hjælpe  hende.  De 
var  øvede  heri,  og  deres  Hjælp  var  sikkert  paaregnet.  Først 
lagde  hun  Krucifikset  fra  sig  paa  Stolen.  Bødlen  snappede  det 
som  lovlig  Sportel,  men  blev  tvungen  til  øjeblikkeligt  at  lægge 
det  tilbage.  Med  stor  Varsomhed,  for  ikke  at  bringe  hendes 
Haar  i  Uorden,  tog  Jomfruerne  derpaa  det  Kammerdugs  Slør  af 
og  lagde  det  paa  Rækværket.  Saa  løftede  de  det  sorte  Silke- 
overstykke  med  den  Fløjels-Besætning  af;  det  viste  sig,  at  hun 

under  den  havde  et  ildrødt  Silkeliv.  Saa  afførte  de  hende  den 
sorte  Silkekjole.  Under  den  bar  hun  et  ildrødt  Silkeskørt.  En  af 
Jomfruerne  rakte  hende  et  Par  ildrøde  Handsker,  hvormed  hun 
skyndsomst  bedækkede  Hænder  og  Arme.  Forvandlingen  var 
foregaaet  og  af  stor  Virkning.  I  lutter  sorte  Omgivelser  stod  hun 
dér  ildrød  fra  Top  til  Taa,  i  „Skafotdragt",  comme  il  faut:  tout 
en  rouge  [som  sig  bør:  hel  og  holden  rød.] 

Her  tabte  Jomfruerne  deres  Selvbeherskelse  og  brast  i  lydelig 
Graad.  Men  hun  vendte  sig  hurtigt  mod  dem,  lagde  Fingeren 
paa  Læben  og  hviskede  paa  Fransk:  Ne  criez  vous!  j'ai  promis 
pour  vous  [Gør  ikke  Støj !  jeg  har  indestaaet  for,  at  I  ikke  vilde 
gøre  det.]  Saa  velsignede  hun  dem  med  Korsets  Tegn  og  bad 
højt  paa  Engelsk  dem  om  heller  at  bede  for  hende.  Derefter  knæ- 
lede hun  ned  paa  Puden,  og  den  ene  afjomfruerne  bandt  hende 
et  guldbroderet  Lommetørklæde  for  Øjnene.  Hun  smilede, 
gjorde  en  Haandbevægelse  til  dem  og  sagde:  Adieu  —  adieu  au 
revoir!  [Farvel.  Farvel  paa  Gensyn.]  Medens  de  steg  ned  af  For- 
højningen og  lod  hende  ene,  istemte  hun  Psalmen:  „Til  Dig,  o 
Gud!  jeg  sætter  min  Lid."  Da  den  var  endt,  følte  hun  sig  for 
med  Hænderne,  lagde  Hovedet  paa  Blokken  og  sagde  sagte: 
In  manus,  Domine!  tuas  commendo  animam  meam  [I  dine  Hæn- 
der, Herre!  befaler  jeg  min  Aand.] 

Nu  nærmede  de  to  maskerede  sig.  Den  ene  af  dem  holdt 
hende  fast,  den  anden  greb  Øksen  og  huggede  til.  Men  skøndt 
det  var  selve  Mestermanden  fra  Tower,  med  Øvelse  i  sligt  som 
ingen  anden,  havde  det  foregaaende  gjort  ham  nervøs  og  usik- 
ker paa  Haanden.  Hugget  ramte  Knuden  paa  Lommetørklædet 
og  tilføjede  hende  kun  et  let  Saar.  Hun  klagede  sig  ikke,  sitrede 
end  ikke.  Han  huggede  da  anden  Gang  og  skilte  Hovedet  fra 
Kroppen.  Derpaa  greb  han  Hovedet  og  holdt  det  op  for  For- 
samlingen som  Bevis  for,  at  Dommen  var  udført. 

Hvad  der  nu  foregik,  berettes  forskelligt.  Katolske  Øjenvidner 
paastaar,  at  det  kun  var  Jarlen  af  Kent  og  den  utrættelige  Præst, 
der  i  dette  Øjeblik  raabte:  „Saaledes  døe  alle  Dronning  Elisa- 
beths Fjender!"  og  hertil  selv  svarede  „Amen!"  Men  Resten  af 
Forsamlingen  forblev  tavs,  greben  af  det  uhyggelige  Syn  og  det 

Væld  af  Følelser,  som  det  vakte.  Protestanter  derimod  meddeler, 
at  hele  Forsamlingen  lydeligt  istemte  Raabet,  men  —  sam- 
tidigt blev  stum  af  Forbavselse  over  den  Forvandling,  der  var 
foregaaet.  Da  Bødlen  greb  Hovedet,  faldt  nemlig  det  smukke  op- 
satte Haar  og  de  lange  Fletninger  af,  der  alt  var  forlorent,  og 
den  dræbtes  ungdommelige  Ydre  blev  med  eet  en  hæslig  gam- 
mel Kvindes.  —  Det  synes  som  om  Protestanterne  her,  i  deres 
Iver  for  ret  at  ramme  Maria  Stuart,  er  kommet  til  at  modsige 
sig  selv. 

Da  Henrettelsen  var  forbi,  opløstes  Forsamlingen  ikke  straks 
Tværtimod,  Vagter  ved  Dørene  forbød  enhver  at  gaa  ud.  En 
trykkende  Stilhed  varede  en  Stund,  der  forekom  en  Evighed. 
De  to  Jarler  sad  fremdeles  stille  paa  deres  Stole.  Saa  rejste  de 
sig  endelig  og  befalede,  at  alt,  hvad  der  mindede  om  den  hen- 
rettede, skulde  tilintetgøres.  Intet  blodbestænkt  Stykke,  intet- 
somhelst  af  nogen  Art  maatte  blive  tilbage  og  tjene  som  Reli- 
kvie, maaske  misbruges  til  at  gøre  Mirakler  med.  Alt,  hvad  der 
havde  været  hende  nær,  blev  derfor  nu  kastet  ind  i  det  flam- 
mende Baal  i  Kaminen:  Bønnekæder,  Rosenkranse,  Lomme- 
tørklæde, Klædningsstykker,  det  sorte  Klæde  paa  Blokken,  alt, 
hvorpaa  der  var  Blodspor. 

Idet  man  afklædte  Liget,  krøb  pludselig  hendes  Skødehund 
frem  under  det  røde  Skørt,  hvor  den  hidtil  havde  holdt  sig 
skjult.  Var  det  et  Tilfælde?  Eller  var  den  bleven  medtaget  med 
Vilje,  maaske  endog  for  paa  et  bestemt  Tidspunkt  at  kunne  op- 
træde med  Virkning?  De  Læber,  der  ejede  Svaret,  var  nu  for- 
stummede. Simpelt  og  rørende  udtrykte  den  sine  Følelser  ved 
klagende  at  sætte  sig  mellem  det  afhuggede  Hoved  og  den  Hals, 
hvoraf  Blodet  endnu  stille  randt.  Da  man  opdagede  den,  var 
man  dog  menneskelig  nok  til  at  nøjes  med  at  vadske  Blodet  af 
den  og  jage  den  ud.  Tilsidst  blev  Forhøjningen  fjernet.   En  kort 

Beretning  om  Henrettelsen  blev  nedskreven  og  overgivet  til 
den  unge  Henrik  Talbot,  en  Søn  af  den  ene  af  Jarlerne,  for  at 
han  skulde  ride  med  den  til  London.  Saa  aabnedes  endelig 
Dørene,  og  Forsamlingen  strømmede  ud  i  det  frie. 

Henrik  Talbot  red  skyndsomst  hele  Resten  af  Dagen  og  hele 
Natten  med,  indtil  han  endelig  Torsdag  Morgen  den  9.  Februar, 
overstænket  og  halv  ukendelig  af  Vejens  Søle,  naaede  Green- 
wich. Dronningen  var  allerede  oppe  og  ude  at  ride,  da  han  kom. 
Han  meldte  sig  da  hos  Storskatmesteren,  Lord  Burleigh.  Denne 
følte  ikke  særlig  Lyst  til  at  være  den  første  til  at  bringe  Dron- 
ningen Nyheden  og  fandt  det  heldigst,  at  hun  fik  den  at  høre  af 
andre.  Den  kunde  naturligvis  ikke  skjules.  Hjemvendt  fra  Ride- 
turen fik  hun  den  at  vide.  Klokken  tolv  var  den  kendt  over 
Slottet.  Klokken  tre  var  den  spredt  over  hele  London. 

Efterretningen  gjorde  højst  forskelligt  Indtryk  og  vakte  mod- 
satte Følelser  i  Byen  og  paa  Slottet.  Klokken  tre  begyndte 
Kirkeklokkerne  at  ringe,  og  Glædesbaal  tændtes  paa  Gaderne, 
ganske  som  da  for  et  Par  Maaneder  siden  Dommen  var  bleven 
offentliggjort.  Det  var  jo  den  almindelige  Tro  blandt  Folk,  at 
Maria  Stuart  vilde  have  overgivet  England  til  Spanien.  Nu  var 
Faren  fra  hendes  Side  sikkert  omme  og  derfor  udtrykte  man 
sin  Glæde. 

Men  oppe  paa  Slottet  sank  Elisabeth  først  ganske  fortvivlet 
sammen.  Senere  gik  hun  om,  opløst  i  Taarer,  hændervridende, 
forbandende  de  utro  Tjenere,  der  mod  hendes  Vidende  og  Vilje 
havde  ført  alt  dette  over  hende.  Ingen  af  hendes  Ministre  fik 
Lov  at  komme  ind.  De,  der  forsøgte  det,  jog  hun  selv  bort  med 
de  heftigste  Udtryk  for  Forbitrelse  og  Raseri.  Saaledes  blev  hun 
ved  i  flere  Dage.  Var  dette  Forstillelse?  Næppe.  Hun  følte  sig 
uden  Tvivl  overrumplet.  Ubeslutsom  og  lunefuld  som  hun  af 
Naturen  var,  gik  hendes  Sind,  nu  da  Afgørelsen  var  styrtet  ned, 
uvilkaarligt  over  sine  Bredder.  Hvor  klart  hun  end  tidligere 
havde  indseet  Nødvendigheden  af  Maria  Stuarts  Død,  skum- 
mede nu  dog  de  modsatte  Hensyn  over.  Hun  gøs  ved  Tanken 
om  de  politiske  Følger.  Hun  vaandede  sig  under  alle  de  Be- 
brejdelser  for  Grusomhed,    Underfundighed   og   Mangel   paa 

kongeligt  Sind,  som  nu  vilde  rettes  mod  hende.  Og  hun  harme- 
des over  det  Overgreb,  den  Tilsidesættelse  af  hendes  Myndig- 
hed, som  hendes  Embedsmænd  her  havde  gjort  sig  skyldig  i. 
Denne  Følelse  holdt  sig,  efter  at  de  andre  var  blegnede.  Man 
havde  understaaet  sig  i  saa  vigtig  en  Sag  at  skride  til  Handling 
hende  uadspurgt,  mod  hendes  Vidende,  mod  hendes  Vilje.  Sligt 
burde  alvorligt  straffes. 

Det  var  da  umuligt  for  Lord  Burleigh,  Walsingham  og  de 
øvrige  Ministre  blot  ved  Ord  at  faa  dæmpet  hendes  Vrede.  De 
havde  erklæret,  at  de  tog  hele  Ansvaret  paa  sig.  Nu  viste  det 
sig,  at  de  ikke  var  i  Stand  til  at  bære  det.  Det  gik  da  her  som 
saa  ofte.  Da  baade  Dronningens  Vrede,  deres  egen  Forbliven 
ved  Magten  og  en  bekvem  Forklaring  af  det  skete  overfor  Ud- 
landet krævede  Indrømmelsen  af,  at  her  var  begaaet  en  Fejl, 
enedes  man  herom  og  valgte  Dronningens  Sekretær,  Davison, 
til  Syndebuk.  Han  blev  for  sit  uforsvarlige  Forhold  kastet  i 
Fængsel  og  idømt  den  uhyre  Bøde  af  10,000  Pund  Sterling,  ved 
hvis  Betaling  han  ganske  bragtes  til  Tiggerstaven.  Sligt  var  der 
imidlertid  ingen  Grund  for  andre  til  at  klynke  over.  Retten  var 
skeet  Fyldest.  Dronningen  havde  delvis  faaet  Erstatning  for 
Skaaret  i  hendes  Rettigheder,  og  det  paa  den  milde,  men  hen- 
sigtsmæssige Maade,  der  tiltalte  hende  mest.  Hun  var  nemlig  af 
Naturen  paaholdende  og  indsaae  klart,  at  en  stærk  Kongemagt 
kræver  et  fyldt  Skatkammer. 

Breve  om  den  begaaede  Fejl,  der  saa  sørgeligt  havde  haft 
Maria  Stuarts  Død  til  Følge,  afgik  nu  til  alle  Evropas  Hoffer. 
Det  første  Brev,  det  vigtigste  men  vanskeligste  af  dem  alle,  var 
til  Maria  Stuarts  Søn,  den  unge  Kong  Jakob  VI  i  Skotland. 
Elisabeth  skrev  egenhændigt  til  ham  og  ønskede,  at  han  maatte 
kende,  men  ikke  selv  føle  den  Fortvivlelse,  der  fyldte  hende  ved, 
hvad  der  var  hændet.  Pennen  skælvede  og  nægtede  at  nedskrive 
det,  saa  at  hun  maatte  overlade  Sir  Robert  Gary,  der  overbragte 
dette  Brev,  at  meddele  selve  Begivenheden.  Elisabeth  kunde 
tage  sig  ud  som  den,  der  havde  fremkaldt,  hvad  der  var  skeet. 
Men  hun  paakaldte  trygt  Himlens  og  Jordens  højeste  Dommer 
til  Vidne  for  sin  Uskyld.  Heldigvis  kunde  ogsaa  mange  af  hen- 

des  Hoffolk  afgive  Vidnesbyrd  om  Sagens  Sammenhæng.  Hun 
hadede  intet  som  Forstillelse,  intet  var  saa  uværdigt  for  en 
Fyrste.  Hvis  hun  virkelig  havde  foraarsaget  den  dømtes  Død, 
vilde  hun  have  vedkendt  sig  det.  Men  hun  havde  jo  netop  be- 
stemt sig  til  aldrig  at  ville  lade  denne  Dom  udføre.  Derfor  kunde 
man  ikke  noksom  fordømme  deres  Dumdristighed,  der  her 
havde  forvendt  hendes  Vilje.  Ingen  elskede  Kong  Jakob  saa 
inderligt  som  hun,  eller  bar  saa  megen  Omsorg  som  hun  for 
hans  Velfærd.  Derfor  bad  hun  ham  betragte  hver  den  som 
Fjende,  der  vilde  benytte  sig  af  det  skete  til  at  rejse  Uvilje  imel- 
lem dem. 

Jakob  VI  blev  højlig  forbitret.  Moderens  Henrettelse  fyldte 
ham  med  Følelse  af  baade  Sorg  og  Skam.  Han  nægtede  at  mod- 
tage Sir  Robert  Cary  med  samt  hans  Brev  og  tilbagekaldte  sin 
Gesandt  fra  England.  Han  syntes  overhovedet  kun  at  tænke 
paa  Krig  og  Hævn.  Og  han  mødte  Tilslutning  overalt  i  Skotland. 
Rigets  Stænder,  der  just  var  samlede,  tilsagde  ham  deres  Bistand 
til  at  hævne  Moderens  Død  og  hævde  sin  Adkomst  til  Englands 
Krone.  Mange  Adelsmænd  raadede  ham  til  straks  at  gribe  til 
Vaaben.  Lord  Sinclair  f.  Eks.  mødte,  da  Hoffet  var  klædt  i  dyb 
Sorg,  iført  sin  Jærnrustning,  og  paastod,  at  kun  dette  var  søm- 
melig Sørgedragt  for  Dronningen.  Katolikerne  i  Landet  raadede 
Kongen  til  at  slutte  Forbund  med  Philip  II  og  straks  at  gøre 
Fordring  paa  Englands  Krone. 

Alt  var  saaledes  Fyr  og  Flamme  i  Skotland.  Efter  at  passende 
Tid  var  gaaet,  til  at  den  første  Ophidselse  kunde  have  sat  sig, 
sendtes  der  imidlertid  et  nyt  Brev  herop  fra  England.  Denne 
Gang  ikke  fra  Dronningen,  men  fra  hendes  Statssekretær  Wal- 
singham  og  stilet  til  Kong  Jakobs  Sekretær  Lord  Thirlstone. 
Han  ytrede  heri  sin  Forundring  over,  at  en  saa  klog  og  beher- 
sket Konge  som  Jakob  VI  kunde  tænke  paa  at  ville  begynde  en 
Krig  alene  af  Hævn,  tilmed  for  en  Retshandling,  som  Nødven- 
digheden havde  krævet.  Rolig  Overvejelse  maatte  dog  let  lede 
til  at  indsee,  at  Brud  med  Elisabeth  og  Fordring  paa  Englands 
Krone  vilde  være  uklogt.  Ene  vilde  Skotland  næppe  kunne  over- 
vinde England,  dertil  var  Forskellen  i  Magt  for  stor.   Hjælp 

kunde  Skotland  kun  tænke  at  faa  fra  Frankrig  eller  fra  Spanien. 
Men  Frankrig  vilde  fornuftigvis  ikke  hjælpe  til  at  forene  Skot- 
land og  England  under  samme  Hersker  og  herved  afskære  sin 
tidligere  Indflydelse  heroppe,  der  netop  beroede  paa  Rigernes 
Tvedragt.  Desuden  var  Frankrig  i  Øjeblikket  næppe  i  Stand  til 
at  yde  Hjælp.  Spanien  kunde  yde  en  saadan.  Men  naar  det 
havde  erobret  England,  vilde  det  selv  beholde  Landet  og  bag- 
efter tage  Skotland  med.  Thi  Philip  II's  Maal  var  tydeligt  nok 
at  grunde  et  stort  Verdensrige;  han  var  Skotlands  fødte  Fjende 
saa  vel  som  Englands. 

Hvis  Kong  Jakob  ønskede  at  blive  Herre  i  England,  var  Krig 
nu  den  urette  Vej.  Han  var  jo  Arving  til  Landet  og  vilde  faa  det 
med  Rette  efter  Dronning  Elisabeths  Død.  Nu  at  rejse  Krav 
derpaa  kunde  kun  skee  med  Eftertryk,  naar  han  samtidig  blev 
Katolik.  Men  herved  vilde  han  forspilde  alle  Protestanternes 
Hengivenhed  i  Skotland  som  i  England.  Det  samlede  engelske 
Folk  havde  erklæret  sig  for  Dødsdommen  over  Maria  Stuart. 
Ved  nu  at  hævne  denne  vilde  han  tvinge  det  hele  Folk  til  at 
sikre  sig  mod,  at  han  nogensinde  blev  dets  Konge.  At  gribe  efter 
den  engelske  Krone  nu,  var  at  give  Afkald  paa  den. 

Denne  simple  Tankegang  virkede  efter  Ønske,  afkølende  og 
klarende.  Darnley's  og  Maria  Stuarts  Søn,  Jakob  VI,  havde  ikke 
arvet  nogen  af  Forældrenes  hede  Blod  og  hidsige  Daadtrang. 
Han  lod  sig  overbevise  eller  faldt  dog  i  hvert  Fald  til  Ro.  Be- 
vægelsen i  Skotland  lagde  sig.  England  var  sikret  imod  Nord. 


6 

Anderledes  virkede  Efterretningen  om  Maria  Stuarts  Død  paa 
Philip  II  i  Spanien.  Tiderne  havde  skiftet  fra  dengang,  han  lod 
sin  Svigerinde  Elisabeth  underhaanden  vide,  at  hun  trygt  kunde 
stole  paa  ham.  Nu  stod  de  overfor  hinanden  ikke  blot  som  bitre 
personlige  Fjender  —  Philip  II  havde  jo  været  Medvider  i  flere 
af  Mordplanerne  mod  Elisabeth  —  men  tillige  hver  især  som 

Udtryk  for  to  hinanden  modsatte  Magter,  der  med  indre  Nød- 
vendighed maatte  tørne  sammen  i  Strid.  Maria  Stuarts  Henret- 
telse blev  blot  den  sidste  haanlige  Udfordring,  det  skingrende 
Signal,  der  forkyndte,  at  nu  skulde  Kampen  begynde. 

Dette  Signal  vakte  i  Philip  II  til  klar  og  fast  Beslutning,  hvad 
længe  havde  gæret  i  hans  Sind  som  Haab  og  Ønske.  Spanierne 
havde  jo  opdaget  og  erobret  Amerika;  Portugiserne  havde  op- 
daget Søvejen  til  Ostindien,  delvis  underlagt  sig  disse  fjerne  Egne 
og  af  en  Fejltagelse  engang  paa  Vejen  erobret  hele  Brasilien 
med.  Nu  var  ikke  blot  Spanien  og  alle  dets  Besiddelser  Philip 
II's  siden  1556.  Aar  1580  havde  han  ogsaa  erobret  Portugal  med 
alle  dets  Lydlande.  Langt  over  Halvdelen  af  den  da  kendte  Ver- 
den var  hans.  Maatte  det  da  ikke  ligge  ham  nær  og  staa  som  let 
at  erobre  den  mindre  Halvdel,  der  endnu  manglede? 

Men  hertil  kom  en  anden  Bevæggrund,  dybere  og  stærkere 
endnu.  Philip  II  (Fig.  17)  var  en  inderligt  troende  Katolik.  Rundt 
om  i  Mellemevropa  havde  Reformationens  Frafald  fra  den  sande 
Kirke  vist  sig.  Men  netop  ud  fra  Spanien  var  den  nye,  stærke 
Skare — Jesuiterne  —  udgaaet,  hvis  Maal  varved  alle  Midler,  ved 
Lære,  List  og  Vold  at  samle  det  spredte,  rense  Guds  Ager,  atter 
give  Gud,  hvad  Guds  var.  Philip  II  følte  sig  baaren  af  samme 
Tanke.  Det  var  ikke  blot  hans  politiske  Ret  at  erobre  Evropa, 
det  var  hans  religiøse  Pligt.  Gud  havde  befalet  ham  at  under- 
tvinge alle  genstridige,  føre  alle  tilbage  til  den  ene  og  sande 
Kirke.  Philip  II  var  Guds  udvalgte  Redskab,  hans  Opgave  var 
at  blive  baade  Verdens  og  Troens  Forener. 

Ud  fra  dette  Synspunkt  seet  tegnede  Udsigterne  sig  ret  gun- 
stigt for  ham  just  henad  1587,  da  Maria  Stuarts  Død  indtraf.  I 
Frankrig  havde  efter  Blodbadet  Bartolomæus  Natten  1572  Kato- 
likerne  Overhaand.  Philips  Udsigt  til  ved  Arv  at  komme  i  Be- 
siddelse af  Frankrig  var  vel  glippet,  da  hans  Hustru,  den  franske 
Prinsesse,  døde  barnløs  1568.  Men  hans  tre  Svogre,  der  alle 
blev  Konger  i  Frankrig,  var  tillige  barnløse.  Hvo  kunde  vide, 
om  der  ikke  i  Frankrig  som  hos  Katolikerne  i  England  kunde 
udvikle  sig  en  Stemning,  der  muligt  engang  kunde  bane  ham  Vej 
til  Tronen?   Han  søgte  foreløbig  Trøst  ved  til  fjerde  Hustru  at 

Fig.  17.   Philip  den  Anden. 
(Maleri  af  Pantoja  de  la  Crux  i  Museo  del  Prado  i  Madrid.) 

vælge  Datidens  bedste  Parti,  en  Datter  af  hans  Fætter,  Kejser 
Maximilian  II.  I  Nederlandene,  som  han  besad,  var  det  lykke- 
des ham  efterhaanden  næsten  at  dæmpe  Protestanternes  Oprør. 
Deres  Fører,  Prinsen  af  Oranien,  var  bleven  myrdet  1584. 
Næste  Aar  var  Antwerpen  bleven  erobret  af  Spanien.  Jarlen  af 
Leicester,  som  Dronning  Elisabeth  havde  haft  Dristighed  nok 
til  at  sende  med  engelske  Tropper  de  nederlandske  Protestanter 
til  Hjælp,  viste  sig  at  være  en  Ubetydelighed.  Hovmodig  og 
udygtig  vakte  han  Nederlændernes  Mistro  og  maatte  Skridt  for 
Skridt  vige  for  Spanierne.  Det  lysnede  heroppe.  Snart  kunde 
Philip  II  haabe,  at  Krigen  var  endt.  Saa  var  Evropas  Fastland 
fra  Middelhav  til  Vesterhav  enten  ganske  hans  eller  dog  knyttet 
nær  til  ham  ved  Venskab  og  Slægtskab.  Kun  de  fire  kætterske 
Lande,  England  og  Skotland,  Danmark-Norge  og  Sverige,  stod 
da  endnu  tilbage,  fattige  Yderlodder,  der  endnu  ventede  paa  at 
bringes  under  Kultur, 

Under  disse  Forhold  var  det,  at  Maria  Stuarts  Henrettelse 
fandt  Sted.  Som  et  Lyn  slog  Efterretningen  ned  og  tiltrak  i  et 
Nu  al  Fastlandets  modsatte  Elektricitet,  saa  den  rettedes  imod 
England.  I  Philip  II's  Sind  fængede  Beslutningen:  som  Guds 
udvalgte  at  følge  Vinket,  straffe  den  ugudelige  Kætterske,  og 
som  Korsfarer  underlægge  sig  England. 

Ingen  kunde  være  i  Tvivl  om,  hvorledes  en  saadan  Krig 
maatte  ende,  hvis  det  for  Alvor  var  Philips  Agt  at  føre  den  igen- 
nem. Og  det  var  hans  Alvor.  Han  tog  England  til  Len  af  Paven 
og  bevægede  denne  til  endnu  engang  at  udstøde  Elisabeth  af 
Kirken,  løse  alle  hendes  Undersaatter  fra  deres  Troskabsed 
samt  paalægge  enhver  at  yde  Spaniens  Konge  og  hans  Hær- 
førere Hjælp.  Selv  rustede  han  paa  Kraft  i  alle  sine  vidtstrakte 
Lande.  Der  byggedes  Skibe  af  usædvanlig  Størrelse  og  Styrke 
i  Havnestæderne  og  samledes  Tropper  overalt  i  Italien,  Spanien, 
Portugal  og  Nederlandene. 

Intet  viser  maaske  tydeligere  Philip  II's  Overlegenhed  end 
den  Tillid,  hvormed  alle  sluttede  sig  til  hans  Sag.  At  han  maatte 
kunne  ruste  en  Flaade  uden  Mage,  baade  hvad  Skibe  og  Mand- 
skab angik,  var  indlysende  for  enhver.   Derfor  stod  ikke  blot 

det  pavelige  Skatkammer  ham  aabent,  men  enhver  god  Katolik 
ydede  stolt  sin  Skærv  hertil.  Hærens  sikre  Udsigt  til  at  plyndre 
London  og  engelske  Byer  og  Herresæder  ytrede  sig  i  Mængden 
og  Arten  af  dem,  der  strømmede  til  for  at  tilbyde  Philip  II  deres 
Tjeneste.  Det  var  Italiens  bedste  Navne,  deriblandt  to  Fyrster 
og  to  Hertuger.  I  Spanien  meldte  sig  ikke  mindre  end  2000  fri- 
villige. I  Tyskland  samledes  Tropper  af  et  Medlem  af  det  øst- 
rigske Hus.  I  Spidsen  for  den 
hele  Flaade  sattes  Markien  af 
Santa-Cruz,  en  Søofficer,  der 
havde  megen  Erfaring  og  nød 
stor  Anseelse.  De  forskellige 
Hærafdelinger  samledes  i  Ne- 
derlandene og  stilledes  under 
Anførsel  af  Hertugen  af  Parma, 
Alexander  Farnese  (Fig.  18), 
der  med  saa  stor  Dygtighed 
som  spansk  Statholder  hidtil 
havde  ledet  Undertrykkelsen 
af  Nederlændernes  Opstand. 

Planen  gik  ud  paa  fra  to  for- 
skellige Punkterat  rette  et  Dob- 
beltstød mod  England.  Orlogs- 
flaaden  skulde  sejle  ud  fra  en 
Havn  i  Nordspanien,  stryge  Ka- 
nalen mellem  England  og  Frank- 
rig ren  for  engelske  og  hollandske  Skibe  og  derpaa  erobre  Hav- 
nen ved  Margate  i  Thems -Bugtens  sydøstlige  Hjørne.  Naar 
denne  var  tagen,  skulde  Hertugen  af  Parma  paa  fladbundede 
Førselsfartojer,  der  i  hundredevis  byggedes  i  Havnebyerne  i  de 
spanske  Nederlande,  særlig  i  Diinkirken  og  Antwerpen,  føre  en 
Hær  paa  omtrent  50,000  Mand  derover.  Højt  regnet:  et  Søslag 
og  et  Landslag,  og  England  vilde  være  vundet. 

Kun  en  Ubetydelighed  dannede  Forskellen  mellem  Philip  II's 
og  Hertugen  af  Parmas  Syn  paa  Sagen.  For  Kongen,  der  havde 
den  uhyre  Flaade  for  Øje,  stod  det  som  selvindlysende,  at  Sej- 


Fig.  18.   Hertug  Alexander  Farnese  af 

Parma. 

(Efter  et  samtidigt  Stik.) 

ren  maatte  være  den  vis.  Hertugen  af  Parma,  der  stod  Forhol- 
dene nærmere  og  tillige  havde  Hærens  vanskelige  Overfart 
paa  Sinde,  fandt  det  forsigtigst  først  at  erobre  den  ypperlige  hol- 
landske Havn  Vliessingen  for  her  at  have  et  sikkert  Støttepunkt 
og  Mødested  for  saavel  Orlogsflaade  som  Landgangshær.  Phi- 
lip II  afviste  imidlertid  denne  Plan  som  unødvendig  Forsinkelse. 
Al  Kraft  burde  samles  paa  Hovedstødet  mod  England.  Naar 
dette  Land  var  erobret,  vilde  de  Havnebyer  og  Stæder,  som  de 
hollandske  Oprørere  endnu  havde  inde,  være  afskaarne  fra  Til- 
førsel og  tvungne  til  at  overgive  sig. 


7 

Imod  hele  denne  Overmagt  var  det  kun  lidet,  hvad  England 
kunde  stille  til  sit  Forsvar.  Den  engelske  Orlogsflaade  var  ringe 
og  kunde  vistnok  ikke  engang,  hverken  hvad  Skibenes  Størrelse 
eller  Antal  angik,  maale  sig  med  Danmark-Norges  eller  med  Sve- 
riges. England  var  med  andre  Ord  en  Sømagt  af  tredje  Rang, 
og  havde  endnu  ikke  fuldt  forvundet  det  Tryk,  som  Hansestæ- 
dernes Overmagt  til  Søs  saalænge  havde  lagt  paa  hjemlig  Skibs- 
fart og  Handel.  Selv  om  den  engelske  og  hollandske  Flaade  for- 
enedes, vilde  de  da  umuligt  kunne  maale  sig  med  det  Kæmpekuld 
som  Spanien,  Portugal,  Italien  og  Nederlandene  nu  i  Forening 
havde  udklækket. 

Og  som  til  Søs  saa  til  Lands.  Ingen  Fæstning  af  Betydning 
dækkede  Englands  let  tilgængelige  Kyster.  London  selv  laa  ube- 
fæstet, blød  som  Blommen  i  et  Æg.  Og  hvad  var  den  engelske 
Hjemmehær?  Købstadfolk  (Fig.  19),  kun  vante  til  Fugleskyd- 
ning, eller  uøvede  Landboere  under  en  bereden  Herremand.  I 
de  sidste  hundrede  Aar,  siden  Krigene  mellem  den  „røde  og 
hvide  Rose",  hvor  der  30  Aar  igennem  havde  flydt  Strømme  af 
Blod,  var  Folket  blevet  mere  og  mere  afvænt  med  Krig.  I  en 
Menneskealder  eller  to  havde  man  i  England  ikke  seet  stort 
andet  til  den  Slags  end  flygtende  Deltagere  i  Sammensværgelser 

eller  blot  den  svage  Erstatning,  hvormed  de  skiftende  Regeringer 
rundhaandet  havde  holdt  Folket  til  Gode:  Halshugning  og  Bræn- 
ding af  alle  mere  bekendte  Statsmænd  og  Gejstlige.  Nogle  faa 
Lejetropper,  Resten  Fredsfolk  medjærnhue,  Madkniv,  Hjemme- 
spyd  og  Bue  skulde  nu  mødes  med  Evropas  bedst  udrustede 
Krigsfolk,  der  i  uafbrudte  Krige  havde  kæmpet  med  paa  alle 


Fig.  19.   Engelsk  Købmandshus  i  det  16.  Aarhundrede. 
(Efter  Mackeroll :  History  of  King's  Lynn."! 

Fastlandets  Valpladser.  Der  kunde  næppe  være  nogen  Tvivl  om 
Udfaldet. 

Det  er  Dronning  Elisabeths  uforgængelige  Hæder  ikke  at  have 
tabt  Modet  under  disse  Forhold,  men  dristigt  at  have  stillet  sig 
i  Spidsen  for  sit  Folk.  Opildnet  af  Farens  Storhed,  voksende 
i  Snarraadighed,  Kækhed  og  sejg  Kraft  med  den,  blev  hun  for 
en  kort  Tid,  men  i  en  afgørende  Stund  til  eet  med  sit  Folk,  det 
Enhedsmærke  og  Brændpunkt,  hvori  dette  blev  sig  bevidst. 
Mange  var  de  dygtige  Mænd,  der  støttede  hende,  Ingen  dog  vist- 
nok saa  meget  som  hendes  trofaste  Medarbejder,  Storskatmeste- 

ren  Lord  Burleigh  (Fig.  1 5).  Tung,  altid  optagen  ogalvorlig  til  daglig, 
stemplet  af  en  trættende  Embedsvirksomheds  Tryk,  levede  han 
ligesom  først  op  og  blev  sig  selv  paany,  naar  der  var  rigtig  Fare 
paa  Færde.  Jo  værre  Efterretninger,  des  større  Fortrøstning, 
Han  var  som  skabt  til  at  være  hendes  Raadgiver  under  Forhold 
som  disse.  Modgang  strøg  kun  hans  Betænksomhed,  hans  Haab, 
hans  Mod  i  Lue. 

Saa  snart  Elisabeth  var  bleven  klar  over,  at  Philip  II's  ivrige 
Udrustninger  ikke,  som  angivet,  gjaldt  et  Tog  til  Indien,  men  et 
Angreb  paa  England,  traf  hun  sine  Foranstaltninger.  Hun  sendte 
Bud  til  Kong  Jakob  i  Skotland,  udmalede  ham  den  fælles  Fare 
og  opnaaede  virkelig  et  Løfte  fra  ham  om  at  ville  staa  Last  og 
Brast  med  hende  i  Kampen  mod  Spanien.  En  skotsk  Hær  ud- 
rustedes for  at  kunne  bringe  Hjælp.  Et  andet  Bud  afgik  til  Fre- 
derik II  i  Danmark  og  Norge.  Han  var  jo  som  Protestant  udsat 
for,  at  efter  Englands  Fald  vilde  Turen  komme  til  ham.  Derfor 
heller  Bistand  nu,  medens  Faren  maaske  ved  forenet  Kraft 
kunde  afværges.  Han  lovede  ikke  ligefrem  væbnet  Hjælp,  men 
at  ville  standse  og  tilbageholde  spanske  Skibe,  som  Philip  II 
antoges  at  have  hyret  blandt  de  mange  store  Sejlere,  der  passe- 
rede Øresund.  Lignende  Hensyn  bevægede  de  fleste  Hanse- 
stæder til  at  love  Elisabeths  Udsendinge  at  ville  hindre  Udrust- 
ning af  spanske  Skibe  i  deres  Havne. 

Hjemme  opmuntrede  hun  hele  Folket  til  at  rejse  sig  til  For- 
svar. En  Hær  paa  omtrent  20,000  Mand  blev  fordelt  langs 
Kysten  mod  Kanalen  for  at  afslaa  Angreb.  22,000  Mand  Fodfolk 
og  1000  Ryttere,  alle  under  Jarlen  af  Leicester,  samledes  i  Lej- 
ren ved  Tilbury  for  at  forsvare  London.  En  Hær  endelig  paa 
34,000  Fodfolk  og  2000  Ryttere  under  Lord  Hunsdon  skulde 
udgøre  Hovedarméen.  Den  var  bestemt  til  at  forsvare  Dron- 
ningen og  under  hendes  Tilsyn  at  ile  did,  hvor  Faren  var  størst, 
hvad  enten  det  gjaldt  at  afværge  Landgang  eller  skærme  Lon- 
don. 

Alle,  baade  Katoiiker  og  Protestanter,  arbejdede  endrægtigt 
sammen.  Pavens  Optræden  mod  Elisabeth  gjorde  ikke  synder- 
lig Virkning  paa  hendes  katolske  Undersaatter.   Den  katolske 

Lord  Mountague  f.  Eks.  mødte  i  Spidsen  for  alle  sine  Børn  og 
Bornebørn  tilhest  og  erklærede,  at  de  vilde  forsvare  Dronningen 
med  deres  Liv  baade  mod  Konge  og  Pave.  Hun  tog  den  kloge 
Bestemmelse,  at  al  haard  Behandling  af  Englændere  for  af- 
vigende Tro  skulde  foreløbig  ophøre. 

Selvfølgelig  var  dog  Landets  kirkelige  Stilling  et  af  de  bedste 
Midler  til  at  vække  og  samle  Begejstringen.  Regeringen  mindede 
Folket  om  Blodsudgydelsen  under  Dronning  Maria,  dengang  da 
Philip  II  var  Landets  Herre.  Man  lod  udbrede  Lister  over  og 
Billeder  af  alle  de  Marterinstrumenter,  som  den  spanske  Flaade 
sikkert  førte  med  sig  for  at  knibe  og  brænde  Englænderne  til 
Katoliker.  Dronningen  selv  forsømte  intet  Middel  til  at  opflamme 
den  religiøse  Følelse  og  Hærens  Mod.  Sit  Højdepunkt  naaede 
Begejstringen  for  hende,  da  hun  viste  sig  til  Hest  i  Lejren  ved 
Tilbury,  red  gennem  Rækkerne  og  holdt  Taler  til  Soldaterne. 
Hun  opmuntrede  dem  til  Kamp  for  Fædreland  og  Tro.  Hun 
erklærede,  at  hun,  skøndt  Kvinde,  vilde  selv  føre  dem  i  Marken, 
og  heller  lade  sit  Liv  i  Slaget  end  overleve  sit  Folks  Undergang 
og  Slaveri.  Overalt  vakte  hendes  Ord  og  blot  Synet  af  hende 
stormende  Jubel.  Hun  blev  i  Hærens  og  Menigmands  Øjne  Sind- 
billedet paa  Folkets  Livskraft  og  Heltemod,  det  fra  Himlen  givne 
Pant  paa,  at  England  skulde  sejre. 

Det  var  dog  klart,  at  Flaaden  var  det  Værn,  hvorpaa  det  ikke 
blot  i  første  Linje,  men  ogsaa  rimeligvis  i  største  Grad  vilde 
komme  an.  Her  maatte  man  derfor  først  og  fremmest  anvende 
al  Kraft.  Hvad  man  havde  at  begynde  med,  var  kun  ringe.  Dron- 
ningens Flaade,  Orlogsflaaden  i  snævrere  Forstand,  talte  kun 
ialt  28  Skibe.  Og  af  disse  var  endda  mange  kun  meget  smaa. 
Dette  vilde  under  Nutids  Forhold  være  fortvivlede  Omstæn- 
digheder, da  man  jo  ikke  nutildags  med  kort  Varsel  kan  for- 
doble, end  sige  mangedoble,  en  Orlogsflaade.  Noget  anderledes 
stillede  Forholdene  sig  dengang.  Dels  lod  Træskibe  sig  hurtigere 
bygge,  dels  —  og  dette  var  det  afgørende  —  lod  Handelsskibe 
sig  let  omdanne  til  Orlogsbrug.  Forskellen  bestod  jo  egentlig 
kun  i  at  føre  Kanoner.  Men  paa  godt  byggede  Handelsskibe 
var  der  dengang,  da  Træ  var  billigt,  i  Reglen  saa  solide  Dæks- 

planker,  at  de  ikke  søndredes,  fordi  man  fyrede  med  Kanoner 
derfra.  Og  Kanonernes  Kaliber  var  meget  forskellig,  ligefra  dem 
med  Kugler  som  Menneskehoveder,  ned  til  dem  med  ikke  større 
end  et  Hønseæg.  Man  fik  saa  vælge  den  Størrelse,  der  passede. 
Skuddenes  Virkning  var  en  og  samme,  for  saa  vidt  man  altid 
skød  med  Fuldkugle,  der  slog  Hul  efter  sin  Størrelse. 

Om  Datidens  Skik,  under  Krig  at  forvandle  Handelsskibe  til 
Orlogsmænd,  faar  man  et  levende  Indtryk  fra  samtidige  Forhold 
i  Danmark.  Gennem  Øresund  passerede  aarligt  en  4—6000 
Handelsskibe,  der  maatte  svare  Told  ved  Helsingør.  Kongen  af 
Danmark  hævdede  sig  Ret  til  under  Krigsforhold  at  beslaglægge 
saa  mange  af  disse,  han  lystede,  og  benytte  dem  til  Orlogsbrug. 
Under  den  nordiske  Syvaarskrig  1563 — 70  havde  Frederik  II  — 
ikke  mindst,  da  Størstedelen  af  hans  Orlogsflaade  var  gaaet 
under  i  en  Storm  —  gjort  flittig  Brug  af  denne  Forret. 

Der  var  da  Mulighed  for  Dronning  Elisabeth  for  hurtigt  at  faa 
Orlogsflaaden  forøget.  Dels  ved  Nybygninger,  dels  ved  Hjælp 
fra  den  engelske  Handelsflaade.  Og  her  viste  sig  den  varmeste 
Iver  og  mest  storladne  Offerberedvillighed.  Borgerne  i  London 
fik  Befaling  til  at  stille  15  Skibe;  de  skaffede  30.  Adelen  lejede, 
udrustede  og  bemandede  43  Skibe,  alt  paa  egen  Bekostning.  Alle 
Pengelaan,  som  Dronningen  behøvede,  blev  straks  skaffede  til 
Veje.  Paa  den  Tid,  Angrebet  maatte  ventes,  laa  der  da  ved  Ply- 
mouth under  Lord  Howard  en  Hovedflaade  paa  over  80  Skibe, 
mest  engelske,  men  ogsaa  nogle  hollandske  til  Hjælp.  En  anden 
mindre  Flaade  paa  40  Skibe,  engelske  og  hollandske,  under 
Lord  Seymour,  krydsede  udfor  Diinkirken  for  at  passe  paa  Her- 
tugen af  Parma  og  hans  Landgangshær.  De  fleste  af  disse  Skibe 
var  dog,  selv  efter  Datids  Forhold,  smaa.  Det  var  rene  Und- 
tagelser, at  der  fandtes  nogle  paa  400  Tons  eller  derover.  Men 
de  var  gode  Sejlere  og  havde  flinkt  Mandskab  ombord. 

Hvad  det  var  for  Folk,  hvormed  den  engelske  Flaade  var  be- 
mandet, er  ikke  udtømt  med,  at  det  var  dygtige  Sømænd,  kendte 
med  de  engelske  Farvande  og  vante  til  at  døje  ondt  paa  Søen 

Aaret  rundt.  Mange  af 
dem  var  tillige  erfarne 
Krigere,  forsorne  Gaster, 
der  havde  tjent  som  Fri- 
byttere i  mange  Tider. 
Enkelte  blandt  Førerne, 
som  f.  Eks.  Frans  Drake, 
Frobisher  (Fig.  20)  og 
Hawkins,  var  tillige  be- 
rømte Søfarere,  med 
hvem  faa  eller  ingen 
samtidige  Spaniere  kun- 
de maale  sig. 

Vi  staar  her  ved  et  af 
Datidens  ejendommelig- 
ste Træk,  i  visse  Maader 
maaske  Nøglen  til  For- 
klaringen af  Kampens 
hele  Udfald.  Den  Krig, 
som  begyndte  mellem 
Philip  II  og  Elisabeth  i 
Anledning  af  Maria  Stu- 
arts Henrettelse  den  8. 
Februar  1587,  var  i 
Virkeligheden  begyndt 
længe  forinden.  Ikke 
blot  i  den  Forstand,  at 
Elisabeth  jo  forud  havde 
med  Vaabenmagt  støttet 
Nederlænderne  i  deres 

Fig.  20.  Sir  Martin  Frobisher,  t  1595.  '•'^^^^    c^i^v^iuv 

(Maleri  af  Comelis  Ketel.)  OprØr.      Ncj,     pHVat    Var 

den  bleven  ført  allerede  en  Levealder  igennem  af  dristige  en- 
gelske Eventyrere,  der  havde  vovet  sig  ind  paa  den  Verdens- 
halvkugle,  som  Paven  havde  tilkendt  Spanien.  Med  Vaaben  i 
Haand,  som  en  Blanding  af  Sørøvere  og  Opdagere,  havde  de 
kæmpet  ufortrødent  for  at  tilrive  England  sin  Del  af  Byttet. 

Allerede  1567  svor  Frans  Drake  Spanierne  Hævn,  da  han  i 
Kamp  imod  dem  i  den  mexikanske  Havbugt  mistede  næsten  alt, 
hvad  han  ejede.  1572  landede  han  paa  Panama-Tangen,  stormede 
i  Spidsen  for  sine  egne  Folk  og  en  Indianerstamme  Hovedstaden, 
plyndrede  Landet  med  dets 
Guldskatte.  Fra  Toppen  af 
et  Træ  saae  han  første  Gang 
det  Stille  Hav  og  bad  heroppe 
til  Gud,  at  det  engang  maatte 
forundes  ham  paa  britisk  Skib 
at  besejle  dette  Hav.  1576 
stak  han  ud  fra  England  igen, 
denne  Gang  med  en  hel 
Flaade.  Kæmpende,  plynd- 
rende besøgte  han  Brasilien, 
derpaa  Sydamerikas  Vest- 
kyst, hvor  han  forgæves  ledte 
efter  et  Stræde,  ad  hvilket 
han  kunde  vende  tilbage.  Saa 
sejlede  han  over  hele  det 
stille  Hav  til  Java  og  hjem  om  Kap.  Lykkeligere  end  sin  portu- 
gisisk-spanske Forgænger,  Magellan,  vendte  han  selv  levende  hjem 
fra  denne  Verdensomsejling.  Da  han  1580  efter  over  to  Aars 
Forløb  atter  kastede  Anker  ved  Plymouth  med  Resten  af  sin 
Flaade  —  et  eneste  Skib,  „den  gyldne  Hind",  ladet  med  Alverdens 
Herligheder,  røvede  undervejs  —  vaklede  Elisabeth  imellem,  om 
hun  skulde  lade  ham  hænge  som  Sørøver  eller  hædre  ham  som 
Jordomsejler.  Hun  valgte  det  sidste.  Hun  deltog  i  den  glimrende 
Fest,  som  han  gav  ombord,  og  ved  Festens  Slutning  ophøjede 
hun  ham  (Fig.  21)  i  Adelsstanden  saml  udtalte  sin  Billigelse  af, 
hvad  han  havde  bedrevet  undervejs.  „Den  gyldne  Hind",  befalede 


Fig.  21.  Sir  Francis  Drake.    1581. 

(Miniatur  af  Nicholas  Hilliard,  tilhørende  Jarlen 

af  Derby.) 

hun,  skulde  lægges  op  og  bevares  som  et  offentligt  Mindes- 
mærke om  hans  Daad. 

1585  maatte  Frans  Drake  ud  paany.  Togtet  gjaldt  Vestindien, 
og  det  kunde  nok  ikke  nægtes,  at  der  denne  Gang  var  nogle  af 
Dronningens  Skibe  med  i  den  Flaade,  hvormed  han  overrump- 
lede St.  Domingo  og  brandskattede  Carthagena.  Saa  gjorde  han 
et  Slag  op  til  Nordamerikas  Kyster  og  hentede  de  engelske  Ny- 
byggere tilbage  fra  den  nyanlagte  Koloni,  som  man  Dronningen 
til  Ære  havde  døbt  „Virginia"  (den  jomfruelige),  men  hvor  de  — 
ligesom  nu  Moderlandet  selv  —  truedes  med  at  overvældes  af 
altfor  talrige  Fjender.  Han  og  hans  Folk  vakte  udelt  Forbavselse 
i  London,  da  de  atter  1586  viste  sig  her  med  det  ukendte  Instru- 
ment, en  tændt  Cigar,  i  Munden.  Disse  besynderlige  Lunter  var 
næsten  lige  saa  mærkelige  som  de  sorte  Sten  med  Guld  i,  Fro- 
bisher  og  hans  15  Skibe  havde  hjembragt  nogle  Aar  i  Forvejen, 
da  han  havde  søgt  at  finde  Vejen  nord  om  Amerika  til  Kina. 

Krigen  var  altsaa  i  Virkeligheden  udbrudt  og  halvt  privat  i 
fuld  Gang  førend  Maria  Stuarts  Henrettelse.  Dristige  engelske 
Mænd  vovede  enkeltvis  Jorden  over  at  gribe  efter  det  Verdens- 
herredømme, hvis  Besiddelse  berusede  Philip  II  til  hans  stolte 
Drøm.  Ubestemte  Forhaabninger  om  noget  stort  og  mægtigt 
fængede  mer  og  mer  rundt  om  i  Englands  Befolkning.  Og  tal- 
rige engelske  Fribyttere  plyndrede  paa  egen  Haand  spanske 
Skibe,  hvor  som  helst  de  saae  deres  Snit.  Der  var  ypperligt  Stof 
til  flinke  Søkrigere  i  disse  Folk.  De  var  som  deres  nordiske 
Fælle,  Mogens  Hejnesøn,  vanskelige  at  behandle  i  Fred,  men 
ubetalelige  i  Krig. 

Næppe  var  da  Loddet  kastet  og  Elisabeth  efter  Maria  Stuarts 
Død  forvisset  om,  at  de  spanske  Udrustninger  gjaldt  England, 
førend  hun  søgte  Hjælp,  hvor  den  var  at  finde:  hos  disse  Mænd. 
Frans  Drake  fik  i  Foraaret  1587  fire  af  Dronningens  største 
Orlogsskibe  for  at  angribe  Spanien,  plyndre  dets  Kyster,  øde- 
lægge spanske  Fartøjer.  Det  er  betegnende  baade  for  Frans 
Drakes  Ry  og  for  Forholdene  i  det  hele,  at  Købmændene  i  Lon- 
don straks  stillede  ikke  mindre  end  26  Skibe,  store  og  smaa, 
ligeledes  til  hans  Raadighed  mod  Part  i  det  forventede  Bytte. 

Da  han  i  Søen  mødte  to  hollandske  Skippere,  der  fortalte  ham, 
at  en  Afdeling  af  den  spanske  Orlogsflaade  tilligemed  en  Mængde 
Førselsskibe,  ladede  med  Krigsfornødenheder,  laa  rede  i  Cadiz' 
Havn  til  Afgang  til  Lissabon,  besluttede  han  at  vove  et  Angreb. 
Han  løb  ind  i  Cadiz'  Havn  den  19.  April  1587,  skød  et  af  Over- 
admiralen, Markien  af  Santa  Cruz's  store  Skibe  i  Sænk,  drev 
seks  Gallejer  paa  Flugt  ind  i  Læ  under  Fæstnings-Batterierne, 
og  stak  derpaa  Ild  i  henved  hundrede  Førselsskibe,  der  laa  fyldte 
med  alt  muligt  Tilbehør  til  Hovedflaaden.  Selv  slap  han  nogen- 
lunde uskadt  ud  igen.  Men  i  dette  mægtige  Baal,  der  flammede 
i  Cadiz'  Havn  fra  Skibe  med  Ladninger  paa  over  10,000  Tons, 
brændte  Udsigterne  for  Philip  II  til  at  blive  tids  nok  færdig 
med  sin  Kæmpeudrustning  inden  August  Maaned  samme  Aar. 
Baalet  betød  i  Virkeligheden  altsaa  et  Aars  Udsættelse  af  An- 
grebet paa  England. 

Stærkt  opmuntret  af  dette  Held  satte  Frans  Drake  derpaa 
Sejl  til  og  stod  op  mod  Portugals  sydvestlige  Hjørne  Kap  St. 
Vincent.  Paa  Forbjerget  her  la&  et  befæstet  Slot,  tilligemed  tre 
Forter.  Drake  gik  i  Land,  stormede  dem  og  indtog  dem.  Saa  gik 
han  til  Lissabon  og  begyndte  at  fejde  her.  Men  det  faldt  ham  nu 
ind,  at  Kamp  af  den  Art,  han  indtil  da  havde  ført,  hvor  det  hele 
Udbytte  var,  at  Varerne  enten  brændte  eller  gik  til  Bunds  eller 
blev  liggende  paa  Stedet  som  ødelagte  Mure,  egentlig  ikke  sva- 
rede til  den  Slags  Bytte,  hans  londonske  Redere  havde  tænkt 
sig.  For  at  tilfredsstille  ogsaa  dem  stak  han  da  i  Søen  paany  og 
sejlede  mod  Vest  ud  til  Azorerne,  hvor  han  havde  faaet  Nys  om, 
at  der  til  Terceira  ventedes  et  sjældent  rigt  ladet  spansk  Skib  af 
betydelig  Størrelse,  en  saakaldt  „Karrak". 

Lykken  fulgte  ham  ogsaa  her.  Han  tog  Karraken.  Og  med 
Bytte  efter  enhvers  Smag  vendte  han  tilbage  til  London,  hvor 
han  modtoges  med  Begejstring.  Det  usynlige  Udbytte  var  dog 
maaske  det  største.  Thi  af  dette  Frans  Drakes  Togt  og  dets 
lykkelige  Udfald  voksede  der  Selvtillid  og  Mod  hos  de  engelske 
Sømænd  til  at  binde  an  med  de  tidligere  saa  frygtede  Spaniere. 
Da  nu  tilmed  Følgen  blev  en  tolv  Maaneders  Udsættelse  af  Phi- 
lip II's  Hovedangreb,  var  der  Tid  nok  levnet  Englænderne  til 

forelobigt  at  øve  sig  ved  at  jage  efter  spanske  Enkeltskibe  paa 
Havet.  Der  vrimlede  1587  aP  engelske  Fribyttere  i  den  spanske 
Sø.  Ja,  selv  til  blot  Eventyr  og  Vandrelyst  tabte  man  ikke  Modet. 
Under  disse  usikre  Forhold  i  Hjemmet  drog  Davis  ufortrøden 
ud  paa  sit  tredje  Togt  mod  Nord,  for  igennem  Davisstrædet,  som 
han  tidligere  havde  naaet,  udfor  Grønland,  at  forsøge  at  trænge 
vesterpaa  til  Asien. 

Skøndt  Frans  Drakes  Angreb  paa  Cadiz'  Havn  havde  for- 
sinket den  spanske  Flaades  Udrustning,  holdt  Philip  II  dog  paa, 
at  Angrebet  paa  England  skulde  foretages  i  Efteraaret  1587.  Han 
havde  utvivlsomt  Ret  i,  at  det  burde  ske,  medens  Maria  Stuarts 
Henrettelse  endnu  var  i  frisk  Minde  og  Ophidselsen  i  Skotland 
og  hos  Katolikerne  i  England  stærk  nok  til,  at  man  kunde  vente 
Hjælp  fra  dem.  Men  hans  Admiral,  Markien  af  Santa  Cruz,  er- 
klærede bestemt,  at  han  ikke  turde  paatage  sig  Ansvaret  for  at 
føre  Flaaden  op  i  disse  Farvande  paa  saa  sen  en  Aarstid.  De 
korte  Dage,  Efteraarsstorme  og  Taage  vilde  umuliggøre  et  hel- 
digt Udfald.  Santa  Cruz's  Modstand  skaffede  ham  Philip  II's 
Unaade.  Men  Togtet  blev  udsat  til  næste  Aar. 

Endelig  i  Foraaret  1588  var  alting  klart  til  Flaadens  Afsejling. 
Men  just  som  den  skulde  til  at  afgaa,  blev  Santa  Cruz  angreben 
af  en  heftig  Feber,  hvoraf  han  kort  efter  døde.  Paa  dette  højst 
uheldige  Tidspunkt  maatte  der  da  indsættes  ny  Overbefaling,  og 
Philip  II's  Valg  af  Admiral  var  næppe  heldigt,  idet  han  hertil 
bestemte  Hertugen  af  Medina  Sidonia,  der  ganske  vist  havde 
udmærket  sig  under  Kampen  i  Cadiz'  Havn,  men  iøvrigt  kun 
havde  ringe  Krigserfaring  og  endnu  mindre  Kendskab  til  Sø- 
forhold. 

Efter  dette  Ophold  sejlede  Flaaden  den  19.  Maj  1588  ud  fra 
Lissabon.  Men  allerede  Dagen  efter  blev  den  overfalden  af  saa 
heftig  en  Storm,  at  den  splittedes  ad.  Det  tog  tre  Ugerat  naa  op  til 
Spaniens  nordvestlige  Hjørne  Kap  Finisterre.  Man  maatte  søge 

ind  til  Corunna  for  atter  at  samles  og  at  reparere.  Efter  at  alt 
var  bragt  i  fuldkommen  Orden,  stod  Flaaden  endelig  ud  igen 
den  12.  Juli,  ordnet  i  sine  forskellige  Afdelinger,  den  portugi- 
siske, den  castilianske,  den  andalusiske,  den  italienske  o.  s.  v., 
thi  hver  Landsdel  havde  Part  i  den.  Alle  Byens  Klokker  ringede, 
enhver  var  paa  Benene  for  at  overvære  dette  Syn. 

Og  hele  Landet  over  —  fra  Belems  prægtige  Kloster  (Fig.  22) 
nærmest  Havet  ved  Lissabon,  til  Madrid  paa  den  solede  Høj- 
slette, fra  Sevillas  nyombyggede  Domkirke,  den  fordums  Moské 
(Fig.  23),  til  Gammelkastiliens  gotiske  Katedral  i  Burgos  (Fig.  24) 
—  overalt  i  Kirker,  store  som  smaa,  holdtes  Messer,  opsteg  i 
seks  Ugers  uafbrudte  Bededage  brændende  Bønner  til  Himlen 
for  Flaaden  og  dens  Lykke.  Philip  II  trak  sig  daglig  tilbage  et 
Par  Timer  for  at  bede  for  sin  Flaade.  Han  var  i  den  heftigste 
Spænding  trods  sin  tilsyneladende  Kulde  og  Ro.  Ingen  vovede 
at  tale  til  ham.  Hans  Tanker  kresede  over  det  uhyre  Fore- 
havende, af  hvis  Udfald  hans  og  hele  Evropas  Skæbne  afhang. 

Det  var  den  mægtigste  Flaade,  der  endnu  havde  flydt  paa 
Vandet,  og  udrustet  med  den  største  Forsynlighed.  Den  egent- 
lige Kampflaade  talte  130  Skibe,  af  hvilke  65  var  „Galioner", 
den  største  Art  af  Datidens  Skibe.  Ingen  af  disse  var  under  700 
Tons,  den  største,  en  Italiener,  var  paa  1300  Tons.  Næst  efter 
Galionerne  i  Størrelse  kom  fire  Galejer,  hver  med  50  Kanoner 
og  750  Mand  ombord,  af  hvilke  300  var  Galejslaver  til  Roning. 
Resten  af  Kampflaaden  bestod  af  omtrent  60  store  Koffardiskibe, 
de  største  og  ypperste  man  havde  kunnet  opdrive  og  rustet  paa 
Orlogsvis.  Ombord  var  der  ialt  8400  Matroser  og  19,000  Sol- 
dater samt  henved  3000  Galejslaver.  Flaaden  talte  2630  store 
Kanoner,  var  rigt  forsynet  med  Penge  og  provianteret  til  at 
kunne  ernære  40,000  Mand  et  halvt  Aar.  Den  ledsagedes  af  20 
mindre  Skibe.  Intet  Under,  at  hele  denne  Udrustning  som  afsig 
selv  i  Folkemunde  fik  Navnet  „den  uovervindelige  Flaade".  At 
den  var  bestemt  til  at  kæmpe  for  Guds  Sag,  saaes  af  de  store 
røde  Kors,  hvormed  hvert  Sejl  var  mærket.  Det  var  Korsfarere, 
der  drog  ud.  Som  fordum,  da  man  tog  afsted  for  at  befri  Jeru- 

salem  fra  de  Vantro,  tonede  det  ogsaa  her  med  sikker  Forvis- 
ning i  Hjerterne:  „Gud  vil  det". 

Ikke  blot  for  Datidens  Folkemening,  men  ogsaa  efter  Nutidens 
Dom  kunde  hin  Flaade  synes 
med  Rette  at  have  forekom- 
met „uovervindelig".  Den  var 
ikke  blot  talrig  og  skrækind- 
jagende, men  alt  ombord  var 
af  bedste  Slags.  Den  havde 
Spaniens  og  Portugals  ypper- 
ste Søfolk  inde.  Viceadmiralen 
ansaaes  for  næst  efter  Santa 


Fig.  23.   Domkirken  i  Sevilla. 

Kirken  var  oprindelig  Moské,  Taarnet  Minaret.   Det  nuværende  Spir 

fuldendtes  1568. 

Cruz  at  være  Spaniens  dygtigste  Sømand.  De  fleste  Skibschefer 
havde  tidligere  haft  Lejlighed  til  at  udmærke  sig.  Mandskabet 
var  lutter  udsøgte  Folk.  Tonen  var  ikke  overmodig,  men  tillids- 
fuld og  alvorlig.  Man  havde  forberedt  sig  som  til  et  virkeligt 
Korstog,   forud  nydt   Nadveren,    forligt  alle  Stridigheder.    Al 

Troels-Lund;  Historiske  Fortæilinser  VIII  5 


Fig.  24.   Domkirken  i  Burgos  i  Spanien,  grundet  1221. 

Banden,  Spil,  Løshed  i  Sæder  var  skarpt  forbudt.  Intet  var  spa- 
ret paa  Skibenes  Udstyr  og  Forsyning.  Særligt  de  65  store  Ga- 
lioner var  Mønsterfartøjer.  De  var  ikke  alene  de  største  Skibe, 
der  nogensinde  var  byggede  i  Datidens  svajede  Form,  med  højt 
For-  og  Agterkastel.  Men  man  havde  her  tillige  indført  en  ny 
og  afgørende  Forbedring,  Disse  to  Krigstaarne,  som  For-  og 
Agterstavn  dannede,  var  gjort  skudsikre,  idet  man  havde  foret 
Skibssiderne  med  et  Plankelag  paa  ialt  fire,  fem  Fods  Tykkelse, 
hvilket  formentlig  var  uigennemtrængelig  for  almindelige  Kanon- 
kugler. 

Kun  to  Svagheder  hæftede  ved  Flaaden  og  dens  Udrustning. 
Man  havde  ikke  kunnet  forsyne  den  med  det  tilstrækkelige  Antal 
Lodser,  da  Spanien  og  Portugal  ikke  ejede  nok  af  kendte  Mænd 
i  de  nordlige  Farvande,  og  Englændere  og  Hollændere  naturlig- 
vis undslog  sig  for  at  tjene  som  Lodser  ved  denne  Lejlighed. 
Derhos  var  der  kun  medgivet  50  Kugler  til  hver  Kanon.  Begge 
Mangler  havde  dog  mindre  at  sige,  forsaavidt  de  faldt  i  Traad 
med  Togtets  begrænsede  Bestemmelse.  Man  skulde  jo  kun  sejle 
lige  op  til  Hertugen  af  Parma  og  sørge  for  at  landsætte  ham  i 
England.  Han  havde  naturligvis  til  sit  Tog  Kanoner  behov,  men 
maaske  Flaaden  ikke  engang  vilde  komme  til  at  affyre  sine. 

Foren  mild  Brise  stod  den  „uovervindelige  Flaade"  den  12. Juli 
1588  fra  Corunnas  Havn  ud  i  den  spanske  Sø.  Det  friskede  snart 
efter  op  fra  Syd — Sydvest,  og  for  god  Medbør  gik  det  nu  nord- 
paa.  Vinden  drev  Skibene  frem  ikke  blot  ved  at  fylde  de  bugnende 
Sejl,  men  den  skød  næsten  ligesaa  meget  bag  paa  de  høje  Agter- 
stavne. I  nejende,  flyvende  Fart  gik  det  fremad. 

Sidste  Gang  en  blot  tilnærmelsesvis  saa  stor  Orlogsflaade 
havde  pløjet  disse  Farvande,  var  for  32  Aar  siden,  da  i  Aaret 
1556  en  forenet  spansk,  nederlandsk,  engelsk  Flaade  paa  ialt  56 
Skibe  var  sejlet  i  modsat  Retning  paa  Vejen  fra  Vliessingen  til 
Spanien.  Dengang  styrede  de  tre  Nationers  Skibe  fredeligt  Side 
om  Side.  Philip  II,  en  Søn  af  Herskeren  i  Spanien  og  Neder- 
landene, var  jo  dengang  i  det  mindste  af  Navn  tillige  Konge  i 
England,  idet  han  var  gift  med  dets  Dronning.  Hvor  forskelligt 
dog  dengang  fra  nu!  Dengang  førte  Flaaden  kun  udslidt  Kraft  og 

fejlslagne  Forhaabninger  med  sig.  Thi  ombord  befandt  sig  Kej- 
ser Karl  V,  der  nys  havde  givet  Afkald  paa  al  sin  Magt  og  over- 
draget sin  Son,  Philip  II,  baade  Spanien  og  Nederlandene.  Han 
ledsagedes  af  sine  to  gamle  Søstre,  Enkedronningerne  af  Ungarn 
og  Portugal.  Forpint  af  Gigt  laa  han  i  sin  Seng,  der  var  ophængt 
i  Tove  i  det  største  spanske  Skibs  øverste  Agterkahyt,  hvorfra 
han  havde  Vinduer  til  alle  fire  Sider  ud  til  den  Verden,  han  nu 
havde  givet  Afkald  paa.  Dennegang  derimod  var  Flaaden  fyldt 
med  stærke,  berettigede  Forhaabninger.  Den  var  selv  det  ypper- 
ste Middel  til  at  virkeliggøre  dem.  —  Skade  blot,  at  man  ikke 
ogsaa  nu  som  for  32  Aar  siden  var  sikker  paa  Vliessingen. 

Allerede  efter  to  Døgns  Sejlads  fik  man  Bretagnes  Nordvest- 
punkt, Øen  Quessant,  som  Englænderne  kalder  Ushant,  i  Sigte. 
Da  man  var  paa  Højden  heraf,  sendte  Medina  Sidonia  en  af  sine 
hurtigste  Smaasejlere  afsted  forud  med  det  glade  Budskab  til 
Hertugen  af  Parma:  ,,Nu  kommer  vi  straks". 

Ikke  „straks"  dog.  Dette  Hjørne  er  berygtet  for  sine  Storme. 
Og  just  i  dette  Aar  havde  de  raset  med  usædvanlig  Styrke  i  alle 
Farvandene  heroppe.  Henimod  Aften  blæste  den  tidligere  jævne 
Sydvest  op  til  Storm  og  blev  saaledes  ved  to  Døgn  igennem. 
Flaaden  søgte  at  lægge  bi;  man  turde  ikke  sejle  videre.  Men  de 
fire  prægtige  Galejer  kunde  ikke  klare  Søen.  De  dreves  ustand- 
seligt ind  efter,  indtil  de  tilsidst  sloges  til  Vrag  paa  fransk  Kyst. 
Og  endnu  værre  gik  det  ude  i  rum  Sø  med  den  store  Galion 
„Santa  Anna"  paa  800  Tons.  Stormen  tog  i  dens  høje  Skrog  og 
slog  den  om,  saa  at  den  gik  tilbunds  med  sine  400  Mand  og 
50,000  Dukater.  Det  var  et  uhyggeligt  Varsel.  Vind  og  Vejr 
stammer  lige  fra  Gud.  Saae  da  Herren  i  Vrede  paa  sine  Kors- 
farere? 


10 

Medens  Held  og  Uheld  saaledes  i  lange  Tider  havde  fremmet 
og  atter  udsat  den  uovervindelige  Flaades  Komme,  havde  lig- 
nende stærke  Svingninger  sat  alt  i  Bevægelse  i  England.  Alle- 

rede  i  1587  havde  man  jo  ventet  Angrebet  og  efter  Evne  holdt 
sig  parat  til  at  modtage  det.  Men  da  Rygtet  var  naaet  herop  om, 
at  Kampen  i  Cadiz'  Havn  havde  medført  et  Aars  Udsættelse, 
havde  man  slaaet  sig  til  Ro  og  var  gaaet  til  modsat  Yderlighed. 
Efter  Dronningens  Befaling  var  Flaaden  bleven  aftaklet  og  Mand- 
skabet hjemsendt.  Hvis  Santa  Cruz  i  September  1587  havde 
lystret  Philip  II's  Befaling  om  at  udføre  Angrebet  paa  England, 
vilde  han  have  kunnet  lande  i  Margates  Havn  uden  at  have  løs- 
net et  Skud  og  kunnet  finde  Orlogsflaaden  liggende  tom  for 
Mandskab  halvrigget  i  Chatham. 

Dronning  Elisabeth  benyttede  Udsættelsen  til  ivrigt  at  føre 
Fredsunderhandlinger,  Men  midt  under  disse  opskræmmedes 
hun  ved  Meddelelse  om,  at  Philip  II  nu  havde  bestemt  sig  til  en 
Overrumpling  af  England.  I  Huj  og  Hast  gaves  der  da  i  Decem- 
ber Maaned  1587  Befaling  til,  at  hele  Flaaden  skulde  ud  igen  og 
gaa  paa  Vintertogt.  Overadmiralen,  Lord  Howard,  fik  Ordre  til 
at  opbringe  alle  fremmede  Koffardiskibe  i  Kanalen  og  anvende 
dem  til  Krigsbrug. 

Overalt  arbejdedes  der  med  Liv  og  Lyst.  John  Hawkins 
(Fig.  25)  —  en  fordums  Fribytter  og  Slavejæger,  men  ligesom 
Frans  Drake  nu  Admiral  hos  Hendes  Majestæt  Dronningen  — 
var  den  mest  ufortrødne  og  paalidelige  Ekvipagemester  i  Chat- 
ham. I  fortrinlig  Stand  lagde  Skibene  ud.  Frans  Drake  laa  alle- 
rede parat  i  Plymouth  med  sin  Afdeling,  bestaaende  dels  af 
Dronningens,  dels  af  private  Skibe.  Den  frivillige  Flaade  kom 
til.  Lord  Howard  og  Lord  Seymour  laa  snart  i  Kanalen  med 
deres  Afdelinger.  Og  stor  blev  Jublen,  da  Lord  Howard  fik 
Dronningens  Tilladelse  til  at  maatte,  hvis  han  fandt  det  hensigts- 
mæssigt, stikke  ud  med  den  samlede  Flaade  og  foretage  et  An- 
greb ved  Midvintertid  paa  Spanien. 

Men  ligesaa  hurtigt  Tilladelsen  var  given,  blev  den  tilbage- 
kaldt. Skibene  fik  paany  Ordre  til  at  lægge  op  og  hjemforlove 
Mandskab  —  forderpaa  atter  med  kort  Varsel  at  skulle  ud  paany. 
Alle,  fra  den  højeste  til  den  laveste  ombord,  var  fortvivlede  over 
disse  modstridende  Befalinger.  Forgæves  gjorde  Lord  Howard 
Dronningen   og   hendes   Omgivelser  ansvarlige   for  Følgerne, 

skrev  i  sit  djærve  Sprog  til  hende:  „For  Jesu  Christi  Kærlig- 
heds Skyld,  vaagn  dog  op,  Frue!  og  se  det  skændige  Forræderi 
omkring  Eder  baade  mod  Eders  Majestæt  selv  og  mod  Riget". 


é 

Wm.^^*'          ■^^'l^^'": 

Fig.  25.  Sir  John  Hawkins  (1532—95). 
(Maleri  tilhørende,  1909,  Miss5tuart  Hawkins.) 

Det  hjalp  ikke.   Den  dybere  Grund  til,  hvad  der  foregik,  var  at 
søge  i  Forholdenes  Natur  og  hos  Dronningen  selv. 

Man  har  baade  dengang  og  maaske  endnu  mere  i  Nutiden 
rettet  de  haardeste  Bebrejdelser  mod  Dronning  Elisabeth  for 
hendes  Færd  ved  denne  Lejlighed.   At  Ansvaret  væsentlig  paa- 

hviler  hende,  kan  der  ikke  være  Tvivl  om,  thi  hun  havde  i  stort 
som  i  smaat  tilrevet  sig  Styret.  Man  har  da  beskyldt  hende  for 
ved  sin  Lunefuldhed  og  Karrighed  at  have  sat  sit  Lands  Velfærd 
paa  Spil.  At  England  reddedes  fra  den  truende  Fare  skyldtes  — 
paastaar  man  —  ikke  hende,  men  andre,  skete  ikke  i  Kraft  af 
hendes  Forholdsregler,  men  trods  dem. 

Selv  om  disse  Paastande  er  overdrevne,  kan  Dronning  Elisa- 
beth dog  heller  ikke  helt  frifindes.  Til  hendes  Undskyldning 
tjener  imidlertid,  at  Forholdene  var  ganske  overordentlig  van- 
skelige. Hun  skulde  paa  engang  føre  Krig  og  om  muligt  ved 
Underhandlinger  søge  at  afværge  den.  Hun  skulde  samtidigt 
skræmme  og  berolige,  men  ikke  irritere  Fjenden.  En  Søsejr  paa 
Datidens  Sørøvervis  vilde  kunne  have  skaffet  hende  større  Tab 
end  Vinding  ved  at  umuliggøre  for  Philip  II  med  Ære  at  slutte 
Fred.  Naar  de  herved  nødvendiggjorte  Svingninger  i  Englands 
Optræden  imidlertid  yttrede  sig  som  pludselige  Ryk,  saa  skyld- 
tes dette  tillige  Egenheder  i  hendes  Væsen.  Næppe  blot  Lune- 
fuldhed, endsige  Frygtagtighed.  Men  en  vis  egenmægtig  Hen- 
synsløshed parret  med  en  Kvindes  Lyst  til  at  gaa  efter  i  alle 
Enkeltheder,  især  hvor  det  drejede  sig  om  Udgifter. 

Hun  var  sparsommelig,  ja  paaholdende.  Men  her  var  hun 
stillet  overfor  en  Opgave,  der  maatte  synes  uløselig.  Hun  skulde 
i  aarevis  underholde  en  Hær  paa  henved  100,000  Mand  og  en 
Flaade  af  tidligere  uhørt  Størrelse.  England  var  uforberedt,  ja, 
ukendt  med  den  Slags  Krig.  Ellers  gik  man  altid  ud  fra,  at  Hær 
og  Flaade  paa  Krigstog  underholdtes  ved  Plyndring  paa  Fjen- 
dens Bekostning.  Her  skulde  de  ikke  blot  udrustes,  men  helt 
og  holdent  forsynes  og  ernæres  hjemme.  Forplejningsvæsen  i 
moderne  Forstand  var  i  sin  Barndom.  Ikke  blot  de  enkelte 
Landskaber,  men  Styrelsen  selv  overvældedes  og  stod  raadvild 
og  magtesløs  overfor  de  uhyre  Krav.  Nye  Spørgsmaal  rejste  sig. 
Skulde  Dronningen  maaske  endogsaa  underholde  de  frivillige 
tillands  og  tilvands?  Og  hvis  det  skortede  —  og  det  maatte  nød- 
vendigvis komme  til  at  skorte  —  hvor  skulde  man  saa  helst 
spare?  Hvilket  Værn  var  med  andre  Ord  det  uundværligste. 
Søværnet  eller  Landværnet?  Afhang  Englands  Skæbne  til  sy- 

vende  og  sidst  mest  af  Flaadens  eller  af  Hærens  tilstrækkelige 
Forsyning  med  Føde,  Krudt  og  Kugler? 

Ingen  kunde  have  besvaret  disse  Spørgsmaal  og  løst  disse  Op- 
gaver helt  fyldestgørende.  Dronning  Elisabeths  Styrelse  lod 
meget  tilbage  at  ønske.  Og  her  som  saa  ofte  vokser  Fejlene  i 
Størrelse,  jo  mindre  et  Felt  man  overseer.  Det  var  saaledes 
næsten  utaalelige  Kaar,  der  blev  Hovedflaaden  ved  Plymouth 
til  Del.  Med  Krudt  og  Kugler  var  hvert  Skib  kun  forsynet  til 
højt  regnet  halvanden  Dags  Fægtning.  Med  Proviant  forsynedes 
de  stadigt  kun  i  sidste  Øjeblik  og  for  kort  Tid  ad  Gangen,  saa 
at  længere  Togt  umuliggjordes.  Dronningens  Styrelse  tog  sig  ud 
som  en  karrig  Husmoders,  der  kun  delte  ud  i  smaa  Portioner 
og  forresten  holdt  alting  aflaaset.  Folkene  sultede.  De  enedes 
godvilligt  om  at  være  seks  om  fire  Mands  Kost.  Da  Forsen- 
dingen foren  Maaned  endelig  kom  den  23.  Juni  1588,  var  der 
ingen,  der  knyede  til,  at  den  skulde  holde  ud  i  seks  Uger.  Men 
da  Øllet  viste  sig  saa  surt  og  fordærvet,  at  Mandskabet  fik  Blod- 
gang og  døde  i  Mængde,  harmedes  baade  Overadmiral  og  Vice- 
admiral, Howard  og  Drake.  Paa  egen  Haand  anskaffede  de  Vin 
og  Salep  til  de  syge  og  reddede  deres  Mandskab.  Siden  droges 
de  skarpt  til  Ansvar  af  Dronningen  for  denne  Overskridelse. 
Lord  Howard  svarede  stolt  ved  at  betale  det  hele  af  sin  egen 
Lomme.  Man  kan  fælde  forskellig  Dom  om  Dronningens  skrappe 
Styrelse,  om  hvor  Grænsen  laa  mellem  nødvendig  Omsigt  og 
karrig  Smaalighed.  I  een  Følelse  maa  alle  mødes:  Beundring 
for  de  Mænd,  der  under  saadanneVilkaar  troligt  holdt  ud,  syge, 
slunkne  og  sparende  paa  Krudtet  sejgt  tilkæmped  sig  Sejren. 


11 
Det  havde  været  et  forrygende  Vejr  i  det  første  Halvaar  1588, 
med  Storm  saa  uafbrudt  som  ikke  i  Mands  Minde.   Da  Flaaden 
paany  laa  samlet  ved  Plymouth,  kunde  man  daglig  vente  Spå- 
nierne.  Lord  Howard  (Fig.  26)  turde  under  disse  Forhold  ikke 

gaa  ind  med  de  større  Skibe  i  Plymouths  Havn  for  ikke  at  over- 
raskes og  muligt  indespærres.  Han  maatte  ligge  ude  i  den  svære 


Fig,  26.  Charles  Howard,  Jarl  af  Nottingham,  t  lt)24. 

(Maleri  tilh.Jarlen  af Vcrulam.'l 

Søgang  „dansende  saa  lystigt  som  den  ivrigste  Danser  ved  Hof- 
fet". Her  viste  det  sig  ret,  hvor  trofast  Admiral  Hawkins  havde 
sørget  for  Skibene.  Intet  Havari  af  nogen  Art,  alting  af  bedste 
Slags. 

Men  da  Tiden  gik,  og  det  blev  Juli  Maaned  uden  at  Fjenden 
kom,  begyndte  saa  vel  Lord  Howard  som  Frans  Drake  at  blive 
betænkelige.  Det  var  den  23.  Juni  Flaaden  fik  sin  sidste  Pro- 
viantforsyning, kun  gyldig  for  en  Maaned.  Sæt,  at  Philip  11 
kendte  deres  Tilstand!  Maaske  ligefrem  ventede  med  at  komme, 
indtil  de  ikke  havde  en  Bid  Brød  mere  ombord  eller  kunde  op- 
tage en  længere  Kamp  i  Kanalen.  Drake  huskede  paa  sit  Togt 
ifjor  til  Cadiz.  Var  det  ikke  meget  bedre  at  gaa  ned  til  Spanien 
og  forsyne  hele  Flaaden  paa  Philip  ITs  Bekostning?  Lord  Ho- 
ward var  let  at  lokke.  Drakes  Forslag  sejrede.  I  Begyndelsen 
af  Juli  Maaned  stod  de  paa  egen  Risiko  med  alle  deres  Skibe, 
ialt  82,  store  og  smaa,  sydefter,  ned  imod  Spanien. 

De  kom  ikke  længere  end  til  Bretagnes  Nordvestpunkt,  Ushant, 
som  de  kaldte  det.  Her  sprang  Vinden,  der  tidligere  havde  været 
dem  gunstig,  om  og  blev  stik  imod.  De  kunde  maaske  nok  med 
deres  gode  Sejlere  have  knebet  Vinden  og  krydset  ned.  Men 
Ansvaret  for  det  hele  dristige  Foretagende  voksede  nu  i  en 
uhyggelig  Grad.  Det  laa  jo  nær  at  tænke  sig,  at  Spanierne  vilde 
benytte  denne  gunstige  Vind  til  at  løbe  ud.  Hvis  de  useete  af 
Englænderne  slap  forbi,  laa  Kanalen  aaben,  England  blottet  for 
Søforsvar,  prisgiven  Fjenden.  —  Lord  Howard  og  alle  hans  82 
Skibe  gik  for  den  gunstige  Søndenvind  atter  tilbage  til  deres 
Post  ved  Plymouth. 

Det  var  et  stort  Held  for  Englænderne.  Thi,  som  vi  veed, 
havde  Hertugen  af  Medina  Sidonia  ganske  rigtig  benyttet  sig  af 
Medbøren  og  var  allerede  den  14.  Juli  paa  Højden  af  Ushant. 
Da  han  efter  den  voldsomme  Storm,  her,  hvor  han  mistede  fem 
af  sine  bedste  Skibe,  atter  havde  faaet  Flaaden  samlet,  stod  han 
ind  i  Kanalen.  I  Dagbrækningen  den  20.  Juli  var  han  i  Læ  af 
Englands  Sydspids  Kap  Lizard  (Fig.  27).  Af  en  engelsk  Fisker, 
som  han  fangede,  fik  han  at  vide,  at  den  engelske  Flaade  havde 
været  nede  ad  Spanien  til,  men  var  vendt  hjem;  og,  da  man  nu 
ikke  længere  ventede  Angreb  iaar,  laa  den  under  Aftakling  i 
Plymouths  Havn.  Denne  Nyhed  gjorde  i  et  Nu  Medina  Sidonia 
lige  saa  ulydig,  som  Lord  Howard  nys  havde  været. 

Philip  H's  klare  og  bestemte  Befaling  lød  paa,  at  den  spanske 

Flaade  skulde,  idet  den  gik  igennem  Kanalen,  holde  sig  saa  nær 
som  muligt  til  den  franske  Kyst  og  uden  at  indlade  sig  i  Kamp 
med  den  engelske  Flaade  eller  spilde  Tid  paa  at  vinde  smaa 
Fordele,  straks  søge  op  til  Hovedmaalet,  Farvandet  mellem  Dun- 
kirken og  England.  Naar  dette  i  en  Haandevending  var  renset 
for  engelske  og  hollandske  Skibe,  skulde  den  spanske  Flaade  i 
Forening  med  Hertugen  af  Parmas  fladbundede  Førselsskibe 
hurtigst  muligt  styre  over  til  Themsens  Munding  og  landsætte 
hele  den  spanske  Hær  —  baade  Hertugen  af  Parmas  og  de 
Soldater,  som  var  ombord  paa  Orlogsflaaden  —  for  at  man  i  eet 
afgørende  Slag  kunde  erobre  London  og  dermed  England. 

Denne  Ordre  var  ikke  til  at  tage  fejl  af.  Men  den  Nyhed,  man 
nu  havde  opsnappet,  fristede  til  at  handle  efter  Konduite.  Det 
vilde  ligefrem  være  uforsvarligt  ikke  at  benytte  saa  gunstig  en 
Lejlighed.  Ved  at  angribe  og  tilintetgøre  den  værgeløse  engelske 
Flaade  i  Plymouths  Havn  kunde  Medina  Sidonia  uden  at  spilde 
synderlig  Tid  sikre  sig  mod  Angreb  til  Søs  for  Resten  af  Togtet 
og  desuden  give  Englænderne  passende  Gengæld  for  Tilintet- 
gørelsen ifjor  af  Skibene  i  Cadiz'  Havn.  I  en  Hast  sammen- 
kaldtes der  et  Krigsraad,  hvor  det  besluttedes  snarest  muligt  at 
overrumple  Flaaden  i  Plymouth. 

Da  de  spanske  øverstbefalende  var  samlede  paa  Medina  Sido- 
nias  Admiralskib  til  denne  Beslutning,  anede  de  ikke,  hvor  lidet 
Betegnelsen  „Overrumpling"  passede  til,  hvad  de  havde  for. 
Allerede  om  Aftenen  forud  var  den  spanske  Flaade  bleven  seet 
af  en  skotsk  Fribytter  Fleming,  der  laa  paa  Lur  efter  spanske 
Koffardimænd.  Øjeblikkelig  havde  han  sat  alle  Sejl  til  og  var 
ilet  til  Plymouth  for  at  melde  det.  Førend  Spanierne  havde  faaet 
Kap  Lizard  i  Sigte,  og  ret  vidste,  hvor  de  var,  havde  alle  Hæn- 
der om  Natten  haft  travlt  paa  den  engelske  Flaade  med  at  varpe 
den  ud  i  Slagstilling  og  gøre  alt  klart  til  at  modtage  dem.  Bav- 
nerne var  blevne  tændte  en  efter  en  langs  Kysten  og  op  til  Lon- 
don. Ilbud  var  sprængte  med  Ordrer.  Medens  de  spanske  Chefer 
holdt  hemmeligt  Raad  i  Medina  Sidonias  Kahyt,  spredtes  Ny- 
heden viden  om  Land,  Fragtmænd  og  Kroværter  forhandlede 

den  allerede  paa  Londoner  Vejen,  Afdelinger  ilede  til  Kysten  og 
til  Lejren  ved  Tilbury.  Hele  England  rustede  sig. 

Forsaavidt  var  Medina  Sidonias  Overrumpling  mislykket.  Men 
hvad  mere  var,  det  stod  slet  ikke  længere  i  hans  Magt,  selv  om 
han  havde  villet  det,  at  være  Philip  II's  Ordre  lydig  og  gaa  uden 
Kamp  til  Diinkirken.  Lord  Howard  var  fast  bestemt  paa  at  tvinge 
ham  til  Kamp.  Under  de  fortvivlede  Forhold  paa  Flaaden  i  Ply- 
mouth, hvor  man  nu  kun  havde  Proviant  for  en  Uge  tilbage  og 
Krudt  og  Kugler  til  een  Dags  Kamp,  var  der  intet  Valg.  Det  var 
et  Glædesbudskab  med  Et  at  faa  Udsigt  til  Slag  straks  isteden- 
for  Udhungring. 

Og  dog  var  det  en  egen  Følelse  at  faa  Vished  om  Fjendens 
Overmagt.  En  Fiskerbaad,  som  Medina  Sidonia  om  Morgenen 
forgæves  havde  jaget,  førend  han  fik  fanget  den  anden  føromtalte, 
bragte  Bud  til  Lord  Howard  om  Fjendens  Styrke.  150  Skibe 
havde  Fiskeren  talt,  lutter  Kæmpeskibe,  alt  hvad  han  saae.  Det 
samme  Tal  bekræftedes  af  Udkigsmændene  ovre  paa  den  store 
Halvø,  der  dækker  Plymouth  Sund  og  Red  mod  Vest  og  ender 
i  Forbjerget  Rame  Head.  Klokken  tre  Eftermiddag  fik  de  tyde- 
ligt Blik  paa  den  spanske  Flaade  under  Opsejling.  De  talte  150 
Sejlere,  nogle  smaa,  men  de  fleste  store.  I  Tal  var  Spanierne 
saaledes  dobbelt  saa  mange  som  Englænderne;  i  Størrelse  dem 
mangedobbelt  overlegne. 

Denne  den  spanske  Flaades  Opsejling  Lørdag  Eftermiddag 
den  20.  Juli  1588  beskrives  af  alle.  Venner  og  Fjender,  som  det 
mest  storladne  Syn,  nogen  til  Søs  havde  været  Vidne  til.  Tusin- 
der af  kyndige  Øjne  fulgte  det  fra  Skib  som  fra  Landjord.  Flaa- 
den var  ordnet  i  Halvmaaneform  og  spændte  fra  Fløj  til  Fløj 
over  flere  Sømil.  For  mild  Brise,  i  klart  Vejr,  for  fulde  Sejl  gik 
det  fremad.  De  vældige  Skrog  synede  dobbelt  med  de  høje  For- 
kasteller, delte  i  mange  Stokværk,  afstregede  af  aabne  Kanon- 
porte, og  de  skinnende  Gallionsfigurer  i  Stævnen.  Datidens 
Skibsform,  som  her  var  drevet  til  sin  Yderlighed,  med  højt  for 
og  agter,  dertil  Bugsprydet,  ikke  som  senere  blot  skraatlig- 
gende  som  en  fældet  Landse,  men  midtvejs  knækket  over  og 
rejst  som  en  ny  fjerde  Mast  med  Raasejl  og  Vimpel  —  alt  bidrog 

lil  at  give  dem  Udseende  af  kæmpemæssige  Svaner,  der  med 
spændte  Vinger  og  hvæsende  Hoved  brusede  fremad.  Deres 
uhyre  Størrelse  gav  dem  et  fremmed,  forfærdeligt  Præg.  Det 
var  som  de  vældige  Fregatfugle,  om  hvilke  Sømænd,  der  havde 
færdedes  i  Sydhavet,  fortalte  saa  eventyrlige  Historier.  Og  alle 
brød  de  paa  mod  samme  Maal:  for  i  samlet  Flok  at  overvælde 
den  lille  Skare  engelske  Maager  og  Terner,  der  laa  omme  bag 
Pynten. 

Det  blev  Aften,  inden  Medina  Sidonia  naaede  omkring  Rame 
Head  og  fik  Indblik  i  Plymouth  Sund.  Der  laa  de  alle  de  engel- 
ske Skibe  i  Skumringen,  ikke,  som  han  havde  ventet,  fjærnt 
gemte  og  halvt  aftaklede  inde  i  Havnen,  men  kampklare  i  Række 
ude  ved  aaben  Sø.  Det  var  anderledes  end  paaregnet.  Men  der 
kunde  ikke  være  Tvivl  om,  hvad  der  burde  gøres.  Det  var  for 
mørkt  nu  til  at  begynde  Slag  i  det  snævre  Vand.  Derfor  skulde 
man  foreløbig  blot  lukke  Sundet  for  Natten,  trække  Kanonræk- 
kernes Jærnlænker  for,  og  saa  Søndag  Morgen  med  samlet  Over- 
magt overvælde  og  tilintetgøre  den  indespærrede  Flok.  Fra  Ad- 
miralskibet signaliseredes  derfor:  „Læg  bi  for  Natten!  Klar  til 
almindelig  Kamp  ved  Daggry"! 

Natten  var  skyfuld  og  mørk.  Først  omkring  Klokken  to  kla- 
rede det  op,  og  Maanen  kom  frem.  Den  var  svagt  lysende,  nær 
ved  sidste  Kvarter.  Men  den  lyste  dog  tilstrækkeligt  til  at  vise 
Spanierne,  hvad  der  i  Mellemtiden  var  foregaaet.  En  60 — 70 
Skibe  var  smuttet  ud  bagved  dem  og  krydsede  nu  vestligt  for 
dem  i  Kanonskuds  Afstand.  Det  blev  Vindstille  til  Morgen.  Spa- 
nierne fik  god  Tid  til  at  betragte  den  lille  Fjende,  der  underligt 
nok  ikke  havde  benyttet  Lejligheden  til  at  løbe  sin  Vej,  men  laa 
der  endnu.  Desbedre.  Det  meste  var  Smaafartøjer,  Koffardi- 
Pøjt,  hvoraf  en  ordentlig  Gallion  maatte  kunne  magte  et  Dusin. 
Men  der  var  ogsaa  enkelte  store  Skibe  imellem,  dog  knap  en 

halv  Snes.  Underlige  saae  flere  af  disse  ud.  De  var  ikke  høje 
for  og  agter,  to  svømmende  Stormtaarne  som  Spaniernes,  skik- 
kede til  at  kaste  Entredræg  ud  og  overmande  enhver,  som  de 
slog  Klo  i.  De  var  skarptbyggede,  langkølede,  lave  og  langstrakte, 
som  svømmende,  smalle  Favnestykker.  Under  Entring  maatte 
man  fra  en  spansk  Gallions  For-  og  Agterkastel  kunne  skyde 
hver  en  Mand  ned  paa  det  lave  øverste  Dæk,  førend  det  kom  til 
Haandkamp. 

Denne  hidtil  ukendte  Art  Skibe  —  Forbillederne  for  en  senere 
Tids  —  var  bygget  efter  Forslag  af  Hawkins.  Søværns- Ud- 
valget af  1583,  hvori  baade  Lord  Howard,  Frans  Drake  og  Fro- 
bisher  havde  haft  Sæde,  havde  vel  anbefalet  Bygningen  af  dem. 
Men  gamle  Sømænd  havde  rystet  paa  Hovedet  ad  dem  og  paa- 
staaet,  at  de  var  for  spinkle  og  stive  til  at  føre  Sejl,  og  i  rum  Sø 
vilde  de  bestandig  dukke  Forstavnen  under  Vandet.  Dronningen 
havde  betalt  dem  i  dyre  Domme,  men  af  Frygt  for,  at  de  ikke 
skulde  kunne  staa  deres  Prøve,  hidtil  kun  ladet  dem  ligge 
fortøjede  i  Themsens  Munding.  Nu  var  de  her  alle  fem  for 
første  Gang.  Større  end  alle  de  andre  Skibe  i  Flaaden  gav  de 
denne  dens  Præg.  „Arken"  og  „Victory"  var  paa  800  Tons, 
„Bjørnen"  og  „Elisabeth  Jonas"  paa  900,  „Triumf"  paa  1000 
Tons.  Lord  Howards  Admiralflag  vajede  paa  „Arken"  (Fig.  28), 
Frans  Drakes  paa  „Triumf". 

Kl.  8  Søndag  Morgen  blæste  det  op  med  en  let  Brise,  der  gik 
over  til  en  frisk  Vestenvind.  Den  spanske  Flaade  satte  Sejl  op 
og  forsøgte  at  komme  Fjenden  ind  paa  Livet  for  at  entre.  Men 
det  var  ingen  let  Sag  at  faa  de  høje  Skrog  drejede  op  mod  Vinden. 
Medens  de  laa  og  forsøgte  herpaa  løb  Lord  Howard  med  „Arken" 
og  tre  andre  engelske  Skibe  langs  med  hele  den  spanske  Flaa- 
des  bageste  Linje  og  gav  hver  Gallion  langskibs  ind  det  glatte 
Lag.  Derpaa  vendte  han  tilbage  og  gentog  samme  Manøvre.  Den 
spanske  Gallion  „Sanct  Matthæus"  fik  drejet  op  for  Vinden  og 
indbød  Howard  til  Nærkamp  med  Entring.  Han  svarede  blot 
med  at  give  den  af  Bredsiden  endnu  engang.  Gallionen  „Rata" 
forsøgte  at  lægge  sig  i  Vejen  for  „Arken".  Denne  syntes  at  gaa 
lige  paa,  men  svingede  pludseligt  forbi,  gav  „Set.  Matthæus" 

endnu  et  glat  Lag  og  var  borte  fra  dem  begge.  Kort  efter  var 
hele  den  engelske  Flaade  i  Kamp  med  Fjenden  paa  samme 
Vis. 

Spanierne  var  i  lige  Grad  forbavsede  og  lammede  ved  denne 
Kampmaade.  De  engelske  Skibe  sejlede  langt  lettere  og  hurtigere 
end  deres.  Ingen  kunde  løbe  dem  op,  endsige  gribe  dem.  Og 
samtidigt  fyrede  de  fire  Skud  for  hver  et  af  Spaniernes.  Det 
engelske  Skyts  forekom  dem  at  være  deres  langt  overlegent.  Og 
med  Rette.  Thi  dels  var  Betjeningen  bedre  indøver,  dels  var  de 

Fig.  28.   „Arken",  Lord  Howards  Flagskib,  i  Kampen  mod  „den 
uo\'ervindelige  Flaade". 

engelske  Kanoner  baade  flere  i  Tal  og  af  sværere  Kaliber  end 
de  spanske.  Medens  en  spansk  Galion  paa  1 1  — 1200  Tons  kun 
førte  41  Kanoner,  hvoraf  de  tre  største  var  33-Pundigere,  saa 
førte  f.  Eks.  Lord  Howards  Flagskib  „Arken",  der  dog  kun  var 
paa  800  Tons,  ialt  55  Kanoner,  og  af  disse  var  fire  60-Pundigere 
og  fire  33-Pundigere.  Et  glat  Lag  fra  den  hele  Bredside  udskød 
fra  en  Galion  kun  en  Vægt  af  195  Pund,  men  fra  „Arken"  377 
Pund.  Det  var  to  helt  forskellige  Kampmaader,  der  her  mødtes. 
De  spanske  Galioner  var  Dobbeltkasteller,  svømmende  Storm- 
taarne,  rede  til  Entring.  De  store  engelske  Skibe  var  Sejlere 
med  Skyts. 

Kampen  varede  ved  til  langt  op  paa  Dagen.  Bestandigt  det 
samme  Udfald:  ingen  Mulighed  for  Entring.  Spaniernes  Kugler, 
der  gik  mod  Vinden,  gik  tillige  i  Reglen  for  højt  uden  at  ramme 
Skroget.  Let  forklarligt.  Thi  de  spanske  Kanonporte  var  ikke 
Luger,  men  kun  Huller,  tilpas  for  en  Kanonmunding.  Sligt  var 
ypperligt  til,  under  Entring,  at  hindre  Folk  i  at  krybe  ind,  men 
afskar  ogsaa  fra  at  rette  Kanonen  nedefter  mod  et  lavere  Skibs- 
skrog. De  engelske  Skud  derimod,  fra  de  aabne  Porte,  der 
tillod  frit  Sigte,  gjorde  stor  Virkning.  „Sankt  Juan",  Flagskibet 
fra  Biscaya  f.  Eks.,  havde  Mesanmasten  gennemskudt  paa  to 
Steder,  mange  Stænger  skudt  over.  Chefen  saaret,  femten  Mand 
dræbt.  —  Der  var  intet  andet  at  gøre.  Medina  Sidonia  signale- 
rede: „Sejl  op  ad  Kanalen!  Afdelingen  „Biscaya"  danner  Bag- 
troppen". 

Slaget  var  endt.  Spanierne  trak  sig  tilbage.  Men  Lord  Howard 
var  fast  bestemt  paa  at  forfølge  dem.  Han  afsendte  et  af  sine 
hurtigste  Skibe  for  at  løbe  dem  forbi  og  melde  Lord  Seymour 
oppe  ved  Diinkirken,  hvorledes  alt  var  gaaet.  Et  Ilbud  sendtes 
i  Land  for  at  bønfalde  Dronningen  om  mere  Krudt  og  Kugler. 
Selv  fulgte  han  lige  i  Hælene  paa  den  spanske  Bagtrop,  sparende 
paa  Krudtet,  men  dog  fyrende  af  og  til  for  at  holde  dem  i  Aande. 
Frans  Drake  og  hans  private  Skibe  løb  langs  Siden  af  den  spanske 
Kolonne  i  Haab  om  at  kunne  afskære  enkelte  Skibe,  der  syntes 
ikke  at  kunne  holde  Trop. 

Vinden  tog  til,  det  blæste  henad  Aften  op  til  en  halv  Storm. 
Søen  rullede  stærkt.  Det  kneb  for  Spanierne  at  holde  Rækkerne. 
Da  Mørket  faldt  paa,  løb  i  Afdelingen  „Andalusien"  en  stor  Galion 
paa  1200  Tons  imod  en  anden.  Bugsprydet  knak.  Formasten  gik 
overbord,  og  hæmmet  i  Farten  af  alt  dette  Slæb  sakkede  Gali- 
onen agter  ud.  Det  var  Pedro  de  Valdez'  Flagskib,  hvem  dette 
Uheld  var  hændet.  Selv  var  han  en  særdeles  flink  Sømand  og 
den  eneste  spanske  Skibschef,  der  var  fuldt  kendt  med  Kanalen. 
Han  fyrede  Nødskud.  To  Galejer  kom  hen  for  at  tage  ham  paa 
Slæb.  Men  Søen  var  saa  høj,  at  Slæbetovene  sprang.  Medina 
Sidonia  sendte  Baad  ud  for  at  redde  idetmindste  Don  Pedro  selv, 
der  var  uundværlig.  Men  han  nægtede  at  forlade  sit  Skib. 

Han  blev  da  overladt  til  sin  Skæbne  og  drev  af.  I  Nattemørket 
kom  Lord  Howard  forbi.  Han  troede  Skibet  var  Vrag  og  forladt 
og  mente  derfor  ikke  for  dets  Skyld  at  burde  stoppe  op  i 
Forfølgelsen.  Et  Londoner-Frivilligskib  fulgte  efter.  Det  op- 
dagede Havaristen  og  holdt  sig  til  Midnat  paa  Siden  deraf,  fy- 
rende Skud  paa  Skud,  saavidt  den  høje  Sø  tillod.  Da  Dagen  brød 
frem,  fik  Frans  Drake,  der  var  holdt  inde  med  at  jage,  Øje  paa 
det.  Han  ilede  til,  og  Don  Pedro  maatte  stryge  Flaget.  Skib  og 
Mandskab  førtes  til  Fiskerlejet  Brixham,  medens  Frans  Drake 
selv  —  med  Don  Pedro  og  de  andre  fangne  Officerer  ombord  — 
skyndte  sig  efter  Lord  Howard.  Inde  i  Brixham  opdagede  man 
i  det  tagne  Skib  ikke  blot  Tønder  fyldte  med  Dukater,  men 
mange  Fade  med  Krudt.  Lejets  flinkeste  Sejler,  Fiskerfartøjet 
„Raabuk"  pilede  afsted  efter  Flaaden  med  det  kærkomne  Bytte. 

Endnu  et  Uheld  ramte  Spanierne  denne  Nat.  Ombord  i  Bag- 
troppens Flagskib,  „Sanktjuan",  dermed  udmærketTapperhed 
havde  deltaget  i  Dagens  Kamp,  skændtes  Officererne,  da  den 
saarede  Chef  var  bragt  fra  Borde,  om  Grunden  til  Slagets  daar- 
lige  Udfald.  Kaptajnen  blev  heftig  og  tildelte  Overkanonéren  et 
Slag.  Denne,  en  Tysker,  blev  rasende  herover,  kastede  en  bræn- 
dende Lunte  i  en  Krudttønde  og  sprang  selv  gennem  en  aaben 
Kanonport  i  Søen.  Virkningen  var  voldsom.  Dækket  fløj  i  Luften 
fra  Stævn  til  Spejl  og  et  Par  Hundrede  Mand  med  det.  Men 
Skibet  selv  var  saa  solidt  bygget,  at  det  ikke  sprængtes,  men  flød 
endnu  og  Masterne  stod.  Medina  Sidonia,  der  havde  seet  Flam- 
meskæret, sendte  Baade  tilhjælp,  der  reddede  Resten  af  Mand- 
skabet. Skroget  selv  lod  man  drive.  Ved  Daggry  blev  det  nøjere 
undersøgt  af  Englænderne.  Til  deres  Glæde  fandt  de  i  Bunden 
ikke  blot  Pengefustager,  men  Tønder  med  Krudt,  der  havde 
holdt  sig. 

Om  Morgenen  den  22.  Juli  lagde  Vinden  sig.  Det  blev  klart 
Vejr  med  en  let  Brise  fra  Øst.  Spanierne  havde  nu  Fordelen, 
hvis  de  vilde  angribe.  Derfor  holdt  Lord  Howard  sig  tre,  fire 
Sømil  fra  dem.  Medina  Sidonia  udlagde  dette  som  Frygt  og  følte 
sig  lettet.  Foreløbigt  nøjedes  han  hermed  og  gav  sine  trætte  Folk 
Pusterum.  Selv  skrev  han  til  Hertugen  af  Parma  og  bad  ham 

indstændigt  om  at  sende  ham  Lodser,  da  han  ikke  kendte  Kysten 
eller  vidste  sikkert,  hvor  han  befandt  sig. 

Det  er  en  gammel  Erfaring  hos  Fiskerne  i  Kanalen,  at  Vinden 
om  Sommeren  gærne  drejer  sig  Døgnet  rundt  med  Solen.  Om 
Morgenen  blæser  den  som  oftest  frisk  nordost,  drejer  sig  ved 
Middag  til  sønden,  om  Eftermiddagen  til  Sydvest.  Mod  Solned- 
gang stiller  den  af  og  rejser  sig  i  Nattens  Løb  fra  Nord.  I  Over- 
ensstemmelse hermed  fortsatte  begge  Flaader  Mandag  Eftermid- 
dag atter  Vejen  for  vestlig  Vind.  Men  Tirsdag  Morgen  den  23. 
Juli  holdt  Lord  Howard  sig  atter  paa  Afstand,  da  Vinden  nu  var 
Fjenden  gunstig.  Medina  Sidonia  udlagde  dette  paany  som  Frygt 
og  sejlede  ned  imod  ham  for  at  tilbyde  Slag.  Lord  Howard  und- 
veg Kamp  og  trak  sig  længere  ned  ad  Kanalen.  Medina  Sidonia, 
der  opfattede  dette  som  Flugt,  gav  Ordre  til  at  forfølge,  og  for 
frisk  Sydost  stod  nu  de  svære  Galioner  afsted  efter  Fjenden. 
Alle  sejlede  de  tungt,  men  dog  med  Forskel  i  Hurtighed.  Ga- 
lionen „Sankt  Markus"  var  flere  Sømil  forud  for  de  andre,  da 
Eftermiddagen  kom  og  med  den  Vinden  fra  Sydvest. 

Lord  Howard  vendte  tilbage,  og  i  Flok  angreb  de  nu  den  enlige 
Galion.  „Sankt  Markus"  kæmpede  med  største  Tapperhed  i 
halvanden  Time.  Saa  var  Lord  Howards  Krudt,  efter  at  han 
havde  fyret  500  Skud,  opbrugt.  „Raabukken"  fra  Brixham  var 
endnu  ikke  naaet  ham  med  det  spanske  Krudt  til  Forstærkning. 
Saa  nødigt  han  vilde,  maatte  han  altsaa,  tilmed  da  den  spanske  Bag- 
trop nu  var  kommen  nær,  atter  opgive  Kampen.  Medina  Sidonia 
udlagde  dette  hans  Tilbagetog  som  Bevis  for,  at  en  eneste  Ga- 
lion havde  kunnet  magte  hele  den  engelske  Flaade.  Spaniernes 
Selvtillid  voksede  atter. 


13 
Rygtet  om,  at  den  uovervindelige  Flaade  var  i  Kanalen,  havde 
bredt  sig  og  øvet  sin  Virkning  over  hele  England.   Ud  strøm- 
mede Frivillige  af  Englands  bedste  Slægter  i  Smakker  og  Skuder 
for  at  tilbyde  deres  Hjælp.  Medina  Sidonia  talte  Tirsdag  Efter- 

middag  til  sin  Forbavselse  Hundrede  af  smaa  Sejlere,  der  kom 
fra  Land,  og  Tallet  voksede  stadigt.  Afgørende  var  denne  Hjælp 
ikke.  Den  bragte  kun  Mod  og  Mad  til  Lord  Howards  medtagne 
Mandskab,  opflammede  det  ved  Følelsen  af,  at  hele  England 
fulgte  det.  Men  det  ene  fornødne  manglede  endnu:  Krudt,  Krudt 
og  Kugler. 

Endnu  hele  Onsdag  den  24.  Juli  maatte  Lord  Howard  lade 
sig  byde  Skud  uden  at  kunne  svare.  Saa  endelig  om  Natten  kom 
den  saa  længselsfuldt  ventede  Forsyning.  Torsdag  Morgen  den 
25.  var  Lord  Howard  en  rig  Mand:  nok  af  Krudt  og  Kugler  til 
en  hel  Dags  Fægtning.  Det  maatte  benyttes.  Natten  havde  været 
mørk  og  stille.  Men  ved  Daggry  saa  Spanierne,  at  Fjenden  ikke 
havde  ligget  ledig.  To  af  de  spanske  Proviant-Skibe  slæbtes  af- 
sted af  engelske  Storbaade.  Det  begyndte  at  blæse  op.  Øjeblikke- 
ligt satte  nogle  af  Bagtroppens  største  Skibe  Sejl  op  for  at  jage 
Røverne.  Herved  blev  der  et  Hul  i  Bagtroppens  Linjer.  Man 
kunde  gennem  dette  se  ind  i  Flaadeflokken,  se  lige  ind  paa 
„Sankt  Martin",  der  laa  derinde  med  Medina  Sidonias  Admiral- 
flag paa  Fortoppen.  Dette  var  mer  end  Lord  Howard  kunde 
døje.  Han  maatte  derind. 

Med  „Arken"  i  Spidsen,  fulgt  af  „Bjørnen",  „Elisabeth  Jonas" 
og  „Victory",  Flaadens  bedste  Skibe,  hvert  ført  af  en  af  hans 
nærmeste  Slægtninge,  gik  han  lige  midt  ind  i  Flokken  og  gav 
saa  vidt  muligt  hver  Galion,  han  passerede,  det  glatte  Lag.  Det 
lykkedes  ham  ikke  at  komme  i  Kamp  med  Medina  Sidonia  selv. 
Den  flinke  spanske  Admiral  Oquendo,  der  ogsaa  i  Kampen  ved 
Plymouth  havde  aflagt  Beviser  paa  Snarraadighed,  opdagede 
Faren  og  løb  ned  foran  „Arken",  da  denne  nærmede  sig  sit 
Maal.  Følgen  blev  et  Sammenstød,  hvorved  et  Par  Mand  dræbtes 
i  „Arkens"  Forstavn.  Den  klarede  sig  vel  for  denne  nye  Fjende, 
men  det  viste  sig  nu,  at  den  havde  svært  ved  at  dreje  til  Vinden 
igen,  da  dens  Ror  havde  lidt  Skade.  En  hel  Del  Galioner  kom 
til  for  at  spærre  den  inde  og  entre  den;  men  hurtigt  fik  Lord 
Howard  sine  Baade  ud  og  varpede  sit  Skib  i  Stilling.  Just  som  de 
mente  „Arken"  fangen,  fyldtes  atter  dens  Sejl,  og  hurtigt  og  let 
smuttede  den  ud  iblandt  dem.   Spanierne  var  forbavsede  over 

denne  Manøvre-Færdighed.  Et  spansk  Øjenvidne  skrev  saa- 
ledes:  „Skøndt  de  hurtigste  Skibe  i  hele  vor  Flaade  forfulgte 
den,  tog  de  sig  ud,  sammenlignet  med  den,  som  laa  de  for 
Anker". 

Kampen  (Fig.  29)  varede  endnu  flere  Timer  og  endte  uden 
Resultat,  forsaavidt  ingen  af  Parterne  mistede  noget  Skib.  Men 
iøvrigt  var  Udfaldet  højst  forskelligt.  Englænderne  havde  saa 
godt  som  intet  lidt,  da  Spanierne  ogsaa  denne  Gang  skød  slet  og 
langsomt.  Derimod  havde  de  engelske  Kugler  gjort  forfærdelig 
Virkning.  Ikke  blot  havde  de  spanske  Skibe  lidt  meget  paa  Rig- 
ning og  Skrog.  Men  hvad  der  var  det  værste:  de  skudsikre  Rum 
havde  ikke  vist  sig  hensigtssvarende.  Lord  Howard  havde  ikke 
sparet  paa  Krudtet,  og  hans  Kugler  var  derfor  gaaet  lige  igennem 
de  fire,  fem  Fods  Plankevægge.  Soldaterne,  der  var  anbragte 
herinde  i  formentlig  sikre  Rum,  havde  lidt  utroligt.  Kugler  og 
endnu  mere  Splinter  fra  de  tykke  Vægge  havde  slaaet  ned  iblandt 
dem,  dræbt  og  saaret  en  Mængde.  Spanierne  var  forfærdede 
over  Englændernes  utrættelige  Skyden  og  lette  Sejlads.  Deres 
egen  Ammunition  var  nu  næsten  helt  sluppet  op.  Medina  Sidonia 
besluttede  ikke  mere  at  indlade  sig  i  Kamp,  men  skyndsomst 
sejle  til  Hertugen  af  Parma.  Han  sendte  nok  et  Ilbud  forud  til 
denne  med  Bøn  om  uopholdeligt  at  sende  ham  to  Skibsladninger 
Krudt  og  Kugler  imøde.  —  Saa  saare  Vinden  tillod  det,  stod 
derpaa  den  spanske  Flaade  i  sluttet  Skare  videre  mod  nordost. 

Fem  Døgn  havde  nu  dette  mærkelige  Skuespil  varet,  saa  vidt 
forskelligt  fra,  hvad  man  rundt  i  Evropa  havde  drømt  om.  Med 
glad  Forbavselse  havde  man  fra  engelsk  Kyst  været  Vidne  til 
dette  Syn,  saa  utroligt  og  dog  saa  hjemligt.  Thi  hvad  andet  var 
det,  der  var  foregaaet  derude  paa  Søen,  end  det  der  dagligdags 
skete  paa  Landjorden:  Vogterhundene  drev  Fælledens  Flok  af- 
sted; lette  i  Vendingen,  væk,  naar  Hornene  vendtes  til,  men  be- 
standigt bagefter  og  bidende  i  Bagbenene,  saa  at  selv  de  mest 
uvane  Tyre  maatte  vige. 

Fredag  den  26.  Juli  ophørte  denne  Jagt,  Parterne  skiltes  ad. 
Spanierne  gik  tæt  ind  til  fransk  Kyst,  Lord  Howard  gik  til  Dover. 
Han  forudsaae  med  Grund,  at  en  afgørende  Kamp  nu  forestod, 

Og  han  maatte  have  tilstrækkeligt  Krudt  og  Kugler  hertil.  Pro- 
vianten truede  ligeledes  med  at  slippe  op.  Det  var  kun  knap 
Trøst,  han  fik  derinde.  Den  fra  Spanierne  tagne  Ammunition  laa 
ganske  rigtig  i  Havnen.  Efter  højere  Ordre  var  den  først  bleven 
bragt  hertil,  eftertalt  og  hver  Tønde  Krudt,  Jærn-  og  Stenkugler 
opført  paa  Regnskab  af  Frygt  for  Dronningens  skrappe  Kontrol. 
Fæstningens  Kommandant,  Jarlen  af  Sussex,  overgav  ham  des- 
uden —  vistnok  med  Fare  for  sit  Liv,  hvis  uheldige  Følger  heraf 
skulde  opstaa  —  alt  det  Krudt,  han  selv  havde  inde.  Proviant 
var  der  derimod  ikke  at  faa.  Skibene,  der  skulde  bringe  den,  laa 
ikke  dér.  Maaske  var  de  gaaede  til  Themsens  Munding.  Ned- 
trykt vendte  Lord  Howard  Fredag  Aften  tilbage  til  sin  Post, 
vestligt  for  den  spanske  Flaade. 

Og  han  havde  Grund  til  at  være  nedslagen.  Alt,  hvad  han  havde 
at  raade  over,  var:  Krudt  og  Kugler  for  en  Dags  Kamp  endnu  og 
Proviant,  der  vilde  slippe  op  i  Begyndelsen  af  næste  Uge.  Fjenden 
laa  i  temmelig  uangribelig  Stilling,  dækket  mod  Landsiden,  og 
bestandigt  nærmere  kom  han  sit  Maal:  Foreningen  med  Her- 
tugen af  Parma.  Saaledes  gik  hele  Lørdag.  Om  Søndagen  den 
28.  naaede  man  ind  i  Strædet  ved  Caiais,  hvor  Lord  Seymours 
Flaade,  der  havde  passet  paa  Hertugen  af  Parma,  sluttede  sig 
til  den  engelske  Hovedflaade.  Lord  Seymour  kunde  melde,  at 
der  laa  40  engelske  frivillige  Skibe  i  Themsmundingen,  Men 
hvad  kunde  det  altsammen  hjælpe,  naar  den  nøgne  Sandhed  var, 
at  hele  Flaaden  blot  efter  en  Dags  Kamp  og  senest  i  næste  Uge 
vilde  være  ubrugbar  af  Mangel  paa  Ammunition  og  Føde? 

Lord  Howard  sendte  Bud  paa  Bud  til  London  og  fik  det 
tomme  Svar  tilbage:  „hvormeget  han  behøvede?"  Men  privat 
kunde  Buddene  meddele,  at  den  spanske  Flaades  Komme  havde 
brudt  Londoner  Købmændenes  Tillid.  Dronningen  kunde  intet 
mere  skaffe,  og  Købmændene  vilde  med  den  nære  Udsigt  for 
Øje  til  at  blive  spanske  Undersaatter  ikke  borge  hende  en  Shil- 
ling. Om  end  Rygtet  her  løj,  var  dog  Sandheden  tomhændet. 
Og  Lord  Howard  selv  endelig,  hvad  havde  han  egentlig  udrettet? 
Han  havde  ikke  været  i  Stand  til  at  spærre  den  spanske  Flaade 
Vejen  gennem  Kanalen.   Hvor  skulde  han  da  kunne  vente,  til- 

med  naarden  var  bleven  forstærket,  at  kunne  spærre  den  Vejen 
over  Strædet? 

Var  Udsigterne  saaledes  mørke,  Haabet  ringe  ombord  paa 
den  engelske  Flaade,  saa  stillede  alt  sig  endnu  sortere  for  Spa- 
nierne, i  Land  som  ombord.  Hertugen  af  Parma  havde  lidt  af 
samme  Ulemper  som  hans  engelske  Genboere:  Mangel  paa 
Penge,  Proviant  og  Ammunition.  Hans  ubetalte,  forsultne  Hær 
havde  truet  med  at  ville  gaa  fra  hinanden.  Den  var  kun  bleven 
holdt  sammen  ved  Løftet  om,  at  den  ventede  Flaade  bragte  Over- 
flod med  sig  af  alt,  hvad  de  havde  maattet  savne.  Og  nu  var 
Flaaden  kommen.  Ikke  som  Befrier  og  Sejrherre,  men  halvt 
som  Flygtning.  Dens  eneste  Bud  havde  været:  send  os  hurtigst 
muligt  Ammunition,  som  vi  savner! 

Værst  tog  Forholdene  sig  dog  ud  for  Medina  Sidonia.  Han 
laa  nu  paa  Caiais'  Red,  omsværmet  af  den  engelske  Flaade. 
Samme  Nat,  han  kom  der,  stjal  hans  franske  Lodser  en  Jolle, 
og  flygtede  fra  ham  til  Vliessingen.  Han  vidste  hverken  ud  eller 
ind  om  Farvandene,  laa  for  Vind  og  Vove,  uden  Havn  at  tye 
ind  i,  med  næsten  opbrugt  Ammunition.  Hertugen  af  Parma, 
paa  hvem  han  havde  haabet,  kunde  ikke  hjælpe  ham.  Han  kunde 
ikke  sende  ham  Ammunition,  ikke  sende  ham  50  Kanonbaade, 
som  han  bad  om,  til  at  drive  Englænderne  bort,  end  mindre  selv 
komme. 

Simplest  udtrykt  var  Vanskeligheden  for  Spanierne  den,  at 
Flaade  og  Landgangs-Hær  ikke  kunde  komme  i  Forbindelse 
med  hinanden.  Flaaden  havde  ingen  Havn  at  tye  ind  i. 
Caiais  var  fransk.  Dunkirken,  hvortil  man  endnu  ikke  var  naaet, 
var  meget  for  lille.  Vliessingen,  der  havde  kunnet  rumme  alle 
tre  Parter:  Orlogsflaade,  Førselsflaade  og  Landgangshær,  var 
i  de  oprørske  Hollænderes  Hænder.  Og  H  ertugen  af  Parma 
kunde  ikke  komme  ud  til  Flaaden.  Han  havde  jo  kun  de 
fladbundede  Førselsfartøjer  til  sin  Raadighed.  Men  at  vove 
Hæren  ud  i  disse  fra  forskellige  Havne  langs  Kysten  for  at  støde 
til  Orlogsflaaden  vilde  være  vanvittig  Ofring  af  Menneskeliv. 
Gjorde  de  talrige  engelske  Skibe  deres  Pligt,  skulde  ikke  mange 
af  disse  ubeskyttede  Pramme  naa  ud  til  deres  Maal.  Og  selv 

om  nogle  af  dem  virkelig  naaede  dertil,  var  de  herude  saa  langt 
fra  i  Sikring,  at  de  her  tværtimod  under  Søkamp  maatte  siges 
helt  at  være  prisgivne.  —  To  vældige  Krigsmagter  var  med 
uhyre  Anstrengelser  skaffede  til  Veje  og  bragte  i  Nærheden  af 
hinanden.  Der  manglede  blot  det  sidste  Led  i  Forbindelsen,  for 
at  de  kunde  samvirke.  Vliessingen !  Vliessingen! 

Man  har  haft  ondt  ved  at  fatte,  hvor  afgørende  denne  Mangel 
var,  og  søgt  at  tyde  Udfaldet  ud  fra  skjulte  Aarsager.  Man  har 
gættet  paa  personlige  Rivninger  mellem  Medina  Sidonia  og  Her- 
tugen af  Parma  som  Grunden  til,  at  disse  to  Mænd  ikke  vilde 
samvirke.  I  England  har  man  antaget,  at  Dronning  Elisabeth 
just  i  dette  skæbnesvangre  Øjeblik  skulde  have  grebet  ind  og 
lammet  Hertugen  af  Parmas  Daadskraft  ved  at  tilbyde  ham 
Arabella  Stuarts  Haand  og  hermed  mulig  Udsigt  til  Englands 
Trone.  Hvormeget  der  heraf  er  sandt  faar  staa  hen.  Vist  er  det, 
at  Begivenhedernes  Gang  er  forklarlig  selv  dette  foruden. 


14 
Søndag  Eftermiddag  Kl.  5  den  28.  Juli  holdt  Lord  Howard 
Krigsraad  i  sin  Kahyt  ombord  paa  „Arken".  Alle  den  engelske 
Flaades  dygtigste  Mænd  var  tilstede:  Lord  Seymour,  Frans 
Drake,  Frobisher,  Hawkins  o.  s.  v.  Spørgsmaalet  var,  hvad  der 
var  at  gøre  under  disse  mere  og  mere  fortvivlede  Forhold.  At 
foretage  et  nyt  Angreb  som  det,  Lord  Howard  havde  udført 
sidste  Torsdag,  maatte  ansees  for  ganske  unyttigt.  Englænderne 
anede  jo  ikke,  hvor  voldsom  Virkningen  af  deres  Skud  havde 
været  i  de  spanske  Skibes  Indre,  ikke  heller,  at  Spanierne  var 
langt  fattigere  paa  Krudt  og  Kugler  end  de  selv.  Man  blev  da 
enig  om  at  forsøge  ved  Hjælp  af  Brandere  at  drive  den  spanske 
Flaade  ud  i  Kanalen  igen.  En  af  Deltagerne  i  Krigsraadet  tilbød 
at  løbe  over  til  Dover  og  hente  nogle  dertil  brugelige  gamle 
Skrog.  Men  der  var  ingen  Tid  at  spilde.  Iblandt  de  frivillige 
Skibe  fandtes  der  mange,  der  næppe  vilde  gøre  Nytte  i  Slag, 

men  var  som  skabte  til  dette  Brug.  Man  udvalgte  da  otte.  Master 
og  hele  Rigning  blev  skyndsomst  indsmurt  med  Beg,  Skibene 
fyldte  med  brændbart  Stof.  Mandskabet  tilbød  selv  at  bringe  dem 
paa  Plads,  hejse  Sejlene,  surre  Roret  fast,  tænde  dem  og  lade 
dem  drive. 

Natten  mellem  Søndag  og  Mandag  var  skyet  og  mørk.  Maanen, 
der  var  i  Slutningen  af  sidste  Kvarter,  vilde  ikke  vise  sig  før 
Morgen.  Tidevandet  satte  ved  Midnat  Strømmen  fra  den  engelske 
Flaade  lige  ned  paa  den  spanske,  der  laa  tæt  pakket.  Enkelte, 
afbrudte,  sukkende  Vindstød  fra  Sydvest  spaaede,  at  Storm  var 
i  Vente.  Da  Natklokken  paa  de  spanske  Skibe  havde  ringet  tolv, 
og  Hvermand  ombord  undtagen  Vagterne  sov,  skimtedes  der 
dunkle,  ubestemte  Masser,  som  syntes  langsomt  at  drive  ned 
mod  Galionernes  tætteste  Klynge.  Men  lige  med  Et  skød  de 
Lyn.  Løbende  Ildskrift  tegnede  i  et  Nu  Master,  Tovværk,  Sejl 
og  Skrog  i  Brand,  flammende  Baal,  der  truede  den  spanske 
Flaade  med  Undergang.  Alle  kom  paa  Benene.  Paa  de  af  Søvnen 
pludselig  opskræmte  virkede  Synet  og  Faren  dobbelt  betagende. 
Enhver  vidste,  hvorledes  for  tre  Aar  siden  blot  en  enkelt  saadan 
Brander,  drivende  ned  ad  Schelden,  havde  sprængt  den  spanske 
Spærringsbro  for  Antwerpen  og  dræbt  800  Spaniere,  der  stod 
derpaa.  Her  var  otte  saadanne  Helvedesmaskiner  og  lige  ind  paa 
Livet  af  den  samlede  Flaade. 

Koldblodig  Omtanke  vilde  maaske  først  have  søgt  ved  Hjælp 
af  udsatte  Baade  at  varpe  de  farlige  Gæster  til  Side,  ud  af  Strøm- 
iinjen.  Men  Øjeblikkene  var  kostbare.  Frygt  drev  paa  og  kræ- 
vede voldsom  Forholdsregel,  Fra  Medina  Sidonias  Admiralskib 
„Sankt  Martin"  lød  Signalskudet:  „  Kap  Ankerne  og  staa  til  Søs!" 
Dette  ene  Skud  afgjorde  30,000  tapre  Mænds,  den  største  Flaa- 
des,  hele  det  spanske  Verdensherredømmes  Skæbne. 

Under  høje  Raab  og  Forvirring,  men  belyst  og  hjulpet  af 
Skæret  fra  de  brændende  Fartøjer  blev  Befalingen  efterkommet. 
Hvert  Skib  kappede  sine  to  svære  Ankertove  —  kun  de  aller- 
færreste ejede  endnu  et  lille  tredje  Blanker  —  afmærkede  saa 
godt  det  i  Skyndingen  lod  sig  gøre,  hvor  de  to  store  Ankere 
efterlodes,  satte  Sejl  til  og  hastede  væk.   Det  lykkedes  alle  de 

nærmeste  at  komme  vel  afsted  ud  paa  aabent  Vand,  Først  seks 
Sømil  ude  lagde  de  atter  bi.  Det  var  Planen  ved  Daggry  at  vende 
tilbage,  optage  Ankerne  og  paany  indtage  den  gamle  Anker- 
plads. 

Fra  engelsk  Side  havde  man  naturligvis  med  største  Opmærk- 
somhed fulgt  alt,  hvad  der  foregik.  Efter  Aftale  skulde  Flaaden, 
delt  i  to  Halvdele,  benytte  sig  af  Fordelene.  Den  ene  Halvdel 
under  Frans  Drake  skulde  staa  til  Søs  efter  de  flygtende  og  ikke 
unde  dem  Ro.  Den  anden  Halvdel  under  Lord  Howard  skulde 
gaa  langs  Kysten  og  drive  Efternølerne  blandt  de  spanske  Skibe 
enten  imod  Branderne  eller  ind  paa  Grund. 

Ved  Daggry  fik  Lord  Howard  Øje  paa  en  stor  spansk  Galej, 
der  stod  fast  paa  Barren  ved  Caiais.  Et  Ankertov  havde  viklet 
sig  om  dens  Ror,  saa  at  det  ikke  længer  lystrede.  Flodtiden 
havde  sat  den  paa  Land,  og  nu,  da  Ebben  var  indtraadt,  laa  den 
uhjælpelig  fangen.  Lord  Howard  sendte  alle  Baade  ud  for  at  tage 
den,  men  den  spanske  Besætning,  700  Mand,  kæmpede  tappert, 
mange  Engelskmænd  faldt.  Først  da  Chefen,  Moncada,  var  ble- 
ven dræbt  af  en  Geværkugle,  opgav  man  Kampen,  Galejslaverne 
sprang  først  overbord,  saa  Sømænd  og  Soldater,  og  en  Del  af 
dem  naaede  til  Land. 

Englænderne  entrede  nu  ombord  og  haabede  ved  Flodtid  at 
faa  Skibet  flot  igen.  Men  just  som  de  var  ifærd  med  Forberedel- 
ser hertil,  kom  der  Baad  ud  fra  den  franske  Befalingsmand  paa 
Kysten  med  Budskab  om,  at,  da  Skibet  stod  paa  fransk  Grund, 
tilkom  det  Franskmændene;  Byttet  ombord  maatte  derimod 
Englænderne  have  Lov  til  at  tage  med  sig.  Der  var  gammel 
Uvilje  mellem  de  to  Nabofolk.  De  franske  Sendebud  behand- 
ledes ilde  ombord  i  det  tagne  Skib,  og  da  de  kom  i  Land,  blev 
Svar  givet,  idet  de  franske  Kanoner  paa  Rysbank  Batteri  be- 
gyndte at  spille  paa  Galejen.  Skyndsomst  maatte  Englænderne 
gaa  i  Baadene  og  forlade  den. 

Medens  Lord  Howard  spildte  Tid  paa  Smaating  som  denne, 
havde  Frans  Drake  under  Forfølgelsen  af  den  spanske  Hoved- 
flaade  mere  og  mere  faaet  Syn  for  Øjeblikkets  afgørende  Stor- 
hed. Det  stod  ham  klart,  at  med  Nattens  Begivenhed  var  Skæb- 

nens  Tærninger  kastede.  Intet  af  de  spanske  Skibe  skulde  med 
hans  gode  Vilje  mere  faa  sine  Ankere  igen.  Det  gjaldt  nu  blot 
om  at  benytte  Stormen  fra  Sydvest  og  —  koste  hvad  det  koste 
vilde!  —  med  samlet  Kraft  drive  Flokken  op  igennem  i  Strædet 
nord  paa,  forbi  Diinkirken,  bort  fra  alle  spanske  Tilholdssteder, 
et  værgeløst,  ankerløst  Bytte  for  Dyner  og  Vesterhav.  Drake 
saae  i  eet  genialt  Syn  alt,  hvad  Øjeblikket  pludseligt  bød,  langt 
ud  over,  hvad  man  havde  drømt  om  i  Krigsraadet  Søndag  Efter- 
middag. Han  vovede  at  gribe  til,  og  med  eet  dristigt  Greb  lyk- 
kedes det  ham  at  rykke  Sejren  i  Skødet  paa  England. 

Stormen  var  hans  ypperste  Forbundsfælle.  Den  spanske 
Flaade  var  i  Nattens  Løb  drevet  stærkt  af  fra  dens  første  Plads 
ude  i  Kanalen.  Ved  Daggry  laa  den  spredt  i  en  stor  Bue  ud  for 
Gravelines,  nærmere  ved  Diinkirken  end  ved  Caiais.  Medina 
Sidonia  signalerede,  at  Skibene  skulde  samles  og  vende  tilbage 
til  Caiais.  Men  dels  vanskeliggjorde  den  sydvestlige  Storm  dette. 
Dels  lagde  Frans  Drake  dem  alle  mulige  Hindringer  i  Vejen. 
Han  og  Lord  Seymour  fulgte  lige  efter,  uangribelige  fordi  de  laa 
i  Vinden  for  Spanierne,  og  fyrende  Skud  paa  Skud,  naar  disse 
søgte  at  dreje  op  mod  dem  eller  klumpede  sammen  i  Flok.  Fra 
Klokken  otte  Morgen  holdt  Lord  Seymour  sig  ud  for  en  tæt 
Klynge  Galioner,  der  var  dreven  sammen  i  en  hjælpeløs  Masse. 
Han  og  hans  Skibe  fyrede  paa  nært  Hold  uafbrudt  paa  dem, 
alene  Admiral  William  Winter  sendte  dem  500  Skud.  Frans 
Drake  forfulgte  Medina  Sidonia  og  Admiral  Oquendo,  der  med 
de  bedste  Sejlere  søgte  at  naa  ud  til  Søs  for  at  gøre  Svinget  syd 
efter.  Udfaldet  blev  det  samme.  Frans  Drake  hindrede  dem, 
tvang  dem  i  Flok  og  drev  dem  under  uafbrudt  Kanonild  videre 
nordpaa. 

Ved  Middagstid  kom  Lord  Howard  op  til  de  andre,  og  med 
fordoblet  Kraft  kunde  nu  det  alt  vundne  Slag  fortsættes.  Denne 
afgørende  Kamp  Mandagen  den  29.  Juli  var  en  Gentagelse  af 
Slaget  ved  Plymouth  Søndagen  den  21.,  men  under  langt  større 
og  forfærdeligere  Forhold.  Endnu  tungere  manøvrerede  Spa- 
nierne i  den  høje  Sø  med  Stormen  imod  sig,  endnu  langsom- 
mere skød  de  med  den  snart  opbrugte  Ammunition,  og  usikkert 

Og  daarligt  var  Sigtet  fra  de  rullende  Skibe.  Tabet  paa  engelsk 
Side  var  kun  60  faldne.  Over  al  Beskrivelse  var  derimod  Virk- 
ningen af  de  engelske  Skud.  De  ramte  saa  godt  som  alle  enten 
i  Rigning  eller  Skrog. 

Med  hullede  Sejl  og  gennemskudte  Master  og  Bugspryd  drev 
de  spanske  Skibe.  Og  nedenunder  saae  det  endnu  værre  ud. 
Alle  Mellemdæk  var  rene  Slagtekamre,  hvor  Splinter  dræbte  og 
kvæstede  langt  flere  end  Kuglerne.  Mens  færre  og  færre  be- 
tjente Kanonerne  til  Luvart,  strømmede  Blodet  ud  af  Spygat- 
terne i  Læsiden.  Da  man  efter  Slaget  opgjorde  Tallet,  havde 
Spanierne  4000  døde.  De  langt  talrigere  saarede  angaves  ikke. 
Hvor  heftigt  Kampen  blev  ført,  lader  sig  maale  ogsaa  paa  anden 
Vis.  Ingen  Priser  blev  tagne.  Ordren  lød  paa  blot  at  skyde  i 
Sænk  og  tilintetgøre.  Tre  store  Galioner  saaes  at  gaa  under  med 
Mand  og  Mus.  Andre  drev  synkefærdige  uden  Styr.  Vinden,  der 
blev  mere  vestlig,  tvang  dem  til  at  strande  paa  hollandsk  Kyst. 
Mange  Gallioner  holdt  det  kun  gaaende  ved  at  opgive  al  Skyd- 
ning og  plastre  Kanonportene  til  for  ikke  at  tage  Vand  ind.  For- 
gæves søgte  de  at  hage  sig  paa  de  engelske  Skibe  for  at  afgøre 
Kampen  med  Musketild  og  Entring.  Englænderne  smuttede  be- 
standigt fra  og  undgik  Nærkamp. 


15 
Ved  Solnedgang  standsede  Slaget.  Den  engelske  Flaade  hørte 
op  med  at  forfølge.  Ammunitionen  var  opskudt.  Mandskabet 
kunde  knap  mere  for  Overanstrengelse  og  Sult.  Et  Par  Førsels- 
skibe  fra  Themsen  naaede  dem  heldigvis  med  Føde  for  et  Døgn; 
man  lagde  bi  for  at  fordele  Provianten.  Da  Solen  gik  ned,  gik 
Vinden  om  i  Nordvest.  Hvis  det  engelske  Krudt  havde  strakt 
til,  og  Kampen  vedvaret,  vilde  Spanierne  under  disse  Forhold 
være  bleven  drevet  ind  og  strandet  paa  Sandbankerne  ved  Land. 
Nu  kunde  Medina  Sidonia  uantastet  signalere:  „Sæt  Sejl  op  til 
Nordsøen!"  Hvo,  der  kunde,  lystrede.  Sammen  med  Solen  gik 

den  store  Galion  „Santa  Maria"  under.  Nattemørket  skjulte 
den  haardt  medtagne  Flaades  forskudte  Master  og  Stænger. 

Om  Natten  traf  Lord  Howard,  Drake  og  Lord  Seymour  for- 
nyet Aftale.  De  anede  ikke  den  forfærdelige  Virkning  af  deres 
Kanoner  paa  den  spanske  Flaades  Mandskab.  De  anede  ikke 
heller,  at  Spanierne  manglede  Krudt  og  Kugler.  De  vidste  kun, 
at  deres  eget  var  opskudt.  Men  lige  saa  sikkert  stod  det  for  dem, 
at  Medina  Sidonia  vilde  vende  tilbage,  hvis  de  ikke  forfulgte 
ham.  Han  burde  for  enhver  Pris  holdes  borte,  drives  endnu 
længere  bort  fra  sine  efterladte  Ankere  paa  Caiais'  Red.  Her 
var  altsaa  intet  Valg.  Skøndt  ude  af  Stand  til  Kamp  maatte  man 
forfølge  videre,  søge  at  skræmme  Spanierne  saa  langt  bort  som 
muligt. 

Da  det  dagedes  Tirsdag  Morgen  den  30.  Juli,  var  da  det  første, 
Spanierne  fik  Øje  paa,  atter  den  bandsatte  engelske  Flaade  i 
Kanonskuds  Afstand  mellem  dem  og  Vinden.  For  Spanierne, 
der  fulgte  den  af  Pave  Gregorius  nys  forbedrede  Tidsregning, 
og  altsaa  skrev  den  9.  August,  var  denne  Dag  en  høj  Helligdag, 
Festaftenen  for  Sankt  Laurentius,  Philip  II's  Skytshelgen.  For 
31  Aar  siden  havde  han  skaffet  Spanierne  Sejren  ved  St,  Quen- 
tin  (1557),  og  til  Tak  havde  Philip  II  siden  da,  ham  til  Ære,  byg- 
get det  prægtige  Klosterslot  El  Escorial,  i  Form  af  en  Rist  som 
den,  hvorpaa  han  havde  lidt  Martyrdøden.  I  tyve  Aar  var  der 
bygget  derpaa,  indtil  det  endelig  1584  stod  færdigt.  Men  hvor 
var  nu  Sankt  Laurentius  og  hans  Hjælp  henne,  nu  da  Philip  II 
og  hans  Flaade  trængte  saa  haardt  til  den?  Paa  den  ene  Side 
kun  den  truende  Fjende.  Paa  den  anden  Brændingerne,  der  brød 
sig  i  det  fjerne  mod  Hollands  lurende  Sandrevler.  Flaadens 
Master  for  gennemskudte  til  at  bære  Tryk  af  tilstrækkelige  Sejl. 
De  flinkeste  Skibschefer  faldne.  Ingen  Lodser.  Ingen  Ankere. 
Ingen  Krudt  og  Kugler.  Ingen  Mulighed  for  blot  saa  meget  som 
at  falde  i  Nærkamp  med  Sværdet  i  Haanden.  Hvor  var  dog 
Sankt  Laurentius  henne? 

Han  sendte  sin  Hjælp,  om  end  i  beskeden  Form.  Nordvest- 
vinden sprang  pludselig  om  til  Øst.  Den  engelske  Flaade,  der 
nu  var  kommen  i  Læsiden,  trak  sig  forsigtigt  nogle  Sømil  tilbage. 

De  spanske  Skibschefer  samledes  til  Krigsraad  ombord  i  „Sankt 
Martin"  i  Medina  Sidonias  Kahyt.  Stemningen  var  delt.  Admiral 
Oquendo  havde  ikke  tabt  Modet  endnu.  Denne  Vind  maatte 
kunne  benyttes  til  at  løbe  tilbage  til  Diinkirken.  Hertugen  af 
Parma  vilde  hurtigt  kunne  komme  ud  med  sine  Førselsskibe. 
I  Forening  maatte  man  saa  kunne  gaa  over  og  foretage  Land- 
gange i  England.  Sejrens  højeste  Maal  vinkede  endnu. 

Var  det  maaske  Sankt  Laurentius,  der  lagde  den  unge  Admi- 
ral disse  djærve  Ord  i  Munden?  En  Helgen,  der  vel  vidste 
endnu  bedre  Besked  end  Admiralen,  maatte  jo  tillige  vide,  at 
Planen  var  langt  mindre  dristig,  end  den  tog  sig  ud:  De  engelske 
Skibe  vilde  ikke  være  i  Stand  til  at  fyre  paa  Spanierne,  de  mang- 
lede Krudt  og  Kugler  som  disse.  Hvorledes  det  nu  hermed 
m.onne  forholde  sig,  vist  er  det,  at  den  afgørende  Hjælp,  som 
Øjeblikket  bød,  større  end  de  selv  anede  det,  ikke  blev  modtaget 
og  benyttet  af  Spanierne. 

Thi  Flertallet  i  Krigsraadet  var  imod  Oquendos  forvovne  Plan. 
Nu  til  Morgen  havde  man  jo  —  hvad  fangne  spanske  Matroser 
siden  bevidnede  —  været  saa  medtagne,  at  Lord  Howard,  om 
han  havde  entret,  vilde  have  kunnet  tage  hele  Flaaden  uden 
Møje.  Skulde  man  da  nu,  blot  fordi  Vinden  sprang  om,  indlade 
sig  paa  nok  en  Dyst  som  den  igaar?  En  Gentagelse  vilde  have 
Flaadens  Undergang  til  Følge.  Der  var  kun  eet  at  gøre.  Naar 
man  ikke  kunde  gaa  ned  igen  i  Kanalen,  saa  maatte  man  vælge 
den  anden  Udvej,  gaa  nord  om  Skotland,  vest  om  Irland,  hjem. 
Der  var  ingen  Skam  ved  dette.  Ammunitionen  var  opskudt,  og 
man  havde  Gang  paa  Gang  forgæves  tilbudt  Nærkamp.  Ærens 
Krav  var  fyldestgjorte.  —  Endnu  indvendte  Admiral  Calderon, 
der  var  en  øvet  Sømand,  at  Sejladsen  vest  om  Skotland  og  Ir- 
land, især  henad  Efteraaret  var  farlig.  —  Man  frygtede  ikke 
Faren.  —  Havde  man  Drikkevand  nok  ombord  til  saa  lang  en 
Sejlads?  Det  undersøgtes.  Jo.  Flertallet  holdt  paa  at  gaa  norden 
om  hjem.  Overadmiral  Medina  Sidonia  sluttede  sig  hertil.  — 
Flaaden  stod  videre  op  imod  Vesterhavet. 

Ogsaa  ombord  hos  Lord  Howard  holdtes  der  Krigsraad.  Med 
denne  Vind  kunde  ikke  blot  Medina  Sidonia  gaa  tilbage,  men 

endog  Hertugen  af  Parma  turde  maaske  vove  sig  ud.  Det  gik 
umuligt  an.  Englands  Forsvar  var  saa  overladt  alene  til  Jarlen 
af  Leicester,  til  hvem  man  ikke  havde  synderlig  Tillid.  Lord 
Seymour  skulde  derfor,  saa  snart  Mørket  faldt  paa,  useet  af 
Medina  Sidonia,  vende  tilbage  og  lægge  sig  ud  for  Diinkirken 
for  blot  ved  sin  Nærværelse  at  true  Hertugen  af  Parma  fra 
hvert  dristigt  Forsøg.  Derimod  skulde  Lord  Howard  og  Drake 
fremdeles  følge  med  den  spanske  Flaade.  Gik  det  sydpaa,  maatte 
man  vel  engang  igen  sende  dem  Ammunition  fra  England.  Gik 
det  nordpaa,  var  selve  dette  et  Udtryk  for,  at  Følgeskabet  vir- 
kede, Fjenden  lod  sig  skræmme.  Havde  man  Proviant  nok?  I 
fem  Dage  maatte  man,  naar  man  kneb  til  det  yderste,  kunne 
holde  ud  endnu. 

Den  31.  Juli  toges  Sankt  Laurentii  Tilbud  tilbage.  Vinden  blev 
atter  vestlig.  Medina  Sidonia,  som  var  bleven  opmærksom  paa, 
at  den  engelske  Flaade,  der  under  Østenvinden  havde  holdt  sig 
fjernt,  var  betydeligt  aftaget  i  Antal,  udlagde  dette  som  Frygt  og 
Følge  af  Tab  og  begyndte  at  faa  Mod  paa  atter  at  søge  ned  til 
Kanalen.  Men  Vestenvinden  tiltog  i  samme  Forhold,  I  høj  Sø, 
mod  Vinden,  i  ukendt  Farvand,  at  gaa  Fjenden  imøde  uden 
Krudt  og  Kugler,  uden  Lodser,  uden  Ankere:  Vanvid!  Lord 
Howard,  der  stadigt  ventede,  at  Spanierne  vilde  vende,  saae  da 
efterhaanden  de  flydende  Beviser  for,  at  Planen  helt  var  op- 
given. Vejen  efter  den  spanske  Flaade  var  kendelig  paa  Heste 
og  Muldyr,  som  de  havde  kastet  overbord  for  at  spare  Drikke- 
vandet til  dem.  Og  mægtede  et  stærkt  medtaget  Skib  nu  i  den 
svære  Søgang  ikke  længer  at  holde  Trop  med  de  andre,  saa 
hjalp  man  det  ikke  mere,  men  lod  det  gaa  til  Bunds  eller 
drive  af. 

Lord  Howard  og  Drake  holdt  ud  til  det  sidste.  Bestandigt 
stærkere  blæste  Stormen  op.  Deres  sidste  Skøn  var,  at,  hvad 
enten  Medina  Sidonia  vilde  søge  til  Danmark  eller  gaa  norden 
om  Skotland,  vilde  han  næppe  kunne  klare  sig.  Saa  vendte  de 
endelig  om  af  Frygt  for  selv  at  indhentes  af  Hungersdøden. 
Stormen  var  imidlertid  lige  saa  haard  for  dem,  og  dobbelt  svær 
at  kæmpe  sig  op  imod.   Ud  for  Norfolk  blev  den  saa  heftig,  at 

Flaaden  splittedes  ad.  Det  var  langt  ind  i  August  Maaned,  da 
Lord  Howard  endelig  naaede  Margates  Red  med  de  største 
Skibe.  Mandskabet  var  saa  forkommet  af  Kulde,  Storm  og  Sult, 
at  det  knap  havde  Kræfter  til  at  lade  Ankerne  falde.  Baade  fulde 
af  syge  Folk  bragtes  fra  Borde,  døende  sank  de  om  paa  Mar- 
gates Gader.  Dronningens  det  sure  01  ventede  dem  i  Land,  og 
ryddede  op  blandt  Resten.  Forgæves  kæmpede  Lord  Howard, 
Drake  og  Hawkins  for  bedre  Forplejning  til  deres  brave  Folk. 
Statshusholdningens  Økonomi  var  stærkere  end  de.  Selv  maatte 
de  betale  store  Summer  for  Overskridelser,  hvad  der  gjorde 
Hawkins  til  en  fattig  Mand.  En  kummerlig  Løn  for  Folk,  der 
havde  tilkæmpet  England  Sejren  og  grundlagt  dets  Storhed, 
Mænd,  der  fra  den  højeste  til  den  laveste  villigt  havde  givet  Af- 
kald paa  at  vinde  Prisepenge  og  Bytte,  i  Forvisningen  om,  at 
Fædrelandets  Redning  var  det  ypperste  Bytte! 

Man  har  alt  efter  Omstændighederne  besmykket,  fortiet  eller 
i  stærke  Udtryk  fordømt  denne  oprørende  Behandling.  I  den 
nyeste  Tid  er  det  ikke  usædvanligt  at  fremhæve  den  og  kaste 
hele  Skylden  paa  Dronningen.  I  Forhold  som  disse  er  imidler- 
tid Opgaven  for  en  senere  Tid  ikke  blot  at  dømme,  men  først 
og  fremmest  at  forstaa.  Og  her  viser  det  sig  da,  at  Sagens  Kærne 
tog  sig  forskellig  ud  for  Samtiden  og  for  senere  Slægter.  Det  gik 
her,  som  det  saa  ofte  gaar  i  Bjerglandskaber:  nær  ved  set  har 
man  ikke  let  ved  at  skelne,  hvilken  der  er  den  højeste  Top.  Be- 
driften synede  ikke  af,  hvad  den  var,  hverken  for  Udførerne  selv 
eller  for  deres  Omgivelser.  Der  maatte  Tidens  Afstand,  fuld 
Virkningsrække  til,  for  at  den  kunde  vise  sig  i  sin  hele  Storhed. 
Hverken  Heltene  selv  eller  deres  Samtid  forstod  i  Øjeblikket, 
saaledes  som  vi,  hvad  de  havde  udrettet. 

Og  ganske  naturligt.  Thi  set  med  Datids  Øjne,  hvad  var  det 
saa  egentlig,  der  var  foregaaet  i  Kanalen  i  Juli  1588?  Selv  de 
ypperste  Deltagere,  Lord  Howard,  Frans  Drake  o.  s.  v.,  vilde 
vel  knap  efter  Datids  Sprogbrug  have  kaldt  det  for  en  Søkamp. 
Til  en  rigtig  saadan,  som  til  enhver  Kamp  i  Ordets  snævrere  og 
egentlige  Betydning,  hørte  der  efter  Datids  Begreber  Brug  af 
blanke  Vaaben  i  Haandkamp.  Men  Englænderne  havde  jo  netop 

Troels-Lund:   Historiske  Fortællinger  VIII  7 


90  Elisabeth  af  England  og  den  uovervindelige  Flaade 

med  Flid  undgaaet  al  Entring  og  Nærkamp.  Kamp  til  Søs  var 
overhovedet  efter  Tidens  Begreber  en  lidt  lavere  Art,  forsaavidt 
den  udelukkede  Ridderkampens  Regler  for  Brug  af  Hest  og 
Lanse,  og  kun  kunde  foretages  til  Fods. 

Men  undgik  man  ogsaa  dette,  saa  at  Skibene  ikke  mødtes  som 
0  mod  0,  der  blev  indbyrdes  landfaste,  og  hvor  behændige  Mænd 
vekslede  Hug,  —  hvad  blev  der  saa  egentlig  tilbage?  Brug  af 
Kanoner  og  Manøvrering  vil  Nutiden  svare.  Men  dels  saae  man 
dengang  endnu  ned  paa  den  blotte  Brug  af  Ildvaaben  som  en 
mere  ufin  Kampmaade.  Dels  —  og  dette  var  afgørende  —  ingen 
hverken  i  England  eller  engang  ombord  paa  Flaaden  kendte 
Virkningen  af  dens  Kanoner  paa  Fjendens  Mandskab.  Først 
senere  og  lidt  efter  lidt  kom  det  op,  hvormange  Spaniere  der 
var  falden  for  engelske  Kugler.  Saa  var  der  kun  Manøvreringen 
tilbage.  Men  ingen  af  de  toneangivende  vilde  dengang  betegne 
saadanne  Skipperfif  som  at  knibe  Vinden  fra  den  anden  eller 
franarre  ham  hans  Ankere  for  virkelig  Søkamp. 

Nej,  gammeldags  og  hofmæssigt  set  var  der  kun  foregaaet  eet: 
Vorherre  havde  med  Sydvestenstorm  blæst  Kanalen  ren.  Det 
var  Ham,  der  havde  forjaget  Spaniernes  Flaade.  Den  engelske 
var  kun  fulgt  efter,  endda  blot  ud  i  Vesterhavet,  og  havde  uvist 
til  hvilken  Nytte  knaldet  en  Mængde  Krudt  og  Kugler  bort.  Da 
den  spanske  Flaade  endelig  gjorde  Alvor  af  det  og  rigtignok 
spredt  landede  paa  Irlands  Vestkyst,  var  det  den  tapre  Land- 
befolkning her,  der  dræbte  ikke  mindre  end  8000  Mand  af  Fjen- 
derne. Hovedangrebet,  Hertugen  af  Parma's  over  Strædet,  var 
bleven  afværget  ved  Dronningens  snilde  diplomatiske  Spil  og 
hendes  kække  Trussel  i  Spidsen  for  Hæren  ved  Tilbury.  Til 
Lands  var  hun  selv  ligesom  en  Vestenstorm,  sendt  fra  Gud,  der 
havde  blændet,  truet,  skræmmet  Hertugen,  indtil  tilsidst  Land- 
gangen var  opgivet,  Hæren  splittet,  og  hver  Barak  derovre  paa 
fjendtlig  Kyst  som  blæst  bort.  Æren  var  Guds,  Dronningens, 
Landmagtens.  Om  Flaadens  Betydning  var  det  ikke  værd  at 
tale  i  samme  Aandedræt.  Men  netop  derfor  var  der  heller  ingen 
Grund  til  at  fremhæve  Flaaden  og  dens  Mandskab,  endsige  sær- 
lig kæle  for  dem  under  Forhold,  hvor  saa  mange,  fra  Dron- 

ningen  til  den  lavest  stillede,  maatte  døje  ondt  under  Tidernes 
Ugunst. 

Saaledes  saa  og  dømte  Datidens  Flertal,  mangen  ombord  paa 
selve  Flaaden  ikke  undtagen.  Og  dog  var  der  noget  i  denne 
gammeldags  Forklaring,  der  ikke  dækkede  det  skete.  Her  var 
—  det  føltes  uvilkaarligt  —  ligesom  foregaaet  noget  nyt,  der 
trængte  til  en  ny  Forklaring.  Kort  udtrykt  var  Sagen  den,  at  først 
igennem  selve  Begivenhederne  i  Kanalen  1588  og  deres  Følger 
gik  det  op  for  England  og  for  Evropa,  at  Sømandsdygtighed  er 
Grundstammen  i  det  at  være  Søhelt.  Eftertiden,  der  har  set 
dette  nye  Begreb  i  de  følgende  Aarhundreder  lysne  Glimt  i 
Glimt  gennem  Krudtrøgen  med  Navne  som  Ruyter,  Tromp, 
Niels  Juul,  Tordenskjold  o.  s.  v.,  har  let  ved  at  være  klar  der- 
over. Men  for  Datiden  —  i  Danmark  som  i  England  —  havde 
det  indtil  da  staaet  som  en  Selvfølge,  at  Flaaden  førtes  af  en 
„Ridder"  fra  Landjorden,  en  Peder  Skram,  en  Herluf  Trolle, 
en  Lord  Howard,  en  Lord  Seymour,  medens  alt,  hvad  der  angik 
Sejlføring,  Manøvrering,  var  betroet  til  en  ganske  underordnet 
Person  „Skipperen".  Slige  „Skippere"  kunde  vel  udenfor  som 
Fribyttere  og  Kapere  vise  selvstændig  Dygtighed,  men  af  en 
farlig  Art,  der  bragte  dem  betænkelig  nær  til  Galgen.  Først  ved 
at  pyntes  med  det  af  Spanierne  og  Portugiserne  for  et  hundrede 
Aar  siden  nydannede  Hædersnavn  „Opdagere"  kunde  tvivl- 
somme Størrelser  som  Frans  Drake,  Hawkins  og  Mogens 
Hejnesøn  blive  modtagelige  ved  Hove.  Hvad  der  foregik  i  Ka- 
nalen 1588  var  da  dette,  at  af  Spiren  „Skipper",  „Fribytter", 
„Opdager"  fremgik  et  nyt  Skud  „Søhelten",  en  ny  Art  Ridder, 
der  i  Stedet  for  Ganger  og  Lanse  tumlede  med  Skib,  Kartover 
og  Merssejl. 

Hvor  hurtigt  denne  Nydannelse  foregik  fremgaar  af,  at  Flaa- 
den i  de  følgende  Aar  blev  Englands  Hovedvaaben,  det  Vaaben, 
hvortil  Landets  ærgerrige  unge  Mænd  søgte  hen  for  at  uddan- 
nes, det  Vaaben,  der  tilkæmpede  Dronningen  Sejr  paa  Sejr  og 
Bytte  i  saadanne  Maader,  at  selv  en  blind  kunde  se,  hvor  Ørigets 
Livsaare  randt.  Oplysende  er  det  ogsaa  for  det  nyes  Vækst  i 
Evropa  og  et  godt  Bevis  for  den  Omsigt  og  Dygtighed,  hvor- 

med  Regeringsraaderne  i  Danmark  opdrog  den  lille  Christian 
IV,  at  de  saa  kort  efter  1588  lod  ham  uddannes  tillige  paa  den 
nye  Vis  til  vordende  Søkriger.  Men  hvor  hurtigt  det  nye  Syn 
end  trængte  igennem,  Tid  krævede  det.  Og  det  voksede  i  hvert 
Fald  ikke  raskt  nok  til  at  komme  Lord  Howards  forkomne 
Mandskab  til  Gode.  Hvis  de  Folk  fik  lige  saa  god  Behand- 
ling som  Hertugen  af  Parmas  forsultne  Hær  ovre  ved  Diin- 
kirken,  eller  Daniel  Ranzaus  ubetalte  Landsknægte  i  Danmark, 
maatte  de  se  til  at  være  glade.  „Pest"  og  Skørbug  var  de  ikke 
ene  om. 

Behandlingen  af  den  sejrende  Flaades  Mandskab  maa  da  ses 
paa  Baggrund  af  Tiden  i  det  hele.  Hvad  der  endda  muligt  maatte 
blive  til  Rest  at  bebrejde  Dronningen  stod  i  Forbindelse  med  to 
Egenskaber  hos  hende,  der  udgjorde  paa  engang  hendes  Svag- 
hed og  hendes  Styrke.  Hendes  smaalige  Sparsommelighed,  pin- 
lig for  dem,  den  gik  ud  over,  satte  hende  i  Stand  til  uden  stor 
Tynge  for  Landet  under  en  lang  Krig  sejrrigt  at  hævde  dets 
Selvstændighed.  Fra  sin  Fader  havde  hun  derhos  arvet  en  Evne, 
der,  styg  blot  menneskeligt  set,  var  ret  hensigtsmæssig  for  en 
Enehersker.  Hun  som  Henrik  VIII  forstod  i  en  sjælden  Grad 
baade  overfor  enkelte  Personer  og  overfor  Parlamentet  at  bruge 
uden  at  paaskønne.  Blev  Udfaldet  godt,  skyldtes  det  Landsher- 
ren; blev  Udfaldet  slet,  paahvilede  Ansvar  og  Straf  de  slette 
Tjenere.  Kongemagten  fik  herved  en  egen  stærk  Glans.  Dens 
Ihændehaver  beduggedes  kun  rent  forbigaaende  af  Beskyldning 
for  Lunefuldhed. 


16 
Hvor  godt  eller  ilde  Lord  Howards  hjemvendte  Mandskab 
fik  det,  —  deres  Modstandere  ude  paa  Søen  havde  det  i  hvert 
Fald  værre.  Næppe  havde  Medina  Sidonia  Lørdagen  den  3. 
August  set,  at  hans  Forfølgere  var  forsvundne,  førend  han  holdt 
Rast  i  Vesterhavet  saa  godt,  som  det  under  Forholdene  lod  sig 
gøre.  En  Ret  blev  nedsat  for  at  afgøre  Grundene  til  Flaadens 

Uheld.  Alle  de  Officerer,  der  havde  vist  Mangel  paa  Mod,  blev 
fradømt  deres  Post  og  fik  anvist  Plads  blandt  Galejslaverne  som 
Rorgængere.  Chefen  paa  Santa  Barbara  blev  hængt. 

Da  Retfærdigheden  saaledes  var  sket  Fyldest,  undersøgte  man, 
hvorledes  det  stod  til  med  Provianten.  Her  viste  det  sig  des- 
værre, at  de  engelske  Kugler  havde  raset  blandt  Tønder  og  Fade 
ligesaa  vildt  som  blandt  Mandskabet.  En  Mængde  var  gaaet  tabt, 
og  den  uhyre  Forsyning  til  40,000  Mand  i  et  halvt  Aar  var  svun- 
den saa  stærkt  ind,  at  man  i  mange  Skibe  maatte  nøjes  med 
fremtidig  Knapkost  til  hver  Mand  af  et  halvt  Pund  Brød,  en 
Pægl  Vin  og  en  Pægl  Vand.  Et  udelt  Held  var  det  derimod,  at 
man  under  disse  fortvivlede  Forhold  traf  et  fransk  Skib  og  her- 
fra fik  en  fransk  Lods,  der  for  en  Betaling  af  to  tusind  Dukater 
loved  at  føre  Flaaden  nord  om  Skotland  til  en  spansk  Havn. 

Nord  om  Skotland!  Det  vilde  have  været  en  Lettelse  at  vide 
for  de  bekymrede  Regeringsraader  i  Danmark,  der  saa  kort  efter 
Frederik  II's  Død  saae  sig  udsatte  for  maaske  at  skulle  sætte  hele 
Riget  til  ved  et  spansk  Angreb.  Rygter  var  fløjne  Evropa  rundt 
fra  Cadiz  til  Bergen  og  havde  meldt  om  spanske  Sejre  i  Kana- 
len. Modsatte  Rygter  havde  afløst  dem.  Tolderen  i  Helsingør, 
den  bedst  underrettede  Mand  i  Danmark,  kunde  meddele  Rege- 
ringsraaderne  for  vist,  at  hele  den  spanske  Flaade  var  set  for  faa 
Dage  siden  i  Vesterhavet  nord  for  Embden  og  Bremen.  Hvor 
agtede  den  sig  hen?  Lord  Howard  og  Drake  havde  jo  anslaaet 
dens  Kurs  til  muligt  at  gælde  Danmark.  Intet  Under,  at  Regerings- 
raaderne  her  blev  opskræmte  ved  Udsigt  til  Besøg  af  saa  ubudne 
Gæster.  Hvad  Spanierne  saa  kom  for,  maatte  Turen  vistnok 
gælde  Sundet  og  om  muligt  København  med  dens  Flaadetilbehør. 
Det  nybygte  Kronborg  vilde  faa  sin  Ilddaab,  og  det  skulde  nu 
vise  sig,  om  Kronborg  og  Helsingborg  i  Forening  vilde  være  i 
Stand  til  at  spærre  Sundet,  eller  om  Bommen  skulde  sprænges 
og  Stødet  naa  ned  til  Fæstningerne  langs  Kysterne  sydefter: 
Landskrone  Slot,  Malmøhus  og  København.  Skyndsomst  blev 
der  givet  Befaling  til  fra  Kullen  og  ned  langs  Sundet  at  anbringe 
Bavner.  Saa  saare  Flaaden  viste  sig,  skulde  de  antændes,  og 
medens  Efterretningen  saaledes  som  en  Løbeild  for  syd  paa, 

skulde  Beboerne  samles  bevæbnede  ved  Bavnerne  for  at  afslaa 
mulige  Landgangsforsøg. 

Et  sligt  i  Skyndingen  dannet  Landeværn  vilde  næppe  kunne 
have  udrettet  synderligt.  Den  afgørende  Kamp  vilde  naturligvis 
være  kommen  til  at  staa  med  Fæstningerne  og  den  tiltaklede 
Del  af  Flaaden.  Et  Uheld  var  det,  at  Efterretningen  naaede  saa 
sent  hertil.  Natten  til  den  3.  August  var  den  engelske  og  span- 
ske Flaade  skiltes  ad  i  Vesterhavet,  men  først  den  15.  udstedte 
Regeringsraaderne  deres  Befaling  i  den  Anledning.  Spanierne 
vilde  kunne  have  været  her  længe  forinden,  Hveen  med  Ura- 
nienborg  allerede  ligget  omgivet  af  spanske  Galioner,  førend 
man  havde  tænkt  paa  Bavner.  Til  Held  for  Danmark  kom  den 
spanske  Flaade  ikke  hid.  Men  endnu  langt  ud  paa  Efteraaret 
vedblev  den  at  sætte  Sindene  i  Bevægelse  i  Danmark  og  Norge. 
En  Galion  skulde  være  landet  i  Nærheden  af  Bergen,  ikke 
mindre  end  fem  i  det  Trondhjemske.  Endnu  i  November  sendte 
Regeringsraaderne  Ordrer  afsted  i  Anledning  af  disse  Rygter. 

Da  den  spanske  Flaade  skiltes  fra  Englænderne  i  Vesterhavet, 
mente  Lord  Howard  at  kunne  tælle  120  Sejlere.  Tredive  var 
altsaa  tagne  eller  sunkne  i  Kanalen.  Men  under  Turen  nordpaa 
deltes  den  snart  i  Smaaflokke,  der  kun  med  Møje  holdt  Trit, 
især  efter  at  de  havde  passeret  Skotlands  Kyst  og  nu  fik  de 
svære  Atlanterhavssøer  ind  imod  sig.  Calderon  var  alene  uden 
en  eneste  Sejler  i  Sigte,  da  han  gik  mellem  Ørkenøerne  og 
Shetlandsøerne.  Men  den  12.  August  saa  han  mange  Skibe  i 
Horisonten.  Dagen  efter  opdagede  han  til  sin  Glæde,  at  det  var 
Medina  Sidonia  selv  med  en  anseelig  Trop  af  Flaaden.  Men  nu 
forestod  den  værste  Del  af  hele  Turen:  med  slet  reparerede 
Master  og  Sejl,  med  mange  tusinde  syge  og  saarede  ombord, 
med  elendigt  og  utilstrækkeligt  Drikkevand  og  knap  Føde,  med 
ialt  kun  to  kendte  Mænd  ombord  —  Calderon  og  den  franske 
Lods  —  i  Kulde,  Efteraarsmørke  og  Storm  at  skulle  klare  sig 
ned  langs  Skotlands  og  Irlands  skærklædte  Kyster. 

Ubarmhjertigt  blæste  Stormen  op  paany,  splittede  ikke  blot 
Skibene  indbyrdes,  men  hvert  enkelt  Skibs  Sejl,  drev  Skrogene 
med  Vinden,  og  rullede  dem  paa  brede,  vældige  Atlanterhavs- 

bølger  ind  imod  Land.  Nogle  Skibschefer  kæmpede  imod  til 
det  sidste,  andre  fulgte  godvilligt  med,  i  Haab  om  hos  de  katol- 
ske Irlændere,  Spaniens  gamle  Forbundsfæller  i  Kampene  mod 
England,  at  kunne  for  gode  Ord  og  Betaling  faa  blot  Drikke- 
vand og  et  Par  Dages  Hvile.  Men  det  gik  dem  alle  ens.  Fra 
Granden  af  Spanien,  der  „kun  spiste  paa  Sølv",  til  Galejslaverne, 
hvem  Døden  var  Haabet,  alle  blev  de  i  Hobetal  huggede  ned. 
Modstandsløse,  udmagrede,  afkræftede.  Haanden  var  for  svag 
til  at  føre  Klinge.  Her  faldt  Blomsten  af  Spaniens  Ungdom,  de 
frivillige  af  Landets  bedste  Slægter.  Omtrent  50  Skibes  Besæt- 
ninger, ialt  8000  Mand,  regnes  at  være  bleven  dræbt  af  de  utak- 
nemmelige Irlændere.  I  England  lo  man  af  Glæde  ved  det  uvante 
Syn.  Thi  i  sløv  Tankeløshed,  blot  af  Lyst  til  Blod  og  Bytte  over- 
huggede Irlænderne  ved  disse  Myrderier  ikke  blot  gamle  Ven- 
skabsforbindelser,  men  Støttetovene  for  Landets  egen  Selvstæn- 
dighed. 

Medina  Sidonia  og  Calderon  holdt  ufortrødent  Kursen  mod 
Spanien  og  fulgtes  saa  nogenlunde  ad,  saa  vidt  Stormen  tillod 
det.  Den  12.  September  slap  den  sidste  Draabe  Vand  op  i  Cal- 
derons  Skib.  Han  vidste  ikke,  hvor  han  var.  Resten  af  hans 
Mandskab  var  saa  svagt,  at  det  ikke  kunde  forrette  Tjeneste 
længer.  Ingen  Sejler  i  Sigte.  Han  maatte  da  opgive  Ævret  og 
lade  sig  drive,  hvor  Vinden  vilde  føre  ham  hen.  Mod  Aften  saae 
han  et  Skib,  der  langsomt  slæbte  sig  afsted.  Det  havde  mistet 
alle  sine  Stænger.  Der  faldt  et  Skud  fra  Skibet.  Calderon  be- 
svarede Signalet.  Det  viste  sig,  at  Skibet  var  en  af  Flaadens 
smukkeste  Galioner,  men  saa  medtaget  og  skæmmet,  at  Cal- 
deron ikke  kunde  kende  den.  Kaptajnen  her  ombord  havde 
kunnet  gøre  sit  Bestik  og  mente,  at  de  var  tæt  ved  Spaniens 
Kyst,  et  Par  Mil  fra  Santander.  Det  satte  Mod  i  Calderons  af- 
kræftede Besætning.  Næste  Aften  naaede  begge  Skibe  Santander. 
Medina  Sidonia  var  naaet  dertil  Dagen  forud.  Og  en  efter  en 
kom  de  nu  dryssende  i  den  følgende  Uge.  Ialt  naaede  54  Skibe 
tilbage,  med  omkring  9000  Mand. 

Men  hvilke  Skibe  og  hvilket  Mandskab!  Skibene  saae  ud,  saa 
at  de  ikke  var  til  at  kende  igen,  og  stank  som  Pesthuler.  Mand- 

skabet  var  døende.  Skibscheferne  viste  Vej.  Den  tapre  Oquendo 
døde  seks  Dage,  Recaide  ti  Dage  efter  Hjemkomsten.  Mand- 
skabet ansaas  for  pestbefængt ;  det  maatte  blive  ombord  ind- 
til man  havde  faaet  indrettet  Hospitaler  til  dem,  thi  ingen 
Privatmand  turde  af  Frygt  for  Smitte  modtage  dem,  1  Corunna 
og  i  St.  Sebastian  stak  man  Ild  paa  Hospitalet  og  nedbrændte 


Fig.  30.  Gammel  spansk  adelig  Gaard  i  Madrid,  med  vistnok  uforandret  Ydre  siden 

det  16de  Aarhundrede. 

(Mesonero  Romanos:   El  antiguo  Madrid.) 

det  hele.  De  fleste  hjemvendte  var  jo  Udlændinge.  Men  rundt 
fra  hele  Spanien  lød  der  nu  —  da  Flaadens  ynkelige  Hjemkomst 
bragte  Sandheden  for  en  Dag  og  uden  Naade  nedslog  alle  de 
tidligere  Sejrsrygter  —  et  eneste  skærende  Klageraab,  „som 
Klageskriget  fra  Ægypten,  da  Dødsengelen  var  gaaet  gennem 
Landet".  Her  som  hist  var  der  ikke  det  Hjem  (Fig.  30),  hvor 
jo  Døden  havde  hærget. 

Kun  een  klagede  ikke.  Den,  der  dog  maaske  led  mest.  Philip 
II.  Ikke,  som  Sagnet  har  meldt,  fik  han  pludselig  Sandheden  at 

vide.  Draabe  for  Draabe  blev  den  ham  langsomt,  pinefuldt 
iskænket.  Han  fik  Meddelelser  efterhaanden  om  Flaadens 
Komme  til  Caiais,  om  ny  Plan  for  Landgangen,  om  Brandernes 
Angreb  ved  Midnat,  om  Hertugen  af  Parmas  Sløseri,  om  Flaa- 
dens Bortsejling  mod  nord  —  efter  Hertugen  af  Parmas  Udsagn 
„en  stor  Sejr  for  Englænderne,  som  de  dog  tager  med  Beskeden- 
hed", om  Flaadens  Sejlads  udfor  Nordskotland,  Gud  maatte  vide 
hvorhen,  og  sluttelig  Medina  Sidonias  Hjemkomst  med  kun  en 
Tredjedel  af  de  Skibe, 
hvormed  han  var  ud- 
sendt. 

Philip  II  lukkede  sig 
inde  i  El  Escorial,  ingen 
vovede  at  tale  til  ham. 
Hvor  var  de  henne  de 
50  Skibe,  om  hvilke 
Medina  Sidonia  ikke 
kunde  give  Besked? 
Kom  de  dog  aldrig?  — 
Langsomt,  men  sikkert 
sivede  Beretningerne 
ud  om,  hvorledes  hvert 
enkelt  af  dem  var  kom- 
met til  Irland  og  Besætningen  hugget  ned  til  sidste  Mand.  Flaa- 
den  var  borte.  Ikke  en  eneste  Mand  tilbage  til  at  føre  en  ny, 
selv  om  Philip  II  havde  mægtet  at  ruste  den.  De  Valdez,  Re- 
calde,  Moncada,  Oquendo,  da  Leyva,  alle  var  de  døde  og  borte. 
Alle  Spaniens  bedste  Kræfter  —  Mandskab,  Skibe,  Penge  — 
var  borte. 

Men  eet  Navn  fløj  over  Evropa  med  Eventyrets  Glans  om 
sig,  fordunklende  alle  andre:  Frans  Drake  (Fig.  31).  Prist  over- 
alt, selv  i  Spanien  frygtet  som  en  Blanding  af  en  Helts  og  en 
Djævels,  bidrog  dette  Navn  mere  end  noget  andet  til  at  fastslaa, 
hvad  der  var  foregaaet  i  Kanalen  1588:  Det  mægtige  Spanien 
var  fældet;  det  lille  England  havde  overvundet  det. 

Rygtet,  Folkemeningen  havde  mod  Sædvane  fuldstændig  Ret. 


Fig.  31.  Sir  Francis  Drake. 

I  Stik  af  Elstracke.) 

De  følgende  Aars  Begivenheder  bidrog  kun  til  yderligere  at  be- 
kræfte Betydningen  af  Sejren  i  Kanalen.  En  ny  Tid  med  en 
anden  Fordeling  af  Magten  og  dens  Tyngdepunkt  i  Evropa  var 
dermed  indvarslet.  Trediveaarskrigen  i  det  følgende  Aarhundrede 
godtgjorde  kun  det  skete:  Katolicismens  gamle  Magt  var  brudt. 
De  blonde  Folk  i  Nordevropa  havde  protesteret  og  frigjort  sig. 

Til  Slut  endnu  kun  et  Blik  paa  de  to  Hovedpersoner,  den 
katolske  Svoger  og  den  protestantiske  Svigerinde. 

Forholdene  havde  stillet  dem  i  Forgrunden.  Den  ene  var  Re- 
præsentant for  den  gamle  Tid,  der  tabte,  den  anden  for  den  ny 
Tid,  der  vandt.  Men  denne  Oplysning  er  saa  fattig.  Enhver  føler, 
at  bagved  dette  Forhold  til  en  Opgave  —  et  Forhold,  der  jo  for 
saa  vidt  altid  gentager  sig  og  er  ens,  som  under  al  Udvikling  det 
nye  sejrer,  det  gamle  taber  —  bagved  selv  den  stærkeste  Gaaen 
op  i  det,  de  betød  og  vilde,  har  banket  et  Menneskehjerte  med 
sin  mere  eller  mindre  rene  og  klare  Maade  at  give  sig  hen  paa. 

Vi  ønsker  et  Indblik  i  Personen  bag  Opgaven,  bag  Gerningen, 
et  Indblik,  der  er  saa  svært,  hvor  det  som  her  drejer  sig  om 
Fyrster,  hvis  Person  Afmaalthed  og  Smiger  har  omgærdet  med 
dobbelt  Værn.  Lad  os  da  for  ikke  at  se  fejl  søge  at  vinde  dette 
Indblik  saa  meget  ovenfra  som  muligt. 

Alle  menneskelige  Handlinger  er  Udtryk  for  Summen  af  de 
enkeltes  Dyder  og  Lyder.  Hvad  Handlingerne  fører  til,  er  vi  ikke 
Herrer  over.  Men  for  Misforholdet  i  Blandingen  maa  enhver, 
bevidst  eller  ubevidst,  bøde.  Paa  Livets  Bane  maa  alle,  Fyrsten 
som  Stodderen,  selv  betale  hvad  der  er  af  Overvægt.  Opgøret 
finder  Sted  indvortes  og  stille.  Men  i  bekendte  historiske  Per- 
soners Liv  er  det  stundom  lettere  at  paapege  ogsaa  udvortes. 
For  Philip  II's  og  Dronning  Elisabeths  Vedkommende  synes 
man  med  nogenlunde  Sikkerhed  at  kunne  følge  Hovedtrækkene 
i  Regnskabet. 

Der  kan  ikke  være  nogen  Tvivl  om,  at  Philip  II  var  en  dyb 
religiøs  Natur.  Han  var  derhos  ikke  blot  født  til  at  herske,  men 
i  mange  Maader  som  skabt  dertil.  Først  og  fremmest  besad  han 
Forudsætningen :  Selvbeherskelse.  I  sine  stærkeste  Drømme  saae 
han  sig  selv  som  den,  der  havde  at  lyde  Gud  ved  at  samle  Ev- 
ropa  og  hele  den  nyopdagede- Verden  under  Kirkens  og  Spa- 
niens Scepter.  Hans  to  Idealer,  der,  skøndt  indbyrdes  modsatte, 
for  ham  gik  i  eet,  blev  da  Martyren  Laurentius  paa  Risten  og 
Verdensherskeren,  hædret  af  og  hædrende  Kirken.  Han  var 
villig  til  at  riste  alle  Egenhensyn  bort  hos  sig  selv  for  at  vinde 
Verdensherredømmet,  forene  Martyren  og  Verdensherskeren  i 
en  og  samme  Person,  en  Guds  Guldmønt  med  særskilt  Præg 
paa  hver  Side. 

I  denne  selvopofrende  Selvforgudelse  hjalp  Livet  ham  til  at 
finde  Rede.  I  lang  Tid,  næsten  lige  til  1588,  var  det  gaaet  ham 
heldigt,  hver  Gang  han  havde  sat  sit  Væsens  Guldmønt  ind. 
Bestandig  var  „Krone"  kommen  op,  „Plat"  havde  ligget  nedad. 
Herredømmet  var  vokset,  hans  Martyrium  havde  blot  tilhørt 
Lønkamret.  Tilsidst  var  Martyrredskabet,  Laurentius-Risten,  selv 
som  forvandlet.  I  Stedet  for  laa  —  siden  1584  efter  21  Aars  An- 
strængelser,  seks  Mil  nordvest  for  Madrid  ude  i  de  øde  Guada- 
ramabjerge  —  et  nyt  „ottende  Verdens-Underværk",  det  stor- 
ladent prægtige  El  Escorial  (Fig  32).  Fra  Jorden  set  bestod  det 
af  en  Kirke  i  Lighed  med  Peterskirken  i  Rom,  et  Kongeslot  og 
et  Kloster,  sælsomt  forbundne  og  sammenbyggede.  Men  ovenfra 
set  viste  det  sig  som  Laurentius-Risten.  Fra  Himlen  kunde  man 
tydeligt  se  Ristens  Skaft,  dens  opadvendte  Fødder  og  de  mange 
Tværstænger  og  Mellemgrene,  der  tilsammen  dannede  de  seksten 
Gaarde.  Bygningen  var  som  dens  Herre.  Udadtil  stolt  og  isnende 
kold,  men  i  Anlæget  ydmyg  opefter. 

Men  med  1588  ændredes  Spillet.  Vorherre,  hvis  Vilje  Philip 
II  jo  kun  udøvede,  sagde  ligesom:  „Krone  for  mig.  Plat  for  dig!" 
„Og  stil  saa  kun  Risten  til  Brug,  med  Fødderne  nedad!"  Ver- 
densherredømmet og  Martyriet  skiltes  ad.  Verdensherredømmet 
forbeholdt  Gud  sig  selv,  kun  Martyriet  blev  Philip  II's.  Den 
uovervindelige    Flaades    Undergang    blev   den    Rist,    hvorpaa 

Philip  II's  Drøm  om  Verdensherredømmet  martredes  tildøde. 
Langsomt  over  en  sagte  Ild.  Hvert  af  de  følgende  ti  Aar  lige  til 


r-ig.  33.   Philip  den  Anden. 
(Maleri  i  Escorial.   Efter  Cardcrera :  konographia  Espanola  ) 

Philip  II's  Død  1598  bragte  ny  indskrumpende  Smerte,  Bud- 
skab om  Nederlag  her  og  der,  Cadiz'  Erobring  og  Fæstningens 
Sløjfning,   spanske   „Sølvflaaders"   Fangst,    Farvandet  mellem 

Evropa  og  det  spanske  Amerika,  hele  Atlanterhavet  i  Englæn- 
dernes Magt.  Og  hjemme  kun  Gisp  af  et  forpint  Folk,  der  øde- 
lagt med  sin  Hersker  forgæves  søgte  aandelig  Svale  ved  Kæt- 
terbaal  og  „Autodaféer". 

Philip  II  (Fig.  33)  bar  Pinslerne  med  mandigt  Mod.  Med  en 
Spaniers  Stolthed  bevarede  han  sin  Holdning,  godtgjorde,  at  der 
var  Alvor  i  hans  Tro,  Forstaaelse  i  hans  Valg  af  Martyren  Lau- 
rentius til  sin  Helgen. 

Men  han  sattes  yderligere  paa  Prøve.  Efter  at  hans  Drøm  om 
Verdensherredømmet  var  bortristet,  kom  Turen  til  ham  selv. 
Han,  Evropas  eleganteste  Mand  og  bedste  Parti,  han,  der  havde 
angivet  Moden  i  Evropa  og  fire  Gange  som  Bejler  vundet  den 
rigeste  ledige  Arving  og  politiske  Indflydelse,  han  sank  ikke 
blot  som  Faderen,  Carl  V,  tilsidst  ned  til  at  blive  en  stakkels,  af 
Gigten  martret,  ubevægelig  Krøbling.  Han  ramtes  haardere  og 
føleligere  end  som  saa.  Han  blev  en  Modbydelighed  for  sig  selv 
og  sine  Omgivelser.  Rundt  paa  hans  forpinte  Legeme  dannede 
der  sig  Bylder,  fyldte  med  levende  Smaadyr,  mod  hvilke  ingen 
Lægekunst  kunde  yde  ham  Hjælp  eller  Lindring.  Men  uden  at 
kny  bar  han  sin  Smerte.  Med  urokkelig  Hengivelse  i  Guds  Vilje 
gennemgik  han  Lutringen,  fornam  han  i  sig  selv  de  jordiske 
Slaggers  Udbrænding,  ristedes  han  til  Døde.  Han  udaandede 
endelig  i  El  Escorial  i  September  1598. 

Hans  Regering  blev  for  hans  Folk  en  Tilbagegangens,  For- 
hærdelsens, Forbrændingens  Tid.  Han  modtog  Spanien  som  et 
rigt  og  kraftigt  Land;  han  efterlod  det  udmarvet,  henvisnende, 
svagt.  Kun  rundt  paa  det  svækkede  Folkelegeme  brød  der  nye 
Klostre  frem.  Vi,  der  staar  paa  Afstand,  har  let  ved  at  se,  at  han 
og  hans  Folk  holdt  paa  noget  forældet.  Væksten  var  veget  til 
friskere  Skud.  Livets  Vædsker  strømmede  til  en  friere  Form  for 
det  religiøse.  Men  ingen  med  Sans  for  det  rent  menneskelige  vil 
kunne  nægte  Styrken  og  Inderligheden  af  Philip  II's  Religiøsitet 
sin  Beundring.  Lydig,  selvopofrende  lutredes  han  gennem  Li- 
delser, hærdedes  han  til  Staal,  idet  han  følte  sig  i  en  Højeres 
Haand.  Tiderne  havde  skiftet  siden  Stoikernes  Dage.  Hvad  de 
havde  kaldt   „Natur",   kaldte  Philip  II   for  „Kirken"   o.  s.  v. 

Troens  ydre  Former  og  Benævnelser  veksler  jo  med  Tiderne. 
Men  hvad  Hengivelsens  Redebonhed  og  Styrke  angaar  var  der 
Slægtskabs  Lighed  mellem  hine  og  ham.  I  Philip  II  vældede 
nogle  af  hans  Folkestammes  dybeste  og  kraftigste  Kilder. 


18 
Mere  let  syntes  Dronning  Elisabeth  at  slippe  fra  sin  Afreg- 
ning. Hun  betalte  tilsyneladende  kun  med  Smaamynt.  I  denne 


Fig.  34.   Dronning  Elisabeth  føres  til  Fest  i  aaben  Bærestol. 
(Efter  et  samtidigt  Stik.) 

struttende  Skikkelse,  som  Naturen  havde  forlenet  meden  næsten 
overmenneskelig  Kraft  til  baade  Regeringshandlinger  og  Maske- 
rader, Jagt  og  Drikkelag,  Regnskabseftersyn  og  Forelskelser, 
ytrede  de  opadgaaende  Tider  fra  1588  sig  tilsyneladende  kun  i 
stigende  Evne  og  Velvære.  Slutningen  af  hendes  Regering  var 
det  „muntre  England"s  Tid.  Hendes  Lod  syntes  let:  at  hædre 
Bedrift  ved  at  deltage  i  Fester  (Fig.  34),  selv  indkassere  Smiger 


104 


Elisabeth  af  England  og  den  uovervindelige  Flaade 


(Fig.  35)  og  Bytte,  og  diamantbesat  le  ved  et  højt  Bæger,  om 
ogsaa  en  enkelt  Gang  det  tagne  Bytte  viste  sig  kun  at  være  — 
Afladsbreve.  Og  dog  var  der  dybe  Furer  under  Sminken. 

Personligt  ramtes  hun  af  Begivenhederne  just  paa  de  saar- 
bare  Punkter.  Folkejublen  1588  bar  hende  højt  som  Englands 
Befrierske.  Hendes  egen  Glæde  slog  ikke  længer  blot  i  Takt 
med  dette  „Folk,  som  hun  havde  ægtet".  Sejren  havde  tillige 


Fig.  35.   De  tre  Gudinder,  der  kappedes  om  Si<onhedsprisen,  flygter  be- 
skæmmede, da  Dronning  Elisabeth  viser  sig. 
(Efter  et  samtidigt  Stik.) 


befriet  hende  fra  Løftet  til  Philip  II,  som  nu  var  overvunden. 
Hun  var  selv  for  første  Gang  fri,  kunde  som  Kvinde  følge  sit 
Hjertes  Stemme.  Det  var  denne  Hjertets  Stemme,  der  tilhviskede 
hende,  at  Sejren  ikke  skyldtes  Flaaden,  men  —  næst  efter  Gud, 
der  sendte  Stormen  —  hende  selv  og  det  Folk,  der  væbnet  havde 
flokket  sig  om  hende.  Hendes  Taler  til  dette  væbnede  engelske 
Folk  i  Lejren  i  Tilbury  strømmede  over  af  Begejstring.  Hun 
syntes  nu  villig  til  at  give  sin  Haand  til  den  ypperste  i  dette 
Folk,  næst  efter  hende  Englands  Frelser,  Hærføreren,  hendes 
mangeaarige  Yndling,  den  mere  end  tvivlsomme  Helt  — Jarlen 

Fig.  36.   Robert  Dudley,  Jarl  af  Leicester  (1532  —  88). 
(Portræt  af  en  ukendt  Maler  i  „National  Portrait  Gallery".   London.) 


af  Leicester  (Fig.  36).  At  ogsaa  han  var  villig  og  længe  havde 
været  det,  kunde  fremgaa  af,  at  han  antoges  at  have  ladet  begge 
sine  tidligere  Hustruer  myrde  for  hver  Gang  at  kunne  være  rede. 
Dronning  Elisabeth  agtede  at  forberede  hans  Ophøjelse  ved  først 
at  udnævne  ham   til  „General-Løjtnant  i  England  og  Irland". 

Troels-Lund:  Historiske  Fortællinger  VIII  8 

Men  en  endnu  stærkere  Magt  lod  ham  under  disse  Forberedel- 
ser vinde  den  ventende  Krone  paa  anden  Vis.  Han  døde  pludse- 
ligt af  Feber  paa  Vejen  til  Kenilworth. 

At  Dronning  Elisabeth  har  taget  sig  dette  Dødsfald  meget  nær, 
kan  ikke  betvivles.  Foruden  de  anførte  Grunde  kom  en,  der 
maaske  ogsaa  ubevidst  havde  haft  Lod  i  dem  og  øget  deres 
Vækst.  Hun  og  Jarlen  af  Leicester  var  fødte  ikke  blot  paa  samme 
Dag,  men  i  samme  Stund.  Samme  Stjerner  havde  lyst  ved  deres 
Fødsel  og  bestemt  deres  Livs  Veje.  Derfor  havde  de  ogsaa  begge 
to  siddet  fangne  i  Tower,  begge  naaet  den  højeste  Stilling  i  Eng- 
land. Truede  Døden  nu  ogsaa  hende?  Der  var  to  Emner,  Elisa- 
beth ikke  taalte  berørt.  Det  var  hendes  Forældre  og  hendes 
Efterfølger,  Fortiden  og  Fremtiden.  Hun  selv  var  Nutiden,  den 
Virkelighed,  der  var.  Hendes  Magt  og  hendes  bedaarende  kvin- 
delige Ynde  udgjorde  denne  Virkelighed.  At  tale  om  andet  i 
hendes  Nærværelse  var  at  fornægte  hende,  var  Majestætsfor- 
brydelse.  Kun  Døden  havde  Frisprog  i  saa  Henseende.  Hun 
hadede  Døden. 

En  Opfattelse  som  denne  er  ■ —  i  det  mindste  for  en  Tid  — 
sin  egen  bedste  Læge.  Dronning  Elisabeth  var  for  livlig  en  Natur 
til  ikke  snart  at  finde  Erstatning.  Hendes  Naades  Sol  skinnede 
nu  paa  den  unge  Jarl  af  Essex,  en  Stedsøn  af  Jarlen  af  Leicester. 
Skøndt  han  kun  var  lidt  over  20  Aar,  hun  55,  indtraadte  snart 
det  samme  ejendommelige  Forhold  imellem  dem,  hvor  under 
meget  fortrolige  Omgangsformer  hendes  Naade  og  hans  Hyldest 
aabenlyst  og  næsten  som  med  Flid  antog  Skær  af  gensidig  Til- 
bøjelighed, lidenskabelig  Tilbedelse.  Dronningens  Valg  gjorde 
hendes  Smag  Ære.  Jarlen  af  Essex  (Fig.  37)  var  en  fortrinlig 
Repræsentant  for  den  nye  Tidsalder  „det  muntre  England". 
Smuk,  vindende,  ridderlig  i  hele  sin  Optræden  var  han  Folkets 
Yndling.  Gavmild,  digterisk  begavet,  tapper,  med  Mod  til  at  se 
stort  og  at  vove  stort,  var  han  Udtryk  for  noget  af  det,  der  var 
brudt  igennem  med  1588.  Ikke  mindst  dette  nye  tiltrak  Dron- 
ningen. Da  hun  engang  i  Heftighed,  paa  Grund  af  hans  uær- 
bødige   Holdning,  efter   Datids   Skik   gav   ham    en  Ørefigen, 

greb  han  til  sit  Sværd.   Det  var  nyt,  det  var  uhørt,  men  det 
klædte  ham,  det  unge  Blod. 

Essex'  Følelser  overfor  Dronningen  er  mindre  lette  at  blive 
klar  paa.  Han  smigrede  hende,  han  tilbad  hende,  som  det  kræ- 
vedes, men  han  vilde  ikke  holdes  hjemme  i  Hækkebur  ved  Hof- 


Fig.  37.   Robert  Devereux,  2den  Jarl  af  Essex  1567 — 1601. 
(Portræt  af  en  ukendt  Maler  i  „National  Portrait  (iallery".   London.) 


fet.  Hemmeligt  ægtede  han  en  Datter  af  Statssekretær  Walsing- 
ham  og  var  med  paa  alle  mulige  Togter,  særligt  det  berømmelige 
1596,  hvor  Lord  Howard  og  han  erobrede  og  ødelagde  Cadiz 
og  vendte  hjem  med  et  umaadeligt  Bytte.  Da  Skatmesteren,  den 
gamle,  trofaste  Lord  Burleigh,  før  sin  og  Philip  II's  Død  1598 
ønskede  at  afslutte  Krigen  med  Spanien  og  bad  at  maatte  fare 

8* 

hjem  i  Fred,  nu,  da  Maalet  var  naaet,  bevægede  Essex  Dron- 
ningen til  at  lade  den  gamle  fare,  men  fortsætte  Krigen. 

Aar  1599  fik  Essex  det  store,  men  vanskelige  Hverv:  som 
Statholder  i  Irland  i  Spidsen  for  en  betydelig  Hær  at  skulle 
dæmpe  de  evige  Opstande  her.  Essex  formaaede  ikke  at  løse 
denne  Opgave.  Dronningens  hvervede  Hær  var  upaalidelig  og 
ikke  Fjenden  voksen.  Han  maatte  underskrive  en  Overenskomst, 
der  indrømmede  Katolikerne  betydelige  Friheder.  For  at  komme 
sine  Modstandere  ved  Hoffet  i  Forkøbet  besluttede  han  sig  til 
det  dristige  Skridt:  uden  Tilladelse  at  vende  tilbage  med  en  Del 
af  Hæren  for  skyndsomst  at  kunne  faa  sit  Ønske  opfyldt,  at 
maatte  kæmpe  mod  Spanierne  paa  Fastlandet. 

Uden  at  have  meldt  sit  Komme  ilede  han  til  Dronningens 
Landopholdssted,  Nonsuch.  Han  sprang  af  Hesten  udenfor 
Døren,  og  dækket  af  Støv  efter  det  lange  Ridt  løb  han  først  til 
hendes  Modtagelsesværelse,  og  da  han  ikke  traf  hende  her, 
stormede  han  ind  i  hendes  Sovekammer,  hvor  hun  sad  med 
udredt  Haar.  Knælende  kyssede  han  hendes  Haand  og  blevnaa- 
digt  modtagen.  Et  Par  Timer  efter  saaes  de  igen.  Ved  Bordet 
gik  endnu  alt  godt.  Efter  Bordet  begyndte  hun  at  gøre  ham  Be- 
brejdelser. Om  Aftenen  blev  han  fængslet.  Dronningen  havde 
sejret  over  Kvinden. 

Essex's  store  Plan  gik  ud  paa  ved  Mildhed  at  samle  alle  reli- 
giøse Partier  i  England  og  Irland,  drage  den  skotske  Konge  med 
ved  Udsigt  til  at  blive  Tronfølger,  vinde  den  indfødte  Befolkning 
i  Amerika,  og  i  fælles  Kamp  mod  Spanien  erhverve  for  England: 
Ostindien,  Vestindien,  hele  den  nye  Verden.  Han  haabede  at 
vinde  Dronningen  for  denne  Plan,  men  hendes  Omgivelser 
maatte  der  ryddes  op  iblandt,  thi  de  var  hans  Fjender.  Fore- 
løbigt sejrede  disse.  Han  fradømtes  alle  sine  høje  Stillinger,  be- 
røvedes sin  Hovedindtægt,  Eneretten  til  at  indføre  hed  Vin,  og 
slap  som  særlig  Gunst  kun  med  at  ombytte  Fængslet  med  tvun- 
gen Arrest  i  Hjemmet. 

Under  disse  højst  forandrede  Forhold  opgav  han  dog  hverken 
Modet  eller  sin  store  Plan.  Med  vanlig  Forvovenhed  udtalte  han 
sig  om  Dronningen,  kaldte  hende  „en  gammel  Kærling,  ligesaa 

kroget  og  knoklet  paa  Aand  som  paa  Legeme".  Ved  Breve  ar- 
bejdede han  for  sin  Plan.  Og  sluttelig  var  han  dristig  nok  til,  i 
Tillid  til  sin  store  Folkegunst,  at  ville  tvinge  den  igennem  ved 
en  Art  Folkerejsning  under  ham  som  Fører.  Sine  Venner  og  Til- 
hængere stævnede  han  til  sit  Landsted,  hvor  han  opholdt  sig 
som  Fange.  Ved  Rygtet  om  denne  Tilstrømning  sendte  Dron- 
ningen sine  højeste  Embedsmænd:  Storseglbevareren,  Lord- 
Overdommeren  og  andre  den  8.  Februar  1601  derud,  for  i  Dron- 
ningens Navn  at  forhøre,  hvad  alt  dette  betød.  Essex  svarede 
ved  at  fængsle  dem  alle.  Selv  drog  han  tilhest  i  Spidsen  for  sine 
Venner  ind  til  London  og  opfordrede  Befolkningen  til  at  slutte 
sig  til  ham  og  gribe  til  Vaaben.  Forbavset  hørte  man  paa  ham, 
men  ingen  vovede  at  løfte  en  Haand  for  ham.  Han  maatte  vende 
om.  Tyndere  blev  Vennernes  Række,  og  da  hanvarnaaet  tilbage 
til  sit  Hjem,  var  Flokken  saa  lille,  at  det  vilde  være  haabløst  at 
vove  en  Kamp.  Han  blev  anden  Gang  fængslet  og  af  en  Ret  — 
sammensat  omtrent  som  den,  der  havde  været  nedsat  over 
Maria  Stuart  —  dømt  ifølge  samme  Lovbestemmelse  som  hun  til 
Døden. 

Elisabeth  vaandede  sig  under  alt  dette.  Kun  for  at  give  ham 
en  mild  Tugtelse  havde  hun  oprindeligt  ladt  ham  fængsle.  Men 
uafbrudt  havde  han  senere  ved  sin  Halsstarrighed  drevet  Sagen 
yderligere  paa  Spidsen.  Hvad  var  egentlig  hans  Brøde?  Hendes 
Hjerte  svarede:  Alene  Frimodighed,  og  Kærlighed  til  hende  og 
England.  Men  Loven  og  Retfærdigheden  trængte  ubønhørligt 
paa.  Ingen  Sekretær  at  kunne  kaste  Skylden  paa  og  lade  und- 
gælde! Intet  stort  Signet  at  lade  holde  tilbage!  Hun  selv,  hun 
selv  alene  var  tvungen  af  Loven  til  at  være  Bøddel  mod  den, 
hun  elskede.  Morder  mod  den,  hun  vidste  uskyldig.  Hun  fandt 
ingen  Udvej.  Jarlen  af  Essex  henrettedes  i  Tower  den  25.  Fe- 
bruar 1601. 

Sagnet  veed  at  melde,  at  hun  engang  havde  skænket  ham  en 
Ring  med  Løfte  om,  at  den  skulde  forsone  selv  hendes  heftigste 
Vrede,  hvis  han  lod  den  komme  hende  for  Øje.  Han  sendte 
hende  den  fra  sit  sidste  Fængsel.  Men  den  tilbageholdtes  af 
Grevinden  af  Nottingham,  og  først  to  Aar  efter  kom  ved  dennes 

Tilstaaelse  paa  Dødslejet  Sagens  rette  Sammenhæng  Dronning 
Elisabeth  for  Øre.  Denne  Oplysning  voldte  hendes  Død. 

Sandheden  af  et  Sagn  som  dette  lader  sig  ifølge  Sagens  Natur 
ikke  bevise.  Atdernu  haves  mange  Eksemplarer  af  Ringen,  er  dog 
ligesaa  lidt  et  afgørende  Modbevis,  som  at  f.  Eks.  undergørende 
Hjerneskaller  af  en  og  samme  Person  som  Barn  og  som  voksen 
skulde  kunne  godtgøre,  at  vedkommende  aldrig  har  levet.  Alt, 
hvad  et  senere  fremkommet  Sagn  som  det  om  Ringen  kan  drive 
det  til,  er,  ikke  at  være  i  Strid  med  den  historiske  Tekst,  hvor- 
til det  har  føjet  sit  Billed. 

Hvad  Maria  Stuarts  Henrettelse  blev  for  England:  Indvars- 
lingen af  en  ny  Tid,  det  samme  blev  Jarlen  af  Essex's  Henret- 
telse for  dets  Dronning.  Ved  begge  knebes  Hjerteskuddet  ud, 
først  af  den  katolske  Bevægelse,  saa  af  den  protestantiske  Dron- 
nings Sind.  Hun  forvandt  det  ikke. 

Underligt  rullede  Hovedbegivenhederne  fra  Elisabeths  Rege- 
ringstid frem  paany  i  hendes  sidste  Par  Aar,  samlende  sig  som 
i  en  uredt  Knude,  men  med  Essex's  Navn  spredt  i  Traadene. 
Overdrevne  Rygter  om  hans  Opstandsforsøg  og  Død  vakte  i 
Spanien  nyt  Haab  om  at  vinde  Tilslutning  i  Landet  selv  ved 
Landgangsforsøg  heroppe.  Med  sidste  Kræfter  iværksattes  virke- 
lig en  spansk  Landgang  i  Irland.  Den  vakte  Rejsning  dæmpedes 
af  Elisabeths  Hær.  Dog  blev  Fredsvilkaarene  ikke  synderligt 
bedre  end  dem,  Essex  vargaaet  ind  paa.  —  Hvorfor  var  han  da 
bleven  fængslet  som  Forræder? 

Dette  Angreb  manede  Elisabeth  til  kraftigt  Modtræk.  En  væl- 
dig Flaade  burde  samles,  et  stort  evropæisk  Forbund  dannes  af 
alle  Spaniens  Fjender:  Hollænderne,  Frankrig,  Venedig  o.  s.  v. 
med  England  i  Spidsen.  En  ny  uovervindelig  Flaade  skulde  drage 
modsat  Vej,  vriste  Portugal  fra  Spanien,  vinde  for  England  de 
uhyre  Oplande  i  Amerika  og  Asien.  —  Essex's  gamle  Plan  blot 
i  lidt  fornyet  Dragt. 

Den  9.  Februar  1603  blev  Dronning  Elisabeths  (Fig.  38)  sidste 
store  Dag.  Endnu  engang  som  i  sin  Glanstid  udfoldede  hun  alle 
sine  Egenskaber,  store  og  smaa,  da  hun  paa  denne  Dag  modtog 
den  venetianske  Udsending  for  at  forhandle  med  ham  om  For- 


Fig.  38.   Dronning  Elisabeth. 
(Maleri  paa  „Ditchley",  England.) 

bundet  mod  Spanien.  Som  virkelig  Leder  af  sit  Lands  Politik, 
styrende  med  Klogt  og  med  Snildhed,  stod  hun  der  omgiven  af 
alle  sine  Stormænd,  let  kendelig  paa  sin  stolte  Rejsning,  venligt 
hævende  Republikens  Udsending  op,  da  han  vilde  knæle,  idet 
han  fremførte  sit  Hverv,  vindende  ham  alt  paa  Forhaand  ved 
med  Færdighed  at  udtrykke  sig  i  hans  eget  Sprog.  Og  dog  var 
der  Ejendommeligheder,  som  han.  Udlændingen,  ikke  kunde 
undgaa  at  lægge  Mærke  til:  Diadem  af  Ædelstene,  ombæltet  med 
Perler,  Rubiner  paa  Barmen  o.  s.  v.,  en  hel  Juveludstilling  og 
Guldsmedebutik,  som  der  næsten  hørte  Hestekraft  til  at  bære. 
Med  al  Kløgt  i  hendes  Ordskifte,  mindede  hendes  Svar  stundom 
mere  end  nødvendigt  snart  om  Smæk,  snart  om  Klap.  Og  der 
var  tydelig  Anmodning  om  Smiger,  da  hun  pludselig  afbrød  og 
sagde:  „Jegveed  ikke,  om  jeg  har  udtrykt  mig  paa  godt  Italiensk? 
Jeg  har  lært  det  som  Barn  og  haaber,  at  jeg  ikke  har  glemt  det." 

Den  25.  Februar,  Aarsdagen  for  Essex'  Henrettelse,  varderimod 
Sorgens  Dag.  Det  var  Askeonsdag.  Hun  tilbragte  den  med  Suk, 
Taarer  og  Selvbebrejdelser.  Det  var  hans  Ærgerrighed,  der 
havde  forledt  ham.  Hun  havde  saa  ofte  advaret  ham  derimod, 
sagt  ham,  at  den  kunde  drage  Følger  efter  sig,  hvor  hun  ikke 
længere  kunde  værne  ham.  —  Men  det  var  jo  dog  hende  selv,  der 
havde  bekræftet  Dommen  og  ladt  ham  henrette.  —  Alt  var  for- 
andret siden  da.  Hendes  Tjenere  lystrede  hende  ikke  som  for- 
hen. Saae  de  efter  den  næste?  Folket  havde  skiftet  Sindelag 
mod  hende,  var  koldt  imod  hende,  viste  hende  ingen  Hyldest 
mere.  Alt  siden  Essex  Henrettelse. 

De  følgende  Dage  skulde  det  efter  Sædvane  atter  have  lettet. 
Hun  blussede  kortvarigt  op  i  Beslutningen  om  selv  at  ville  drage 
til  Irland  og  ved  sin  personlige  Optræden  søge  Modstanden  bi- 
lagt. Men  pludseligt  sank  hun  ganske  sammen.  Hendes  Ude- 
bliven fra  Festligheder  og  hele  tilbagetrukne  Levevis  forklarede 
man  ved,  at  hun  sørgede  over  sin  Veninde,  Grevinden  af  Notting- 
hams Død,  som  just  indtraf  i  disse  Dage.  Rammer  Sagnet  dog 
ikke  maaske  her  det  rette,  naar  det  paastaar,  at  det  ikke  var 
Grevindens  Død,  der  gjorde  det  overvældende  Indtryk  paa 
Dronning  Elisabeth,  men  denTilstaaelse,  som  den  døende  havde 

givet  om  at  have  for  to  Aar  siden  tilbageholdt  den  Ring,  som 
Essex  havde  paalagt  hende  at  bringe  til  Dronningen,  det  aftalte 
Tegn  paa  hans  Bøn  om  Hjælp? 

Snart  kunde  det  ikke  længer  skjules,  Dronningen  var  syg, 
sjælelig  og  legemlig  lidende.  Dag  og  Nat  sad  hun  oppe,  støttet 
af  Puder,  tavs,  med  Fingren  paa  Munden.  Hun  vilde  ikke  spise, 
ikke  drikke,  ikke  tage  Lægemidler,  end  ikke  - —  som  det  sagdes 
—  blive  rask  igen,  selv  om  hun  kunde.  En  gammel,  knoklet 
Kvinde,  som  Essex  havde  kaldt  hende,  kun  endnu  med  et  hvast, 
om  end  halvslukt  Ørneblik.  Tilsidst  svigtede  Kræfterne  hende. 
Hun  bragtes  til  Sengs.  Døende  hviskede  hun  endelig  de  Ord, 
som  Livet  ikke  havde  kunnet  fravriste  hende.  Hun  angav  Nav- 
net paa  sin  Efterfølger:  Maria  Stuarts  Søn,  Jakob  af  Skotland. 
Den  24.  Mans  1603  udaandede  hun. 

Med  Rette  har  Eftertiden  glemt  hendes  Fejl  over  Storheden 
af  hendes  Livsgerning.  Ingen  vil  kunne  frakende  hende  at  have 
taget  virksom  og  betydningsfuld  Del  i  det  store  Værk,  der  grund- 
lagde Englands  Magtstilling.  Aaret  1588  med  den  heldige  Kamp 
mod  den  uovervindelige  Flaade  danner  Midtpunktet  i  Englands 
Rejsning  under  hendes  Styrelse,  former  sig  som  et  Sindbillede 
for  alf,  hvad  der  foregik.  Derfor  knytter  Erindringen  sig  særlig 
til  denne  Begivenhed.  Sagnet  omsværmer  den.  Ikke  blot  Fiskerne 
paa  Stedet  lever  i  Minderne  derom,  men  det  hele  Folk.  Lydhøre 
engelske  Digtere  formaar  endnu  at  skelne  i  Bølgernes  Brus  i 
Kanalen  Sejersjublen  fra  dengang  og  Elisabeths  Navn. 


II 

CHRISTIAN  DEN  FJERDE  PAA 

KOLBERGER-HEIDE 


DET  er  ikke  uden  Grund,  at  Christian  den  Fjerdes 
Skikkelse  staar  i  saa  klar  og  saa  tiltalende  en  Belysning 
for  det  danske  Folks  Erindring.  Thi  hvor  mangen  Skrøbelighed 
der  end  hæftede  ved  ham  som  Menneske,  hvor  meget  vi  end 
belæres  af  den  nyere  Historieforskning  om,  at  han  var  mindre 
som  Hersker,  end  man  hidtil  har  troet,  ofte  fejlende  og  famlende 
i  sin  Politik  —  een  Ting  staar  fast,  han  skaanede  aldrig  sig  selv, 
men  var  altid  rede  til  selv  personlig  at  tage  det  værste  Tørn. 

Christian  den  Fjerde  (Fig.  39)  havde  trukket  det  korte- 
ste Straa  i  Kampen  for  Lutheranerne  i  Tyskland.  Hans  Del- 
tagelse i  Trediveaarskrigen  havde  været  uheldig.  Selv  var  han 
bleven  overvunden  af  Tilly  (Fig.  40)  i  det  afgørende  Slag  ved 
Lutter  am  Barenberge  (Fig.  41).  Hele  den  jyske  Halvø  var 
derpaa  aarevis  bleven  brandskattet  og  plyndret  af  Wallen- 
stein  (Fig.  42).  Kun  tildelsved  et  lykkeligt  Træf  var  Nederlaget 
mod  Forventning  endt  med  en  nogenlunde  gunstig  Fred  i  Ly- 
bæk 1629. 

Efter  den  Tid  havde  Christian  den  Fjerde  været  Vidne  til, 
hvorledes  en  lykkeligere  Medbejler  mod  Nord  havde  løftet  den 
Skat,  som  han  selv  forgæves  havde  søgt  at  fremmane.  Den 
svenske  Hær  havde  drevet  det  til  at  true  Wien;  om  den  døende 

Fig.  39.   Christian  den  Fjerde. 
(Maleri  af  Peter  Isaach,  paa  Rosenborg.) 


Gustav  Adolfs  (Fig.  43)  Pande  slyngede  sig  nu  det  Heltery, 
hvorom  Christian  den  Fjerde  selv  havde  drømt.  Men  ikke  nok 
hermed.  I  fjorten  lange  Aar  blev  han  Vidne  til,  hvorledes  denne 
Sveriges  Fremgang,  oprindelig  kun  en  religiøs  Befrielseskamp, 

lidt  efter  lidt  politisk  bredte  sig  som  en  Taage,  der  formørkede 
Danmarks  Fremtidsudsigter.  For  alle  disse  Sejrvindinger  og 
Ofre  maatte  Sverige  vinde  Vederlag  i  Land.  Men  et  Sverige 
landfast  i  Tyskland  vilde  for  Danmark  blive  en  Fjende  i  Ryg- 


Fig.  40.  Johan  Tserclaes,  Friherre  af  Tilly. 
(Efter  Stik  af  L.  Kilian.) 

gen.  Den  svenske  Stormagt  truede  med  som  en  vældig  Hum- 
merklo at  strække  sig  langs  begge  Bredder  af  Østersøen  for 
sluttelig  at  klemme  Danmark  inde. 

Christian  den  Fjerde  søgte  at  arbejde  imod.  Han  optraadte, 
kaldet  og  ukaldet,  som  Mægler,  bestandig  villig  til,  med  saa  ringe 
Fordel  for  Sverige  som  muligt,  at  skaffe  den  af  alle  ønskede 
Fred.  Skulde  denne  Optræden  lykkes,  maatte  den  udføres  med 

Behændighed,  og  den  indeholdt  naturligvis  i  sig  en  stor  Fare. 
Maal  og  Midler  krævede  under  slige  Forhold  den  fineste,  gen- 
sidige Afvejning.  Men  hverken  fin  Beregning  eller  diplo.Tiatisk 
Forstillelse  laa  ret  for  Christian  den  Fjerde.  Før  han  anede  det, 
stod  da  med  eet  den  sejrsvante,  svenske  Hær  som  Fjende  inden- 
for Danmarks  Grænser.  Ked  af  den  ubekvemme  Mægler  kastede 


Fig.  41.  Slaget  ved  Lutter  am  Barenberge. 

("Efter  et  samtidigt  Stik.) 


Sverige  uventet  en  Hær  ind  i  Jylland  og  en  anden  i  Skaane. 
Flaaden  skulde  bane  Vej,  saa  at  de  kunde  mødes  paa  Øerne. 

Uvidende  om  sin  Part  i  Skylden,  uforberedt,  omgiven  af  Svag- 
hed og  Halvhed,  viste  Christian  den  Fjerde,  skøndt  højt  til  Aars, 
sig  Faren  voksen.  I  Begyndelsen  af  1644  rykkede  den  svenske 
Hær  under  Torstensson  (Fig.  44)  op  i  Sønder-  og  Nørrejyl- 
land, og  kort  efter  erobrede  Svenskerne  under  Gustav  Horn 
Skaane.  I  Januar  var  Christian  den  Fjerde  paa  Fyn  for  at  hindre 
Fjenden  i  at  gaa  over  Lillebelt.  I  Februar  var  han  i  København 

for  at  drive  paa  Rustningerne  til  Skaanes  Tilbageerobring.  Sam- 
tidig rustedes  Flaaden  paa  Kraft.  Og  allerede  den  1ste  April  løb 
han  ud  med  den  første  Afdeling,  blokerede  Gøteborg,  gik  der- 


Fig.  42.  Albrecht  von  Wallenstein. 
(Maleri  af  van  Dyck,  Miinchen.) 

paa  til  Vesterhavet  og  slog  ved  Listerdyb  den  hollandske  Flaade, 
som  Sverige  havde  lejet. 

Den  egentlige  Overrumpling  var  saaledes  mislykket,  for  en 
stor  Del  ved  Kongens  Handlekraft  og  Snarraadighed.  Men  skju- 
les kunde  det  dog  ikke,  at  Fordelen  endnu  var  paa  Svenskernes 
Side.  Det  var  ikke  lykkedes  at  drive  dem  tilbage  til  Lands,  de 
havde  Rigets  to  Hoveddele,  Jylland  og  Skaane,  inde.  Danmarks 
Skæbne  afhang  af,  hvem  der  kunde  blive  Herre  til  Søs. 

Dette  indsaa  ogsaa  begge  Parter,  og  med  feberagtig  Iver  drev 

man  paa  Udrustning  af  Flaaden  baade  i  København  og  i  Stock- 
holm. Danmarks  Forrang  til  Søs  var  langtfra  en  given  Sag.  Vel 
var  Flaaden  Christian  den  Fjerdes  Yndlingsværn.  Men  denne  Gang 
havde  Sverige  yderligere  lejet  en  hollandsk  Flaade.  Og  deres 
egen,  der  havde  væ- 
ret i  stadig  Frem- 
vækst siden  Gustav 
Adolfs  Dage,  var 
nu  i  det  mindste 
den  danske  jævn- 
byrdig. Axel  Ox- 
en  stierna  (Fig. 
45)  overdrev  ikke, 
da  han  i  Juni  Maa- 
ned  skrev  til  sin 
Søn:  „Vor  store 
Flaade  løber  nu  ud 
til   Søs,   40   til   50 

Skibe  foruden 

„Strudser"  og 
Skærbaade,  under 
Hr.  Klaes  Flem- 
mings Befaling  i 
den  Hensigt  at  ren- 
se Søen  og  befor- 
dre begge  Feltmar- 
skallernes Planer. 
Jeg  haaber,  den  skal  være  den  danske  Flaade  overlegen,  i  hvad 
de  ogsaa  praler  om  den." 

Den  svenske  Flaade  var  først  rustet.  Midt  i  Juni,  førend  Chri- 
stian den  Fjerde  endnu  var  vendt  tilbage  fra  Vesterhavstogtet, 
viste  den  sig  ved  Amagers  Sydpynt.  Et  Døgn  krydsede  den  her 
for  at  spejde.  Men  alle  Mand  var  paa  Benene,  den  danske  Flaade 
laa  i  fordelagtig  Stilling.  Og  da  Svenskerne  blot  sendte  to  Stor- 
baade  i  Land,  stod  alle  Bavner  langs  Stranden  i  Lue,  Trommerne 
rørtes,  Kronprinsen  rykkede  frem  med  Hæren,  og  Kartoverne 


Fig.  43.   Gustav  II  Adolf. 
(Kobberslik  efter  et  Maleri  af  Hollænderen  Mierevelt  ■ 


IG4I.) 

sendte  Skud  paa  Skud.  Svenskerne  maatte  da  opgive  hvert  For- 
søg her.  Samme  Udfald  havde  det,  da  man  prøvede  at  landsætte 


Fig.  44.   Lennart  Torstensson. 
(Stik  af  J.  Falck  efter  Maleri  af  David  Beck.) 


et  Par  Hundrede  Mand  Syd  for  Køge.  Den  svenske  Flaade  sej- 
lede da  til  Holsten  for  at  hente  Torstensson  og  hans  Folk.  Men  i 
sidste  Øjeblik  viste  det  sig,  at  ingen  Baade  eller  Smaaskuder 
til  Overførsel  og  Landgang  var  at  opdrive.  Overalt  havde  de 

Danske  været  paa  Spil  og  tilintetgjort  eller  forsænket,  hvad  der 
kunde  bruges.  Alt  varslede  da  om,  at  Kampen  mellem  selve 
Flaaderne  vilde  blive  det  afgørende. 

Under  disse  Forhold  kom  Christian  den  Fjerde  endelig  den 
22de  Juni  tilbage  til  København.  Han  var  fast  bestemt  paa  selv 
at  ville  tage  Overkommandoen  over  den  samlede  Flaade.  I  For- 
visning om  Faren 
nød  han  først  den 
hellige  Nadver  og 
gik  derpaa  ombord 
paa  Orlogsskibet 
„Trefoldighed". 
Da  Flaaden  den  29. 
Juni  lettede  Anker 
og  stod  ned  ad 
Drogden  til,  var 
det  under  den  mest 
levende  Deltagelse 
og  Spænding  fra 
alles  Side.  Enhver 
vidste,  at  et  Hoved- 
slag var  nær  fore- 
staaende   og  vilde 

blive  afgørende. 
Den  franske  Ge- 
sandt i  København 
skrev  hjem  til  sin 
Regering:  „Udfal- 
det af  det  forestaaende  Søslag  holder  alle  i  spændt  Forventning. 
Baade  Kongen  af  Danmark  og  hans  Rigshofmester,  Ul- 
feldt (Fig.  46),  har  sagt  mig,  at  deres  Frelse  beror  paa  dette 
Slag." 

Begge  Flaader  var  omtrent  lige  stærke,  henved  40  store  Skibe 
hver,  dog  førte  vistnok  den  svenske  et  lidt  større  Antal  Kanoner. 
Begge  Modstandere  var  lige  opsatte  paa  Kamp  og  havde  ikke 
ondt  ved  at  finde  hinanden.  Allerede  den  1ste  Juli  om  Morgenen 

Troels-Lund:  Historiske  Fortællinger  \'III  9 


Fig.  45.   Axel  Oxenstierna. 
.  (Stik  efter  Jeremias  Falk.) 

udfor  Gedser  fik  man  Svenskerne  i  Sigte;  disse  trak  sig  længere 
Vester  paa  til   Kolberger-Heide,  hvor  Farvandet  var  mindre 


Fig.  46.   Rigshofmester  Korfits  Ulfeldt. 
(Maleri  paa  Frederiksborg.) 


trangt  og  derfor  egnet  til  at  manøvrere  i  samlet  Flok.  Ved  Mid- 
dagstid begyndte  Slaget. 

Vinden  havde  først  været  Øst— Sydost  med  Regn,  blev  saa 
stormende  Nordvest,  men  sprang  atter  om  mod  Syd  og  git 

sluttelig  om  i  Vest.  Idet  Vinden  saaledes  løb  rundt,  blev  Op- 
gaven at  holde  sig  i  Slagorden  dobbelt  svær  for  Skibscheferne, 
der  kun  havde  liden  Øvelse  i  at  bevæge  sig  afdelingsvis.  Om- 
vendt viste  der  sig  Udsigt  til  den  Fordel  uventet  at  kunne  tage 
Vinden  fra  Modstanderen.  Det  lykkedes  gentagne  Gange  den 
svenske  Flaade  at  tage  Luven  fra  den  danske. 

Om  Slagets  Gang  i  det  enkelte  hørtes  senere,  at  begge  An- 
førere var  lige  misfornøjede  med  deres  Undergivnes  Manøv- 
rering. Christian  den  Fjerdes  Dom  lød  saaledes:  „Rigens  Ad- 
mirals Afdeling  lod  ham  fægte  en  god  Stund  alene.  Mig  brugte 
de  til  et  Skærmbrædt  mellem  dem  og  Fjenden;  en  af  mine  skød 
mig  gennem  Fokken,  saa  at  jeg  havde  det  rette  Selskab  at  dra- 
ges med.  .  .  .  Jeg  haver  derfor  gjort  dem  stor  Fortrøstning  paa 
Stejle  og  Hjul,  om  de  ikke  fægte  bedre,  end  de  gjorde  sidst." 
Claes  Flemming  kaldte  efter  Slaget  sine  Kaptejner  ombord  og 
nævnede  ikke  mindre  end  ti  Skibe,  der  ikke  havde  gjort  deres 
Pligt.  Da  en  af  Kaptejnerne  søgte  at  undskylde  sig,  erklærede 
Flemming,  at  han  havde  opført  sig  som  en  gammel  Kærling,  og 
kæmpede  han  ikke  bedre  næste  Gang,  skulde  han  uden  al  Naade 
blive  hængt. 

Disse  stærke  Ord  turde  dog  maaske  for  en  Del  være  et  Ud- 
tryk for  den  gensidige  Misfornøjelse  over,  at  Slaget  forblev  uaf- 
gørende. Ingen  af  Parterne  fik  Bugt  med  den  anden,  skøndt 
man  trolig  holdt  ud  fra  Middagstid  til  efter  Solnedgang,  da  man 
ikke  længer  kunde  skelne  Ven  fra  Fjende.  I  de  store  Træk 
synes  begge  Parter  at  have  gjort  deres  Pligt. 

Paa  dansk  Side  blev  Rigsadmiralen  Jørgen  Vind  (Fig.  47) 
dødelig  saaret,  og  hans  Skib  „Patienta"  saa  ilde  medtaget,  at  det 
efter  Kampen  maatte  gaa  til  København  for  at  reparere. 

Om  hvad  der  foregik  ombord  paa  „Trefoldigheden"  hos  Kon- 
gen, er  Beretningerne,  som  naturligt  under  slige  Forhold,  ikke 
ganske  overensstemmende.  Følgende  synes  at  fremgaa  som  det, 
der  er  gaaet  for  sig.  Christian  den  Fjerde  havde  staaet  og  ført 
Kommandoen,  indtil  mod  Slutningen  af  Slageten  fjendtlig  Kugle 
slog  ind  gennem  Kanonporten  og  ramte  den  nærmeste  Kanon 
paa  „Delfinen",  som  det  kaldtes,  det  vil  sige  paa  en  af  de  to 

9* 

Jernhanke  paa  Kanonens  Overside,  hvilke  gerne  havde  Form 
af  springende  Delfiner  og  kaldtes  herefter.  Kanonhanken  sloges 
af,  Kuglen  sprængtes  i  mangfoldige  Stykker,  et  af  dem  rev 
Fænghulsdækselet  af,  Resten  splittedes  til  alle  Sider,  rev  Splin- 
ter af  Skanse  og  Lavet,  saa  at  Jernstumper  og  Træsplinter  for 

omkring.  Hvo  der 
stod  i  Nærheden, 
ramtes.  Af  Brødre- 
ne Ulfeldt  saaredes 
H  ofmarsken, 
Knud  Ulfeldt 
(Fig.  48)  i  Armen. 

Kanonhanken 
slyngedes  mod  Ej- 
ler Ulfeldt,  saa  at 
han  dræbtes  ved 
Slaget  og  i  sit  Fald 
rev  Kongen  over- 
ende, der  blev  lig- 
gende paa  Dækket, 
badet  baade  i  Ejler 
Ulfeldts  og  sit  eget 
Blod. Christianden 
Fjerde  var  ramt  en 
Mængde  Steder:  i 
Panden,  i  det  højre 
Øje  og  rundt  om 
paa  Legemet,  men, 
som  det  siden  viste  sig,  af  blot  smaa  Metalstumper  og  Splinter 
og  uden  at  være  alvorlig  saaret. 

Stor  Forvirring  opstod,  da  man  saa,  at  Kongen  var  falden. 
Men  da  han  mærkede  dette,  betvang  han  sin  Smerte,  rejste  sig 
op,  og,  idet  han  holdt  Lommetørklædet  for  det  blodige  Øje, 
raabte  han:  „Jeg  lever  endnu!  Og  er  der  end  hændet  mig  noget 
menneskeligt  [o:  er  jeg  maaske  dødelig  saaret],  saa  husk,  at  Fæ- 
drelandet er  stedt  i  Fare!  Kæmp  tappert  for  Hus  og  Hjem!" 


Fig.  47.   Rigsadmiral  Jørgen  Vind. 
(Efter  Stik  af  Simon  de  Pas.) 

Derefter  lod  han 
sig  forbinde.  I  Ste- 
det for  den  gen- 
nemskudte Hue 
(Fig.  49)  tog  han 
en  rød  Fløjlshue 
(Fig.  50)  paa  og 
førte  saa  atter  Kom- 
mandoen i  Resten 
af  Kampen,  der  jo 
iøvrigt  paa  Grund 
af  Mørket  snart  var 
tilende.  I  de  føl- 
gende Dage  barhan 
en  Hue  med  en 
Lap  ned  for  det 
saarede  Øje. 

Christian  den 
Fjerde  lagde  i  de 
nærmeste  Dage  ef- 
ter ikke  selv  Vægt 
paa  sine  Saar.  Da 
han  saae,  at  de  ikke  var  livsfarlige,  ændsede  han  dem  ikke,  omtalte 
dem  ikke,  et  lille  Metalkorn  fik  endog  flere  Dage  Lov  til  at  blive 

siddende  i  Panden.  Sligt  er 
forklarligt  dels  ud  fra  hans 
egen  kraftige  Natur  — 
skøndt  67  Aar  var  han  jo 
haardfør  og  endnu  i  Stand 
til  at  byde  sig  alt  —  dels 
ud  fra  den  Spænding,  hvori 
han  befandt  sig.  Slaget  havde 
jo  været  uafgørende.  Endnu 
fremdeles  gjaldt  det  da  om 

Fig.  49.  Christian  IV's  gennemskudte  Hue,         ^^    ^Olde  Fjenden    fra  Livet 
som  han  bar  i  Slaget  paa  Kolberger-Heide.         og    hindre    den    Saa   farlige 

(Rosenborg.) 


Fig.  48.   Hofmarsk  Knud  Ulfeldt. 
(Maleri  paa  Gauno.) 

Samvirken  mellem  Sven- 
skernes Hær  og  Flaade. 
Først  da  dette  ikke  lykke- 
des, da  efter  de  skæbne- 
svangre Begivenheder  i 
Kielerfjord,  for  hvilke  Ad- 
miral Galt  maatte  bøde 
med  sit  Hoved,  Danmarks 
Sag  var  tabt,  fik  Kongen 
Lejlighed  til  atter  at  erin- 
dre sine  Saar. 

Metalstumperne,  der 
havde  ramt  Kongens  Ho- 
ved, var  da  naturligvis  for- 
længst udtagne.  Hans 
Frille,  Vibeke  Kruse,  for 
hvem  der  var  indrettet 
Plads  ombord  paa  „Tre- 
foldigheden" —  „udenfor 
min  Kahyt  skal  gøres 
Kvarter  til  Vibeke  og  en 
Dør  dertil  af  min  Kahyt" 
—  havde  gemt  Stumperne 
og  lod  dem  indsætte  i  to 
Øresmykker,  formede 
som  Hænder,  lavede  af 
Guld  fra  Norge.  Fra  hen- 


Fig.  50.  Dele  af  den  Dragt,  som 
Chr.  IV  \ar  iført  paa  „Trefoldig- 
heden". 0\-erst  den  gennemskudte 
Hue.  Til  venstre  den  røde  Fløjels- 
hue,  til  højre  Huen  med  Øjen- 
lappen.  Baade  den  gennemskudte 
Hue,  Flojlstrøjen  og  Halskra\en, 
Manchetten,  Skjorten  og  Lomme- 
tørklædet, som  han  holdt  for  det 
saarede  Øje,  er  alle  blodplettede. 
(Rosenborg.) 

des  Bo  er  de  siden  gaaede  over  til  Samlingen  paa  Rosenborg, 
hvor  de  endnu  bevares. 

Et  smerteligere  Minde  om  Saarene  havde  Kongen  selv.  Føl- 
gende Brev,  skrevet  Juleaften  1644  til  Rigens  Hofmester,  Kor- 
fitz  Ulfeldt,  giver  et  tydeligt  Udtryk  for,  hvad  Christian  den 
Fjerde  led,  og  i  sin  ejendommelige  Blanding  af  Skæmt  og  Alvor 
tillige  et  betegnende  Udtryk  for  hans  hele  Personlighed. 

„Rigens  Hofmester  tilhænde. 

Du  skal  lade  kalde  for  Dig  alle  Doctores  Medicinæ  og  dennem 
befale,  at  de  skal  stikke  Hovederne  sammen  og  raadslaa,  hvad 
jeg  skal  bruge,  at  jeg  kan  blive  karsk  i  mit  Hoved,  hvorudi  jeg 
bestandig  haver  været  besværet,  som  jeg  altid  var  drukken,  siden 
den  Tid  mit  Øre  blev  slagen  isønder,  den  Tid  Din  Broder  Knud 
blev  skamferet,  og  Ejler  blev  død;  af  hvilket  Slag  det  højre  Øje 
fik  Skade,  at  jeg  ser  inte  dermed,  der  dog  Øjestenen  ingen  Skade 
fik.  Om  Natten  kan  jeg,  Gud  være  lovet!  vel  sove  paa  4  Timers 
Tid,  og,  naar  jeg  da  staar  op  og  bliver  en  Time  eller  to  oppe,  da 
kan  jeg  siden  sove  en  Time  eller  to  igen.  Om  Eftermiddagen 
ved  3  slet  indtil  fluks  ud  paa  Aftenen  er  jeg  saa  søvnig,  at  jeg 
næppeligen  kan  holde  mine  Øjne  aabne.  Dog  naar  jeg  sætter 
mig  lidt  neder  at  sove,  da  forgaar  det  mig  udi  et  Kvarter  og 
ringere. 

Levvel.  Af  Frederiksborg  d.  24.  December  Anno  1644. 

Christian." 

Lægerne  samledes  straks  paa  Universitetet  i  København  og 
affattede  i  Forening  en  latinsk  Erklæring,  der  ikke  var  karrig 
paa  Raad.  Først  et  godt  udrensende  Middel,  saa  Aareladning, 
Blodkopper,  Klysterer,  slimafsondrende  Midler,  Midler  til  at 
styrke  Hjernen,  Badning  af  Hovedet  med  Urtevand,  Fodbade, 
passende  Levemaade,  ikke  for  stærk  Kakkelovnsvarme,  ikke 
oppustende  Spiser,  efter  Maaltidet  et  Pulver  til  at  hjælpe  paa 
Fordøjelsen,  og  fremfor  alt:  Undgaaelse  af  alle  Sindsbevægelser. 
Derimod  erklæredes  Trangen  til  en  Middagslur  for  uskadelig. 

Raadene  var  uden  Tvivl  fortrinlige,  kun  ikke  lette  at  efter- 

komme  alle.  Faldt  det  svært  for  Christian  den  Fjerde  at  følge 
blot  det  ene:  „passende  Levemaade",  saa  maatte  det  anses  for 
en  Umulighed  for  en  Konge,  der  laa  i  en  fortvivlet  Krig,  som 


Fig.  51.   Christian  den  Fjerde. 
(Stik  af  P.  Philip  efter  Maleri  paa  Rosenborg.) 


først  skulde  ende  med  den  sørgelige  Fred  i  Brømsebro,  at  „und- 
gaa  alle  Sindsbevægelser".  Der  forlyder  heller  intet  om,  hver- 
ken at  Kongen  gjorde  Forsøg  paa  at  følge  Raadet,  eller  at  Øjet 
blev  bedre. 

Det  gik  i  Christian  den  Fjerdes  sidste  Aar  som  lige  efter  Sla- 
get paa  Kolberger-Heide:  Afgørende  Begivenheder  og  Ulykker 

væltede  ind  over  Konge  og  Folk,  saa  at  han  kun  fik  ringe  Tid 
til  at  tænke  paa  sig  selv.  Forunderlig  lidt  omtales,  hvad  der  dog 
maa  have  givet  Kongens  Udseende  sit  Præg:  at  hans  højre  Øje 
helt  svandt  hen  (Fig.  51).  Vi  har  hans  Livlæges  Ord  herfor;  men 
ellers  forbigaas  det  næsten  ganske.  Først  ved  hans  Død  hedder 
det  vemodigt  om,  hvad  der  foregik  i  Sovekammeret  paa  Rosen- 
borg: „Hans  elskede  Datter,  Frøken  Leonora,  trykte  hans  ven- 


Fig.  52.  Christian  IV  paa  Dødslejet. 

(Maleri  paa  Rosenborg,  i 

stre  Øje  til;  det  højre  behøvede  hun  ikke  at  trykke  til,  thi  det 
var  mistet  som  en  Følge  af  Søslaget,  og  Øjelaaget  lukkede  sig 
derfor  af  sig  selv"  (Fig.  52). 

Just  den  tavse,  mandige  Maade,  hvorpaa  Christian  den  Fjerde 
bar  sin  Vunde,  taler  stærkere  til  Eftertiden  end  mange  Ord.  Hans 
Optræden  paa  „Trefoldigheden"  hin  1ste  Juli  var  et  Udslag  af 
hans  bedste  Egenskaber  og  vil  aldrig  glemmes  af  det  danske 
Folk.  Derfor  hører  den  gennemskudte  Hue,  det  blodige  Lomme- 
tørklæde og  de  øvrige  Minder  paa  Rosenborg  til  det  ypperste  af, 
hvad  Samlingen  ejer. 


III 

SVENSKERNE  PAA  KRONBORG 

OG  SLAGET  I  ØRESUND 


TIDLIGT  om  Morgenen  den  11.  August  1658  saaes  et  under- 
ligt Syn  fra  Københavns  Volde.  I  det  dæmrende  Gry  vrim- 
lede det  som  med  Sankt-Hansorme  ude  mellem  Haverne.  Det 
var  Mænd  med  Brande,  der  stak  Ild  i  Tagskæg  og  Vægge  paa 
alle  Bygninger  i  Forstæderne.  Det  blussede  til  og  flammede  op, 
snart  stod  Vester-,  Nørre-  og  Østerbro  i  et  Flammehav.  Den 
stenbygte  Kirke  udenfor  Nørreport,  et  ypperligt  Grundlag  for 
Skanse,  om  Fjenden  tog  den,  turde  man  ikke  overlade  til  Flam- 
merne alene.  Den  sprængtes  i  Luften  med  Krudt.  Klokken  fem 
smak  man  Vesterport  i,  Klokken  seks  Nørreport,  Klokken  om- 
trent syv  Øster.  Store  Kar,  fyldte  med  Sten,  rulledes  ind  til 
Støtte  for  Portene,  hvis  Fjenden  vilde  sprænge  dem.  Kun  en 
enlig  Laage  paa  Siden  stod  aaben  endnu  for  Efternølere  fra  For- 
stæderne. Belejringen  var  begyndt. 

Da  Carl  Gustav  fra  Valby  Bakke  saae  dette  Syn,  afgjordes 
Stadens  og  Danmarks  Skæbne.  Forgæves  opfordrede  General 
Dahlberg  ham  til  straks  at  lade  foretage  Storm,  ja,  tilbød  selv 
at  køre  i  Spidsen  for  de  stormende  og  vise  en  Vej,  hvor  Grav 
og  Brystværn  endnu  manglede,  saa  at  man  kunde  køre  ind.  For- 
stads-Baalet  og  den  vældige  Røgsky  udøvede  ubevidst  sin  Virk- 
ning paa  Kongens  Sind.  Han  bestemte  sig  til  Belejring.  En 
skæbnesvanger  Frist  blev  given,  der  benyttedes  fortrinligt  af  dem 
inde  i  Staden.  Nu  var  Frelse  mulig. 

Anderledes  gik  det,  da  Fjenden  i  de  følgende  Dage  vrimlede 
nordpaa  op  omkring  Kronborg  (Fig.  53).  Her  var  alt  i  Orden. 
En  tilstrækkelig  Besætning,  talrige  Kanoner  baade  mod  Land- 
og  Søsiden,  fuldt  færdige  Fæstningsværker.  Derfor  mente  Kom- 
mandanten paa  Kronborg  ikke  at  have  andet  nødigt  end  at  trække 
Broerne  op  og  holde  hver  Mand  paa  Post  med  Lunterne  tændte. 
Ingen  brændende  Bygninger  udenfor  Fæstningen  kom  til  at 
vidne  om  fast  Vilje  til  at  forsvare  sig  til  det  yderste.  Men  heri 
laa  mere  end  et  Varsel;  det  blev  tillige  en  Hovedaarsag  til  Fæst- 
ningens Fald. 

Thi  siden  Frederik  den  Andens  Dage  havde  det  prægtige  Slot 
udklækket  en  hel  lille  Husflok  i  Læ,  imod  Landsiden.  Hvor 
Grønnehave  og  de  nye  Skibsværfter  nu  ligger,  voksede  dengang 
en  underlig  Overgang  op  mellem  Helsingør  og  Kronborg:  Bo- 
liger, der  nysgerrigt  nærmede  sig,  ikke  Bindingsværks  som  Bor- 
gernes i  Byen,  men  Grundmur  og  Granit,  Hoffolks  og  Rigmænds 
Hjem.  Det  var  Slottet,  der  vinkede  dem.  Men  Fæstningen  burde 
ikke  have  taalt  dem.  I  Fredstid  havde  man  imidlertid  ikke  agtet 
videre  herpaa,  og  man  ventede  vel  ogsaa  egentlig  kun  Fjenden 
fra  Søen.  Nu  laa  de  der.  Skudfaste  og  haveskjulte  strakte  de  sig 
næsten  lige  hen  til  Graven  ud  for  det  vestre,  store  Taarn,  „Tele- 
graftaarnet",  som  det  nu  kaldes.  Kommandanten  havde  ikke 
tænkt  paa,  hvad  Skade  de  kunde  volde.  Svenskerne  forstod  at 
benytte  dem. 

Thi  tæt  ind  paa  Livet  af  Slottet  opkastede  de  her  i  Læ  deres 
Skanser,  og  paa  nært  Hold  aabnede  de  herfra  en  voldsom  Skyd- 
ning mod  Slottets  Hovedværn  mod  Landsiden,  det  store  vestre 
Taarn,  det  største  af  dem  alle.  Man  svarede  fra  Taarnet  og  Muren, 
men  Partiet  var  ikke  lige.  Paa  den  ene  Side  Skud  mod  Jord- 
volde og  spredte  Folk  mellem  Huse  og  Haver.  Paa  den  anden 
Side  Skud  paa  Skud  mod  det  blottede  Taarn;  gik  en  Kugle  fejl, 
slog  den  dog  ind  i  Slottet. 

I  tre  Uger  varede  Skydningen  ved.  Taarnet  sank  i  Grus.  Det 
ligger  endnu  helt  og  holdent  paa  Bunden  ude  i  Sundet,  paastaar 
Folketroen,  og  venter  paa,  naar  det  skal  blive  rejst  paany.  Og 
Skydningen  vedblev.   Saa  en  skønne  Dag  skiftede  den  med  Et 

Præg  og  afløstes  af  Glædessalver  og  Hurraraab.  Det  var  efter 
Ordre  af  den  svenske  Øverstbefalende,  General  og  Rigsadmiral 
Carl  Gustav  Wrangel  (Fig.  54),  Han  vilde  forsøge,  om  det 
ikke  var  muligt  at  faa  Slottet  ved  en  Krigslist.  Alt  var  nu  Ju- 
bel ude  blandt  An- 
griberne. Der  vif- 
tedes med  Faner 
og  svingedes  med 
Hellebarder.  Alle 
var  ellevilde:  Kø- 
benhavn var  faldet. 

Efterretningen 
trængte  over  Gra- 
ven ind  til  Besæt- 
ningen. Betænke- 
lige talte  de  hver- 
vede Udlændinge 
om  at  ligge  her  og 
skydes  ned  til  ingen 
Nytte.  Modstand 
var  nu  meningsløs. 
Den     godtroende, 

skræmte    Kom- 
mandant lyttede  til. 

En    overmægtig 

Fjende  foruden, 
Mytteri     forinden, 
selv  ansvarlig  for 
hver  Draabe  Blod, 

der  yderligere  udgødes.  Svaghed  sejrede.  Vindebroen  blev  ned- 
ladt. 

Den  6.  September  overgav  Kronborg  sig.  Med  Rette  vakte 
denne  Begivenhed  Jubel  blandt  Fjenderne  og  Sorg  hos  alle 
Danske.  Hvorledes  var  nu  Redning  mulig  for  København  ?  Hvor- 
ledes skulde  Hollænderne  kunne  bringe  Hjælp,  naar  Indløbet 
til  Sundet  var  spærret?   Kronborgs  Fald  var  som  et  Kistelaag, 


Fig.  54.  Carl  Gustav  Wrangel. 
(Vlaleri  i  Nationalmuseet  i  Stockholm.) 

der  smækkedes  i  over  det  ulykkelige  København,  viede  Byen 
ubønhørligt  til  Hungersnød  og  Undergang. 

Man  vedblev  derfor  herinde  til  det  sidste  med  ikke  at  ville  tro, 
hvad  Rygtet  meldte.  Men  en  Ugestid  efter  fik  man  Syn  for  Sagn. 


Fig.  55.  Admiral  Jacob  Baron  afWassenaer,  Herre  til  Obdam. 
(Maleri  af  Karl  van  Mander,  Stik  af  Haelwegh.) 

Det  var  ikke  blot  Glædessalver,  der  drønede  fra  den  svenske 
Flaade  ude  i  Sundet,  da  om  Søndagen  Gudstjeneste  skulde 
holdes  i  den  belejrede  By;  snart  blandede  svære  Kanoner,  der 
daglig  indslæbtes  fra  Kronborg,  deres  Stemmer  med  deri.  Ingen 
kunde  længere  tvivle. 

Det  var  som  et  uventet  lille  Solglimt,  der  brød  igennem  alt 
dette  Mørke,  da  der  den  2.  Oktober  lød  Skud  ude  fra  Søen,  og 
et  stort  Købmandsskib,  skrapt  forfulgt  af  en  svensk  Galiot,  stod 
for  fulde  Sejl  ind  mod  København.  Det  var  den  brave  Jakob 
Dannefer,  der  skulde  føre  Kostbarheder  fra  Kronborg  bort  som 
Bytte  for  Sejrherren,  men,  sit  gamle  Fædreland  tro,  undervejs 
havde  gjort  Mytteri  og  ved  Hjælp  af  fangne  Soldater  fra  Kron- 
borg tvunget  Kursen  til  København.  Jakob  Dannefer  modtoges 
her  med  Begejstring,  Kongen  udnævnte  ham  straks  til  Officer 


Fig.  56.   Helsingborg  1658. 
(Efter  Erik  Dahlberg.) 


og  skænkede  ham  Bøndergods  i  Belønning.  Denne  uventede 
Ankomst  af  Skib,  Gods  og  120  Mand  Soldater  vakte  Haab  paany; 
det  var  som  et  Varsel  om,  at  intet  var  umuligt. 

Alles  Tanker,  Svenskes  som  Danskes,  vendte  sig  mod  Nord, 
thi  endelig  engang  fik  Rygtet  Ret.  Hollænderne  var  der.  Carl 
Gustav  ilede  til  Kronborg  for  selv  at  overvære  og  lede  Kampen. 
Enhver  kunde  indse,  at  her  vilde  Danmarks  Skæbne  blive  af- 
gjort. Vinden  var  Svenskerne  god.  Allerede  den  22.  Oktober 
havde  Admiral  Obdam  (Fig.  55)  passeret  Kullen  og  faaet  Sjæl- 
land i  Sigte,  men  Modvind  hindrede  ham  i  at  gaa  ned  i  Sundet. 
Mellem  Hornbæk  og  Nakkehoved  laa  nu  den  hollandske  Flaade, 
41  Orlogsmænd  og  en  Mængde  Koffardiskibe  med  Proviant,  en 

hel  Masteskov  i  den  sene  Efteraarstid.  Men  sydpaa  var  man  ikke 
ledig.  Carl  Gustav  havde  ladet  Kronborg  Søbatterier  spække 
med  Skyts.  Paa  Helsingborgs  (Fig.  56)  Skibbro  var  anbragt 
svære  Kanoner,  og  i  Farvandet  midtvejs  ankrede  den  svenske 


Fig.  57.  Viceadmiral  Witte  de  With. 
(Maleri  af  H.  Sorch,  Stik  af  Blotelingh.) 


Flaade  op,  ført  af  Rigsadmiral  Carl  Gustav  Wrangel,  43  Orlogs- 
skibe stærk  foruden  Brandere. 

Den  29.  Oktober  om  Morgenen  sprang  Vinden  om.  Hollæn- 
derne satte  Sejl  til,  og  mellem  Kl.  8  og  9  stod  hele  Flaaden  for 
frisk  Medbør  ned  imod  Kronborg.  Admiral  Obdam  havde  delt 
sine  Skibe  i  tre  Afdelinger.   Den  forreste  førtes  af  Viceadmiral 

Witte  de  With  (Fig.  57),  den  midterste  af  Obdam  selv,  den 
bageste  af  Viceadmiral  Pieter  Floriszoon  (Fig.  58).  De  With 
holdt  sig  med  Flid  saa  nær  svensk  Kyst  som  muligt.  Da  hans 
forreste  Skibe  var  ud  for  Kronborg,  skød  man  her  fra  Slottet 


Fig.  58.  Viceadmiral  Pieter  Floriszoon. 
(Maleri  af  A.  l.iets,  Stik  af  P.  Holsteyn.) 

svensk  Løsen,  men  de  With  lod  denne  Hilsen  ubesvaret.  Carl 
Gustav  affyrede  da  selv  det  første  skarpe  Skud  og  gav  herved 
Tegnet  til  Slagets  Begyndelse.  Kuglerne  fra  Kronborg  gjorde 
paa  Grund  af  den  lange  Afstand  næppe  stor  Virkning  paa  de 
Withs  Skibe.  Des  stærkere  gik  det  ud  over  Kanonerne  paa  Hel- 
singborgs Skibbro.   Et  Par  glatte  Lag  fra  de  hollandske  Skibe 

fejede  Skibbroen  ren  og  bragte  Kanonerne  til  Tavshed.  Efter 
denne  vel  udførte  Manøvre,  hvorved  Vejen  langs  med  svensk 
Kyst  var  bleven  fri,  stod  de  With  atter  ud  midt  i  Sundet  for  i 
Forening  med  Obdams  Hovedafdeling  at  give  sig  i  Lag  med  den 
svenske  Flaade. 

Her  udspandt  sig  nu  en  morderisk  Kamp  (Pig.  59).  Den  stærke 
Krudtrøg  gjorde  det  umuligt  at  overse  det  hele  eller  manøvrere 
i  Flok.  Der  kæmpedes  derfor  Skib  mod  Skib,  medens  man  fra 
Kronborg  greb  ind,  hvor  man  kunde.  Ikke  blot  mødtes  man  med 
Bredsiderne,  men  fra  Mers  og  Dæk  kastedes  der  med  Haand- 
granater,  som  udbredte  Ødelæggelse  ikke  mindst  paa  de  hol- 
landske tætfyldte  Skibe.  I  øvrigt  skelnede  forvildede  Kugler 
ikke  mellem  Ven  og  Fjende.  Medens  Kronborgs  Mure  sittrede 
under  de  voldsomme  Brag,  der  overdøvede  alle  Kommandoraab, 
saaes  kun  utydelige  Glimt  paa  Glimt,  svajende  Mastetoppe  op 
af  den  uhyre  Røgsky,  som  Vinden  drev  sydpaa.  Saaledes  blev 
det  ved  i  fem  til  seks  Timer. 

Under  al  denne  Forvirring  fandt  Hovedkæmperne  fra  begge 
Sider  hinanden.  De  Withs  Admiralskib  „Brederode"  mødtes 
med  Wrangels  „Victoria".  Kampen  var  haard,  men  sluttelig 
naaede  Obdam,  der,  plaget  af  Gigt,  maatte  føre  Kommandoen 
siddende  i  en  Lænestol  foran  Kahytstrappen,  hen  paa  Siden  af 
„Victoria".  Beskudt  fra  begge  Sider  maatte  dette  tilsidst,  ilde  til- 
redt, søge  ind  under  Kronborgs  Kanoner. 

Men  nye  Modstandere  søgte  „Brederode".  Det  sakkede  til- 
sidst agterud,  ramt  af  flere  Kugler  i  Vandgangen.  Admiral  Bjel- 
kenstjerna  paa  „Draken"  samt  det  svenske  Skib  „Wismar"  an- 
greb med  Kraft,  og  de  Withs  Landsmænd,  hvem  Vinden  havde 
drevet  syd  efter,  var  ude  af  Stand  til  at  komme  ham  til  Hjælp. 
Sluttelig  var  næsten  hele  Mandskabet  paa  „Brederode"  dræbt 
eller  saaret.  Da  Svenskerne  entrede  det  synkende  Skib,  laa  Vice- 
admiral de  With,  der  paa  Grund  af  sine  Saar  ikke  længer  for- 
maaede  at  staa  oprejst,  døende  paa  Knæ  og  værgede  sig  med 
sin  Kaarde.  Flaget  maatte  stryges. 

Fjenden  fik  dog  ikke  Skibet.  For  stolt,  som  sin  Herre,  til  at 
overgive  sig  til  en  ringere,  gik  „Brederode"  til  Bunds,  omtrent 

ud  for  Espergærde.  Rester  af  Vraget  ligger  der  vistnok  endnu. 
I  Mands  Minde  kunde  i  hvert  Fald  raske  Drenge,  der  dykkede 
ned  dertil,  vente  at  finde  Lænkekugler  og  hollandske  Dunke 
med  Halse  som  smaa  Mandehoveder  dernede. 

Da  Obdam  og  de  With  i  Forening  havde  drevet  Wrangel  til- 
bage, ind  under  Kronborgs  Kanoner,  skiltes  de  atter  ad.  Hver 
fik  nok  at  gøre.  De  With  kom,  som  vi  nys  saae,  i  Kamp  med 
„Draken"  og  „Wismar".  Og  Obdam  kunde  ikke  ile  ham  til 
Hjælp.  Thi  rundt  om  hans  Admiralskib  „de  Eendracht"  paa  72 
Kanoner  lagde  sig  fire  svenske  Skibe.  Om  Bagbord  laa  to,  det 
ene  med  48,  det  andet  med  46  Kanoner.  Foran  Boven  og  ganske 
tæt  ind  paa  Livet  af  ham  kom  „Morgenstjernan",  der  med  sine 
48  Kanoner  og  især  med  sine  Haandgranater  gjorde  ham  be- 
tydelig Skade.  Endelig  lagde  et  svensk  Viceadmiralskib  —  rime- 
ligvis „Herkules"  paa  58  Kanoner  under  Gustav  Wrangel  —  sig 
agterud  for  Obdam  og  gennemskød  hans  Kahytter  med  mange 
Kanonskud  og  utallige  Musketkugler. 

Obdam  klarede  sig  dog  mod  Overmagten.  Kaptajn  Nees  fra 
Rotterdam  kom  ham  noget  efter  til  Hjælp  og  lagde  sig  paa  Siden 
af  det  Skib  med  de  46  Kanoner.  Selv  beskød  Obdam  „Morgen- 
stjernan" saa  virksomt,  at  det  kom  i  Brand,  og  han  erobrede 
det.  Men  da  Branden  bredte  sig  og  han  ikke  kunde  undvære 
flere  Folk  til  at  slukke,  nødtes  han  til  selv  at  skyde  det  i  Sænk. 
Kun  med  Møje  reddedes  hans  Løjtnant  og  Folk  til  et-  andet 
Skib. 

Under  denne  Kamp,  der  varede  i  Timevis,  havde  Vinden  fra 
Nord  imidlertid  øvet  sin  Virkning.  Obdam  havde  en  Stund 
maattet  kaste  Anker,  dels  vel  for  ikke  at  føres  ned  paa  det  bræn- 
dende Skib  forude,  dels  for  ikke  at  drive  paa  Grund.  Alle  de 
andre  hollandske  Skibe  derimod  var,  med  eller  mod  deres  Vilje, 
af  Vinden  førte  sydefter.  Men  herved  blev  Obdams  Stilling  over- 
ordentlig farlig.  Han  har  selv  simpelt  og  klart  beskrevet,  hvor- 
ledes han  var  stedt: 

„Vi  var  Mutters  alene  blandt  alle  Fjendens  største  Skibe,  hvor 
vi  vel  laa  i  to  Timer,  en  Tid  for  Anker  af  Frygt  for  at  støde  paa 
Grund,  en  Tid  drivende  med  vor  Løjtnant  og  nogle  af  vore  Folk 

paa  Prisen  „Morgenstjernan".  Halvdelen  af  vore  Folk  var  døde 
og  kvæstede,  Brand  i  Boven  og  i  Konstabelkamret.  Vores  Vant 
var  alle  overskudte,  saavelsom  Halse,  Braser,  Bovliner  og  Skø- 
der, vore  Sejl  i  Laser  og  5 — 6  Fod  Vand  i  Skibet,  saa  at  vore 
nederste  Porte  ikke  laa  3  Fingersbredder  over  Vandet,  og  mest 
fordi  Skibet  begyndte  at  hælde.  Imidlertid  kom  den  ene  efter 
den  anden  op  mod  os  og  gav  os  Laget.  Vi  delte  ogsaa  saa  rigeligt 
ud  som  muligt.  De  havde  kunnet  lægge  os  ved  Siden  med  6—7 
Skibe  paa  eengang.  Dog  Gud  indgav  dem  ikke  den  Tanke.  Til- 
sidst  lod  de  os  ligge  og  krydsede  igen  til  Kronborg". 

Under  Forhold  som  disse  maatte  den  tredje  hollandske  De- 
ling nødvendigvis  indvikles  i  en  heftig  Kamp.  Om  Bagtroppen 
flokkede  sig  jo  efterhaanden  alle  de  svenske  Skibe,  som  Hoved- 
flaaden  havde  hugget  sig  igennem.  Viceadmiral  Peter  Floriszoon 
ombord  paa  „Josva"  fik  da  en  haard  Tørn.  Svenskerne  kæm- 
pede med  ufortrødent  Mod  og  nyt  Haab  om  Sejr.  De  vidste 
derhos,  at  deres  Konges  Øjne  hvilede  paa  dem.  Vinden  bar 
Krudtrøgen  sydpaa.  Han  selv  var  paa  nært  Hold  Vidne  til  deres 
Tapperhed.  To  Gange  bordede  de  „Josva"  og  entrede  op  til 
Haandkamp.  BaadeViceadmiral  Floriszoon  og  hans  Kaptajn  faldt. 
Men  den  flinke  Besætning  fik  drevet  Fjenden  fra  Dækket  igen 
op  over  Ræling  eller  gennem  Kanonporte.  Medbør  skød  bagpaa. 
Blodig  og  synkefærdig,  men  endnu  med  hollandsk  Flag  vajende 
fra  Top  og  Stævn,  lykkedes  det  „Josva"  at  slutte  Trop  med  sine 
Landsmænd'. 

Imidlertid  havde  den  hollandske  Koffardiflaade  benyttet  sig 
af  Forvirringen  og,  skjult  af  Krudtrøgen,  listet  sig  igennem  tæt 
under  svensk  Kyst.  Klokken  henved  tre  saaes  fra  Kronborg 
Skibe  syd  fra.  Det  var  en  dansk  Flaadeafdeling  under  Admiral 
Henrik  Bjelke  (Fig.  60),  der  fra  København  ilede  til  Hjælp, 
men  kæmpende  mod  Modvind  ikke  formaaede  at  naa  længere 
end  til  Hveen.  Synet  af  denne  nye  Fjende  i  Ryggen  paa  den 
svenske  Flaade  gjorde  Udslaget.  Carl  Gustav  gav  Signal  til 
Kampens  Ophør.  Svenskerne  veg  nu  helt  til  Side.  Sejren  var 
Obdams.  Men  Sejren  var  dyrekøbt.  Var  end  kun  eet  af  hans 
Skibe  tabt,  saa  slæbte  des  flere  sig  kun  med  Nød  og  Næppe 

Fig.  60.   Henrik  Bjelke. 
(Maleri  af  Karl  v.  Mander  paa  Rosenholm.) 

ned  gennem  Sundet.   Hundreder  af  tapre  Mænd  havde  fulgt  de 
With  og  Floriszoon, 

Med  Kampen  den  29.  Oktober  var  Kronborgs  Betydning  omme. 
Stridens  Tyngdepunkt  flyttedes  til  København,  hvor  nu  de  blo- 
dige Tærninger  om  Danmarks  Skæbne  skulde  kastes.  Did  hen 
drog  ogsaa  Carl  Gustav.  Men  Kronborg  var  endnu  fremdeles 
svensk  Eje.  Forgæves  søgte  Ole  Stenvinkel,  Gerner  og  Hans 
Rostgaard  ved  List  at  vinde  Fæstningen  tilbage.  Befrielsens  Time 
slog  først,  da  Freden  sluttedes  i  Maj  1660. 


IV 

JENS  KOEFOED  OG  OLE  STENVINKEL 


SKøNDT  Jens  Koefoed  og  Ole  Stenvinkel  hørte  til  samme 
Tid,  førte  Livet  selv  dem  maaske  aldrig  sammen.  Deres 
Formaal  var  ensartede,  hver  søgte  at  befri  sin  Landsdel  fra  de 
svenske  Erobrere.  Men  deres  Skæbner  blev  vidt  forskellige. 
Det  faldt  i  Jens  Koefoeds  Lod  at  se  sin  Sag  sejre  og  knytte  sit 
Navn  til  en  af  de  kækkeste  og  bedst  ledede  Kampe,  som  hans 
Fødeø  har  været  Vidne  til.  Bornholm  blev  befriet.  Ole  Sten- 
vinkel derimod  bukkede  under  i  Kampen,  hans  Plan  strandede 
uden  hans  egen  Skyld,  men  drog  ubønhørlig  ham  selv  med  i 
Dybet.  Begge  fortjener  de  at  mindes  med  Taknemlighed. 

Jens  Pedersen  Koefoed  er  født  1628  i  Rønne,  hvor  hans 
Fader  var  Borgmester.  De  hørte  til  den  gamle,  paa  Bornholm 
vidt  forgrenede  Slægt  Kofod  eller  Koefoed.  Jens  giftede  sig,  da 
han  var  25  Aar  gammel.  Men  han  synes  at  have  været  en  ubæn- 
dig Natur.  Allerede  Aaret  efter  begik  han  et  Drab  og  maatte 
flygte  til  Skaane.  Her  indtraadte  han  som  menig  Rytter  i  Axel 
Urups  (Fig.  61)  Regiment.  Som  saadan  deltog  han  i  den  uhel- 
dige Krig  1657 — 58,  der  var  Vidne  til  Carl  Gustavs  Togt  over 
Isen  fra  Jylland  til  Sjælland  og  endte  med  den  ulykkelige  Fred 
i  Roskilde. 

Følgerne  blev  lige  følelige  for  Jens  Koefoed  og  hans  Lands- 
mænd. Det  Regiment,  hvortil  han  hørte,  blev  ifølge  Fredslut- 
ningen overdraget  til  Carl  Gustav,  og  hele  hans  Fødeø  blev  af- 

staaet  til  Sverige.  Bornholmerne  fik  snart  Ulemperne  ved  det 
ny  Regimente  at  mærke.  Oberst  Printzenskøld  ankom  i  Foraaret 
1658  for  at  overtage  Styrelsen  af  Øen  og  gik  frem  paa  en 
Maade,  der  kun  altfor  lydelig  viste  Befolkningen  Forskellen 
mellem  før  og  nu.  Han  fandt  det  rigtigst  at  kue  al  Modstand  ved 

at  paalægge  urime- 
lig høje  Skatter  og 
samtidig  fjærne  alt 
vaabenført  Mand- 
skab. Ved  disse  to 
Midler  opnaaede 
han,  hvad  derover- 
hovedet  kunde  op- 

naas  under 
saadanne  Forhold. 

Øen  blev  gjort 

uskadelig,  samtidig 

med  at  Sverige 

forsynedes  med 

Penge  og  Soldater. 

De  ulykkelige 
Bornholmere    var 

nødsagede  til  at 
findesigidetuund- 
gaaelige.  De  ud- 
leverede deres  sid- 
ste Ejendele,  og 
under  almindelig 
Graad  tog  man  Afsked  med  det  udskrevne  Mandskab,  der  før- 
tes til  Stettin  og  Riga  for  at  ofres  paa  en  fjærn  Valplads  mod 
ukendte  Fjender. 

Der  var  Sorg  og  Nød  i  Hjemmet.  Der  var  ingen  Trøst  at  hente 
udefra.  De  enkelte  Efterretninger,  man  stjal  sig  til  fra  det  gamle 
Fædreland,  meldte  kun  om  nye  Ulykker:  Krigen  var  brudt  ud 
paa  ny,  Sjælland  i  Svenskernes  Magt  og  Kongen  indesluttet  i 
København.  Hvor  var  dog  ogsaa  alt  forandret  paa  et  Aar!  Endnu 


Fig  61.  Axel  Urup. 
(Efter  samtidigt  Stik.) 

i  Juli  forrige  Aar  vajede  Dannebrog  fra  Hammershus,  Frederik 
den  Tredje  gæstede  under  almindelig  Jubel  sit  tro  Bornholm,  og 
26  danske  Orlogsskibe  laa  for  Anker  paa  Neksøs  Red. 

Hvorledes  Jens  Koefoed  (Fig.62)  harbaaret  sig  ad,  vides  ikke. 
Men  han  slap  bort  fra  sit  Regiment,  der  var  afstaaet  til  Carl 
Gustav.  Og  han  havde  Dristighed  nok  til,  trods  truende  Straf 
for  det  gamle  Drab  og  for  den  nye  Flugt,  at  vende  tilbage  til 
Bornholm  og  bosætte  sig  der.  Hans  Landsmænd  forraadte  ham 
ikke.  Mærkelig  nok  undgik 
han  baade  Printzenskølds  Mis- 
tanke og  Udskrivning  til  Sol- 
dat paany.  Hans  Hustru  og 
4—5  Børn  har  maaske  hos  de 
med  Forholdene  ukendte  Sven- 
ske givet  ham  Skær  af  en  sat 
og  ældre  bosiddende. 

Endelig  kom  deret  Lysglimt. 
Det  var  Efterretningen  fra  Dan- 
mark om,  at  den  hollandske 
Flaade  havde  slaaet  sig  igen- 
nem Sundet  og  var  naaet  til 
det  betrængte  København  med 
Mandskab  og  Fødemidler.  Vel 
var  der  langt  frem  endnu, 
men  det  første  Jernbaand  var  dog  bristet.  Svenskerne  var  ikke 
længer  Herrer  til  Søs,  København  som  Bornholm  havde  ikke 
længer  lutter  Ufred  at  vente  fra  Havet.  Til  enhver  Tid  vilde 
denne  Efterretning  have  vakt  Glæde  paa  Bornholm,  men  den 
bragtes  paa  en  Maade,  der  gav  den  en  ganske  egen  Vægt  og  op- 
ildnede alle  Øboerne.  Det  var  ingen  mindre  end  Frederik  den 
Tredje  selv,  deres  fordums  Landsherre,  der  hemmelig  under- 
rettede dem  derom  og  samtidig  opfordrede  dem  til  at  benytte 
sig  heraf  og  gribe  til  Vaaben  mod  deres  Undertrykkere.  Det  var 
denne  Gnist,  der  satte  Øen  i  Brand. 

Alt  vel  overvejet  var  imidlertid  et  Oprør  paa  Bornholm  under 
de  for  Haanden  værende  Omstændigheder  et  urimeligt  Vove- 


Fig.  62.  Jens  Koefoed. 

(Aliniaturmaleri  paa  Rosenborg.) 

Stykke.  Svenskerne  havde  det  stærke  Hammershus  inde.  Det 
meste  vaabenføre  Mandskab  var  bortført.  Og  selv  om  det  skulde 
lykkes  Oprørerne  at  holde  sig  paa  et  eller  andet  Punkt,  kunde 
de  ikke  vente  Forstærkning,  medens  der  var  overvejende  Sand- 
synlighed for,  at  Printzenskøld  vilde  forlange  og  erholde  friske 
Tropper  fra  Sverige.  Naar  Opstanden  desuagtet  gik,  som  den 
gik,  og  lykkedes  over  al  Maade,  saa  tilkommer  Æren  derfor  de 
tre  Mænd  i  Forening:  Sognepræst  Poul  Ancker  i  Hasle,  Borg- 
mester i  samme  By  Peder  Olsen  og  Jens  Koefoed.  Men  denne 
sidste  var  fremfor  sine  to  Fæller  en  Handlingens  Mand,  raad- 
snar  og  vant  til  at  tage  en  Tørn.  Planens  lykkelige  Udførelse 
skyldtes  først  og  fremmest  ham. 

De  foreløbige  Aftaler  blev  trufne  i  al  Hemmelighed.  Uden  at 
vække  Opsigt  drog  Jens  Koefoed  rundt  og  fik  Tilsagn  fra  forskel- 
lige paalidelige  Mænd  om,  at  de,  naar  Tegn  blev  givet,  vilde 
møde  med  væbnet  Følge,  hvor  det  blev  budt.  Men  førend  alt 
var  færdigt,  viste  der  sig  en  gunstig  Lejlighed  til  Planens  Ud- 
førelse, og  til  Held  for  sit  Land  benyttede  Koefoed  sig  øjeblikke- 
lig deraf. 

Onsdagen  den  8de  December  1658  red  Printzenskiøld  i  Tillid 
til  den  Skræk,  han  alle  Vegne  havde  indjaget,  saa  godt  som  uden 
Følge  fra  Hammershus  til  Hasle.  Her  kaldte  han  Borgmesteren 
Peder  Olsen  ud  og  truede  ham  med  Døden,  hvis  ikke  den  sidst 
paalagte  Skat  snarest  blev  betalt.  Derpaa  red  han  videre  ad 
Rønne  til  i  et  lignende  Ærinde.  Næppe  var  han  borte,  før  Jens 
Koefoed,  der  just  befandt  sig  i  Hasle,  opfordrede  den  anden 
Medvider  i  Planen,  Præsten  sammesteds,  Poul  Ancker,  til  at 
være  ham  behjælpelig  med  straks  at  iværksætte  Opstanden.  I 
Forening  red  de  til  Nykjær  Præstegaard,  hvor  der  efter  Løfte 
skulde  stilles  20  Mand,  naar  det  forlangtes. 

Men  da  det  kom  til  Stykket,  var  der  ikke  en  Mand  at  faa.  Nu 
tabte  Poul  Ancker  Modet,  og  ene  red  Jens  Koefoed  videre.  Den 
næste  Samlingsplads  var  Blykjøbe  Gaard.  Da  han  kom  hertil, 
var  der  kun  mødt  4  Mænd.  De  holdt  Raadslagning  i  Skoven 
udenfor  Gaarden,  og  trods  det  ringe  Antal  besluttede  de  alene 

at  lægge  Haand  paa  Værket.  Fem  i  Følge  red  de  derpaa  til 
Rønne. 

Den  korte  Vinterdag  var  allerede  til  Ende,  førend  de  naaede 
Byens  Port.  De  tog  ind  til  Jens  Koefoeds  Broder,  Mads  Koefoed. 
Men  næppe  svingede  de  ind  ad  Gaarden,  førend  de  blev  sete  og 
kendte  af  den  svenske  Ridefoged,  der  skyndsomst  ilede  til  sin 
Herre  for  at  melde,  at  han  anede  Uraad  ved  de  bevæbnedes 
Komme.  Heldigvis  blev  en  Borger  i  Rønne  opmærksom  paa 
Svenskerens  Hast  og  gav  Jens  Koefoed  et  Vink  herom.  Her  var 
intet  Øjeblik  at  spilde.  I  Stedet  for  at  samle  Folk,  som  Hensigten 
havde  været,  skyndte  de  fem  sammensvorne  sig  til  Borgmeste- 
rens Hus,  hvor  Printzenskøld  var  tagen  ind. 

Ankomne  her,  stillede  de  to  sig  paa  Vagt  ved  Døren,  og  Jens 
Koefoed  gik  først  ind  i  Stuen,  hvor  han  traf  Printzenskøld  alene. 
Koefod  forlangte,  at  han  skulde  overgive  sig,  men  Obersten  gav 
et  Raab  fra  sig  og  kastede  sig  ned  mellem  Bordet  og  Bænken, 
rimeligvis  for  at  undgaa  Koefoeds  truende  Bøsse,  der  var  rettet 
mod  ham.  Paa  Printzenskølds  Raab  kom  der  imidlertid  ingen 
Hjælp,  kun  de  to  andre  trængte  ind,  trak  Obersten  frem  og 
tvang  ham  til  Overgivelse.  Alle  Brevskaberne,  der  laa  paa  Bor- 
det, Meddelelser  fra  Sverige,  som  skulde  videre,  stak  Koefoed 
til  sig,  og  derpaa  førte  de  Fangen  bort  for  at  bringe  ham  i  Sik- 
kerhed. 

Imidlertid  var  Rønne  Borgere  stimlede  sammen  om  Huset, 
og  Printzenskøld  benyttede  sig  af  Stimlen  og  Mørket,  da  han 
førtes  ud,  til  at  gøre  Forsøg  paa  at  undslippe.  Han  rev  sig  løs 
og  slap  virkelig  et  Stykke  bort.  Men  Villum  Clausen,  Jens  Koe- 
foeds Svoger,  skød  efter  ham,  der  var  let  kendelig  paa  sin  Højde 
og  Førlighed,  og  han  styrtede  død  om.  Jens  Koefoed  stillede 
Vagt  om  Liget,  at  ingen  skulde  tilføje  det  Overlast.  Derpaa 
spredtes  man  hastigt  ad  for  at  fange  Printzenskølds  Følge,  thi 
det  gjaldt  om,  at  intet  Budskab  om  det  skete  naaede  til  Ham- 
mershus. 

Medens  de  andre  var  sysselsatte  hermed  og  endte  med  lykke- 
lig at  faa  alle  grebne,  kastede  den  utrættelige  Jens  Koefoed  sig 
paa  ny  paa  en  Hest  for  at  benytte  de  kostbare  Øjeblikke.  Hans 

eget  Dyrvarsaa  træt,  at  det  ikke  kunde  mere,  men  to  af  Printzen- 
skoids  Heste  stod  opsadlede.  Jens  Koefoed  tog  den  ene,  en 
af  de  fem  Deltagere  den  anden,  og  i  Mulm  og  Mørke  red  de  nu 
hver  sin  Vej  ud  paa  Landet  for  at  rejse  Opstanden.  Hvor  de 
kom  frem,  dundrede  de  paa  Portene,  meldte  det  skete,  lod  ringe 


Fig.  63.   Olsker  Rundkirke  og  Klokkehus,  den  nærmeste  Landsbykirke  ved  Ham- 
mershus. 


med  Kirkeklokkerne  (Fig.  63)  og  bød  Befolkningen  at  møde 
næste  Morgen  bevæbnet  ved  Hammershus.  Overalt  blev  Glæ- 
den stor,  mange  sluttede  sig  til  Jens  Koefoed,  saa  det  lykkedes 
at  fange  et  Par  svenske  Officerer  under  Vejs.  Da  han  ved 
Daggry  red  ud  fra  Sandvig  og  Allinge,  var  det  i  Spidsen  for  et 
anseligt  Følge. 

Man  samledes  nu  om  Hammershus  (Fig.  64),  indesluttede 
Slottet  og  sendte  en  Underhandler  ind  for  at  forlange  Over- 

givelse.  Besætningen  synes  ganske  at  have  tabt  Modet.  Endnu 
samme  Aften  overgav  den  Fæstningen,  skræmmet  ved  Jens 
Koefoeds  Trusler.  Under  uiiyre  Jubel  holdt  denne  i  Spidsen 
for  alt,  hvad  der  kunde  bære  Vaaben  paa  Bornholm,  sit  Indtog 
paa  Slottet,  kun  lidt  over  24  Timer  efter,  at  Opstanden  var  be- 
gyndt. 

Jens  Koefoed  og  Borgmester  i  Rønne  Klaus  Kam  overtog  nu 
foreløbig  Befalingen  over  Slottet  og  Landet.  Til  København  af- 
sendtes Borgmesteren  i  Hasle,  Peder  Olsen,  for  at  overgive 
Øen  paany  til  Kongen.  Begge  Parter  havde  dog  endnu  mangen 
Fare  at  overstaa,  Kongen  i  sit  betrængte  København,  Øboerne 
hver  Gang  et  fjendtligt  Skib  truede  med  at  nærme  sig.  Der  gik 
over  et  Aar,  inden  den  lykkelige  Dag  endelig  oprandt,  da  Gave- 
brevet til  Frederik  den  Tredje,  som  Beboerne  med  en  vis  stolt 
Selvbevidsthed  havde  udstedt,  kunde  træde  i  Kraft,  og  Øen  atter 
forenes  med  sit  gamle  Fædreland. 

Hvad  der  undrer  mest  ved  hele  denne  mærkelige  Opstand, 
er  ikke  saa  meget  den  Hurtighed  og  det  Held,  hvormed  den 
udførtes,  hvortil  der  vel  kunde  paavises  Sidestykker  i  Historien, 
men  først  og  fremmest  det  Maadehold,  hvormed  den  blev  gen- 
nemført. Trods  al  den  Forbitrelse,  som  den  svenske  Under- 
trykkelse havde  affødt,  holdt  man  sig  fjærnt  fra  ethvert  vold- 
somt Udbrud  af  Hævnlyst.  lait  blev  der  kun  dræbt  siger  og 
skriver  to  Svenskere,  Printzenskøld,  fordi  han  efter  at  have 
overgivet  sig  gjorde  Forsøg  paa  at  flygte,  og  en  Vagt  ved  Ham- 
mershus, der  ikke  vilde  tage  mod  Pardon.  Denne  hensynsfulde 
Optræden  afveg  meget  fra,  baade  hvad  Datidens  Krigsbrug  til- 
lod, og  hvad  man  kunde  have  ventet  efterjens  Koefoeds  tidligere 
Færd.  Skyldtes  den  virkelig  hans  Maadehold  og  Besindighed, 
vil  det  tjene  ham  dobbelt  til  Ære. 

Som  naturligt  var,  søgte  Frederik  den  Tredje  at  bevidne  det 
tapre  Øfolk  sin  Tak  for  dets  kække  Daad.  Ingen  var  nær- 
mere til  at  lønnes  og  trængte  vel  mere  dertil  end  Hovedmanden 
Jens  Koefoed.  Kongen  gav  ham  „Fredbrev"  for  det  tidligere 
Drab  og  udnævnte  ham  til  Kaptejn  med  aarligt  Sold  af  200 
Rigsdaler.  Derhos  overlod  han  ham  til  afgiftsfri  Brug  den  store 

Maglegaard  i  Øster  Mariæ  Sogn  samt  lod  ham  paa  Hammers- 
hus overrække  en  forgyldt  Vinpokal,  som  han  skulde  tømme 


Fig.  65.  Jens  Pedersen  Koefoed  med  hans  to  Hustruer,  Margrethe  Sander  og  Eli- 
sabeth Akeleye,  samt  deres  24  Børn. 
(Malet  Mindetavle  i  Østermariæ  Kirke  paa  Bornholm.) 

Og  gemme  til  Minde  om  Slottets  Befrielse.  Den  opbevaredes 
endnu  mange  Aar  efter  blandt  hans  Efterkommere.  Maaske  er 
det  den  samme  —  i  hvert  Fald  er  det  en  af  de  tre  Pokaler,  som 
Kongen  skænkede  Opstandens  Hovedmænd  —  der  nu  findes 
paa  Rosenborg. 

Det  forundtes  Jens  Koefoed  at  leve  endnu  i  33  Aar  efter  Fuld- 
bringelsen af  sit  store  Værk.  Han  døde  paa  Maglegaard  1691. 
Skondt  hans  engang  saa  store  Myndighed  forlængst  var  omme, 
vedblev  han  dog  til  sin  Død  at  nyde  en  Anseelse  blandt  sine 
Landsmænd  som  ingen  anden.  Med  Rette  ansaas  han  for  Øens 
Befrier  og  ypperste  Mand.  Han  har  næppe  misbrugt  denne  sin 
Myndighed;  Jævnhed  og  Beskedenhed  synes  at  have  været 
Hovedegenskaber  hos  ham.  De  fremlyser  endnu  af  hans  Træk, 
saaledes  som  de  er  os  opbevarede  i  hans  ovengengivne  Portræt 
(Fig.  62),  og  af  det  lille  tro  Billede,  han  har  givet  afsig  selv,  i 
en  klar  og  bramfri  Fremstilling  af  sit  Livs  Bedrift. 

Uden  at  ane  det  har  han  ved  denne  Fremstilling  reddet  sin 
og  sine  Landsmænds  Ære.  Da  de  Samtidige  var  døde,  dannede 
der  sig  nemlig  udenfor  Bornholm  lidt  efter  lidt  et  Sagn,  der 
truede  med  at  gaa  over  i  Historien  som  Sandhed.  Herefter 
skulde  Bornholmerne  paa  en  underfundig  Maade  have  lokket 
Svenskerne  i  en  Fælde  og  myrdet  dem  under  et  Gæstebud. 
Denne  Tro  blev  almindelig  og  veg  først,  da  Jens  Koefoeds  Be- 
retning ved  et  Tilfælde  kom  for  Dagen. 

Jens  Koefoed  var  to  Gange  gift,  og  i  de  tvende  Ægteskaber 
fødtes  der  ham  ikke  mindre  end  24  Børn,  12  Sønner  og  12 
Døtre.  Gennem  disse  forplantede  og  bredte  sig  yderligere  den 
alt  i  Forvejen  vidt  forgrenede  Slægt.  Nu  hviler  hans  Ben  i 
Øster  Mariæ  Kirke,  hvor  en  Tavle  (Fig.  65)  paa  Væggen  og  en 
ophængt  Fane  minder  om  hans  Bedrift. 


OLE  STENVINKEL 
Med  Føje  har  Navnet  Stenvinkel  en  god  Klang  i  vort  Fædre- 
lands Historie.  Det  tilhører  en  hollandsk  Kunstnerfamilje,  der 
indvandrede  her  i  Landet  i  Slutningen  af  det  16de  Aarhundrede 
og  derpaa  i  sit  nye  Fædreland  med  en  forbavsende  Frodighed 
ikke  mindre  end  fire  Slægtled  igennem  frembragte  en  Række 
ypperlige  Mænd,  der  hver  især  udmærkede  sig  paa  saa  godt 
som  alle  Kunstens  Omraader.  Det  er  en  Yppighed,  der  er  aldeles 

enestaaende.  Ikke  blot  er  i  fire  Led  Fader  og  Søn  dygtige  Kunst- 
nere, men  Kraften  svulmer  paa  samme  Tid  til  Siden,  saa  at  et 
enkelt  Slægtled  frembringer  to,  og  et  andet  ikke  mindre  end  fire, 
af  disse  mærkelig  alsidige  Talenter.  Efter  denne  voldsomme 
Kraftudfoldelse  svinder  Slægten  atter  ind  og  taber  sig  lidt  efter 
Aaret  1700,  hvad  enten  den  nu  er  uddød  eller  maaske  atter  ud- 
vandret eller  blot  sunket  ned  i  et  andet  Samfundslag  for  i  Stil- 
hed at  genvinde  de  saa  ødselt  opbrugte  Kræfter. 

Stamfaderen  Hans  Stenvinkel  var  født  i  Antwerpen,  men 
levede  mest  i  Embden,  hvorfra  han  i  Aaret  1576  indkaldtes  til 
Danmark  af  Tyge  Brahe.  I  dennes  Tjeneste  byggede  han  det 
prægtige  Uranienborg  (III  Bog,  Pig.  48)  og  gav  samtidig  vistnok 
Tegning  til  ikke  faa  af  den  Masse  Herregaarde,  der  just  i  disse 
Aar  opførtes  her  i  Landet.  I  Aaret  1582  traadte  han  i  kongelig 
Tjeneste  som  Bygmester  og  Ingeniør  og  byggede  som  saadan 
først  St.  Petri  Kirke,  der  siden  Reformationen  havde  været  brugt 
til  Kanonstøberi,  men  nu  atter  omdannedes  og  blev  forsynet 
med  et  højt  Taarn  med  ottekantet  Spir  efter  Stenvinkels  Teg- 
ning. Fremdeles  opførte  han  Slangerup  Kirke  og  forestod  de 
vidtløftige  Bygnings-  og  Befæstningsarbejder  paa  Slottene  Akers- 
hus,  Varbjerg,  Bahus  og  Halmstad. 

Under  disse  anstrængende  Foretagender  døde  han  1601  og 
efterlod  sig  flere  Sønner,  hvoraf  ikke  mindre  end  fire  traadte  i 
Faderens  Fodspor.  Willum  S  ten  vin  kel  bleven  dygtig  Byg- 
mester, men  udførte  mest  privat  Arbejde  og  vides  kun  at  have 
restavreret  Laugholm  Slot.  De  tre  andre  Brødre  derimod  gik 
alle  i  kongelig  Tjeneste  og  anvendtes  meget  i  offentlige  Arbejder. 
Morten  Stenvinkel  var  baade  Bygmester  og  Maler,  navnlig 
ypperlig  Dyremaler,  hans  Heste  omtales  især  med  stor  Be- 
undring. Han  benyttedes  af  Christian  den  Fjerde  til  at  udsmykke 
Lysthusetved  Rosenborg,  malede  10  store  Portrætter,  der  kom 
til  Kronborg,  og  antoges  siden  som  den  udvalgte  Prins  Chri- 
stian den  Femtes  Arkitekt  og  Maler,  i  hvilken  Stilling  han  døde 
1640. 

Endnu  mere  bekendt  blev  Broderen,  Lorentz  Stenvinkel. 
Han  nedsatte  sig  ligesom  Willum  i  en  Provinsby,  i  Halmstad, 

men  Lysten  til  større  Opgaver  synes  at  have  draget  ham,  og 
han  endte  i  København.  Hans  første  større  Arbejde  var  Chri- 
stian  den    Fjerdes   Kapel  ved   Roskilde   Domkirke  (Fig.  66). 

Fig.  66.   Christian  IV's  Kapel  i  Roskilde  Domkirke. 

Senere  huggede  han  en  storartet  Brønd  til  Rosenborg  (Fig.  67) 
opførte  Vesterport,  som  han  prydede  med  Billedhuggerarbejder, 
og  fik  akkurat  givet  Tegningen  til  Børsens  (Fig.  68)  smukke 
Indgangsside  mod  Slotspladsen,  da  han  døde  i  en  temmelig  ung 
Alder  1619. 

Arbejdet  gik  dog  ikke  ud  af  Familjen,  thi  hans  Broder  Hans, 
der  var  opkaldt  efter  Faderen  og  den  dygtigste  og  mest  alsidige 


Jens  Koefoed  og  Ole  Stenvinkel 


155 


af  Brødrene,  overtog  det  efter  ham.  Han  var  ligesom  Lorentz 
oprindelig  Billedhugger,  men  for  Resten  i  Stand  til  alt,  hvad 
enten  det  saa  var  Bygningsværk,  Billedskæreri,  Brobygning, 
Befæstningsarbejde  eller  Portrætmaling. 

Han  tjente  sine  Sporer  ved  at  give  Tegning  til  og  selv  udføre 
Karrusselporten  ved  Frederiksborg  (Fig.  69).  Aaret  efter  hug- 

Fig.  67.   Rosenborg  1624. 

gede  han  et  stort  Springvand  til  Haven;  næste  Aar  byggede  han 
og  huggede  desuden  Figurerne  til  det  Galleri  (Fig.  70  og  71), 
der  skiller  den  egentlige  Slotsgaard  paa  Frederiksborg  fra  For- 
gaarden.  Saa  døde  Broderen  Lorentz,  og  Hans  arvede  hans 
Arbejde  ved  Børsen,  men  samtidig  synes  Christian  den  Fjerde 
at  være  bleven  opmærksom  paa  hans  ualmindelige  Brugbarhed, 
og  endnu  i  samme  Aar  gjordes  han  til  Overtilsynsmand  ved  alle 
kongelige  Bygninger. 

I  denne  Stilling  udfoldede 
Hans  Stenvinkel  en  aldeles 
forbavsendeVirksomhed.  Han 
forestod  vidtløftige  Istandsæt- 
sættelser  og  delvise  Ombyg- 
ninger paa  Slottene  Vording- 
borg,   Antvorskov,     Roskild- 
gaard,    Dragsholm,     Kalund- 
borg, Kronborg  efter  Branden 
1629,  Nyborg,  Valdemars  Slot 
paa  Taasinge,   Kalø,  og  des- 
uden   St.    Knuds    Kloster    i 
Odense    og    Roskilde    Dom- 
kirke. Han  opførte  selv  „Run- 
detaarn"    og  gav  Tegning  til 
alle    Gaardene    i    Silkegade. 
Han    anlagde     Fæstningerne 
Flækkerø    og    Christianopel, 
byggede  en  Bro  ved  Køge  og 
i  København:  Nybro  og  Høj- 
bro. Samtidig  syslede  han  sta- 
dig med  forskelligt  Billedhug- 
gerarbejde, der  efter  Priserne 
at  dømme  maa  have  været  be- 
tydeligt. Naar  nu  hertil  ende- 
lig kommer,  at  han  vedblev  at 
dyrke   Malerkunsten  —  han 
malede  saaledes  sig  selv  og  sin 
Hustru    i    stort    Brystbillede, 
hvilket  havdes  endnu  i  Slut- 
ningen af  det   18de  Aarhun- 
drede  —  kan  han  ikke  med 
Rette  beskyldes  for  at  have 
ligget  ledig. 

Han  endte  sit  virksomme 
Liv  1639  og  efterlod  sig  en 
Enke,  Trine  Willum  Huberts- 


Fig.  68.   Børstaarnet. 

datter,  samt  de  to  Sønner,  Hans  og  Ole  Stenvinkel.  Begge 
slog  de  naturligvis  ind  paa  Faderens  Vej,  denne  ubestemmelige 
Forening  af  forskelligartede  Kunster.  Hans  Stenvinkel  —  alt- 
saa  den  tredje  af  dette  Navn  —  er  især  bleven  bekendt  ved  Op- 
førelsen af  Vordingborg  Slot  for  Prins  Jørgen.  Derimod  havde 
han  den  Tort,  at  Opførelsen  af  Nørreport,  hvortil  han  alt  havde 


Fig.  71.    Frederiksborg.    I   Forgrunden   det  af  Hans  Stenvinkel   opførte  Galleri   med 

Figurer. 

givet  Tegning,  blev  overdraget  til  en  anden  Bygmester,  v.  Ha- 
wen.  Om  Broderen,  Ole  Stenvinkel,  Hovedgenstanden  for  disse 
Linjer,  skal  vi  straks  udførligere  fremdrage,  hvad  der  vides. 
Endnu  en  Kunstner  af  Navnet  Stenvinkel,  Anton  Stenvinkel, 
forekom  mod  Slutningen  af  Aarhundredet.  Han  var  rimeligvis 
en  Søn  af  en  af  disse  Brødre,  Hans  eller  Ole.  Han  udmærkede 
sig  som  Maler;  en  Karnevalsscene,  malet  af  ham,  bevares  endnu 
paa  Rosenborg.  Med  ham  ophører  Slægtens  Kunstnerdrift.  Den 

sidst  bekendte  af  Familjen  er,  saa  vidt  vides,  en  Læge  i  Aarhus 
i  Begyndelsen  af  det  18de  Aarhundrede. 

Naar  vi  ovenpaa  disse  Oplysninger  om  Slægten  vilde  paa 
Forhaand  søge  at  forestille  os  Ole  Stenvinkels  Bane,  saa 
synes  i  det  mindste  Omridset  af  hans  Liv  med  Lethed  at  kunne 
lade  sig  forud  angive:  Bygget  de  og  de  Bygninger,  anlagt  de  og 
de  Fæstninger,  malet  i  det  mindste  sig  selv  (Pig.  72)  og  sin 
Hustru  og  iøvrigt  levet  et  stille,  fredeligt  Kunstnerliv. 

Ole  Stenvinkel  svigtede  heller  ikke  sin  Slægts  Vaner,  han 
slog  ind  paa  samme  Vej  som  alle  de  andre.  Men  ved  Siden  af 
denne  rolige  Strømning  i  hans  Liv  lader  der  sig  paavise  enkelte 
Udbrud  af  det  pludselige,  det  voldsomme,  Varsler  om  Slutnings- 
begivenheden  i  hans  Liv,  der  skulde  rive  ham  ud  af  og  hæve 
ham  højt  op  over  hans  tidligere  stille  Kreds  og  for  bestandig 
knytte  hans  Navn  til  et  af  de  dristigste,  men  ogsaa  mest  ulykke- 
lige Foretagender,  vor  Historie  har  at  opvise. 

Et  Sagn  beretter,  at  Ole  Stenvinkel  som  ganske  ung  har  givet 
Tegning  til  en  Udvidelse  og  Forbedring  af  Kronborgs  Fæstnings- 
værker, hvilken  dog  ikke  blev  udført.  Det  første  sikre,  man  veed 
om  ham,  er,  at  han  tre  fire  Aar  efter  Faderens  Død  var  sys- 
selsat med  Byggeforetagender  i  Malmø.  Han  viste  sig  her  at 
være  en  Stenvinkel  af  et  noget  andet  Stof  end  de  andre.  Da  en 
Vognmand  ikke  vilde  lystre,  jog  han  ham  sin  Kaarde  gennem 
Livet,  saa  han  døde  med  det  samme.  Ole  Stenvinkel  dømtes  nu 
fredløs  og  maatte  fly  fra  Malmø.  Men  han  synes  at  have  besid- 
det Christian  den  Fjerdes  særlige  Bevaagenhed,  thi  i  Efteraaret 
1644  fik  han  atter  sin  Fred  af  Kongen  og  vendte  tilbage  til 
Malmø.  Her  arbejdede  han  saa  ufortrødent  paa  Malmøs  Befæst- 
ning, og  medens  han  var  beskæftiget  hermed,  døde  hans  Vel- 
ynder, Christian  den  Fjerde. 

Han  lader  imidlertid  til  snart  at  have  vundet  ogsaa  Frederik 
den  Tredjes  Yndest.  Denne  skænkede  ham  i  hvert  Fald  en  Bygge- 
grund i  København,  omtrent  for  Enden  af  den  nuværende  Grønne- 
gade, mod  at  han  selv  skulde  nedrive  Resterne  af  Volden,  der  jo 
tidligere  saa  nogenlunde  fulgte  Gothersgade,  og  selv  brolægge  sit 
Gadestykke,  der  synes  endnu  kun  at  have  været  til  paa  Kortet. 

Hvad  Ole  Stenvinkel  her  gjorde  for  sig  selv,  kom  han  snart 
til  at  gøre  for  andre.  Frederik  den  Tredje  ansatte  ham  som  en 


Fig.  72.   Ole  Stenvinkel,  malet  af  ham  selv. 
(Miniaiurmaleri  paa  Rosenborg.) 

Slags  Stadsbygmester  eller  Stadskonduktør,  der  skulde  passe 
Nybygningerne  i  København,  varetage  det  offentliges  Tarv,  sørge 
for  Gadernes  Retledning  o.  s.  v.  Kun  kort  fik  han  imidlertid 
Lov  til  at  virke  blot  i  denne  Stilling,  saa  føjedes  der  et  nyt» 

ansvarsfuldt  Hverv  til,  idet  han  ansattes  som  kongelig  Ingeniør, 
foreløbig  dog  vistnok  kun  i  Skaane.  Naar  hertil  kom,  at  Ole 
Stenvinkel  samtidig  forestod  kongelige  Bygningsforetagender 
ved  Halsted  Kloster  paa  Lolland,  saa  vil  det  ses,  at  han  var  godt 
paa  Veje  til  at  blive  anvendt  i  samme  Omfang  som  i  sin  Tid 
hans  Fader. 

Af  alt  dette  blev  han  pludselig  revet  ud,  da  den  ulykkelige 
Krig  med  Sverige,  den  tredje,  som  han  oplevede,  udbrød  1658. 
Som  prøvet  Ingeniør  sendtes  han  straks  til  et  af  de  mest 
truede  Punkter,  Kronborg,  den  Fæstning,  til  hvilken  hans  Navn 
siden  da  uadskillelig  er  knyttet. 

Det  var  gaaet  Kronborg  som  Landets  øvrige  Forsvarsvæsen: 
De  sidste  Krige  havde  til  Overmaal  godtgjort,  at  det  ikke  var  i 
tidssvarende  Stand.  Forgæves  havde  Christian  den  Fjerde,  be- 
lært af  Erfaringen,  drevet  paa  en  gennemgribende  Forbedring 
af  Landets  svage  Forsvarsevne.  Han  havde  kun  mødt  Kulde  og 
Modstand.  De  ledende  var  for  optagne  af  Forfatningskampen 
for  Udvidelsen  af  deres  Magt.  Ifølge  en  Slutningsmaade,  hvor- 
over vor  Tid  ikke  tør  spotte,  erklæredes  derfor  slige  Udgifter 
for  unødvendige  eller  ligefrem  farlige.  Alt  blev  da  ved  det  gamle, 
og  man  uddrog  ingen  Lærdom  af  de  gentagne  Uheld. 

Ogsaa  Begivenhedernes  Gang  følger  imidlertid  deres  Slut- 
ningsmaade. Det  var  i  Kraft  af  denne,  at  Fjenden  Aar  1657 
og  1658  i  en  Haandevending  erobrede  Landet  og  for  Kron- 
borgs Vedkommende  tvang  danske  Fanger  til  at  udføre  de  nød- 
vendige Fæstningsarbejder,  som  hidtil  kun  havde  været  til  paa 
Papiret. 

Enhver  kan  forstaa,  hvor  tung  denne  Tid  maatte  falde  Ole 
Stenvinkel.  Selv  om  han  ikke  —  som  Sagnet  siger  —  tidligere 
forgæves  har  leveret  Tegning  til  Udvidelse  af  Kronborgs  Fæst- 
ning, saa  kendte  han  dog  som  dansk  Ingeniør  tilfulde  dens  Svag- 
hed. Han  vidste,  hvor  farlig  den  Nærhed  var,  hvori  Helsingør 
var  kommen  til  Fæstningen,  idet  Grønnehave  efterhaanden  var 
bleven  fyldt  med  grundmurede  Bygninger.  I  dækkede  Stillinger 
kunde  Fjenden  herfra  paa  nært  Hold  skyde  Mure  og  Slot  søn- 
der og  sammen.  Og  hvad  skulde  det  hjælpe,  at  han  nu  i  sidste 

Øjeblik  var  bleven  sendt  derned  for  at  opføre  „to  Hovedvær- 
ker" ?  Sligt  lod  sig  ikke  udføre  hverken  i  Løbet  af  et  Par  Dage 
eller  et  Par  Uger.  Før  Kommandanten  havde  faaet  Tid  til  at 
nedrive  Byens  nærmeste  Bygninger,  endsige  til  at  opføre  ny 
Skanser,  stod  Fjenden  der  og  lod  sit  Skyts  spille  paa  det  mest 
udsatte  Punkt,  det  sydvestre  Taarn. 

Det  gik,  som  man  kunde  vente.  Der  behøvedes  ikke  en  svag 
og  befippet  Kommandant  for  at  hidføre  det  uundgaaelige.  Fæst- 
ningen blev  erobret,  og  tre  Uger  efter  at  Belejringen  var  be- 
gyndt, blev  Dannebrog  strøget,  og  svenske  Kanoner  spærrede 
Adgangen  til  Sundet. 

De  andre  Fanger  kunde  overgive  sig  til  deres  Sorg,  deres 
Frygt  for  Følgerne,  deres  Glæde  over  foreløbig  at  være  i  Sik- 
kerhed. For  Ole  Stenvinkel  derimod  oprandt  nu  den  haardeste 
Prøvelsestid.  Som  Ingeniør  blev  han  straks  tagen  i  Brug  og 
tvungen  til  at  arbejde  paa  selve  Kronborg,  rydde  det  bebyggede 
Jordsmon,  udvide  Fæstningsværkerne,  kort  sagt  udføre  alt  det 
for  Fjenden,  som  han  i  bedre  Dage  havde  haabet  at  udføre  for 
sit  Fædreland.  At  det  under  disse  Forhold  har  kogt  i  ham,  og  at 
han  var  villig  til  ethvert  Forsøg,  koste  hvad  det  vilde,  paa  at  til- 
bagevinde Kronborg,  er  let  forstaaeligt. 

Dette  forudsatte  ogsaa  Frederik  den  Tredje.  Da  den  første 
Fare  for  København  var  omme,  da  Obdam  var  brudt  igennem 
Sundet,  og  Stormen  paa  København  afslaaet,  sendte  Kongen 
hemmelig  Bud  med  den  trofaste  Hans  Rostgaard  til  Stenvinkel 
og  opfordrede  ham  til  at  være  behjælpelig  ved  Slottets  Tilbage- 
erobring. Underhandlingerne  lededes  med  stor  Snildhed.  Rost- 
gaard sejlede.  Svenskerne  uafvidende,  ved  Nattetid  til  Køben- 
havn og  tilbage  igen  medbringende  Kammerjunker  Trolle,  som 
derpaa  forklædt  som  Rostgaards  Tjener  med  en  Kurv  Frugt  paa 
Armen  gik  efter  ham  blandt  Arbejderne  paa  Kronborgs  Fæst- 
ningsværker, hvor  han  fik  Lejlighed  til  i  Kongens  Navn  at  op- 
fordre Stenvinkel  til  Forsøget. 

Da  denne  havde  lovet  sin  Bistand,  gik  Trolle  til  en  engelsk 
Oberst  Hutchinson,  der  for  Tiden  opholdt  sig  i  Helsingør  med 
sine  Folk  og  tidligere  havde  tilbudt  Carl  Gustav  sin  Tjeneste, 

men  ikke  var  bleven  antagen.  Ogsaa  denne  viste  sig  villig,  og 
dermed  var  de  to  Hovedmænd  for  Planens  Iværksættelse 
vundne. 

De  nærmere  Aftaler  blev  siden  trufne  i  Toldskriver  Mikkel 
Hansens  Hus  i  Helsingør,  hvor  Præsten  i  Birkerød,  Henrik 
Gerner  (Fig.  73  og  74),  ifølge  kongelig  Befaling  mødte,  da  han 
som  særlig  kyndig  i  Engelsk  fra  den  Tid,  han  som  ung  havde 
studeret  i  Oxford,  lettest  kunde  underhandle  med  Hutchinson. 


Fig.  73.   Birkerød  Kirke  paa  Sjælland. 


Saavel  denne  som  Stenvinkel  blev  derpaa  af  Kongen  forsynede 
med  de  fornødne  Pengemidler  til  Planens  Udførelse.  Hutchin- 
sons  Søn  sendtes  som  Gidsel  til  København,  og  som  det  lader, 
lykkedes  det  hemmelig  at  faa  sendt  nogle  paalidelige  Artillerister 
fra  København  til  Helsingør,  hvilke  i  givet  Øjeblik  kunde  paa- 
tage sig  at  betjene  det  erobrede  Kronborgs  Kanoner. 

Planen  var  snildt  anlagt.  Hans  Rostgaard  (Fig.  75)  skulde 
efter  Sædvane  tilsige  Bønderne  til  at  køre  Brændsel  til  Kron- 
borg og  sørge  for,  at  en  af  dem  fik  sin  Vogn  til  at  gaa  itu  midt 
paa  Vindebroen,   hvorved  Besætningen  hindredes  i,   hvis  der 

mærkedes  Uraad,  i  Tide  at  trække  Broen  op.  Ved  den  derved 
fremkaldte  Standsning  skulde  Bønderne  stimle  sammen,  hver 
især  bevæbnet  med  Spyd  under  Kappen.  Samtidig  skulde  Sten- 
vinkel ile  til  med  sine  danske  Arbejdere,  der  ligeledes  var  be- 
væbnede, og  i  Forening  skulde  de  derpaa  angribe  Vagterne  og 
overrumple  Slottet, 

understøttede  af 
Hutchinson  i  Spid- 
sen   for    hans    300 
Mand,  der  holdtes  til 
Rede  i  Helsingør. 

Planens  Mangel- 
fuldhed laa  i,  at  saa 
mange  nødvendigvis 
maatte  være  indvie- 
de deri.  Og  dog  lyk- 
kedes det  mærkelig 
nok  at  bevare  Tavs- 
heden blandt  de 
egentlige  Deltagere. 
Det  skæbnesvangre 
Skær,  hvorpaa  Ud- 
førelsen skulde 
strande,  lurede  et 
Sted,  hvor  man  ikke 
havde  haft  Grund  til 
at  vente  det. 

En    ung    Student 
i    Helsingør    havde 

faaet  Nys  om  Anslaget  og  kunde  af  Glæde  derover  ikke  styre 
sin  Lyst  til  at  optræde  som  vel  underrettet.  Han  skrev  til  en 
Ven  i  København  og  meldte  ham,  hvad  han  vidste  —  en  util- 
givelig Ubesindighed,  naar  man  erindrer,  at  København  endnu 
var  indesluttet  af  Fjenden,  og  Breve  kun  med  største  Forsigtig- 
hed kunde  smugles  derind.  Brevet  faldt  i  Svenskernes  Hænder. 
Efter  Sigende  blev  det  fundet  af  en  svensk  Rytter  ved  Stranden, 


Fig.  74.   Henrik  Gerner. 
(Maleri  i  Kirken  i  Birlcerød.) 

hvor  det  drev  op,  løsrevet  fra  den  Sten,  som  Overbringeren,  da 
han  blev  forfulgt,  havde  bundet  det  til,  for  at  det  skulde  gaa  til 


Fig.  75.   Ridefoged  og  Amtsforvalter  Hans  Rostgaard  med  sin  første  og  anden  Hustru. 
(Maleri  af  Henrik  Ditmar  i  Set.  Olai  Kirke  i  Helsingør.) 

Bunds.  Brevet  blev  bragt  til  Carl  Gustav,  og  hermed  var  hele 
Planen  røbet. 

Nu  gik  det  ud  over  de  ulykkelige  Medvidere.  Stenvinkel  og 

Gerner,  hvis  Navne  synes  at  have  været  nævnte  i  Brevet,  blev 
øjeblikkeHg  fængslede.  Derimod  lykkedes  det  Hutchinson  at 
undkomme,  medens  Rostgaard  i  Tillid  til,  at  han  ikke  var  om- 
talt i  Brevet,  havde  Dristighed  til  at  lade  som  intet  og  endnu  en 
kort  Tid  blive,  hvor  han  var. 

Den,  paa  hvem  Svenskerne  med  Rette  blev  mest  opbragte, 
var  Stenvinkel.  Ikke  uden  Grund  betragtede  de  ham  som  væ- 
rende i  svensk  Tjeneste  og  hans  Handling  altsaa  som  simpelt 
Forræderi.  Han  har  selv  søgt  at  bortforklare  dette  ved  at  skyde 
sig  ind  under,  at  han  ikke  havde  modtaget  noget  formeligt  Be- 
stallingsbrev  fra  Carl  Gustav,  saa  at  han  altsaa  endnu  stod  i 
dansk  Tjeneste.  Det  er  dog  næppe  troligt,  at  Svenskerne  skulde 
have  brugt  ham  saa  meget,  som  de  gjorde,  uden  at  have  afkræ- 
vet ham  i  det  mindste  et  mundtligt  Troskabs-Tilsagn.  Om  han 
har  haft  Grund  til  at  betegne  dette  som  aftvunget,  bliver  et  andet 
Spørgsmaal. 

Hans  Handling  var  med  eet  Ord  af  den  Natur,  at  hver  af  Par- 
terne med  fuld  Føje  maatte  dømme  ham  stik  modsat.  Med  lige 
Ret  vilde  han  blive  henrettet  i  Helsingør  og  belønnet  i  Køben- 
havn. 

Han  befandt  sig  imidlertid  uheldigvis  i  Helsingør.  Der  var 
intet  Hensyn  at  tage,  og  han  blev  derfor  lagt  paa  Pinebænken 
for  at  aftvinges  en  Tilstaaelse  om  Medviderne.  Men  paa  dette 
Punkt  viste  Ole  Stenvinkel  sig  fra  den  mest  heltemodige  Side. 
Trods  alle  Pinsler  var  han  ikke  at  formaa  til  at  angive  nogen. 
De  100  Dukater,  som  han  fandtes  i  Besiddelse  af  og  havde  faaet 
af  Hans  Rostgaard,  paastod  han  vedblivende  at  have  modtaget 
af  en  ham  ubekendt  dansk  Adelsmand.  Da  man  saaledes  ingen 
Vegne  kunde  komme  med  ham,  besluttede  man  tilsidst  at  lade 
Dødsdommen  udføre.  Henrik  Gerner  derimod,  dermed  samme 
Heltemod  havde  udholdt  sine  Pinsler  uden  at  tilstaa,  benaade- 
des,  kort  før  han  skulde  henrettes. 

En  af  de  sidste  Dage  i  Juli  Maaned  1659  førtes  Ole  Sten- 
vinkel, bagbunden  og  omgiven  af  svenske  Soldater,  gennem 
Helsingørs  Gader.  En  tung  Vandring,  maaske  dog  haardest  for 
hans  Søn,  der  fulgte  med  Faderen  lige  til  den  Port,  der  kaldtes 

„Svingelen",  den  sydligste  i  Helsingør.  Uden  for  denne  over- 
gaves Ole  Stenvinkel  til  Bøddelen,  som  afhuggede  hans  Hoved  og 
derpaa  delte  hans  Krop  i  fire  Parter,  der  blev  satte  paa  Stejle  i 
hvert  af  Byens  fire  Hjørner.  Hovedet  sattes  paa  en  Stage.  Der 
fortælles,  at  en  engelsk  Matros  siden  klavrede  op  ad  Stangen 
og  kyssede  det  afhuggede  Hoved  med  de  Ord:  „Gode  Herre, 
Du  var  sandelig  en  trofast  dansk  Mand."  Før  han  naaede  til  Jor- 
den igen,  blev  han  dræbt  af  to  tililende  Svenskere. 

Hvad  Ole  Stenvinkel  havde  tilsigtet,  gik  i  Opfyldelse  om 
end  ad  anden  Vej,  end  han  havde  tænkt  sig.  I  Følge  Fredslut- 
ningen i  København  overdroges  i  næste  Juli  Maaned  (18de  Juli 
1660)  Kronborg  til  Frederik  den  Tredje.  Den  første,  som 
tænkte  paa  Ole  Stenvinkel,  var  Hans  Rostgaard,  der  skyldte 
hans  Standhaftighed,  at  han  ikke  var  bleven  opdaget  og  hen- 
rettet som  han.  Han  indgik  med  et  Andragende  til  Kongen  om, 
at  Liget  maatte  nedtages  og  hæderlig  begraves.  Frederik  den 
Tredje  udstedte  straks  en  Befaling  om,  at  der  skulde  vises  det 
al  mulig  Ære. 

Den  4de  September  1660  bevægede  sig  et  nyt  Tog  igennem 
Helsingør  ned  mod  „Svingelen".  Det  var  Byens  Borgere  og  den 
afdødes  Venner,  der  kom  for  at  nedtage  Resterne  af  hans  Lig. 
I  Følge  gammel  Overtro  maatte  kun  Bøddelen  berøre  Stejlen, 
enhver  anden  blev  besmittet.  Men  her,  hvor  det  gjaldt  at  hædre 
den  afdøde  trods  Stage  og  Stejle,  lagde  Byfogden  selv  Haanden 
derpaa  og  opsamlede  egenhændig  Resterne  af  hans  Ben.  De 
førtes  derpaa  til  indviet  Jord  og  begravedes  paa  St.  Hans'  Kirke- 
gaard i  Helsingør. 

Ole  Stenvinkel  hører  til  de  tragiske  Skikkelser  i  vor  Historie, 
der  ikke  naaede  at  høste,  som  de  havde  saaet.  Han  stræbte  efter 
at  redde  sit  Fædreland  ved  at  befri  dets  vigtigste  Fæstning.  Hans 
Lod  blev  at  dø  blandt  Fjender,  pint,  forhaanet  og  forbandet  som 
en  Forræder.  Danmark  skylder  ham  sin  Tak,  han  fortjener  at 
mindes  som  en  af  de  Sønner,  der  har  ofret  mest  for  det. 

Hans  Minde  hædres  maaske  bedst  ved  efter  Evne  i  Tide  at 
sørge  for,  at  Ofre  som  hans  ikke  paany  bliver  nødvendige. 


V 

KØBENHAVNS  FORSVAR 
1658—60 


Troels-Lund:   Historiske  Forlællinger  VIII 


1 

KØBENHAVNS  Belejring  1658—60  er  en  af  de  Begivenheder, 
hvorved  Danskes  Tanker  ofte  dvæler.  Og  med  Rette.  Thi 
hint  navnkundige  Forsvar  reddede  ikke  blot  vort  Fædrelands 
Bestaaen,  men  blev  ved  den  Kraft,  som  her  var  sat  ind,  et  Vende- 
punkt i  vort  Folks  Historie.  Virkningerne  af,  hvad  hine  Dage 
medførte,  spores  i  afgørende  Træk  endnu  Aarhundreder  efter. 

Men  ogsaa  om  vore  Dages  Spørgsmaal  giver  Begivenhederne 
Svar.  For  enhver,  der  kan  læse  i  Historien  uden  at  lade  sig 
blænde  af  det  Udfald,  som  nu  ethvert  Barn  kender,  staar  vore 
Dages  Tvivl  og  Indvendinger  skrevne  med  tydelig  Skrift  i,  hvad 
dengang  foregik.  Thi  det  Spørgsmaal,  der  forelagdes  hin  Tid  til 
Afgørelse,  var  jo  det  samme,  som  Nutiden  drøfter:  Betyd- 
ningen af  Københavns  Befæstning.  Det  skulde  blot  afgøres 
ikke  med  Ord  —  hverken  i  Forsvarskommission,  ved  Folke- 
afstemning eller  ved  Rigsdagsbeslutning  —  men  simpelthen  med 
Liv  og  Blod  og  i  klar  Bevidsthed  om,  at  hermed  afgjordes  Fol- 
kets Selvstændighed  og  fremtidige  Tilværelse.  Og  om  nogen- 
sinde ellers  gjaldt  det  dengang:  „Hvad  kan  det  nytte?"  Thi 
alle  de  Mangler,  som  man  har  ment  i  vore  Dage  at  kunne  forud- 
sætte ved  Københavns  Forsvar,  var  dengang  ikke  blot  tænkt, 
men  virkelig  tilstede. 

Lad  os  et  Øjeblik  betragte  Forholdene,  som  de  var,  og  det  vil 
vise  sig,  at  Nutids  Udtryk  næsten  med  Nødvendighed  lægger 
sig  paa  Læben.   Det  var  ikke  lykkedes  Flaaden  at  dække 

Sjælland.  Den  laa  utiltaklet  ved  København,  da  Fredsbrudet 
skete.  Landgangen  foregik  i  dybeste  Fred,  uventet  og  uhindret, 
ved  Korsør.  Fjendens  Skibe  laa  allerede  fuldt  rustede  og  i  over- 
legent Antal  udfor  København  næsten  samtidigt  med,  at  Angrebs- 
hæren  stod  udenfor  Hovedstaden.  Der  var  derfor  ikke  Tale 
om  at  kunne  føre  Tropperne  fra  Jylland  og  Fyen  til 
København.  End  ikke  de  spredte  Afdelinger,  der  laa  i 
Kantonnement  paa  Sjælland,  naaede  til  Byen.  En  Afdeling 
Gønger  (Soldater  fra  Gøngeherred  i  Skaane),  som  laa  paa  Fre- 
deriksborg, slap  vel  til  København,  men  de  fleste  andre  blev  af- 
skaarne.  Byens  Styrke  af  virkelige  Soldater  var  foruden  disse 
Gønger  kun  700  Mand  af  Fodgarden,  halvt  saa  mange  Ryttere 
og  en  halvfjerdehundrede  Mand  af  alle  mulige  Slags  Regimenter, 
ialt  omkring  2000  Mand. 

Og  saa  Fæstningsværkerne!  Rent  bortset  fra,  at  de  var  i  en 
forfalden  og  delvis  ufuldendt  Stand,  var  de  meget  for  fjernt- 
liggende og  vidtstrakte.  For  at  forstaa  dette  maa  det  erin- 
dres, at  København  dengang  var  ringere  i  Folketal  end  Aarhus 
eller  Odense  nutildags.  Og  dog  havde  man  dristet  sig  til  for  ikke 
længe  siden  at  udvide  Voldene,  flytte  Fæstningslinjen  fra,  hvor 
den  tidligere  løb  —  langs  den  nuværende  Gothersgade,  Grønne- 
gade, Ny  Østergade — ^  langt,  langt  ud,  saaat  ikke  blot  det  tidligere 
Lystslot  udenfor  Byen,  Rosenborg,  nu  kom  til  at  ligge  bag  ved 
dem,  men  ogsaa  den  fjerne  Somandsby  Nyboder.  Kom  saa  her- 
til, at  kort  forinden  var  anlagt  den  nye  Bydel  ovre  paa  Amager, 
Christianshavn,  ligeledes  omgiven  af  vidtstrakte  Volde,  saa  vil 
det  forstaas,  at  Hovedstaden  nu  skulde  forsvare  Fæstningsværker, 
der  indesluttede  et  Rum,  langt  større  end  den  egentlige  gamle  By. 
Og  fra  Søsiden  laa  denne  nye  Tvillingstad  blottet,  ikke  alene  ud 
mod  Kallebodstrand,  men  især  med  hele  sin  aabne  Side  ud  imod 
Sundet,  ligefra  den  nuværende  Toldbod  ned  til  Hallandsaas  (Kon- 
gens Nytorv).  Omstaaende  Kort  (Fig.  76),  der  har  været  i  svensk 
Eje,  giver  et  ret  klart,  om  end  overdrevet  Indtryk  af  Koben- 
havns Befæstning  1658.  Dels  er  nemlig  de  gamle  indre  Volde 
her  bibeholdte,  som  havde  adskilt  Byen  fra  de  nys  inddragne 
Grundstrækninger.    Men  disse  Volde,  der  kunde  have  afgivet 

Støtte  som  et  indre  Ringværn,  var  allerede  for  en  stor  Del  ned- 
revne 1658.  Dels  er  de  nye  Volde  med  det  paabegyndte  St.  Annæ 
Kastel  angivne  som  fuldt  færdige,  hvad  de  ikke  var. 

Og  Provianteringen.  Med  den  saae  det  alt  andet  end  lovende 
ud.  Fjenden  var  landet  i  August.  Men  efter  Datids  Forhold  slap 
alle  Beholdninger  op  netop  henad  den  Aarstid.  Staten  som  alle 

Fig.  76.   Kort  over  København  omtrent  1650. 
(Efter  Pufendorf:  res  gestæ  Caroli  Gustavi.) 


private  Familjer  var  beregnet  paa  Aars-Forsyning,  og  det  var 
just  nu  paa  Hældingen  for  enhver,  høje  og  lave.  Thi  først,  naar 
Kornet  var  inde.  Slagtningen  igang  og  Sommerfisken  tørret,  sam- 
lede Hovedstaden  i  Forraad,  hvad  den  skulde  fortære  i  det  føl- 
gende Aar. 

Under  alt  dette  endelig  en  Regering,  der  ikke  forstod  sig  paa, 
hvad  der  burde  gøres  for  med  blot  fredelige  Midler  at  fremme 
Landets  Nevtralitet.   En  Regering,  der  savnede  hvert  Syn  for, 

at  en  Besættelse  af  København  ved  Fjenden  skulde  kunne  være 
en  Sikring  af  Danmark  mod  Datidens  store  Sømagt,  Hollæn- 
derne, der  krævede  fri  Fart  til  Østersøen.  En  kortsynet  Konge, 
der  ikke  kunde  begribe,  at  det  eneste  forstandige  under  saadanne 
Forhold  var  at  opgive  alt  og  forlægge  Regeringens  Sæde  til  Norge, 
men  halsstarrig  holdt  paa  at  ville  blive  og  forsvare  sin  Hoved- 
stad. 

—  Og  desuagtet,  desuagtet  gik  det  godt. 

Men  hvorfor,  og  hvorledes?  Ja  dette  er  et  af  de  Punkter,  hvor 
det,  saa  underligt  det  end  lyder,  er  allervanskeligst  at  blive  sam- 
tidig med  Begivenhederne.  Thi  vi  kender  alle,  hvad  der  foregik, 
har  lært  det  i  Skolen  og  maaske  med  Færdighed  kunnet  gøre 
Rede  derfor  ved  en  Eksamen.  Karl  Gustaf  stormede  ikke 
straks;  saa  kom  en  hollandsk  Flaade  os  til  Hjælp,  og  sluttelig, 
da  Hovedstormen  foretoges,  var  Planen  bleven  røbet,  og  An- 
grebet afsloges  med  Tapperhed.  Saaledes  lyder  de  tørre  Ord; 
visne,  hengemte  Planter  uden  Saft  og  Farver. 

Men  Virkeligheden  selv,  den  havde  den  Tilsætning,  som  gav 
den  sin  egentlige,  levende  Kraft:  en  hel  Befolknings  faste  Be- 
slutning om  at  ville  holde  ud.  Det  er  denne,  som  naar  Udfaldet 
er  bekendt,  saa  let  glemmes  og  viger  for  de  enkelte  Held,  der 
tilsmilede  de  belejrede.  Men  den  genfornemmes  atter,  hvergang 
man  tydeligt  stiller  sig  for  Øje  de  dagligdags,  tunge,  opslidende 
Tryk,  som  den  formaaede  at  bære. 

Lad  os  da  istedetfor  at  dvæle  ved  de  korte  Øjeblikke  under 
Belejringen,  hvor  en  let  forstaaelig  Begejstring  greb  alle,  søge 
at  forestille  os,  hvordan  Livet  saae  ud  i  de  lange  Mellemtider, 
hvor  det  gjaldt  om  sejgt  at  holde  ud,  finde  sig  i  et  Utal  af  Savn 
og  forfrossen,  sulten  og  forvaaget  frejdig  holde  Modet  oppe. 

Det  var  maaske  let  hin  Augustdag  alle  som  een  at  sværge  at 
ville  forsvare  sig  til  det  sidste.  Men  allerede  Dagen  efter,  og  den 
næste  igen  og  saa  fremdeles  var  det  dog  noget  andet,  dødtræt 
ved  det  uvantejordarbejde,  sat  paa  smal  Kost,  Dag  og  Nat  lænket 
til  sin  lille  Plet  af  Volden,  alligevel  at  bevare  Humøret.  Det  var 
maaske  raskt  nok  i  Udfald  med  Gyldenløve  (Fig.  77)  eller 
Schack  (Fig.  78)  som  en  Storm  at  komme  over  Fjenden,  hugge 

Fig.  77.   Ulrik  Christian  Gyidenløve,  Søn  af  Christian  IV  og  Vibeke  Kruse. 
(Maleri  af  Abraham  W'uchters,  Rosenborg.) 

ned  derude,  hvor  Frihedsstøtten  nu  staar,  ødelægge  Løbegravene 
og  saa  i  en  Fart  tilbage  til  Løngangen  ved  Vesterport,  naar 
Undsætningen  kom  sprængende  fra  Valby.  Men  værre  blev  det 
straks,  da  Udfaldene  ikke  længere  altid  lykkedes,  men  man  oftere 

faldt  i  Baghold,  og  da  den  første  rigtig  nedslaaende  Efterretning 
kom  om,  at  Kronborg  den  6.  September  var  erobret. 

Nu  var  det  ikke  Leg  længere,  men  knugende  Alvor,  da  Fjen- 
den havde  faaet  svært  Skyts  fra  Kronborg,  anlagt  sine  Batterier 


Fig.  78.  Hans  Schack. 
(Maleri  af  Abraham  \X'uchters,  paa  Frederiksborg.) 

tæt  ind  paa  Volden  —  omtrent  der,  hvor  Hoved-  og  Nordbane- 
gaarden  nu  ligger  —  og  Dag  og  Nat  sm.ældede  løs,  saa  det  lysnede 
blandt  Mandskabet  paa  Volden.  Helmers  Taarn,  hvoraf  Resten 
endnu  staar,  blev  gennemhullet,  og  hele  den  bagved  liggende 
Bydel  indviet  til  Luerne.  Nu  skred  Ødelæggelsesværket  sikkert 

Og  uimodstaaeligt  fremad;  det  maatte  kunne  udregnes,  naar 
Fjenden  endelig  sejrrig  skulde  bestige  Volden. 

Den  18.  September  var  den  voldsomme  Skydning  paa  nært 
Hold  begyndt,  og  med  faa  Afbrydelser  varede  den  ved  lige  til 
den  29.  Oktober.  I  fyrretyve  Døgn  skræmmedes  de  belejrede 
idelig  op,  hvert  Øjeblik  ventedes  en  Storm.  Og  det  var  kun  ned- 
slaaende  Nyheder,  der  afbrød  Ensformigheden,  som  da  Fjenden 
den  8.  Oktober  erobrede  Amager  og  hermed  tilintetgjorde  Byens 
Spisekammer,  eller  da  Frederik  III  selv  gav  Befaling  til  at 
nedrive  alle  Husene  lige  fra  Vesterport  til  Helmers  Skanse. 
Kun  nødig  skred  man  dertil,  da  de  var  beboede  af  Smaakaars- 
folk,  og  en  Mængde  Kvinder  og  Børn  herved  blev  husvilde, 
men  man  havde  Tømmeret  i  Husene  behov  til  Palissader  paa 
den  foranliggende,  stærkt  medtagne  Vold. 

Endelig  lysnede  det,  da  Efterretningen  kom  om,  at  den  hol- 
landske Flaade  laa  i  Hornbæk-Bugten.  Alles  Tanker  i  Byen  som 
udenfor  vendte  sig  mod  Nord  og  kredsede  om  det  afgørende 
Spørgsmaal:  Vil  den  naa  igennem  Sundet?  Karl  Gustaf(Fig.79) 
ilede  til  Kronborg  for  selv  at  lede  Beskydningen;  ved  Helsing- 
borgs Havn  var  opkastet  Batterier,  og  den  svenske  Flaade  laa 
Syd  for  begge  Flankestillinger  for  at  spærre  Vejen.  Den  29.  Ok- 
tober hørtes  i  København  fra  Kl.  8  om  Morgenen  Drønene  af 
Skuddene,  indtil  det  endelig  henad  Kl.  3  atter  stilnede  af.  Det 
var  den  morderiske  Kamp,  der  var  bleven  ført,  Tærningspillet, 
om  København  skulde  bukke  under  for  Hungersnød  eller  ej. 

Hvilken  Jubel,  da  man  henimod  Aften  opdagede  de  forreste 
hollandske  Skibe,  Førselsskibene,  der  midt  under  Slaget  havde, 
seet  Lejlighed  til  at  knibe  useet  ind  under  den  svenske  Kyst  og 
slippe  ud  af  Ilden.  Som  første  Mand,  der  gik  fraborde,  meldte 
Christoffer  Gab  el  (Fig.  80)  Kongen  om  den  dyrekøbte  Sejr. 
Og  den  syntes  at  skulle  blive  vidtrækkende.  Thi  næste  Morgen 
saae  man  med  glad  Forbavselse  fra  Volden,  at  Fjendens  Værker 
var  forladte.  Ingen  i  Løbegravene,  ingen  i  Skanserne,  først  langt 
ude  ved  Valby  Bakke  holdt  de  fjendtlige  Ryttere. 

Det  var  et  Befrielsens  Suk,  der  lød.  Glædessalver  fyredes  fra 

Volden.  Man  listede  sig  ud,  først  enkeltvis,  saa  i  store  Skarer 
og  besaae  Værkerne,  Lejren,  der  saa  pludselig  var  bleven  for- 
ladt, hvor    der  endnu  stod  Kvæg  og  Bohave  efterladt  i  Skyn- 
dingen.  Alt   var 
Feststemning 
paa    Søndagen 
den  31.  Oktober. 
For  første  Gang 
siden  den  9.  Au- 
gust   aandede 
man  atter  frit,  og 
atter  hørte  man 
den  gamle,  vel- 
kendte   Lyd    af 
ringende  Kirke- 
klokker og  Hel- 
ligaands  Kirkens 
Sangværk.  Dette 
lille,  fredelige 
Træk  gjorde  et 
overordentligt 
Indtryk.    I   hele 
Mellemtiden 
havde     Klok- 
kerne  tiet  eller 
kun  tjent  til  Al- 
larmtegn. 

Man  drømte 
sig  fri;  og  dog 
var  der  saa  langt 
igen.  En  over- 
hængende Fare  var  blot  overstaaet,  men  Faren  selv  var  derfor 
ikke  omme.  Atter  lagde  sig  Belejringens  Tryk  over  Byen,  thi 
selv  om  Fjendens  Hovedkvarter  nu  var  i  Brønshøj,  bag  Skanser 
fra  Bellehøj  til  Bispebjerg  Bakke,  begyndte  dog  snart  den  gamle 
Følelse  af  Usikkerhed  og  Udsigt  til  Angreb  at  indfinde  sig. 


Fig  79.  Karl  X  Gustaf. 
(Efter  samtidigt  Stik.) 

Og  nye  Farer  kom  til.  Vel  havde  Hollænderne  medbragt  Pro- 
viant, men  ogsaa  mange  nye  Munde  at  mætte.  Der  maatte  frem- 


Fig.  80.  Christoffer  Gabel. 
(Efter  Maleri  paa  Frederiksborg.) 


deles  spares  paa  Levnedsmidler,  da  den  ugunstige  Aarstid  stun- 
dede til.  Vel  kunde  Vagttjenesten  paa  Volden  slappes  noget,  de 
hollandske  Soldater  overtog  derhos  en  Del  deraf.  Men  hvor 

skulde  alle  de  uformuende  unge  Mænd,  Studenter,  Handels- 
betjente, Haandværkere,  nu  da  de  havde  faaet  noget  mere  fri, 
vende  sig  hen?  Deres  Bolig  var  maaske  nedbrændt  eller  øde, 
al  Virksomhed  og  Erhverv  afskaaret,  kun  Udsigt  til  Sult  i  et 
mørkt  og  koldt  Kammer.  Ligefrem  af  Nød  maatte  da  mange  atter 
bede  om  at  tages  i  Tjeneste,  enten  blandt  de  Danske  eller  som 
hvervede  blandt  Hollænderne. 

Hertil  kom  endelig  en  ny  og  farlig  Fjende,  Frosten.  Den  kolde 
Aarstid  var  begyndt.  I  luvslidt  Dragt  gjaldt  det  nu  om  at  trampe 
sig  varm  om  Dagen  paa  Volden;  og  langt  værre  blev  det  i  de 
lange,  iskolde  Nætter,  naar  Blæsten  bidende  strøg  ind  over  For- 
stadstomterne, hvor  ingen  Bolig,  ingen  levnet  Have  eller  Træ 
længere  tog  af.  I  slige  Nætter  var  den  brændende  Lunte  den 
sidste  Trøst.  Den  kunde  dog  kuldslaa  de  stivfrosne  Fingre,  og 
alt  eftersom  den  blev  kortere,  viste  den,  medens  Taarnuhrene 
tav,  hvor  Natten  skred.  Som  en  Student  siden  skrev: 

„Den  Lunte  var  vort  Sejerværk, 

Thi  man  ej  hørte  Klokke. 

Og  efter  den  maatt'  goden  Klærk 

Paa  Volden  staa  og  rokke. 

Jeg  holdt  det  ud  saamangen  Nat 

Vel  i  tre  stærke  Stunde, 

Af  Kuld  og  Hunger  saa  format 

At  jeg:  ,Hvem  der!"  knap  kunde". 

Nøden  gjorde  dog  opfindsom,  Efterhaanden  som  Kulden  tog 
til,  voksede  en  ganske  egen  Art  af  Boliger  op  i  og  ovenpaa 
Volden.  Snart  var  det  Huller  ind  i  Voldsiden,  stundom  forede 
med  Mursten,  ja  forsynede  med  Ildsteder,  lutter  reddede  Sager 
fra  de  nedbrændte  Forstæder.  Snart  var  det  Skilderhuse  eller 
fantastiske  Hytter,  sammensatte  af  Brædter  og  Træstumper  hist 
og  her  fra,  med  Plads  til  flere  til  fælles  Varme. 

Langsomt  sneg  Tiden  sig  hen.  Men  for  hver  Dag,  der  gik, 
kom  en  Fare  nærmere,  hvis  Rækkevidde  man  knap  turde  gøre 
sig  klar.  Hvad  skulde  der  blive  af  Byen,  hvis  Frosten  slog  Bro 
og  forvandlede  Kallebodstrand  og  Sundet  til  aaben  Landevej 
midt  ind  i  Byens  Hjerte?  Og  Frosten  kom  tidlig  og  med  Styrke 

Fig.  SI .   Niels  Juel. 
(■Efter  A\aleri  paa  Ledreborg.) 


det  Aar.  En  ny  Form  for  Vagttjeneste  maatte  da  indføres,  mere 
pinlig  end  den  paa  Volden.  Der  maatte  holdes  Vagt  og  hugges 
Vaager  ikke  blot  omkring  de  to  Orlogspramme,  der  laa  som 
Værn  i  Kallebodstrand  og  i  Sundet  udfor  Kalkbrænderiet,  men 
en  hel  lang  Linje  uden  om  Byens  Søside.   Det  var  et  trælsomt 

Arbejde  for  Niels  Juel  (Fig.81)  og  hans  Baadsmænd.  At  ogsaa 
Stadsgraven  maatte  holdes  aaben,  fulgte  af  sig  selv.  Og  der 
maatte  passes  strengt  paa  overalt,  thi  hyppigere  og  hyppigere 
blev  nu  de  natlige  Angreb. 


Hin  Befolkning  vilde  kun  lidet  have  lignet  sine  Efterkommere 
ved  Dybbøl,  hvis  den  ikke  midt  under  al  Fare  og  Nød  engang 
imellem  havde  skaffet  sig  en  glad  Stund  og  haft  en  Spøg  til- 
overs. Ikke  blot  veksledes  der  til  daglig  mangen  Spas  mellem 
Hyttenaboerne  paa  Volden,  men  stundom  antog  det  hele  et  mere 
fælles  og  almindeligt  Præg,  som  f.  Eks.  Juleaften,  da  man  be- 
stemte sig  til  at  holde  Fest.  Skralt  var  det  med  Forberedelserne, 
thi  det  kneb  for  alle  med  Brændsel  og  Lys  og  for  de  allerfleste 
med  den  simpleste  Føde.  Tilmed  søgte,  som  let  forstaaeligt  var, 
mange  just  paa  denne  Aften  ned  i  Byen  til  deres  Hustruer  og 
Børn  eller  Mødre  og  Sødskende  for  at  samles  med  disse. 

Da,  netop  som  man  efter  fattig  Lejlighed  skulde  til  at  holde 
Fest,  klemtede  Stormklokkerne,  Allarmtrommerne  gik.  Nødskud 
dundrede  fra  Volden,  og  alle  ilede  til  deres  Poster.  Det  var  over 
Isen  paa  Kallebodstrand,  at  Angrebet  forsøgtes.  Derfor  fyredes 
der  med  Granater  baade  fra  Batterierne  ved  Løngangen  og  Bryg- 
huset og  fra  de  to  Skibe  i  Kalleboderne,  „Højenhald"  nærmest 
Byen  og  Prammen  længere  ude,  „Svinetruget",  som  Svenskerne 
kaldte  den.  For  at  hindre  Fjenden  i  at  liste  sig  ind  i  Mørke, 
tændtes  alle  Bavnerne  ligefra  Christianshavns  Vold  forbi  Kø- 
benhavns Slot  og  langs  Volden  nordpaa  helt  ud  til  Sundet.  Flam- 
merne fra  Tjæretønderne  kastede  Skin  ud  over  Isen  og  Sne- 
markerne og  Genskin  op  ad  Slottets  gamle  Mure,  lysende  mod 
Nørreport  med  dens  underlige  Taarn  og  det  røde  Rosenborg, 
medens  Fruekirkes  høje  Spir  dunkelt  stod  mod  Nattehimlen. 

Da  Fjenden  var  opdaget  og  traf  Byen  beredt,  opgaves  atter 
Angrebet.  Men  for  de  belejrede  var  Julenadveren  forspildt.  Dog, 
Klokken  var  endnu  ikke  tolv,  der  var  jo  Tid  til  at  holde  den 

endnu.  Een  Indskydelse,  een  fælles  Tanke  greb  imidlertid  alle: 
Nu  burde  den  holdes  i  Fællesskab  paa  Volden.  I  Hast  slæbte 
Kvinder  og  Børn,  som  jo  ellers  var  udelukkede  fra  Fæstnings- 
værkerne, Mad  og  01  fra  de  afbrudte  Maaltider  i  Byen  op  paa 
Volden.  Nede  i  Voldhytterne  tændtes  Ild  under  Gryder,  og  snart 
raktes  varm  Grød,  dejlig,  dampende  Julegrød,  rundt,  og  01- 
skaalene  gik  mellem  dette  brogede  Selskab,  hvor  alle  var  lige. 
Luften  genlød  af  glade  Stemmer,  Mænds,  Kvinders  og  Børns, 
og  Fornøjeligheden  varede  ved  i  den  kolde  Vinternat,  indtil 
Julelysene  lidt  efter  lidt  sluktes,  idet  Bavnerne  paa  Volden  en 
foren  brændte  ud.  Saa  ejendommelig  storladen  en  Julefest  er 
aldrig  hverken  før  eller  siden  bleven  fejret  i  København. 

Befolkningen  kunde  vel  trænge  til  slig  en  kort,  glad  Stund. 
Thi  uformærkt  var  man  nu  gleden  ind  i  den  værste  Del  af  Be- 
lejringen, hvor  Afgørelse  hvert  Øjeblik  kunde  ventes.  I  disse 
mørke  Nætter,  hvor  det  frøs,  saa  at  hver  Vaage,  hugget  om 
Aftenen,  var  tillagt  til  Morgen,  og  den  faste  Is  laa  alentyk,  rede 
til  at  bære  baade  Kanoner  og  Rytteri;  i  disse  Nætter  med  Blæsi 
og  Snefog,  hvor  selv  kendte  Mænd  kunde  gaa  fejl  og  knap  se  en 
Alen  for  sig,  medens  der  maatte  spares  paa  Bavner  og  Mad,  kun 
ikke  paa  Arbejde  for  de  sultne,  forkomne,  forvaagede  Folk;  i 
disse  Nætter  stilledes  der  næsten  overmenneskelige  Fordringer 
til  de  belejredes  Pligtfølelse. 

Naar  Eftertiden  tænker  paa  hine  Dage,  saa  træder  altid  Storm- 
natten mellem  den  10.  og  11.  Februar  1659  i  Forgrunden,  hin 
stolte  Nat,  hvor  de  belejrede  høstede  Sejrens  Løn,  og  selv  den 
mest  forfrosne  glemte  Kulde  og  Sult  over  Øjeblikkets  Betyd- 
ning. Men  den  Nat  var,  trods  al  dens  Savn  og  Møje,  Børneleg 
mod  de  to  Maaneder,  der  gik  forud  med  deres  opslidende,  til- 
syneladende blot  unyttige  Anstrengelser.  Thi  uafbrudt,  saa  godt 
som  hver  Nat  allarmeredes  der  til  Kamp,  snart  hist,  snart  her. 
Bestandig  Skuffelser,  blotte  Drillerier,  men  af  den  Art,  der,  hvis 
de  ikke  var  blevet  modtagne  med  aarvaagen  Kraft,  kunde  være 
endte  hver  især  som  den  forfærdeligste  Alvor.  Det  lyder  saa 
nemt,  at  Kongen  fik  at  vide,  naar  og  hvor  Hovedstormen  skulde 
gaa  for  sig.   Aa  ja!   Men  forud,  lige  fra  Jul  til  den  9.  Februar 

havde  man  uafbrudt  modtaget  lignende  Efterretninger,  der  alle 
havde  vist  sig  at  være  —  sande.  Thi  Fjenden  laa  ikke  ledig.  Be- 
standig nye  Forsøg  paa  at  angribe  og  overrumple. 

Hvor  udmattet  Besætningen  var,  fremgaar  af  et  enkelt  Træk 
som  dette:  En  af  de  første  Dage  i  Januar  meldte  Hans  Rost- 
gaa  rd  (Fig.  75),  at  Fjenden  førstkommende  Nat  vilde  sende  hele 
sit  Rytteri  ud  over  Isen  paa  Sundet  og  ride  bagom  ind  i  Byen 
ved  den  nuværende  Set.  Annæplads  eller  Kongens  Nytorv.  Øje- 
blikkelig gav  Kongen  Befaling  til  Schack  ogThuresen  (Fig.  82) 
om  at  lade  ise  her.  Men  skøndt  disse  ikke  plejede  at  lægge  Fing- 
rene imellem,  maatte  de  denne  Gang  tilstaa,  at  deres  Mandskab 
ikke  formaaede  at  udføre  det,  Folkene  var  for  udmattede  af 
Kulde  og  Arbejde,  og  et  stærkt  Snefog  fra  Nordost  stod  ind  over 
Isen.  Man  maatte  da  nøjes  med  at  lade  alle  danske  Ryttere,  ialt 
kun  250  Mand,  tage  Opstilling  ved  nuværende  Amaliegade  for 
om  muligt  at  afslaa  Angrebet,  en  Forholdsregel,  der  næppe  vilde 
have  været  tilstrækkelig.  I  sidste  Øjeblik  fandt  dog  Renteskriver 
Jens  Lassen  paa  Raad.  I  dyre  Domme  fik  han  i  Mørkningen 
lejet  600  hollandske  Matroser,  der  inden  Midnat  huggede  en  44 
Fod  bred  Rende  i  Isen,  der  var  over  en  Alen  tyk,  fra  Toldboden 
til  Christianshavns  Kanal.  Da  Fjenden  i  Mørket  kom  til  dette 
aabne  Vand,  maatte  hans  Rytterskare  vende  hjem  med  uforrettet 
Sag. 

Ofte  angrebes  der  med  fuld  Kraft.  Den  17.  Januar  f.  Eks. 
kæmpedes  der  halvanden  Time  om  Christianshavns  Vold,  indtil 
Angriberne  endelig  med  stort  Tab  kastedes  tilbage.  Naar  det  var 
Hovedstormen,  der  foregik  Natten  til  den  11.  Februar,  saa  be- 
tød dette  blot,  at  de  belejrede  nu  formentlig  var  saa  medtagne, 
at  Stormen  sikkert  maatte  lykkes,  og  Karl  Gustaf  var  fast  be- 
stemt paa  denne  Gang,  koste,  hvad  det  koste  vilde,  at  tage  Byen. 
Udsigterne  var  gunstige,  ikke  mindst  fordi  der  Natten  forud 
havde  fundet  et  storartet  Angreb  Sted,  der  maatte  kunne  mis- 
tydes som  den  egentlige  Hovedstorm  og  dysse  de  udmattede 
belejrede  i  foreløbig  Ro.  Karl  Gustaf  havde  nemlig  sidste  Nat 
med  hele  Rytteriet  truet  Christianshavn,  Fodfolket  under  Felt- 
marskal Otto  Stenbock  havde  over  Kallebodstrand  stormet 

Slottets  yderste  Hjørne  udfor  Bryghuset,  og  samtidig  havde  man 
erobret  Prammen  derude. 

Efter  en  hehemodig  Modstand  var  Besætningen,  trods  de  hug- 


Fig.  82.  Frederik  Thuresen. 
(Efter  Maleri  paa  Raadhuset  i  Aalborg.) 


gedeVaager,  bleven  overmandet  og  nedhugget,  og  Hytterne  paa 
dens  Dæk  stukne  i  Brand.  Men  disse  Flammer  afgjorde  Kampen. 
Som  en  uhyre  Bavn  oplyste  den  brændende  Pram  Kallebod- 
strand,  gav  de  danske  Kanoner  paa  Volden  sikkert  Skud,  saa  at 
Fjenden  tilsidst  dreves  tilbage.  Klokken  to  gjorde  de  Danske  et 

Troels-Lund:   Historiske  Fortællinger  VIII  13 

heftigt  Udfald,  den  brændende  Pram  erobredes  tilbage,  og  de 
danske  Ryttere  huggede  ind  blandt  de  flygtende,  medens  sam- 
tidig Isen  brast  under  en  fjendtlig  Brigade,  og  en  Mængde  om- 
kom. Ovenpaa  saadan  en  Nat  kunde  man  ikke  vente  en  Hoved- 
storm den  følgende.  Netop  derfor  foretoges  den. 

Det  er  bekendt,  med  hvilken  glimrende  Tapperhed  den  ud- 
førtes fra  svensk  Side,  med  hvilken  Dødsforagt  og  Snarraadighed 
disse  Datidens  dygtigste  Soldater  Natten  igennem  gentagne  Gange 
paa  forskellige  Punkter  opbød  alt  for  at  komme  op  over  Volden. 
De  Svenske  troede  sig  sikre  paa  Sejren  og  havde  alt  delt  det 
forventede  Bytte,  thi  Karl  Gustaf  havde  lovet  dem  3  Dages 
Plyndring.  Naar  Tabet  ved  denne  Lejlighed  i  saa  overvældende 
en  Grad  blev  paa  deres  Side,  saa  laa  det  vel  dels  i  Forholdenes 
Natur,  men  er  tillige  et  Vidnesbyrd  om  den  Omsigt  og  Kraft, 
hvormed  Forsvaret  blev  ledet.  Thi  inde  i  Byen  havde  man  sat 
alt  ind  paa  denne  Nats  afgørende  Kamp. 

Vaagerne  og  Isrenderne  var  hugget  bredere.  Ved  Mørkets 
Frembrud  stod  alle  Mand  paa  Voldene,  hver  med  hvidt  Tør- 
klæde om  Hatten  for  i  Mørket  at  kunne  kende  Ven  fra  Fjende, 
alle  med  Feltraabet:  „Ærlig".  334  Kanoner  laa  ladte  og  rede; 
Betjeningen  ventede  med  brændende  Lunter;  Krudt  og  Kugler 
var  tilstede  i  Mængde.  Frederik  HI  (Fig.  83)  red  omkring  fra 
Vagt  til  Vagt.  Han  opfordrede  overalt  til  at  sejre  eller  dø  for 
Fædrelandet  i  den  Afgørelsens  Time,  som  nu  snart  skulde  slaa. 
Nede  i  Gaderne,  der  var  afspærrede  med  Jærnkæder  for  at 
danne  et  sidste  Værn,  hvis  Fjenden  trængte  ind,  stod  Kvinderne 
og  Børnene. 

Intet  er  maaske  saa  betegnende  for  Forholdene  som  Stem- 
ningen blandt  disse.  Ingen  Klager,  ingen  Jamren,  sligt  vænnes 
man  af  med  ved  seks  Maaneders  Øvelse.  Øjeblikket  var  for  stort 
til  unyttig  Tale.  Faamælt  udtrykte  man  sine  simple  Tanker,  som 
f.  Eks.  mellem  Prammand  Niels  Nielsen  og  hans  Hustru,  da 
hun  med  sit  spæde  Barn  paa  Armen  tog  Afsked  med  sin  Mand. 
„Gud  være  med  Jer!"  var  hans  korte  Ord.  „Kæmp  tappert!" 
hendes  naturlige  Svar.  Men  ligesaa  betegnende  er  det,  at  da  hun 
saa  stod  alene  tilbage,  kunde  hun  ikke  nøjes  med  at  vente  uvirk- 


lig.  JS3.   Frederik  III. 
(Stukket  af  Haelwegh  efter  Maleri  af  Karl  van  Mander.) 

som  bag  Jærnkæderne.  Hun  ilede  hjem  til  sin  Bolig  paa  Graa- 
brødretorv,  svøbte  Barnet,  deres  eneste,  godt  ind  og  satte  det 
paa  det  sikreste  Sted  i  Kælderen,  samlede  saa  alle  Nabolagets 
Kvinder,  satte  de  største  Kedler  over  Ilden,  nogle  med  Lud, 
andre  med  Beg  og  Tjære,  og  slæbte  derpaa  ved  fælles  Hjælp  de 
glødende  Kedler  paa  en  Stang  over  Skuldrene  den  lange  Vej  op 
til,  hvor  Manden  stod  paa  Post.  Selv  væltede  Kvinderne  deres 
Kedler  ned  over  de  stormende.  Og  i  samlet  Trop  ilede  de,  da 
dette  glødende  Vaaben  var  opbrugt,  ned  efter  Bjælker,  som  de 
slæbte  op  paa  Brystværnet  og  lod  trille  ned  paa  Fjenden. 


3 

Da  Natten  faldt  paa,  laa  København  mørk  og  tavs,  tilsyne- 
ladende i  Slummer,  skøndt  intet  Øje  var  lukt.  Pludselig  tændtes 
Bavnerne  paa  Valby  Bakke  som  Tegn  til  Angreb.  Men  i  samme 
Øjeblik  drønede  en  Salve  fra  Kartoverne  paa  Volden  ud  iblandt 
Fjenderne  (Fig.  84),  og  snart  var  Kampen  levende.  Underen 
Regn  af  Kugler  væltede  Fjenderne  frem  ad  den  gamle  Vej  gen- 
nem Kallebodstrand.  De  naaede  ikke  blot  „Svinetruget",  men 
ind  til  Fregatten  „Højenhald",  der  efter  en  fortvivlet  Kamp  blev 
taget,  og  hver  en  Mand  hugget  ned.  Videre  vælter  Strømmen 
sig  ind  mellem  Amager  og  Sjælland  imod  Slottet.  Men  pludselig 
standses  der,  Isbroerne  er  for  korte  til  de  dobbeltbrede  Vaager, 
og  Kugler  og  Skraa  hagler  ned.  Selv  „Højenhald"  maa  atter 
rømmes,  heftig  beskudt  fra  Christianshavns  Vold. 

Allerede  ruller  Hurraraabene  fra  Slotsholmen  og  Løngangen, 
Fjenden  vakler  og  maa  vende.  Da  tager  General  Fersen  en 
rask  Beslutning,  Stormkolonnen  svingerogvendersig  mod  Vand- 
kunsten, General  Wawassor  følger  efter  med  sine  Folk,  og  i 
et  Nu  stormes  Forværket  (Ravelinen)  foran  Hovedvolden.  Trods 
Kardætsker  og  Musketkugler  myldrer  de  ind,  hugger  Palissader 
over  og  Folkene  ned,  frem  over  Graven,  Stormstiger  til  Volden 
og  op  ad  dem  (Fig.  85). 

Under  disse  fortvivlede  Forhold,  hvor  Stormen  syntes  at 
skulle  lykkes,  og  Københavns  Skæbne  hang  i  et  Haar,  kæmpe- 
des der  med  en  ubeskrivelig  Vildskab  fra  begge  Sider.  Alle  følte, 
at  det  var  disse  Minutter,  hvorom  det  gjaldt.  Kugler,  Bjælker, 
brændende  Tjære  østes  ned,  Pistoler  og  Haandgranater  svarede, 
medens  der  entredes  op  ad  Stigerne.  Frederik  III  ilede  til  fra 


Fig.  85.  Stormen  mod  Volden  ud  for  Vandkunsten. 
Til  venstre  sees  Vesterport.  Kampen  staar  især  om  Volden  mellem  denne  og  Løn- 
gangen. Bagved  ligger  Slottet  og  Tøjtiuset  med  dets  firkantede  Havn  (hvor  det  konge- 
lige Bibliotek  nu  er  opført).  Længere  bagved  sees  Børsen.  Tilhøjre  i  den  tilfrosne  Kalle- 
bodstrand  sees  „Svinetruget"  i  Brand  og  „Højenhald",  der  er  erobret  af  Svenskerne, 
vekslende  Skud  med  Kanonerne  paa  Christianshavns  Vold. 
(Efter  Stik  hos  Pufendorf :  Res  gestæ  Caroli  Gustavi.) 

Slotsholmen  for  at  opmuntre  Forsvarerne,  Rigsraaderne  i  hans 
Følge,  Otto  Krag  (Fig.  86)  og  Gunde  Rosenkrans  (Fig.  87), 
greb  hver  en  Musket  og  kæmpede  med  i  forreste  Linje.  Medens 
Soldater  og  Borgere  forsvarede  Brystværnet,  signaleredes  der 
efter  Reserven,  der  i  hurtigt  Løb  ilede  til  fra  Gammeltorv.  Fire 
Svenskere  kom  ind  over  Volden.  Generalvagtmester  Claus 
Ahlefeldt,  der  kommanderede  paa  det  Sted,  styrtede  selv  frem 


Københavns  Forsvar  1658 — 60 


191 


Og  gennemborede  den  forreste  med  sin  Partisan  (den  opbevares 
endnu  i  Nationalmuseet).  Ogsaa  Fjenden  trak  Forstærkninger 
til,  men  efter  den  heltemodigste  Kamp  overvældedes  de  stor- 
mende tilsidst  saaledes  med  Kugler,  at  Ravelinen  maatte  rømmes. 


Fig.  86.  Otto  Krag. 
(Efter  Maleri  paa  Frederiksborg.) 

Atter  vendte  Strømmen  sig.  Isbroerne  var  bragte  i  Orden,  og 
frem  gik  det  nu  over  Vaagerne  mod  Bryghuset  og  Slottet.  Men 
en  voldsom  Ild  modtog  dem  her,  og  de  dreves  tilbage  med  uhyre 
Tab. 

Under  alt  dette  og  skjult  bag  disse  havde  Claes  Thott  imid- 

lertid  stormet  Christianshavn.  Men  Uheld  forfulgte  Angrebet, 
Isen  brast  under  Fremrykningen,  det  tunge  Brotræn  gik  tilbunds, 
medens  Angriberne  overdængedes  af  Kugler  fra  den  sydlige  Del  af 

Volden.  Ubekym- 
ret kommandere- 
de Claes  Thott 
dog  fremad,  og  tre 
Gange  stormede 
hans  Folk  hen 
mod  Volden,  men 
naaede  ikke  op 
for  Kugler  og 
Kardætsker.  En- 
delig maatte  Karl 
Gustaf  lade  blæse 
til  Tilbagetog  for 
hele  dette  Punkts 
Vedkommende, 
og  i  Uorden  trak 
de  medtagne  Ko- 
lonner sig  ud  af 
Ilden. 

Samtidig  havde 
man  truet  med 
Angreb  udfor  Ro- 
senborg; detsven- 
ske  Rytteri  ryk- 
kede frem  over 
Sortedamssø; 

men  det  var  kun  en  Allarmering  for  at  bortlede  Opmærksom- 
heden fra,  hvad  der  foregik  ved  Kallebodstrand. 

Men  da  alt  her  var  stille,  og  Angrebet  syntes  ovre,  brød  plud- 
selig General  Baner  Kl.  4  frem  til  Storm  mod  Østerport.  I 
Mørket  tog  han  fejl  og  kom  lidt  vestligere  ud  for  Nyboder.  Her 
stod  Hollændere  og  Danske.  Uden  at  løsne  et  Skud  lod  de  Fjen- 
den komme  ned  i  Stadsgraven  mellem  to  Bastioner.  Da  pludse- 


Fig.  87.   Rigsraad  Gunde  Rosenkrans. 

(Efter  Maleri  paa  Frederiksborg.) 

lig  kommanderedes  der  „Fyr",  og  med  forfærdelig  Virkning  be- 
skødes de  nu  fra  alle  Kanter.  Broer  og  Stormstiger  maatte  lades 
i  Stikken,  og  tilbage  gik  det.  Men  atter  samlede  de  sig.  De  sven- 
ske Ryttere  fra  Rosenborg-Angrebet  ilede  til  Hjælp,  sprang  af 
Hestene  for  at  deltage  i  Stormen,  General  Wawassor,  der  nys 
havde  kæmpet 
udfor  Vandkun- 
sten,komtilUnd- 
sætningmedsine 
Folk,  der  atter 
var  bragt  i  Or- 
den, og  frem  gik 
det  paany. 

Denne  Gang 
kneb  det  ogsaa 
her.  Stadshaupt- 
mand  Thure- 
sen  kom  til,  den 

syge  Rigshof- 
mesterjoachim 
Gersdorf  (Fig. 
88)  lod  sig  bære 
op  paa  Volden, 

Hans  Ahle- 
feldt med  det 
danske  Reserve- 
rytteri skyndte 
sig  did,  og  Ad- 
miral     Obdam 

søgte,  saa  godt  han  kunde  for  sin  Gigt,  at  holde  Trit  med  sine 
hollandske  Matroser,  der  i  Løb  førtes  til  Stedet.  Kuglerne  af- 
gjorde dog  Sagen  her.  Fjenden  naaede  ikke  op.  General  Wa- 
wassor faldt  for  et  Skud  under  det  forgæves  Forsøg  paa  at 
komme  over  Graven,  og  bag  et  Brystværn  af  faldne  maatte 
Svenskerne  tilsidst  opgive  Angrebet  og  ile  tilbage  over  Sorte- 
damssø. 


Fig.  88.   Rigshofmester  Joachim  Gersdorff. 
(Maleri  paa  Frederiksborg.) 

Dagningen  brød  endelig  frem,  og  greben  af  en  og  samme  Fø- 
lelse istemte  alle  paa  Voldene  en  tusindstemmig  Takkesang  til 
Sejrens  Herre,  der  havde  frelst  Byen.  Kanonerne  faldt  i  med 
Glædessalver,  og  anden  Gang  tonede  den  gamle,  kendte  Klang 
fra  Fredens  Dage,  idet  alle  Kirkeklokkerne  ringede.  Bevæbnede 
og  nysgerrige  ilede  ud  for  at  tage  Valpladsen  i  Øjesyn;  en  af- 
sluttet kortvarig  Vaabenhvile  gjorde  snart  denne  Vandring  sikker. 
Herude  i  Sneen  laa  alle  Sporene  friske  af  Nattens  Færd.  Tre- 
tusind  døende  og  døde  bedækkede  Valpladsen,  og  et  Utal  af 
Vaaben,  brudte  Broer  og  Stormstiger.  Tabet  paa  dansk  Side  var 
ifølge  Sagens  Natur  kun  ringe.  Anderledes  vilde  det  have  været, 
hvis  Fjenden  var  naaet  ind  i  Byen. 

Uvilkaarlig  standser  Tanken  om  Belejringen  ved  denne  Dag. 
Og  dog  var  det,  om  end  Kampen  hermed  var  afgjort,  langtfra 
den  sidste.  Sneen  smeltede.  Foraaret  og  Sommeren  kom.  Men 
endnu  fremdeles  var  København  truet  og  indesluttet  og  Tiderne 
yderst  trange  for  Indbyggerne.  Sult  og  Kulde  eller  dog  Mangel 
paa  Brændsel  plagede  som  hidtil.  Dyrtid  faldt  tungere  nu  end 
forhen,  da  den  Begejstring,  der  hidtil  havde  baaret  oppe,  be- 
gyndte at  slappes.  Selv  Læseren  et  Par  Hundrede  Aar  efter 
hører  næsten  halvt  utaalmodig  om  Vagttjenesten  paa  Voldene 
og  Rytterudfald  mod  Valby  Bakke  i  Juli  Maaned  1659.  Og  dog 
varden  skrappeste  Paapassenhed  nødvendig,  thi  uafbrudt  truede 
Faren,  og  end  ikke  Frygten  for  Forræderi  var  ugrundet. 

Det  blev  atter  Vinter.  Paany  rejstes  Hytterne  oppe  paa  Vol- 
den, atter  isedes  der  i  Stadsgraven.  Det  var,  som  denne  Belej- 
ring aldrig  skulde  faa  Ende.  Juleaften  gjorde  Svenskerne  Skin- 
angreb ligesom  forrige  Aar.  Det  faldt  svært  at  holde  den  gode 
Aand  oppe  hos  Befolkningen,  man  længtes  efter  Fred.  Smaa- 
fægtningerne,  der  af  og  til  leveredes  mod  Fjenden,  var  ikke  i 
Stand  til  at  fylde  Sindene.  Det  gik  Svenskerne  ligesaa.  Da  Freden 
endnu  i  Begyndelsen  af  Maj  Maaned  1660  ikke  var  undertegnet, 
maatte  det  fra  begge  Sider  forbydes  at  drive  Handel  med  Fjen- 
den. Endelig  sluttedes  da  Freden  den  17.  Maj  1660.  Køben- 
havnerne drog  i  store  Skarer  ud  for  at  se  den  svenske  Lejr,  og 
Svenskerne  gæstede  fredelig  den  By,  som  de  i  næsten  to  Aar 

forgæves  havde  belejret.   Forbitrelsens  Hede  var  gensidig  af- 
kølet. 

Hvad  Virkning  havde  Freden  paa  de  belejrede?  Selvfølgelig 
nød  den  hele  Befolkning,  fra  Konge  til  Stodder,  det  længe  sav- 
nede, dyrtkøbte  Gode,  nød  det  i  fuldere  Drag  end  nogen  Freds- 
ven i  Nutiden  maaske  kan  have  nogen  Forestilling  om.  Men  der- 
over glemtes  ikke 
Krigens  Belæring. 
I  Løbet  af  de  føl- 
gende ti  Aar  skabte 
det  udarmede  Land 
en  Flaade  større 
end  nogensinde  til- 
forn. Og  alle  de 
Punkter  i  Køben- 
havns Befæstning, 
som  Belejringen 
havde  paapeget 
som  de  svage,  for- 
stærkedes ved  nye, 
storartede  Anlæg. 

Flaadens      Leje 
dækkedes  mod  Sø- 
siden.  I  Kallebod- 
strand,    hvor 
„Højenhald"  og 
„Svinetruget"    i 
Forening  med 
Skytset  fra  Bryg- 
huset kun  med  Møje  havde  holdt  Fjenden  ude,  foretoges  et 
uhyre  Opfyldningsarbejde.   Fra  Stormgade  østefter  lavedes  en 
Halvø,  dækket  med  Volde  og  Grave,  saa  at  den  yderste  Bastion, 
„Rysensten"   —  opkaldt  efter  den   dygtige   Ingeniør   Henrik 
Riise  (Fig.  89),  der  ledede  det  hele  Anlæg  —  i  Forening  med 
Christianshavns  Vold  ganske  kunde  spærre  det  smalle  Farvand. 
Alle  Bastionerne  Volden  rundt  forstærkedes.  Og  mellem  Øster- 


Fig.  89.   Hollænderen  Henrik  Ruse,  1671  dansk  Baron 

„Rysensten". 

(Stik  af  A.  Haelwegh  efter  Maleri  af  K.  v.  Mander.) 

Fig.  90.   Plan  af  „Kastellet  Frederikshavn"  ved  København  og  Nyboder. 
(Efter  Henrik  Riises  Originaltegning  af  Decbr.  1666  i  Det  Kongelige  Bibliotek.) 


port  og  Sundet  anlagdes  det  mægtige  Fort  „Kastellet  Frederiks- 
havn" (Fig.  90),  lige  rede  til  at  værne  Byens  ubebyggede  Del  og 
beherske  det  nordlige  Indløb  til  Havnen.   Det  var  Jordarbejder, 

der  vel  kunde  staa  Maal  med,  hvad  Nutiden  har  udført,  et  stor- 
ladent Forsøg  paa  at  omsætte  den  vundne  Sejr  med  dens  Er- 
faringer til  Arv  som  Værn  for  kommende  Slægter. 

Københavns  Forsvar  1658 — 60  indtager  en  stor,  en  ene- 
staaende  Plads  i  vor  Historie.  Det  er  Folkets  største  krigerske 
Bedrift  i  den  historiske  Tid.  Sejgt  og  under  fortvivlede  Forhold 
som  ved  Dybbøl,  begejstret  som  den  2.  April  1801,  da  Folk  fra 
Gaden  udgjorde  Blokskibenes  tapre  Besætning,  kæmpede  den 
Gang  aarevis  ikke  blot  Soldater,  men  en  hel  Befolkning,  indtil 
de  ved  deres  Udholdenhed  havde  bragt  Sejren  hjem  og  reddet 
Fædrelandet. 

Det  har  ofte  været  paa  Tale  at  rejse  hine  tapre  Forsvarere  af 
København  et  værdigt  Mindesmærke.  Tanken  kom  atter  frem 
Aar  1909,  da  et  kvart  Aartusinde  var  forløbet  siden  da.  Saafremt 
Mindesmærker  imidlertid  tjener  til  at  give  Fortid  Liv  og  Mæle, 
saa  vilde  hin  Slægt  uden  Tvivl  svare  vor:  „Tak  for  eders  ven- 
lige Tanke!  Vi  var  kun  danske  Mænd  og  Kvinder,  der  gjorde 
vor  Pligt.  Vis  os  heller,  at  I  mindes  dette!  I  har  nedrevet  de 
Volde,  som  vi  vædede  med  vort  Blod  og  byggede  højere.  Rejs 
atter  i  deres  Sted  et  nyt,  kraftigt  og  tidssvarende  Værn !  Værg 
det  som  vi,  om  fornødent  gøres,  og  om  saa  hele  Danmark  kun 
er  et  indesluttet  København!  Mind  os  ved,  ligesom  vi,  at  efter- 
lade et  selvstændigt  dansk  Folk!" 


VI 

DANMARK  1  AARET  1700 


DEN  saakaldte  „Store  nordiske  Krig"  begyndte  for  Dan- 
marks Vedkommende  med  et  Forspil,  som  det  har  en  vis 
Interesse  at  betragte  lidt  nærmere. 

Stridens  Genstand  var  Sønderjylland.  Dette  ældgamle  danske 
Land  syntes  uigenkaldelig  tabt,  da  Hertugen  af  Holsten-Gottorp, 
der  ejede  store  Dele  deraf,  Aar  1658  ved  den  for  os  saa  ulykke- 
lige Fred  i  Roskilde  var  bleven  løst  fra  sit  Lensforhold  til  Dan- 
mark og  ophøjet  til  uafhængig  Fyrste.  Forgæves  havde  senere 
Christian  den  Femte  søgt  at  faa  Sønderjylland  tilbage.  Ved  For- 
liget i  Altona  1689  var  det  blot  atter  blevet  slaaet  fast,  at  Hol- 
sten-Gottorp var  et  selvstændigt  Rige,  hvis  Hersker  havde  Lov 
til  at  holde  Hær,  bygge  Fæstninger  og  slutte  Forbund  ganske 
efter  eget  Tykke. 

Da  Frederik  den  Fjerde  (Fig.  91)  i  August  Maaned  1699 
besteg  sine  Fædres  Trone,  var  han  fast  bestemt  paa  at  gøre  et 
nyt  Forsøg  paa  at  faa  denne  farlige  Ordning  ændret.  Mislig- 
hederne derved  var  ogsaa  iøjnefaldende.  Den  unge  Hertug  af 
Holsten-Gottorp  opførte  ikke  blot  Fæstninger  og  holdt  stor 
Hær,  men  sluttede  tillige  Forbund  med  Kongen  af  Sverige,  hvis 
Søster  han  ægtede.  Fra  dobbelt  Side  var  altsaa  Danmark  truet. 
Og  det  Sverige,  hvorom  der  var  Tale,  var  ikke  det  nuværende, 
men  en  Stormagt,  hvis  Lande  omsluttede  Østersøen  og  fra  Syd 
af  naaede  tæt  op  til  Holsten-Gottorp.  Østersøen  var  en  svensk 
Indsø  og  Danmark  ved  Indløbet  kun  en  af  de  sidste  Lodsejere^ 

Fig.  91.   Frederik  den  Fjerde. 
(Efler  Maleri  af  J.  S.  W'ahl  paa  Rosenborg.) 


der  endnu  stod  tilbage  paa  Listen  blandt  dem,  der  skulde  for- 
trænges. Losningen  af  det  slesvigske  Spørgsmaal  indeholdt  da 
mere  end  ved  første  Øjekast  synligt.  Det  var  nøje  knyttet  til 
selve  Spørgsmaalet  om  Danmarks  Bestaaen. 


Fig.  92.   Peter  den  Store. 
(Stik  af  Bause.) 


Danmark  i  Aaret  1700 


201 


Frederik  den  Fjerde  skred  hurtigt  til  Udførelsen  af  sin  Op- 
gave. Knap  en  Maaned  efter  sin  Tronbestigelse  sluttede  han  et 
Forbund  med  TsarPeterden  Store  i  Rusland  (Fig.  92)  og 
August  den  Anden  i  Polen-Sachsen.  Begge  Lande  var  ligesom 
Danmark  blevne  af  Sverige  berøvede  deres  Kyster  ved  Øster- 
søen. Medens  Rus- 
ker og  Polakker 
skulde  sysselsætte 
SvenskernetilLands 
og  den  veludrustede 
danske  Flaade  spær- 
re   for    Fart     over 

Østersøen,  vilde 
Frederik.den  Fjerde 
selv  med  hele  Hæ- 
ren kaste  sig  ind  i 
Sønderjylland  og  at- 
ter vinde  dette  til 
Danmark. 

I  Begyndelsen  gik 
alt  godt.  Allerede  i 
Marts  1700  rykkede 
den  danske  Hær  ind 
i  Hertugens  Land 
og  begyndte  Belej- 
ringen af  Tønningen. 
Paa  samme  Tid  laa 
18  Orlogsskibe  sejl- 
klare udenfor  Bom- 
men ved  København,  og  da  Flaaden  i  Maj  Maaned  stak  i  Søen, 
var  Tallet  bragt  op  til  29  Linjeskibe  og  15  Fregatter.  Befalingen 
over  Hæren  blev  betroet  til  Hertugen  af  Wiirtemberg;  til  Ad- 
miral over  Flaaden  satte  Kongen  sin  22-aarige  Halvbroder,  Ul- 
rik Christian  Gyldenløve  (Fig.  93),  der  nød  Anseelse 
som  dygtig  Sømand.  Selv  ilede  han  til  Hæren  efter  først  at  have 
gjort  Hans  Schack  til  Kommandant  i  København  og  samtidigt 

Troels-Lund:   Historiske  Fortællinger  VIII  14 


Fig.  93.   Ulrik  Christian  Gyidenløve. 
(Efter  Maleri  paa  Frederiksborg.) 

indsat  en  saakaldet  „Sloislov",  det  vil  sige  et  Regerings-Udvalg 
af  prøvede  Mænd,  der  i  Kongens  Fraværelse  skulde  have  Over- 
tilsyn med  Flaade  og  Hovedstad.  Selv  ønskede  han  sig  dog 
underrettet  og  raadspurgt  om  alt  af  Vigtighed,  hvorfor  han  saa- 
vel  over  Fyn  som  over  Gedser  lod  indrette  en  Ilpost-Forbin- 
delse mellem  Hovedkvarter  og  Hovedstad. 

Gyldenløve  krydsede  trolig  i  Østersøen  og  holdt  vaagent  Øje 
med  den  svenske  Flaade  i  Carlscronas  Havn  og  nordfra  (Fig.  94). 


Fig.  94.  Svenske  Krigsskibe,  omkring  Aar  1700,  passerer  ^'axholm. 
(Kobberstik  i  Erik  Dahlbergs  Suecia  aniiqua  et  hodierna.) 

Hertugen  af  Wiirtemberg  belejrede,  om  end  med  ringe  Frem- 
gang, Tønningen.  Men  det  var  dog  hverken  fra  det  ene  eller 
det  andet  af  disse  Punkter,  at  det  afgørende  Svar  skulde  blive 
givet.  Dette  kom  fra  et  Sted,  hvorfra  man  mindst  havde  forud- 
set det. 

England  og  Holland,  der  begge  styredes  af  Vilhelm  den 
Tredje  afOranien  (Fig.  95),  var  ganske  vist  i  sin  Tid  tillige- 
med Sverige  gaaede  i  Borgen  for  Overholdelsen  af  Forliget  i 
Altona.  Men  med  en  vis  Rimelighed  havde  Frederik  den  Fjerde 
sluttet,  at  Kong  Vilhelm  vilde  være  saa  optaget  baade  af  sin 
evige  Strid  med  Ludvig  den  Fjortende  og  af  sin  Uenighed  med 

det  engelske  Parlament,  til  at  han  skulde  ville  blande  sig  i  Smaa- 
ting  i  Norden.  Frederik  den  Fjerde  skal  endog  engang  ved  Taf- 
let have  ladet  falde  uforsigtige  Ytringer  om,  at  Kong  Vilhelm 


Fig.  95.   Vilhelm   III   af  Oranien,  Generalkaptain  i   Nederlandene  og  Konge  i 

England. 
(EfterJ.  H.  Brandon.) 


var  for  indviklet  i  Kiv  med  sit  Parlament,  til  at  han  kunde  op- 
træde med  Virkning  i  Evropa.  Disse  Ytringer  blev  af  velvillige 
Sjæle  bragte  til  Kong  Vilhelm,  der  skal  have  svaret,  at  „han 
skulde  lade  Danmark  føle,  at  han  immer  var  i  Stand  til  at  gøre 
noget  i  Evropa". 


14* 

Hvorom  alting  var,  saa  besluttede  England-Holland  af  Grunde, 
der  ligesaa  vel  kunde  have  bevæget  til  det  modsatte,  at  blande 
sig  med  Vaabenmagt  i  den  nordiske  Strid.  Kong  Vilhelm  ønskede 
Fred,  fordi  den  spanske  Arvefølgekrig  stod  for  Døren,  og  —  be- 
gyndte i  denne  Anledning  Krig  med  Danmark.  Medens  en  for- 
enet Hær  af  svenske,  hannoveranske  og  hollandske  Tropper 
brod  ind  i  Holsten,  stod  en  hollandsk-engelsk  Flaade  paa  23 
Linjeskibe,  5  Fregatter  og  nogle  Brandere  og  Bombarderskibe 
gennem  Kattegattet  ned  til  Øresund. 

Herved  blev  Frederik  den  Fjerdes,  men  forst  og  fremmest 
Gyldenløves  Stilling  en  hel  anden.  Efter  Samraad  med  „Slots- 
loven"  løb  han  først  op  og  lagde  sig  ved  Kronborg,  hvilket  havde 
til  Følge,  at  den  fremmede  Flaade,  der  jo  var  den  danske  under- 
legen i  Tal,  ærbødig  stoppede  ved  Lappen.  Men  denne  hans 
Fraværelse  benyttede  den  svenske  Flaade  sig  af,  løb  ud  fra 
Carlscrona  og  viste  sig,  38  Linjeskibe  og  10  Fregatter  stærk, 
under  Stevns.  Nu  var  gode  Raad  dyre.  At  kæmpe  med  dem 
enkeltvis  var  et  voveligt  Stykke,  da  Kræfterne  næppe  vilde  slaa 
til  i  anden  Træfning.  Gyldenløve  synes  dog  at  have  foretrukket 
denne  Løsning  og  agtet  at  angribe  først  den  engelsk-hollandske 
Flaade.  „Slotsloven"  turde  imidlertid  ikke  tilraade  sligt.  Og  fra 
Kongen  —  til  hvem  der  skikkedes  Bud,  men  fra  hvem  der  gerne 
først  kunde  komme  Svar,  naar  Forholdene  atter  havde  forandret 
sig,  og  det  gunstige  Øjeblik  var  gaaet  tabt  —  kom  der  endelig 
Befaling  til  saa  længe  som  muligt  at  behandle  den  engelsk- 
hollandske Flaade  som  udsendt  af  en  venskabelig  Magt. 

Medens  da  Hertugen  af  Holsten-Gottorp  paastod  at  have 
Kommando  over  baade  den  engelsk-hollandske  Flaade  og  Hær, 
og  medens  Frederik  den  Fjerde  til  det  yderste  søgte  at  bevare 
Skinnet  af,  at  han  ansaa  Kong  Vilhelm  for  en  blot  velvillig  Mæg- 
ler, var  Gyldenløve  stillet  overfor  den  umulige  Opgave  paa  een 
Gang  at  indeslutte  den  svenske  Flaade  i  Gøteborg  og  Carlscrona 
og  samtidig  staa  høflig,  men  bestemt  i  Døren  for  Englænderne 
og  Hollænderne  ved  Sundets  Indgang. 

Han  valgte  den  Post,  hvor  han  var  mest  nødvendig,  og  lagde 
sig  i  Mundingen  af  Kongedybet  for  at  optage  en  Kamp  med  den 

svenske  Flaade,  der  nu  laa  til  Ankers  ved  Dragør,  og  i  hvert 
Fald  hindre  den  i  at  angribe  København.  Men  dette  Øjeblik  be- 
nyttedes af  den  engelske  Admiral  Rooke.  Senere  skulde  han 
gøre  sit  Navn  bekendt  ved  Erobringen  af  Gibraltar.  Allerede 
her  udmærkede  han  sig  ved  den  Dygtighed,  hvormed  han  ud- 
førte sit  ikke  lette  Hverv:  med  de  lempeligste  Midler  at  udøve 
det  stærkest  mulige  Pres  paa  Danmark.  Øresund  maatte  ganske 
vist  af  en  fredelig  Magt  kun  befærdes  med  højst  seks  Orlogs- 
skibe. Men  Frederik  den  Fjerde  holdt  jo  paa,  at  England-Hol- 
land kun  mødte  som  venskabelige  Mæglere.  Kommandanten  paa 
Kronborg  havde  Befaling  til  ikke  selv  at  være  den  angribende 
Part.  Under  Udveksling  af  høflig  Salut  og  med  Iagttagelse  af 
alle  Æresbevisninger  sejlede  da  den  engelsk-hollandske  Flaade 
igennem  og  ankrede  op  —  fremdeles  forekommende  og  afven- 
tende —  Nord  for  Hveen. 

Fra  engelsk  Side  ventede  man  nu  med  Rette,  at  den  svenske 
Flaade  skulde  forene  sig  med  den.  Gyldenløve  havde  imidlertid 
borttaget  alle  Sømærker  i  Kongedybet,  Hollænderdybet  og  Drog- 
den, og  den  svenske  Flaade  frygtede  for  under  saa  ugunstige 
Vilkaar  at  skulle  slaa  sig  igennem.  Utaalmodig  gav  da  Admiral 
Rooke  Befaling  til  at  lette  Anker  og  staa  ned  imod  den.  Men  da 
Gyldenløve,  der  ovenpaa  de  fremmedes  Indtrængen  i  Øresund 
synes  at  have  faaet  yderligere  Lyst  til  at  binde  først  an  med  disse, 
ogsaa  lettede  Anker  og  stod  op  imod  dem,  lod  de  atter  Ankrene 
falde,  og  Gyldenløve  gjorde  ligesaa. 

Som  bekendt  fører  tvende  Veje  Syd  fra  op  gennem  Sundet: 
Drogden  mellem  Amager  og  Saltholmen  og  Flinterenden  mellem 
Saltholm  og  Skaane.  Af  disse  to  Løb  var  Flinterenden  den  Gang 
kun  lidet  kendt  og  endnu  mindre  benyttet.  Det  var  nemlig  dels 
en  Omvej,  dels  krævede  dens  krogede  Form  flere  Slags  Vind 
for  at  besejles,  og  endelig  var  den  berygtet  for  sine  Grunde.  Alle 
Parter  var  derfor  enige  om,  at  den  afgørende  Kamp  maatte 
komme  ttl  at  staa,  hvor  Gyldenløve  sluttelig  lagde  sig  med  sin 
Flaade  i  Slagstilling,  spærrende  for  Drogden.  Skøndt  Nettet  var 
trukket  tættere  og  tættere  sammen  om  ham,  var  hans  Udsigter 
paa  denne  Kampplads,  saa  længe  Forbindelsen  mellem  Fjen- 

derne  ikke  var  fuldbyrdet,  dog  endnu  ikke  helt  fortvivlede.  De 
danske  maatte  antages  langt  bedre  end  Fjenderne  at  kende  det 
vildsomme  Farvand  om  Middelgrunden,  hvor  nu  alle  Mærkerne 
manglede.  Hertil  kom,  at  skøndt  Gyldenløve  var  truet  fra  begge 
Sider,  kunde  han  dog  kun  med  bestemt  Østen-  eller  Vestenvind 
angribes  af  begge  Fjender  paa  een  Gang.  Gik  Vinden  blot  en 
Kende  i  Nord  eller  Syd,  maatte  den  ene  Part  blive  borte. 

Medens  Modstanderne  tøvende  maalte  hinanden  og  biede  paa 
gunstig  Vind,  kom  Carl  den  Tolvte  (Fig.  96)  til  Malmø.  Utaal- 
modig  over,  at  Afgørelsen  trak  ud,  befalede  han  den  svenske 
Admiral  Vachtmeister  at  hugge  Knuden  over  ved  —  koste  hvad 
det  vilde  —  at  gaa  igennem  Flinterenden  og  saaledes  forene  sig 
med  den  engelsk-hollandske  Flaade.  Forgæves  gjorde  Vacht- 
meister Forestillinger  og  paastod,  at  intet  Skib  tilforn  havde 
vovet  sligt  formedelst  Grundene.  Carl  den  Tolvte  gentog  kun 
sin  Befaling,  og  Admiralen  maatte  lystre. 

Den  13de  Juli  spejdede  man  fra  alle  Sider  med  den  mest 
spændte  Opmærksomhed  efter,  hvad  der  foregik  Østen  om 
Saltholm.  Med  modsatte  Følelser  var  man  Vidne  til,  hvorledes 
i  det  fjerne  mindst  fire  store  Skibe  løb  fast,  medens  Vachtmeister 
med  Resten  af  Flaaden  slap  op  til  Malmøs  Rhed.  Carl  den  Tolv- 
tes første  Vovestykke  var  lykkedes  over  al  Forventning.  I  Sam- 
menligning med  det  afgørende,  der  var  opnaaet,  var  det  for  intet 
at  regne,  at  fire  af  de  største  Skibe  kun  med  megen  Møje  atter 
kom  af  Grunden  og  straks  maatte  gaa  til  Carlscrona  for  at  køl- 
hales. 

Nu  var  Flaadernes  Forening  ikke  længere  til  at  hindre.  Den 
15de  Juli  stod  den  engelsk-hollandske  Flaade  overad  Lands- 
crona  til,  idet  Admiral  Rooke,  høflig  som  altid,  forinden  først 
havde  meddelt  Gyldenløve,  at  han  ifølge  sine  Instruktioner 
agtede  at  forene  sig  med  den  svenske,  men  iøvrigt  skulde  gøre 
alt  for  at  hindre  Fjendtligheder,  saa  længe  de  danske  ikke  selv 
angreb  og  Underhandlingerne  i  Holsten  gik  godt  fremad  som 
hidtil.  Den  18de  Juli  fuldbyrdedes  Foreningen.  Henved  60 
Linjeskibe  foruden  Fregatter  og  mindre  Fartøjer  laa  nu  rede  til 

Angreb,  og  mod  disse  havde  Gyldenløve  kun  det  halve  Antal 
at  stille. 

Han  tog  en  Opstilling,  svarende  til  de  nye,  højst  ugunstige 
Forhold,  og  lagde  sig  i  Kileform  i  den  Rende,  der  fører  ind  til 


Fig.  96.  Carl  XII. 

(Efter  Stik  af  Tanjé.' 

København,  saaledes  at  hans  yderste  Skib  kom  til  at  ligge  om- 
trent ud  for  det  nuværende  Trekroner.  Maatte  han  her  vige  for 
Overmagten,  havde  han  dog  i  det  mindste  Ryggen  dækket,  og 
ved  et  Tilbagetog  vilde  Kanonerne  fra  Land,  særlig  fra  Kastellet, 
kunne  yde  ham  virksom  Bistand. 

I  selve  København  kunde  man  nu  ikke  længere  tvivle  om. 

Fig.  97.   Dronning  Charlotte  Amalie. 
(Efter  Maleri  (af  Jacques  d'AgarT-;  pia  Rosenborg.) 


hvad  der  forestod,  og  alt  kom  i  den  livligste  Bevægelse.  Byens 
Stilling  var  langtfra  heldig.  Hæren  var  borte,  Forsyningen  med 
Skyts  samt  Krudt  og  Kugler  ufuldstændig,  Fæstningsværkerne 
for  en  stor  Del  ligesaa  forsømte  som  i  1658.  Aanden  fra  hin. 

Tid  vaagnede  dog  paany,  mange  af  de  ældre  havde  jo  selv  været 
med  den  Gang,  og  Mindet  var  overalt  fuldt  levende  endnu.  Kun 
Skade,  at  den,  der  skulde  samle  og  lede  alle  disse  Kræfter,  ikke 
var  den  rette  Mand.  Stadens  Kommandant,  Generalløjtnant 
Schack,  var  en  svag  Karakter,  havde  ikke  tilstrækkelige  Be- 
falinger fra  Kongen  og  savnede  ganske  Evnen  til  hurtig  og  dri- 


Fig.  98.   Charlottenborg  (tidligere:  Gyldeiiløves  Palæ,,  set  tra  Haven  lci94. 
(Efter  Prospekt  af  Jacob  Coning  paa  Frederiksborg.) 


Stig  at  handle  efter  Forholdene.  Til  Held  for  Byen  fandtes  dog 
indenfor  dens  Volde  en  overordnet  Personlighed,  hvis  Magt- 
omraade  ganske  vist  var  meget  ubestemt,  men  som  havde  baade 
Myndighed  og  Mod  til  at  „tage  et  Greb"  i  de  altfor  slappe  Tøjler; 
det  var  Enkedronnningen,  Charlotte  Amalie  (Pig.  97). 

Om  hende  flokkedes  derfor  Byens  daadskraftige  Mænd,  og 
der  er  næppe  nogen  Tvivl  om,  at  hvis  København  skulde  have 
været  udsat  for  et  længere  Angreb  eller  Belejring,  vilde  sligt 
kun  kunne  tænkes  udholdt,  saafremt  hun  havde  afsat  Komman- 

danten  og  selv  grebet  Styret.  Byens  Borgere  med  den  flinke 
Stadshauptmand,  Bryggeren  Mel  ler,  i  Spidsen  viste  allerede,  at 
de  kendte  denne  Udvej.  Gentagne  Gange  fremtvang  de  ved 
umiddelbar  Befaling  fra  hende,  trods  Schacks  Vægring,  deres 
Forlangende  om  kraftige  Forholdsregler.  At  Befolkningen  saa 
op  til  hende  som  den  rette,  viser  ogsaa  det  nydannede  Studenter- 
korps's Adfærd,  da  de  marcherede  ud  fra  Universitetet  og  trak 
op  foran  hendes  Vindue  paa  Charlottenborg  (Fig.  98),  hvor 
de  paa  Kongens  Nytorv  „gjorde"  —  som  en  Samtidig  udtrykker 
sig  —  „sine  rette  behørige  Eksercitier,  Hendes  Majestæt  Enke- 
dronningen til  allernaadigst  Behag  og  den  store  Mængde  Folk 
af  Stadens  Indbyggere  til  stor  Fornøjelse". 

Hvor  god  Aanden  var  i  Byen,  fremgaar  ikke  blot  af  de  „32 
Mænds"  kække  Opfordring,  men  af  den  Redebonhed,  hvormed 
Borgerne  deltog  i  Vagter  og  Skansearbejde.  Alene  til  Studenter- 
korpset meldte  der  sig  i  Løbet  af  fire  Dage  det  betydelige  Tal 
af  tusind  Mand.  Blandt  de  mange  ældre  Mænd,  der  grebes  af 
Stemningen,  fortjener  den  brave  Renteskriver  Neve  at  mindes. 
Han  talte  ikke  blot  et  kraftigt  Ord,  men  tilbød  sin  egen  Person, 
to  Sønner,  der  kunde  bære  Gevær,  samt  alt  det  Sølvtøj,  han 
ejede,  til  Stadens  Forsvar. 

Den  20de  Juli  om  Morgenen  stævnede  den  vældige  fjendtlige 
Flaade  ind  mod  Københavns  Rhed.  Gyldenløve  trak  sine  Skibe 
lidt  længere  tilbage  i  den  smalle  Rende,  der  fører  ind  til  Køben- 
havn, lagde  nogle  indenfor  selve  Bommen  og  oppebiede  An- 
grebet. Det  vilde  have  kostet  Fjenden  for  meget  at  trænge  igen- 
nem Renden  ind  til  selve  Havnen.  Løbet  var  for  smalt,  her  laa 
jo  fuldt  pakket  af  Krigsskibe.  For  saa  vidt  var  Gyldenløves 
Stilling  stærk  nok.  Men  farligere  kunde  det  blive  for  ham, 
hvis  man  foretrak  paa  Afstand  at  benytte  sig  netop  af  hans 
stærke  Sammenpakning  og  bombardere  den  danske  Flaade. 
Dette  skete. 

Henad  Midnat  næste  Aften,  den  21dejuli,  begyndte  Angrebet. 
Det  var  i  de  lyse  Nætters  Tid,  klart  nok  til  tydelig  at  se  den 
tætte  Flok  af  danske  Krigsskibe,  men  Omridsene  for  ubestemte 

til  sikkert  at  tage  Sigte  paa  de  mere  spredte  Angribere.  Kampen 
varede  til  Klokken  3  om  Morgenen.  Fra  fjendtlig  Side  kastedes 
Bomber  ind  mellem  den  danske  Flaade,  og  fra  denne  svaredes 
med  kraftig  Ild.  Af  de  mange  Vragstumper,  der  Dagene  efter 
drev  omkring  i  Vandet,  sluttede  vi,  at  Ilden  fra  vor  Side  havde 
gjort  god  Virkning.  Derimod  maatte  man  midt  under  Kampen 
skyndsomt  indstille  Skydningen  fra  Kastellet,  hvis  Kanoner 
truede  vor  Flaade  mere  end  Fjendens.  Selve  Bombardementet 
var  uden  synderlig  Virkning.  Kun  en  fire,  fem  Bomber  ramte 
de  danske  Skibe  og  sprang  i  disse,  hvorved  ialt  8  Mand  blev 
dræbte;  Resten  gik  i  Søen  eller  befordredes  hurtig  derned.  Om- 
bord paa  Linjeskibet  „Prins  Christian"  løb  saaledes  en  Baads- 
mand  til  og  slukkede  en  Bombe  ved  at  smide  sin  Trøje  og  sine 
Køjeklæder  over  den.  I  selve  Krudtkamret  paa  „Churprinsen" 
greb  fire  Mand  behændigt  en  Bombe  og  baksede  den  ud  af  en 
Stykport,  saa  at  den  faldt  i  Søen,  hvor  den  sprang. 

Angrebet  foretoges  ikke  med  særlig  Kraft.  Fra  dansk  Side 
var  man  tilbøjelig  til  at  forklare  dette  af,  at  den  danske  Admiral 
von  Støcken  i  Hast  fik  nogle  Stykpramme  ud,  der  drev  Fjenden 
tilbage,  just  som  Hovedangrebet  skulde  begynde.  Fuldt  saa  tro- 
ligt er  det  dog,  at  Admiral  Rookes  Maadehold  har  været  det  af- 
gørende, idet  han  har  foretrukket  fremfor  at  føre  en  blodig  Kamp 
at  nøjes  med  at  lade  de  danske  forstaa,  hvor  farlig  deres  Stil- 
ling var. 

Vist  er  det  imidlertid,  at  dette  foreløbig  kun  bidrog  til  at  styrke 
Modet  og  Selvtilliden  paa  dansk  Side.  Ombord  paa  Flaaden  be- 
tragtede man  det  afslagne  Angreb  som  en  Sejr.  Og  den  virk- 
somme Stadshauptmand  Meller,  der  utrættelig  sørgede  for  Byens 
Slukningsanstalter  og  Forsvar,  havde  den  Glæde  Dagen  efter  at 
se  et  fjendtligt  lille  Landgangsforsøg  mislykkes.  Saa  saare  det 
rygtedes,  at  Fjendens  Baade  nærmede  sig  Land  mellem  Gylden- 
lund og  Skovshoved,  ilede  hele  Borgerskabet  bevæbnet  til  Volds, 
rede  til  Forsvar,  og  samtidig  drev  bevæbnede  Landboere,  der 
nu  Dag  og  Nat  holdt  Vagt  ved  Kysten,  Baadene  tilbage. 

De  følgende  Dage  fortsattes  Skydningen  mellem  Flaaderne 

fra  Tid  til  anden.  Gyldenløve  sikrede  sig  yderligere  ved  at  hale 
sine  Skibe  ud  af  Skudlinje  fra  Kastellets  Kanoner,  lægge  en 
Halvkreds  af  Stykpramme  uden  om  Flaaden  og  hist  og  her  ned- 
sænke gamle  Skibe  for  at  hindre  Brandere  i  at  kunne  nærme 
sig.  Da  saa  heller  ikke  et  Angreb  fra  Søsiden  paa  Christians- 
havn blev  til  noget,  fordi  Batterierne  paa  Amager  blev  forstær- 
kede med  Skyts  og  Mandskab,  synes  man  tilsidst  ombord  og  i 
Byen  at  have  faaet  en  vis  Følelse  af  rolig  Sikkerhed.  Og  hertil 
svarede  særdeles  vel,  at  alle  tre  fjendtlige  Flaader  den  23de  Juli 
gik  under  Sejl  og  lagde  sig  op  under  Hveen. 

Dagen  efter  ankom  en  Skrivelse  til  Gyldenløve  fra  Rooke, 
hvori  denne  meddelte,  at  de  forbundne  Flaaders  Admiraler 
havde  taget  en  Beslutning,  der  straks  vilde  blive  udført  og  let 
vilde  kunne  blive  til  største  Skade  for  Landet  og  Kongen,  der- 
som den  ikke  blev  forekommet  ved,  at  Kongen  af  Danmark  gik 
ind  paa  Altonaer-Forliget.  Da  der  ikke  kom  tilfredsstillende  Svar 
paa  denne  Skrivelse,  lagde  en  Del  af  den  fjendtlige  Flaade  sig 
atter  ned  ved  København,  og  om  Aftenen  den  26de  Juli  begyndte 
et  Bombardement  (Fig.  99)  især  af  Christianshavn.  Det  varede 
fra  Klokken  9  til  Klokken  3  om  Natten  og  fortsattes  senere  fra 
4^2  til  9  Formiddag.  Ogsaa  denne  Beskydning  var  temmelig 
svag  og  virkningsløs.  Fjenden  sigtede  vel  efter  Krudttaarnet  ved 
Oljemøllen,  Vor  Frelsers  Kirke  og  Nyholm;  men  skøndt  en 
Bombe  gik  igennem  Krudttaarnet,  anrettedes  ingen  videre 
Skade,  og  de  fleste  Bomber  faldt  i  Vandet.  Da  den  første  For- 
skrækkelse havde  lagt  sig,  gav  derfor  Stemningen  sig  Luft  i 
Spottedigte,  danske  og  franske,  hvis  Hovedindhold  var,  at  Bom- 
bardementet 

„var  blot  et  gefærligt  Rabalder, 

hvor  Bomber  i  Nakken  paa  Torskene  falder". 

Under  Skydningen  sendte  Rooke  en  ny  Skrivelse  afsted^ 
denne  Gang  stilet  til  Byens  Kommandant,  Generalløjtnant 
Schack.  Indholdet  var  det  samme  som  i  den  foregaaende,  men 
Schack  svarede  med  Værdighed,  at  man  i  København  „rolig 

vilde  vente  paa  Opfyldelsen  af  Admiralens  Trusler  i  Henseende 
til  videre  Bombarderen,  og  da  skulde  Hr.  Admiralen  fornemme, 
at  man  med  Krudt  og  Kugler  intet  skulde  blive  ham  skyldig". 
Dette  Svar  fremkaldte  dog  ikke  Fornyelse  af  Bombardementet. 
I  de  følgende  Dage  veksledes  kun  Skud  mellem  Fjendens  mindre 
Skibe  og  Batterierne  paa  Amager  og  Holmen  samt  danske  Styk- 
pramme, der  tvang  Fjenden  tilbage  i  behørig  Afstand. 

Hvad  var  det  egentlig,  der  var  foregaaet  ?  Havde  de  forbundne 


/^^    ^  ^   "^  ^<^omFtti^i  U  CoPENHAGtN 


Fig.  99.   Bombardement  paa  København  26.  Juli  1700. 
(Efter  et  samtidigt  Stik.) 

Flaader  ikke  været  i  Stand  til  at  tilføje  den  danske  Flaade  og 
Hovedstad  nogen  væsentlig  Skade?  Saaledes  opfattede  Frederik 
den  Fjerde  det,  der  fra  sit  fjerne  Stade  søgte  at  lede  Sagernes 
Gang  i  Sundet  og  paa  Sjælland.  Han  opfordrede  blot  til  videre 
tapper  Modstand  og  mente  hermed  Hovedstaden  noksom  be- 
trygget. Ogsaa  Carl  den  Tolvte  ansaa  det  skete  for  utilstrække- 
ligt, men  drog  kun  deraf  den  Slutning,  at  man  burde  sætte  yder- 
ligere Kraft  paa  og  udføre  det  sidste  Træk:  i  Læ  af  Flaaderne 
at  lade  den  svenske  Hær  foretage  en  Landgang  paa  Sjælland. 

Det  lykkedes  ham  at  faa  de  fremmede  Admiraler  til  at  gaa 
ind  paa  denne  Plan.  Den  4de  August  foregik  Overfarten,  idet 
nogle  Linjeskibe  og  Fregatter,  hvoriblandt  et  engelsk  og  et  hol- 
landsk Skib,  dækkede  de  mange  smaa  Fartøjer,  der  styrede  fra 
svensk  Kyst  Nord  om  Hveen  over  imod  Humlebæk.  Fra  den 
danske  Flaade  saavel  som  fra  Volden  iagttog  man,  hvad  der 
foregik.  Tolv  danske  Fregatter  lettede  for  at  hindre  Svenskernes 
Overgang.  Men  da  de  modsendte  Orlogsskibe  gjorde  sig  klare 
til  Angreb,  og  en  Del  af  Hovedflaaden  samtidig  gik  under  Sejl 
for  at  afskære  dem  Tilbagetoget,  opgaves  Forsøget.  Det  fik  blive 
Troppernes  Sag  i  Land  at  afslaa  Landgangen. 

I  København  var  Borgerne  Fyr  og  Flamme.  Alle  var  paa  det 
rene  med,  at  nu  var  det  afgørende  Øjeblik  kommet,  og  de  op- 
fordrede derfor  ivrig  General  Schack  til  at  sætte  al  mulig  Kraft 
paa  for  at  afslaa  Angrebet.  Denne  delte  imidlertid  ikke  deres 
Mening.  Han  indskrænkede  sig  til  at  sende  Oberst  Hundorph 
med  en  mindre  Styrke  op  til  Skovshoved  for  at  iagttage,  hvad 
der  foregik.  Saaledes  skete  det,  at  Carl  den  Tolvte  Søndag  Efter- 
middag mellem  Klokken  4  og  5  kunde  gaa  næsten  uhindret  i 
Land  Nord  for  Humlebæk  tæt  ved  Tibberup  Bakker.  De  faa 
bevæbnede  Landboere,  der  stod  rede  til  Kystens  Forsvar,  blev 
fordrevne  ved  Skuddene  fra  Krigsskibene.  Oberst  Hundorph 
var  ikke  til  at  øjne.  Han  syntes  i  Overensstemmelse  med  sin 
General  særlig  at  have  lagt  Vægt  paa  Befalingens  Slutningsord, 
at  han,  naar  Landgangen  ikke  længere  kunde  hindres,  „i  bedste 
Orden  skulde  trække  sig  tilbage  til  København  med  alle  sine 
undergivne  Folk". 

Carl  den  Tolvte  havde  kun  faaet  faa  Folk  med  sig  i  Land  og 
opkastede  naturligvis  straks  Forskansninger  til  Dækning.  Men 
Mandag  Morgen  rejste  sig  en  heftig  Storm  fra  Nordvest,  saa  at 
ingen  Mand  eller  Baad  kunde  komme  til  eller  fra  Land,  og  hele 
hans  Førselsflaade  maatte  ankre  op  ved  Hveen.  Nu  trængte 
Stadshauptmand  Meller  og  hans  Borgere  atter  paa  Hans  Schack 
og  opfordrede  ham  paa  det  ivrigste  til  at  benytte  dette  gunstige 
Øjeblik  til  at  fange  Kongen  og  hele  den  landsatte  Styrke.  Der 


Danmark  i  Aaret  1100 


215 


var  mere  end  nok  Folk  hertil,  naaralt  benyttedes:  det  egentlige 
Fodfolk  og  Rytteri,  Marinesoldater,  Matroser  og  hele  Byens 
vaabenføre  Mandskab,  for  ikke  at  tale  om  Oberst  Hundorph  og 
hans  Styrke. 

Hans  Schack  erklærede  imidlertid  Borgernes  Plan  for  uud- 
førlig og  befalede 

Oberst  Hun- 
dorph, „at  han 
havde  at  gøre  sin 
Flid,  at  han  kunde 
gøre  en  betime- 
lig Retraite  ind  i 
Staden".  Dette 
var  Borgerne  for 

meget.  De  af- 
sendte straks  en 
Klage  over  Hans 
Schack  til  Kon- 
gen. Denne  gav 
dem  Ret.  Det  viste 
han  ikke  blot  i 
sit  Svar,  at  han 
„heller  havde  set, 
at  deres  Forslag 
var  bleven  fulgt", 
men  ogsaa  i,  saa 
snart  det  lod  sig 
gøre,  at  give  Hans 
Schack  Afsked, 
medens  han  hele 
sit  Liv  igennem  viste  Stadshauptmand  Meller  særdeles  Yndest. 

Det  gunstige  Øjeblik  var  forspildt.  Hvad  hjalp  det,  at  General 
Cormaillon  —  som  Frederik  den  Fjerde  sendte  fra  Hoved- 
kvarteret i  Holsten  til  København  for  nærmere  at  undersøge 
Forholdene  --  i  stærke  Udtryk  fordømte  Hans  Schacks  ynkelige 
Optræden,  saa  at  denne  tilsidst  i  sin  Forbitrelse  trak  Kaarden 


Fig.  100.  Storkansler  Conrad  Reventlow. 
(Efter  Maleri  paa  Brahetrolleborg.) 

mod  ham  paa  Købmagergade,  og  Storkansler  Reventlow 
(Fig.  100)  maatte  løbe  ud  og  skille  dem  ad.  Ingen  kunde 
skjule  for  sig  selv,  at  Sagen  nu  var  indtraadt  i  et  helt  nyt  Afsnit, 
efter  at  en  svensk  Belejringshær  havde  faaet  fast  Fod  paa  Sjæl- 
land og  i  Ly  af  de  forenede  Flaader  kunde  forsynes  og  forstær- 
kes, saa  meget  det  skulde  være.  Carl  den  Tolvte  indsaa  fuldt  ud 
dette.  Trods  al  sin  Lyst  til  Vovestykker  og  hurtige  Afgørelser 
forholdt  han  sig  —  sikker  paa  Sejren,  naar  han  blot  vilde  give  sig 
Tid  —  foreløbig  rolig  ved  Humlebæk,  indtil  det  fornødne  Belej- 
ringsskyts  og  tilstrækkelige  Troppemasser  til  Angrebet  var  bragte 
over.  Hans  lange  Ophold  i  Humlebæk  fra  den  4de  til  den  21de 
August  var  som  den  sidste  uhyggelige  Stilhed,  førend  det  af- 
gørende Uvejr  skulde  bryde  los. 

I  København  arbejdede  man  imidlertid  med  Iver  paa  at  gøre 
alt  i  Stand  til  at  modtage  Fjenden.  Voldene  udbedredes,  og  i 
mange  af  de  ovenomtalte  Forsvarsforanstaltninger  kom  der  først 
nu,  da  Fjenden  i  Ordets  egentligste  Forstand  stod  for  Døren, 
den  egentlige  Fart.  Man  tænkte  ikke  paa,  eller  skjulte  med  Flid 
for  sig  selv,  at  Stadens  Stilling  var  i  højeste  Grad  mislig.  Et 
Bombardement  vilde  nu,  naar  det  med  Kraft  udførtes  fra  baade 
Land-  og  Søsiden,  kunne  lægge  paa  een  Gang  Staden  og  hele 
den  indelukkede  Flaade  øde.  Og  selv  om  et  Stormangreb  vilde 
ved  de  belejredes  Mod  kunne  afslaas,  saa  maatte  Staden,  af- 
skaaren  som  den  var  fra  al  Tilførsel,  blive  et  sikkert  Bytte  for 
Hungersnøden. 

Men  lukkede  Byens  modige  Befolkning  Øjet  for  alt  sligt  og 
stræbte  kun  efter  at  holde  tappert  ud,  saa  havde  heldigvis  Kong 
Frederik  den  Fjerde  aabent  Blik  for  alle  disse  Farer.  Han  ind- 
saa, at  hvis  han  ikke  nu  gav  efter,  udsatte  han  sig  for  at  miste 
sin  Flaade,  faa  Hovedstaden  ødelagt  og  maaske  endda  at  maatte 
afstaa  en  Landsdel  til  Sverige.  Og  al  denne  Fare  uden  mindste 
Spor  af  Udsigt  til,  at  der  ved  Udholdenhed  kunde  være  noget 
at  vinde.  Han  underskrev  da  den  18de  August  Freden  i  Traven- 
dal og  slap  her  med  langt  bedre  Vilkaar,  end  han  havde  turdet 
vente.  Selv  havde  han  formodet  at  maatte  komme  til  at  afstaa 

Amtet  Segeberg.  Men  dette  blev  ikke  nødvendigt.  Han  stad- 
fæstede blot  alle  tidligere  Overenskomster  med  Hertugen  af 
Holsten-Gottorp  og  lovede  af  „ven-fætterlig  Affection  og  Be- 
vaagenhed"  at  ville  betale  denne  „sin  elskelige  kære  Fætter" 
260,000  Rigsdaler. 

Efterretningen  om  Freden  kom  til  København  den  21de  Au- 
gust, samme  Dag  som  Carl  den  Tolvte  brød  op  fra  Humlebæk 
for  at  drage  Syd  paa  mod  København.  Øjeblikkelig  sendtes 
Meddelelsen  til  den  svenske  Konge,  men  denne  fortsatte  fore- 
løbig sin  Fremrykning.  Af  denne  Grund  vedblev  de  1 100  Mand 
af  Borgerskabet,  der  udbedrede  Volden  imellem  Vester-  og 
Nørreport,  at  arbejde  ufortrødent  videre.  Næste  Dag  nødtes 
dog  Carl  den  Tolvte  til  at  underskrive,  men  var  i  høj  Grad  mis- 
fornøjet med  saaledes  at  se  sig  Byttet  fravristet.  Her  hjalp  imid- 
lertid ingen  Modstand.  Da  han  gjorde  Tegn  til  ikke  straks  at 
ville  efterkomme  Fredspaabudet,  fik  han  en  kort  Erklæring  fra 
Admiral  Rooke,  hvori  denne  paa  Englændernes  og  Hollænder- 
nes Vegne  meddelte  ham,  at  man  ikke  vilde  taale  videre  Fjendt- 
ligheder mod  Danmark,  samt  at  han  havde  ufortøvet  at  trække 
sine  Tropper  bort  fra  Sjælland.  Først  da  den  sidste  Ladning 
Svenskere  havde  forladt  Vedbæk,  og  den  svenske  Flaade  var 
sejlet  til  Carlskrona,  lettede  ogsaa  den  engelske  og  hollandske 
Flaade  og  stod  Nord  efter. 

Da  de  danske  betraadte  den  svenske  Lejr  ved  Humlebæk, 
fandt  de  her  et  ejendommeligt  Udtryk  for  Carl  den  Tolvtes 
Stemning.  Han  havde  efterladt  en  Bjørn  bunden  i  saa  kort  en 
Lænke,  at  den  ikke  kunde  naa  en  død  Hest,  som  laa  foran  den. 
Dette  skulde  være  et  Sindbillede  paa  den  svenske  Krigsmagt, 
der  af  Englænderne  og  Hollænderne  var  bleven  hindret  i  at  be- 
mægtige sig  sit  visse  Bytte. 

Hermed  var  Krigen  omme.  Frederik  den  Fjerde  havde  faaet 
en  efter  Omstændighederne  blid  Belæring  om,  at  der  hører  mere 
til  at  sejre  end  at  være  ung  og  have  Mod.  Carl  den  Tolvte  havde 
Tid  paa  Sejladsen  med  Hæren  til  at  tænke  paa,  hvorledes  det 
var  hans  Vovestykker,  der  to  Gange  —  først  ved  Flinterenden, 

derefter  ved  Tipperup-Bakker  —  havde  givet  Begivenhederne 
deres  Fart.  Ingen  drømte  dengang  om,  at  en  Snes  Aar  efter 
skulde  Stormagts-Fortryllelsen  være  hævet,  Østersøen  fri,  Carl 
den  Tolvtes  urolige  Hoved  til  Hvile  i  Løbegraven  ved  Frederiks- 
sten, Sønderjylland  atter,  med  det  halve  Evropa  som  Borgen, 
knyttet  til  Danmark. 


VII 

PREUSSENS 
FALD   OG  GENOPREJSNING 

I  BEGYNDELSEN  AF  DET  19.  AARHUNDREDE 


VOR  mægtige  Nabo  mod  Syd,  der  for  Tiden  spiller  saa  be- 
tydelig en  Rolle  i  Evropa,  har,  inden  dette  Maal  blev  naaet, 
gennemgaaet  en  mærkelig  Udvikling.  Et  Led  af  denne  Udvikling, 
der  frembyder  ganske  særlig  Interesse,  er  Tidsrummet  1805  til 
1814,  detTiaar,  der  blev  Vidne  til  Preussens  dybeste  Fornedrelse 
og  derpaa  følgende  Genoprejsning.  Ved  nærmere  at  betragte 
denne  Tid  lærer  vi  ikke  blot  bedre  at  forstaa  vor  egen,  idet  vi 
seer  Spirerne  blive  lagt  til  den  militære  Ordning,  der  betinger 
Tysklands  Magtstilling  i  vore  Dage.  Men  først  og  fremmest  stil- 
les der  os  for  Øje  et  af  Historiens  tydeligste  Eksempler  paa,  at 
ingen  ydre  Sønderlemmelse,  ingen  Fornedrelse  er  istand  til  varigt 
at  kue  et  Folk,  naar  det  blot  har  Livskraft  nok  til  at  tro  paa  sig 
selv,  Mod  til  at  ville  ofre,  hvad  der  kræves  for  dets  Tilværelse. 


1 

Preussen  befandt  sig  i  Aaret  1805  i  en  yderst  vanskelig  Stil- 
ling. Fra  den  ene  Kant  truedes  det  af  Frankrig,  der  efter  at  have 
bemægtiget  sig  Holland,  Svejts  og  Italien  tydelig  røbede  Lyst  til 
ogsaa  at  blive  Herre  over  Tyskland.  Fra  den  anden  Side  pres- 
sede Rusland  paa;  Kejser  Alexander  følte  sig  kaldet  til  at  værne 
Evropa  mod  Napoleons  Overgreb  og  agtede  i  denne  Kamp  at 
bruge  Preussen,  med  eller  mod  dets  Vilje,  til  at  opfange  Slagene 

med.  England  endelig,  nu  som  før  Frankrigs  mest  forbitrede 
Modstander,  søgte  at  hverve  enhver  til  den  store  Fælleskrig; 
Preussens  Bistand  vilde  være  særlig  kærkommen,  da  det  om- 
sluttede den  engelske  Besiddelse  i  Tyskland:  Hannover.  Ulyk- 
ken for  Preussen  var,  at  det  under  disse  saa  farlige  Forhold  ikke 
ejede  nogen  fremragende  Statsmand.  Man  indlullede  sig  skifte- 
vis i  de  stolte  Minder  fra  Frederik  den  Stores  Dage  eller  priste 
Fredens  Goder,  disse  Goder,  som  man  just  ved  sin  Sorgløshed 
stod  paa  Nippet  til  at  forspilde. 

I  Efteraaret  1805  brød  Uvejret  løs.  Den  saakaldte  „tredje 
Koalition",  de  forbundne  England,  Rusland,  Østerrig  og  Sverige, 
sendte  deres  Armeer  mod  Frankrig  og  dets  Besiddelser.  Med 
vante  Hurtighed  forekom  imidlertid  Napoleon  Angrebet.  Førend 
den  østerrigske  Hær,  der  trængte  ind  ad  Donaudalen  mod  Frank- 
rig, anede  det,  var  den  omringet,  afskaaren  og  tvungen  til  at 
overgive  sig.  Vejen  til  Wien  laa  Napoleon  aaben. 

Som  sædvanlig  stod  Preussen  raadvild  overfor  disse  Begiven- 
heder. Et  Øjeblik  lyttede  det  til  Napoleons  forføreriske  Tilbud, 
da  han  hemmeligt  lovede  det  Hannover  til  Løn  for  et  Forbund 
med  ham.  Snart  efter  oprørtes  det  over  den  Hensynsløshed, 
hvormed  en  fransk  Hærafdeling  uden  videre  brød  sig  Vej  over 
preussisk  Grund  for  at  naa  i  rette  Tid  til  Overrumplingen  ved 
Ulm.  Sluttelig  droges  dog  Preussen  bestemt  mod  Rusland.  Kejser 
Alexander  kom  selv  til  Berlin  og  bevægede  Frederik  Wilhelm 
den  III  til  at  overtage  en  væbnet  Mæglers  farlige  Hverv.  Med 
sin  Hær  paa  Krigsfod  skulde  Kongen  af  Preussen  forlange  af 
Napoleon  Adskillelse  af  Frankrigs  og  Italiens  Kroner  (Fig.  101), 
samt  Rømning  af  Holland,  Tyskland,  Svejts  og  Neapel.  Hvis 
Napoleon,  som  det  var  til  at  forudse,  ikke  gik  ind  paa  disse 
Fredsbetingelser,  skulde  Preussen  slutte  sig  til  Koalitionen.  Kon- 
gen af  England  skulde  i  saa  Fald  bevæges  til  at  overlade  Han- 
nover til  Preussen  som  Tak  for  denne  Hjælp. 

Da  Grev  Haugwitz  ilede  ned  til  det  franske  Hovedkvarter, 
udstyret  med  den  vigtige  Fuldmagt  til  at  stille  disse  Krav,  syntes 
han  med  Grund  at  holde  det  afgørende  Lod  i  sin  Haand.  Han 
anede  ikke,  at  han  snart  efter  skulde  vende  tilbage,  affærdiget 

paa  en  Maade,  der  gjorde  ham  og  Preussen  til  værdig  Genstand 
for  Latter  og  Foragt. 

Lykken  havde  nemlig  atter  føjet  Napoleon.   Medens  Grev 


Fig.  101.  Napoleon  I  med  den  lombardiske  Jærnkrone. 
(Efter  G.  Longhis  Stik.) 

Haugwitz  forgæves  forsøgte  at  faa  Audiens,  indtraf  virkelig  det, 
som  Napoleon  havde  haabet:  blændet  af  Kampiver  tilbød  Kejser 
Alexander  Slag,  førend  alle  Forstærkninger  var  ankomne.  Aars- 
dagen  efter  Napoleons  Kroning,  den  2.  December,  stod  den  af- 
gørende Kamp  ved  Austerlitz.   Før  den  korte  Vinterdag  var 

omme,  befandt  to  Kejserhære  sig  paa  Flugt.  Alexander  trak  sig 
med  Levningerne  af  sin  Hær  skyndsomst  nordefter.  Frans  den 
Anden  maatte  et  Par  Dage  efter  anholde  om  Vaabenstilstand. 
Under  disse  Omstændigheder  stedtes  den  væbnede  Mæglers 
Udsending  til  Foretræde.  Napoleon  lod  ham  end  ikke  komme 
tilorde  med  sine  Fredsvilkaar,  men  overfusede  ham  paa  Grund 
af  Preussens  tvetydige  Holdning  og  endte  med  at  give  ham  nogle 
faa  Timers  Frist  til  Valg  imellem  aaben  Krig  eller  Forbund  med 
Frankrig.  Forgæves  forestillede  den  forbløffede  Underhandler, 
at  han  savnede  enhver  Fuldmagt  til  at  træffe  saa  vigtig  en  Af- 
gørelse. Napoleon  gik  og  overlod  ham  til  hans  Overvejelser. 

I  sin  Knibe  valgte  Grev  Haugwitz  det  mindste  af  de  to  Onder, 
Forbund  med  Frankrig.  Preussen  skulde  i  saa  Fald  erholde 
Hannover  mod  at  afstaa  Neuchatel,  Cleve  og  Ansbach.  Haug- 
witz underskrev  Overenskomsten  den  15.  December  1805;  men 
selvfølgelig  havde  den  ingen  bindende  Kraft,  førend  hans  Konge 
havde  godkendt  den,  og  skulde  saa  længe  forblive  en  Hemme- 
lighed. Næppe  var  han  rejst,  førend  Alverden  vidste  Besked  om 
den.  Napoleon  og  Talleyrand  brugte  den  som  et  ypperligt  Mid- 
del til  at  berøve  Østerrig  ethvert  Haab  om  Hjælp  og  kue  det  til 
Fred.  Elleve  Dage  efter  maatte  det  slutte  Freden  i  Presburg. 

Det  varaltsaa  Udbyttet  af  Preussens  Optræden  til  Gunst  for 
Koalitionen.  Preussen  paa  engang  sat  fuldstændigt  udenfor  og 
desuden  i  svigagtig  Besiddelse  af  Hannover,  der  nødvendig 
maatte  bringe  det  i  Krig  med  den  rette  Ejer,  England.  Intet 
Under,  at  de  andre  Magters  Tillid  til  Preussen  svækkedes  i  en 
betænkelig  Grad.  Det  gik  imidlertid  Frederik  Wilhelm  den  III 
(Fig.  102)  som  hans  Udsending.  Vel  vægrede  han  sig  først  ved 
at  undertegne  Overenskomsten,  men  i  Mangel  af  bedre,  da  til- 
med Napoleon  ikke  tøvede  med  at  inddrage,  hvad  der  var  givet 
i  Bytte,  endte  ogsaa  han  med,  om  end  nølende,  at  tage  sin  Part. 
Den  3.  Marts  1806  underskreves  Traktaten. 

Saafremt  England  havde  haabet  endelig  denne  Gang  at  faa 
Frankrig  tæmmet,  saa  skuffedes  det  ganske.  Østerrig  var  slaaet, 
Rusland  slaaet,  Preussen  tvunget  over  i  Fjendens  Rækker.  Under 
disse  Omstændigheder  døde  (23.  Januar  1806)  den  store  engelske 

Statsmand,  der  saa  utrættelig  havde  ledet  Englands  og  Evropas 
Kræfter  mod  det  fælles  Maal,  Kamp  imod  Frankrig.  William 
Pitts  sidste  Ord:  „O  mit  Fædreland!"  lader  ane  den  Hær  af 
Bekymringer,  som  de  sidste  Maaneders  Begivenheder  havde 
væltet  ind  over  ham.  Med  hans  Død  fjernedes  imidlertid  en  Hin- 


Fig.  102.   Kong  Frederik  Wilhelm  III  i  Preussen. 
(Maleri  af  Gerard  1808.) 

dring  for  Freden.  Snart  efter  begyndte  Underhandlingerne  mel- 
lem Frankrig  og  England.  Under  disse  var  det,  at  Napoleon  gav 
et  slaaende  Bevis  paa  sin  Hensynsløshed,  idet  han  uden  videre 
tilbød  England  Tilbagegivelsen  af  det  samme  Hannover,  som  han 
nys  ved  Traktat  havde  sikret  Preussen. 

Foreløbig  forblev  dette  Tilbud  en  Hemmelighed.  De  Begiven- 

heder,  der  foregik  aabenlyst,  gav  ogsaa  nok  at  tænke  paa.  Napo- 
leon, hos  hvem  Tanken  om  Herredømmet  over  Evropa  synes 
at  være  vaagnet  ved  hans  uafbrudte  Held,  opførte  nu  et  Skue- 
spil, hvortil  Historien  kun  har  faa  Sidestykker  at  opvise.  Med 
ødsel  Haand  uddelte  han  Riger  til  Slægt  og  Venner.  Hans  Broder 
Joseph  fik  Kongeriget  Neapel,  Ludvig  Holland,  Svogeren  Murat 
Storhertugdømmet  Berg;  Stedsønnen  Eugéne  Beauharnais  maatte 
foreløbig  nøjes  med  at  komme  paa  Suppleant-Listen  samt  faa 
Kongen  af  Bayerns  Datter  til  Ægte.  Derimod  fik  Berthier,  Tal- 
leyrand  og  Bernadotte  hver  sit  Fyrstendømme.  At  Napoleon 
ikke  glemte  sig  selv,  var  indlysende.  Hele  det  sydvestlige  Tysk- 
land: Bayern,  Wiirtemberg,  Baden,  Hessen-Darmstadt  o.  s.  v. 
lod  han  opsige  deres  gamle  Forbindelse  med  det  tyske  Rige  og 
indgaa  det  saakaldte  „Rhinforbund".  Napoleon  skulde  være 
Forbundets  „Beskytter"  og  dets  Tropper  staa  til  hans  Raadig- 
hed. 

Paa  ingen  maatte  disse  Omdannelser  af  Evropas  Statsforhold 
gøre  saa  stærkt  et  Indtryk  som  paa  Preussen.  Ikke  uden  Be- 
tænkelighed var  man  her  Vidne  til  den  nye  Forbundsfælles  vok- 
sende Magt.  En  Stund  saae  det  imidlertid  ud  til,  at  der  ogsaa 
heraf  skulde  fremspire  Fordele  for  Preussen.  Napoleon  beroligede 
nemlig  Frederik  Wilhelm  III  ved  at  antyde  Muligheden  af  en 
lignende  Omdannelse  af  Nordtyskland,  Oprettelsen  af  et  nord- 
tysk Forbund,  hvis  naturlige  „Beskytter"  den  preussiske  Konge 
skulde  være. 

Medens  man  i  Berlin  glædede  sig  ved  slige  Fremtids-Udsigter, 
modtog  man  med  Et  en  Meddelelse,  der  rev  Bindet  fra  Øjnene 
og  viste  den  sande  Virkelighed.  Det  var  Underretningen  om 
Napoleons  hemmelige  Tilbud  til  Georg  III,  at  ville  give  England 
Hannover  tilbage.  En  saadan  Troløshed  vakte  med  Grund  den 
største  Forbitrelse.  Man  anede  et  bundløst  Dyb  af  Forræderi 
derunder,  man  troede  —  maaske  næppe  med  Urette  —  at  Napo- 
leons egentlige  Plan  gik  ud  paa  fuldstændigt  at  tilintetgøre  Preus- 
sen. Under  saadanne  Forhold  var  der  intet  at  betænke  sig  paa, 
heller  aaben  Krig  end  skjult  Underminering. 

Det  kunde  dog  ikke  undgaa  Preussens  Opmærksomhed,  at 


Preussens  Fald  og  Genoprejsning  i  Begyndelsen  af  det  19.  Aarh.     227 

det  gunstige  Øjeblik  til  at  erklære  Krigen  var  forlængst  forspildt 
nu,  da  Østerrig  og  Rusland  var  slagne  og  Østerrig  nødt  til  Fred. 
Paa  den  anden  Side  nærede  Napoleon  en  vis  Agtelse  for  den 
Hær  paa  henved  200,000  Mand,  som  Preussen  var  istand  til  at 
stille.  Der  hvilede  endnu  et  Efterskær  fra  Frederik  den  Stores 
Dage  over  den,  som  det  korte  Felttog  1792  ikke  helt  havde  ud- 
visket. Under  disse  Omstændigheder  var  der  endnu  et  svagt 
Haab  om,  at  det  vilde  være  muligt  at  naa  til  en  mindelig  Løs- 
ning. 

Det  var  imidlertid  et  højst  voveligt  Middel  til  Fremtvingeise 
af  en  Ordning,  som  Frederik  Wilhelm  greb  til,  idet  han  sendte 
Napoleon  et  „Ultimatum".  Der  opstilledes  heri  den  Fordring,  at 
Franskmændene  inden  den  8.  Oktober  (1806)  skulde  rømme 
Tyskland  og  ikke  maatte  hindre  Preussen  i  Dannelsen  af  et 
nordtysk  Forbund.  Det  sidste  Forlangende  kunde  nu  saa  være. 
Men  at  foreskrive  en  sejrrig  Armee  øjeblikkelig  at  gaa  tilbage 
var  ikke  stemmende  med  forsigtig  Optræden  og  i  hvert  Fald 
andet,  end  franske  Hære  dengang  lod  sig  byde.  Napoleon  saae 
heri  et  Udtryk  for,  at  Preussen  havde  dannet  en  ny  Koalition, 
hvis  Kraft  skyndsomst  burde  brydes.  Fra  sit  Hovedkvarter  skrev 
han  til  Frederik  Wilhelm:  „Deres  Majestæt  vil  blive  besejret. 
De  har  forspildt  Deres  egen  Ro,  Deres  Undersaatters Tilværelse. 
Evropa  veed,  at  Frankrig  har  tre  Gange  saa  mange  Folk  som 
Deres  Majestæts  Stater  og  er  militært  ligesaa  udviklet.  De  har 
forlangt  mit  Svar  til  8.  Oktober:  som  god  Ridder  møder  jeg  selv 
frem  for  at  bringe  det."  —  Krigen  var  erklæret. 


2 

Naar  Napoleon  i  Sommerens  Løb  underhaanden  havde  for- 
hørt sig  om  den  preussiske  Hærs  Tilstand,  havde  han  bestandig 
hørt  den  fordelagtigt  omtale.  Især  var  man  utrættelig  i  at  frem- 
hæve det  preussiske  Rytteri.  Napoleon  blev  forbavset  og  omtalte 
Sagen  for  en  Mængde  af  sine  Officerer.  Han  forberedte  dem  paa 
farefulde  Sammenstød,  mindede  dem  om  Kampmaaden  i  Slaget 

ved  Pyramiderne  og  sagde  i  sit  ejendommelige,  ildfulde  Sprog: 
„Der  bliver  ikke  andet  for,  vi  maa  marchere  til  Berlin  med 
Hæren  formeret  i  Karré  paa  200,000  Mand." 

Den  samme  Tro  paa  Hærens  Dygtighed  besjælede   Krigs- 
partiet i  Berlin  og  var  Skyld  i,  at  man  trods  Kongens  Tilbøjelig- 
hed til  Fred  drev 


^.tits^ 


paa  Afgørelse  ved 
Sværdet.   Men 
Hæren    havde 
dog,   sammenlig- 
net   med    den 
franske,  en  Ho- 
vedmangel.   Den 
savnede  øvede 
Ledere  og  besad 
først  og  fremmest 
ingen  Overan- 
fører som  Napo- 
leon.    Kongen 
havde    betroet 
Anførselen    til 
Hertug  Ferdi- 
nand af  Brunsvig 
(Fig.  103),  den 
samme, derhavde 
ført  Hæren  i  Aa- 
ret  1792.    Denne 
Brodersøn    og 
Lærling  af  Frede- 
rik den  Store  var  nu  en  Olding,  for  berømt  tilfat  kunne  forbi- 
gaas,  for  halsstarrig  til  at  kunne  svare  Nej  og![for[alderdomssvag 
til  ikke  at  segne  under  Byrden. 

Under  ham,  eller  rettere  ved  Siden  af  ham,  thi  Grænserne 
for  deres  Magtomraade  var  ikke  bestemte,  ansattes  saa  Prinsen 
af  Hohenlohe.  Han  var  Repræsentanten  for  det  unge,  krigs- 
lystne  Parti,  i  høj  Grad  selvtillidsfuld,  ilter  og  opsat  paa  at  ville 


Fig.  103.   Hertug  Ferdinand  af  Brunsvig. 
(Radering  af  Schroeder.   Brunsvig  1792.) 

handle  paa  egen  Haand.  De  faa  virkelig  dygtige  Generaler  førte 
blot  underordnede  Kommandoer  og  forsvandt  i  hvert  Fald  i 
Mængden,  naar  Frederik  Wilhelm  raadvild  og  uklar  stundom 
selv  greb  ind,  idet  han  spurgte  alle  tilraads  for  tilsidst  kun  at 
fatte  en  halv  Beslutning. 

Preussernes  Plan  var  den:  straks  at  gaa  angrebsvis  tilværks 
og  overrumple  den  franske  Armee  i  Bayern.  Kun  nødtvungen 
indlod  Ferdinand  af  Brunsvig  sig  paa  denne  vilde  Idé.  Hans 
Tanke  var  oprindelig  at  opstille  sig  bag  Elben.  At  denne  Plan 
havde  været  at  foretrække,  fremgaar  af,  at  Napoleon  gik  ud  fra 
den  som  en  Selvfølge.  .  .  .  „Paaskynd  Marskal  Soults  Bevæ- 
gelser!" skrev  han  til  Berthier,  „Fjenden  staar  i  Hof,  en  Ube- 
sindighed, som  jeg  ikke  tiltroede  ham,  da  jeg  mente,  at  han  vilde 
indtage  en  fast  Stilling  bag  Elben." 

Den  preussiske  Plan  at  ville  overrumple  Napoleon  —  i  og 
for  sig  en  meget  vanskelig  Opgave  —  tager  sig  først  ret  uheldig 
ud,  naar  man  lægger  Mærke  til  Datoerne.  Den  10.  Oktober  gav 
Ferdinand  af  Brunsvig  sin  Hær  Befaling  til  at  sætte  sig  i  Be- 
vægelse, men  allerede  den  3.  Oktober  havde  Napoleon  sin 
Styrke  samlet  i  Wiirzburg,  rede  til  at  tage  imod  ethvert  An- 
greb. 

Da  Fejltagelsen  opdagedes,  frygtede  Ferdinand  af  Brunsvig, 
og  med  Grund,  at  Napoleon  skulde  forsøge  paa  at  omgaa  ham 
og  naa  før  ham  op  til  Elben.  Den  preussiske  Hær  fik  derfor  Be- 
faling til  skyndsomst  at  trække  sig  nordefter.  Det  var  paa  dette 
Tilbagetog,  at  Franskmændene  indhentede  den  og  paa  samme 
Dag  slog  de  to  preussiske  Hærførere  i  det  afgørende  Dobbelt- 
slag ved  Jena  og  ved  Auerstadt. 

Napoleon  førte  selv  Kommandoen  ved  Jena.  Medens  hans 
Hær  rykkede  frem  langs  den  sumpede,  højre  Bred  af  Floden 
Saale,  havde  Marskal  Lannes'  dristige  Blænkere  banet  sig  Vej 
langs  Flodens  bjergfulde,  venstre  Bred.  Fra  Toppen  af  en  af 
Højderne  her,  det  saakaldte  Landgrafenberg,  opdagede  de  plud- 
selig hele  Prinsen  af  Hohenlohes  Hær  lejret  nedenfor  dem  paa 
en  af  Højfladerne.  Efter  at  have  drevet  de  preussiske  Forposter 

tilbage  lykkedes  det  dem  at  sætte  sig  fast  heroppe,  tæt  ind  i 
Fjendens  Flanke. 

Det  var  til  dette  Punkt,  at  Lannes,  der  utaalmodig  ventede 
paa  Napoleons  Komme,  straks  førte  ham  ud,  da  han  ankom  til 
Jena  ved  Middagstid  den  13.  Oktober  1806.  Uden  at  spilde  et 
Øjeblik  steg  begge  til  Hest  for  at  tage  Stillingen  i  Øjesyn,  og 
heftigt  beskudte  af  Fjendens  Forpostlinje  red  de  ad  halvt  ufrem- 
kommelige Hulveje  og  Skraaninger  op  til  Toppen.  Det  var  umu- 
ligt at  bestemme  Størrelsen  af  den  Armee,  som  de  saae  for  sig; 
men  klart  var  det,  at  dette  Punkt  beherskede  hele  den  fjendtlige 
Stilling. 

I  et  Nu  var  Angrebsplanen  fattet.  Napoleon  skulde  med  Ar- 
meens Centrum  om  Eftermiddagen  og  Natten  besætte  Bjerg- 
toppen. Tidligt  næste  Morgen  skulde  Slaget  begynde,  idet  Napo- 
leon angreb,  foreløbigt  for  blot  at  skaffe  sig  tilstrækkelig  Plads 
heroppe;  i  den  senere  Hovedkamp  skulde  han  støttes  af  to 
uventede  Flankeangreb  af  Generalerne  Augereau  og  Soult. 

Alt  var  ordnet,  kun  en  afgørende  Hindring  stod  endnu  tilbage. 
Det  viste  sig  umuligt  at  føre  Kanoner  herop.  Napoleon  foer  frem 
og  tilbage  for  om  muligt  at  finde  en  mindre  stejl  Opgang.  Det 
lykkedes  ham  endelig  at  finde  en  saadan.  Denne  Vej  var  imid- 
lertid altfor  snæver.  Øjeblikkelig  lod  han  da  en  Afdeling  Inge- 
niører komme  for  at  gøre  den  bredere  ved  at  sprænge  Klippen. 
I  sin  Utaalmodighed  ledede  han  selv  Arbejderne,  holdende  en 
Fakkel  i  Haanden.  Han  forlod  først  Stedet  sent  paa  Natten,  da 
han  havde  set  de  første  Stykker  Skyts  blive  kørte  op,  hver  Ka- 
non trukken  af  tolv  Heste. 

Napoleon  overnattede  paa  Bjerget  blandt  4000  Mand  af  Fod- 
garden, som  han  havde  ladet  lejre  sig  i  Karré,  i  hvis  Midte  han 
opslog  sit  eget  Telt.  Heroppe  var  mørkt  og  koldt;  men  nede  paa 
Højsletten  saae  man  de  talrige  Vagtblus  i  Prinsen  af  Hohen- 
lohes  Lejr,  og  langt  borte  tilhøjre,  ad  Naumburg  til,  viste  der  sig 
en  ny  Række  smaa  Lyspunkter,  ligeledes  Vagtblus.  Det  maatte 
være  den  preussiske  Hovedhær  under  Hertugen  af  Brunsvig! 
Der  kunde  næppe  være  nogen  Tvivl  om,  at  den  vilde  tage  Del 
med  i  Morgendagens  Strid.  Straks  traf  Napoleon  yderligere  For- 

holdsregler,  og  nye  Stafetter  sendtes  afsted  for  at  kalde  hele  den 
franske  Hær  sammen.  Det  er  dette  natlige  Ophold  paa  Bjerg- 
toppen, der  har  givet  Anledning  til,  at  Navnet  Landgrafenberg 
nu  er  gaaet  af  Brug,  og  Befolkningen  kalder  det  Napoleons- 
berg. 

Før  Daggry  var  Napoleon  oppe  og  gav  Hæren  Befaling  til  at 
træde  under  Vaaben.  En  tæt,  kold  Taage  bedækkede  alt,  og  led- 
saget af  Fakkelbærere  red  han  langs  ad  Hærens  Front.  Af  og 
til  standsede  han  og  forklarede  Officerer  og  Soldater  de  to 
Hæres  Stilling,  viste,  hvor  mislig  Preussernes  var,  og  at  denne 
Dag  vilde  afgøre  ikke  blot  den  fjendtlige  Hærs,  men  hele  Preus- 
sens Skæbne.  Raabet:  „Fremad!"  „Kejseren  leve!"  var  det  Svar, 
der  genlød  overalt.  Disse  Raab  og  Fakkelskinnet  vakte  endelig 
Preussernes  Opmærksomhed.  Man  anede  Uraad.  Napoleon  gav 
Befaling  til  at  begynde  Slaget. 

Prinsen  af  Hohenlohes  Hær  var  kun  lidet  beredt  til  at  mod- 
tage Angrebet.  I  Dagene  forud  havde  Prinsen,  der  fuldt  og  fast 
troede,  at  han  alene  havde  gennemskuet  Napoleons  Planer, 
trættet  Hæren  ved  modstridende  Befalinger  og  Marcher  frem 
og  tilbage.  Efter  at  han  tilsidst  paa  denne  Maade  var  bleven  af- 
skaaren  fra  sin  Bagage  og  havde  bragt  Hærens  Forplejning  i 
fuldstændig  Forvirring,  indsaae  han  selv  det  farlige  i  at  handle 
paa  egen  Haand  og  besluttede  sig  endelig  til  at  lystre  Overgene- 
ralen, Ferdinand  af  Brunsvig.  Ulykken  vilde,  at  denne  Beslut- 
ning blev  tagen,  just  som  den  ikke  længere  passede  til  For- 
holdene. 

Da  man  om  Eftermiddagen  den  13.  Oktober  mærkede  Fransk- 
mændene paa  Landgrafenberg,  og  Prinsen  just  havde  beordret 
to  Brigader  til  at  fordrive  dem  derfra,  modtog  han  fornyet  Be- 
faling fra  Hovedkvarteret  om  ikke  at  indlade  sig  i  nogen  alvorlig 
Fægtning,  men  kun  passe  paa  en  Bro  over  Saale.  Prinsen  kaldte 
da  Brigaderne  tilbage  og  nøjedes  med  at  indtage  en  afventende 
Holdning,  vis  paa,  at  han  med  sine  50 — 70,000  Mand  vilde 
kunne  afslaa  ethvert  Angreb  af  Fjendens  formentlig  underlegne 
Styrke. 

Under  disse  Omstændigheder  lykkedes  det  let  for  Napoleon 

at  faa  Kampens  første  Formaal  naaet:  at  drive  Preusserne  til- 
bage, saa  at  han  fik  Plads  til  fuldt  at  udbrede  sin  Styrke  paa 
Landgrafenberg  og  dets  Skraaning.  Næppe  mærkede  imidlertid 
Prinsen  af  Hohenlohe,  at  det  var  fuldt  Alvor  med  Kampen, 
førend  han  tog  sit  Parti  og  fra  nu  af  med  Sikkerhed  og  ikke 
ringe  Dygtighed  ledede  Slaget.  Hvad  der  gjaldt  ham,  gjaldt  lige- 
ledes de  preussiske  Officerer  i  Almindelighed.  Med  stor  Tapper- 
hed og  Selvopofrelse  gjorde  de  deres  Pligt  under  selve  Kampen; 
det  uforholdsmæssige  Antal  af  saarede  og  faldne  Officerer  viste 
bedst,  at  de  ikke  havde  holdt  sig  tilbage. 

Men  Kampen  selv  var  haabløs  lige  overfor  Napoleons  gun- 
stige Stilling  og  saa  omhyggeligt  trufne  Forberedelser.  Fra  det 
Øjeblik  Hovedslaget  begyndte  omtrent  Kl.  10,  greb  det  ene  Led 
sikkert  og  fast  ind  i  det  andet  og  hidførte  med  Nødvendighed 
Preussernes  Nederlag.  Kun  paa  et  eneste  Punkt  brødes  Planen, 
og  Napoleons  Ordre  blev  ikke  fulgt.  Det  var  Marskal  Ney,  der 
i  sin  Iver  var  rykket  for  langt  frem,  og  da  han  opdagede  selve 
Prinsen  af  Hohenlohe  lige  for  sig  med  hele  det  preussiske  Ryt- 
teri, ikke  kunde  styre  sin  Kamplyst,  men,  førend  Kejseren  havde 
givet  Signal,  aabnede  Slaget  paa  egen  Haand,  kun  fulgt  af  3000 
Mand. 

Napoleon  blev  højlig  forbavset,  da  han  hørte  Skydningen  be- 
gynde uden  hans  Ordre.  Og  endnu  større  blev  hans  Forundring, 
da  der  meddeltes  ham,  at  det  var  Marskal  Ney,  hvis  egentlige 
Plads  var  langt  tilbage.  Han  ilede  selv  hen  for  at  opdage  Grun- 
den. Med  Misfornøjelse  blandet  med  Beundring  saae  han  fra  en 
af  Højderne  Marskal  Ney  holdende  midt  i  en  svag  Karré,  kæm- 
pende mod  hele  det  preussiske  Rytteri.  I  en  Hast  sendtes  der 
ham  Undsætning,  og  da  senere  Fløjene  var  naaede  tilstrækkelig 
langt  frem,  brød  Napoleon  paa  mod  hele  Linjen  og  fuldendte 
Nederlaget.  Det  var  fuldstændigt.  12,000  faldne  og  saarede  Fjen- 
der dækkede  Valpladsen.  15,000  Fanger  og  200  Kanoner  faldt 
i  Sejrherrens  Hænder.  Resten  af  Hæren  flygtede  i  vildeste 
Uorden  nordpaa. 

Medens  Kampen  rasede  vedjena,  havde  man  af  og  til  kunnet 
høre  en  heftig  Skydning  i  det  fjerne  tilhøjre.  Napoleon  (Fig.  104) 
havde  ofte  i  Dagens  Løb  rettet  sin  Kikkert  mod  dette  Punkt, 
men  beroliget  sig  med,  at  han  selv  sikkert  havde  Hovedstyrken 
af  den  prøjssiske  Hær  imod  sig;  Resten  af  den  maatte  Davout 
og  Bernadotte  med  deres  50,000  Mand  vel  kunne  magte.  Han 
anede  ikke,  at  der  her,  kun  fire  Mil  fra  ham,  var  blevet  leveret 
en  anden  Hovedkamp,  fuldt  saa  afgørende,  som  den  ved  Jena, 
og  med  samme  sejrrige  Udfald  for  Franskmændene. 

Under  Napoleons  Kapløb  med  Preusserne  om  at  naa  først 
til  Elben  havde  Marskallerne  Davout  og  Bernadotte  dannet 
Franskmændenes  Fortrav.  Ligesom  Hovedhæren  selv  rykkede 
de  frem  langs  Saaleflodens  højre  Bred,  medens  Preusserne  søgte 
at  ile  dem  forbi  paa  den  venstre.  Spidsen  af  Davouts  Korps  var 
naaet  frem  til  en  Bro  over  Saale,  som  forbandt  begge  de  Veje, 
ad  hvilke  de  to  Hære  drog  frem.  Idet  Davout  selv  red  over  og 
undersøgte  Egnen  paa  preussisk  Side,  opdagede  han  en  Stilling 
af  stor  Betydning,  som  endnu  var  ubesat  af  Fjenden. 

Fra  Auerstadt,  hvortil  Preussernes  Hovedhær  først  ven- 
tedes om  Aftenen,  fører  Vejen  videre  nord  efter  over  en  stor 
Bjergknub,  der  i  Midten  udhuler  sig  kedelformigt  som  et  uhyre 
Amfiteater.  Paa  den  nordligste  Kam  bryder  Vejen  brat  af  ved 
Kedlens  Yderkant  og  løber  saa  i  Slangebugter  ned  til  Broen 
over  Saale.  Dette  Pas  oppe  i  Kammen  var  som  skabt  til  at  spærre 
en  Fjende  Vejen.  Tilbagetogslinjen  ned  til  Saalebroen  var  sikret. 
Og  foran  Stillingen  laa  den  store,  grydeformede  Højslette  uden 
Læ  for  den  fremaddragende  Fjende,  kun  jævne  Bjergskraa- 
ninger,  en  Bæk  i  Midten  og  en  lille  Landsby  paa  Skrænten 
tilhøjre  for  Passet. 

Da  Davout  havde  overbevist  sig  om  Stillingens  Vigtighed, 
ilede  han  straks  til  Bernadotte  og  foreslog  ham,  at  de  i  Forening 
skulde  forsvare  den.  Da  Bernadotte  afslog  dette,  gik  Davout 
saa  vidt,  at  han  tilbød  at  stille  sig  og  sit  Armeekorps  under 
Bernadottes  Befaling,   hvis  denne  blot  vilde  blive  og  optage 

Fig.  104.   Napoleon  I. 
(Maleri  af  E.  Meissonier.) 

Kampen  her.  Men  Bernadotte,  der  var  opfyldt  af  Skinsyge  mod 
Davout,  svarede  fremdeles  Nej  og  paastod,  at  Napoleons  Ordre 
maatte  forstaas,  som  om  han  havde  at  trække  sig  tilbage.  Han 
forlod  derpaa  Davout  med  sit  Korps  og  trak  sig  sydpaa  uden 
dog  at  støde  til  Napoleon  ved  Jena.  Denne  Bernadottes  Færd 
skaffede  ham  si- 
den den  skarpe- 
steTilrettevisning 
fra  Napoleon. 

Marskal  Da- 
vout (Fig.  105) 
stod  altsaa  tilbage 
med  kun  26,000 
Mand.  Men  ikke 
desto  mindre  be- 
stemte han  sig  til 
atindtagesinPost 
og  alene  søge  at 
standsedenpreus- 
siske  Hovedhær. 
Dennes  Styrke 
anslog  han  til  at 
være  70—80,000 
Mand. 

Da  Preusserne 
den  13.  Oktober 
om  Aftenen  efter 
athavemarcheret 
en  fem — seks  Mil 
endelig  naaede  til 
Auerstådt,  var  Hæren  træt  og  led  stor  Mangel  paa  Levneds- 
midler. Man  nøjedes  med  at  sende  nogle  ridende  Strejfvagter  i 
Forvejen,  der  kom  tilbage  og  meldte,  at  Vejen  fremad  var  fri; 
et  Par  fjendtlige  Forposter  oppe  ved  Passet  var  blevne  fordrevne 
ved  Pistolskud.  I  Tillid  hertil  undlod  man  at  besætte  Passet. 
Tidlig  næste'Morgen  vilde  jo  Hæren  staa  deroppe. 


Fig.  105.  Marskal  Davout. 
(Maleri  af  Pérignon.) 

Men  om  Natten  besatte  Davout  det.  Da  Preusserne  den 
næste  Morgen  Kl.  6  rykkede  frem  gennem  Taagen,  modtoges 
de  med  Kardætsker  fra  en  usynlig  Fjende  foroven.  Under  stærk 
Forvirring  søgte  man  at  ordne  sig,  men  først  da  Taagen  lettede, 
kunde  den  egentlige  Kamp  begynde.  Den  blev  ført  med  stor 
Heftighed,  som  Sagens  Natur  krævede.  Tre  Gange  gjorde  Gene- 
ral BliJcher  (Fig.  106)  med  sine  Dragoner  Indhug  paa  Fransk- 


Fig.  106.   General  Blucher. 
(Maleri  af  H.  C.  Groger.   Hamburg  1816.) 

mændenes  højre  Fløj,  Hesten  blev  skudt  under  ham,  men  han 
formaaede  ikke  at  sprænge  den  franske  Karré. 

Omkring  Landsbyen,  den  eneste  Forhindring  paa  Bjergskraa- 
ningen,  udspandt  sig  især  en  hidsig  Fægtning.  Franskmændene 
holdt  den  besat  og  lod  sig  trods  Fjendens  Overmagt  aldrig  fuld- 
stændig fortrænge.  Tilsidst  ilede  den  gamle  Ferdinand  af  Bruns- 
vig selv  til,  stillede  sig  i  Spidsen  for  Grenadererne  for  at  føre 
dem  frem  i  Læ  af  et  Gærde.  En  Kugle  gennemborede  hans 
Hoved,  og  med  et  Lommetørklæde  over  Ansigtet  bares  han 

bort,  for  at  Hæren  ikke  skulde  tabe  Modet  ved  Overanførerens 
Fald.  Dødelig  saaret  bragtes  han  ud  af  Slaget  og  førtes  som  en 
Flygtning  nordpaa.  Han  udaandede  først  den  10.  November  paa 
dansk  Grund,  hvortil  han  under  fremmed  Navn,  skjult  i  en  Kurv, 
havde  ladt  sig  bringe. 

Ved  Efterretningen  om  Hærførerens  Fald  grebes  den  preus- 
siske Generalstab  af  en  og  samme  Følelse  af  Farens  Storhed. 
Kongen  og  Prinserne  ilede  frem,  udsættende  sig  som  den  simp- 
leste Soldat,  General  Mollendorf  og  flere  stillede  sig  selv  i 
Spidsen  for  Stormkolonner.  Men  alt  forgæves.  Landsbyen  lod 
sig  ikke  vriste  af  Franskmændenes  Besiddelse. 

Det  sidste  Haab  stod  til  et  Angreb  paa  den  franske  venstre 
Fløj,  der  syntes  svagest  besat.  En  heftig  Kanonild  rettedes  her- 
imod, men  ni  Bataljoner  ilede  frem  til  Hjælp.  Marskalk  Davout, 
der  var  tilstede  overalt,  hvor  Faren  var  størst,  red  herhen,  en 
Kugle  gik  igennem  hans  Hat  og  afsved  Haaret.  Allerede  vaklede 
den  franske  Linje,  da  en  ung  Soldat,  der  paa  Grund  af  sin  Lig- 
hed med  Napoleon  i  Spøg  kaldtes  „Kejseren",  løb  frem  foran 
Fronten  og  under  Raabet:  „Følg  Eders  Kejser!"  stormede  fremad. 
Alle  fulgte. 

Dagens  Skæbne  blev  endelig  afgjort,  da  man  som  sidste  Mid- 
del samlede  alt  det  preussiske  Rytteri,  14—15,000  Mand,  for  at 
tilintetgøre  disse  ni  Bataljoner.  I  rette  Øjeblik  opdagedes  Preus- 
sernes Hensigt,  og  da  det  fjendtlige  Fodfolks  Geledder  pludse- 
lig aabnedes,  og  det  preussiske  Rytteri,  anført  af  Prins  Wilhelm, 
foer  frem,  modtoges  det  af  Franskmændene,  opstillede  i  syv 
Karréer.  Davout  befandt  sig  i  den  ene  af  dem.  Gentagne  Gange 
gjorde  Rytterne  Angreb,  men  modtoges  hver  Gang  koldblodigt 
af  Fodfolket,  der  roligt  afventede  sine  Officerers  Kommando. 
Først  paa  tredive  Skridts  Afstand  befaledes  der  Fyr!  og  de  vel- 
rettede Skud  opførte  et  Brystværn  af  styrtede  Heste  og  Mand- 
skab i  hundredevis. 

Under  disse  Forhold  holdt  Kong  Frederik  Wilhelm  Krigsraad. 
Bliicher  foreslog  at  gøre  et  sidste  fortvivlet  Angreb  med  alt, 
hvad  der  endnu  ikke  havde  været  i  Ilden.  Men  Kongen  holdt 
paa  at  trække  sig  tilbage  for  at  forene  sig  med  Prinsen  af  Hohen- 

lohes  Hær  og  derpaa  overvælde  Stillingen.  Der  blev  alsaa  givet 
Befaling  til  Afmarch.  Davouis  Folk  undlod  ikke  trods  deres 
Udmattelse  at  forfølge  Fjenden.  lait  tog  de  3000  Fanger  og  115 
Kanoner,  et  uhyre  Antal  for  et  Korps,  der  selv  kun  besad  44. 

Da  Efterretningen  om  Slaget  ved  Auerstadt  kom  til  Napoleon, 
vilde  han  i  Begyndelsen  ikke  tro  derpaa.  Bernadotte,  der  i 
Mellemtiden  var  stødt  til  ham,  havde  med  Flid  skildret  Fjendens 
Antal  som  ubetydeligt,  højst  en  9—10,000  Mand.  Til  den  Kap- 
tajn, som  Davout  sendte  for  at  melde  Kejseren,  at  han  havde 
sejret  over  50,000  Mand,  svarede  denne  derfor  blot:  „Deres 
Marskal  seer  nok  dobbelt."  Først  Dagen  efter  lærte  han  at  se 
Begivenheden  i  hele  sin  storartede  Betydning.  Kun  med  Vanske- 
lighed undgik  Bernadotte  at  blive  stillet  for  en  Krigsret. 

Den  kongelige  Hær  trak  sig  tilbage  i  ret  god  Orden  for  at 
slutte  sig  til  Prinsen  af  Hohenlohes.  Da  fik  man  med  Et  Øje  paa 
Bernadottes  Tropper  foran  Valpladsen  ved  Jena.  Ved  dette  Syn 
tvivlede  ingen  om,  at  der  maatte  være  tilstødt  Prinsens  Hær  et 
Uheld.  Skyndsomt  slog  man  ind  paa  en  anden  Vej.  Og  snart 
kom  hele  Sandheden  for  en  Dag,  da  Prinsen  af  Hohenlohe  med 
ialt  kun  200  Ryttere  kom  til  for  at  søge  den  Hjælp  hos  den 
kongelige  Armee,  som  denne  søgte  hos  ham.  Beretningerne  om 
de  gensidige  Nederlag  fremkaldte  en  pludselig  Rædsel.  Alt  op- 
løstes i  den  vildeste  Uorden,  Soldaterne  bortkastede  deres  Vaaben 
og  søgte  at  undløbe,  som  hver  kunde  bedst.  Rytteriet  forlod  Vejen 
og  flygtede  over  Markerne.  Af  hele  den  stærke  Hær  var  snart 
ikke  andet  tilbage  end  forladte  Rustvogne  og  Kanoner,  kastede 
Tornystre  og  Geværer  og  raadvilde  Flygtninge,  der  skarevis  lod 
sig  fange. 


4 

Nederlaget  ved  Jena  og  Auerstadt  havde  i  og  for  sig  været 

forfærdeligt.   Endnu  forfærdeligere  blev  det  dog  i  sine  Følger. 

Alle  var  som  lamslaaede,   intet  syntes  mere  istand  til  at  yde 

Modstand.   Under  denne  almindelige  Rædsel  overgav  den  ene 

Troppeafdeling,  den  ene  Fæstning  sig  efter  den  anden.  Allerede 
den  25.  Oktober  rykkede  Franskmændene  ind  i  Berlin.  Alle 
Hovedovergange  over  Elben  og  Oder  var  i  Napoleons  Hænder, 
Kun  General  Bliicher  trak  sig  endnu  kæmpende  nordpaa,  men 
i  Begyndelsen  af  November  maatte  ogsaa  han  overgive  sig. 

Det  var  naturligt,  at  Frederik  Wilhelm  under  disse  Omstæn- 
digheder søgte  at  faa  Ende  paa  Krigen.  Dagen  efter  Slaget  ved 
Jena  og  Auerstadt  havde  han  alt  anholdt  om  Vaabenstilstand, 
men  Napoleon  nægtede  at  gaa  ind  paa  andet  end  ligefrem  Freds- 
slutning. Paa  yderst  haarde  Betingelser  foreskreves  denne.  Men 
der  var  intet  andet  for  end  at  bøje  sig  for  Nødvendigheden,  og 
et  Par  Dage  efter  Berlins  Besættelse  overbragte  en  preussisk 
General  Kongens  skriftlige  Samtykke  til  de  af  Napoleon  fore- 
skrevne Betingelser. 

Da  det  kom  til  Stykket,  nægtede  imidlertid  Napoleon  sin 
Underskrift.  Beruset  af  Sejren  forekom  ingen  Fordring  ham 
længere  for  dristig.  Han  saae  allerede  i  Aanden  ikke  blot  Preus- 
sen tilintetgjort,  men  ogsaa  Rusland  for  sine  Fødder,  og  han  op- 
stillede nu  Vilkaar,  som  det  vilde  være  umuligt  at  gaa  ind  paa. 
Nedbøjet  af  Ulykken  besluttede  da  Frederik  Wilhelm  i  det  mindste 
at  falde  med  Ære,  og  med  Resterne  af  Armeen  drog  han  over 
mod  Øst  for  at  slutte  sig  til  de  fremtrængende  Russere. 

Napoleon  fortsatte  sit  Sejrstog  ind  i  de  polske  Provinser,  hvor 
Polakkerne  rejste  sig  med  Begejstring  for  ham.  Et  Glimt  af  den 
vaagnende  Aand  i  Preussen  begyndte  dog  alt  at  vise  sig,  idet  en- 
kelte af  de  tiloversblevne  Fæstninger  forsvarede  sig  med  Tapper- 
hed. Colberg,  Graudenz  og  Danzig  holdt  Stand  til  det  yderste 
og  lærte  Folket,  at  ikke  alle  var  vanslægtede. 

Endnu  var  dog  Preussens  Lidelser  langtfra  til  Ende.  Efter  det 
blodige  Slag  ved  Eylau  (Fig.  107)  i  Februar  1807,  hvor  Preussere 
og  Russere  i  Forening  forgæves  søgte  at  drive  Napoleon  tilbage, 
tilbød  denne  paany  sin  udmattede  Modstander  Fred.  Frederik 
Wilhelm  holdt  imidlertid  efter  Løfte  trofast  ud  og  afslog  at  skille 
sin  Sag  fra  Kejseren  af  Ruslands.  Vaabnene  maatte  da  igen  af- 
gøre Skæbnen.  Den  14.  Juni  1807  tabte  Russerne  Slaget  ved 
Friedland,  og  Kejser  Alexander  tilbød  Fred. 

Preussens  Sag  var  tabt.  Men  hvad  værre  var,  Napoleon  skulde 
sejre  mere  end  blot  paa  Valpladsen.  I  de  Forhandlinger,  som  nu 
førtes  mellem  Napoleon  og  Alexander  (Fig.  108),  vidste  han  nem- 
lig i  den  Grad  at  vinde  sin  unge  Modstander,  at  Alexander  inden 
kort  Tid  blev  hans  Beundrer,  hans  Ven,  hans  Forbundne.  Han, 
der  var  kommen  som  en  slagen  Fjende,  en  ydmygtbedende  til 
den  franske  Lejr,  saae 
sig  til  sin  Forbavselse 
modtagen  som  en  kær 
Frænde.  Ikke  en  Fods- 
bred Jord  skulde  han 
miste.  Tvertimod.  Var 
ikke  Sverige,  Ruslands 
daværende  Forbundne, 
i  Virkeligheden  dets 
„geografiske  Fjende"! 
Laa  ikke  Tyrkiet  aabent 
mod  Syd!  Finland,  Do- 
naufyrstendømmerne 
maatte  Alexander  frit 
tage,  det  var  Lønnen  for 
et  Forbund  med  Frank- 
rig. Intet  Under,  at  han 
blev  fortumlet  ved  disse 
fristendeTilbud ;  fortryl- 
let glemte  han  sin  Fortid 
med  dens  Forpligtelser. 

Den  ulykkelige  Fre- 
derik Wilhelm  kom  under  disse  forandrede  Forhold  i  den  mest 
uheldige  Stilling.  Overalt  var  han  tilovers.  Sørgmodig,  indesluttet 
og  uden  vindende  Ydre  tog  han  sig  ikke  ud  ved  Siden  af  Napo- 
leon og  Alexander,  naar  de  red  foran  Fronten,  og  begge  Hære 
raabte:  „Kejserne  leve!"  Han  var  en  blot  trykkende  Tredjemand 
i  disse  fortrolige  Møder,  hvor  man  kun  ventede  paa  hans  Bort- 
gang for  at  tale  frit  om  alt,  hvad  Fremtiden  skulde  bringe.  Det  var 
derfor  en  Lettelse  for  alle  Parter,  da  Alexander  fik  ham  til  helt 


Fig.  108.   Kejser  Alexander  I. 
(Efter  samtidigt  Stik.) 

at  holde  sig  borte  under  Paaskud  af,  at  han,  Alexander,  i  Enrum 
med  Napoleon  langt  bedre  vilde  kunne  tale  hans  Sag. 

Til  en  Forklaring  maatte  det  dog  komme.  Det  blev  Alexander 
overdraget  at  lette  lidt  af  Sløret  og  forberede  Kongen  af  Preus- 
sen paa,  hvad  de  to  havde  talt  om  i  Enrum. 

Man  var  bleven  enig  om  intet  mindre  end  at  halvere  Preussen. 
Alt  Landet  Vest  for  Elben  skulde  tilfalde  Napoleons  Broder 
Jérome ;  de  polske  Provinser  skulde  gives  til  Kongen  af  Sachsen, 
og  Ny  Østprøjssen  skulde  afstaas  til  —  Kejseren  af  Rusland. 
Især  dette  sidste  Punkt  maa  det  have  faldet  Alexander  lidt  svært 
at  bringe  over  sine  Læber.  Han  skyndte  sig  derfor  ogsaa  med  at 
faa  Ende  paa  den  ubehagelige  Samtale,  idet  han  henviste  sin  Ven 
til  hellere  at  tale  ligefrem  med  Napoleon  om  det  hele;  denne 
vilde  langt  bedre  kunne  foretage  mulige  Ændringer. 

Frederik  Wilhelm  ilede  til  Napoleon.  Forpint  og  fortvivlet 
var  han  imidlertid  ikke  istand  til  at  bevare  Fatningen.  Han  for- 
glemte sig  selv,  og  Samtalen  antog  en  yderst  heftig  Karakter,  da 
man  kom  ind  paa  det  nu  temmelig  ørkesløse  Spørgsmaal  om 
Oprindelsen  til  Krigen.  Napoleon  endte  med  at  henvise  ham  til 
Kejseren  af  Rusland.  Denne,  for  hvis  Skyld  Kongen  af  Preussen 
jo  havde  afslaaet  at  slutte  Fred  efter  Slaget  ved  Eylau,  da  gun- 
stige Betingelser  endnu  havde  været  at  opnaa,  vilde  sikkert  nu 
til  Tak  tage  sig  af  ham. 

I  sin  Nød  greb  Frederik  Wilhelm  til  det  sidste  Halmstraa. 
Han  sendte  Bud  efter  sin  Dronning,  den  for  sin  Skønhed  og 
Begavelse  berømte  Dronning  Louise  (Fig.  109),  og  bad  hende 
ile  ham  til  Hjælp  for  ved  Bønner  at  bevæge  Napoleon.  Dron- 
ning Louise  opholdt  sig  dengang  i  Memel,  den  sidste  By,  som 
det  ulykkelige  Kongepar  endnu  havde  tilbage.  Hun  bar  sin  store 
Del  af  Skylden  for  Krigen,  idet  hun  i  begejstret  Tro  paa  Preus- 
sens Kald  ivrigt  havde  opmuntret  til  Kamp  mod  Evropas  Under- 
trykker. Saa  meget  des  tungere  maatte  det  falde  hende  nu  over- 
vunden at  bede  om  Naade,  hvor  hun  havde  haabet  at  komme 
med  Sejr. 

Ikke  desmindre  bestemte  hun  sig  til  at  bringe  sit  Fædreland 
dette  Offer.   Hun  drog  afsted  til  Tilsit  og  modtoges  med  stor 


Fig.  1 09.   Dronning  Louise  af  Preussen. 
(Maleri  af  G.  Richter.) 

Høflighed  af  Napoleon.  Men  forgæves  var  al  hendes  kvindelige 
Veltalenhed,  forgæves  bad  hun  over  Taflet  Napoleon  føje  et 
Bevis  paa  sit  Højmod  til  de  øvrige  Beviser  paa  hans  Storhed. 
Han  undgik  hende  i  en  Strøm  af  smukke  Ord. 

Denne  Strid  med  en  Kvinde  trættede  ham  imidlertid  og  bragte 
ham  i  Forlegenhed.  For  at  hugge  Knuden  over  befalede  han,  at 
alle  Fredsbetingelserne  skulde  være  underskrevne  inden  24  Ti- 
mer. Der  maatte  lystres.  Da  Dronningen  næste  Dag  mødte  ved 
Taflet,  stod  hun  overfor  en  fuldendt  Kendsgerning,  som  ikke 
mere  lod  sig  rokke.  Med  Stolthed  beklagede  hun  sig  overfor 
Napoleon,  med  Bitterhed  overfor  Alexander.  Men  først  da  hen- 
des Vogn  straks  efter  Bordet  var  kørt  frem  og  hun  atter  var 
alene,  sank  hun  hulkende  sammen,  opløst  i  Smerte  over  sin  og 
sit  Lands  Fornedrelse. 

Ifølge  Fredsbetingelserne  i  Tilsit  berøvedes  Kongen  af  Preus- 
sen Halvdelen  af  sit  Land,  Resten  tilbagegaves  ham,  som  det 
hed  i  Fredstraktaten,  kun  af  Hensyn  til  Kejseren  af  Rusland. 
Men  foruden  denne  ydre  Svækkelse  kom  der  en  anden  til,  der 
i  Øjeblikket  maatte  virke  i  høj  Grad  trykkende.  Landet  tilplig- 
tedes at  svare  Sejrherren  over  100  Millioner  Kroner  i  Krigs- 
omkostninger. Samtidigt  med  at  Frederik  Wilhelm  i  simple,  men 
gribende  Ord  tog  Afsked  med  Undersaatterne  i  de  afstaaede 
Provinser,  maatte  han  da  skride  til  at  paalægge  de  udpinte^ 
hærgede  Landsdele,  som  han  beholdt,  en  Afgift  saa  tung,  at  den 
syntes  umulig  at  udrede.  Preussen  trykkedes  saa  dybt  ned,  at 
det  tilsyneladende  ikke  mere  stod  til  at  genoprejse. 

Over  Preussens  Historie  fra  1807  til  1813  hviler  der  en  dump 
Ro.  Det  er,  som  hørte  man  blot  Landets  Stønnen  under  de  utro- 
lige Byrder,  der  paalagdes  det.  Med  en  Hensynsløshed,  der  var 
vel  seet  fra  oven  og  derfor  uden  Grænser,  skruede  de  franske 
Befalingsmænd  Fordringerne  op.  I  hurtige  Afdrag  skulde  de  for- 
øgede Krigsomkostninger  betales  til  sidste  Hvid.  Og  alt  imens 
maatte  Landet  underholde  en  fransk  Hær,  der  holdt  Fæstninger 
og  Landstrækninger  besatte,  hvis  Indtægter  saa  længe  gik  i 
fransk  Kasse.  Ved  mindste  Knurren  nødtes  Regeringen  til  nye 
Afstaaelser,  og  i  1812  blev  endelig  det  lænkebundne  Folk  drevet 

frem  til  en  ny  Krig  til  Gavn  for  dets  Undertrykker,  mod  Napo- 
leons sidste  Fjende,  Rusland.  Det  var  øjensynligt,  at  om  Preus- 
sen under  alt  dette  var  fuldstændigt  gaaet  til  Grunde,  vilde  det 
have  været  Napoleon  maaske  kærkomment,  i  hvert  Fald  temme- 
ligt ligegyldigt. 


5 

Men  medens  Landet  saaledes  udadtil  kun  frembød  Billedet 
af  en  Slave,  der  under  bestandige  Piskeslag  trælledes  tildøde, 
foregik  der  indadtil  og  i  det  skjulte  noget  ganske  andet.  Her 
skabtes  hemmeligt  et  nyt  Folk.  Nye  Hjerteblade  skød  frem 
istedetfor  de  søndertraadte  gamle,  rigere  formede  og  nærede  af 
Landets  ædleste  Kraft.  Det  er  denne  Preussens  Genfødelse,  der 
giver  disse  Aar  en  ejendommelig  Tiltrækningskraft. 

Den  første  Betingelse  for,  at  en  Genfødelse  kunde  finde  Sted, 
var,  at  der  fremstod  Mænd,  der  med  aabent  Blik  for  Landets 
Brøst  og  Midlerne  til  Frelse  forbandt  ren  og  kraftig  Vilje  nok 
til  at  føre  dem  ud  i  Livet.  Med  en  forunderlig  Frodighed  skød 
saadanne  Mænd  frem,  fandt  hverandre  og  sluttede  Ring  om  det 
fælles,  der  laa  dem  alle  paa  Hjerte.  I  første  Række  maa  her 
nævnes  Navne  som  Stein,  Scharnhorst,  Fichte,  Wilhelm  Hum- 
boldt  (Fig.  1 10),  Schleiermacher  (Fig.  1 1 1),  Hardenberg  o.  s.  v. 
Gensidigt  udfyldende  hverandre  forplantede  disse  Mænd  Be- 
vægelsen ned  efter  til  Tusinder  af  andre  og  tændte,  medens 
Værket  halvt  uformærket  skred  frem,  en  Sum  af  Begejstring 
trindt  om  for  det  gryende  Maal.  Størst  blandt  dem  alle  var  uden 
Tvivl  Stein,  hos  hvem  Værkets  Grundtanke  klarest  og  fyldigst 
traadte  frem.  Det  blev  Frederik  Wilhelms  Fortjeneste,  at  han, 
famlende,  men  retsindig,  lod  sig  paavirke  af  Strømmen  og  med 
stigende  Forstaaelse  satte  Kongeviljens  Stempel  paa  det,  der 
skulde  fuldbyrdes. 

En  anden  ligesaa  vigtig  Betingelse  for,  at  en  Genfødelse  kunde 
finde  Sted,  var,  at  den  foregik  skjult.  Hertil  udkrævedes  der 
den   allerstørste   Forsigtighed    og   Sindighed    hos  Førerne  og 

en  tilsvarende  Selvbeherskelse  hos  Masserne.  Det  er  denne 
aarelange,  rastløse  Arbejden  og  dybe  Tavshed,  der  giver  den 
preussiske  Rejsning  sit  næsten  højtidelige  Præg.   Hvad  der  her 


Fig.  110.  Wilhelm  v.  Humboldt. 
(Efter  et  samtidigt  Stik.) 


ikke  lidet  hjalp  til,  var  Franskmændenes  Ubekendtskab  med  de 
undertryktes  Sprog  og  hele  Tankegang.  Hertil  kom,  at  meget  af 
det,  der  skulde  gøres,  var  en  Gentagelse  af,  hvad  der  under 
Revolutionen  var  foregaaet  i  Frankrig  selv,  og  kunde  altsaa  flyg- 

tigt  seet  tage  sig  ud  som  en  blot  Efterligning  og  Tilegnelse  af 
Sejrherrens  Statsindretninger.  Først  hvor  Bevægelsen  ligesom 
bøjedes  tilbage  i  sig  selv,  og  alle  disse  frie  Former  —  ikke  som 
i  Frankrig  gaves  ubunden  Tøjle  for  tilsidst  at  munde  ud  i  et 
frihedsfjendsk,  verdensbeherskende  Tyranni  —  men  selvbevidst 
og  behersket  kun  afgav  Vaaben  for  et  Folks  Ret  til  at  leve  og 
være  sig  selv,  først  paa  dette  Punkt  indtraadte  Faren  for  at  blive 
opdaget.  Med  andre  Ord:  Frihedsbevægelsen  kunde  bortfor- 
klares ,  Nationali- 
tets-Bevægelsen 
maatte  vække  Mis- 
tanke. Paa  dette 
Punkt  indtraf  ogsaa 
de  farligste  Afslø- 
ringer. 

Den  Mand,  der 
staar  som  Hoved- 
person i  den  hele 
Bevægelse,  er  Stein 
(Fig.  1 12).  Han  var 
en  mærkelig  Blan- 
ding af  modsatte 
Egenskaber.  Med  et 
lyst,  klart  Blik  for 
Livet  og  dets  For- 
hold, en  hensynsløs, 
ubøjelig  Vilje,  der 
ikke  veg  tilbage  for  noget  Middel,  forbandt  han  et  stærkt  indre 
Følelsesliv,  en  dyb  Religiøsitet,  en  brændende  Tro  paa  Folke- 
aanden  og  dens  Betydning. 

En  Mand  af  denne  Støbning  maatte  under  almindelige  Forhold 
let  blive  besværlig.  Efter  i  tre  Aar  at  have  haft  Sæde  i  det  preus- 
siske Ministerium  havde  han  i  sin  Tid  faaet  sin  Afsked  af  Frederik 
Wilhelm  med  det  Skudsmaal,  at  han  var  „en  opsætsig,  trodsig, 
haardnakket  og  ulydig  Statstjener,  der,  pukkende  paa  sin  Be- 
gavelse og  Dygtighed  og  langt  fra  at  have  Statens  Vel  for  Øje 


Fig.  111.  Teologen  og  Filosofen  Fredr.  E.  Dan.  Schleier- 

macher,  f  1834. 

(Efter  et  samtidigt  Stik.) 

kun  lod  sig  lede  af  sine  Luner  og  handlede  efter  Indskydelse 
af  Lidenskaber,  af  personligt  Had  og  Forbitrelse".  Da  det  imid- 
lertid kneb  efter  den  ulykkelige  Fred  i  Tilsit,  kaldte  Kongen 


Fig.  112.  Rigsfriherre  H.  F.  K.  v.  Stein. 
(Maieri  af  P.  J.  Liitzenkirchen.   Frankfurt  a.  M.) 

ham  atter  tilbage.  Stein  kom  og  var  villig  til  igen  at  indtræde  i 
Ministeriet,  men  kun  paa  den  Betingelse,  at  hele  den  indre  Sty- 
relse blev  lagt  i  hans  Haand. 

De  Omdannelser,  der  nu  fulgte  efter,  var  af  den  mest  gennem- 

gribende  Art.  Steins  Plan  gik  kort  og  godt  ud  paa  at  omskabe 
det  preussiske  Folk,  forvandle  det  fra  en  forkuet,  kasteinddelt 
Befolkning  i  et  af  Fjenden  besat  Land  til  et  frit,  selvstændigt 
Folk  med  Kraft  og  Vilje  til  snarest  at  fordrive  den  fremmede 
Erobrer.  Forordninger  fulgte  Slag  i  Slag.  Bondestanden,  der  led 
under  Vornedskab,  fik  med  Et  sin  Frihed.  Det  tillodes  uadelige 
at  købe  Jordegods,  og  omvendt,  adelige  at  søge  hvilket  Erhverv 
de  vilde.  Købstæderne  fik  Selvstyre.  Alle  Ansættelser  i  Stats- 
tjenesten,  hvortil  Fødsel  tidligere  havde  givet  Adkomst,  aab- 
nedes  nu  for  den  personlige  Dygtighed,  hos  hvem  den  saa 
fandtes.  Det  udtaltes  ligefrem  fra  oven,  at  alle  disse  Forandringer 
først  vilde  faa  deres  fulde  Afslutning,  naar  Folket  fik  sin  Del 
med  i  Statens  Styrelse.  Det  gamle  Preussen  var  ikke  mere  til 
at  kende.  Og  ikke  mindst  mærkeligt  var  det,  at  alle  disse  For- 
andringer var  bragte  i  Forslag  af  en  Mand  af  den  ældste  Adel. 

En  af  de  vigtigste  Betingelser  for  Landets  Kraft  og  Selvstæn- 
dighed var  Pengevæsenets  Ordning.  Krigsomkostningerne  til 
Frankrig  maatte  betales,  de  af  Krigen  ødelagte  Egne  igen  bringes 
paa  Fode.  Stein  gik  her  frem  med  en  klog  Blanding  af  Vold- 
somhed og  Hensynstagen.  Tvangslaan  blev  udskrevne  samtidigt 
med,  at  Henstand  med  Afgifter  indrømmedes  de  nødlidende. 
Hofholdningen  blev  indskrænket  til  det  mindst  mulige,  alt  over- 
flødigt, selv  det  gamle  kongelige  Bordtilbehør  gik  i  Mønten. 
Stein  selv  gav  et  godt  Eksempel  ved  at  give  Afkald  paa  Halv- 
delen af  sin  Lønning. 

Men  først  og  fremmest  maatte  dog  Hærvæsenet,  Landets 
Fremtidshaab,  atter  bringes  paa  Fode.  Paa  dette  Punkt  fandt 
Stein  en  trofast  Støtte  i  Krigsministeren,  Scharnhorst  (Fig.  113). 
Det  gjaldt  om  grundigt  at  bryde  med  alt  det  gamle,  hvis  Ubrug- 
barhed Krigen  havde  bragt  for  en  Dag,  ved  Strenghed  sætte  en 
Stopper  for  den  Slaphed  og  Modløshed,  der  som  en  Landfarsot 
havde  grebet  om  sig,  og  samtidigt:  med  højst  indskrænkede 
Midler  skabe  et  nyt  Værn  stærkt  nok  til  engang  at  byde  Napo- 
leon Spidsen. 

Man  var  straks  enig  om  at  afskaffe  den  hvervede  Hær  og 
istedetfor  lade  Hæren  være  sammensat  af  Landets  egne  Sønner. 

Troels-Lund:   Historiske  Fortællinger  VIII  17 

Almindelig  Værnepligt  stod  for  begge  som  det  Maal,  hvortil  der 
burde  stræbes.  Alle  de  Førere,  der  under  Krigen  havde  vanæret 
Landetved  fejg  Overgivelse  af  Fæstninger  og  anden  Modløshed, 
blev  dragne  til  Ansvar  og  deres  Sager  med  Strenghed  paadømte. 
Officerspladser  skulde  fremtidig  ikke  være  afhængige  af  Fødsel,. 


Fig.  1 1 3.  Gerhard  von  Scharnhorst. 
(Maleri  af  Bury.) 


men  Adgangen  være  betinget  i  Fredstid  af  en  Kundskabsprøve^ 
i  Krigstid  af  Beviser  paa  Tapperhed. 

En  yderst  farlig  Hindring  for  Hærens  Udvikling  blev  en  Til- 
lægsbestemmelse til  Fredsslutningen,  som  Napoleon  af  Mistillid 
til  Preussen  senere  lod  tilføje.  Ifølge  denne  maatte  den  preus- 
siske Hær  ikke  tælle  mere  end  42,000  Mand.   En  saadan  Hær 

var  stor  nok  i  Forhold  til  Landets  nu  indskrænkede  Størrelse, 
for  stor  til  dets  ødelagte  Pengevæsen,  men  langtfra  stor  nok  til 
det  Maal,  som  Stein  og  Scharnhorst  tilsigtede. 

I  al  Hemmelighed  lod  da  Scharnhorst  Rekrutter  indøve  paa 
egen  Haand.  I  afsides  liggende  eller  nedlagte  Fæstninger,  hvor 
det  ikke  kunde  vække  Opsigt,  lod  han  Rekrutter  indkalde,  ud- 
danne og  afløse  af  nye,  saasnart  de  var  færdige.  Paa  denne 
Maade  skabte  han  i  Løbet  af  et  Aar  allerede  en  overtallig  Styrke 
paa  10,000  Mand.  Paa  lignende  Vis  sørgede  han  for  Officerer 
ved  bestandig  at  indsmugle  nogle  overkomplette. 

Samitidigt  forøgede  han  Hærens  Vaabenforsyning  i  en  over- 
ordendig  Grad.  Ved  den  smaaligste  Sparsommelighed  lykkedes 
det  ham  saaledes  i  Løbet  af  et  Aar,  uden  at  nogen  anede  det, 
rundt  omkring  at  have  tilrede  ialt  1370  svære  Kanoner  og  Felt- 
skyts til  en  Hær  paa  120,000  Mand.  At  alt  dette  kunde  gaa  uden 
at  opdages,  kan  kun  forklares  ved,  at  om  meget  kom  der  aldrig 
til  at  foreligge  noget  skriftligt.  Stein  og  Scharnhorst,  Finans-  og 
Krigsminister,  afgjorde  det  fornødne  blot  i  mundtlige  Samtaler. 

Men  foruden  denne  dog  endnu  halvt  synlige  Virksomhed  drev 
Scharnhorst  en  anden,  der  ganske  unddrager  sig  Blikket.  Med 
en  forbavsende  Ihærdighed  og  Ordningsevne  spændte  han  over 
hele  Landet  et  hemmeligt  Net,  hvis  Traade  kun  han  kendte. 
Rundt  om  oprettedes  der  Selskaber,  der  med  forskellige  For- 
maal,  som  Skytteforeninger,  Sangforeninger  og  deslige,  alle  var 
ordnede  militærisk  og  beredte  til,  naar  Timen  kom,  at  rejse  sig 
som  een  Mand  i  Folkekamp  mod  den  fælles  Fjende,  Det  var  en 
Selvfølge,  at  Gymnastik-Undervisningen  i  Skolerne,  Børnenes 
af  de  voksne  ledede  Lege  og  alt  herhen  hørende  under  disse 
Forhold  ligeledes  antog  et  ganske  eget  Præg.  De  færreste  var 
sig  Hensigten  fuldt  bevidst.  Men  alle  anede  et  højere  Maal  eller 
smittedes  af  den  Iver,  hvormed  der  toges  fat  paa  Værket. 

Medens  saaledes  Preussen  uformærkt  bragtes  under  Vaaben, 
og  det  udmarvede  Land  anspændte  sine  sidste  Kræfter  for  at 
møde  forberedt  paa  Afgørelsens  Dag,  fuldbragtes  et  andet  Værk 
af  storartet  Betydning.  Berlins  Universitet  grundlagdes.  Det 
kunde  synes  et  underligt  valgt  Øjeblik  til  at  anvende  storartede 

17* 

Summer  til  Videnskaben  just  nu,  da  Landet  havde  ondt  ved  at 
udrede  det  meget,  der  krævedes  til  ydre  Behov.  Men  her 
støder  vi  netop  paa  et  af  de  ejendommelige  Træk  ved  den  store 
Plan. 

Det  var  Steins  og  hans  Medhjælperes  Agt  at  skabe  ikke  blot 
nye  Samfundsformer,  men  en  hel  ny  Aand  i  Folket,  Det  under- 
kuede Folk  skulde  mere  end  blot  udvortes  rejses  og  gives 
Vaaben  i  Hænde;  det  skulde  indblæses  en  højere  Livskraft. 
Trindt  om  fra  Universitet,  fra  Kirke,  fra  Landsbyskole  skulde, 
om  end  paa  forskellig  Vis,  de  samme  Toner  strømme  En  imøde, 
styrkende  Kræfterne,  hærdende  Viljen,  prisende  som  Livets 
højeste  Pligt  at  ofre  sig  selv  til  bedste  for  andre. 

Og  den  nye  Højskole  svigtede  ikke  den  viste  Tillid.  Ingen 
virkede  i  saa  Henseende  mere  end  en  af  vort  Aarhundredes 
ædleste  og  mandigste  Tænkere,  Filosoffen  Fichte  (Fig.  1 14).  Ofte 
overdøvet  af  de  franske  Trommehvirvler  fra  Gaden  holdt  han 
i  Vinteren  1808  sine  berømte  Taler  til  det  tyske  Folk.  Det  var 
en  livsfarlig  Sag,  han  her  vovede.  Eksempler  havde  vist,  at  de 
franske  Myndigheder  haardt  straffede  enhver,  der  arbejdede  for 
Folkets  Genoprejsning.  Man  vidste,  at  franske  Spioner  var  til- 
stede i  Salen.  Ofte  meldte  Rygtet,  at  Fichte  var  bleven  fængslet. 
Hvad  der  reddede  ham,  var  Franskmændenes  Ukyndighed  i 
Sproget  og  hans  gamle  Ry  for  at  være  en  Beundrer  af  den 
franske  Revolution. 

I  disse  Taler  gik  han  dristigt  løs  paa  den  store  Erobrer  og 
den  skrækblandede  Beundring,  som  han  havde  afnødt  Evropa: 
„Lad  os  dog  beholde  vort  gamle  Maal  for  Storheden!  Kun  det 
er  stort,  der  selv  fatter  og  virker  for  Udbredelsen  af,  hvad  der 
bringer  Velsignelse."  Ikke  mindre  modig  var  hans  Omtale  af 
det  tyske  Folk.  „Daare,  hvo  der  tror,  at  den  indre  Selvstændig- 
hed kan  bevares,  hvor  den  ydre  er  gaaet  tabt.  Et  Dødsaag  hviler 
nu  over  Tyskland,  alt  paatvinges  det  udenfra,  Forbund,  Ordning 
af  Krigsmagt,  Love  o.  s.  v.  Den  nuværende  Slægt  kan  da  kun 
godtgøre  sin  Ret  til  at  bestaa  ved  at  gøre  sig  til  Sædekorn  for 
en  dygtigere  Efterslægt."  „Kun  Opdragelsen  har  den  fremmede 
Magthaver  glemt,  den  er  endnu  tilbage.  Saa  lad  os  da  indprente 

de  unge,  at  Handlingens  Drivfjeder  ikke  bør  være  Frygt  for, 
hvad  der  kan  komme,  men  fri  Hengivelse  til  det  store  og  ædle! 
Gennem  Selvvirksomhed  fremmes  Barnets  Sands  for  den  frie 


rig.  1  14.  Filosoffen  J.  G.  Fichtc. 
(Efter  et  Stik  af  A.  Schultheis.) 


Prøven  og  det  sikre  Valg.  Kun  i  Samvittigheden  har  Mennesket 
sin  rette  Ledestjerne,  et  guddommeligt  Eje.  Ligeoverfor  dens 
Bud  blegner  selv  den  mægtigste  Herskers  Krav  paa  at  lystres." 
I  store  Træk  oprullede  han  derpaa  Evropas  tidligere  Historie, 

viste,  hvorledes  Tyskland  ifølge  sin  Fortid  havde  grundet  Haab 
om  at  udgaa  sejrrigt  af  den  Kamp,  der  forestod. 

Vi  har  betragtet  Hovedtrækkene  af  Steins  og  hans  Venners 
Bestræbelser.  De  gik  ud  paa  at  skabe  Frihed,  Modstandsevne 
og  Fædrelandssind.  Skulde  vi  med  et  enkelt  Ord  betegne,  hvad 
der  gav  denne  Bevægelse  sit  Særpræg  i  Modsætning  f.  Eks.  til 
den  franske  Revolution  og  andre  lignende,  saa  kan  det  næppe 
gengives  simplere  end  ved  Udtrykket:  Disciplin.  Det,  der  til- 
stræbtes, var  ikke  Friheden  i  og  for  sig,  heller  ikke  en  blot  og 
bar  Folkerejsning,  men  en  selvbehersket  Kraftudfoldelse,  der 
med  løsnet  Tøjle  selv  forstod  og  higede  efter  det  højeste  Maal: 
Fædrelandets  Frelse. 


6 

Med  den  mest  anspændte  Kraft  havde  man  arbejdet  paa 
Værket.  Da  syntes  med  Et  den  store  Dag  at  skulle  bryde  frem. 
Napoleons  Herskesyge  havde  efter  Freden  i  Tilsit  ført  ham 
videre  ad  den  indslagne  Vej.  Han  havde  traadt  et  nyt  Folks  Fø- 
lelser under  Fødder,  det  spanskes.  Men  mod  al  Forventning 
flammede  her  Folkefølelsen  op.  Forgæves  tilbød  han  Spanierne 
en  bedre  Regering,  friere  Former,  gunstigere  ydre  Vilkaar  end 
forhen.  De  vilde  intet  Gode  modtage  af  en  fremmed  Erobrers 
Haand.  Med  væbnet  Magt  maatte  da  Napoleon  paatvinge  dem, 
hvad  han  havde  at  bringe;  mellem  Tusinder  af  Bajonetter  holdt 
han  og  den  nye  Regering  sit  Indtog  i  Madrid. 

Men  foran  ham,  bag  ham,  rundt  om  i  Landet  rejste  man  sig  i 
Forbitrelse.  Fra  Danmark  flygtede  det  hidsendte,  spanske  Hjælpe- 
korps ned  til  Kampen  for  Fædrelandet.  Trindt  om  slog  Luen  ud, 
ikke  i  en  enkelt  samlet  Flamme,  men  i  spredte,  heftige  Udbrud, 
en  ny  Art  af  Kamp,  der  i  Ledtog  med  Landets  Natur  enkeltvis 
oprev  de  mægtigste  Hære.  Opstanden  begyndte  1808,  Napoleon 
opnaaede  aldrig  at  faa  den  helt  dæmpet. 

Det  var  den  anden  Advarsel  fra  en  krænket  Folkeaand  midt 
under  Napoleons  Sejrsløb.  I  sit  Overmod  agtede  han  den  ikke. 

Da  han  tredje  Gang  satte  sig  op  mod  Nationalitetens  Livskrav, 
blev  det  hans  Bane. 

I  Preussen  vakte  Efterretningerne  fra  Spanien  den  mest  le- 
vende Deltagelse.  Trods  alle  Politiforbud  og  forvanskede  Frem- 
stillinger naaede  Sandheden  dog  hid  og  fremkaldte  Haab  og 
Jubel  i  vide  Kredse.  Saavel  Stein  som  Scharnhorst  var  enige 
om,  at  nu  var  Øjeblikket  til  Rejsning  kommet.  Om  Østerrig 
vidste  man  med  Sikkerhed,  at  det  rustede  hemmeligt  og  altsaa 
vilde  kunne  blive  Preussen  en  betydningsfuld  Forbundsfælle. 
Men  just  som  alt  var  rede,  strandede  Sagen  paa  Kongens  Be- 
tænkeligheder. 

Man  har  bedømt  Frederik  Wilhelm  III  haardt  for  denne  hans 
Forsagthed,  og  vist  er  det,  at  den  beredte  Preussen  fire  tunge 
Trældommens  Aar  endnu.  Men  ligesaa  vist  er  det,  at  selv  en 
-mindre  vankelmodig  og  ængstelig  Natur  end  hans,  vel  kunde 
have  tabt  Modet  ved  saadanne  Udsigter.  Franskmændene  holdt 
endnu  Berlin  og  Størstedelen  af  Landet  besat.  Kejser  Alexander, 
der  paa  Gennemrejsen  til  et  Møde  med  Napoleon  besøgte  ham, 
raadede  ham  bestemt  til  Fred  —  Rusland  havde  jo  endnu  ikke 
plukket  alle  de  Frugter,  som  Freden  i  Tilsit  bød.  Hvad  var  der 
saa  tilbage  at  begynde  Krigen  med  andet  end  en  lille  Stump 
Land,  en  dumdristig  Dronning  og  en  Haandfuld  iltre  Mænd,  der 
altid  arbejdede  paa  at  indskrænke  den  kongelige  Magt?  Frede- 
rik Wilhelm  bestemte  sig  til  Fred. 

Napoleon  var  ikke  den,  der  skulde  lade  en  saadan  Stem- 
ning hos  Kongen  gaa  ubenyttet  hen.  Øjeblikkelig  paanødte  han 
Preussen  et  Forbund,  der  forøgede  dets  Krigsafgifter  til  Frank- 
rig og  tvang  det  til  at  stille  10,000  Mand  til  Napoleons  Raadig- 
hed. 

Men  herved  blev  det  ikke.  Napoleon  var  godt  betjent  og  vidste 
vel,  fra  hvem  Opfordringen  til  Krig  var  udgaaet.  Stein  skulde 
rammes.  Det  var  lykkedes  franske  Spioner  at  opsnappe  en  Skri- 
velse fra  ham  med  uforsigtige  Udtryk.  Kort  efter  stod  Brevet 
aftrykt  i  det  franske  Regeringsblad,  ledsaget  af  Trusler  mod 
Preussen.  Udtrykkene  i  Skrivelsen  var  unægtelig  ogsaa  tyde- 
lige nok.   „Forbitrelsen  i  Tyskland",  hed  det,  „tiltager  daglig; 

det  er  raadeligt  at  nære  den  ved  ligefrem  Paavirkning.  Det  er 
mit  Ønske,  at  Forbindelserne  i  Hessen  og  Westphalen  vedlige- 
holdes, at  man  forbereder  sig  paa  visse  Tilfælde  samt  sætter  sig 
i  stadig  Vekselvirkning  med  viljestærke,  velsindede  Mænd  og 
igen  bringer  disse  i  Berøring  med  andre." 

Offentliggørelsen  maatte  medføre,  at  Stein  som  Førsteminister 
i  Preussen  blev  umulig.  Da  hvert  Haab  om  at  bevæge  Kongen 
til  Kamp  mod  Frankrig  var  strandet,  tog  han  derfor  sin  Afsked. 
Men  Napoleons  Forfølgelse  standsede  ikke.  Fra  Madrid  udstedte 
han  i  December  1808  en  Befaling,  der  skulde  fuldstændig  gøre 
det  af  med  hans  Modstander.  Stein  • —  der  i  den  kejserlige  Ordre 
ikke  betegnes  efter  sin  Stilling,  men  paa  den  haanlige  Maade 
som:  „En  ved  Navn  Stein"  —  erklæredes  herved  for  Frankrigs 
Fjende.  Alle  hans  Ejendomme  skulde  inddrages,  han  selv  fængs- 
les, hvor  han  maatte  være  at  træffe.  Kun  ved  et  Held  slap  Stein 
bort  fra  Preussen.  Som  fredløs  Flygtning  flakkede  han  nu  om, 
dog  fast  bestemt  paa  selv  under  saa  ulige  Vilkaar  at  fortsætte 
Kampen  mod  Evropas  Undertrykker. 

Den  Folkerejsning,  der  var  forberedt  i  Preussen,  fik  foreløbig 
sit  Knæk  ved  Tilslutningen  til  Frankrig.  Kamp  for  Fædrelandet 
blev  jo  nu  til  Oprør  mod  Kongen.  Kun  enkelte  ubesindige  vovede 
Forsøget.  Ingen  er  bleven  saa  bekendt  som  en  Major  ved  Navn 
Schill  (Fig.  115).  Da  Krigen  mellem  Frankrig  og  Østerrig  var 
udbrudt,  red  han  med  sine  600  Husarer  bort  fra  Berlin,  fortalte 
dem,  da  de  var  komne  ud  paa  fri  Mark,  at  han  havde  isinde  at 
frelse  Fædrelandet,  og  gav  enhver  fri,  der  ikke  vilde  følge  ham. 
Alle  som  een  svor  de  at  ville  gaa  i  Døden  med  ham.  Den  lille 
Skare  voksede  til  et  Par  tusind  Mand.  Men  efter  forgæves  at 
have  forsøgt  paa  at  overrumple  Magdeburg  maatte  de  trække 
sig  nordpaa.  Efter  at  have  kastet  sig  ind  i  Stralsund  blev  Schill 
selv  ved  Byens  Erobring  hugget  ned,  og  de,  der  ikke  faldt  med 
ham  blev  fangne  og  skudte  som  Oprørere. 

Saaledes  var  alsaa  de  lyse  Forhaabninger  endt.  Enhedspartiets 
Førere  var  splittede,  deres  Værk  tilintetgjort.  Kun  een  opgav 
endnu  ikke  Haabet,  det  var  Scharnhorst.  Med  en  vidunderlig 
Ihærdighed  begyndte  han  forfra  under  disse  fortvivlede  Om- 

Fig.  1  1 5. 
(Efter  et  samtidigt  Stik. 


stændigheder  og  arbejdede  utrætteligt  i  det  skjulte  paa  at  skabe 
et  Værn  hele  Landet  over.  Gennem  ham  vedligeholdt  ogsaa 
Stein  sine  Forbindelser  med  Fædrelandet  og  sin  Indflydelse  paa 
Kongen.  Fire  Aar  efter  skulde  det  vise  sig,  hvilket  Kæmpeværk 

Scharnhorst  havde  fuldbragt  i  denne  trange  Tid,  med  ringe  Mid- 
ler, næsten  kun  henvist  til  sig  selv. 

De  store  evropæiske  Begivenheder  gik  imidlertid  deres  Gang. 
Forholdet  mellem  Napoleon  og  Alexander,  der  i  Tilsit  havde 
aftalt  at  dele  Verdensherredømmet  mellem  sig,  blev  bestandigt 
mere  og  mere  spændt.   Det  var  øjensynligt,  at  Napoleon  efter- 

haanden  havde  gjort 
sig  fortrolig  med  den 
Tanke,  at  Evropa  stod 
sig  bedst  ved  at  have 
ham  til  Enehersker. 
Det  kunde  nu  kun  være 
et  Tidsspørgsmaal, 
naar  de  to  vældige 
Magter  skulde  tørne 
sammen  i  Kamp. 

Under  disse  Forhold 
blev  Preussens  Udsig- 
ter i  høj  Grad  mørke. 
Det  laa  midt  imellem 
de  to  stridende.  Dets 
nys  indgangne  For- 
pligtelser bandt  det  til 
Frankrig;  detsTilbøje- 
ligheder  førte  det  over 
mod  Rusland.  I  hvert 
Fald  var  det  vis  paa 
at  blive  brugt  til  Val- 
plads, trampet  ned  i  det  frygtelige  Sammenstød. 

Medens  Faren  saaledes  var  overhængende,  fik  Preussen  — 
efter  først  underdanigt  at  have  indhentet  Napoleons  Samtykke  — 
en  dygtig  Mand  til  Førsteminister.  Det  var  Friherre  Harden- 
berg  (Fig.  116).  Som  Personlighed  kunde  han  næppe  sammen- 
lignes med  de  andre  Bevægelsens  Ledere.  Men  han  besad  Egen- 
skaber, der  gjorde  ham  skikket  til  netop  nu  at  staa  ved  Roret. 
Glat  og  behændig  vidste  han  nogenlunde  at  fjerne  Napoleons 


Fig.  1 16.   Friherre  Carl  August  v.  Hardenberg. 
(Maleri  af  Gebauer.) 

Misiillid.  Paavirket  af  Stein  var  han  enig  med  denne  om,  at 
Aaget  burde  brydes,  naar  Lejligheden  bød  sig.  Foreløbigt  maatte 
han,  saa  godt  det  lod  sig  gøre,  se  at  holde  det  gaaende  mellem 
de  to  Yderligheder. 

Da  i  Aaret  1811  alt  tydede  paa,  at  Uvejret  snart  maatte 
bryde  løs,  begyndte  Preussen  stærkt  at  ruste  sig.  Som  Paaskud 
gaves,  at  man  var  villig  til  at  stille  en  større  Hær  til  Napoleons 
Raadighed  end  tidligere  aftalt.  Ad  denne  Vej  haabede  man  at 
faa  den  endnu  ubetalte  Rest  af  Krigsomkostningerne  eftergivet 
og  samtidigt  faa  Lejlighed  til  aabenlyst  at  indøve  den  af  Scharn- 
horst  hemmeligt  dannede  Hær.  Napoleon  gik  imidlertid  ikke 
ind  paa  Tilbudet.  Ganske  hemmeligt  forhørte  man  sig  da  hos 
Rusland  om,  hvad  Hjælp  der  kunde  paaregnes  herfra. 

Men  medens  Forhandlingerne  herom  trak  hen,  indløb  der 
pludseligt  fra  Napoleon  en  Forespørgsel,  der  var  kun  altfor  klar 
og  tydelig.  Han  erklærede  ligefrem,  at  han  nu  agtede  at  ind- 
drage Resten  af  Preussen,  hvis  det  ikke  fuldt  ud  sluttede  sig  til 
ham.  Dets  Bestaaen  afhang  af,  at  det  stillede  en  Hjælpehær  paa 
20,000  Mand  til  hans  Raadighed  og  dette  paa  yderst  byrdefulde 
Betingelser,  der  nærmere  angaves. 

Som  sædvanligt  var  Napoleon  kommen  sine  Fjender  i  For- 
købet. Hans  Hær  var  allerede  under  Opmarch,  Preussen  vilde 
blive  erobret,  førend  Russerne  kunde  komme  det  til  Hjælp. 
Under  disse  fortvivlede  Forhold  maatte  Hardenberg  tage  sin 
Beslutning.  Scharnhorst  og  hans  Tilhængere  raadede  ivrigt  til 
at  optage  Kampen  imod  Frankrig,  Preussen  vilde  kunne  stille 
en  Hær  paa  120,000  Mand,  og  dets  Fæstninger  var  vel  istand. 
Hardenberg  derimod  ansaae  Foretagendet  for  haabløst.  Det 
hele,  man  nu  burde  sigte  efter,  var  blot  at  redde  Statens  Liv; 
saalænge  der  var  Liv,  var  der  dog  Haab  endnu.  Kongen  fulgte 
hans  Raad.  Forbundet  med  Frankrig  afsluttedes. 

Anden  Gang  var  altsaa  Krigspartiets  Forhaabninger  bristede. 
Paany  var  Preussen  lænkebundet  og  dreves  som  Slave  i  Kamp 
mod  sin  sidste  mulige  Redningsmand.  Scharnhorst  kunde  ikke 
udholde  denne  pinlige  Tilstand,  han  tog  sin  Afsked.  Tre  hun- 
drede Officerer  gjorde  som  han,  de  fleste  af  dem  gik  i  russisk 
Tjeneste.  Derhen  ilede  ogsaa  den  landflygtige  Stein,  i  Haab  om 
saaledes  bedst  at  kunne  tjene  sit  Fædrelands  Sag. 

Kæmpearmeen  brød  ind  over  Ruslands  Grænser.  Alt  tydede 
paa,  at  denne  halve  Million  Mennesker  skulde  tilintetgøre 
Tsarens  gamle  Rige.  Skridt  for  Skridt  veg  den  russiske  Hær 
tilbage,  stadigt  ladende  efter  sig  et  milebredt  Bælte  af  ødelagt 
Land,  mennesketomt,  uden  Ly,  uden  Føde  for  de  kommende. 
Det  var  denne  Kampmaade,  som  Scharnhorst  og  Stein  havde 
anbefalet  Alexander.  Langt  om  længe  naaede  Toget  til  Moskva. 

Her  bragte  den  russiske  Fædrelandskærlighed  det  sidste  tunge 
Offer,  idet  man  selv  afbrændte  den  uhyre  Hovedstad.  Moskvas 
Brand  blev  det  store  Offerbaal,  der  betegnede  Grænsen  for 
Napoleons  Vælde.  Tredje  Gang  krænket  drev  Nationalitetens 
Ret  ham  nu  tilbage.  Land  for  Land  skulde  han  nu  miste  det 
erobrede.  Og  da  han  —  Korsikaneren,  der  herskede  over  Fransk- 
mænd —  bestandig  ikke  vilde  eller  kunde  belæres,  ikke  vilde 
lade  sig  nøje  med  et  Frankrig  af  Franske,  fortrængtes  han  til- 
sidst  til  en  0  som  den,  hvorfra  han  var  kommen,  først  til  Elba, 
saa  til  Set.  Helena. 

Det  var  denne  storartede  Straffedom,  der  nu  tog  sin  Begyn- 
delse med  Toget  hjemefter  over  de  russiske  Snemarker  (Fig.  1 17). 
Trods  alle  opdigtede  Sejrsberetninger  kunde  det  ikke  skjules, 
at  Tyrannen  havde  lidt  et  Nederlag,  Storarmeen  var  ikke  mere. 
Et  Haab  begyndte  at  gaa  op  for  de  undertrykte  Folk,  ikke 
mindst  for  Preussen. 

Men  der  var  dog  endnu  langt  frem  til  Dag.  Skøndt  besejret 
var  jo  Napoleon  fremdeles  Herre  over  det  halve  Evropa.  Som 
Udfaldet  snart  skulde  vise,  han  var  fremdeles  istand  til  at 
rejse  en  Hær,  mægtig  nok  til  at  optage  Kamp  mod  enhver.  Og 

selv  om  han  besejredes,  saa  var  jo  dog  Preussen  lige  fortvivlet 
stillet.  Det  var  i  Forbund  med  Frankrig  og  delte  som  saadant 
Skæbne  dermed.  Alexander  havde  ikke  undseet  sig  ved  i  Tilsit 
at  plyndre  sin  Ven.  Som  sejrrig  Fjende  vilde  han  endnu  mindre 

give  Afkald  paa 
at  tage  sin  Bro- 
derpart af  Preus- 
sen. 

Det  var  denne 
Fare,  som  Stein 
fik  afværget  for 
sit  Fædreland. 
Stadigt  følgende 
det  russiske  Ho- 
vedkvarter hav- 
de han  erhvervet 
en  stor  Indfly- 
delse hos  Alex- 
ander. Da  nu 
Krigen  nærmede 
sig  Preussens 
Grænser,  lykke- 
des det  ham  at 
overvinde  dem, 
der  tilraadede  at 
betragte  Preus- 
sen som  fjendt- 
ligt Land.  Istedet- 
for  forestillede 
han  Alexander 
den  langt  stoltere  Opgave:  at  optræde  som  det  samlede  Evropas 
Befrier.  Den  let  bevægelige  Kejser  lod  sig  begejstre  af  denne 
Tanke,  og  Preussen  var  foreløbig  reddet. 

Hvad  der  ikke  lidet  hjalp  til  en  fredelig  Ordning  med  Rus- 
land, var  den  dristige  Optræden  paa  egen  Haand  af  den  Øverst- 
kommanderende for  det  preussiske  Hjælpekorps.   Denne,  en 


Fig.  118.  General  York. 
(Maleri  af  B.Woltze.) 

General  York  (Fig.  1 18),  der  var  bleven  valgt  efter  Scharnhorsts 
Raad,  havde  under  Felttoget  kæmpet  tappert  mod  Russerne. 
Men  da  han  fik  Befaling  til  at  dække  den  franske  venstre  Fløjs 
Tilbagetog,  handlede  han  paa  egen  Haand.  Istedetfor  at  opofre 
sit  Korps  sluttede  han  en  Overenskomst  med  Russerne  og  ryk- 
kede i  Forening  med  disse  ind  i  Østpreussen.  Herved  opnaaede 
handelsatbefrie 
sit  Fædreland 
for  russisk  Plyn- 
dring —  hvad 
derefter  al  Sand- 
synlighed vilde 
have  fremkaldt 
en  Krig  med 
Rusland  —  dels 
at  bevare  den 
preussiske  Ho- 
vedstyrke, en 
ypperlig  Kærne 
for  den  Armee, 
dersnart  skulde 
dannes. 

Da  Frederik 
Wilhelm  mod- 
tog Efterretnin- 
gen om  General 
Yorks  Færd,  op- 
holdt  han  sig  i 

Berlin  omgiven  af  Franskmænd.  Som  en  Følge  heraf  maatte 
han  straks  erklære  Generalen  for  afsat  og  true  ham  med  at  blive 
stillet  for  en  Krigsret.  Men  næppe  var  Kongen  ved  en  pludselig 
Flugt  til  Breslau  sluppen  ud  af  Franskmændenes  Vold,  førend 
han  viste  sit  sande  Sindelag.  Omgiven  af  Scharnhorst,  Blucher^ 
Gneisenau  (Fig.  1 19)  og  alle  de  Mænd,  som  den  paatvungne  Krig 
havde  fjernet,  udstedte  han  herfra  et  Opraab  til  sit  Folk.  Alle  op- 
fordredes til  at  ile  til  Fanerne  for  at  redde  Fædrelandet  nu,  da  det 


Fig.  119.  Neithardtvon  Gneisenau. 
(Maleri  af  Caroline  von  Riedesel  1817.) 

var  i  Nød,  Der  navngaves  ingen  Fjende.  Det  behøvedes  ikke 
heller,  alle  vidste,  hvem  det  var.  Nu  skulde  Scharnhorsts  Værk 
staa  sin  Prøve.  Hvad  han  stille  havde  virket  for  siden  1806, 
skulde  nu  komme  for  en  Dag. 

Og  Prøven  bestodes  med  Hæder.  Snart  havde  det  sønder- 
lemmede Land  stillet  en  Hær  paa  Benene  paa  ikke  mindre  end 
250,000  Mand.  Hvo  der  ikke  kunde  bære  Vaaben,  ydede  sin 
sidste  Skærv.  Godsejerne  pantsatte  deres  Ejendomme,  Børnene 
sønderslog  deres  Sparebøsser,  Kvinderne  ofrede  deres  Smyk- 
ker, deres  Forlovelsesringe,  deres  Haar  til  bedste  for  Landet. 
Gennem  Aaringers  Tryk  var  Folket  blevet  modent  til  den  store 
Rejsning.  Nu  slog  Begejstringen  og  Offerberedvilligheden  ud  i 
en  fælles  Flamme. 

Intet  varigt  Gode  opnaas  uden  gennem  ihærdig  Kamp.  Der 
skulde  komme  en  lang  Prøvelsens  Tid  efter  den  første  Begej- 
string. Preusserne  skulde  atter  drives  tilbage  bag  Elben,  bag 
Oder.  De  blodige  Kampe  ved  Liitzeri,  vedBautzen,  Grossbeeren, 
Katzbach,  Dresden  og  Dennewitz  skulde  gaa  forud,  førend  ende- 
lig Sejrens  Tærninger  fuldstændigt  kastedes  i  det  store  Folke- 
slag ved  Leipzig.  Napoleon  maatte  gaa  tilbage  over  Rhinen. 
Tyskland  var  befriet. 

Kun  faa  af  Bevægelsens  Ledere  høstede  personlig  Nytte  af 
det,  hvorfor  de  havde  kæmpet.  Dronning  Louise  kaldtes  bort, 
alt  førend  det  dagedes.  Scharnhorst  blev  dødeligt  saaret  og  op- 
levede ikke  at  se  Sejren  vunden.  Fichte,  der  ivrigt  havde  del- 
taget i  Landstormens  Øvelser,  bukkede  under  af  Overanstren- 
gelse. Stein  trak  sig  efter  1815  misfornøjet  tilbage.  Men  hvad 
hine  havde  hilset  i  tillidsfuld  Tro  og  sat  deres  Liv  ind  paa,  blev 
til  Virkelighed. 

DET  er  smukt  og  træffende,  naar  Indskriften  paa  Gravmindet 
over  Rigsarkivar  A.  D.Jørgensen  lyder  saaledes:  Sønder- 
jyden A.  D.Jørgensen.  1840 — 97.  „Kun  den,  der  har  været  gre- 
ben af  Folkesjælens  Dødsangst  og  henreven  af  dens  mægtige 
Attraa  efter  Liv  og  Udvikling,  vil  kunne  vinde  dens  Fortrolighed 
og  formaa  at  tolke  dens  Fortid  med  Myndighed." 

I  disse  hans  egne  Ord  har  han  malet  sig  selv. 

Det  gaar  dog  her  som  altid.  Det  er  umuligt  i  faa  Ord,  selv  om 
de  nok  saa  meget  gengiver  det  centrale,  at  faa  hele  Billedet  af 
en  Mand.  Til  Ord  som  disse  kunde  svare  forskellige  Omrids  af 
en  Personlighed.  Samtiden  ejer  en  mere  levende  Form  for  For- 
staaelse,  der  personlige  Indtryk.  Men  det  gaar  tabt  med  den. 
Der  er  mange  saadanne  personlige  Indtryk,  hvert  fra  sit  Syns- 
punkt og  med  sin  ejendommelige  Belysning.  Tilsammen  dan- 
ner de  en  Enhed.  Jeg  skal  her  gøre  rede  for  det  Billede,  som 
jeg,  en  jævnaldrende  samtidig,  har  modtaget  og  dannet  mig  af 
ham. 

Første  Gang,  jeg  saa  A.  D.Jørgensen,  var  i  Begyndelsen  af 
70'erne  i  det  saakaldte  „Rentekammerarkiv",  hvor  han  for  ikke 
længe  siden  var  bleven  ansat  som  Assistent,  og  hvor  jeg  kom 
for  at  gennemlæse  nogle  Regnskaber  fra  det  16.  Aarhundrede. 
Som  jeg  sad  og  ventede  paa,  at  disse  skulde  blive  mig  bragt, 
kom  jeg  tilfældig  til  at  lægge  Mærke  til  den  forskellige  Maade, 

hvorpaa  sligt  lader  sig  udføre:  hastigt,  med  langsom  Værdighed, 
overlegent,  velvilligt,  mut,  interesseret  o.  s.  v. 

I  det  samme  aabnedes  Døren  og  ind  traadte  en  mig  ubekendt 
ung  Mand,  slank  og  dog  kraftigt  bygget,  lyshaaret,  blaaøjet,  med 
en  usædvanlig  rank  Holdning  og  Hovedet  ligesom  standset  i  at 

bøje  sig.  Under  hver 
Arm  bar  han  en  Sta- 
bel Arkivsager,  paa 
en  egen  nænsom,  kyn- 
dig Maade  som  en 
Gartnerelev  et  Par 
store  Urtepotter  med 
Blomster,  han  er  op- 
sat paa  at  sørge  for. 
Uvilkaarligt  blev  jeg 
opmærksom  paa  den 
unge  Mand  og  fulgte 
ham  med  Øjnene.  Da 
han  kom  mig  nær, 
saa  jeg  et  Ansigt, 
hvori  det  intelligente 
halvvejs  traadte  til- 
bage for  noget  drøm- 
mende, bly,  næsten 
blufærdigt,  men  tillige 
en  Mund  med  smalle 
Læber,  der  med  eet 
kunde  strammes  og 
forme  det  hele  Udtryk,  naar  han  talte,  til  klar,  anspændt  In- 
teresse (Fig.  120). 

Mit  Totalindtryk  var:  paa  lidt  Stivhed  og  noget  anstrængt  nær 
en  blond  Baldurfigur,  som  Konstantin  Hansen  vilde  kunne  have 
benyttet  til  Model.  Særligt  kom  det  til  sin  Ret,  som  Oehlen- 
schlager  har  udtrykt  saaledes: 

„Han  lignte  den,  som  gemmer  en  Hemmelighed  stor,  — 
Hvortil  ej  Støvet  har  Øre,  saa  lidt  som  Verden  Ord." 


Fig.  120.  A.  D.Jørgensen. 

(1876.) 

Først  senere  fik  jeg  Indtryk  af,  at  ogsaa  de  følgende  Linjer 
kunde  passe: 

„Slig  sælsom  ydmyg  Styrke  har  ingen  Asa  haft;  — 
Forborgen  i  hans  Blidhed  der  var  en  Herskerkraft." 

Den  unge  Mand  var  A.  D.  Jørgensen. 

Den  „Hemmelighed  stor",  som  han  gemte,  var  ham  sikkert 
dengang  endnu  mere  gaadefuld  og  dunkel  end  senere.  Født  i 


Fij;.  IJl.   A.  U.  Jorgenscn's  luJested  i  Graastcn. 


Graasten  i  Sønderjylland  (Fig.  121)  havde  han  fra  Barnsben 
været  underligt  omtumlet,  en  Kastebold  for  Lykkens  Luner. 
Bestemt  til  at  studere  og  næsten  færdig  med  Skolen  var  han 
ikke  bleven  Student.  Derpaa  sat  til  Landvæsenet;  saa  samlende 
Frihaandskundskaber  under  et  selvstændigt  Studieliv  i  Kø- 
benhavn. Endelig  havnet  som  Bibliotekar  i  Flensborg  og  straks 
efter  fordreven  derfra  af  Preusserne.  I  København,  hvor  han 
ernærede  sig  ved  Undervisning,  havde  han  derpaa  samlet  sig 
om  et  større  literært  Arbejde:  Den  nordiske  Kirkes  Grundlæg- 
gelse. Nu  pludselig  atter  reven  ud  herafog  ved  et  underligt  Træf 

ansat  af  formaaende  Venner  som  Assistent  i  „Ministeriernes 
Arkiv". 

„Jeg  maatte  bekende",  siger  han  selv  senere,  „at  jeg,  da  man 
opfordrede  mig  til  at  søge  om  Stillingen,  var  uvidende  om,  hvad 
en  Assistent  og  hvad  et  Arkiv  var."  Naar  hertil  kom  ubestemt 
gærende  Trang  til  at  være  til  Gavn  for  sit  Fædreland  i  snævrere 
Forstand:  det  tabte  Sønderjylland,  vil  det  forstaas,  at  hans 
Hemmelighed,  hans  Væsens  Gaade,  den  indre  Skudkraft,  der 
ustandseligt  drev  ham  frem  —  mod  hvad?  og  hvorledes?  — 
maatte  staa  for  ham  som  uforstaaelig,  uudgrundelig. 

Denne  Hemmelighed  klarede  sig  mere  for  ham  med  Aarene, 
og  han  blev  den  tro  hele  sit  Liv  igennem.  Han  betalte  den  Pris 
derfor,  som  den  nu  engang  kræver.  Han  var  og  forblev  en  en- 
som Mand,  uden  Venner  og  Fortrolige  i  almindelig  Forstand. 
Thi  en  indre  Guddomsstemme  som  denne  kræver  for  at  lystres 
Fortrolighed  og  Lydhørhed  overfor  kun  den  alene.  Fortrolighed 
til  andre  og  „Venner"  er  i  Forhold  hertil  kun  Hindring,  Stands- 
ning, Tomhed. 

I  de  mærkelige  Optegnelser,  som  under  Navn  af  „En  Rede- 
gørelse" er  udgivne  efter  A.  D.  Jørgensens  Død  af  hans  Efter- 
ladte, har  han  givet  ikke  faa  Antydninger  af,  hvorledes  i  hans 
ældre  Aar  denne  indre  Hemmelighed  stod  for  ham,  hvorledes 
han  som  moden  Mand  forstod  sig  selv.  Et  oftere  tilbagevendende 
Billed,  som  sikkert  udtrykte  i  det  mindste  en  Del  af  hans  Selv- 
forstaaelse,  er  at  „sidde  ved  Sokrates'  Fødder",  „Sokrates,  o 
Sokrates!  at  sidde  ved  din  Side  og  ældes." 

Snart  forstod  han  dette  blot  om  sit  Fremtidsideal:  naar  han 
havde  fuldendt  sit  historiske  Arbejde,  at  sysle  kun  med  Filosofi. 
Snart  og  vistnok  dybest  forstod  han  det  saaledes,  at  han  selv 
ligesom  Sokrates  fulgte  en  indre  guddommelig  Stemme,  der 
drev  ham  og  anviste  ham  sin  Gerning.  At  udføre  Gerningen  er 
herligt;  men  grublende  at  give  sig  hen  og  mødes  i  ren  ublandet 
Forstaaelse  med  den  indre  Guddomsstemme  er  Livets  højeste 
—  eller  er  det  maaske  først  Dødens?  „Skal  den  Tid  endelig 
komme,  da  det  opfyldes,  og  vil  jeg  have  bevaret  Ungdommens 

rene  og  stærke  Evne  til  at  hengive  mig  til  det?  Det  er  mit 
Haab." 


2 

Den  Vej,  ad  hvilken  den  indre  Hemmelighed  efterhaanden 
løstes  som  Livsgaade,  blev  til  Lyset  i  den  store  Uvidenheds 
Mørke,  den  Guddomsstemme,  der  paa  engang  gav  ham  Kraft, 
men  krævede  fuld  Lydighed,  betegnes  udvortes  set  ved  Rækken 
af  alt,  hvad  A.  D.  Jørgensen  fik  udført,  og  de  rige,  vidunderlig 
rige  Evner,  der  skød  frem  og  stod  til  rede,  naar  den  indre 
Stemme  bød. 

Et  kort  Overblik  over  disse  Evner  vil  vise  deres  Mangfoldighed. 
Hans  dybeste  og  bredeste  Evne  var  en  sjælden  blød  Modtage- 
lighed med  dertil  knyttet  Villighed  til  selvhengivende  at  opfange 
det  modtagne  Indtryk  som  Impuls.  Det  er  lutter  Udslag  af  denne 
Ejendommelighed,  naar  han  stærkere  end  de  fleste  følte  Smer- 
ten over  Sønderjyllands  Skæbne  og  samtidigt  ihærdigt  viede  sit 
Liv  til  dets  Oprejsning.  Eller  naar  han  blev  paa  engang  den 
lærdeste  —  det  vil  sige  den  paa  Førstehaands  Indtryk  fra  For- 
tids Dokumenter  rigeste  —  af  Danmarks  Historikere,  og  sam- 
tidigt den,  der  har  benyttet  denne  Viden  til  mangfoldigst  Frem- 
bringelse. Eller  naar  han  i  religiøs  Henseende,  oprindelig  varmt 
kirkelig  troende,  senere  Fritænker,  stedse  bevarede  Religiøsi- 
tetens inderste  Mærke,  den  levende  Selvhengivelse.  Denne 
ytrede  sig  hos  ham  baade  i  den  Lydighed,  hvormed  han  fulgte 
det,  der  stillede  sig  for  ham  som  „Kald",  og  i  klar  Forstaaelse 
af  det  religiøse  hos  andre.  Hans  Skildringer  af  f.  Eks.  Steno  og 
Salmedigteren  Brorson  viser,  at  han  ejede  beslægtede  Strenge 
i  sig. 

Hans  næste  Evne  var  en  Trang  til  at  forme,  der  med  lige 
Lethed  gav  sig  Udtryk  i  Ord,  Skrift  og  Handling.  Som  Fore- 
dragsholder søgte  han  sin  Lige  i  den  stilfærdige  betagende  Maade, 
hvorpaa  han  vidste  at  rive  sine  Tilhørere  med.  Som  historisk 
Forfatter  forenede  han  i  næsten  lige  høj  Grad  de  to,  saa  sjæl- 
dent forenede  Gaver:  Evnen  til  kritisk  at  sondre,  udskille,  og 

Evnen  til  at  samle,  ordne,  forme  Helhedsbillede.  Og  mærkeligt 
nok  var  han  i  Stand  til  at  anvende  begge  i  let  tilgængelig  Form. 
Hele  hans  ejendommelige  frie  Udvikling  kom  ham  her  til  Gode. 
I  sine  ypperste  Fremstillinger  naaer  han  i  sproglig  Henseende 
en  enestaaende  Virkning.  Det  er  som  om  Folkeaanden  selv  op- 
lod sin  Røst,  sindig,  myndig,  inderlig.  Der  staar  en  Frilufts-Duft 
om  hans  Tale,  som  indaandede  man  i  Solskinsvejr  —  alt  imens 
Øjet  og  Tanken  glider  vide  —  Urteduften  fra  den  Skrænt,  hvor- 
paa  man  hviler. 

Og,  som  om  alt  dette  endnu  ikke  var  nok  for  Enkeltmand, 
besad  han  endnu  Evnen  til  at  forme  i  Handling.  Da  han  paa  sin 
Løbebane  som  Arkivmand  stilledes  overfor  den  Opgave  som 
Rigsarkivar  ikke  blot  at  styre  et  stort  administrativt  hele,  men 
at  skulle  danne  fra  ny,  skabe  Arkivvæsenets  nye  Ordning  lige 
fra  Arbejdsplan  for  de  enkeltes  Virksomhed  til  Plan  for  Byg- 
ninger paa  Sjælland,  Fyn,  Jylland  —  viste  han  sig  i  Besiddelse 
af  en  sjælden  ledende  og  ordnende  Evne.  Her  hvor  det  galdt 
Handling,  stundom  Oppløjning  af  gammel  Slendrian,  kom  til  alt 
dette  endnu  en  vis  haard  Fasthed,  en  Kækhed  til  at  paatage  sig 
Ansvar  for,  hvad  der  maaske  kunde  syne  som  Hensynsløshed 
overfor  det,  der  tøvede  med  at  bøje  og  føje  sig. 

Medførte  Forholdene  maaske  med  Nødvendighed  enkelte  saa- 
danne  Træk,  traadte  omvendt  den  tilgrundliggende  Blødhed 
tydeligst  og  renest  frem  paa  et  andet  organisatorisk  Omraade. 
A.  D.  Jørgensen  blev  ifølge  sin  Afstamning,  sine  Forbindelser, 
sine  Evner  og  sin  Betydning  lidt  efter  lidt  Formanden  for  alle 
de  Bestræbelser,  der  gik  ud  paa  at  bevare  Forbindelsen  mellem 
de  adskilte  Brødre  i  Kongeriget  og  i  Sønderjylland.  Med  en 
aldrig  trættet  Opofrelse  og  med  den  varmeste  og  kyndigste 
Omhu  kunde  han  her  ofte  flere  Timer  om  Dagen  i  Samtaler, 
eller  som  Formand  i  Samfund  sætte  al  sin  Kraft  ind  paa  at 
mildne,  ordne,  frede,  fremme. 

Alle  disse  mangfoldige  Former  for  Virksomhed  bares  og  hold- 
tes sammen  af  en  sidste  Evne:  En  Harmoni,  der  idet  den  holdt 
dem  oppe  ligesom  skjulte  dem  med  det  samme.  Aldrig  havde 
han  travlt,  han  var  altid  fuldt  med  i  det,  der  laa  for  og  taltes  om. 

Som  en  Kunstner  var  han  vænnet  til  straks  at  lystre  og  ud- 
trykke hvad  den  indre  Guddom  befalede.  Kun  den,  der  saa 
meget  skarpt  til,  kunde  stundom  bag  denne  ligelige  lette  An- 
spændthed i  et  ufrivilligt  lille  Træk  ved  Munden  aflæse,  at  et 
Bud  om  segnefærdig 
Træthed  vistes  til-  ' 
bage  (Fig.  122).  i 


Fig.  12: 


Disse  Evner  og  de 
Udtryk,  som  de  gav 
sig,  førte  tidligt  til, 
at  A.  D.  Jørgensen 
overfor  den  yngre 
Slægt  og  snart  over- 
for den  hele  Offent- 
lighed blev  til  noget 
andet,  end  hvad  han 
var.  Han  ophørte  at 

være  Menneske. 
Han  blev  til  blot 
Sindbilled,  Symbol. 
Sønderjyden,  Histo- 
rikeren, Rigsarkivaren.  Hans  egen  Maade  at  være  paa  bidrog 
hertil.  Altid  afmaalt,  behersket,  fuldt  optaget  af  det,  der  var  for, 
fandt  han  ikke  Lejlighed  til  at  vise  sig  selv  som  nogen  anden. 
Fornam  man  i  hans  Nærværelse  en  tredje,  var  dette  ikke  Men- 
nesket, der  fristede  til  at  sprænge  Former,  men  den  usynlige, 
Guden,  der  var  til  Stede  og  uformærkt  indgød  Ærefrygt  og  Sky. 
Mod  sin  Vilje,  men  ifølge  Forholdenes  Natur,  blev  da  A.  D. 
Jørgensen  —  udenfor  sine  allernærmestes  Kreds  —  længe  før 
sin  Død  for  hele  Offentligheden  et  blot  Billed,  en  Statue  af  sig 
selv.  Han  savnede  Evnen  til  f.  Eks.  ved  Humor  at  sprænge 
Forsteningen.  Forsteningen  var  om  ikke  selve  Formen,  saa  Be- 

tingelsen  derfor,  Harmoniens  Grundtegning.  Var  denne  Har- 
moni sprængt,  vilde  i  samme  Nu  de  utallige  Former  for  Virk- 
somhed have  sønderslidt  og  sprængt  ham  selv. 

Dette  delvis  falske  Indtryk  af  Manden  som  blot  Sindbilled 
vilde  fra  nulevende  være  gaaet  over  til  Eftertiden  som  det  ene- 
ste sande,  hvis  ikke  der  efter  hans  Død  var  naaet  endnu  et  Bud 
fra  ham.  Hans  „Redegørelse  fra  min  Udvikling  og  Forfatter- 
virksomhed", som  hans  Efterladte  har  offentliggjort,  udgør  i  saa 
Henseende  et  fortrinligt  Berigtigelsesmiddel.  Den  var  maaske 
ikke  i  sin  nuværende  Form  af  ham  selv  bestemt  til  Udgivelse. 
Et  Par  stærke  Udtryk,  usande  i  deres  hurtigt  nedskrevne  Form, 
vilde  sikkert  af  ham  selv  før  Udgivelsen  være  blevne  strøgne. 
Men  iøvrigt  nedlægger  den  i  levende  og  humoristisk  Form  en 
Indsigelse  mod  Sindbilledet  og  Statuen.  Paa  næsten  alle  af- 
gørende Punkter  gør  den  sokratisk  formelig  Løjer  med  den 
sikre  Folkemening.  Heraf  den  almindelige  Uvilje,  som  den 
har  vakt.  Om  alt  taler  han  aabent  og  frimodigt.  Dogmerne  kap- 
pes, de  religiøse  og  de,  der  angaar  Mennesker,  fra  Grundtvig 
til  ham  selv.  Ikke  mindst  den  Maade,  hvorpaa  han  omtaler  — 
A.  D.Jørgensen  har  vakt  Anstød.  Man  har  ikke  kunnet  forstaa 
dens  Blanding  af  stærk  Selvfølelse  og  næsten  Prisgiven  af  sig 
selv  som  en  blot  uvidende  og  doven  Person. 

Og  dog  er  det  netop  denne  Blanding,  hvori  han  ud  fra  sin 
hele  Opfattelse  med  Nødvendighed  maatte  havne.  Den  er  lige- 
som Prøven  paa  Opfattelsens  Inderlighed.  Som  udførende  den 
indre  Guddoms  Vilje  følte  han  sig  i  Besiddelse  af  Ret  og  Myn- 
dighed som  ingen  anden;  intet  er  umuligt,  thi  hvert  et  Hverv 
skal  udføres.  Som  blot  A.  D.  Jørgensen  var  han  efter  egen  Dom 
en  uselig  Stakkel.  Historiker?  „Jeg  kan  næppe  være  bekendt 
at  tilstaa,  hvor  lidt  jeg  kender  til  Historieskrivning.  Jeg  har 
aldrig  læst  en  større  Fremstilling,  TJiiers,  Macaulay  eller  nogen 
som  helst  anden  af  de  store  Historikere."  „Jeg  kan  ikke  gøre 
Fordring  paa  at  være  egentlig  Historiker."  „Jeg  har  en  frem- 
trædende Trang  til  jævnlig  at  holde  Ferier.  .  .  Jeg  følger  kun 
daarligt  med  i  Literaturen,  selv  i  den,  som  skulde  synes  at  ligge 
mig  nærmest.  .  .  Skulde  jeg  gøre  Regnskab  for  Aarets  Arbejds- 

timer,  vilde  jeg  vistnok  blive  sørgeligt  til  Skamme  overfor  alle 
dem,  jeg  ellers  vel  nærmest  maatte  sammenstilles  med"  o.  s.  v. 
o.  s.  V. 

Ved  Siden  heraf  den  mesterlige  Skildring  af  Driveriets  Lyk- 
salighed i  Modsætning  til  Arbejdets.  „Det  er  Rovfuglens  Hvile 
i  Luften  paa  de  spændte  Vinger,  Følelsen  af  de  ubegrænsede 
Muligheder.  Jeg  gør  Tilløb  til  det  ene  eller  det  andet  Arbejde, 
men  opgiver  det  igen.  Det  smager  ikke.  Hvilen  fortsættes,  den 
bliver  for  hver  Gang  sødere.  .  .  Saa  viser  der  sig  helt  uventet 
et  nyt  Emne,  eller  et  gammelt  Emne  dukker  op  som  nyt  —  og 
med  Lynets  Fart  slaar  Tanken  ned  paa  det  som  en  Ørn  paa  sit 
Bytte,  glemmer  alt,  ser  kun  dette  ene." 

I  Forbindelse  hermed  staar  ogsaa  Misforholdet  i  „Redegørel- 
sens" Anlæg.  Med  en  næsten  trættende  Bredde  dvæler  han  ved 
alle  sin  Ungdoms  umodne  Forsøg  og  ufuldbaarne  Udkast.  Der 
er  her  et  let  forstaaeligt  Fejlsyn,  som  gør  sig  gældende.  Han 
mente  med  Urette,  at  denne  ungdommelige,  uudviklede  A.  D. 
Jørgensen  mere  var  den  sande  og  virkelige  end  den  senere,  der 
blot  udførte  et  højeres  Ordre. 

Dette  højere,  den  indre  Stemme,  forstod  han  til  Tider  for- 
skelligt. Hyppigt  stod  det  for  ham  som  Folkesjælen,  Folkeaanden 
der  drev  ham,  „lod  ham  føle  sin  Sjæleangst  og  sin  mægtige  At- 
traa  efter  Liv  og  Udvikling".  Herfra  de  stolte  Ord:  „Det  er  mig 
derfor  saare  lidet  at  vejes  eller  vrages  som  „Historiker",  naar 
jeg  kun  tør  gøre  Regning  paa,  at  danske  Mænd  og  Kvinder  vil 
genkende  mig  som  en  af  deres  egne." 

I  Marts  1896,  et  Aarstid  før  sin  Død,  skrev  han:  „Jeg  er  mæt 
af  dansk  Historie.  Den  har  optaget  mig  i  en  Menneskealder,  jeg 
har  følt  mig  hjemme  i  den,  jeg  har  elsket  den  højt.  Men  den 
omfatter  ikke  min  hele  Livsinteresse.  Nu,  da  jeg  i  mit  Arbejde 
er  over  Halvvejen  til  fuld  Forstaaelse  af  Tiden  mellem  de  to 
Fredslutninger,  i  Kiel  og  i  Wien,  .  .  nu  ser  jeg  pludselig  Enden 
paa  mit  historiske  Forfatterskab," 

Betydningen  af  dette  sidste  historiske  Arbejde  værdsætter  han 
højt.  „Det  er  jo  min  Adkomst  som  Historiker."  „Hvor  forunder- 
lig er  jeg  ikke  udrustet  netop  til  denne  Opgave" !  „Jeg  er  Manden 

til  det."  Men  samtidigt  folte  han  dybt  Smerten  ved  i  sin  Frem- 
stilling at  skulle  bryde  Staven  over  de  Mænds  Færd  —  Hall, 
Regenburg,  Krieger  o.  s.  v.  —  hvem  han  personligt  havde  æret 
og  elsket.  „Hvorfor  maa  jeg?  hvorfor  maa  netop  jeg  her  tage 
til  Orde?  Fordi  enhver  har  sit  beskikkede  Kald." 

Døden  afbrød  ham  midt  i  denne  Gerning.  Opgaven  laa  for 
ham  som  for  ingen  anden.  Og  dog  var  den  maaske  uløselig  selv 
for  ham  under  den  Form,  hvorunder  den  foresvævede  ham: 
ikke  blot  ærlig  Redegørelse  for  Bruddet  mellem  Dansk  og  Tysk, 
men  Anvisning  til  dets  Forsoning.  —  Døden  afbrød  ham  i  hans 
Livs  betydeligste  Opgave  som  Historiker. 

Bagved  den  øjnede  han  nye  Opgaver.  Ad  Tankens  Vej  at 
granske  selve  den  indre  Stemmes  Væsen,  se  Forbindelsen  mel- 
lem Folkesjælen  og  dens  højere  Form:  det  guddommelige.  Hvad 
der  stundom  ængstede  ham  ved  denne  Tanke  var,  at  jo  inder- 
ligere en  saadan  Selvfordybelse  blev,  des  mere  maatte  den  ude- 
lukke hans  tidligere  Lykke:  at  udføre  de  Opgaver,  Stemmen 
paalagde  ham,  leve  bestandig  rede  og  paa  Spring,  „leve  paa  den 
sikre  tilforladelige  Tro  paa  Mulighederne".  „Vil  jeg  kunne  trives 
uden  dem?  Eller  er  det  saa,  at  hin  vilde  Fugl  i  sin  Hvile  da  vil 
vende  Øjet  opad  og  kunne  opdage  Muligheder  mellem  Himlens 
Stjerner  —  nye,  altid  nye  Muligheder  i  det  uendelige?" 

Nu  veed  han  Svaret. 

Men  i  Danmark  vil  han  mindes  med  Taknemmelighed  for 
hvad  han  har  virket.  Sønderjyden,  Rigsarkivaren,  Historikeren. 
Længst  vil  Mindet  om  den  sidste  holde  sig,  trofast  værnet  af  det 
danske  Sprog.  Med  hans  egen  simple  Forklaring:  „Hvorledes 
jeg  blev  Historiker?  Fordi  jeg  oplevede  1864." 


IX 

CARL  HALL 


DEN  første  Gang,  Carl  Halls  Navn  blev  offentligt  bekendt, 
var,  da  han  i  Juli  1880  sammen  med  Professor  Adolf 
Steen  og  Inspektør  Fraenkel  stiftede  „Forsvarsforeningen  for 
Frederiksberg  og  Omegn".  Hvad  der  iøvrigt  vidstes  om  ham, 
indskrænkede  sig  til,  at  han  var  en  Søn  af  den  tidligere  Konseils- 
præsident Hall,  var  cand.  polit.,  ca.  30  Aar  gammel  og  ansat  som 
Assistent  i  Koloniernes  Centralbestyrelse. 

Den  Bevægelse,  der  her  greb  Carl  Hall  som  saa  mange  andre, 
og  stillede  ham  frem  i  de  ledendes  Række,  var  dybt  begrundet 
i  de  daværende  politiske  Forholds  Natur. 

Udadtil  havde  i  Løbet  af  de  sidste  15—16  Aar  Danmarks  Stil- 
ling helt  skiftet  Præg.  Det  havde  faaet  en  Stormagt,  Preussen, 
til  Nabo,  der  efter  i  1864  at  have  erobret  tre  Hertugdømmer  fra 
Danmark,  1866  slog  Østrig  og  indlemmede  disse  Hertugdømmer 
og  hele  Nordtyskland  i  sig  og  1870—71  slog  Frankrig  og  fratog 
det  Elsass-Lothringen.  Vi  veed  nu,  bag  efter,  at  hermed  var 
Preussens  Erobringer  foreløbig  omme.  For  Datiden  maatte  det 
tage  sig  anderledes  ud.  Man  vidste,  at  Bismarck  1872  havde 
faaet  stiftet  et  Trekejserforbund  mellem  Tyskland,  Østrig  og 
Rusland,  at  han  1875  havde  villet  knuse  Frankrig  paany  og  kun 
var  bleven  afholdt  ved  Ruslands  kraftige  Modforestillinger,  og 
endelig  at  han  til  Straf  herfor  havde  paa  Kongressen  i  Berlin 
1878  faaet  berøvet  Rusland  alle  dets  nys  vundne  Fordele  i  Kri- 

gen  mod  Tyrkiet.  Som  Svar  traadte  Rusland  ud  af  Trekejser- 
forbundet.  Men  Bismarck  fik  1879  dannet  et  Tokejserforbund 
med  Østrig.  En  Krig  mellem  dette  Forbund  og  Rusland  syntes 
nær  forestaaende.  Og  det  skyldtes  i  de  følgende  Aar  ikke  Bis- 
marck, at  de  gunstige  Betingelser  for  en  Krig  —  Kejser  Alex- 
ander den  Andens  Mord  1881  og  Italiens  Optagelse  i  Kejser- 
forbundet 1883  —  ikke  blev  benyttede. 

Saa  alvorlige  var  de  ydre  politiske  Forhold.  Krig  og  atter  Krig; 
højeste  Lov  kun  den  stærkeres  Ret. 

Indadtil  havde  den  i  1866  ændrede  Grundlov  fristet  til  at 
prøve  Magtforholdet  mellem  vor  Forfatnings  to  Ting.  Forgæves 
havde  et  Landstings-Ministerium  1876  foreslaaet  en  Befæstning 
af  København  og  Flaaden  udvidet.  Forslaget  forkastedes,  og  en 
Opløsning  af  Folketinget  førte  kun  til,  at  Tallet  paa  Regeringens 
Modstandere  forøgedes  fra  53  til  74  Medlemmer.  Øjeblikket 
syntes  gunstigt  til  at  faa  det  indre  Magtfordelings-Spørgsmaal 
afgjort  efter  Folketingets  Ønske.  Bagefter  kunde  Landets  For- 
svar ordnes.  Forgæves  lød  manende  Ord  ude  fra,  da  Preussen 
1878  fik  Pragfredens  Paragrafs  hævet,  og  hermed  Løftet  om 
Nordslesvigs  frie  Afstemning  tilbagekaldt.  Man  vedblev  frem- 
deles at  betragte  de  indre  Spørgsmaals  Ordning  som  Hoved- 
sagen, 

Det  var  disse  Forhold,  ydre  og  indre,  der  fremkaldte  „For- 
svarsforeningerne"  og  gav  saa  manges  politiske  Syn  dets  Præg. 
For  Carl  Halls  Vedkommende  blev  dette  Præg  saa  dybt  og  af- 
gørende, at  det  blev  bestemmende  for  hele  hans  Liv.  Hvad  han 
her  som  ung  Mand  klart  og  varmt  havde  indset,  det  blev  den 
Ledestjerne  for  hans  Virksomhed,  som  han  aldrig  svigtede.  Fra 
nu  af  ofrede  han  al  sin  Tid,  sin  Kraft,  sit  Eje,  hele  sit  Liv  til 
Fremme  for  det,  hvori  han  saa  sit  Fædrelands  eneste  Frelse. 

Hvad  var  da  det  for  en  Lærdom,  som  han  og  hans  Menings- 
fæller uddrog  af  de  politiske  Forhold,  som  de  havde  oplevet? 
Hvad  var  deres  Program?  Det  ganske  simple  —  „Fædrelandets 
Forsvar  bør  gaa  forud  for  og  være  hævet  over  alle  politiske 
Partistridigheder.  Dets  betryggende  Ordning  er  jo  Betingelsen 

for  Folkets  Selvstændighed,  den  fælles  Forudsætning  for  alle 
Parter". 

Det  var  denne  selvindlysende  Sandhed  og  Følelsen  af  de 
muligt  skæbnesvangre  Følger  af  fremdeles  at  sidde  den  over- 
hørig, der  besjælede  saa  mange  af  de  bedste  Mænd  og  førte  til 
Dannelsen  af  Forsvarsforeninger  Landet  over.  Carl  Hall  tog 
virksom  Del  heri.  Det  stod  imidlertid  ham  og  mange  klart,  at 
disse  Forsvarsforeninger  kun 
kunde  gøre  fuld  Nytte,  naar  de 
fik  et  fællesOrgan,  der  jævnsides 
med  de  mundtlige  Foredrag  kun- 
de virke  til  Oplysning  om,  Kær- 
lighed til  og  kraftigt  Fremme  af 
Landets  Forsvar.  Man  enedes 
da  om  at  udgive  et  Blad.  Carl 
Hall  gik  ind  paa  at  overtage  det 
byrdefulde  Hverv  som  Redak- 
tør, mod  at  der  sikredes  ham 
den  fornødne  saglige  Bistand, 
og  at  han  stilledes  uafhængig  af 
den  øvrige  Bestyrelse  af  For- 
svarsforeningerne.  Uafhængig, 
det  vil  sige,  hvad  Ansvar  for 
Ledelsen  angik.  Thi  iøvrigt  var 
det  en  Grundforudsætning  for 
Bladet,  der  aldrig  er  bleven  fravegen  under  dets  lange  Be- 
staaen,  at  alt  Arbejde  derved.  Redaktørens  saa  vel  som  enhver 
Bidragyders,  skulde  være  frivilligt  og  alene  have  sin  Løn  i 
sig  selv.  At  dette  virkelig  har  kunnet  gennemføres  i  saa  lang 
en  Aarrække,  medens  i  alle  andre  Lande  tilsvarende  Fore- 
tagender kun  har  kunnet  bestaa  mod  at  honorere  som  Blade 
ellers,  er  et  Udtryk  for  Styrken  af  den  Stemning,  der  bar  denne 
Bevægelse. 

Den  2den  Januar  1881  udkom  det  første  Nummer  af  „Vort 
Forsvar".  Carl  Hall  (Fig.  123)  anede  næppe,  at  han  i  Begyndel- 


Fig.  123.   Carl  Hall. 
(1848—1908.) 

sen  af  Maj  1908,  et  Par  Dage  før  sin  Død,  endnu  skulde  være 
sysselsat  med  Udgivelsen. 

Bladets  Program  og  Overensstemmelse  med  Forsvarsforenin- 
gernes  Tanke  var  tydeligt  udtrykt  i  dets  Løfte  om  at  ville  søge 
at  fremme  Forsvarssagen.  „Først  naar  Landet  er  befæstet  paa 
den  Maade,  som  de  sagkyndige  kræver  det,  har  vi  Ret  til  at 
sige,  at  vi  i  Gerningen  har  vist  vor  Vilje  til  at  hævde  vort 
Lands  Bestaaen  som  selvstændig  Stat."  Samtidig  erklærede 
Bladet  straks  paa  det  bestemteste  at  ville  holde  sig  udenfor  de 
politiske  Partistridigheder,  et  Løfte,  som  det  siden  troligt  har 
holdt. 

Det  var  en  stor  og  betydningsfuld  Opgave,  der  her  var  be- 
troet „Vort  Forsvar"  og  dets  Udgiver.  Alle  de  mange  Bestræ- 
belser, der  Landet  over  var  oppe  for  at  stille  Forsvarssagen  paa 
dens  rette,  forreste  Plads,  skulde  samles  og  ledes.  Fuld  Kund- 
skab skulde  spredes  om,  hvorledes  Landets  Forsvar  efter  de 
sagkyndiges  Mening  bedst  burde  ordnes.  Lunkne  skulde  opild- 
nes, nye  Meningsfæller  vindes.  Modstand  skulde  besejres,  ikke 
ved  at  slaa  den  ned,  men  netop  ved  at  lade  den  frit  komme  til 
Orde  —  i  Bladet  selv,  om  den  ønskede  —  for  derpaa  at  over- 
bevise den.  Og  alt  dette  skulde  ske  paa  skraa  af,  til  Trods  for 
den  herskende  Flertalsstemning  om,  at  just  nu  burde  Forfat- 
ningsspørgsmaalet  om  Tingenes  Magtforhold  afgøres,  ikke  For- 
svarssagen. 

Carl  Hall  var  som  skabt  til  den  Opgave,  der  var  ham  stillet. 
Udrustet  med  en  overordentlig  Arbejdsevne,  Hurtighed,  Klar- 
syn og  Maadehold,  forbandt  han  hermed  to  uvurderlige  Egen- 
skaber, der  sjældent  forenes.  Han  var  sikker,  fast,  ukuelig  i  sin 
Overbevisning,  rede  til  at  ofre  alt  derfor.  Men  samtidig  besad 
han  en  Evne  til  venligt  at  vinde,  udjævne  og  forsone,  et  lyst 
Sind,  et  godt  Humør,  en  aldrig  svigtende  mild,  sund  Sans.  Na- 
turen havde  gavmildt  udrustet  ham  til  Fører,  politisk  Fører.  Og 
ganske  særlig  til  den  Art  politisk  Fører,  som  her  behøvedes. 
Han  besad  nemlig  den  Oprindelighed  i  politisk  Syn,  der  lod 
ham  personlig  staa  Højre  og  Venstre  lige  nær,  klar  over  det 

ene  fornødne,  at  Forsvar  for  det  fælles  Fædreland  er  fælles  før- 
ste Pligt  for  begge. 

„Vort  Forsvar"  fik  under  Carl  Halls  Ledelse  en  overordent- 
lig Udbredelse  og  Indflydelse.  Som  Forsvarsforeningernes  Or- 
gan fandt  det  allerede  Vej  til  mange.  Og  hver  Øre  i  Overskud  af 
dets  Drift  anvendtes  ærligt  og  redeligt  til  gratis  Udgivelse  af  en 
Mængde  Smaaskrifter  Forsvarssagen  vedrørende.  Mange  af 
disse  er  udkomne  i  Oplag  paa  20 — 30,000  Eksemplarer.  Og  da 
Bladet  selv  var  naaet  til  et  Antal  af  20,000  Holdere,  svarede 
dets  virkelige  Udbredelse  vistnok  til  henved  det  dobbelte.  Denne 
Bladets  stolte  Tradition  har  Carl  Hall  i  henved  30  Aar  vedlige- 
holdt, selv  efter  at  de  indkommende  mere  begrænsede  Midler 
gjorde  saadan  Form  for  Udgivelse  meget  langt  fra  rentabel. 
Men  Følgen  er  bleven,  at  „Vort  Forsvar"s  Udbredelse  og  Ind- 
flydelse, den  Sum  af  Kundskab  og  Kærlighed  til  dets  Opgave, 
som  det  har  bragt  til  de  Tusinder  af  Hjem,  til  enhver  Tid  har 
været  langt  større,  end  den  tilfældige  Iagttager  vilde  kunne 
slutte. 

Her  er  ikke  Stedet  til  at  gennemgaa  vort  Forsvarsvæsens 
bedrøvelige  Historie.  Her  skal  kun  paapeges  Carl  Hall's  og 
hans  Blad  „Vort  Forsvar"s  Stilling  til  det,  der  blev  Forsvars- 
sagens  Grundskade:  at  der  gik  Politik  i  den.  Med  andre  Ord, 
at  Folkets  kaarne  ikke  formaaede  at  indtage  det  klare  Stand- 
punkt: Først  Forsvaret  ordnet,  saa  de  politiske  Partistridig- 
heder. 

Carl  Hall  viste  i  det  smaa,  at  det  var  muligt  at  blive  dette 
Standpunkt  tro.  Trods  alle  Angreb,  skiftevis  fra  begge  Partier, 
trods  alle  Beskyldninger  for  at  have  taget  Parti  med  Modparten, 
og  dertil  hørende  bunkevise,  forbitrede  Opsigelser  af  Bladet, 
vedblev  han  støt  at  følge  sit  Program:  Først  Danmarks  Forsvar. 
Hvert  andet  Spørgsmaal  er  at  bedømme  efter  dets  Gavn  for 
denne  Sag.  Herved  blev  Carl  Halls  Færd  en  levende  Kritik  af 
den  store  Udvikling  i  det  hele. 

Det  første  Ramaskrig  imod  ham  rejstes  fra  Venstre,  da  Kø- 
benhavns Befæstning  blev  „provisorisk"  paabegyndt.  „Vort  For- 

svar"  udtalte  som  sin  Mening  om  disse  Anlæg:  Naar  man  an- 
gribes af  en  fremmed  Røver,  er  det  et  Gode  at  have  en  Revolver 
i  Huset,  selv  om  den  endnu  ikke  er  betalt. 

Da  Provisorietiden  lakkede  mod  Enden,  og  Københavns  Be- 
fæstning erklæredes  for  afsluttet,  idet  Byen  nu  var  sikret  mod 
Overrumpling  og  Bombardement,  vakte  „Vort  Forsvar"  Rege- 
ringens udelte  Mishag  ved  at  paavise,  hvad  der  endnu  mang- 
lede heri. 

Under  de  sidste,  kortvarige  Højreministerier  hævdede  „Vort 
Forsvar",  at  de  ved  at  forblive  ved  Roret,  skøndt  Venstre  næg- 
tede dem  de  begærede  Bevillinger,  selv  paatog  sig  Ansvaret  for 
Forsvarets  Forsømmelse. 

Efter  Venstres  Overtagelse  af  Regeringen  har  endelig  „Vort 
Forsvar"  bekæmpet  Forsvarssagens  lange  Forsumpning  i  „For- 
svarskommissionen"  og  i  den  sidste  Tid  stemplet  Udsigten  til 
et  mod  Landsiden  ubefæstet  København  med  dets  rette  Navn. 

Som  det  vil  ses,  har  Carl  Hall  ved  denne  mandige  og  ufor- 
beholdne Omtale  af  Forsvarssagens  vekslende  ublide  Kaar  kun 
kæmpet  for  denne.  Det  er  ikke  hans  Skyld,  at  hans  Ord  tillige 
har  udtrykt  netop  det,  som  hvert  enkelt  af  de  politiske  Partier 
kunde  have  ønsket  uberørt. 

Fra  1880  til  sin  Død  1908  forblev  Carl  Hall  trofast  paa  sin 
Post,  for  hvis  uafhængige  Betjening  han  gav  Afkald  paa  andet. 
Han  var  glad  ved  at  røgte  dette  sit  Hverv.  Kun  følte  han  det 
med  Rette  som  en  tung  Prøvelse,  da  en  tiltagende  Døvhed  i 
Aarenes  Løb  mere  og  mere,  tilsidst  helt,  afskar  ham  fra  mundt- 
lig Meddelelse. 

I  en  lang  Aarrække  var  det  hans  kæreste  Adspredelse  hver 
Sommer  at  være  Bjergbestiger,  især  i  Norge.  Mange  Tinder 
dér  er  for  første  Gang  bestegne  af  ham  (Fig.  124;.  Han  trængte 
til  denne  Blanding  af  anspændende  Idræt,  Indaanding  af  ren 
Luft  og  Vidsyn  ud  over  spærrende  Hindringer.  Det  forekom 
ham  ogsaa,  som  om  han  oppe  i  disse  Højder,  hvor  Luften  er 
let,  og  ingen  forstyrrende  Lyd  naar  op,  fik  sin  tabte  Hørelse 
igen. 

Troels-Lund:   Historiske  Fortællinger  VIII  19 

Ved  Carl  Halls  Død  lyder  hans  Eftermæle  forskelligt.  Alle 
er  enige  om  at  prise  det  Mod  og  den  Udholdenhed,  hvormed 
han  indtog  sit  Udsigtstade.  Men  fra  Partiernes  travle  Lejre  lyder 
Dommen:  En  rigt  udrustet  Mand,  hvem  kun  Døvhed  hindrede 
i  at  blive  praktisk  Politiker. 

Ovenfra  derimod,  fra  den  Højde,  hvor  Fædrelandets  Forsvar 
opfattes  som  ragende  højt  over  al  Partistrid,  lyder  det:  Det  var 
hans  Samtid,  der  var  døv.  Han  var  lydhør. 


X 

DE  TRE  NORDISKE  BRØDREFOLK 

DEN  Folkestamme  valgte  ikke  ilde,  der  i  hin  Tid,  da  Folkene 
endnu  vandrede,  foretrak  at  slaa  sig  ned  i  Skandinavien. 
Vel  var  her  ikke  Sydens  Varme  og  Frugter,  men  nok  af  Vildt; 
Fisk  i  Elv,  i  Sø  og  Hav;  villig  Jord,  hvor  Skoven  veg  for  Ild  og 
Økse.  Og  Solheden  brændte  ikke  Daadkraften  ud.  Den  kølige 
Luft  heroppe,  hvad  enten  den  lettere  og  lettere  vinked  op  over 
Fjeldet  eller  den  muntert  strøg  ind  over  Fladland  mellem  Vester- 
hav og  Østersø,  friskede  Sindet,  gjorde  Arbejd  og  Idræt  kært. 

Maaske  oprindeligt  lig  de  andre  Folk  paa  Vandring  blev  den 
nordiske  Folkestamme  under  disse  Forhold  efterhaanden  en 
anden.  Ogsaa  Folkefrænderne  bosatte  sig  eller  strøg  som  Van- 
daler, Vestgoter,  Østgoter,  Longobarder  i  glødende,  selvfor- 
tærende Flugt  langs  de  lokkende,  lyse  Middelhavskyster.  Men 
da  Støvskyen  om  de  mylrende  Folk  tilsidst  lettede,  saa  det  saaes, 
hvor  ethvert  af  dem  var  sunket  i  Død  eller  i  Leje,  viste  det  sig, 
at  Folkestammen  mod  Nord  var  bleven  forskellig  fra  de  andre. 
Forholdene  havde  lært  de  nordiske  Nybyggere  at  tømre  ikke 
blot  Husvæg  og  Tag,  men  Skib  og  Mast,  lært  dem  at  dyrke 
baade  Jord  og  Elv  og  Hav.  Men  samtidigt  sad  trods  Hjemmets 
og  Arneildens  nyskabte  Hygge  Vandrelysten  fra  fordum  dem 
fremdeles  i  Blodet.  Aaret  heroppe  viste  selv  an.  De  lyse  Sommer- 
døgns Tid  til  Nyfærd  og  Bedrift.  Vintermulm  til  Hvile  og  Gen- 
fortælling af  det  oplevede. 

Evropa  fik  at  føle,  at  det  nu  havde  faaet  nyt  Husstel.  Friske 
Folkeskyl   fra  oven  hver  Sommer,  naar  Lys  og  Varme  gav 

Tegnet.  Uvilkaarligt  delte  Strømmen  sig.  Fra  Halvøens  østlige 
Skraaning,  Sverige,  gik  de  over  til  Finland  og  Rusland.  Fra 
Halvøens  vestlige  Skraaning,  Norge,  og  fra  det  lave  Fastland 
med  Øer  sydpaa,  Danmark,  gik  man  mod  Skotland,  England  og 
Frankrig. 

Det  var  Skandinaviens  Stortid.  Ikke  blot  fordi  man  hvert  Aar 
høstede  dobbelt,  hjemme  og  ude.  Afgrøde  og  Bytte.  Heller  ikke 
blot  fordi  Befolkningens  Opvækst  var  mylrende  tæt  som  nys- 
skaaret  Græs:  Masser  af  Børn ;  Overflod  af  Kvinder  til  Hustruer 
og  Hjemmerøgt;  Drengene  Mænd,  Mændene  hurtigt  afkappede 
derude,  naar  Kræfterne  glipped.  Men  det  var  først  og  fremmest 
Stortid,  fordi  ingensinde  før  eller  siden  var  Befolkningen  stillet 
overfor  saa  storladen  en  Opgave.  Hundreder  af  Aar  i  Rad  hver 
Vaar  skulde  Skuden  ud.  Togt  være  planlagt  og  rustet  udføres. 
Det  var  en  Skole  i  Kraft,  Omsigt  og  Raadsnarhed.  Og  hver 
enkelt  havde  fri  Vækst  op  efter.  Idag  ved  Aaren;  imorgen  maa- 
ske  Fører;  tilsidst  maaske  Tusinders  Høvding  ved  Themsen, 
Seinen  eller  Volga. 

Derfor  blev  ogsaa  Følgen  for  Evropa  af  al  denne  Nordboer- 
nes Overskylning  fra  oven  mere  end  blot  Hærværk  og  Volds- 
daad.  Nordboerne  ikke  blot  tog,  men  de  gav.  De  var  selv  vok- 
sede med  Opgaven.  Da  den  efterhaanden  krævede  ikke  blot 
Sommertogter,  men  Vinterophold  tillige  i  de  undertvungne 
Lande,  groede  de  fast  her  og  tilførte  deres  nye  Hjem  et  rigt 
Overskud  af  Kraft  og  Snille.  England,  Normandiet,  Finland  og 
Rusland  skylder  Nordboerne  —  de  engang  saa  frygtede  Vikinger 
og  Vareger  —  Tak  for  Værn  og  Pleje,  Tak  for  hvad  de  selv 
blev.  Ikke  mindst  i  Rusland  skabte  Svenskerne  blandt  de  bløde 
Slaver  et  Storværk  af  Rang.  Fødte  Førere,  —  „Rus",  som  de 
kaldtes  af  de  overvundne  —  gav  de  ikke  alene  Landet  Navn  og 
overtog  og  ordnede  dets  Styre,  men  trofast  værgede  de  det  mod 
Grækere,  Mongoler  og  Littauere.  Selv  da  Mongolerne  tilsidst 
undertvang  hele  Landet,  var  det  endnu  Efterkommerne  af  Var- 
egen  Rurik,  der  vovede  at  rejse  Folket  til  Opstand  og  sluttelig 
sejrede.  Ruriks  sidste  Ætling  paa  Tronen  døde  som  Ruslands 
Tsar  1598. 

Nordboerne  hjembragte  Kristendommen,  og  den  tæmmede 
dem  som  Vikinger.  Men  ikke  deres  Trang  til  Bedrift.  En  Stund 
skabtes  et  nordisk  Trillingrige  vesterpaa:  Danmark,  Norge, 
England,  der  omspændte  Vesterhavet.  Men  Ringen  brast,  da 
Landsmændene  i  Normandiet  syd  fra  trak  til  og  rev  England  til 
sig.  Forgæves  styrede  siden  Flaader  mod  vest  for  at  kue  de 
nordiske  Udbyggere.  Kolonien  var  rodfæstet  bleven  sig  selv, 
frihedskær,  ikke  længer  til  at  genvinde.  Det  samme  gentog  sig 
700  Aar  efter,  da  England  selv  havde  grundet  Koloni  videre 
vesterpaa  over  Atlanterhavet.  Frihedstrangen  sprængte  Lyd- 
forholdet mellem  de  nordiske  Efterkommere  i  Nordamerika  og 
deres  britiske  Hjemland. 

Men  selv  om  Danske  og  Nordmænd  dreves  med  braadne 
Pander  fra  væbnet  Landgang  i  England,  saa  var  Udveen  dog 
derfor  ikke  stænget  inde.  Den  fik  ny  Form  som  Pilgrimsfærd. 
Det  var  en  Langfart  fuld  af  Æventyr  at  sejle  f.  Eks.  fra  Norge 
gennem  Kanalen  —  det  nordiske  Stræde  med  Frænder  paa 
begge  Sider  —  ned  til  Middelhavet.  Det  fristede  at  gøre  Strand- 
hug undervejs  hos  Maurerne  i  Portugal  og  Spanien,  gæste  Nor- 
manner i  Syditalien  og  efter  at  have  knælet  ved  Kristi  Grav  at 
sejle  op  til  Konstantinopel  og  hilse  paa  Slægtninge  blandt  Væ- 
ringerne i  Miklagaard.  Sigurd  Jorsalfarer  gjorde  denne  Tur  med 
en  hel  Flaade  og  havde  den  ekstra  Julefornøjelse  at  deltage  i 
Erobringen  af  Sidon. 

For  Danske  laa  dobbelt  Vej  til  Jorsal.  Enten  til  Søs  Gibraltar 
rundt,  eller  blot  søværts  til  Rusland  og  saa  til  Hest  i  Gæstefærd 
hos  svenske  Venner  gennem  den  vældige  Slette  ned  til  Mikla- 
gaard. Erik  Ejegod  og  Dronning  gjorde  dette  fredelige  Ridt. 

Men  Luren  lød  herhjemme.  Kristendom  blev  Kiv  med  Kejser, 
Korset  Kamp  mod  Hedningfolk.  Hvidt  paa  rødt,  gult  paa  blaat 
malede  Kirken  det.  Danmark  havde  ondt  ved  at  værge  sig  syd 
efter.  Leddet  var  af  Lave,  og  Venderne  sværmede  til  Søs  og  til 
Lands.  Finland  kom  i  Vaande.  Finske  Stammer  var  trængt  ind 
og  truede  de  færre  Svenskere  langs  Kysten.  Men  Valdemarerne, 

Erik  den  Hellige  og  Torkild  Knutson  førte  Norden  og  Korset 
til  Sejr.  Finland  blev  Sveriges.  Og  Valdemar  Sejr  tegnede  med 
blodig  Sværdsod  Ridset  af  sin  Æts  eventyrlige  Drøm:  Fra  Re- 
vals Strand,  hvor  Svenskevældet  standsede,  til  Sønderjyllands 
gamle  Grænse  at  kristne  Landet  til  dansk  Eje. 

Under  alt  dette  var  efterhaanden  Trækkene  blevne  udprægede 
hos  den  nordiske  Folkestammes  forskelligt  lejrede  Dele. 

Paa  Fjeldets  Østside  kom  Solen  først  og  slog  Smil  af  Birke 
og  blinkende  Søer,  saa  det  glemtes,  at  Jorden  var  haard  og  Vejen 
i  det  pyntelige  Landskab  ofte  lang  fra  Grande  til  Grande.  Stor- 
ladent laa  Landet  afsluttet  for  sig  selv.  Mod  Vest  Fjeld,  mod  Øst 
Hav.  I  Syd  og  Nord  mørke,  dybe,  uigennemtrængelige  Naale- 
skove.  Fast  tog  Naturen  fat.  Mellem  Sommer  og  Vinter  raadte 
en  Fastlandsspænding  fra  Ørkenhede  til  Bundfryse. 

Herved  opfostredes  en  flittig,  fattig,  fribaaren  Slægt,  med  lyst 
Blik  og  Glitter  i  Lader  og  Sind  som  de  brede,  blanke,  glidende 
Elve,  som  Malarn  og  Siljan  i  Sollys.  Men  rundt  om  denne  klare 
Flade  gik  der  stundom  som  et  tyst  Drag  af  de  dunkle  Grænse- 
skoves hemmelighedsfulde  Gru.  Og  dybest  føltes  en  Under- 
bund som  af  det  haarde  Fjeld,  ubønhørlig  men  med  en  sælsom 
Metalklang. 

Med  Hjemmets  Staal  i  Haand  fik  hver  Svensker  i  over  tusind 
Aar  Valget  mellem  to  ulige  Kaar.  Enten  at  bruge  Staalet  til  at 
bryde  Grund  og  pløje  Fure  i  Fædrelandets  egen  Hjemmemark. 
Eller  at  svinge  sig  over  Østersøens  Slotsgrav  og  bruge  Staalet 
som  Klinge  ovre  i  Sveriges  Udmarker  Finland,  Rusland  og 
Polen.  Udbyttet  i  Guld  var  større  her  end  hist,  men  begge 
Steder  avledes  Slægt  efter  Slægt  et  og  samme  djærve,  ukuelige 
Hverdagsmod  og  højtidsstemte  Æreskrav. 

Mod  Syd  brød  Blæsten  paa  fra  jydske  Rev  til  Skaanes  Sand- 
hammer, og  peb  som  Træk  helt  op  til  Kalmarsund.  Vindstrakt 
og  fladt  laa  Landet,  Halvø  Vest  og  Øst,  med  opankrede  Øer 
imellem.  Alle  fyldte  med  velforplejet  Mandskab.  Hvermand  lidt 
duknakket  som  for  Blæst,  forsigtig  og  dog  letsindig.  Godlidende 
men  lunefulde  som  Lysskær  i  Løvskov  og  Skyggestrøg  over 
gyngende  Rugvipper,  letvakte  og  snakkelystne  som  Bølgeskvalp 

i  Sund  og  Belt.  Uden  Fjeldets  Holdning,  men  dog  sejge  og  ved- 
hængende, truede  fra  alle  Kanter  og  ofte  som  vejrknækte  af 
Vindstød,  kaade  midt  under  Overhalingen,  rejsende  sig  atter 
som  Siv  efter  Blæst. 

Paa  Fjeldets  Vesterside  laa  Norge,  de  store  Modsætningers 
Land.  Her  kom  Solen  sidst.  En  medfødt  Forurettelse.  Dybt  skar 
Fjorden  sig  ind,  stejlt  stod  Side  mod  Side,  engang  maaske  sam- 
hørige, nu  adskilte,  fjerne.  Sten  og  Myr  spærrede  Vej,  truende  luded 
Graner  paa  Lur,  solgerrig  ruged  hver  Dal  over  sit.  Trælsomt, 
trangt,  tungvindt.  Tilvejrs  kun  nye  spærrende  Fjeldtinder.  Ved 
Kyst  kun  det  vide,  urolige  Hav  med  den  evige  Brænding,  bidske 
Isbjørne,  der  hoppende  napped  op  efter  de  fattige  Menneske- 
hjem. Selv  Vinden  blev  til  Graad,  naar  den  sløred  om  Kysten, 
sank  ned  som  Regntaarer  paa  det  vaade  Fjeld. 

Og  dog  havde  Naturen  signet  dette  Land  som  kun  faa.  Mildt 
strøg  Golfstrømmens  bløde  Haand  gennem  Vandet  og  lunked 
det  lige  til  Nordkap.  Havet  stimed  med  Fisk.  Om  Kyst  en  Skær- 
gaard  med  smult  Vand  bag  fraadende  Bølger.  Og  ind  over  Land, 
naar  Dagene  længtes  og  Nætterne  blev  lyse,  en  Vaar  og  Som- 
mer saa  skær  og  duftende  ren.  Alt  maatte  opad.  Krydrede  Blom- 
ster i  Liernes  Græs  og  Nyskud  i  Granmørket,  Kvæg  og  Sæters- 
folk  til  Fjelds,  op  imod  Vidder  og  Højfjeld,  hvor  kun  Luften 
æterklar  steg  videre,  højt  over  Sneen  med  Vildrenens  Spor. 

Som  Land  saa  Folk.  Stærke,  stejle  Viljer,  der  ikke  lod  sig 
knække  ved  ydre  Vold,  men,  gennemsivede,  uventet  kunde 
styrte  i  Skred.  Tavst  fostret  Stordaad,  sig  selv  nok,  og  dog  Trang 
til  Glans  og  Storords  Genlyd  mellem  Fjeldene.  Hærdede,  rene, 
nøjsomme  Sind,  mørke  og  indestængte,  men  selvsikre  og  vidt- 
krævende,  frosne,  men  med  Vaarflom,  hjemkære,  men  med  en 
Udve,  som  selv  Sommerens  Lysdøgn  ikke  kunde  stille.  Ypperst 
som  Søfolk,  der  lige  let  legte  med  Aaren  i  Godvejr  og  haand- 
fast,  raadsnart  drev  en  Baad  gennem  Braadsø. 

En  Erstatning  for  Sveriges  vidtstrakte  Udmarker  mod  Øst  og 
Danmarks  nødtvungne,  stadige  Udkig  til  alle  Sider  fik  Norge 
ved  Udflytning  til  Island.  Frihedstrang  og  Lyst  til  Færd  paa 
Søen  skabte  Værket.  Og  rigt  blev  det  lønnet.  Ikke  blot  vandtes 

Land,  men  ved  denne  Fordobling  vaktes  frugtbar  Selvforstaaelse. 
Mens  Sverige  glemte  Pen  for  Bedrift,  og  i  Danmark  Saxo  pres- 
sed  hjemlig  Digt  og  Daad  i  fremmed  Tungemaal,  udvekslede 
Island  og  Norge  nyt  og  Minder  i  Modersmaalets  kendte,  kære 
Form.  Eddaerne,  de  norske  Kongesagaer  og  Hjemmesagaerne 
fra  Øen  blev  de  første  lovende  Vidnesbyrd  om  de  nordiske  Folks 
aandelige  Anlæg. 

Tre  raske  Drenge,  hver  præget  paa  sin  Vis,  var  den  nordiske 
Folkestamme  vokset  op  til.  Men  hvor  flinkt  de  end  tumlede  sig, 
eet  havde  de  endnu  ikke  Forstand  paa:  Handel  og  Pengeom- 
sætning. For  dem  var  endnu  Guld  kun  at  vinde  paa  to  Maader, 
som  Bytte  i  Krig  eller  ved  Arbejd  hjemme,  I  Mangel  af  Krig 
sled  de  troligt  hjemme  med  Plov  og  med  Kvægrøgt,  med  Fjeld- 
drift og  Havdrift.  Endnu  forstod  de  ikke  at  Bytte  i  Fred  var  en 
tredje  Art  Vinding,  hvor  man  uden  strengt  Arbejde  bytted  og 
bytted  Arbejdets  Frugt,  saa  at  Byttet  selv  blev  til  Guld. 

I  denne  Kunst  —  og  den  derved  vundne  Rigdom  —  blev  i 
hvert  Fald  Stæderne  mod  Syd,  det  mægtige  Hanseforbund,  de 
nordiske  Folk  langt  overlegne.  Før  man  i  Norden  ret  vidste, 
hvad  der  var  foregaaet,  følte  man  sig  omspundet  af  Hansestæ- 
dernes usynlige  Net,  bastet  og  bundet  alle  tre.  Forgæves  spræl- 
lede man  imod.  Maskerne  var  sejge  og  holdt. 

Den  herved  vakte  Følelse  af  Afmagt,  Skam  og  Harme  frem- 
kaldte det  første  bevidste  Udslag  af  Enhedstrang.  Enkeltvis  var 
man  bleven  overlistet  og  lammet.  Men  Enighed  gør  stærk.  I 
Forening  maatte  man  kunne  sprænge  hvert  snærende  Baand. 
De  tre  blev  til  eet. 

Kalmarunionen  var  en  stor  og  dyb  Tanke,  der  bundede  i  selve 
de  tre  Folks  Natur  og  historiske  Forudsætning.  Den  hilstes  med 
Glæde  af  Tidens  stærkeste  aandelige  Magt,  Kirken.  Forsaavidt 
syntes  den  sikker  paa  Sejr.  Men  den  led  af  en  indre,  afgørende 
Modsigelse,  der  blev  dens  Bane. 

Den  var  nemlig  vel  en  national  Bevægelse,  men  kun  i  sin 
Fødsel,  ikke  i  sin  Gennemførelse.  Uovervindelig,  hvis  den 
havde  været  et  blivende  Udtryk  for  de  tre  Folks  nationale  Trang, 
et  fælles  Maal  for  enige,  lige  stillede  Brødre,  sank  den  ned  til 
at  blive  et  blot  Middel  i  fremmede  Herskeres  Haand.  Prøve- 
stenen for,  at  den  svigtede  sit  oprindelige,  ægte  nationale  Væsen, 
blev,  at  den,  da  den  misbrugtes,  fremkaldte  en  ny  og  renere 


Fig.  125.   Fra  Dronning  Margrethes  Gravmæle  i  Roskilde  Domkirke. 

national  Rejsning,  der,  bloddøbt,  i  Kraft  af  sin  indre  Sandhed 
endte  med  Sejr. 

Hvad  Dronning  Margrethe  (Fig.  125)  med  Hjemmets  Haand 
havde  samlet,  kunde  muligt  være  blevet  holdt  sammen  af  Mænd 
med  nordisk  Sind  og  Synsmaade.  Men  det  maatte  nødvendigvis 
briste  for  indvandrede  tyske  Fyrster,  der  som  Herskere  i  Dan- 
mark med  Vaabenmagt  søgte  at  erobre  Sverig.  Det  var  en  natio- 
nal Usandhed,  naar  de  kæmpede  i  Kalmarunionens  Navn. 

Kalmarunionen  druknede  i  det  stockholmske  Blodbad.  For 
Sveriges  Vedkommende  var  hermed  Lidelserne  omme.  Af 
Blodet  fremspirede  et  nationalt  Kongedømme  i  et  frigjort  Land. 
For  Danmark  og  Norge  derimod  blev  Følgerne  langt  værre: 
en  gentagen  Erobring  af  Landene  ved  slesvig-holstenske  Fyrster 


292  De  tre  nordiske  Brødrefolk 

Og  en  Borgerkrig  blodigere  end  det  stockholmske  Blodbad.  Da 
den  anden  slesvig-holstenske  Hertug  havde  bemægtiget  sig 
Danmark  og  Norge,  medførte  dette  for  Danmark  et  indvandret 
tysk  Folkeskyl,  som  Danmark  først  sent  forvandt,  for  Norges 
Vedkommende  selve  Tabet  af  dets  Uafhængighed. 

Ved  Reformationen  blev  de  tre  nordiske  Drenge  konfirmerede. 
At  den  nye  Lære  afveg  fra,  hvad  de  tidligere  havde  lært,  ved- 
kom ikke  dem,  men  kun  deres  Værger.  Selv  var  de  endnu  for 
uudviklede.  Derfor  ikke  Spor  af  Kætteri  i  Norden  eller  Martyr- 
død for  Troens  Skyld  som  hos  Slægtningene  ovre  i  England. 
Men  her  som  hist  var  man  spændt  paa  Konfirmationsgaverne. 
Kongerne  inddrog  Kirkegodset.  De,  der  stod  paa  de  næst- 
øverste Pladser,  ud  for  de  adelige  Stolestader,  fik  lidt  med. 
Resten  nedefter  intet. 

Det  stærke  Røre,  hvoraf  Reformationen  selv  var  et  Udslag, 
ytrede  sig  hos  alle  Folk  med  nordisk  Blod  i  Aarerne  i  en  og 
samme  Trang  til  ny  Bedrift.  Hos  Frænderne  i  England  fik  denne 
Trang  sit  stolteste  Udtryk  i  Sejren  over  den  spanske  „uover- 
vindelige Flaade".  Vunden  med  smaa  Midler  over  Datidens 
største  Sømagt  vakte  den  i  England  Vikingeaanden  til  Live  igen. 
Medens  engelske  Fribyttere  plyndrede  spanske  og  portugisiske 
Skibe  paa  alle  Verdenshave,  forvandlede  de  lidt  efter  lidt  Eng- 
land selv  til  en  Stormagt. 

I  Skandinavien  ytrede  sig  den  stærke,  nyvakte  Drift  i  to  store 
Planer,  der  mindede  om  Fortidens  Dage.  Vel  var  Efterdøn- 
ningerne af  Kalmarunionens  Tvist  endnu  ikke  helt  omme,  og 
man  førte  endnu  en  Krig  om  Retten  til  tre  Kroner  i  Vaabnet. 
Men  uafhængigt  heraf  udformede  hvert  Land  sin  Plan  for  Frem- 
tids Storhed. 

Danmark-Norges  gik  ud  paa  Herredømme  over  de  tilgræn- 
sende Have.  Østersø,  Vesterhav,  Nordhav  skulde  være  deres. 

Told  erlægges  for  at  sejle  om  Nordkap  eller  gennem  Sundet. 
Hver  fremmed  Orlogsmand  stryge  Topsejl  som  Tegn  paa  Ær- 
bødighed. Med  Herredømmet  fulgte  Pligt  til  at  sikre  Skibsfarten 
og  holde  Havet  rent  for  Sørøvere.  Det  var  denne  stolte  Søplan, 
der  udtrykte,  at  man  i  Danmark  endelig  havde  overvundet  den 
fremmede  Bestanddel  af  indvandrede  Tyskere.  Opdragelsen  af 
Christian  IV  til  Sømand  blev  dens  Kendetegn.  Og  det  var  denne 
Søplan  —  som  jo  kun  lod  sig  fuldt  udføre  ved  norske  Sømænd 
og  norsk  Skibstømmer  —  der  lod  Norge  glemme,  at  det  havde 
mistet  sin  Selvstændighed.  I  Udviklingen  af  den  fælles  Flaade, 
begge  Landes  kæreste  Værn,  var  Norge  Danmark  mere  end 
jævnbyrdig.  Derfor  holdt  det  troligt  ved.  Men  da  et  Par  Hun- 
drede Aar  efter  hele  den  dansk-norske  Flaade  1807  blev  bort- 
ført eller  tilintetgjort,  da  Havet  ikke  længer  forbandt,  men  skilte 
de  to  Lande,  vaagnede  Norge  endelig  af  sin  Aarhundreder  lange 
Fortryllelses  Dvale.  I  de  syv  Aar  fra  1807  til  1814  slog  Norge 
atter  Øjnene  op  og  krævede  Selvstændighed. 

Den  store  dansk-norske  Søplan  om  Herredømme  paa  Nabo- 
havene indeholdt  imidlertid  en  afgørende  Fare  for  Danmark. 
Østersøen  blev  herved  en  dansk  Indsø  med  Sluseværk  ved  Kron- 
borg-Helsingborg. Alene  kunde  Sverige  saa  lidt  som  de  andre 
Østersølande  bryde  Lukket.  Først  da  Holland  hjalp  med,  spræng- 
tes Bommen,  og  Sundprovinserne  svingede  over  i  svensk  Eje. 

Sveriges  store  Plan,  der  fremmedes  ved  dets  kortvarige  For- 
bindelse med  Polen,  angik  ikke  Vand  men  Land.  Planen  bestod 
i  intet  mindre  end  at  erobre  hele  Østerseens  Sydkyst,  saa  at 
Sverige  sydøst  omkring  blev  landfast  m  ,d  Danmark.  I  over 
Hundrede  Aar  kæmpede  Sverige,  ofte  med  Held,  altid  med  for- 
bavsende Mod  og  Udholdenhed,  paa  at  smede  denne  uhyre 
Ring.  Ringen  brast  først  i  Slaget  ved  Pultava  1709. 


5 
De   nordiske   Folks   to  Kæmpeplaner:    Herredømmet  over 
Nabohavene  og  Herskerringen  om  Østersøen  var  uafhængige 

af  hinanden  og  behøvede,  som  Oldtidens  Vikingetog,  egenthg 
ikke  at  støde  sammen.  De  samfyldte  tværtimod  hinanden,  og 
der  var  Mulighed  for,  at  de  ved  at  udføres  i  Enighed  lettere 
maatte  kunne  lykkes.  En  saadan  Enighed  kunde  imidlertid  efter 


Fig.  126.  Gustav  Adolph. 

(Efter  Stik  af  L.  Kilian.) 

de  nylig  førte  Krige  om  Kalmarunionen  næppe  bygges  alene  paa 
Broderfølelser.  Der  udkrævedes  helst  en  anden  Enhedsfølelse 
tillige. 

Denne  Enhed  fandtes  i  den  fælles  religiøse  Tro.  Og  paany 
stilledes  der  de  tre  nordiske  Folk  den  Mulighed  at  vokse  sam- 
men, denne  Gang  ikke  blot  i  Kraft  af  ydre  Slægtskab,  men  til- 
lige i  Kraft  af  fælles  aandelig  Udvikling.  Som  Lutherdommens 

Forkæmpere  mod  Kejser  og  Pave  vilde  de  tre  have  haft  en  poli- 
tisk Opgave,  der  med  Nødvendighed  vilde  have  knyttet  dem 
nøje  til  hverandre.  Mange  af  de  ydre  Betingelser  var  særlig  gun- 
stige. Endnu  var  f.  Eks.  Skriftsproget  eet  og  samme  hos  alle  tre 
Folk. 

Det  var  Gustav  Adolph  (Fig.  126),  der  fattede  Planen  om  et 
saadant  nordisk  Forsvarsforbund  til  Værn  for  Lutherdommen, 
Meget  vilde  være  blevet  anderledes,  hvis  Christian  IV  havde 
fulgt  hans  Opfordring,  og  de  i  Forening  havde  ført  en  nordisk 
Hær  mod  Syd.  Men  desværre  afslog  Christian  IV  Tilbudet,  ledet 
af  Mistænksomhed.  Og  gensidig  Mistillid  saaede  da  paany  sin 
onde  Sæd  mellem  de  tre  Brødrefolk.  Hvad  der  skulde  have 
været  Fællesopgave,  Fremgang  i  Kampen  mod  Kejseren,  blev 
selv  Kilde  til  Tvedragt.  Og  ganske  som  i  Kalmarunionens  Dage 
vokste  der  af  Fællestanken  Lyst  til  gensidig  Erobring.  Tyskvant 
Sindelag  gik  i  Spidsen.  Ligesom  de  første  Konger  af  det  olden- 
borgske Hus,  Christian  I,  Hans  og  Christian  II  fordum  havde 
ligget  som  Fjender  udenfor  Stockholm,  laa  nu  1658 — 59  Carl 
Gustav  af  Zweibriicken  udenfor  København.  Men  i  Danmark 
som  i  sin  Tid  i  Sverige  rejste  sig  en  levende  Nationalfølelse  og 
hindrede  Fuldbringelsen  af  den  Daad,  der,  nordisk  seet,  vilde 
have  været  en  Udaad. 


6 

Tiderne  gik.  De  nordiske  Storplaner  brast.  Den  sidste  Viking 
red  blødende  fra  Pultava  sydefter.  De  tre  Folk,  der  i  tusind  Aar 
havde  stormet  ud,  fulde  af  overstrømmende  Kraft,  holdt  sig  nu 
roligt  hjemme.  Efter  Flod  fulgte  Ebbe. 

Ikke  dog  i  aandelig  Henseende.  Indadtil  blev  den  nye  Tid 
en  aandelig  Gennembruds  Tid.  De  tre  Brødrefolk,  der  som 
unge  havde  fortalt  hverandre  Gudesagn  og  Sagaer,  og  som  æl- 
dre sunget  vaagnende  Længsler  ud  i  Folkevisernes  Toner,  de 
vaktes  nu  til  Selvforstaaelse,  udtrykte  i  ny  Form  deres  Livssyn 

Og  aandelige  Indhold.  I  Videnskab  (Fig.  127)  og  Kunst  fløj  Navne 
ud  fra  Nord,  der  sent  vil  glemmes,  og  alt  imens  tolkede  Dig- 
terne hjemme  alt  det  meget,  som  ved  at  faa  Ord  blev  til  Eje. 
Under  denne  aandelige  Selvudfoldelse  udvikledes  hver  enkelt 
af  de  tres  Træk,  og  Forskellen  uddybedes  i  Sprog  som  i  Op- 
fattelse. Thi  kun  til  en  Tid  delte  Danmark  og  Norge  Fælles- 
ordførere  som  Holberg  og  Wessel.   Siden  skiltes  ogsaa  norsk 

og  dansk.  Tydeligt  stod 
saa  hvert  enkelt  af  de 
tre  Folks  Ejendommelig- 
heder. Stærkt  iøjne-  og 
iørefaldende  for  dem  selv. 
For  fremmede  vigende 
og  glemte  over  Familje- 
trækkenes  Lighed. 

Men  medens  Folkene 
saaledes  voksede   hjem- 
me, vokste  ogsaa  Farerne 
ude.  Den  Storm,  der  tid- 
ligere   havde    staaet   fra 
Nord    ud   over   Evropa, 
vendte    sig    og   stod   nu 
sydfra  nordefter.  Skandi- 
naviens Skude,  der  for- 
dum havde  stævnet  saa 
vidt,  befandt  sig  med  eet 
i  heftig  Søgang,  hjemme 
hvor  den  laa. 
De  Farer,  der  opstod,  var  af  dobbelt  Art. 
Tidligere  havde  de  tre  nordiske  Folk  og  Riger  vejet  til  i  det 
evropæiske  Samfund.  Under  hærdende  Kaar  næredes  heroppe 
af  Hjemmets  egen  Grøde  en  jævnt  talrig  Befolkning.  Men  nu 
skiftede  Evropas  Befolknings  Forhold.   Hvor  der  forhen  kun 
havde  levet  saa  mange  Mennesker   som  Landets  Frugtbarhed 
selv  kunde  ernære,  skød  der  nu  et  nyt  Erhverv,  en  ny  Befolk- 
ningskilde  op:  „Industri".   Og  denne  Haandgernings-Virksom- 


Fig.  127.   Carl  af  Linné. 

(Maleri  af  A.  Roslin  1775.) 

hed  fik  Fart,  da  man  opfandt  Dampmaskinen,  og  Kul  blev  Indu- 
striens daglige  Brød.  Tværs  igennem  Evropa  gaar  der  en  indre 
Aare,  fra  England  over  Nordfrankrig  og  Belgien,  gennem  Rhin- 
preussen, Sachsen,  Schlesien  og  helt  ind  i  Rusland.  Her  har  for 
Hundred  Tusinder  af  Aar  siden  de  store  Skove  groet,  hvis 
Planterester  Vægt  af  væltet  Fjeld  senere  har  presset  til  Kul. 
Over  denne  Kulstribe  af  fordums  Skove  skød  der  nu  frem  en 
tæt  Befolkningsstribe  af  Mennesker.  Og  talrigere  snurrede  Hju- 
lene, tættere  vokste  Befolkning  og  rygende  Skorstene,  efter- 
haanden  som  Fabrikerne  tog  Fart.  Thi  Kapløbet  blev  vildere. 
Snart  forsynede  denne  Mængde  af  Fabriker  ikke  blot  Hjem- 
landene, ikke  blot  Evropa,  men  hele  Jorden  med  hvad  der  be- 
høvedes af  Varer.  Naar  Guld  fra  alle  Verdensdele  flød  til  disse 
Egne,  saa  lod  her  Millioner  af  Munde  sig  mætte,  selv  om  Grøn- 
svær og  Hjorde  veg  for  Kulstøv,  Agre  for  uhyre  Slakkebunker. 

Forundrede  stod  de  tre  nordiske  Brødre  og  saae  til.  De  blev 
i  egentligste  Forstand  mindre  og  mindre,  alt  eftersom  de  andre 
tog  til.  Engang  føre  og  kraftige  som  disse,  tog  Nordboerne  sig 
nu  ud  som  maabende  Landsbybørn  ved  Siden  af  de  voksne 
fremmedes  Automobil. 

Mens  Skandinavien  var  vokset  i  indre  Værd  og  Selvforstaaelse, 
var  det  altsaa  samtidigt  gaaet  tilbage  i  ydre  Betydning. 

I  nær  Forbindelse  med  denne  Forandring  stod  den  anden 
Fare,  der  truede  Norden.  Den  ændrede  Magtfordeling  i  Evropa, 
Tyngdepunktets  Forskydning  til  Mellemevropa,  bragte  det  svæk- 
kede Skandinavien  nærmere  til  de  nye  Magthavere.  Fristelsen 
laa  da  nær  for  disse  til  at  vende  deres  Magt  mod  den  svagere 
Nabo.  Tilbageslaget  mod  Vikingetidens  Stormflodsdage  syntes 
inde.  Kraftudfoldelsen  i  England,  Frankrig,  Tyskland,  Rusland 
truede  med  at  ville  overskylle  de  tre  nordiske  Smaariger. 


7 
Under  disse  trange  Forhold  fandt  og  forstod  endelig  de  tre 
Brødrefolk   hinanden.    Hvad  Følelsen  af  Slægtskabsforholdet 

alene  ikke  havde  mægtet  under  Kalmarunionen;  hvad  Følelsen 
af  fælles  Tro  ikke  havde  formaaet  under  Trediveaarskrigen,  det 
virkede  nu  det  sikre  Syn  for  fælles  Nød  og  fælles  Fare. 

Da  England  under  den  nordamerikanske  Frihedskamp  kom  i 
Krig  med  det  meste  af  Evropa,  og  Langfart  paa  Havet  herved 
blev  usikker,  sluttede  de  tre  nordiske  Folk  sig  for  Alvor  sam- 
men i  en  „væbnet 
Nevtralitef'.Ogsi- 
denunderdenstore 
franske  Revolution 
og  de  begyndende 

Napoleonskrige 
gentog  det  samme 
sig.     Østersø     og 

Vesterhav    saae 
dansk -norske    og 
svenske      Flaader 

enigt  krydsende 
sammen,  skiftevis 
under  Kommando 
af  dansk-norsk  og 
svensk  Admiral. 
Paa  samme  Tid 
plejedes  hjerteligt 
Samraad  mellem 
Regeringerne  i 
Stockholm  og  Kø- 
benhavn. 

Og  det  kunde  vel  gøres  fornødent.  Thi  Faren  voksede.  Under 
stærkt  Pres  fra  den  russiske  Kejsers  Side  indlod  de  tre  Brødre- 
folk sig  Aar  1800  paa  det  vovelige  Spil  trods  Aftaler  med  Eng- 
land at  indgaa  et  Slags  væbnet  Forbund  med  Rusland.  En  Krig 
med  England  blev  Følgen. 

Hvorledes  man  end  vil  bedømme  Klogskaben  af  denne  nor- 
diske Politik  —  Napoleon  og  Kejser  Paul  var  nys  blevne  Ven- 
ner; Kejser  Paul  (Fig.  128)  truede  Norden  med  Krig,  hvis  det 

Fig.  128.   Kejser  Paul  af  Rusland. 
(Efter  Stik  af  S.  Klauber.) 

ikke  føjede  ham;  her  troede  man  at  kunne  gøre  England  for- 
staaeHgt,  at  Forbundet  var  Norden  paanødt  og  kun  indgaaet 
paa  Skrømt  —  een  Ting  staar  fast:  hvis  det  kom  til  Krig,  vilde 
den  nordiske  Enighed  her  faa  sin  Bloddaab  og  Sammenholdet 
i  Farens  Stund,  Kampen  Side  om  Side,  kunne  drage  vidtræk- 
kende Følger  efter 
sig. 

Gustav  IV  (Fig. 
129)  og  Kronprins 
Frederik  (Fig.  130) 
var  sig  Øjeblikkets 
Betydning  fuldt  be- 
vidst. Nøjagtige  Af- 
taler blev  trufne  om 
det  fælles  Forsvar. 
Den  kampklare  Del 

af  den  svenske 
Flaade  skulde  fra 
Karlskrona  slutte  sig 
til  den  dansk -nor- 
ske, der,  dels  fuldt 
udrustet,  dels  op- 
ankret  som  Blok- 
skibe i  en  Halvbue 
paa  Københavns 
Red,   laa   færdig  til 

Kampen.    Slagets 
senere   Gang  viste, 

hvor   afgørende 

denne  Sammenslutning  vilde  have  været.   Den  svenske  Flaade 
svarede  netop  til  den  Overvægt,  der  vilde  have  sikret  Sejren. 

Men  den  svenske  Flaade  udeblev.  Trods  Gustav  IV's  gen- 
tagne Ordrer  blev  den  først  sejlklar,  da  det  var  forsilde.  Nelson 
kunde,  uden  Frygt  for  Angreb  i  Ryggen,  begynde  Slaget  paa 
Reden  (Fig.  131,  se  Side  304—305)  fra  Dragør.  Danmark  blev 
tvunget  til  at  slutte  Vaabenstilstand. 

20* 


Fig.  1 29.  Gustav  IV  af  Sverige. 

(Efter  samtidigt  Stik.) 


300 


De  tre  nordiske  Brødrefolk 


Fig.  130.   Frederik  VI  som  Kronprins. 
(Maleri  af  Jens  Juel.) 

Disse  usalige  Begivenheder  —  der  endnu  hundrede  Aar  efter 
synes  i  Besiddelse  af  det  ikke  fuldt  opklaredes  dragende  Magt  — 
maatte  paa  Samtiden  nødvendigt  virke  voldsomt  og  uimodstaae- 
ligt.  Som  en  Torpedo  under  Nordens  nyskabte  Enighed  sprængte 

de  Folkene  med  deres  Regeringer  fra  hinanden.  De  nærmeste 
Følger  var  vel  snart  overvundne.  Kejser  Pauls  Død  genopret- 
tede Freden,  førend  Nelson  naaede  til  Karlskrona.  Men  Virk- 
ningen indefter  af  det  skete  blev  des  dybere.  En  sikker  Forvis- 
ning om  gensidig  Troløshed  afløste  Tilliden.  Bitterhed,  Frygt  og 
Skadefryd  afløste  Samvirken  for  fælles  Interesser. 

Herved  forplumredes  ikke  blot  indbyrdes  Forstaaelse,  men 
ogsaa  fremmede  Magters  Opfattelse  af  Forholdet.  For  Alvor  tog 
England  fejl  af  Danmark-Norges  Sindelag  og  mente  at  burde 
afnøde  dem  deres  Flaade,  for  at  den  ikke  skulde  blive  overladt 
Napoleon.  Københavns  Bombardement  (Fig.  132)  og  Flaadens 
Bortførelse  1807  hilstes  med  Fest  i  Helsingborg  af  den  svenske 
Konge.  Før  Aarets  Udgang  var  Krigen  mellem  de  tre  Brødre- 
folk erklæret.  Finlands  Erobring  af  Russere  laa  nu  i  de  to  andre 
Brødres  Interesse.  Saa  højt  var  Forvirringen  stegen.  Saa  dyb 
var  den  gensidige  Misforstaaelse.  Sindssyg  som  begge  de  to 
Konger,  i  hvis  Hænder  Nordens  Tøjler  var  lagt. 

Hvor  højt  Bølgerne  gik  i  Norden  1807 — 14  og  hvor  mod- 
stridende de  Følelser  var,  der  var  oppe,  kan  bedst  sees  af,  at 
midt  under  Ufreden  drømte  man  for  Alvor  om  Enighed  og  En- 
hed. Aldrig  har  Norden  været  saa  nær  ved  fredeligt  igen  at  sam- 
les under  eet  Scepter  som  netop  i  disse  Aar.  Tre  Gange  var  det, 
som  om  Frugten  var  fuldmoden.  Christian  August  (Fig.  133), 
Frederik  VI,  Christian  Frederik  nærede  skiftevis  hver  især  de 
samme  sikre  Forhaabninger. 

Stormen  ude  fra  de  store  Begivenheder  i  Evropa  fik  dog 
Overhaand  og  hvirvlede  ind  den  fremmede  Tsar-Tanke,  at  Sve- 
rige i  Norges  Erobring  skulde  faa  Erstatning  for  det  tabte  Fin- 
land. Ved  Vintertid  kæmpede  paa  Snemarkerne  i  Holsten  Ko- 
sakker og  Tyskere  mod  den  lille  danske  Hær,  for  at  fravriste 
Frederik  VI  Norge.  Han  afstod  det  i  Freden  i  Kiel  1814. 


T^  o r  ^^  V  u c  ^  a ar  n t. '  -B  r  n  iib 


/.' 


Fig.  132.   Københavns  Bombardement  1S07.   Frue  Taarns  Brand. 
;Efter  Maleri  af  C.W.  Eckersberg.) 


De  tre  nordiske  Brødrefolk 


303 


Men  ganske  som  i  Sverige  1520  og  i  Danmark  1658—59  vak- 
tes i  Norge  1814  en  Folkebegejstring  for  Frihed  og  Selvstændig- 
hed, Man  nægtede  at  lystre  hvad  der  var  vedtaget  ved  Freden  i 
Kiel.  Det  norske  Folk  gav  sig  selv  den  17.  Maj  en  fri  Forfatning 
paa  Eidsvold  (Fig.  134).  Man  kaarede  Christian  Frederik  til 
Norges  Konge.  Og  Kampen  begyndte  mod  den  fremrykkende 
svenske  Hær. 

Selv  en  Udlænding  som  Sveriges  Tronfølger,  den  tidligere 
franske  Marskal  Bernadotte  (Fig.  135),  forstod  Dybden  af  de 
Følelser,  som  her  var  komne  i 
Brand.  Da  han  i  sin  Tid  med  Rus- 
lands Tsar  havde  aftalt,  at  Norge 
skulde  tilfalde  Sverige  i  Erstatning 
for  det  tabte  Finland,  kendte  han 
endnu  blot  Landkortet.  Efter  dette 
at  dømme  var  Formen  paa  et  Rige 
som  den  skandinaviske  Halvø, 
der  tæt  slutter  sammen  som  et 
langstrakt  Økseblad,  ubetinget  at 
foretrække  for  et  tvedelt  Sverig- 
Finland,  der  som  to  Tværsække 
hang  over  Ryggen  paa  den  bot- 
niske Bugt.  Men  nu  gik  det  op  for 
ham,  at  denne  skandinaviske 
Halvø  var  beboet  af  to,  om  end 
nær  beslægtede,  saa  dog  lige  selvstændige  og  frihedselskende 
Folk.  Han  var  klarsynet  nok  til  at  indsee,  at  varig  Forening  imel- 
lem dem  ikke  kunde  skabes  ved  Broderblod  og  Erobring. 

Før  det  var  forsilde,  indlod  han  sig  da  i  Forhandlinger  med 
Christian  Frederik.  Denne  var  villig  til  at  ofre  sin  Stilling  som 
Konge  for  at  hidføre  Fred  og  Forsoning  mellem  Folkene.  I  Moss 
(14.  August)  enedes  man  da  om  at  slutte  Vaabenstilstand.  Chri- 
stian Frederik  lovede  at  sammenkalde  Stortinget,  overgive  sin 
Magt  i  det  norske  Folks  Hænder  og  derpaa  forlade  Landet.  Som 
svensk  Kronprins  lovede  Bernadotte  paa  Kongen  af  Sveriges 
Vegne,  at  denne  vilde  antage  den  paa  Eidsvold  vedtagne  Grund- 


Fig.  133.  Prins  Christian  August. 
(Efter  Miniaturmaleri.) 


Fig.  131.  Slagel« 
(Efter  Mal  a 


!en  2.  April  1801. 
•  'Lorentzen.) 

lov  Og  ikke  foreslaa  andre  Forandringer  foretagne  deri  end  dem, 
som  var  nødvendige  for  begge  Rigers  Forening. 

Stortinget  sammenkaldtes.  Den  10.  Oktober  kom  Udsen- 
dinge herfra  efter  Indbydelse  af  Christian  Frederik  ud  til  ham 
paa  Bygdø  i  Christiania  Fjord  for  at  modtage  „vigtige  Medde- 
lelser". Han  overgav  til  disse  Udsendinge  sin  Erklæring  om, 
at  han  nedlagde  Nor- 
ges Krone  i  Folkets 
Hænder  og  løste  det 
norske  Folk  fra  dets 
Troskabsed.  Samme 
Dag  forlod  Christian 
Frederik  (Fig.  136  og 
137)!  Bygdø  og  sej- 
lede til  Danmark. 

Stortinget  beslut- 
tede, at  Norge  som  et 
selvstændigt  Rige  un- 
der visse  Betingelser 
skulde  forenes  med 
Sverige  under  een 
Konge.  Men  tillige 
vedtog  det,  at  Konge- 
valg ikke  skulde  fore- 
tages, førend  man  var 
bleven  enig  om  de 
Forandringer,  som 
Norges  Grundlov 
skulde  modtage.  Herved  sikrede  man  sig  frie  Hænder  i  For- 
handlingerne med  de  svenske  Kommissærer.  Disse  gav  efter  i 
det  væsentlige,  ifølge  Samraad  med  Karl  Johan  (Bernadotte). 
Den  4.  November  vedtog  Stortinget  Grundlovsændringerne  og 
valgte  derpaa  enstemmigt  Karl  XIII  til  Norges  Konge. 

Da  Valgets  Udfald  meddeltes  Karl  Johan,  gav  han  straks  de 
svenske  Tropper  Befaling  til  at  forlade  Landet  og  drog  selv, 
ledsaget  af  norske  Tropper  til  Kristiania.   I  Stortinget  holdt  han 


Fig.  135.  Bernadotte. 

(Efter  fransk  Maleri  fra  1808.) 


i 


Fig.  136.  Christian  Frederik. 
(Maleri  af  Groger  paa  Jægerspris.) 

(den  10.  November)  en  Tale  paa  Fransk,  antog  Grundloven  paa 
den  nye  Konges  Vegne  og  forbeholdt  sig  at  forelægge  til  den 
svenske  Rigsdags  Godkendelse  de  Artikler,  hvorved  For- 
andringer eller  Lempninger  krævedes  i  den  svenske  Grund- 


Fig.  137.   Christian  VIII. 
(Efter  samtidigt  Stik.) 

lov.  Dagen  efter  holdt  Karl  Johan  sit  første  norske  Statsraad  og 
anmodede  i  dette  de  tidligere  norske  Statsraader  om  at  blive  i 
deres  Stilling.  Uden  ny  Udnævnelse  gik  saaledes  disse  over  i 
den  af  den  nye  Konge  dannede  Regering. 

Karl  Johan  vendte  derpaa  tilbage  til  Stockholm,   hvor  den 
norske  Statsraadsafdeling  traadte  i  Kraft  i  de  første  Dage  af  1815. 

Da  Karl  XIII  var  syg,  bemyndigedes  Karl  Johan  til  at  føre  Re- 
geringen saalænge.  Han  blev  altsaa  allerede  fra  nu  af  Norges 
virkelige  Konge.  Som  begge  Rigers  Leder  indrettede  han  Sty- 
relsen af  de  norske  udenrigske  Anliggender  paa  den  Maade,  at 
den  svenske  Udenrigsminister  forberedte  og  foredrog  Sagerne 
ogsaa  for  Norge.  De  allerede  ansatte  svenske  Gesandter  i  Ud- 
landet overtog  ogsaa  Norges  diplomatiske  Hverv  og  blev  saa- 
ledes  norske  Embedsmænd  tillige.  Det  samme  blev  Tilfældet 
med  de  svenske  Konsuler. 

Kun  Et  stod  tilbage  endnu.  Den  svenske  Rigsdag  skulde  ved- 
tage de  til  Sveriges  Forening  med  Norge  svarende  Forandringer 
i  den  svenske  Grundlov.  Den  „urtima  riksdag",  som  sammen- 
kaldtes i  Vaaren  1815,  besluttede  dog  ikke  at  optage  Forenings- 
vilkaarene  i  Grundloven,  men  istedetfor  at  affatte  dem  i  en  sær- 
skilt „riksakt".  Da  derpaa  ogsaa  Norges  Storting  havde  givet 
sit  Samtykke  til,  at  Foreningsvilkaarene  udfærdigedes  i  en  fra 
Norges  Grundlov  adskilt  „Rigsakt",  samt  vedtaget,  at  denne 
skulde  have  samme  Kraft  som  Grundloven,  var  Forberedelserne 
omme.  Den  6.  August  1815  fik  den  af  Storting  og  Riksdag  ved- 
tagne „Rigsakt",  affattet  i  begge  Landes  Sprog,  i  sammensat 
Statsraadsmøde  kongelig  Bekræftelse  og  Underskrift. 

Hermed  var  de  indviklede  Forhandlinger  endt.  Det  norske 
Folks  nationale  Rejsning  havde,  ligesom  det  svenskes  1520  og 
det  danskes  1658 — 59,  høstet  sin  Løn.  Takket  være  Bernadottes 
Klarsyn  for,  hvad  der  stod  paa  Spil,  —  ogsaa  for  ham  personlig 
overfor  Kongressen  i  Wien,  —  hans  Snarraadighed  og  Maade- 
hold  var  det  lykkedes  ham  at  handle  i  nordisk  Aand.  Broder- 
krigen,  der  tilsigtede  et  af  de  tre  nordiske  Folks  Undertrykkelse, 
var  bleven  afbrudt,  just  som  den  var  begyndt.  Sverige  og  Norge 
var  blevne  forenede  i  Personalunion. 

Men  just  paa  Grund  af  Hurtigheden,  hvormed  der  var  blevet 
handlet,  havde  Almenheden  i  Sverige  ondt  ved  at  følge  med. 
Det  faldt  den  svært  at  fatte,  at  det  skete  var  Opgivelse  af  det 
Program,  hvorpaa  Bernadotte  overhovedet  var  bleven  valgt  til 
Tronfølger  i  Sverige:  Bod  for  Tabet  af  Finland.   Uklart  slog  da 

mange  sig  til  Ro  med,  at  Erstatning  var  naaet,  idet  Norge  nu  var 
blevet  et  Lydrige  under  Sverige. 

Hurtigt  tabte  sig  i  Norden  Efterdønningerne  af  de  tre  Folks 
Sammenstød  1813 — 14.  Skøndt  Kongen  af  Danmark  ved  Freden 
i  Kiel  tvungen  ved  Krig  havde  maattet  afstaa  Norge  til  Sverige, 
og  skøndt  Svenske  og  Normænd  derpaa  havde  baaret  Vaaben 
mod  hinanden,  var  den  hjertelige  Stemning  mellem  Folkene  gen- 
oprettet allerede  efter  en  halv  Snes  Aars  Forløb.  Venskabelige 
Møder  først  mellem  Digtere  i  Lund  og  København,  saa  mellem 
Nordens  Naturforskere  i  Gøteborg,  København  o.  s.  v.  og  ende- 
lig mellem  den  studerende  Ungdom  i  alle  Nordens  Universitets- 
byer beseglede  og  udviklede  den  gode  Forstaaelse.  Samfølelsen 
styrkedes  ved  den  fælles  Fare. 

Thi  de  Farer,  der  var  begyndt  at  true  Norden,  og  som  havde 
givet  sig  Udslag  i  Englands  Bortførelse  af  den  dansk-norske 
Flaade  og  Ruslands  Erobring  af  Finland,  var  langt  fra  hermed 
til  Ende.  Nu  rejstes  en  ny  Tvist  sydfra  om  Grænsen  mellem 
Danmark  og  Tyskland. 

I  Treaarskrigen  1848 — 50  kæmpede  svenske  og  norske  fri- 
villige Side  om  Side  med  danske  Brødre.  Og  Kampens  Maal 
blev  for  saa  vidt  naaet,  som  det  lykkedes  at  hindre  Tyskland  i 
at  fravriste  den  danske  Konge  nogen  af  hans  Besiddelser.  Men 
Ordningen  af  Forholdet  mellem  det  danske  Hertugdømme 
Sønderjylland  og  de  tyske  Hertugdømmer  Holsten  og  Lauen- 
borg  blev  dssværre  truffen  efter  Stormagten  Østerrigs  Ønske 
og  efter  samme  uheldsvangre  Mønster,  som  den  Dag  i  Dag  truer 
Østerrig  selv  med  Opløsning. 

Faren  var  da  kun  foreløbig  overstaaet  for  Danmark.  Den  trak 
endnu  mere  truende  op,  da  Bismarck  (Fig.  138)  blev  altfor- 
maaende  Førsteminister  i  Preussen.  Hans  Program  var:  Ven- 
skab mellem  Preussen  og  Rusland;  Østerrigs  Udelukkelse  af 

Tyskland;   og  overfor  Sønderjylland,   Holsten   og  Lauenborg: 
„dem  maa  vi  have". 

En  Opstand  i  Polen  gav  Preussen  forønsket  Lejlighed  til  at 
bringe  Rusland  Hjælp  og  paanøde  det  Preussens  Venskab. 
Frederik  VIFs  pludselige  Død  15.  November  1863  gav  Lejlig- 
hed til  Indblanding  i  Danmarks  Forhold.   I  Februar  1864  lagde 

sig  en  overlegen 
preussisk-oster- 
rigsk  Hær  udfor 
Dannevirke.  Efter 
Dannevirkes  (Fig. 
139),  Dybbøls  og 
Ais's  Erobring 
maatte  Danmark 
den  30.  Oktober 
ved  Freden  i  Wien 
afstaa  Sønderjyl- 
land, Holsten  og 
Lauenborg  til  Fjen- 
derne. 

Det  voldte  Mis- 
stemning i  Dan- 
mark, at  Sverig- 
Norge  ikke  hjalp 
det  under  Kampen. 
Man  vidste,  at  Carl 
XVogFrederikVII 
(Fig.  140)  indbyr- 
des havde  aftalt  et 
nordisk  Forsvarsforbund.  Man  følte  sig  overbevist  om,  at  Hjælp 
fra  Sverige-Norge  vilde  enten  helt  have  kunnet  afværge  Krigen 
eller  givet  den  et  andet  Udfald.  Nu  var  Nordens  gamle  Grænse 
brudt,  Sønderjylland  tabt. 

Det  er  dog  et  Spørgsmaal,  om  ikke  Eftertiden,  naar  engang 
dette  Aars  Begivenheder  ligger  fuldt  opklarede,  vil  dømme  ander- 
ledes.  Meget  synes  alt  nu  at  tyde  paa,   at  Sverig-Norges  Til- 


Fig.  138.   Otto  V.  Bismarck. 
(Efter  samtidigt  Litografi.) 


TrotU  l.ui;j.  Ilistori.skc  li>rtællinger  VIII 

bageholdenhed  ikke  blot  var  nødtvungen,  men  i  det  samlede 
Nordens  Interesse.  Bismarck  havde  næppe  for  intet  bevæget 
Rusland  til  roligt  at  se  paa,  at  dets  hidtidige  Politik  overfor  Dan- 
mark blev  krænket  og  Preussen  kom  i  Besiddelse  af  Kieler- 
havn.  Efter  al  Sandsynlighed  var  det  en  hemmelig  Aftale,  at  hvis 
Sverig-Norge  sluttede  sig  til  Danmark,  skulde  Rusland  angribe 
disse  og  til  Vederlag  bemægtige  sig  den  nordlige  Del  af  begge 
Riger  med  den  for  Rusland  saa  ønskelige  isfri  Havn  ved  Ver- 


Fig.  140.  Carl  XV  og  Frederik  VII. 

(Efter  samtidigt  Litograti.) 

denshavet.  Kun  paa  Grund  af  Sverig-Norges  fuldstændige  Til- 
bageholdenhed blev  dette  undgaaet  og  Tabet  for  Norden  ind- 
skrænket til  Sønderjylland. 

Vist  er  det,  at  ved  Spillets  endelige  Opgør  stod  af  de  vindende 
to  Makkere  Preussen  med  hele  Gevinsten,  Rusland  tomhændet. 
Til  Tak  for  som  venskabelig  Nabo  roligt  at  have  seet  paa,  at 
Preussen  1864  besejrede  Danmark,  1866  Østerrig,  1870—71 
Frankrig  (Fig.  141)  og  tilrev  sig  Sønderjylland,  Holsten,  Lauen- 
borg,  Hannover,  Hessen-Kassel,  Elsass  og  det  halve  Lothringen 

opnaaede  Rusland  kun  det  ejendommelige  Udbytte  at  vide  Kron- 
stadt,  der  tidligere  var  blot  vinterspærret  af  Is,  nu  ogsaa  sommer- 
spærret af  en  nybygt,  overlegen,  tysk  Flaade. 

Fortrædelig  søgte  Rusland  Erstatning  mod  Syd,  og  i  Freden  i 
St.  Stefano,  Marts  1878,  sikrede  det  sig  betydelige  Fordele  over 
det  slagne  Tyrki.  Ifølge  den  her  trufne  Ordning  laa  Vejen  aaben 
til  Konstantinopel,  udenfor  hvilken  Russerne  denne  Gang  for- 
sigtigt havde  gjort  Holdt  af  Frygt  for  Englands  truende  Rust- 
ninger. Men  ubarmhjertigt  berøvede  Bismarck  nogle  Maaneder 
efter  paa  Kongressen  i  Berlin  i  Sommeren  1878,  som  „ærlig 
Mægler",  Rusland  alle  de  vundne  Fordele.  Med  forbavset  Skade- 
fryd var  Evropa  her  Vidne  til,  at  den  overvundne  Sultans  Lands- 
dele uddeltes  i  Flæng  til  uvedkommende,  medens  den  egentlige 
Sejrherre  med  stigende  Bitterhed  saa  det  gaa  fra  sig. 

Kongressen  i  Berlin  betegner  Højdepunktet,  men  ogsaa  Til- 
bagegangs-Grunden for  Bismarcks  (Fig.  142)  Magt.  Reven  hen  af 
sin  ustyrlige  Skinsyge  og  Glubskhed  havde  han  her  hævnet  sig 
paa  Preussens  trofaste  Forbundsfælle  Rusland,  fordi  Tsaren 
nogle  Aar  tilforn  havde  hindret  Preussen  i  endnu  en  Gang  at 
slaa  det  altfor  hurtigt  genrejste  Frankrig  til  Jorden.  De  tre  tyde- 
lige Skranker  forjærnkanslerens  Almagt  —  Romerkirken,  Socia- 
lismen og  Rusland  —  tirrede  hans  Ubændighed  og  bragte  ham 
nu,  da  han  ene  havde  Tøjlerne,  til  at  køre  vildt.  Fra  nu  afgik 
hans  Politik  overfor  Rusland  ud  paa  gennem  Udæskning  og 
Drillerier  at  tvinge  denne  Preussens  eneste  uovervundne  Nabo 
til  Kamp.  Tsar  Alexander  II  (Fig.  143)  myrdedes  kort  efter,  i 
1881,  af  Nihilisterne.  Men  hans  Son  Alexander  III  lod  sig  ikke 
af  Bismarck  drive  til  Krig,  endnu  mindre  lokke  til  Tillid.  Rus- 
land indtog  rolig,  med  Gevær  ved  Fod,  en  afventende  Holdning, 
under  stigende  Forstaaelse  med  —  Republiken  Frankrig. 

Et  bedre  Bevis  end,  at  disse  to  Modsætninger  nødtvungent 
mødtes,  kunde  ikke  let  føres  for  det  urimelige  i  den  Politik,  som 


Fig.  142.   Fyrst  Bismarck  1879. 
(Maleri  af  Franz  Lenbach.) 

Fig.  143.   Kejser  Alexander  II  af  Rusland. 
(Efter  samtidigt  Stik.) 

Bismarcks  uomstridte  Anseelse  paatvang  Preussen.  Kejser  Wil- 
helm I  (Fig.  144)  var  for  gammel  til  at  blive  opmærksom  paa, 
hvor  denne  Politik  maatte  fore  hen.  Hans  Efterfølger,  Kejser 
Friedrich  (Fig.  145),  regerede  kun  lidt  over  tre  Maaneder.  Men 
da  efter  dennes  Død  i  Juni  1888  en  ung,  selvfølende  og  virke- 


Fig.  145.   Friedrich  III,  Kejser  i  Tyskland  Marts — Juni  li 
(Maleri  af  H.  v.  Angeli.) 

lysten  Mand  kom  paa  Tronen  med  Wilhelm  II  (Fig.  146),  varede 
det  kun  kort,  førend  han  blev  Ulemperne  ved  Bismarcks  vilde 
Kørsel  vår  og  selv  greb  Tøjlerne.  Den  20.  Marts  1890  maatte 


Fig.  146.   Kejser  Wilhelm  II,  1888. 

den  blussende  Kusk  stige  af  Vognen,  der  kørte  videre  uden 
ham.  Nys  Evropas  mest  indflydelsesrige  Mand,  dømtes  han 
til  paa  sit  Friedrichsruhe,  som  paa  et  andet  St,  Helena, 
Resten  af  sit  Liv  at  martres  af  magtløs  Uvirksomhed  og  For- 
glemmelse. 

Næppe  var  Bismarck  afskediget,  førend  Kejser  Wilhelm  II, 
der  „blev  sin  egen  Kansler",  gjennemførte  en  ny  Form  for  Po- 
litik. Den  tidligere  preussiske  Brøsighed  afløstes  nu  af  en  egen 
travl  Høflighed  overfor  Rusland  og  hvad  dermed  stod  i  For- 
bindelse. I  Forholdet  til  andre  Magter  —  ydre  som  hjemlige  — 
vistes  en  alt  efter  deres  Styrke  afpasset  Blanding  af  at  gaa  lige 
paa  og  at  fire.  Det  sporedes  ligesom  i  den  preussiske  Politik,  at 
Riget  nu  var  baade  en  Hærmagt  og  en  Sømagt,  dets  Hersker 
ligelig  interesseret  for  Rytterichok  og  for  som  Sejlsportsmand 
at  lempe  sig  efter  Vinden. 

Alle  disse  Begivenheder  fik  den  mest  afgørende  Indflydelse 
paa  de  nordiske  Rigers  Forhold. 

Hvad  der  var  foregaaet  var  jo  kort  og  godt  dette:  Mod  Syd 
var  Danmarks  tidligere  nogenlunde  trygge  Grænsestilling  ble- 
ven ganske  forrykket.  Tidligere  dannede  de  tyske  Hertugdøm- 
mer under  dansk  Herredømme,  Holsten  og  Lauenborg,  Over- 
gang og  Stødpude  mod  en  Række  af  Smaamagter:  Meklenborg, 
Lybæk,  Hannover,  Hamborg,  alle  Dele  af  den  besværligt  og 
langsomt  virkende  Maskine:  det  tyske  Forbund.  Nu  var  alt  dette 
blæst  bort.  Preussen  havde  erobret  det  hele  og  taget  Sønder- 
jylland tillige.  Danmark  grænsede  nu  mod  Syd  til  en  Stormagt, 
der  var  det  langt,  langt  overlegen  baade  til  Lands  og  snart  efter 
ogsaa  til  Søs. 

For  Sverig-Norges  Vedkommende  var  det  venskabelige  For- 
hold til  Rusland  ophørt.  Et  saadant  havde  bestaaet  siden  Berna- 
dottes  Dage,  da  han  opgav  Tilbageerobringen  af  Finland  og  und- 
slog sig  for  at  støtte  Napoleons  Tog  1812  til  Rusland  ved  et 
samtidigt  nordfra  udført  Angreb  paa  St.  Petersborg.  Men  under 
Frankrigs  og  Englands  Krig  mod  Rusland  1854—56  havde  den 
svensk-norske  Regerings  Sympatier  tydeligt  nok  heldet  til  Vest- 
magterne. Bismarck  havde  derpaa,  efter  alt  at  dømme,  givet  An- 
visning paa  den  naturlige  Opgave  for  Rusland  at  bemægtige  sig 

det  nordlige  Sverig-Norge  for  at  vinde  en  bekvem,  isfri  Havn. 
Anvisningen  var  endnu  uindfriet,  men  derfor  lige  værdifuld  og 
værd  at  hæve.  Opsættelsen  af  dens  Indfrielse  syntes  højt  regnet 
blot  at  kunne  medføre  Nødvendigheden  af  et  nyt  Vederlag  til 
Preussen  i  Form  af  Resten  af  Danmark. 

Nordens  Deling  mellem  Rusland  og  Preussen  maatte  antages 
for  forestaaende. 

Hvad  der  krydsede  Udførelsen  af  denne  Plan,  var,  som  vi 
har  set,  det  uventet  opstaaede,  spændte  Forhold  mellem  Bis- 
marck  og  Rusland.  Undte  Jernkansleren  ikke  Rusland,  hvad  det 
havde  tilkæmpet  sig  paa  Balkanhalvøen,  vilde  han  endnu  min- 
dre unde  det  den  ubelejlige  Besiddelse  af  den  skandinaviske 
Halvø.  England  vilde  sikkert  straks  være  rede,  hvis  han  ogsaa 
her  optraadte  som  „ærlig  Mægler".  Selv  efter  Bismarcks  Fald 
opgav  da  Rusland  foreløbig  Tanken.  Efter  forgæves  at  have 
boret  efter  Vand  mod  Syd,  opsatte  det  indtil  videre  at  bore  mod 
nordvest  for  den  naturligere  eller  dog  mere  lønnende  Opgave  at 
bore  mod  Øst  lige  over  til  Port  Arthur.  —  Aar  1904  borede  det 
sig  imidlertid  til  Blods  her  og  har  1905  indtil  videre  maattet  ind- 
stille Forsøget. 

Disse  truende  ydre  Forhold  satte  deres  Præg  paa  de  nordiske 
Rigers  Optræden  baade  udadtil  og  indadtil.  Da  Faren  for  Under- 
gang, om  end  een  og  samme,  truede  fra  forskellig  Kant,  virkede 
den  Modsætning  i  de  Midler,  man  udadtil  greb  til.  For  Danmark 
blev  Kongehusets  Familjeforbindelse  med  Tsaren  (Fig.  147)  en 
Slags  Livstraad,  der  om  end  tynd  og  svag  som  Spindelvæv,  dog 
fik  Glans  og  Værd  i  den  tyske  Kejsers  Øjne.  Tsarens  gentagne 
lange  Ophold  paa  Fredensborg  (Fig.  148)  syntes  at  bekræfte,  at 
Forbindelsen  var  stærk  nok  til  at  betrygge  Danmarks  politiske 
Bestaaen.  Omvendt  søgte  Sverig-Norge  ganske  naturligt  Støtte 
i  godt  Forhold  til  Kejser  Wilhelm.  Han  imødekom  dem  med 
Glæde  og  med  billige  Midler.  Hans  Sommerrejser  til  Norge 
bragte  baade  ham  selv  og  Normændene  øget  Følelse  af  Vel- 
befindende. 

Ved  Forholdenes  Natur  nødtes  da  hvert  af  de  to  nordiske 
Kongedømmer  til  at  søge  Læ  hos  den  anden  Parts  naturlige 

Fig.  147.   Familjeliv  paa  Fredensborg. 

I    Forgrunden  Søstrene   Kejserinde  Dagmar  og  Alexandra,    Prinsesse  af  Wales.   1 

Baggrunden  Kejser  Ale.xander  111  ved  sit  Skrivebord. 

(Efter  Fotografi.) 

Fjende.  Et  gensidigt  tirrende,  men  upaalideligt  og  usikkert 
Værn.  Over  Nordens  truede  Fremtid  var  til  Sommerbrug  blot 
foreløbigt  slaaet  et  kejserligt  Korsbaand. 

Indadtil  virkede  den  ophobede  Fare  paa  en  Maade,  som  Hi- 

storien  ogsaa  hos  andre  Folk  ejer  tilsvarende  Eksempler  paa. 
Det  var,  som  om  Livskraften  øgedes.  Danmark,  der  jo  havde 
lidt  mest,  gik  i  Spidsen,  forbedrede  sine  Hjælpekilder,  særlig 


Fig.  148.   Kejser  Alexander  lll's  Villa  ved   Fredensborg  Slots- 
have. 


sit  Landbrug,  saa  at  inden  en  Snes  Aars  Forløb  baade  Folketal 
og  aarlige  Statsindtægter  oversteg  dem  fra  for  Tabet  af  Hertug- 
dømmerne. Sverige  og  Norge  fulgte  livligt  efter.  Ogsaa  paa  alle 
Aandsomraader  var  der  frodigt  Liv.  Det  var,  som  om  Folkene 
følte,  at  det  gjaldt  om  at  anspænde  sig.  For  Norges  Vedkom- 

mende  fandt  dets  Digtekunsts  højeste  Blomstring  Sted  netop  i 
denne  Tid. 

Kun  paa  eet  Punkt  —  et  afgørende  —  viste  den  indre  Uro 
og  Farens  Højde  sig  i  utilsløret  Form.  Det  var  i  Folkenes  Syn 
paa  Midlerne  til  at  bevare  deres  Selvstændighed,  Ordningen  af 
deres  Forsvar,  Her  vekslede  paa  besynderlig  Maade  Tøven  og 
Hast,  Klarblik  og  slørende  Hensyn.  Idet  hvert  Folk  handlede 
for  sig,  og  skiftevis  til  forskellige  Tider  syntes  underkastet 
Tvangsforestillinger,  afgav  de  tilsammen  kun  et  svagt  Værn  for 
det  fælles  hele.  Det  skyldtes  Nordens  gode  Lykke,  at  ydre  For- 
hold gav  Frist  og  den  truende  Fare  blev  udsat. 


12 

I  Danmark  havde  Troen  paa  ved  egen  Kraft  at  kunne  værge 
Landet  ganske  vist  lidt  et  Knæk  ved  Krigens  Udfald  1864.  Men 
dette  havde  langtfra  ført  til  Selvopgivelse.  Endnu  efter  Østerrigs 
Nederlag  1866  var  Magtfordelingen  i  Evropa  heller  ikke  fuldt 
klaret.  Man  vedtog  derfor  i  1867  en  Hærordning,  ifølge  hvilken 
Hæren  skulde  være  rede  til  at  kunne  optræde  ogsaa  udenfor 
Danmark  som  Støtte  for  en  mægtigere  Forbundsfælle. 

Men  efter  Frankrigs  Nederlag  1870—71  blev  det  klart,  at 
ingen  saadan  Forbundsfælle  fandtes.  Man  maatte  være  forberedt 
paa,  at  Preussen,  den  langt  overmægtige  Nabo,  i  Tilfælde  af 
Krig  straks  vilde  søge  at  bemægtige  sig  København,  hvorved 
Krigen  vilde  være  omme  med  det  samme.  Et  Højreministerium 
under  Estrup  foreslog  derfor  Københavns  Befæstning  samt  en 
betydelig  Udvidelse  af  Flaaden.  Da  Folketinget  (Marts  1876} 
forkastede  disse  Forslag,  blev  det  opløst. 

Men  ved  de  nye  Valg  opnaaede  Venstre  et  betydeligt  Flertal, 
saa  at  det  nu  raadede  over  ^j^  af  Folketingets  Pladser.  Som  en 
Følge  heraf  mente  Folketingets  Flertal,  Venstre,  sig  parlamen- 
tarisk berettiget  til  at  danne  Regering  og  afløse  Ministeriet  Estrup, 
der  repræsenterede  Landstingets  Flertal,  Højre.  Ordningen  af 
Landets  Forsvar  tilkom  altsaa  et  Venstreministerium.  Som  sit 

Forsvarsprogram  opstillede  Venstre  et  Tilbud  om  30  Millioner 
i  ekstraordinær  Bevilling,  mod  at  disse  Penge  skaffedes  ved  en 
Skat  paa  Formue  og  Indkomst  og  ikke  anvendtes  til  at  befæste 
København. 

Paa  en  usalig  Maade  var  der  saaledes  gaaet  Indrepolitik  i 
Spørgsmaalet  om  Landets  Forsvar.  Det  maatte  under  den  voks- 
ende Forfatningsstrid  falde  bestandigt  vanskeligere  at  holde  For- 
svarssagen  hævet  over  Partiernes  Uenighed.  Ifølge  sin  egen 
Natur  burde  Landets  Forsvar  jo,  som  Midlet  til  Bevarelse  af 
Folkets  Selvstændighed,  ligge  alle  Partier  ligeligt  paa  Hjerte. 
Men  ifølge  Forholdenes  Udvikling  var  Forsvarssagen  netop 
bleven  Form  for  den  indrepolitiske  Strid  om  Magtfordelingen 
mellem  Landsting  og  Folketing,  Højre  og  Venstre.  Det  danske 
Folk  har  anvendt  overSO  Aar  paa  at  rede  denne  filtrede  Knude 
ud  fra  hinanden. 

Forgæves  trængte  Folkets  naturlige,  sunde  Sans  paa,  parret 
med  Frygten  for  den  Fare,  hvori  Landet  øjensynligt  var  stedt 
ved  at  henligge  forsvarsløst  under  de  ydre  urolige  Forhold. 
Forsvarsforeninger  stiftedes  Landet  over  af  Mænd  af  begge  Par- 
tier (1880).  Kvinder  indgav  et  Bønskrift  til  Kongen  om  at  tage 
Sagen  i  sin  Haand  (1882)  og  indsamlede  Aaret  efter  en  Sum, 
hvorfor  de  skænkede  Landet  det  første  Batteri  Fæstningskano- 
ner  af  ny  Konstruktion.  Samme  Aar  indsendtes  en  Kæmpe- 
adresse til  Kongen  fra  107,000  Mænd,  der  bad  ham  virke  for 
Sikring  af  Landets  Værn  og  erklærede  sig  villige  til  at  bære  de 
dertil  fornødne  Pengeofre. 

Aar  1885  gav  den  stærke  Bevægelse  sig  sit  tydeligste  Udtryk, 
idet  man  til  Bedste  for  Københavns  Befæstning  frivilligt  paa- 
lagde  sig  selv  Skat.  Over  halvanden  Million  Kroner  indkom,  og 
det  første  Fortved  København,  „Garderhøjfortet",  opførtes.  Alt 
var  forgæves.  Thi  over  den  hele  Rejsning  laa  som  et  knugende 
Ahllag  det  indrepolitiske  Tryk,  der  forvandlede  alt  til  Partisag. 
Selv  det  blot  at  kræve  Forsvarssagens  Løsning  paaskyndet  var 
jo  at  tage  politisk  Parti. 

Under  disse  Omstændigheder  bestemte  Ministeriet,  der  bar 
Ansvaret  for,  at  der  intet  foretoges,  sig  til  det  vovelige  Forsøg 

ved  et  Indsnit  at  udfri  det  bundne  Forsvarskrav.  Den  danske 
Forfatning  ejer  ikke  som  den  svenske  nogen  Form,  hvorunder 
Rigsdagens  to  Kamre,  hvis  de  viser  sig  uenige  om  den  aarhge 
Finanslov,  kan  for  en  Stund  forvandles  til  et  fælles  Etkammer, 
og  Uenigheden  saaledes  finde  en  klar  Afgørelse.  Naar  efter  dansk 
Forfatning  hvert  af  Tingene  sluttelig  vedtager  sin  Finanslov,  og 
Enighed  altsaa  ikke  opnaas,  er  den  ordinære  Bevillingsmyndig- 
hed hermed  kørt  fast. 

Da  nu  Ministeriet  (Fig.  149)  af  Hensyn  til  den  ydre  truende 
Fare  optog  i  sit  Finanslovforslag  Bevillinger  til  Hovedstadens 
Dækning,  og  Tingene  i  denne  Anledning  ikke  kunde  enes  om 
fælles  Finanslov,  idet  Landstinget  vedtog,  men  Folketinget  afslog 
Befæstningsbevillingerne,  ansaa  Ministeriet  sig  i  dette  Tilfælde 
henvist  til  selv  at  maatte  skaffe  den  fornødne  Finanslov.  I  Tids- 
rummet 1885—93  udstedtes  lutter  saadanne  „provisoriske"  Fi- 
nanslove, eller  rettere  Bevillingslove,  ifølge  hvilke  Aar  for  Aar 
nye  Led  af  Københavns  Befæstning  opførtes. 

Ved  dette  Indsnit  fik  saaledes  det  bundne  Forsvarskrav  Luft, 
men  meget  godt  Blod  gik  herved  til  Spilde.  Venstre  følte  sin 
Retsbevidsthed  saaret  ved  Forfatningsfortolkningen  og  især  dens 
Anvendelse.  Spørgsmaalet  om  Københavns  Befæstning  afgjor- 
des jo  nu  blot  derved,  at  dens  enkelte  Led  indførtes  paa  og  gen- 
nemførtes i  Kraft  af  de  aarlige  Finanslove,  i  Stedet  for  at  et  saa 
vigtigt  Spørgsmaal  burde  løses  gennem  særlig  Lov  eller  særlige 
Love,  der  atter  naturligvis  krævede  sine  nødvendige  Bevillinger 
paa  Finansloven.  Og  Højre  maatte  indse,  at  Forsvaret  selv  led 
ved  at  nedsættes  til  Partisag.  En  samlet,  af  alle  prøvet  Plan 
maatte  opgives  og  erstattes  af  enkeltvist  fremdragne  Aarsnød- 
vendigheder.  Og  man  nødtes  til  at  maatte  erklære  Værket  selv 
for  fuldendt,  saa  snart  den  opbrugte  Reservebeholdning  ikke 
længer  tillod  at  blive  ved. 

Landets  Sikring  udadtil  blev  da  en  Slags  kunstig  Fødsel,  hvoraf 
Folk  og  Foster  fremgik  lige  matte  og  svækkede. 

Aar  1894  sluttede  Partierne  Forlig.  Da  man  ikke  kunde  enes 
om  en  Grundlovsændring,  hvorved  den  aabenbare  Mangel  paa 
ligefrem,  klar  Afgørelse  af  det  omtvistede  Forhold  i  Grund- 


330  De  tre  nordiske  Brødrefolk 

loven  blev  bødet,  saa  at  fremtidig  Uenighed  mellem  Tingene  om 
Finansloven  kunde  finde  en  uomtvistelig  Afgørelse,  nøjedes  man 
med  et  gensidigt,  mundtligt  Løfte  om,  at  Striden  i  den  førte  Form 
ikke  skulde  gentages.  Det  skete  skulde  være  glemt  og  Stridens 
Genstand,  Forsvarssagen,  foreløbig  være  henvist  til  Tavshed. 
Da  Folketingets  Flertal  1901  dannede  Regering,  ændredes  For- 
holdet ikke  væsentligt.  Spørgsmaalet  om  Landets  Forsvar  ind- 
pakkedes blot  i  en  aarelang  Kommission  med  Paaskriften 
„Tavshed". 

Under  denne  ejendommelige  Udvikling  var  det  umuligt  andet 
end,  at  der  maatte  opstaa  sygelige  Dannelser  og  Tvangsforestil- 
linger i  den  almindelige  Opfattelse.  Den  Slutning  laa  nær,  at 
naar  det  nu  var  gaaet  godt  saa  længe,  saa  var  dette  det  bedste 
Bevis  for,  at  man  overhovedet  ikke  behøvede  at  gøre  noget  for 
Landets  Forsvar.  Krig  er  i  vor  Tid  ved  at  høre  op.  Et  lille  Land 
som  Danmark  bør  i  saa  Henseende  gaa  i  Spidsen  og  give  Eks- 
empel. Udbryder  desuagtet  Krig,  skal  Danmark  blot  skjule  sig, 
forsvinde,  ligge  „todt".  Dog  nej!  dets  Kultur  er  dets  bedste  Værn. 
Vover  desuagtet  nogen  Stormagt  at  angribe  det  og  trods  dets 
gode  Smør  og  udviklede  Literatur  endog  at  erobre  det,  da  vé 
den  samme  Magt!  den  skal  faa  at  sande,  hvad  det  vil  sige,  at 
Oppositionen  i  dens  Parlament  bliver  forøget  med  den  danske 
Intelligens. 

Det  danske  Folk  lider  endnu  under  Følgerne  af  den  over- 
staaede  Krise.  Da  man  endelig  1909  vedtog  en  Forsvarslov,  be- 
stemtes det  heri,  at  Københavns  Befæstning  til  Søsiden  skulde 
betydeligt  forstærkes,  men  den  til  Landsiden  skulde  —  nedrives 
1922.  Partibetændelsen  er  altsaa  endnu  til  Stede.  Det  er  Frem- 
tids-Haab,  at  Sundheden  maa  vende  tilbage.  Folket  lære  at 
indse:  at  dets  Frihed  afhænger  af  dets  Selvstændighed,  og  denne 
atter  af  enig  Vilje  til  at  værne  den. 


13 
Baade  i  Norge  og  Sverige  gik  Udviklingen  andre  Veje.   Da 
de  ikke  kom  til  at  deltage  i  Kampen  ved  Nordens  Sydgrænse, 

men  maatte  tvinge  sig  til  at  lukke  Øjet  for,  hvad  dér  foregik, 
blev  de  heller  ikke  klart  vår,  hvor  uforberedte  de  begge  egent- 
lig var  til  overhovedet  at  føre  Krig.  Den  Slappelse  i  nordisk 
Samfølelse,  som  Aaret  1864  medførte,  trængte  til  Afhjælp  i  for- 
øget Interesse  andetsteds.  Det  viste  sig  snart  at  være  en  kun 
forbigaaende  Tilbøjelighed  til  at  slutte  blot  de  to  Riger  endnu 
nærmere  sammen,  som  affødtes  af  Festerne  i  begge  Lande  for 
Unionens  50-aarige  Bestaaen  den  4.  November  1864.  Hvert 
Folk  vendte  sig  derfor  til  sit  eget  hjemlige  Arbejde,  særligt  paa 
Forfatningsvæsenets  Omraade. 

I  Norge  foregik  den  betydningsfuldeste  Forandring  siden 
1814,  da  Stortinget  1870  gik  over  fra  kun  at  samles  hvert  tredje 
Aar  til  at  være  aarligt.  Tyngdepunktet  i  det  norske  Statsliv  flyt- 
tedes herved  fra  Ministeriet  til  Stortinget.  Aar  1871  blev  Johan 
Sverdrup  (Fig.  150)  Stortingspræsident  i  det  første  aarlige  Stor- 
ting. Og  i  en  heftig  Kamp  mod  Regeringen  sejrede  Venstre 
under  hans  Ledelse.  1884  traadte  Johan  Sverdrup  som  Stats- 
minister i  Spidsen  for  det  første  Venstreministerium  i  Norge.  I 
denne  Egenskab  gennemførte  han  1885  en  Lov  om  almindelig 
Værnepligt  og  1887  en  Hærordning. 

Endnu  var  Folket  dog  fremdeles  delt  i  forskelligt  Syn  paa 
Betydningen  af  Forsvar.  I  Norge  fuldt  saa  stærkt  som  senere  i 
Danmark  lød  advarende  Røster  mod  i  det  hele  at  forberede  sig 
til  Krig.  Fred,  den  store  Fællesfred,  var  Fremtidens  Løsen,  og 
det  var  her  de  smaa  Nationers,  altsaa  ogsaa  Norges,  Pligt  at 
gaa  i  Spidsen.  Hvor  rodløs  dog  denne  Tankegang  var,  naar  det 
kom  til  Stykket,  viste  sig  snart  efter.  Næppe  mente  Folket  sin 
Ære  traadt  for  nær  i  Forhandlingerne  med  Sverige  om  Kon- 
suler og  Udenrigsstyre,  førend  Stortinget  straks  var  villigt  til  at 
øge  Ordenes  Vægt  ved  at  støbe  Staal  i  de  af  Sverdrup  skabte 
Militsrammer.  Medens  man  i  Danmark  i  sin  Tid  (1876)  mente 
at  have  taget  Munden  fuld  ved  et  Tilbud  om  en  ekstraordinær 
Forsvarsbevilling  paa  30  Millioner  Kroner,  bevilgede  Stortinget 
nu  i  Løbet  af  nogle  faa  Aar  477:..  Million  ekstraordinært  til  Styr- 
kelse af  Landets  Værn.  Denne  Sum  fordeltes  med  227^  Mill. 
til  Landforsvaret  og  25\/,  til  Søforsvaret.  Følgen  blev,  at  Norge 

kom   til  at  besidde  en  godt  bevæbnet,   kampberedt  Hær  og 
Flaade. 
I  Sverige  var  man  1864,  hvad  Ordning  af  Værnepligt  angik, 


Fig.  150.  Johan  Sverdrup. 

endnu  ikke  naaet  ud  over  de  gamle  Forhold,  der  skrev  sig  fra, 
da  Karl  XI  1683  havde  ordnet  det  herhen  hørende.  Da  imidler- 
lertid  Sveriges  frie  Forfatning  1866  var  bleven  omdannet  i  mo- 
derne Form,  stod  en  Omordning  af  Forsvarsvæsenet  som  noget 
af  det,  der  først  paakrævedes.  Aar  1872  indførtes  den  saakaldte 
„bevaring",  hvorved  den  almindelige  Værnepligt  fastsattes.  Fler- 

tallet  af  Hærens  værnepligtige  indøvedes  efter  denne  Ordning 
dog  kun  i  en  Maaned,  saa  at  det  herved  skabte  Værn  maatte 
anses  for  meget  ufuldkomment. 

Der  hørte  en  ydre  Begivenhed  af  den  mest  truende  Art  til  for 
helt  at  vække  det 
svenske  Folk  og 
vise  det  Farerne 
ved  ikke  at  have 
Forsvaret  rede.  I 
Finland,  dersiden 
dets  Adskillelse 
fra  Sverige  1809 
var  blevet  styret 
mildt  under  rus- 
sisk Scepter,  var 
der  allerede  un- 
der Alexander  III 
opstaaet  visse 
Rivninger,  der 
kunde  tyde  paa, 
at  man  i  Set.  Pe- 
tersborg stræbte 
efter  at  berøve 
det  sin  Særstilling 
som  frit  Storfyr- 
stendømme. Stri- 
den døde  dog  at- 
ter hen.  Og  den 
nye  Tsar  Nikolaj 
II  (Fig.  151)  underskrev  ved  sin  Tronbestigelse  1894  ufortøvet 
en  Forsikring  om  at  ville  holde  Finlands  Grundlove. 

Men  i  August  1898  blev  General  Bobrikof  ansat  som  General- 
guvernør i  Finland,  og  i  hans  Udnævnelsesbrev  udtaltes  det  ud- 
trykkeligt, at  han  skulde  gennemføre  Finlands  nøjere  Forening 
med  den  øvrige  Del  af  Tsarriget.  Den  15.  Februar  1899  udsted- 
tes et  kejserligt  Manifest,  hvorved  Finlands  Selvstændighed  op- 


Fig.  151.   Kejser  Nikolaj  den  Anden  i  Rusland. 

(Efter  FotoKrafi.) 

hævedes.  En  Ansøgning  fra  det  finske  Folk  om  at  maatte  bevare 
Forfatningen  ubeskaaren,  blev  afvist  af  Kejseren. 

Siden  da  gik  Finlands  Russificering  frem  med  Kæmpeskridt. 
Den  finske  Hær  blev  opløst,  Ytringsfrihed  kvalt  ved  Cen- 
sur. En  Masseudvandring  blev  Følgen.  Men  samtidigt  viste 
der  sig  i  det  nordvestlige  Finland  mistænkelige  Tegn.  Jærn- 
baneanlæg  af  strategisk  Betydning  for  Indfald  i  Sverige  blev 
paaskyndede.  Og  derhos  opførtes  der  i  disse  fjerne  Egne  Ka- 
serner og  Depotbygninger  i  Antal  og  af  en  Størrelse,  der  langt 
overgik,  hvad  almindelige  Forhold  krævede.  Selv  Stenene  syn- 
tes at  tale. 

Disse  Forhold  vakte  det  svenske  Folk  af  dets  lange,  trygge 
Ro.  Man  var  med  eet  klar  over  Faren  og  enig  om  at  imødegaa 
den.  Allerede  1897  var  man  kortvarigt  bleven  opskræmt  og 
havde  bevilget  næsten  fordoblede  Forsvarsudgifter.  Den  14.  Juni 
1901  vedtog  Rigsdagen  en  ny  Lov  om  Hærens  Uddannelse.  Og 
fra  nu  af  stilledes  aarligt  de  rigeligste  Midler  til  Forsvarets  Raa- 
dighed.  I  Norrbotten  begyndte  man  Anlæget  af  den  stærke 
Fæstning  „Boden"  ved  Luleå  til  Spærring  mod  enhver  Fjende, 
der  fra  Torneå  i  Finland  maatte  ville  søge  at  trænge  ind  i  Sve- 
rige. Til  Fæstningsanlægene  ved  Boden  er  allerede  mange 
Millioner  anvendte.  Paa  samme  Tid  befæstedes  andre  udsatte 
Punkter  af  Landet,  Hæren  forsynedes  med  nye  Vaaben  og  sær- 
lig Flaaden  udvidedes  i  en  overordentlig  Grad.  Den  Redebon- 
hed, hvormed  man  søgte  at  styrke  Landets  Værn,  fremgaar  af 
følgende  Tal:  Forsvarsudgifterne  steg  fra  2372  Million  1883  til 
66  Millioner  i  Aaret  1902,  69  Millioner  1903,  75 Va  Million  i 
hvert  af  Aarene  1904  og  1905,  og  78 V-.  Million  i  1906.  —  Fra 
Aar  1908,  da  Virkningerne  af  Loven  af  1901  fuldt  er  indtraadt, 
er  Sveriges  Hær  og  Flaade  stærkere  end  Danmarks  og  Norges 
tilsammen.  Et  Værn  saa  kraftigt,  som  Sverige  formaar  at  bygge, 
er  hermed  rejst  mod  den  truende  Fare  fra  Øst. 

Der  havde  lige  siden  1814  og  1815  hvilet  nogen  Uklarhed 
over  Sveriges  og  Norges  indbyrdes  Forhold.  Den  Ligestilling 
indenfor  den  fælles  Union,  som  Rigsakten  af  6.  August  1815 
anviste,  var  ikke  fuldt  til  Stede.  Baade  Unionens  historiske  Op- 
rindelse • —  som  en  senere  Indrømmelse  til  Norge,  der  jo  først 
var  afstaaet  uden  denne  —  og  den  blivende  Forskel  mellem  de 
to  Landes  Størrelse  tegnede  et  Billed  paa  skraa  af  de  lovdragne 
Linier.  Her  som  ved  Kompasset  var  selve  Misvisningen  et 
Virkelighedsforhold,  hvormed  der  maatte  regnes. 

Følgen  heraf  blev  en  indre  Modsætning,  en  skæv  Stilling 
mellem  de  ledende  i  begge  Riger.  Selv  om  de  hver  især  trak 
lige  fremad,  trak  de  dog  i  forskellig  Retning.  Herved  gik  i  de 
90  Aar,  Unionen  bestod,  nogle  af  begge  Folks  bedste  Kræfter 
til  Spilde. 

Fra  svensk  Synspunkt  set  maatte  det  naturligt  stille  sig  saa, 
at  Summen  af  begge  Landes  samlede  Kræfter  vilde  afgive  det 
størst  mulige  Udbytte  ved  at  forenes  til  Enhed.  Derfor  laa  der 
en  og  samme  Synsmaade  til  Grund,  hvad  enten  Sverige  tilbød 
at  betale,  hvad  Norge  efter  Skilsmissen  fra  Danmark  blev  dette 
Land  skyldig,  eller  man  fastholdt  at  have  en  „Statholder"  i 
Norge,  eller  der  foresloges  en  Ændring  af  Rigsakten  til  Gunst 
for  en  inderligere  Forbindelse  mellem  de  to  Lande.  Omvendt 
maatte  hvert  Forsøg  paa  at  skabe  nye  Udtryk  for  Norges  Selv- 
stændighed, paa  at  uddybe  Afstanden  mellem  Landene,  stille  sig 
for  svensk  Opfattelse  som  baade  uberettigede  og  ukloge  Udslag 
af  norsk  altfor  vidt  dreven  Ømtaalighed  eller  rent  uforklarlig 
Utrivelighed. 

Fra  norsk  Synspunkt  set  tog  alt  sig  anderledes  ud.  Unions- 
forbindelsen  med  Sverige  var  et  historisk  Uheld,  der  havde 
ramt  Norge  under  dets  Frihedsvækst  og  nu  truede  med  at  bringe 
denne  i  Skygge,  idet  den  større  Nabo  tog  Lys  og  Sol  fra  den. 
Frihedsvæksten  var  begyndt  forlængst,  allerede  under  Forbin- 
delsen med  Danmark.  Den  havde  dengang  kastet  sit  Genskin 
ned  paa  de  danske  Sletter,  hvor  den  norske  Bondes  Frihed  og 

Odelsret  havde  ægget  til  at  sprænge  Stavnsbaand  og  Hoveriets 
Lænker.  Sit  herligste  Udtryk  havde  den  faaet  i  Grundloven  paa 
Eidsvold  17.  Maj  1814.  Nu,  da  Unionens  trange  Tid  var  kom- 
men, gjaldt  det  om  at  værne  denne  Frihed,  Norges  ypperste 
Eje.  Hver  Plet  derpaa,  selv  den  mindste,  var  Tab.  Hvert  ny- 
vundet  Udtryk  og  Pant  derfor  var  Fremgang  i  Eje. 

Sammenligner  man  Styrken  af  disse  to  Synsmaader,  den  sven- 
ske og  den  norske,  saa  var  der  en  Forskel.  Den  svenske  tog 
væsentlig  Sigte  paa  det  hensigtsmæssige,  det  rimelige,  det  sundt 
fornuftige.  Bagved  dæmrede  dog  Minderne  om  en  svunden  Stor- 
tid. Forbindelsen  med  Norge  var  ligesom  en  Erindringsmedalje 
om  fordums  Bedrift.  Man  agtede  ikke  at  misbruge  denne  For- 
bindelse til  ny  Erobring,  endsige  Undertrykkelse.  Men  i  selve 
Forbindelsen  laa  der  Glans.  Medaljen  havde  Værd  langt  ud  over 
dens  Metalværdi. 

Midtpunktet  i  den  norske  Synsmaade  derimod  var  ikke  For- 
tiden, men  Fremtiden.  Alle  Goder  og  Fordele  ved  Foreningen 
indrømmet,  ja  om  saa  Sverige  var  en  Engel,  der  kun  gik  ud  paa 
at  føje  Norge,  saa  snærede  dog  Forbindelsen.  Den  hemmede 
noget  indre,  noget  nyt,  der  vilde  frem.  Rodskuddet  i  det  norske 
Folk.  Det  var  blevet  sig  bevidst  som  frit.  Men  det  vilde  videre. 
Det  vilde  fuldt  udfolde  sig.  Ikke  være  en  mindre  Broder  til  en 
større,  men  være  helt  sig  selv.  Heller  Enspænder  for  en  Kærre 
end  i  Tospand  for  en  Wienervogn. 

Ifølge  al  Udviklings  Lov  maatte  den  norske  Synsmaade  vise 
sig  at  være  den  stærkeste.  Den  besad  Vaarens  Evne  til  at  drage 
alle  spirende  Kræfter  til  Topskudet.  Norges  samtidige  Foregang 
i  Skønliteraturen,  Bondebevægelsen  i  Landet,  Venstres  Magt- 
kamp, Forsvarssagen,  alt  droges  ind  med  og  brød  ustyrligt, 
ustandseligt  paa  mod  Jordskorpens  Tryk  og  Knopkapslers  Hin- 
dring. Herimod  ejede  den  svenske  Synsmaade  ikke  andet  end 
Høstens  rolige  Ret  og  kølige  Klarhed.  Paa  en  smuk  Høsttids 
Vis  anvendtes  fra  svensk  Side  Forbindelsens  sidste  Tid  ikke  til 
blot  vigende  at  snærpe  og  bitre  Frugten.  Den  fik  ogsaa  Lys  og 
Sol  til  at  modnes.  Sverige  havde  Overlegenhed  nok  til  under 
Udviklingens  sidste  Tid  fortrinsvis  at  tænke  paa  Stormen  fra 

Øst  Og  udvikle  Værnet  for  begge  herimod.  Sit  reneste  Udtryk 
fik  Forholdet  mellem  Sverige  og  Norge  i  Fælleskongens  (Fig. 
152)  Færd  under  selve  Ad- 
skillelsen. 


15 

Anledningen  til  Unionens 
Sprængning  blev  Spørgs- 
maalet  om  Udenrigsstyre  og 
Konsuler  i  Udlandet.  Som  vi 
har  set,  var  denne  Sag  1815 
bleven  ordnet  saaledes,  at 
den  svenske  Udenrigsmini- 
ster skulde  forberede  og  i 
Statsraadet  foredrage  ogsaa 
Sagerne  for  Norge.  De  alle- 
rede ansatte  svenske  Ge- 
sandter i  Udlandet  overtog 
tillige  Norges  diplomatiske 
Hverv  og  blev  saaledes  og- 
saa norske  Embedsmænd. 
Det  samme  blev  Tilfældet 
med  de  svenske  Konsuler. 

Det  var  en  Selvfølge,  at 
Norge  ikke  i  Længden  vil- 
de føle  sig  fuldt  tilfreds  med 
denne  Ordning.  Ulemperne 
i  Praksis  kunde  vel  afhjæl- 
pes og  blev  ogsaa  efterhaanden  for  en  Del  afhjulpne  ved  An- 
sættelsen af  ogsaa  norske  Mænd  i  de  fælles  udenrigske  Ge- 
sandt- og  Konsulatposter.  Men  Spørgsmaalet  om  Udenrigs- 
minister stod  tilbage  og  syntes  —  i  hvert  Fald  i  formel  Hen- 
seende —  at  indeholde  en  uløselig  Vanskelighed.  Thi  at  lade 
den  fælles  Udenrigsminister  bestandig  være  en  Svensker  inde- 
holdt en  Tilsidesættelse  af  Norge.  At  lade  Udenrigsministeren 


Fig.  152.   Kong  Oscar  den  Anden. 
(Efter  Maleri  af  Emil  Osterman.) 

vekselvis  være  en  Svensker  og  en  Normand  lod  sig  vanskeligt 
passe  ind  i  skiftende  Ministerier  og  indeholdt  desuden  en  Ubil- 
lighed mod  det  største  af  de  to  forenede  Folk,  Sverige.  Endelig 
at  hugge  Knuden  over  ved  til  Stadighed  at  have  to  Udenrigs- 
ministre, en  svensk  og  en  norsk,  vilde  føre  til  en  Dobbelthed  i 
Styrelsen  i  Strid  med  selve  Forudsætningen  for  den  hele  Ord- 
ning, Rigernes  Union. 

Spørgsmaalet  kom  frem  i  begge  Lande  1885,  men  søgtes  for- 
gæves løst.  Det  var  lige  vanskeligt  at  klare,  hvad  enten  man 
fastholdt  det  enkelt  eller  tilslørede  det  i  Krav  om  særskilt  norsk 
Konsulatvæsen,  thi  dette  henhørte  jo  under  Udenrigsministeren. 
Aar  1892  vedtog  Stortinget  Oprettelse  af  eget  norsk  Konsulat- 
væsen. Da  Kongen  imidlertid  ikke  vilde  godkende  nogen  Be- 
slutning herom,  nedsattes  endelig  et  Unionsudvalg  af  syv  Mand 
fra  hvert  Rige  for  at  finde  en  Ordning.  Disse  kunde  imidlertid 
hverken  indbyrdes,  Folk  med  Folk,  eller  hver  for  sig  enes  om 
noget  Fællesforslag.  Venstreflertallet  i  Stortinget  kom  da  1898 
atter  til  at  danne  Regeringen.  Efter  nogen  Hvile  bragtes  Spørgs- 
maalet frem  paa  ny,  idet  Kongen  Januar  1902  paa  Foranledning 
af  Udenrigsminister  Lagerheim  overdrog  et  nyt  Fællesudvalg 
af  svenske  og  norske  Mænd  at  undersøge  Muligheden  for  et 
særligt  norsk  Konsulatvæsen.  Allerede  et  halvt  Aar  efter  afgav 
dette  Fællesudvalg  en,  mærkelig  nok,  enstemmig  Betænkning, 
Denne  førte  til  Nedsættelsen  af  et  Fællesudvalg  af  begge  Lan- 
des Ministerier,  som  derpaa  kom  overens  om  et  Grundlag  for 
videre  Forhandling  mellem  Regeringerne  („Kommunikéet"  af 
24.  Marts  1903). 

Det  syntes  altsaa  virkelig,  som  om  det  vanskelige  Spørgsmaal 
nu  skulde  være  sin  Løsning  nær.  Men  da  det  kom  til  Stykket, 
viste  det  sig,  at  Enigheden  var  en  Fernis,  der  kun  dækkede 
Konsulatvæsenet,  knap  naaede  til  Gesandtskaberne  og  fuldstæn- 
dig forsvandt  ved  Spørgsmaalet  om  Udenrigsminister.  Med  andre 
Ord:  det  fremgik  tydeligt  paany,  at  Konsulatvæsenet  ikke  lod 
sig  ordne  uden  i  Forbindelse  med  Spørgsmaalet  om  Udenrigs- 
minister. Selv  ved  det  hensynsfuldeste  Forsøg  paa  varig  Tilluk- 
ning af  det  mere  overfladiske  Stridsspørgsmaal  om  Konsuler  i 

Udlandet  blottedes  Nerven  til  Grundspørgsmaalet  om  Udenrigs- 
ministeren. Uoverensstemmelserne  angaaende  dette  Punkt  var 
saa  store,  at  man  Februar  1905  erklærede  videre  Forhandling 
herom  for  unyttig. 

Denne  Udgang  vakte  overordentlig  Misstemning  i  Norge.  Det, 
man  ved  Forhand- 
lingernes Afbrydel- 
se faldt  tilbage  paa, 
var  jo  netop  den 
Ordning,  som  Nor- 
ge ansaa  for  uud- 
holdelig. To  Gange 
i  Løbet  af  en  halv 
Snes  Aar  havde  nu 
alle  norske  Partier 
sluttet  sig  afventen- 
de og  enigt  sammen 
i  Haab  om  en  Løs- 
ning. Da  den  ogsaa 
denne  Gang  ude- 
blev, søgte  man 
Grunden  ikke  i  Sa- 
gens egen  Natur, 
men  i  Svenskernes 
Utilbøjelighed  til 
overhovedet  at  ville 
enes  med  Normæn- 
dene om  en  Løs- 
ning. Denbestaaen- 

de  Ordning  medførte  jo  lutter  Fordele  for  Sverige.  Norge  be- 
sluttede sig  da  til  at  afgøre  Sagen  uden  Sveriges  Medvirken.  I 
Marts  1905  afløstes  Ministeriet  Hagerup  af  Ministeriet  Christian 
Michelsen  (Fig.  153),  der  holdt  paa,  at  man  burde  følge  den 
saakaldte  „korte  Lovlinje".  I  Maj  1905  vedtog  Stortinget  enstem- 
migt en  Lov,  der  satte  den  1.  April  1906  som  Frist  for  Opret- 
telsen af  et  særligt  norsk  Konsulatvæsen. 


Fig.  153.  Statsminister  Christian  Michelsen. 
(Efter  Fotografi.) 

Ved  denne  Beslutning  var  Unionens  Fællesskude  rendt  op 
paa  et  Skær,  hvor  den  sad  fast  og  truede  med  at  knække  over. 
Skæret  var  ikke  et  tilfældigt,  som  man  pludseligt  og  uventet  var 
stødt  paa.  Det  var  det  logisk  korrekte  Skæringspunkt  for  begge 
Landes  Selvstændighedskrav.  Det  var  den  Krog,  hvorpaa  For- 
bindelsen oprindelig  var  bleven  ophængt,  men  hvor  ogsaa,  just 
fordi  begge  Halvdele  i  Mellemtiden  var  tiltagne  i  Velvære  og 
Magt,  Tyngden  maatte  hvile,  Bruddet  ske. 


16 

Spørgsmaalet  blev  nu,  hvorledes  Kongen  vilde  stille  sig  til 
den  i  Stortinget  enstemmigt  vedtagne  Lov.  Som  tillige  Konge  i 
Sverige  kunde  han  ikke  godkende  den.  Men  som  enstemmigt 
vedtagen  i  Stortinget  syntes  den  Norges  sidste  Ord.  —  Kong 
Oscar  nægtede  at  stadfæste  Loven.  Det  norske  Statsraad  indgav 
da  Begæring  om  Afsked.  Denne  nægtede  Kongen  at  modtage, 
idet  han  dog  samtidig  indrømmede,  at  han  for  Tiden  ikke  vilde 
kunne  faa  andre  norske  Mænd  til  Ministre  (Pig.  154). 

Man  var  her  naaet  til  et  Punkt,  kørt  fast  i  et  Tilfælde,  hvorom 
hverken  Rigsakt  eller  Eidsvold-Grundloven  gav  nogen  Oplys- 
ning, da  det  ikke  var  forudsat  at  kunne  indtræde.  Kongen  havde 
uomtvistelig  Vetoret,  Ret  til  at  nægte  Lovens  Stadfæstelse.  Og 
det  var  Statsraadernes  Pligt  at  forblive,  indtil  Kongen  havde 
valgt  andre  Mænd  til  at  føre  Regeringen.  Disse  nye  Statsraaders 
første  Skridt  vilde  saa  blive  at  kontrasignere  Kongens  Veto  og 
herved  paatage  sig  Ansvaret  for  den  nye  Kurs.  Men  naar  nu 
saadanne  nye  Statsraader  efter  Kongens  egen  Erklæring  ikke 
var  at  finde,  hvor  vidt  strakte  sig  da  de  gamle  Statsraaders  Pligt, 
og  hvor  langt  galdt  Kongens  Ret?  Var  de  gamle  Statsraader  — 
imod  parlamentarisk  Skik  —  forpligtede  til  at  kontrasignere  en 
kongelig  Beslutning  og  regere  videre  i  aabenlys  Strid  med  den 
Opfattelse,  de  selv  repræsenterede?  Eller  var  Kongens  Vetoret 
udtømt  med  det  samme,  naar  hans  Vetoevne  svigtede,  idet  han 
overfor  et  enigt  Folk  var  ude  af  Stand  til  af  dets  Midte  at  skaffe 

sig  nogen  Minister  til  at  tage  Ansvaret  for  hans  Veto?  —  For- 
fatningen gav  intet  Svar. 

Da  hverken  Kongen  eller  Statsraaderne  vilde  eller  kunde 
give  efter,  afgjorde  Stortinget  Spørgsmaalet.  Det  huggede  Knu- 
den over.  Den  7.  Juni  1905  vedtog  det  enstemmigt  en  Beslut- 
ning, der  lød  saaledes:  „Da  Statsraadets  samtlige  Medlemmer 
har  nedlagt  sine  Embeder,  —  da  Hs.  M.  Kongen  har  erklæret 
sig  ude  af  Stand  til  at  skaffe  Landet  en  ny  Regering  —  og  d  a 
den  konstitutionelle  Kongemagt  saaledes  ertraadt 

Fig.  154.   Kong  Oscars  Tilførsel  til  Statsraadsprotokollen  i  Statsraadsmødet  27.  Maj 

1905. 
(Efter  Sars:  Norges  Historie  VI  2.) 

ud  af  Virksomhed,  bemyndiger  Stortinget  Medlemmerne 
af  det  i  Dag  aftraadte  Statsraad  til  indtil  videre  som  den  norske 
Regering  at  udøve  den  Kongen  tillagte  Myndighed  i  Overens- 
stemmelse med  Norges  Riges  Grundlov  og  gældende  Love,  med 
de  Ændringer,  som  nødvendiggøres  derved,  at  Foreningen 
med  Sverige  undereen  Konge  eropløst  som  Følge 
af,  at  Kongen  har  ophørt  at  fungere  som  norsk 
Konge."  Samtidig  med  at  vedtage  denne  Beslutning  bad  Stor- 
tinget Kong  Oscar  om  at  tillade,  at  en  af  hans  Sønner  eller 
Sønnesønner  besteg  Norges  nu  ledige  Trone, 

Imod  denne  Stortingets  Beslutning  nedlagde  Kong  Oscar  en 
bestemt  Protest,  idet  han  henviste  til,  at  hvad  der  forelaa  ikke 

var  andet,  end  at  han  fuldstændig  lovligt  havde  benyttet  den 
ham  tilkommende  Vetoret. 

Ved  dette  Brud  mellem  Konge  og  Storting  var  Sagen  afsluttet 
som  blot  norsk.  Men  Norge  var  selvfølgelig  ikke  berettiget  til 
paa  egen  Haand  at  ophæve  Unionen,  Den  var  en  Kontrakt 
mellem  tvende  Parter  og  kunde  kun  hæves  efter  Overenskomst 
i  Fællesskab  af  begge.  Som  Sveriges  Konge  sammenkaldte  der- 
for Kong  Oscar  en  urtima  riksdag  for  at  overveje,  hvad  der 
under  de  givne  Forhold  fra  svensk  Side  var  at  foretage. 

Urtima  riksdagen  traadte  sammen  allerede  den  21.  Juni.  Den 
daværende  svenske  Regering  fremlagde  Forslag,  som  samtyk- 
kede i  Unionens  Opløsning  paa  milde  Vilkaar.  Uviljen  paa  riks- 
dagen imod  Stortingets  egenmægtige  Afgørelse  var  imidlertid 
baade  almindelig  og  hos  mange  meget  stærk.  Regeringens  For- 
slag blev  derfor  væsentlig  skærpet  under  riksdagens  Udvalgs- 
behandling, og  som  en  Følge  heraf  fandt  der  et  Regeringsskifte 
Sted.  De  store,  politiske  Partier  blev  alle  ved  deres  Førere 
repræsenterede  i  det  nye  Ministerium,  der  i  Overensstemmelse 
med  riksdagens  enstemmige  Beslutning  foreskrev  helt  nye  og 
paa  enkelte  Punkter  strenge  Vilkaar  for  Sveriges  Samtykke  til 
Unionsforholdets  Opløsning.  Der  rejstes  først  Tvivl  om,  hvor- 
vidt Storthinget  havde  været  et  Udtryk  for  hele  det  norske  Folks 
Vilje,  da  det  uden  Fuldmagt  i  dette  særlige  Øjemed  havde  fattet 
Beslutningen  af  7.  Juni.  Dernæst  blev  det  fra  svensk  Side  op- 
stillet som  en  ufravigelig  Fordring,  at  Norge  skulde  sløjfe  de 
Fæstninger,  som  det  i  Løbet  af  den  sidste  halve  Snes  Aar  havde 
anlagt  langs  sin  Grænse  op  til  Sverige. 

Mod  den  udtalte  Tvivl,  om  Stortinget  var  Udtryk  for  Flertal- 
let i  Norge,  tog  den  norske  Regering  hurtigt  Stilling  ved  at  for- 
anstalte en  almindelig  Folkeafstemning  i  Norge  allerede  den  13. 
August.  Denne  udviste  et  aldeles  overvældende  Flertal  for  Stor- 
tingsbeslutningen  om  Unionens  Opløsning.  Udsendinge  fra  begge 
Regeringer  mødtes  derpaa  i  Karlstad  (Fig.  155)  for  at  komme 
overens  om  de  af  urtima  riksdagen  besluttede  Vilkaar.  Kun  det 
ene,  om  de  norske  Grænsefæstningers  Sløjfning,  vakte  væsent- 
lig Strid.  Den  hidtil  fredelige  Afvikling  truede  med  at  udarte  til 

Brud,  der  maatte  medføre  Afgørelse  ved  Vaabenmagt.  I  sidste 
Øjeblik  gav  man  dog  fra  norsk  Side  efter  mod  en  ringe  Ændring 
af  Vilkaaret. 

Den  herved  rejste,  almindelige  Misstemning  i  Norge  udeluk- 
kede Muligheden  af  den  naturlige  og  for  Sverige  bedste  Løsning 
af  Tronfølgerspørgsmaalet:  at  urtima  riksdagen  havde  føjet  sin 
Bøn  til  Stortingets  om,  at  Kong  Oscar  vilde  tillade  en  af  sine 


Fig.  155.   De  svenske  og  norske  Regerings-Udsendinge  i  Karlstad. 
Hellner,  Hammarskjold.  Staaff.  Berg,  Vogt. 


Berg, 
SV.  Sekretær.  sv.  Sekretær. 

Wachtmeister.  Lundeberg.         Michelsen.  Berner. 

(Fotograferet  af  Blomberg,  Stockholm.) 


Urbye, 
n.  Sekretær. 

Lovland. 


Sønner  eller  Sønnesønner  at  bestige  Norges  Trone.  Meddelel- 
sen om,  at  Unionen  nu  var  lovformeligt  hævet,  fulgtes  derfor 
kort  efter  af  et  Afslag  fra  Kong  Oscar  paa  Stortingets  oprindeligt 
udtalte  Ønske.  I  en  smuk  og  værdig  Skrivelse  sendte  derhos 
Kongen  sin  Afskedshilsen  til  det  norske  Folk. 

Under  alle  disse  Begivenheder  havde  derfra  den  danske  Re- 
gerings Side  været  Føling  med  begge  Parter  og  en  varm  Be- 
stræbelse gjort  sig  gældende  hos  denne  for  at  kunne  bidrage  til 
Opnaaelsen  af  det  for  Norden  bedste  Udfald.  Beredvilligt  holdt 
man  fra  dansk  Side  begge  Parter  i  Kundskab  om,  hvad  der 
kunde  have  Betydning   for  Spørgsmaalets  fredelige   Løsning, 

men  afslog  bestemt  at  træffe  nogen  Slags  Aftaler  med  Norge 
om  Kongevalg,  saalænge  Unionen  endnu  ikke  var  lovligt  hævet 
og  Kong  Oscars  endelige  Svar  paa  den  norske  Henvendelse 
endnu  ikke  var  givet.  Med  Rette  udtalte  det  svenske  Kongehus 
og  den  svenske  Regering  sin  levende  Paaskønnelse  af  det  dan- 
ske Kongehus'  og  den  danske  Regerings  fuldt  ud  loyale  Op- 
træden. 

Da  Unionen  var  hævet  og  Kong  Oscars  Afslag  sikkert,  hen- 
vendte den  norske  Re- 
gering sig  atter  til  Dan- 
mark om  et  Kongsemne 
herfra.  Efter  at  Samraad 
var  plejet  mellem  den 
danske  og  den  svenske 
Regering  samt  mellem 
begge  Landes  Konge- 
huse, svaredes  der  fra 
dansk  Side  imødekom- 
kommende  paa  den  nor- 
ske Forespørgsel.  Prins 
Carl  af  Danmark  kræ- 
vede dog,  førend  ende- 
ligt Tilsagn  gaves,  at  der 
ved  en  Folkeafstemning 
i  Norge  skulde  skaffes 
Vished  for,  at  det  norske  Folk  ønskede  ham  til  Konge.  Den 
norske  Regering  og  Stortinget  gik  ind  herpaa.  Afstemningen 
foretoges,  og  Udfaldet  blev  79  Procent  af  de  afgivne  Stemmer 
for,  og  21  Procent  imod  at  faa  Prins  Carl  til  Konge.  Med  Kong 
Christian  IX's  Billigelse  modtog  derpaa  Prins  Carl  det  paa  ham 
faldne  Valg  og  antog  samtidigt  Navnet  Haakon  VII  samt  tillagde 
sin  Søn  Navnet  Olav.  Den  25.  November  1905  ankom  den  nye 
Kongefamilje  ad  Søvejen  til  Kristiania  (Fig.  156).  Den  27.  No- 
vember 1905  aflagde  Haakon  VII  (Fig.  157)  i  Kristiania  Ed  paa 
Norges  Forfatning  og  overtog  Landets  Styrelse. 


Fig.  156.  Kong  Haakons  og  Kronprins  Olav's  Møde 

med  Statsminister  Michelsen  i  Kristiania  Fjord  ved 

Kongefamiliens  Komme  til  Norge  25.  Novbr.  1905. 

(Efter  Fotografi.) 

Begivenheder  som  de,  der  er  foregaaede  i  Norden  1905,  af- 
føder med  Nødvendighed  i  Øjeblikket  en  talløs  Sum  af  skiftende 


Fig.  157.   Kong  Haakon  den  Syvende. 
(Efter  Fotografi.) 


Stemninger,  der  som  Overflade-Krusninger  løber  hen  over  de 
samtidiges  Sind.  Hvor  naturligt  end  dette  er,  vanskeliggør  det 
dog  at  blive  Begivenhedernes  rette  Betydning  vår.  Smaat  og 
stort  holdes  ligesom  for  tæt  for  Øjet  og  syner  derfor  ens.  Først 


Troels-Lund:   Historiske  Fortællinger  VIII 


Fig.  15S.   Kong  Frederik  den  Ottende. 
(Efter  Fotografi.) 

ved  med  Flid  at  tage  Afstand  og  indføje  det  skete  i  en  større 
Udviklings  Rækkefølge  bliver  det  muligt  for  samtidige  at  klare 
sig  hvad  det  er,  de  har  oplevet. 

Hvad  er  der  da  sket? 

I  den  fremadrullende  Begivenhedernes  Strøm,  som  vi  kalder 
Historie,  er  for  første  Gang  efter  over  500  Aars  Forløb  de  tre 
nordiske  Brødre- 
folkpaa  ny  komne 
i  samme  Stilling 

til  hinanden. 
Hvert  af  dem  er 
atter  selvstændigt 
og  frit.  Som  da 
Haakon  VI  her- 
skede i  Norge, 
hans  Fader  Mag- 
nus i  Sverige  og 
hans  Svigerfader 
Valdemar  Atter- 
dag i  Danmark, 
saa    hersker    nu 

Haakon  VII  i 
Norge,  hans  Fa- 
der Frederik  VIII 
(Fig.  158)  i  Dan- 
mark og  hans 
Moders  (Fig.  159) 
nære  Slægtning 

Gustaf  V  (Fig.  160)  i  Sverige.  I  sin  Spiralgang  fremefter  staar 
Udviklingen  paa  ny  over  samme  Punkt  som  for  et  halvt  Aar- 
tusinde  siden,  pegende  paa  samme  Forhold  og  rettende  samme 
Spørgsmaal  til  de  tre  Brødre. 

De  Forhold,  som  dengang  krævede  Svar,  var  de  uvante,  at 
Medbør  ikke  som  i  Vikingetiden  bar  sydpaa.  Strømmen  havde 
vendt  sig.  Gengældelsens  Tid  syntes  inde.  En  overmægtig 
Fjende  sydfra.  Hansestæder  og  tyske  Fyrster,  truede  nu  med 


Fig.  159.   Karl  XV's  Datter,  Dronning  i  Danmark  Louise. 
(Maleri  af  Amalie  Lindegren  i  Nationalmuseet  i  Stockholm.) 


Fig.  loO.   Kong  Gustaf  V. 
(Maleri  af  Zorn.) 

at  erobre  hvert  af  de  tre  nordiske  Riger.  Men  i  Nødens  Stund 
vaagnede  Enhedsfølelsen  mellem  Brødrene.  Samlede  agtede  de 
at  drive  Fjenden  tilbage,  i  Forening  værne  den  Fædrenearv, 
som  de  enkeltvis  ikke  havde  kunnet  bevare:  Nordens  Selv- 
stændighed. 

Det  var  Folkungeætten,  der  syntes  kaldet  til  at  løse  den  store 
Opgave.  Magnus  var  jo  Konge  i  Sverige,  hans  Søn  Haakon  VI 
Konge  i  Norge.  Og  i  sit  Giftermaal  med  Valdemar  Atterdags 
Datter  Margrete  fik  Haakon  Sønnen  Olav.  Over  Olavs  Tinding 
lyste  da  fra  Vuggen  Glans  af  fælles  Ret  til  trende  Kroner.  Men 
Mulm  kvalte  Lysning.  Olav  døde  pludselig  1387,  kun  17  Aar 
gammel,  som  den  sidste  mandlige  Ætling  af  de  nordiske  Konge- 
slægter. Ikke  desto  mindre  greb  hans  Moder  den  store  Tanke 
og  førte  den  til  Sejr.  Norden  blev  eet. 

Men  Enhedstanken  var  nu,  som  Margrete  selv,  barnløs.  Den 
kunde  kun  hævdes  af  een,  der  odelsbaaren  dertil  med  Folkene 
forstod,  at  eet  var  dem  helligt  og  dyrebart  fremfor  alt:  Uaf- 
hængighed. Enheden  kunde  kun  flettes  af  trestrenget  Enighed, 
aldrig  vindes  ved  Vold  og  Erobring.  Fremmedfødte  Konger  i  de 
enkelte  Lande  har  siden  da  forsøgt  herpaa.  Men  hvert  Folk 
har  i  de  forløbne  femhundrede  Aar  med  sit  Blod  givet  Svar. 
Det  svenske  Folk  1523,  det  danske  Folk  1659  og  det  norske 
Folk  1814.  Hvad  der  er  foregaaet  1905  er  da  kun,  med  Histo- 
riens sindige  Forretningsgang,  Seglet  sat  i  det  røde  Lak,  som 
hvert  af  Brødrefolkene  har  farvet  med  sit  Blod,  Seglet  paa  det 
fælles  Frihedsbrev:  alle  tre  er  lige. 

Men  de  forløbne  femhundrede  Aar  har  fremdeles  æsket  Svar 
af  de  tre  Brødre  ogsaa  paa  dette  andet  Spørgsmaal:  Naar  er  I  i 
Stand  til  med  heldigt  Udfald  at  værge  Eder  mod  den  bestandigt 
voksende  Fare  udefra?  Er  det,  naar  I,  skøndt  i  Hjertet  enige, 
møder  hinanden  med  Mistillid  og  skjult  Avind,  som  da  I  ad- 
skilte kæmpede  for  Eders  fælles  Tro  under  Trediveaarskrigen, 
og  den  ene  snigløb  den  anden?  Eller  er  det,  naar  I  enige  ind- 
adtil og  udadtil  staar  broderligt  sammen,  som  da  Eders  forenede 
Flaader  skaffede  Eder  Fred,  medens  hele  Evropa  laa  i  Krig? 

Svaret  er  ikke  vanskeligt  at  give. 

Begivenhederne  i  Aaret  1905,  der  har  stillet  de  tre  nordiske 
Brødrefolk  paa  ny  som  for  500  Aar  siden,  retter  ogsaa  paany 
—  maaske  for  sidste  Gang  —  det  gamle  Spørgsmaal  til  dem: 
Hvorledes  vil  I  nu  indrette  Eders  Samliv,  og  hvad  vil  1  nu  gøre 
for  at  bevare  Eders  Selvstændighed  mod  ydre  Fjender?  Med 
andre  Ord:  Hvad  har  Erfaringen  lært  Eder? 

For  enhver  Nordbo,  som  med  Hjemmets  Forstaaelse  betrag- 
ter Nordens  Historie  i  de  forløbne  500  Aar,  synes  der  ikke  at 
kunne  være  nogen  Tvivl  om,  hvilken  Form  for  Samliv  der  er 
ønskelig.  Erfaringen  har  tilfulde  godtgjort,  at  de  tre  Brødrefolk 
har  et  og  samme  fælles  Særpræg,  der  overskygger  enhver  anden 
Slægtlighed.  De  har  alle  tre  sarnme  Trang  til  Frihed  og  Uaf- 
hængighed. Hvor  højt  end  Blodets  Røst  taler,  hvor  stærkt  end 
fælles  tusindaarige  Minder  banker,  saa  glemmes  alt,  Brødre  bli- 
ver til  Fjender,  naar  denne  Frihedstrang  krænkes.  Og  de  er 
ømtaalige  i  saa  Henseende.  Kald  dem  rethaveriske,  om  Du  saa 
vil.  Men  fra  Oldtiden  af  har  hver  Bonde  krævet  at  sidde  i  Ære 
og  Fred  paa  sin  Gaard,  kendt  sin  Ret,  hævdet  den  paa  Tinge 
og  med  Værge.  Som  Bønderne,  saa  de  Folk,  de  udgjorde.  Og 
de  500  Aar,  som  de  tre  Brødre  siden  sidst  er  blevet  ældre, 
har  ikke  svækket,  men  blot  hærdet  denne  Trang  til  Uaf- 
hængighed. 

Det  synes  da  misligt  med  Dronning  Margrete  at  ville  forsøge 
at  bringe  disse  tre  Folk  under  eet  Styre.  Kun  et  ganske  enkelt, 
heldigt  Tilfælde,  hvor  hvert  Folks  Ret  gennem  Arvegang  gjorde 
Enheden  til  Fælleseje,  kunde  muliggøre  sligt.  Og  et  saadant  har 
endda  ikke  staaet  sin  Prøve.  Det  vides  kun,  at  hvert  Forsøg 
paa  at  lydlægge  en  af  de  tre  under  fælles  Herredømme  stadigt 
er  bristet.  Nordens  politiske  Enhed  under  een  Her- 
sker synes  da  kun  et  Drømmebilled.  Muligt  kan  det 
engang  blive  til  Virkelighed.  De  500  Aar  siden  Dronning  Mar- 
gretes Død  har  dog  hverken  klaret  det  eller  bragt  det  paaviseligt 
nærmere. 

Men  lige  saa  sikkert  er  det,  at  Fred  og  venligt  Naboskab  er 

Grundbetingelsen  for  lykkeligt  Samliv  mellem  de  tre  Brødrefolk. 
Lige  frihedskære,  af  fælles  Rod,  med  fælles  Minder,  hinanden 
jævnbyrdige  i  Tankesæt  og  Evner  er  de  af  Naturen  henviste  til 
som  Brødre  at  holde  sammen.  Det  Løsen,  der  skaber  deres 
Samlivs  Lykke,  er  ikke  Enhed,  men  Enighed.  De  nordiske 
Folks  Forening  bestaar  i  enig  Samvirken  mellem 
tre  frie,  af  hinand  en  uafhængige  Folk,  derstræber 
mod  samme  Maal. 

Hertil  synes  de  at  have  gunstige  Betingelser.  Thi  foruden  det 
dybest  afgørende:  Slægtskabsforholdet  og  fælles  Udvikling  har 
de  hver  især  visse,  vennesæle  Smaaejendommeligheder,  der 
gør  indbyrdes  Omgang  og  Forstaaelse  mellem  dem  let.  Som  en 
Slags  Erstatning  for  den  fælles  Staaen  paa  sin  Ret  —  haard  hos 
Svenske,  voldsom  hos  Normænd,  stædig-sejg  hos  Danske  — 
har  Naturen  udrustet  dem  med  et  eget  blødt  Sindedrag  bag  ved 
dette  Rettens  stive  Læbælte.  Ingen  Ven  er  saa  fintfølende  og 
hensynsfuld  som  en  Svensker,  saa  trofast  som  en  Normand, 
saa  jævn  og  bøjelig  som  en  Dansk.  Er  de  tre  Brødre  først  gen- 
nem Samliv  naaet  saa  vidt  i  Forstaaelse,  at  de  er  blevne  Ven- 
ner, slippes  Taget  ikke  mere.  De  holder  indbyrdes  sammen. 
De  er  skikkede  til  samdrægtigt  Arbejde  i  Nordens  store  Fælles- 
Virke. 


19 

Hvori  skal  dette  fælles  nordiske  Virke  bestaa?  Skal  det  lige- 
som i  Oldtidens  Vikingedage  drives  som  et  krigerisk  Fælles- 
brus  fra  Norden  ud  over  Evropa? 

Den  Tid  er  forlængst  forbi,  da  de  tre  Brødre  som  raske 
Drenge  legede  Røvere.  Nu  er  de  blevne  voksne  og  fornuftige. 
Tidens  faste  Haand  har  optugtet  dem  og  lært  dem:  Gør  ikke 
mod  andre,  hvad  du  ikke  vil,  at  andre  skal  gøre  mod  dig  selv. 
De  ønsker  kun  Fred  udadtil.  Om  end  Øjet  dugges,  naar  de  ser, 
hvorledes  Stormflod  siden  hin  Tid  har  brudt  paa,  overskyllet 
og  sænket  nordisk  Grund  baade  i  Finland  og  Sønderjylland; 

om  end  Hjertet  bløder  ved  Tanken  om  de  kække  derude,  der 
endnu  under  Havet  trofast  som  Forstrandsrevle  værner  den 
fælles  Grund  —  de  tre  Brødre  pønser  ikke  paa  ved  Vaaben- 
magt  at  vinde  den  tilbage.  Men  de  haaber,  at  Retfærd  og  Klog- 
skab engang  maa  blive  de  raadende,  maa  højne  Grunden,  saa 
at  det  tabte  atter  bliver  landfast. 

Fred  er  Nordens  Maal.  De  tre  Brødrefolk  ønsker  at  for- 
blive nevtrale. 

Der  er  jo  nok  af  Fredens  Gerning  at  tage  vare  hjemme.  Endnu 
frisker  Nordens  kølige  Luft  Arbejdstrang  i  Arm  og  Sind.  Endnu 
myldrer  det  frem  paa  Li,  i  Dal  og  paa  Slette.  Sol  klækker  ud, 
Mod  tager  fat,  og  Snille  fører  fremad.  Lønnet  Flid  smiler  jo  alt 
som  bølgende  Sæd,  hvor  Liv  laa  i  Dvale,  paa  Jæderens  Myr,  i 
Hallands  Sten  og  paa  Jyllands  Hede.  Og  nye  Opgaver  banker 
paa  og  vil  løses.  De  blinker  i  Fossernes  Fald,  der  vil  udfries  og 
spredes  som  Drivkraft,  som  Lys  og  som  Varme.  De  pibler  i 
Lyngen  som  Drøm  om  Birk  og  Fyr  paa  Islands  Vidder.  De 
suser  i  Norrlands  Skove,  de  kalder  under  Jorden  med  Malm- 
klang ved  Gellivare.  Og  ud  vinker  de  paa  Havet  til  øget  Fiske- 
dræt og  nye  Former  for  Langfart  i  det  voksende  Verdens- 
stævne. 

Her  er  nok  at  tage  fat  i,  hvor  tre  mægter  mere  end  een,  og 
Sammenhold  giver  Kræfter.  Naar  Tiden  dertil  er  inde,  vil  en 
fælles  Toldgrænse  betydeligt  fremme  baade  Samfølelsen  og  Ev- 
nen til  gensidig  Støtte.  I  Forening  besidder  jo  de  tre  Folk  alt, 
hvad  der  kræves  til  at  leve.  Samlede  bag  en  fælles  Toldgrænse 
turde  hvert  af  dem  frit  give  sig  hen  til  den  Særvirksomhed,  der 
lykkes  det  bedst. 

Men  baade  før  og  efter  vil  alt,  hvad  der  bidrager  til  at  bringe 
de  tre  Brødrefolk  indbyrdes  nærmere,  øge  ikke  blot  deres  Sam- 
menhold, men  deres  Styrke.  Fællesskab  i  Lovgivning,  Sam- 
fundsliv og  Aandsliv  betyder  ikke  alene  Fremgang  i  gensidig 
Bekvemmelighed,  men  Vækst  i  Selvfølelse,  Vækst  i  Kraft.  Thi 
det  er  nu  engang  saa,  at  materielt  og  aandeligt  deler  samme 
Kaar.  Den  Tilvirkning,  som  maa  sygne  hen,  fordi  den  ikke  løn- 
ner sig  med  et  enkelt  Land  til  Opland,  blomstrer  rigt,  naar  den 

faar  Afsætning  i  alle  tre.  Det  Snille,  der  vantrives  ved  altid  i 
smaa  Forhold  at  føle  sig  lille,  lærer  Flugt  og  faar  Vingefang, 
naar  Forholdene  bliver  store.  Sverige,  Norge,  Danmark,  vil 
hver  især  blive  noget  andet  og  mere  ved  at  plantes  ud  i  Nor- 
dens Friland. 

Det  lyder  smukt,  at  de  tre  nordiske  Brødrefolk  vil  efter  1905 
dyrke  Enighed,  leve  i  Fred  ikke  blot  indbyrdes,  men  med  hele 
Verden  og  derfor  bevare  fuldstændig  Nevtralitet  under  Frem- 
tidens Krige.  At  dette  er  en  ønskelig  Tilstand,  er  sikkert  nok. 
At  den  kan  oppyntes  med  allehaande  Fremtidshaab,  er  lige  saa 
sikkert.  Men  er  den  tillige  mulig?  Verden  er  nu  engang  ikke 
saa  god,  som  den  burde  være.  At  Norden  vil  holde  Fred  med 
hele  Verden  er  godt  nok.  Men  sæt,  at  Verden  ikke  vil  holde 
Fred  med  Norden.  Hvad  saa? 

Vi  staar  herved  et  af  Nutidens  mest  brændende  Spørgsmaal. 
Længslen  efter  Verdensfreden  er  vakt  og  lysner  som  Haab,  som 
Krav  i  manges  Sind.  Den  er  bleven  et  Evangelium,  der  har  sam- 
let troende  i  Mængde  og  forkyndes  som  Fremtidens  Religion. 
Men  samtidigt  dyrkes  Krigen  saa  ivrigt  og  storartet  som  ingen- 
sinde tilforn.  Den  er  vokset  fra  at  være  Krig  blot  mellem  Na- 
boer i  Evropa  til  at  blive  Verdenskrig,  hvor  Verdensmagter 
fører  Flaader  over  Verdenshave,  og  Menneskeliv,  Menneske- 
velfærd og  Penge  ofres  i  et  Omfang,  som  ingensinde  før.  Og 
hos  den  slagne  vækker  Krigens  Udfald  ny,  haabløs,  indre  Krig 
og  frister  Nabo  til  fornyet  Angreb  paa  Nabo  (Frankrig  og  Tysk- 
land). Krig  synes  vokset  i  samme  Grad,  som  Afstande  ved  Fre- 
dens Midler  er  blevne  overvundne. 

Der  er  altsaa  Rimelighed  for,  at  de  tre  Brødres  Beslutning 
om  at  holde  Fred  og  forblive  neutrale  ikke  vil  blive  respekteret 
af  erobringslystne  Naboer.  Ingen  har  jo  overhovedet  Fred  læn- 
gere, end  hans  Nabo  vil.  Hvad  vil  da  under  saadanne  Forhold 
være  Brødrefolkenes  Pligt? 

Idealister  i  alle  tre  Lande  har  allerede  tidligere  forkyndt,  at 
det  var  de  smaa  Landes  Pligt  at  gaa  i  Spidsen  for  Fredssagen 
og  afvæbne.  De  vil  vel  næppe  skifte  Mening,  fordi  et  enigt  Nor- 
den er  et  større  Land  end  de  tre  enkelte  hvert  for  sig.  Og  de 
har  for  saa  vidt  Ret,  som  selv  et  enigt  Norden  stadigt  dog  er 
langt  svagere  end  hver  af  dets  to  Naboer,  Rusland  og  Preussen. 
Fredsvenner  vil  altsaa  kræve  en  nordisk  ubevæbnet  Nev- 
trali  tet. 

Deres  Grund  er  følgende:  Det  at  føre  Krig  er  at  begaa  Synd. 
At  bevare  Freden  er  at  handle  ret.  Ethvert  Folk  bør  handle 
ret  og  ved  sit  gode  Eksempel  bidrage  sit  til,  at  denne  højere 
Moral  bliver  almindelig.  At  afvæbne  og  bevare  Fred  er  altsaa  paa 
eengang  Maal  og  tillige  Midlet  til  at  udrydde  Krig,  forbedre 
Verden. 

Hertil  er  at  svare,  at  om  Fred  som  Menneskehedens  store 
Maal  hersker  der  ikke  synderlig  Uenighed.  Denne  opstaar 
først,  naar  Talen  er  om  Midlerne  til  at  opnaa  den.  Og  hvad 
det  her  foreslaaede  Middel  angaar,  saa  er  der  overvejende  Sand- 
synlighed for,  at  det  vil  virke  modsat  af  paatænkt.  Thi  Sveriges 
og  Norges  Afvæbning  vilde  indeholde  en  overordentlig  stor 
Fristelse  for  Rusland  til  nemt  at  erobre  de  saa  bekvemt  lig- 
gende Landsdele,  der  ligesom  selv  tilbød  sig  ved  at  lægge  sig 
blot.  Og  ganske  det  samme  gælder  Danmark  overfor  Preussen. 
Men  i  saa  Fald  vilde  jo  Nordens  Arbejde  for  Fred  have  frem- 
met Krigen. 

Og  det  blev  selvfølgelig  ikke  derved.  Rusland  og  Preussen 
vilde  udskrive  baade  Mandskab  og  Skatter  i  Norden  til  For- 
øgelse af  deres  Hære  og  Flaader.  At  gøre  Indsigelse  herimod 
vilde  for  Nordens  Befolkning  være  baade  for  silde  og  egentlig 
uberettiget.  Den  blev  jo  ikke  behandlet  anderledes  end  Befolk- 
ningen i  Rusland  og  Preussen  selv.  Og  forsøgtes  i  Norden  paa 
dette  Tidspunkt  Modstand  herimod,  vilde  denne  let  kunne  knæk- 
kes. Det  værnepligtige  Mandskab  havde  kun  Valget  imellem  enten 
ved  Udvandring  at  forlade  sit  Fædreland  eller  at  tjene  under 
fremmede  Faner  i  Krig  mod  dem  uvedkommende  Fjender. 

Følgen  af  de  nordiske  Fredsvenners  Middel  til  at  fremme 

Freden  vilde  da  have  været  en  dobbelt,  dels  at  fremkalde  Krig, 
hvorved  Norden  erobredes,  dels  at  Nordens  Beboere  med  Vold 
blev  tvungne  til  herefterdags  at  deltage  i  dem  ganske  uvedkom- 
mende Krige. 

En  højere  Moral,  der  medfører  saadanne  Følger,  vækker 
med  Grund  den  dybeste  Tvivl  om  sig  selv,  ikke  blot  om  dens 
Adkomst  til  at  kaldes  højere,  men  om  dens  Ret  til  overhovedet 
at  gælde  for  Moral.  Overfor  den  staar  den  simple  Sandhed, 
som  Virkeligheden  lærer:  For  et  lille  Folk  med  større  Naboer 
er,  under  Forholdene  nu  til  Dags,  Afvæbning  Selvmord.  At  op- 
give Selvforsvar  er  Selvopgivelse.  At  kaste  sig  i  Havet  af  Frygt 
for  at  drukne  eller  i  Tillid  til,  at  dér  kan  man  ikke  drukne,  er 
lige  urimeligt,  hvad  enten  det  foretages  af  en  enkelt  eller  af  et 
helt  Folk. 

For  Flertallet  af  Nordens  Befolkning  vil  Tanken  om  Selv- 
opgivelse sikkert  ogsaa  ligge  fjern,  i  Strid  som  den  er  med 
tusindaarigt  Livssyn  og  Vaner.  Flertallet  vil  mødes  i  Ønsket  om 
at  bevare  de  tre  Landes  Selvstændighed,  altsaa  at  værne  den, 
hvis  den  skulde  blive  truet.  Nordens  Fred  bevares  kun 
vedvæbnetNevtralitet. 

Det  har  sin  Interesse  at  se,  hvorledes  Nordboernes  yngste 
Frænder  paa  den  anden  Side  Verdenshavet,  Nordamerikanerne, 
med  deres  stærkt  udviklede,  praktiske,  sunde  Sans  tænker  om 
samme  Sag,  Nutidens  store  Spørgsmaal  om  Fred  og  Moral.  Det 
er  som  møntet  paa  Nordens  Forhold,  naar  Amerikas  bekendte- 
ste  Fredsven,  Præsident  Roosevelt,  i  sit  Budskab  af  November 
1905  til  det  nordamerikanske  Folk  udtaler:  „Som  Forholdene  i 
Verden  nu  for  Tiden  er,  er  kun  det  Folk  rustet  til  Fred,  der 
forstaar  at  kæmpe,  og  som  ikke  gyser  tilbage  for  Kamp,  hvis 
den  Time  kommer,  hvor  Krigen  kræves  i  den  højeste 
MoralsNavn." 

De  tre  nordiske  Brødrefolk  vil  leve  enigt  sammen  i  Fred 
og  søge  udadtil  at  bevare  Freden  ved  en  væbnet  Nevtralitet. 
Krig  i  Norden  skal  kun  gælde  Selvforsvar. 

Herved  rejses  naturligt  det  Spørgsmaal:  Hvorledes  er 
Norden  i  saa  Henseende  stillet? 

Hvormeget  end  Begivenhederne  i  1905  hjemligt  har  haft  Be- 
tydning for  de  tre  Brødrefolk,  udadtil  har  de  ikke  ændret  deres 
Stilling.  Norden  befinder  sig  fremdeles  udsat  for  den  Strøm,  der, 
som  vi  ovenfor  saa,  begyndte  at  tage  Fart  ved  Midten  af  det  sidst 
forløbne  Aarhundrede. 

Dens  væsentligste  to  Kendemærker  er,  at  Norden  ikke  som 
tidligere  har  Smaastater  til  Naboer  eller  dog  en  Stødpude  mellem 
sig  og  den  store.  Sverige  og  Norge  grænser  umiddelbart  til  Rus- 
and, der  militært  har  opslugt  Finland.  Og  Danmark  har  faaet 
til  eneste  Nabo  Preussen,  der  efter  at  have  erobret  Sønder- 
jylland har  opslugt  hele  Nordtyskland  tillige.  Og  begge  disse  to 
Stormagter  er  desforuden  blevne  ivrige  Sømagter.  Afskaaren 
1879  fra  Luft  mod  Syd  ved  Udelukkelsen  fra  Konstantinopel, 
og  afskaaren  1905  fra  Besiddelsen  af  Port  Arthur  eller  en  anden 
liges  Ilet  Udfaldsport  ved  Stillehavet,  drives  Rusland  nu  mod 
en  isfri  Havn  ved  Atlanterhavet.  Og  efter  at  have  opnaaet  at  faa 
Kielerhavn  og  ved  Kielerkanalen  forbundet  den  med  Krigshav- 
nen Wilhelmshafen  mener  Preussen  sig  nu  ved  sin  stærkt  ud- 
viklede Flaade  i  Stand  til  at  kunne  trække  Voddet  op  i  de  dan- 
ske Farvande  og  under  en  kommende  Krig  i  Bælt  og  Sund  at 
kunne  spærre  Østersøen. 

Med  andre  Ord:  Stillingen  for  de  tre  Brødrefolk  har  tydeligt 
forværret  sig.  De  har  hver  især  faaet  en  Stormagt  til  Nabo,  der 
af  Hensyn  til  Søen  attraar  dem.  Brødrefolkenes  Politik  kan 
være  saa  forsigtig  og  fredsommelig,  som  den  vil.  Selve  deres 
Landes  Beliggenhed  indeholder  en  Opfordring  til  deres  to  Na- 
boer til  at  bemægtige  sig  dem. 

Man  kunde  maaske  tænke  sig,  at  denne  Fare  lod  sig  afvende 
ved  smaa  Midler  og  lidt  Eftergivenhed.   Enkelte  har  saaledes 

ment,  at  de  tre  Rigers  Fred  er  sikret,  naar  Danmark  blot  vil 
lukke  Øjnene  og  under  en  Krig  lade  en  tysk  Flaade  spærre 
Storebælt;  og  naar  Sverige  og  Norge  vil  afstaa  til  Rusland  deres 
nordlige  Egne  over  til  den  ypperlige  Havn  ved  Ofotfjord,  Nar- 
vik.  —  Det  turde  dog  vistnok  vise  sig,  at  her  som  saa  ofte  vil 
hver  enkelt  opnaaet  Indrømmelse  med  Nødvendighed  drage 
Kravet  om  en  næste  efter  sig. 

Thi  selv  om  Danmark  i  tavs  Passivitet  fandt  sig  i,  at  en  tysk 
Flaade  besatte  Sprogø  og  minespærrede  Bæltet  fra  Halskov  til 
Knudshoved,  saa  er  Sagen  ikke  hermed  omme.  I  det  Øjeblik, 
man  fra  dansk  Side  udfører  den  paatænkte  Uddybning  af  Drog- 
den, gaar  Hovedvejen  til  Østersøen  for  Fremtiden  atter  gennem 
Øresund.  Men  saa  bliver  Besiddelsen  af  København  ubetinget 
afgørende  for  den,  der  vil  spærre  denne  Hovedvej.  Fra  Forter 
paa  Saltholm  og  Amager  vil  den  kunne  beherskes.  Hovedstaden 
vil  afgive  et  betydningsfuldt  Støttepunkt  for  den  Flaade,  der 
hjælper  at  spærre  Sundet.  Men  skulde  alle  heraf  følgende  Ønsker 
om  Hovedstadens  Afstaaelse  o.  s.  v.  efterkommes  overfor  Tysk- 
land, saa  betyder  det  Danmarks  Underkastelse. 

Og  fra  et  tysk  Flaadekravs  Side  er  Sagen  end  ikke  hermed 
omme.  Den  varige  Besiddelse  af  hele  Danmark  maa  staa  som 
det  ønskelige.  Thi  herved  vil  Tyskland  blive  sat  i  Stand  til  ikke 
blot  at  lade  Flaaden  yderligere  vokse,  men  tillige  at  kunne  for- 
syne den  med  talrigt,  søvant  Mandskab.  Besiddelsen  af  Dan- 
mark betyder  for  Tyskland  en  afgørende  Forøgelse  og  For- 
bedring af  Flaaden  samt  det  sikrede  Herredømme  over  Øster- 
søen. Kun  et  sidste  Fremskridt  vilde  mangle  endnu,  men  dette 
vilde  sagtens  heller  ikke,  naar  det  øvrige  var  opnaaet,  forblive 
et  blot  tomt  Ønske:  Besiddelsen  af  Skaane.  Herved  vilde  ikke 
alene  Flaadeudgifter  og  Mandskab  kunne  forøges,  men  det  vig- 
tigste: Tyskland  vilde  være  i  Stand  til  at  gaa  „rationelt"  frem 
og  spærre  Sundet  hvor  det  er  smallest,  mellem  Helsingborg  og 
Helsingør. 

Paa  lignende  Vis  er  Rusland  stillet  overfor  Sverige  og  Norge. 
Selv  om  Sverige  kunde  tænkes  at  ville  afstaa  det  metalrige 
Landskab  Norrbotten  og  Norge  hele  Landet  ned  til  Salten  Fjord, 

saa  at  denne  og  Piteelv  i  Sverige  blev  fremtidig  Nordgrænse  — 
det  mindste  som  Rusland  maatte  kræve  for  at  have  uhindret 
Forbindelse  med  Havnebyen  Narvik  og  fri  Sejlads  ud  derfra 
gennem  Vestfjorden  —  saa  vilde  dette  dog  kun  ganske  foreløbigt 
kunne  mætte  dets  Trang.  En  Havn  længer  syd  paa  er  selvfølge- 
lig at  foretrække.  Trondhjem,  Bergen,  Stavanger,  Kristianssand 
ligger  bestandigt  bedre  som  Krigshavne  ved  Atlanterhavet. 

Idet  saaledes  Flaadens  Krav  og  Ruslands  Trang  som  Dryp- 
stensdannelservil  skride  sydefter,  indtil  hele  Norge  er  inddraget, 
maa  Sverige  med  Nødvendighed  følge  med.  Thi  det  ligger  i 
Sagens  Natur,  at  Rusland  ikke  vil  kunne  finde  sig  i  at  have  et 
uafhængigt  „Hinterland"  mellem  sig  og  sin  Flaade,  hvorved 
denne  jo  under  en  Krig  kunde  tænkes  at  blive  afskaaren  fra 
Landforbindelse  med  Set.  Petersborg.  Men  i  Besiddelse  af  Norge 
og  Sverige  vilde  Rusland  have  virkeliggjort  sin  stolteste  Sømagts- 
drøm.  Thi  disse  to  Lande  vilde  delvis  kunne  betale  og  i  hvert 
Fald  helt  og  holdent  kunne  fortrinligt  bemande  den  ypperste 
Stormagtsflaade. 

Danmarks  og  Norges  og  Sveriges  Stilling  er  da  een  og  samme 
fra  den  Stund,  da  Herredømme  paa  Havet  blev  Genstand  for 
Stormagternes  Kapløb.  Naturen  har  tegnet  de  tre  nordiske  Lande 
som  en  mindre  og  en  større  Klo  udstrakte  i  Havet.  To  Land- 
stormagter, der  har  faaet  Smag  for  Søen,  søger,  den  ene  fra  Syd, 
den  anden  fra  Øst,  at  bemægtige  sig  hver  sin  af  de  to.  Det  er 
kun  en  ringe  Trøst  for  de  truede  Folk,  at  hvis  de  tvende  Stor- 
magter engang  virkelig  skulde  faa  fuldt  opnaaet,  hvad  de  attraa, 
vilde  de  ifølge  Forholdenes  Natur  straks  nødes  videre  til  ind- 
byrdes Kamp  mod  hinanden. 

De  tre  nordiske  Brødrefolks  Stilling  vilde  i  Længden  være 
haabløs,  hvis  de  var  alene  med  deres  to  mægtige  Naboer.  Intet 
vilde  jo  i  saa  Fald  kunne  hindre  disse  i  under  en  foreløbig  Enig- 
hed at  dele  dem,  saa  at  Rusland  tog  Sverige  og  Norge,  Preus- 

sen  Danmark.  Først  bag  efter  vilde  der  naturligt  opstaa  Krig 
mellem  Erobrerne  om  den  ene  Fløj  af  Dobbeltdøren  til  Sundet, 
Skaane,  og  om  Herredømmet  paa  Havet. 

Men  til  Held  for  Norden  har  det  endnu  en  Nabo  eller  Genbo, 
søværts,  der  baade  er  Stormagt  og  har  Livsinteresser  at  hævde 
i  nordiske  Forhold.  For  England  er,  efter  at  det  er  kommet  paa 
en  venskabelig  Fod  med  dets  nærmeste  Genbo  Frankrig,  intet 
evropæisk  Magtforhold  saa  betydningsfuldt  som  Bevarelsen  af 
et  uafhængigt  og  stærkt  Skandinavien. 

Og  dette  er  let  forstaaeligt.  Thi  intet  af  de  tre  nordiske  Riger 
har  nogen  Interesse,  som  er  i  Strid  med  Englands  velforstaaede 
egne.  De  tre  danner  tværtimod,  saa  længe  de  forbliver  selv- 
stændige, en  Slags  Læbælte  for  det  og  tjener  samtidigt  paa  en- 
gang som  Forraadskamre  og  Afsætningsomraader.  Men  omvendt: 
I  fremmed  Stormagts  Eje  vilde  de  udgøre  en  Fare  for  Englands 
Stilling  som  første  Stormagt  paa  Havet.  Et  Tyskland,  der  var  i 
Besiddelse  af  Danmark  med  Island  og  en  tilsvarende  forøget 
Flaade,  vilde  ikke  blot  spærre  England  ude  fra  Østersøen,  men 
kunne  blive  det  en  jævnbyrdig  Modstander  paa  Havet.  Og  en 
russisk  Krigshavn  i  Kristianssand,  en  russisk  Orlogsflaade  byg- 
get for  Ruslands  uudtømmelige  Pengemidler  og  bemandet  med 
den  skandinaviske  Halvøs  næsten  lige  saa  uudtømmelige,  dyg- 
tige Mandskab  vilde  true  mere  end  Herredømmet  paa  Vester- 
havet. Et  samtidigt  udført  Stød  tillands  mod  Indien  og  tilsøs  mod 
Øriget  selv  med  efterfølgende  Landgang  vilde  kunne  tilintetgøre 
England  helt  som  Magt  af  Betydning. 

Hvilket  Tilfælde  vi  da  end  forudsætter,  Preussens  Erobring 
af  hele  Danmark  eller  Ruslands  af  Norge  og  Sverige,  saa  vil 
begge  medføre  en  saadan  Fare  for  England,  at  dette  vil  være 
henvist  til  for  enhver  Pris  at  maatte  søge  at  hindre  sligt. 

Mellem  disse  tre  Magneter  er  Nordens  Fremtidsskæbne  op- 
hængt. 

Opgaven  for  enhver  nordisk  Udenrigspolitik  er  hermed  givet. 
Den  maa  gaa  ud  paa  i  enig  Fællesoptræden  at  hævde  de  tre 
Rigers  Nevtralitet.  Det  enes  Undergang  vil  med  Nødvendighed 
drage  de  to  andres  efter  sig.  Men  idet  denne  Hævden  af  Riger- 

nes  Neviralitet  ganske  afsig  selv  antager  Form  af  Kampberedt- 
hed overfor  de  to  mulige  Angribere  og  Tillid  til  Hjælp  fra  den, 
hvis  Skæbne  bestemmes  med  Nordens,  maa  de  tre  Brødrefolk 
ikke  heller  lade  sig  drive  ud  af  denne  rygdækte  Stilling  og  paa 
Forhaand  tage  Parti.  Deres  Maal  er  kun  Nevtralitet.  De  bør 
under  ingen  Omstændigheder  lade  sig  forlede  til  at  blive  stadige 
Forbundsfæller  af  England  og  saaledes  tjene  som  Forposter  og 
Murbrækkere  for  dettes  mulige  Angrebslyster  mod  de  to  Land- 
stormagter. I  Politik  gælder  engang  for  alle  kun  eet:  Interesser. 
England  trænger  til  Norden,  Norden  trænger  til  England.  Eng- 
land hjælper  sig  selv,  naar  det  yder  det  nevtrale  Norden  kraf- 
tigt Rygstød  og  Hjælp,  hvis  dettes  Nevtralitet  krænkes  ved 
preussisk  eller  russisk  Forsøg  paa  Erobring.  Men  det  nevtrale 
Norden  hjælper  sig  selv  ved  ikke  at  lade  dette  selvfølgelige  en- 
gelske Rygstød  forvandles  til  et  Stød  i  Ryggen,  fremad,  ud  af 
dets  Nevtralitet,  hvor  denne  ikke  er  truet. 
Norden  ønsker  kun  eet:  at  forblive  nevtralt. 

Den  Forsvarsordning,  som  disse  ydre  Forhold  synes  at 
kræve  af  et  enigt  Norden,  der  vil  hævde  sin  Nevtralitet,  lader 
sig  i  de  store  Træk  nogenlunde  let  overskue. 

Det  første,  selvfølgelige  Krav,  der  stilles  til  de  tre  nordiske 
Folk,  er,  at  hvert  især  af  dem  opfylder  sin  Part  af  den  fælles 
Forpligtelse:  at  være  rede  til  at  værne  sin  Nevtralitet.  Som  Dan- 
mark i  de  sidste  30  Aar  ikke  at  kunne  bestemme  sig,  men  vakle 
imellem  Befæstning  af  København  eller  Udvikling  af  Flaaden  og 
sluttelig  vælge  en  halv  Fæstning,  er  en  Brøde  ikke  blot  mod  Lan- 
dets egen  Selvstændighed,  men  mod  det  samlede  Nordens.  Thi  de 
tre  Folks  Skæbne  er  uopløseligt  knyttet  til  hinanden.  Danmarks 
Undergang  vil  drage  Skaanes  efter  sig,  blotlægge  den  skandi- 
naviske Halvø  mod  Syd  og  ustandseligt  trøske  den  opefter. 
Kommer  Angrebet  nordfra,  er  Faren  fælles.  Norge  erobres  i 
Sverige,  Sverige  i  Norge.   Den  første  Hovedregel  er  derfor: 

Intet  Hul  i  Værnet,  men  trofast  og  ærligt  Beredskab  hos  en- 
hver. 

Hvad  Forsvarets  Enkeltheder  angaar,  saa  synes  der  at  være 
fire  Punkter,  mod  hvilke  et  fjendtligt  Stød  fortrinsvis  maa  blive 
ført.  Skeer  Angrebet  nordfra,  vil  det  rimeligvis  blive  rettet  enten 
mod  Havnen  Narvik  i  Norge  eller  mod  Fæstningen  Boden  i 
Sverige.  Kommer  Angrebet  fra  Øst,  vil  det  vistnok  blive  ført 
mod  Stockholm.  Skeer  Stødet  fra  Syd,  vil  det  blive  rettet  mod 
København.  Det  er  da  hver  af  Folkenes  Pligt,  at  befæste  disse 
Punkter  saa  stærkt,  som  de  formaar.  Thi  disse  Pladser  i  fjendt- 
ligt Eje  betyder  Dødssaar.  Herfra  rulles  Besiddelsen  af  det  øv- 
rige Land  letteligt  op.  Og  een  Gang  erobrede,  opgives  de  ikke 
af  en  maalbevidst  Fjende  før  end  efter  den  haardeste  Kamp,  der 
vil  koste  hvert  af  Folkene  langt,  langt  ud  over,  hvad  den  op- 
rindelige Sikring  havde  krævet. 

For  Narviks  Vedkommende  synes  Forsvaret  lettest,  den 
behørige,  stærke  Befæstning  til  Lands  og  til  Søs  naturligvis 
forudsat.  En  Overrumpling  fra  Søsiden  vil  kun  kunne  forsøges 
udført  med  den  forholdsvis  ringe  Flaadeafdeling,  der  kan  ud- 
sendes fra  Arkhangelsk,  og  vil  derfor  med  tilstrækkelig  Agtpaa- 
givenhed  vistnok  nogenlunde  let  kunne  afværges.  Hovedfaren 
ligger  fra  Landsiden.  Men  med  fri  Adgang  fra  Søen  vil  Norge 
være  i  Stand  til  her  at  samle  en  stor  Del  af  sin  Hær  og  anvende 
den  til  Forsvaret.  For  saa  vidt  Angrebet  rettes  alene  over  norsk 
Grund,  vil  ogsaa  Jærnbanen  syd  paa  over  Gellivare  til  Luleå 
og  Boden  være  en  Tilførselsvej. 

Sandsynligheden  taler  dog  for,  at  Angrebet,  selv  om  det  især 
gælder  Narvik,  vil  føres  over  svensk  Grund  fra  Finland,  saa- 
ledes  at  selve  denne  Jærnbane  vil  blive  benyttet  til  russisk  An- 
grebslinje.  Idet  baade  Sverige  og  Norge  saaledes  er  angrebne, 
vil  Forholdet  tillige  skifte  Karakter  for  Angrebspunkternes  Ved- 
kommende. Narvik  og  Boden  bliver  gensidigt  Flankestillinger  til 
hinanden  og  kan,  trods  Afstanden,  yde  hinanden  Hjælp  ved 
hver  især  at  true  den  fjendtlige  Forbindelses-Linje. 

Meget  taler  for,  at  Fjenden  under  disse  Forhold  vil  nødes  til 
at  sætte  al  Kraft  paa  Angrebet  af  Boden,  der  frembyder  den 

Fordel  for  ham,  at  den  efter  en  heldig  Kamp  muligt  helt  kan 
omringes.  Omvendt  vil  ikke  blot  Sverige  men  Norge  tillige  være 
henviste  til  at  gøre,  hvad  de  formaar,  for  at  forsvare  Boden. 
Erobres  denne  og  tilintetgøres  her  den  svenske  Hær,  saa  ligger 
Vejen  aaben  ikke  alene  til  Stockholm,  men  ogsaa  til  Trondhjem. 
Og  erobres  denne  sidste,  saa  kan  Rusland  roligt  lade  Narvik 
foreløbigt  ligge.  Men  er  Boden  saaledes  Nøglen  til  baade  Sve- 
rige og  Norge,  saa  er  det  et  Spørgsmaal,  der  uden  Tvivl  vil  blive 
Genstand  for  Drøftelser  og  Aftaler  allerede  i  Fredens  Dage,  om 
det  ikke  er  ogsaa  i  Danmarks  velforstaaede  Interesse  og  derfor 
dets  Pligt  i  givet  Tilfælde  at  yde  ogsaa  sin  Hjælp  til  dens  For- 
svar. Ventes  der,  indtil  Kampen  er  trukken  længer  sydpaa,  saa 
at  Faren  bliver  selvindlysende,  turde  det  maaske  være  forsilde. 
Ganske  det  samme  vil  kunne  gælde  om  Tidspunktet  for  Afsen- 
delsen al  en  engelsk  Landgangshær.  Med  slige  Forhold  for  Øje 
synes  det  ogsaa  klart,  at  Faren  nordfra  maa  kræve  saavel  et  be- 
fæstet Stockholm  som  norske  Fæstningsværker  ved  Jærnbane- 
Adgangen  til  Trondhjem. 

Er  en  Befæstning  af  Stockholm  saaledes  en  nødvendig  Sik- 
ring mod  Faren  fra  Nord,  saa  synes  den  ligeledes  at  maatte 
kunne  faa  Betydning  overfor  et  muligt  Angreb  fra  Øst.  Imod  et 
saadant  vil  det  nemlig  vistnok  vise  sig,  at  den  nuværende  Dæk- 
ning af  Adgangen  fra  Søsiden  ikke  indeholder  den  fulde  Sikring. 
En  Overrumpling  med  uventet  Landgang  et  eller  andet  Sted 
paa  Kysten  i  Stockholms  Lan  er  en  Mulighed,  som  man  næppe 
helt  vil  kunne  se  bort  fra.  Begivenhederne  saavel  1713  som 
1809  indeholder  en  Lære,  som  det  vistnok  vil  være  klogt  at  tage 
Hensyn  til.  Baade  aabent  Vande  og  islagt  Bro  over  Ålandsøerne 
kan  under  særligt  ugunstige  Forhold  byde  Vej  for  en  uventet 
Fjende. 

Men  er  Stockholm  selv  befæstet,  vil  heri  ligge  det  bedste  Værn 
mod  ethvert  Forsøg  paa  Overrumpling.  Thi  et  Angreb  af  denne 
Art  er  ifølge  Sagens  Natur  et  meget  voveligt  Foretagende.  Lyk- 
kes det  ikke  straks,  vokser  Sandsynligheden  for,  at  det  helt  vil 
mislykkes.  En  Isbro  er  aldrig  i  Længden  at  lide  paa.  Og  med 
aaben  Sø  vil  i  Løbet  af  en  Uge  en  engelsk  Flaade  kunne  være 

tilstede  og  afskære  den  landsatte  Styrke.  Selve  det,  at  Stock- 
holm er  befæstet  og  ikke  lader  sig  overrumple,  turde  da  maaske 
blive  tilstrækkelig  Grund  til,  at  et  Angreb  af  denne  Art  ikke 
foretages. 

Det  fjerde  og  mest  udsatte  Punkt  er  København.  Denne 
Bys  Beliggenhed  ved  en  stor  Færdselsaare,  som  den  selv  er 
interesseret  i  at  gøre  endnu  mere  befærdet  (f.  Eks.  ved  Drog- 
dens Uddybning),  indeholder  en  stadig  Fare.  Det  vil  være 
fristende  under  en  Krig  at  sætte  sig  i  Besiddelse  af  København, 
selv  om  Krigen  slet  ikke  angaar  Danmark,  men  føres  mellem  to 
fremmede  Magter,  f.  Eks.  England  og  Tyskland,  om  Adgangen 
til  Østersøen.  Begivenhederne  i  Foraaret  1904  og  under  „Ma- 
rokko-Affæren" 1905 — 6  vil  uden  Tvivl,  engang  tilstrækkeligt 
oplyste,  vise,  hvor  udsat  Byen  ved  begge  disse  Lejligheder  har 
været  paa  en  Tid,  hvor  dens  fleste  Beboere  sorgløst  oversaae 
Faren.  At  Besiddelsen  af  København  vil  være  afgørende  under 
en  Krig,  hvori  Danmark  selv  bliver  indviklet,  og  som  drejer  sig 
om  Landets  Erobring,  turde  næppe  trænge  til  noget  Bevis.  Er 
Landets  Hovedstad  med  alle  dens  Krigsbeholdninger  først  i 
Fjendens  Magt,  saa  er  hermed  videre  Forsvar  lammet  baade  til 
Søs  og  til  Lands. 

En  Befæstning  af  København  vil  saaledes  vise  sig  nødven- 
dig af  dobbelt  Grund.  Dels  skal  den  under  en  fremmed  Krig 
eller  en  blot  optrækkende  Udsigt  til  en  saadan  hindre,  at  den 
første  den  bedste  af  de  uenige  Parter  forud  bemægtiger  sig  denne 
bekvemt  beliggende  og  vel  forsynede  Virkeplads.  Dels  skal 
den,  naar  Danmark  selv  bliver  paaført  Krig,  hindre  dets  Erob- 
ring. Et  stærkt  befæstet  København  vil  udgøre  Hoved- 
betingelsen for  Danmarks  Nevtralitet. 

At  dette  forholder  sig  saa  og  ikke  for  Danmark  indeholder 
nogen  uløselig  Opgave  vil  fremgaa  af  en  nærmere  Betragtning 
af  de  Omstændigheder,  under  hvilke  København  kan  vente 
Angreb.  Hvis  det  blot  drejer  sig  om  en  Krig  mellem  frem- 
mede Magter,  vil  et  stærkt  befæstet  København  ikke  indbyde  til 
noget  Forsøg  paa  forud  at  bemægtige  sig  denne  By  til  Virke- 
plads. Hvor  fristende  end  Besiddelsen  af  den  kunde  være,  hvis 

den  kunde  tages  i  en  Haandevending,  saa  vil  det  efter  al  Sand- 
synlighed næppe  kunne  lønne  sig  først  at  ofre  baade  Tid  og 
Kræfter  paa  dens  Erobring.  Dertil  afgøres  Søkrige  nu  til  Dags 
for  hurtigt.  Danmark  vil  i  saa  Fald  netop  paa  Grund  af  Køben- 
havns Befæstning  helt  kunne  undgaa  at  indblandes  i  Krigen  og 
nøjes  med  den  ulige  nemmere  Rolle  bagefter  at  vise  Venlighed 
mod  den  sejrende  Part. 

Hvis  derimod  Krigen  er  Danmarks  egen,  og  Landets  Erobring 
søges  opnaaet  ved  et  samtidigt  rettet  pludseligt  Angreb  paa  Kø- 
benhavn af  en  tysk  Flaade  i  Sundet  og  et  til  Sjælland  overført 
tysk  Armékorps,  saa  stiller  Forholdene  sig  selvfølgelig  vanske- 
ligere. Det  vil  i  saa  Fald  gælde  om  at  kunne  holde  ud  de  to-tre 
Døgn,  som  udkræves  til,  at  en  engelsk  Flaade  kan  være  til 
Stede.  Fra  det  Øjeblik,  da  denne  har  ryddet  Øresund  og  Far- 
vandene omkring  Sjælland  og  dermed  afskaaret  det  fjendtlige 
Armékorps  fra  enhver  Forbindelse  med  Hjemlandet,  vil  For- 
holdene helt  skifte  Karakter.  Faren  for  Udhungring  er  omme, 
idet  København  nu  vil  være  i  den  livligste  Forbindelse  med 
Malmø  og  Sydsverige.  Fjenden  vil  komme  i  en  meget  vanskelig 
Stilling  paa  Grund  af  den  absolute  Umulighed  for  Tilførsel  af 
Krigsfornødenheder.  Belejringen  vil  under  disse  ændrede  For- 
hold have  Udsigt  til  at  mislykkes.  Hvorvidt  Danmark  alene  vil 
være  i  Stand  til  tilsidst  at  slaa  og  tilfangetage  det  afskaarne 
fjendtlige  Korps,  er  vel  tvivlsomt.  Dette  turde  maaske  blive  et 
af  de  Tilfælde,  hvori  der  efter  forud  truffen  Aftale  mellem  de  tre 
Brødrefolk  ydedes  Bistand  af  de  to  andre. 

Under  andre  Tilfælde  end  det  ovennævnte  vil  Københavns 
Indeslutning  tillands  og  tilvands  næppe  indtræde,  idet  en  engelsk 
Flaades  Nærværelse  i  danske  Farvande  allerede  fra  Krigens  Be- 
gyndelse vil  udelukke  sligt.  Men  selv  i  værste  Tilfælde,  hvor 
det  kræves  af  Københavns  Befæstning,  at  den  skal  kunne  yde 
Værn  mod  fjenddig  Overrumpling  indtil  engelsk  Flaades  Komme, 
synes  denne  Opgaves  Løsning  ingenlunde  uoverkommelig  for 
Folkets  Kræfter. 

Foruden  disse  fire  befæstede  Punkter  —  Narvik,  Boden, 
Stockholm  og  København  —  som  Sikringen  af  Nordens  Nev- 
tralitet  synes  med  Nødvendighed  at  maatte  kræve,  vil  der  endnu 
være  nogle  andre,  som  uden  Tvivl  vil  stille  sig  som  ønskelige. 
Hertil  hører,  som  ovenfor  berørt,  Jærnbaneadgangen  til  Trond- 
hjem.  Fremdeles  de  alt  nu  tildels  udførte  Fæstningsanlæg  til 
Dækning  mod  Søsiden  af  Byerne  ved  Havet  lige  fra  Stockholm 
Kysten  rundt  til  Trondhjem.  I  denne  Række  mangler  dog  for 
Tiden  to  Byer  tilstrækkeligt  Værn,  skøndt  de  begge  ligger  meget 
udsatte.  Det  er  Malmø  og  Helsingborg.  Det  vil  sikkert  vise  sig 
hensigtssvarende  at  dække  disse  to,  hurtigt  voksende  Ende- 
punkter for  Sveriges  Jærnbaneforbindelse. 

For  Danmarks  Vedkommende  turde  blandt  andet  Begiven- 
hederne i  Aaret  1905  paany  have  henledt  Opmærksomheden 
paa  det  uheldige  i  at  lade  Nørrejylland  henligge  ganske  uden 
nogen  befæstet  Samlingsplads.  Det  kan  vise  sig  formaalstjenligt 
at  have  Mandskabet  dér  til  rede  for  i  visse  Tilfælde  at  tilkende- 
give Regeringens  Vilje  til  at  hindre,  at  dansk  Grund  benyttes 
uden  Forlov  som  Angrebsvej  syd  paa.  Og  end  mere  vilde  det 
kunne  stille  sig  som  nødvendigt  under  et  tysk  Angreb  paa  Dan- 
mark ikke  at  lade  den  største  danske  Landsdel  henligge  uden 
Forsvarspunkt.  En  Fæstning  i  Nørrejylland  vil  da  uden  Tvivl 
blive  anset  for  ønskelig.  Det  er  ikke  usandsynligt,  at  den  vil 
blive  anbragt  ved  Kysten,  da  Søen  ventelig  et  Par  Døgn  efter 
Krigens  Udbrud  kan  være  ryddet  af  engelsk  Flaade. 

Det  ligger  i  Sagens  Natur,  at  et  nevtralt  Nordens  Forsvars- 
beredskab under  de  givne  Forhold  ogsaa  vil  ytre  sig  i  Ordningen 
af  de  enkelte  Landes  bevægelige  Værn,  Hær  og  Flaade.  Gen- 
sidige Aftaler  om  en  vis  Fællesplan  i  Ordningen  vilde  vel  falde 
naturligt.  Her  skal  kun  antydes,  at  en  større  Bevægelighed  i  det 
hele  maa  blive  Følgen.  Hvis  Hærene  i  visse  Tilfælde  skal 
komme  til  at  virke  sammen,  vil  det  ligge  nær  at  søge  Evnen  her- 
til fremmet  ved  Fællesøvelser  af  og  til  i  Fredens  Dage.  At  Flaa- 
dernes  Opgave  vil  blive  en  anden  og  større  end  tidligere  er 

klart.  De  bliver  ikke  længer  blot  Kystforsvar  og  Minevagter  i 
fordums  Forstand.  Der  vil  under  Forsvaret  af  København  være 
Smuthuller  fra  Karlskrona  til  Gøteborg.  Den  svenske  Flaade 
kan  faa  til  Opgave  at  afbryde  Russernes  Forbindelser  i  Ryggen 
ved  Torneå.  Og  alle  tre  kan  de  blive  kaldte  som  væbnede  Ilbud 
og  Deltagere  i  Englands  store  Kamp  for  fælles  Sag  i  Vesterhav 
og  Østersø. 

Thi  det  maa  ikke  glemmes:  det  nevtrale  Nordens  Selvforsvar 
er  ikke  haabløs  Færd,  en  Lilleput,  der  alene  værger  sig  mod 
Kæmper.  Norden  er  selv  kun  en  Del  af  et  større  Hele,  udgør 
kun  delvis  Stridens  Genstand.  Det,  der  foregaar,  er,  at  de  to 
Landmagter  Rusland  og  Preussen  med  Vold  vil  til  Havs,  men 
drives  tilbage  af  Havets  nuværende  Behersker,  England.  Det  er 
det  britiske  Riges  Livsinteresser,  dets  hele  hidtidige  Betydning 
som  Sømagt,  hvorom  Kampen  vil  komme  til  at  staa,  hvad  enten 
den  saa  vil  blive  ført  ved  Narvik,  Boden,  Stockholm  eller  Kø- 
benhavn. 

Det  ligger  nær  for  en  nordisk  Betragtning  at  tage  et  Skøn 
over  Varigheden  af  den  Fare,  der  truer  Norden  fra 
dets  to  store  Naboer.  Ikke  for  herpaa  at  bygge  nogen  Plan 
om  at  turde  opgive  Forsvar.  Thi  givet  er  det,  at  Faren  er  tilstede 
og  er  truende.  Men  den  er  jo  først  ret  vokset  til  siden  Midten 
af  det  forløbne  Aarhundrede,  da  Preussen  og  Rusland  begge  fik 
Drift  til  at  være  Stormagter  til  Søs  og  vinde  Flaadehavn  vester- 
paa.  Maaske  kunde  et  opmærksomt  Blik  da  allerede  nu  øjne 
Tegn,  der  varslede  Udsigt  til,  at  det  blot  gælder  om  at  holde  ud, 
thi  Uvejret  maa  engang  tage  af. 

Det  hjælper  ikke  her  at  henvise  til,  at  Driften  til  at  vinde 
Flaadehavn  og  Magt  til  Søs  blot  er  en  ny  Form  for  Erobrings- 
trang  og  som  saadan  fordømmelig.  Derfor  vil  den  ogsaa  nød- 
vendigvis ophøre  af  sig  selv,  naar  Indehaverne,  efterhaanden 
som  Verden  gaar  fremad,  bliver  sig  dens  Ugudelighed  bevidst. 

Vikingers  Ætlinger  bør  mindes,  at  den  samme  Trang  har  engang 
behersket  deres  Forfædre,  og  ærligt  tilstaa,  at  naar  de  selv  nu 
ikke  længer  besjæles  af  den,  er  Grunden  ikke  blot  den,  at  Slæg- 
ten er  bleven  ældre  og  fornuftigere,  men  tillige,  at  de  er  blevne 
de  smaa.  Det  højeste,  de  kan  tillade  sig,  er  et  lønligt  Smil  over, 
at  Erobring  nu  foregaar  i  Civilisationens  Navn,  og  at  baade  Tsa- 
rens og  Kejserens  Gud  hver  især  ønsker  netop  Rusland  eller 
Preussen  udvidede.  Det  er  dog  sundt  for  Nordboere  samtidigt 
at  mindes,  at  ogsaa  deres  Forfædre  i  sin  Tid  plyndrede  løs  baade 
under  Ravnebanner  og  under  Korsflag. 

Nej,  Spørgsmaalet  er  et  simpelt  Magtspørgsmaal.  Er  der  Tegn 
til,  at  Kræfterne  hos  de  to  Stormagter  ville  holde  ud  under 
denne  uafbrudte  Erobring,  eller  at  de  ville  svækkes,  og  da  hvor? 

For  Ruslands  Vedkommende  er  Svaret  vanskeligt.  I  det 
forløbne  Aarhundrede  har  det  først  forgæves  rakt  efter  Kon- 
stantinopel. Derpaa  har  det  med  rivende  Fart  bredt  sig  i  Asien 
og  tilsidst  grebet  efter  Port  Arthur.  Her  har  det  rørt  ved  den 
stærkt  ladede,  østlige  Elektrisermaskines  gule  Knap  og  faaet 
saa  voldsomt  et  Stød,  at  det  er  faret  tilbage.  Foreløbig  synes 
dets  Selvherskerdømme  lammet.  Men  hvad  vil  den  sand- 
synlige videre  Følge  blive?  At  det  skulde  kunne  hurtigt  gaa 
over  til  et  frit  Lands  Vaner  og  helst  ville  dyrke  egen,  fredelig 
Udvikling  er  næppe  troligt.  Erobrings-Lyster  vil  uden  Tvivl 
oftere  som  Kastevinde  gaa  over  det  bund-oprørte  Folkehav. 

Men  hvilken  Drift  udefter  vil  Kolossen  da  halvbevidst  ledes 
af?  Vil  den  ikke  nu,  da  dens  Flaade  er  lukket  inde  mod  Syd, 
og  da  den  er  spærret  fra  isfrit  Hav  mod  Vest  og  Øst,  stadigt 
eller  dog  blot  i  Øjeblikke  med  øget  Kraft  hige  mod  Nordvest? 

Denne  Mulighed  er  saa  nærliggende,  at  den  bør  mane  Norden 
til  den  største  Agtpaagivenhed,  til  stedse  at  være  kampberedt 
paa  Post.  Nægtes  kan  det  dog  ikke,  at  samtidigt  har  de  nye  For- 
hold delt  Ruslands  Kræfter  og  tvunget  det  til  selv  at  maatte  tage 
hemmende  Hensyn  baade  til  Øst  og  til  Vest.  Mod  Øst  har  det 
faaet  en  mægtig  Nabo  i  Japan-Kina,  der  efter  al  Sandsynlighed 
vil  give  det  nok  at  skaffe  med  at  dæmme  op  for  den  Udvidelses- 
trang,  som  herfra  vil  strømme  det  imøde.  Og  mod  Vest  har  det 

i  Preussen  faaet  en  Nabo,  om  hvis  Venskabs  Paalidelighed 
Fremtiden  med  Nødvendighed  maa  vække  Tvivl. 

En  Hovedgrund  til  Ruslands  Trang  til  Havn  ved  Atlanter- 
havet er,  at  det  er  blevet  forfordelt  og  overfløjet  af  Preussen. 
Tidligere  kunde  Rusland  nøjes  med  at  have  Havne  ved  Øster- 
søen. England  var  det  ganske  vist  overlegent  til  Søs.  Men  blandt 
Østersømagterne  var  Rusland  den  stærkeste  Sømagt,  og  Dan- 
mark laa  som  et  ret  bekvemt  anbragt  Stykke  Forland  mellem 
det  og  England,  spærrende  for  Indløbet.  Men  1864  fik  Preussen 
Kielerhavn,  uden  at  Rusland  opnaaede  noget  Vederlag.  Og  hur- 
tigt er  siden  da  den  tyske  Flaade  vokset  op  til  at  være  den  rus- 
siske langt  overlegen.  Ruslands  Havnebyer  Libau,  Riga,  Reval 
og  Kronstadt  har  nu  kun  fri  Sejlads  af  Preussens  Naade.  Det 
var  en  blandet  Høflighed,  da  Kejser  Wilhelm  i  Sommeren  1905 
i  Spidsen  for  en  stærk  Panserflaade  mødtes  med  Tsaren  i  Fin- 
lands Skærgaard.  Tsarens  egen  Østersøflaade  var  ikke  repræ- 
senteret. Den  laa  ikke  heller  ved  Kronstadt.  Men  tilbunds  eller 
som  Bytte  ovre  ved  Japan. 

Sligt  behøver  ikke  at  understreges  med  tysk  Tykstreg  for  at 
bemærkes.  Det  var  daarligt  spillet,  da  Rusland  overlod  Preussen 
Kielerhavn.  Preussen  har  nu  stænget  sin  Nabo  inde  til  Søs. 
Men  Fremtiden  synes  med  Nødvendighed  at  maatte  føre  Striden 
op  paa  Landjorden.  Et  Blik  paa  Preussens  Forhold  vil  gøre 
dette  tydeligere. 


26 
Preussen  har  i  Løbet  af  Aarhundreder  levet  som  Erobrer. 
Bestandigt  er  det  blevet  større.  Størst  har  det  gentagne  Gange 
vist  sig  i  Modgang,  naar  forbitrede  Naboer  h'avde  skrevet  dets 
Dødsdom,  men  det  tappert  holdt  ud.  En  saadan  Fortid  afsætter 
Racemærker  og  forpligter.  Det  maa  blive  ved  paa  samme  Vis. 
Dets  Herskerhus  maa,  lydhør  for  Statens  bærende  Tanke,  gaa 
videre,  selv  om  Banen  er  fuld  af  Farer.  Thi  det  kan  jo  ikke 
nægtes,  at  det  er  langt  lettere  som  Rusland  at  være  Erobrer  i 

det  Store,  fjerne,  halvciviliserede  Asien  end  med  Preussen  at 
storme  løs  i  Evropas  Glasbutik.  Alt  her  er  overset  og  offentligt, 
den  evige  Ubændighed  volder  voksende  Uvilje,  og  selv  Vinding 
giver  Skaar.  Der  sidder  Glasskaar  i  alle  Preussens  nyeste  Ud- 
videlser, i  Nordslesvig,  i  Hannover,  i  Elsass-Lothringen,  i  Herre- 
dømmet over  Østersøen.  Og  Splinter  har  saaret  de  overvundne, 
der  undslap,  baade  i  Østerrig  og  Sydtyskland. 

Men  Vejen  fører  ustandselig  videre.  Der  er  Hæld  i  den.  La- 
vinen maa  rulle,  selv  med  Udsigt  til  at  splittes. 

Allerede  „Marokko-Affærerne"  viser  Preussens  fortsatte  Til- 
bøjelighed til  at  gribe  til,  naar  Øjeblikket  formentligt  maatte  vise 
sig  gunstigt.  Trang  til  Koloniudvidelse  ligger  i  den  lige  Linje  af 
Tysklands  Udvandrings-Overskud  og  Flaadeforøgelse.  Men  selv 
om  Tvisterne  i  Marokko  bliver  bilagt  i  Mindelighed,  er  der  et 
andet  Spørgsmaal,  som  synes  at  maatte  føre  til  Krig. 

Østerrig-Ungarns  Stilling  maa  engang  blive  klaret.  Den  gamle 
Kejser  Franz  Joseph  har  formaaet  i  over  en  Menneskealder  som 
Enhedsmærke  at  holde  Rigets  forskellige  Nationaliteter  sam- 
men. Men  ved  hans  Død  vil  Spørgsmaalet  rejse  sig  med  ny 
Kraft.  Det  synes  kun  at  kunne  løses  paa  en  af  to  Maader. 

Enten  vil  en  ung  østerrigsk  Kejser  være  i  Stand  til  for  en  Tid 
at  holde  Rigets  modsatte  Bestanddele  sammen  ved  at  begynde 
en  Erobringskrig.  Og  her  ligger  ingen  Opgave  nærmere  for  en 
Habsburger  end  at  genoptage  den  for  en  Tid  afbrudte,  gamle 
Kamp  med  Hohenzollerne  om  Herredømmet  i  Tyskland.  Ud- 
bryder en  saadan  Krig  vil  Preussen  blive  fuldt  sysselsat  mod 
Syd,  og  Udfaldet  vil  muligt  for  lange  Tider  svække  det. 

Eller  ogsaa  vil  ingen  stærk  Haand  være  i  Stand  til  længere 
at  holde  den  unaturlige  Forbindelse  mellem  de  forskellige  Na- 
tionaliteter i  det  gamle  østerrigske  Monarki  sammen.  Fem- 
spandet vil  rive  sig  løs  og  splittes.  Men  saa  saare  Opløsningen 
indtræder,  vil  Preussens  Opgave  her  være  klar.  Det  maa  søge 
at  inddrage  den  tyske  Del  af  Østerrig,  hvor  besværlig  saa  end 
Forøgelsen  med  halvt  uvillige,  katolske  Undersaatter  kan  fore- 
komme, og  hvor  faretruende  end  Besiddelsen  afTriest  kan  stille 
sig  med  Middelhavspligter  og  Italiens  sikre  Fjendskab, 

Som  Vederlag  synes  Rusland  henvist  til  mindst  at  maatte 
kræve  Østerrigs  polske  Landsdele  (Galicien  og  Bukovina).  Men 
herved  vil  et  gammelt,  ondt  Saar  bryde  op,  Mindet  om  en  af 
Evropas  største  politiske  Misgerninger,  Polens  Deling.  Dengang 
delte  paa  Preussens  Anstiftelse  de  tre  Naboer  det  ulykkelige 
Land.  Naar  nu  den  ene  af  de  tre  ikke  er  mere,  vil  Arven  saae 
Splid.  Thi  tre  Dele  kan  holde  hverandre  i  Ligevægt,  naar  de 
strammes  bagfra.  Men  ikke  Totredjedel  mod  Entredjedel.  Det 
mindre  vil  drages  mod  det  større,  Preussens  polske  Landsdele 
mod  den  under  Rusland  samlede,  største  Del  af  det  gamle  Po- 
len. Der  vil  kun  behøves  den  mindste  Drivkraft,  en  Smule  fri 
Forfatning  eller  Skin  af  Selvstændighed  i  russisk  Polen,  for  at 
give  Bevægelsen  Fart.  Rusland  og  Preussen  ville  i  saa  Fald  paa 
Grund  af  Polen  blive  Dødsfjender.  Og  Saaret  vil  næppe  kunne 
læges,  thi  Panslavismens  Spydsod  sidder  deri  og  stinger  videre 
indefter  mod  Bøhmen  og  Mahren. 

Saa  vil  ved  Preussens  sidste  og  største  Erobring  (Østerrig) 
dets  haardesteTid  være  kommen.  Preussen  vil  da  have  blivende 
Fjender  mod  Øst  i  Rusland,  mod  Syd  i  Italien,  der  harmes  over 
Triest  og  Sydtyrol,  mod  Vest  i  Frankrig,  der  ikke  glemmer  El- 
sass og  Lotringen,  og  mod  Nord  i  England  paa  Havet. 

Hvis  ikke  alle  Regler  slaar  fejl,  vil  slige  Forhold  vistnok  virke 
fordelende  paa  Faren  for  de  tre  nordiske  Riger.  Preussen  vil  faa 
nærmere  Virksomhed  end  at  udstrække  sin  Haand  efter  Dan- 
mark. Og  Rusland  vil  vel,  for  en  Tid,  kunne  nøjes  med  at  sønder- 
lemme Preussen. 

Det  synes  da,  som  om  det  politiske  Barometer,  selv  om  det 
for  Tiden  viser  truende  Højtryk  over  Norden,  tillige  varsler 
Muligheden  af,  at  Faren  under  sin  nuværende  Form  ikke  er 
„bestandig". 


27 

Under  Iagttagelsen  af  de  politiske  Udsigter  for  de  tre  nor- 
diske Brødrefolk  har  vi  ganske  tabt  en  anden  Fare  af  Sigte,  som 

vi  dog  tidligere  ansaae  for  betydningsfuld.  Det  er  den  Fare  for 
Forringelse,  som  ikke  skrev  sig  fra  Landtab,  men  fra  Svind  i 
Befolkningstilvækst,  den  Tilbagegang,  der  ytrede  sig  i,  at 
andre  Nationer  ganske  anderledes  hurtigt  tiltog  i  Folketal. 

Vi  blev  denne  Nordens  forholdsvise  Tilbagegang  første  Gang 
vår  omkring  Aar  1700.  Den  stod  i  Forbindelse  med  andre  Folks 
Overgang  til  Erhverv  ved  Industri.  Og  den  fik  rivende  Fart,  da 
man  opfandt  Dampmaskinen,  og  Kul  blev  Industriens  daglige 
Brød.  I  Midterstriben  af  Evropa,  fra  England  gennem  Belgien 
og  Nordfrankrig,  Mellemtyskland  helt  over  i  Rusland,  hvor  der 
overalt  findes  Kullejer  under  Jordens  Overflade,  skød  der  nu 
en  bestandig  talrigere  Befolkning  frem.  Dens  Erhvervskilde 
syntes  uudtømmelig,  og  med  stigende  Dristighed  indlod  den  sig 
paa  Fabrikation  af  alt,  indtil  den  tilsidst  forsynede  ikke  blot  hele 
Evropa,  men  alle  fem  Verdensdele  med  sine  Varer. 

Ligeoverfor  denne  rivende  Befolkningstilvækst  er  Nordens 
tre  Folk  forlængst  blevne  de  smaa. 

Hvorledes  stiller  nu  Fremtidsudsigterne  sig  paa  dette  Om- 
raade?  Hvis  det  skal  vedblive  at  gaa  videre  paa  samme  Maade 
som  hidtil,  synes  Vilkaarene  for  de  tre  nordiske  Folk  kun  ringe. 
Ganske  vist  er  i  Løbet  af  det  sidste  Aarhundrede  deres  Folke- 
mængde vokset  og  Byerne  tiltagne  i  Størrelse.  Men  samtidigt 
har  de  tre  Lande  afgivet  et  stort  Befolknings-Overskud  i  Ud- 
vandring til  Amerika.  Og  selv  om  Befolkningen  hjemme  er  ble- 
ven fordoblet,  saa  at  der  i  hvert  Land  af  een  Million  er  bleven 
to,  forslaar  dette  ikke  imod,  at  hos  store  Naboer  er  25  blevne 
til  50.  De  store  har  Forspringet,  og  selve  Forspringet  er  det,  der 
fylder.  Hvad  hjælper  det  da  Norden,  at  politisk  seet  vil  truende 
Naboer  maaske  faa  nok  indbyrdes  at  skaffe,  hvis  de  nordiske 
Folk  selv  talmæssigt  og  økonomisk  skulle  trykkes  bestandigt 
dybere  ned,  indtil  de  tilsidst  forsvinder  blandt  de  Folkefærd, 
hvormed  man  overhovedet  regner. 

Besvarelsen  af  dette  Spørgsmaal  er  i  samme  Grad  vanskelig, 
som  Sagen  selv  er  betydningsfuld.  Meget  synes  dog  at  tyde  paa, 
at  Spørgsmaalet  ikke  længer  er  et  blot  nordisk,  men  er  gaaet 
over  til   at  blive  et  fælles  evropæisk.  Med  andre  Ord,   Faren 

truer  ikke  længer  Norden  alene,  men  hele  Evropa.  Det  synes 
nemlig,  som  om  vor  Tid  har  oplevet  et  af  de  store  og  afgørende 
Vendepunkter  i  Historien,  der  sætter  blivende  Skel  mellem  For- 
tid og  Nutid.  Det  20.  Aarhundredes  Begyndelse  viser  Træk,  der 
kunde  stemple  det  som  Indgangen  til  et  nyt  Tidsrum  i  Verdens- 
historien. 

I  en  Sag  som  denne  nytter  det  ikke  at  kræve  Beviser,  thi  de 
viser  sig  først  tydeligt  bagefter,  naar  Udfaldet  er  afgjort  og  ind- 
traadt.  Det  højeste  man  kan  vente,  er  Paavisning  af  Tegn,  der 
synes  at  tyde  i  bestemt  Retning.  Med  alt  Forbehold  overfor  den 
ringere  Grad  af  Vished,  der  ad  saadan  Vej  kun  kan  opnaas,  har 
det  i  en  Livssag  som  denne  for  de  nordiske  Brødrefolk  sin  In- 
teresse at  lytte  til,  hvorledes  Tidens  Tegn  lader  sig  tyde. 

En  ikke  usandsynlig  Tydning  lyder  saaledes: 

Den  Forringelse,  som  hidtil  har  ramt  de  tre  nordiske  Folk, 
har  nu  strakt  sig  til  hele  Evropa.  Hvad  der  er  foregaaet 
og  endnu  under  Begivenhedernes  Støvsky  kun  halvt  utydeligt 
lader  sig  til  Syne,  er,  at  Magtpunktet  paajorden  er  ved  at 
flytte  sig.  Den  Kulturkraftens  Vandring,  som  man  hidtil  i  Hi- 
storien har  kunnet  følge  i  dens  Solvej  fra  Øst  mod  Vest  —  fra 
Flodlandene  i  Sydasien  over  Babylon,  Ægypten,  Grækenland, 
Rom,  Mellemevropa  —  har  nu  fra  England  gjort  sit  Skridt  over 
Havet.  Kulturkraftens  Tegn  staar  over  Nordamerika  og  virker 
alt  i  Japan-Kina.  Et  Døgn  i  Menneskehedens  Udvikling  er  ved 
at  udrinde. 

For  Evropas  politiske  Stilling  er  Virkningen  fælles.  Alle  de 
saakaldte  Stormagter  er  blevne  mindre,  føler  sig  usikre  og  smaa 
i  Forhold  til  de  nye  Folkelegemer  med  uhørt  Overskud  af  Kraft, 
Nordamerika  og  Japan-Kina.  En  Anelse  gaar  gennem  de  for- 
dums Stormagter  i  Evropa  om,  at  det  var  et  Blændværk,  hvad 
man  saa  fast  troede  paa  endnu  for  halvt  hundrede  Aar  siden,  at 
hele  Jorden  tilhører  Evropa.  Man  føler  det  ligesom  sitre  i  Kolo- 
nierne. Selv  den  yngste  Kryhed  med  dens  Tale  om  at  slaa  til 
„med  pansret  Næve"  er  bleven  tavs  i  dette  Forhold.  Alle  holder 
sig  rede  til  at  liste  sig  bort  fra  den  gamle  Have,  Kina,  hvor  man 

endnu  for  faa  Aar  siden  rask  plyndrede  løs  og  bød  Opium  som 
Tak. 

De  politiske  Følger  heraf  rammer  foreløbigt  kun  Regeringerne 
i  Evropa.  Men  de  sociale  og  økonomiske  Følger  rammer  Fol- 
kene. Den  væsentligste  økonomiske  Følge  er,  at  Evropa  ikke 
længer  bestemmer  Varepriserne.  Magten  herover  er  gledet 
vesterpaa.  Saalænge  den  holdt  sig  alene  i  Nordamerika,  maatte 
Virkningerne  mildnes  ved,  at  Arbejdslønnen  dér  ikke  er  mindre 
end  i  Evropa.  Prisen  for  Levnedsmidler  i  Evropa  har  vel 
gentagne  Gange  i  den  senere  Tid  været  sat  i  Sving  af  den 
amerikanske  Avl,  og  amerikanske  Fabrikvarer  har  af  og  til 
ført  økonomisk  Krig  med  evropæiske,  men  hidtil  har  Virk- 
ningerne dog  været  mindre.  Faren  for  Evropa  er  først  ret  ind- 
traadt,  efter  at  Japan  er  traadt  ind  i  Rækken  af  de  tilvirkende 
Lande.  Hermed  er,  økonomisk,  Sluserne  aabnede  for  den  saa- 
kaldte  „gule  Fare". 

I  Japan  og  Kina  arbejdes  der  ypperligt  i  en  10 — 11  Timers 
Arbejdstid  for  en  efter  evropæiske  Forhold  urimelig  lille  Dagløn. 
Der  er  Overflod  i  begge  Lande,  særlig  i  Kina,  af  baade  Arbej- 
dere og  Kul.  Tilvirkningen  af  alt  det,  Verden  behøver,  lige  fra 
Synaale  til  Jærnskibe  og  Lokomotiver,  fra  Traad  til  Bomulds- 
tøjer  og  Klæder  o.  s.  v.  vil  da  i  det  lange  Løb  uvilkaarligt  drages 
derover.  Først  i  Form  af  Filialer,  som  evropæiske  Fabrikanter 
anlægger  derovre  for  at  udnytte  den  billigste  Arbejdskraft.  Siden 
som  selvstændig  Drift  af  Indfødte,  der  har  lært  dem  Kunsten  af. 

Evropa  vil  ikke  kunne  holde  ud  i  den  herved  opstaaende 
Kappestrid,  thi  ingen  evropæisk  Arbejder  vil  eller  kan  nøjes 
med  en  Dagløn  som  den  kinesiske  og  japanske.  Selv  om  denne 
maatte  blive  forhøjet  ved  Paavirkning  fra  Evropa,  vil  den  dog  i 
et  uoverskueligt  Aaremaal  vedblive  at  være  et  alt  ødelæggende 
Underbud.  Følgen  maa  for  Evropas  Vedkommende  blive,  at 
Fabrikerne  efterhaanden  vil  komme  til  at  staa  tomme.  De  mørke 
Kullejer  tværs  ind  igennem  Evropa,  der  engang  fremkaldte  og 
nærede  Erhverv  og  talrig  Befolkning,  vil  saa  blive  Udtryk  for 
Mangel  paa  Agerbrug  og  for  hungrende  Overbefolkning.  Der 
vil  kun  være  eet  Middel  imod  den  overhaandtagende  Fattigdom: 

Udvandring  enten  til  dyrkelige  Dele  af  Landet  selv  eller  til  fjerne 
Kolonier.  Men  i  hvert  Fald  maa  de  Hænder,  der  i  mange  Slægt- 
led har  været  vante  til  helt  andet  Brug,  saa  tage  fat  paa  det  uvante 
Værktøj:  Spade  og  Hakke. 

Hvor  hurtigt  alt  dette  vil  komme,  er  naturligvis  umuligt  at 
forudsee.  Der  vil  en  Tid  kunne  dæmmes  op  derimod  ved  Hjælp 
af  Toldlove  og  Beskyttelser.  Evropa  vil  maaske  en  Tid  kunne 
fastholde  Tilvirkningen  til  eget  Husbrug.  Men  ogsaa  denne  maa 
ifølge  de  naturlige  Love  tilsidst  gaa  over  til  den,  der  yder  bil- 
ligst. Og  alt  gaar  med  Fart  nu.  Lykkelige  er  de  Lande,  der  har 
nemt  ved  at  anvise  de  arbejdsløse  hjemligt  Brug  eller  Omplant- 
ning til  egne  Kolonier.  Men  særligt  uheldigt  stillede  er  de  Lande, 
der  som  Tyskland  ikke  ejer  synderlig  Plads  hjemme  til  flere 
Agerbrugere  og  heller  ikke  besidder  hertil  tjenlige  Kolonier. 

Saaledes  lyder,  i  sammentrængt  Form,  de  Stormvarsler,  som 
nogle  af  Historiens  Meteorologer  mener  at  kunne  aflæse  de 
sidste  Aars  store  Begivenheder.  De  varsler  ilde  for  Evropas 
Fremtid.  Her  er  ikke  Stedet  til  i  det  enkelte  at  prøve  Værdien 
af  en  Tydning,  hvis  Paalidelighed  dog  først  Udfaldet  tilfulde  vil 
kunne  afgøre.  Derimod  ligger  det  nær  for  Skandinaviens  Folk 
at  søge  at  klare  sig,  hvorledes  —  Tydningens  Sandsynlighed 
forudsat  —  deres  Stilling  maatte  tegne  til  at  blive  under  en  saa- 
dan  fælles  evropæisk  Tilbagegang. 

Skandinaviens  Stilling  under  slige  truende  Forhold  synes 
at  forme  sig  relativt  gunstig. 

Den  Fabriksvirksomhed,  som  drives  i  de  tre  nordiske  Riger, 
er  for  en  Del  af  en  egen  Art.  Den  er  enten  halvt  Kunstindustri 
og  som  saadan  andre  økonomiske  Love  undergiven  end  de 
almindelige,  idet  dens  Pris  mest  afhænger  af  Tilvirkerens  og 
Køberens  Smag.  Eller  den  er  jordvokset,  som  Forædling  af 
hjemlige  Produkter  og  Drift  paa  Stedet  selv.  Mursten,  01  og 
Reparation  af  skadelidte,  forbisejlende  Skibe  o.  s.  v.  viger  kun 

trægt  i  Pris  for  Virksomhed  paa  den  modsatte  Side  af  Jord- 
kloden. Til  Rest  bliver  alligevel  en  Del  Fabriksvirksomhed, 
særlig  i  Sverige,  hvor  Tilvirkning  af  f.  Eks.  Metalvarer  og  af 
Bomuldstøjer  maatte  synes  blotstillet  for  den  fælles  Fare,  der 
menes  at  true  hele  Evropa.  Ogsaa  her  har  Sverige  dog  et  For- 
spring. Metallet  findes  i  Landet  selv.  Fabriksvirksomheden  har 
ikke  væsentlig  overskredet  Nordens  eget  Forbrug  og  kræver  i 
hvert  Fald  ikke  hele  Verden  til  Marked  for  at  bestaa.  Endelig 
drives  den  delvis  ikke  ved  Kul,  men  ved  Vandkraft.  I  denne 
sidste  ejer  Sverige  og  Norge  desuden  et  uhyre  Reservefond, 
der,  om  end  mange  af  de  nuværende  Fabriker  maatte  bukke 
under  og  Tilvirkningsstederne  flyttes,  peger  hen  paa  nye  Veje 
og  nye  Former  for  Udnyttelsen  af  Naturkraft. 

Selv  om  da  Norden  ikke  helt  vilde  kunne  gaa  Ram  forbi, 
synes  dens  tre  Folk  mindre  udsatte  for  Følgerne  af  den  muligt 
tilstundende  Omvæltning  end  de  andre  evropæiske.  Men  hertil 
kommer  en  uvurderlig  Fordel.  Den  Forskydning  af  Erhvervs- 
maade,  den  Ombytnmg  af  Virksomhed:  Overgangen  fra  Fa- 
briksdrift  til  Jorddyrkning,  som  hele  Mellemevropa  vilde  til- 
raade  sin  Befolkning,  men  med  Sorg  maatte  tilstaa  ikke  at 
kunne  skaffe  den  Betingelserne  for  —  den  ligger  i  Norden  lige 
for  Haanden.  Norden  tæller  for  Tiden  omkring  10  Millioner 
Indbyggere,  men  kan  med  Lethed  af  sit  eget  Skød  ernære  det 
dobbelte  Antal.  Det  „lille  Landbrug"  er  her  Fremtidens  rige 
Spisekammer,  hvortil  Døren  let  lader  sig  aabne  ved  øget  Flid 
og  læmpelig  Udstykning. 

Hertil  kommer  endnu  nye  Næringsveje  eller  rette  Udvikling 
af  de  gamle  under  de  forandrede  Verdensforhold.  Skibsfart  og 
Fiskeri  vil  efter  al  Sandsynlighed  komme  til  at  spille  en  betyde- 
ligere Rolle  for  Evropa  end  forhen.  Norden  vil  her  være  heldigt 
stillet. 

Aabner  saaledes  de  fælles  truende,  mørke  Udsigter  for  Evropa 
et  lysere  Udblik  for  Norden  end  for  de  øvrige  Lande,  bør  de 
nordiske  Folk  dog  ikke  heraf  lade  sig  forlede  til  Uforsigtighed. 
Det  er  sandsynligt,  at  den  hele  social-økonomiske  Omvurdering 
og  Forskydning  vil  fremkalde  Uro  og  Folkerøre  i  Evropa.  Nor- 

den  er  her  som  den  heldigst  stillede  kaldet  til  at  vise  særlig  Be- 
sindighed. Det  ligger  ogsaa  indenfor  Mulighedernes  Kres,  at 
netop  dette  Folkerøre,  der  i  Mellemevropa  vilde  kunne  føre  til 
Opstand  og  Revolution,  maatte  kunne  friste  en  Regering  til  at 
bortlede  Uroen  ved  at  kalde  til  Krig  mod  Naboer.  Norden  bør 
være  forberedt  herpaa  og  ikke  glemme  just  under  disse  Forhold 
at  være  forsvarsberedt. 

De  Kaar,  som  de  tre  nordiske  Folk  altsaa  i  værste  Fald  synes 
at  have  Fremtids- Udsigt  til,  er  da,  som  Folkene  selv,  sunde  og 
jævne.  Ombord  i  etEvropa,  der  beskedent  maa  tilstaa,  at  dets  Ver- 
densherredømme er  ved  at  udløbe,  saa  at  det  herefter  maa  nøjes 
med  sin  store  Fortid  og  sin  ærlige  Vilje  til  fremdeles  at  virke  efter 
Evne.  I  denne  Kres  en  hædret  Plads  for  Norden  i  Forhold  til 
dets  Størrelse  og  Iver  for  legemligt  og  aandeligt  at  brødføde  en 
rødmusset  Flok.  Udkig  fra  Vinduet  til  Slægtningene  derovre  i 
den  store  Verdensdel,  der  nu  fører  an  og  faar  klare  sin  Part  af 
Sagen  med  „de  gule".  Hjemme,  som  for  Aartusinder  siden,  da 
Forfædrene  betraadte  Landet:  den  samme  kølige  Luft,  det  samme 
skiftende  Sollys  og  friske  Brus  i  Skov,  paa  Fjæld,  paa  Slette, 
de  gamle,  vante,  hjemlige  Vilkaar,  der  klarer  Sindet,  spænder 
Musklen  og  gør  Arbejdet  kært. 


Derfor  lyder  til  de  tre  Brødrefolk,  hvorhen  de  saa  vender  sig, 
fra  Fortid,  fra  Nutid  og  Fremtid,  bestandig  Nordens  det  ene  og 
samme  Løsen:  Frit,  enigt  og  paa  Vagt. 

Side  5.  ELISABETH  AF  ENGLAND  OG  DEN  UOVERVINDELIGE  FLAADE  er 
trykt  første  Gang  i  „Vort  Forsvar"  1902  Nr.  559 — 7L  25.  Maj — 9.  Novbr. 

S.  114.  CHRISTIAN  DEN  FJERDE  PAA  KOLBERGER-HEIDE  er  trykt  første 
Gang  i  „Vort  Forsvar"  23.  Novbr.  1890  Nr.  259. 

S.  130.  SVENSKERNE  PAA  KRONBORG  OG  SLAGET  I  ØRESUND  er  trykt 
første  Gang  i  „Vort  Forsvar"  1.  Juli  1894  Nr.  353. 

S.  141.  ^  Om  Slagets  Enkeltheder  se:  Gerhard  L.  Grove:  Samtidige  Billeder  fra 
Slaget  i  Øresund  1658,  med  22  Billeder,  i  Tidsskriftet  „Kunst",  6.  Aargang, 
København  1904. 

S.  143.  JENS  KOEFOED  OG  OLE  STENVINKEL  er  trykt  første  Gang  i  „Ude 
og  Hjemme"  1878  (16.  Juni  Nr.  37);  anden  Gang  i  lidt  omarbejdet  Skikkelse  i  „Vort 
Forsvar"  1907  27.  Januar  og  3.  Februar.  Nr.  681  og  682. 

S.  169.  KØBENHAVNS  FORSVAR  1658—60  tryktes  første  Gang  som  Artikel  i 
„Vort  Forsvar",  derpaa,  1893,  som  særskilt  Bog  (15,000  Ekspl.)  blandt  „Smaaskrifter 
udgivne  af  Foreningerne  til  Forsvarssagens  Fremme".  Aar  1909  tryktes  den  som  Af- 
handling i  „Mindeskrift  i  Anledning  af  250  Aarsdagen  for  Stormen  paa  København 
10. — 11.  Februar  1659",  Gads  Forlag,  og  paa  Mindedagen  i  de  af  J.  C.  Ferslew  ud- 
givne og  trykte  Blade. 

S.  198.  DANMARK  I  AARET  1700  har  tidligere  været  trykt  i  „Vort  Forsvar"  1. 
Septbr.  1889  Nr.  227. 

S.  219.  PREUSSENS  FALD  OG  GENOPREJSNING  har  tidligere  været  trykt 
blandt  „Smaaskrifter  udgivne  af  Foreningerne  til  Forsvarssagens  Fremme".  1ste  Oplag 
(15,000  Ekspl.)  1883;  2det  Oplag  (15,000  Ekspl.)  1893. 

S.  265.  A.  D.  JØRGENSEN  har  tidligere  været  trykt  i  „Illustreret  Tidende"  1897. 

S.  275.  CARL  HALL  har  tidligere  været  trykt  i  „Berlingske  Tidende"  9.  Maj  1908, 
„Vort  Forsvar"  24.  Maj  1908  og  i  H.  P.  B.  Barfod:  „Carl  Hall  og  Forsvarssagen  i 
60  Aar".   Kbhvn.  1909. 

S.  283.  DE  TRE  NORDISKE  BRØDREFOLK  udkom  1906  i  tre  Oplag  og  led- 
sagedes af  følgende  Fortale: 

De  ydre  Omstændigheder  ved  dette  lille  Skrifts  Fremkomst  er  følgende: 

I  Efteraaret  1905  ønskede  Redaktionen  af  Tidsskriftet  „Ord  och  Bild"  at  give  dets 
Læsere  en  Fremstilling  af,  hvorledes  „Skandinavismen"  nu  efter  Aarets  store  Begiven- 
heder tog  sig  ud  fra  et  svensk  og  fra  et  dansk  Synspunkt.  I  den  Anledning  henvendte 
Redaktionen  sig  til  en  bekendt  svensk  Mand  og  til  mig  om  hver  at  besvare  dette 
Spørgsmaal. 

Emnet  interesserede  mig.  Men  jo  mere  jeg  i  Tankerne  syslede  dermed,  des  klarere 
blev  jeg  over,  at  den  Form  for  Besvarelse,  som  jeg  maatte  ønske  at  give  dette  Spørgs- 

maal,  ikke  vilde  egne  sig  for  et  Tidsskrifts  snævrere  Ramme,  da  Forstaaelsen  af  Aarcts 
Begivenheder  efter  min  Mening  netop  afhang  af,  at  de  opfattedes  som  Led  i  Udvik- 
lingens store  Hele.  Jeg  meddelte  da  Redaktionen,  at  jeg  ikke  saa  mig  i  Stand  til  at 
levere  den  ønskede  Artikel. 

Men  Emnet  holdt  mig  desuagtet  fast.  Det  var  jo  et  Spørgsmaal,  som  Tiden  selv 
rejste.  Jeg  søgte  da  at  besvare  det  i  den  Form,  som  det  efter  min  Mening  syntes  at 
kræve.  Saaledes  ble\'  denne  lille  Bog  til. 

Af  disse  Oplysninger  \il  det  fremgaa,  at  mine  efterfølgende  Udtalelser  er  af  be- 
skeden, rent  individuel  Karakter.  Jeg  taler  ikke  paa  nogen  andens,  endsige  paa  noget 
Partis  Vegne.  Mine  Ord  er  hverken  Prøveballon  eller  Program  eller  nogetsomhelst 
udover,  hvad  de  udgiver  sig  for.  De  er  kun  simpelthen,  hvad  en  dansk  Mand  har  følt, 
tænkt  og  ment  at  forstaa,  oplevede  Begivenheder  sete  i  Belysning  af  Fortidens  og  af, 
hvad  der  muligt  vil  komme.  Mine  Ord  henvender  sig  til  nordiske  Landsmænd  om  en 
Sag,  der  angaar  os  alle,  i  Haab  om  at  vække  til  Overvejelse,  muligt  til  Modsigelse  og 
herigennem  til  endnu  bedre  Forstaaelse,  alt  vel.  naar  blot  til  Gavn  for  det  fælles  nor- 
diske Fædreland. 


Kobenha\n,  Januar  1906. 


Tr.-L. 


INDHOLD  AF  VIII  BOG 


Side 

I   Elisabeth  af  England  og  den  uovervindelige  Flaade 5 

II   Christian  den  Fjerde  paa  Kolberger-Heide 114 

III  Svenskerne  paa  Kronborg  og  Slaget  i  Øresund 130 

IV  Jens  Koefoed  og  Ole  Stenvinkel   1 43 

V   Københavns  Forsvar  1658 — 60 169 

VI    Danmark  i  Aaret  1 700 1 98 

VII   Preussens  Fald  og  Genoprejsning 227 

VIII  A.  D.  Jørgensen 265 

IX  Carl  Hall 275 

X   De  tre  nordiske  Brødrefolk 283 

Anmærkninger  og  Henvisninger 377 


OVERSIGT  OVER  HELE  VÆRKETS  INDHOLD 


I  BIND 


1 .  Christian  den  Fjerdes  Fødsel  og  Daab 

2.  Jakob  Ulfeids  Sendefærd  til  Rusland 

3.  Christian  den  Fjerdes  Besøg  hos  Tyge  Brahe 

4.  Dommen  over  Christoffer  Rosenkrans 

5.  Brevstilen  i  Danmark  i  det  16.  Aarhundrede  . 


Bog 


-  125 

-  157 

-  195 

-  247 

6.  Mogens  Hejnesøn II  Bog 

II  BIND 

7.  Sundhedsbegreber  i  Norden  i  det  16.  Aarhundrede III  Bog 

8.  Peder  Oxe IV  — 

III  BIND 

9.  Under  Christian  den  Fjerdes  Mindreaarighed V — VI  Bog 

IV  BIND 

10.  Nye  Tanker  i  det  16.  Aarhundrede VII  Bog  7 

1 1.  Ægteskab  og  Trosbekendelse VII  —  \6i 

12.  Mand  og  Kvinde VII   —  187 

13.  Elisabeth  af  England  og  den  uovervindelige  Flaade VIII  Bog  5 

14.  Christian  den  Fjerde  paa  Kolberger-Heide    VIII   —  114 

15.  Svenskerne  paa  Kronborg  og  Slaget  i  Øresund VIII   —  130 

16.  Jens  Koefoed  og  Ole  Stenvinkel    VIII   —  143 

17.  Københavns  Forsvar  1658—60 VIII   —  169 

18.  Danmark  i  Aaret  1700 VIII   —  198 

19.  Preussens  Fald  og  Genoprejsning VIII  —  227 

20.  A.  D.  Jørgensen VIII   —  265 

21.  Carl  Hall VIII  —  275 

22.  De  tre  nordiske  Brødrefolk   VIII    —  283 


PLEASE  DO  NOT  REMOVE 
CARDS  OR  SLIPS  FROM  THIS  POCKET 


UNIVERSITY  OF  TORONTO  LIBRARY 


DL 

148 

T7 

1910 

BD.4 

Cl 

ROBA 


x% 


( 


^^^^^^B^^F^^^B^^^^^^^^K                         4<^p' 

- 

